(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΕ΄

Πέμπτη, 28 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 1ο Γυμνάσιο Ορεστιάδας, το 76ο Δημοτικό Σχολείο Αθήνας, το 1ο Δημοτικό Σχολείο Μαρκοπούλου, το 2ο Δημοτικό Σχολείο Καρπάθου, το 14ο Γενικό Λύκειο Αθήνας, το 3ο Δημοτικό Σχολείο Κουφαλίων Θεσσαλονίκης, το Δημοτικό Σχολείο Ξηρολόφου Θεσπρωτίας «Αρχαία Ελέα», το 12ο Δημοτικό Σχολείο Πόλεως Ρόδου, το 1ο Δημοτικό Σχολείο Φιλιππιάδας Πρέβεζας, το 4ο Γυμνάσιο Νεάπολης Θεσσαλονίκης, το 2ο Γυμνάσιο Ευκαρπίας Θεσσαλονίκης και από το Δημοτικό Σχολείο Νέας Πέλλας, σελ.   
2. Ειδική Ημερήσια Διάταξη:Συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης, «ΠΛΕΥΣΗ ΕΛΕΥΘΕΡΙΑΣ» κυρία Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής, σελ.   
3. Ονομαστική ηλεκτρονική ψηφοφορία επί της Ειδικής Ημερήσιας Διάταξης:, σελ.   
4. Επιστολικές ψήφοι επί της ονομαστικής ψηφοφορίας, σελ.   
5. Ανακοινώνεται ότι κατόπιν του αποτελέσματος της διεξαχθείσας ονομαστικής ψηφοφορίας η πρόταση δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής, απορρίπτεται, σελ.   
6. Επί διαδικαστικού θέματος, σελ.   
7. Επί προσωπικού θέματος, σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΘΑΝΑΣΙΟΥ Χ. , σελ.   
 ΑΝΔΡΟΥΛΑΚΗΣ Ν. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΡΕΤΤΑΚΟΣ Γ. , σελ.   
 ΒΡΕΤΤΟΣ Ν. , σελ.   
 ΒΡΟΥΤΣΗΣ Ι. , σελ.   
 ΔΕΝΔΙΑΣ Ν. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΔΟΥΔΩΝΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΛΑΦΑΤΗΣ Σ. , σελ.   
 ΚΑΝΕΛΛΗ Γ. , σελ.   
 ΚΑΣΙΜΑΤΗ Ε. , σελ.   
 ΚΑΤΡΙΝΗΣ Μ. , σελ.   
 ΚΑΤΣΑΦΑΔΟΣ Κ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΣ Ε. , σελ.   
 ΜΗΤΑΡΑΚΗΣ Π. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΚΩΡΟΣ Χ. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΝΔΡΕΟΥ Γ. , σελ.   
 ΠΑΠΑΣ Θ. , σελ.   
 ΠΑΠΠΑΣ Π. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΣΚΕΡΤΣΟΣ Χ. , σελ.   
 ΣΚΡΕΚΑΣ Κ. , σελ.   
 ΣΠΑΝΙΑΣ Α. , σελ.   
 ΣΤΙΓΚΑΣ Β. , σελ.   
 ΤΖΟΥΦΗ Μ. , σελ.   
 ΤΣΙΑΡΑΣ Κ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
  
Β. Επί διαδικαστικού θέματος:  
 ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΚΙΟΚΑΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΝΕΛΛΗ Γ. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΣ Ε. , σελ.   
 ΜΑΛΑΜΑ Κ. , σελ.   
 ΜΠΑΡΚΑΣ Κ. , σελ.   
 ΜΠΙΑΓΚΗΣ Δ. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
 ΤΑΣΟΥΛΑΣ Κ. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΩΤΗΛΑΣ Ι. , σελ.   
 ΧΗΤΑΣ Κ. , σελ.   
  
Γ. Επί προσωπικού θέματος:  
 ΚΑΛΑΦΑΤΗΣ Σ. , σελ.   
  
Δ. ΠΑΡΕΜΒΑΣΕΙΣ:  
 ΑΥΛΩΝΙΤΗΣ Α. , σελ.   
 ΒΟΡΙΔΗΣ Μ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΟΓΙΑΚΑΣ Β. , σελ.   
 ΚΥΡΙΑΖΙΔΗΣ Δ. , σελ.   
 ΚΥΡΙΑΚΗΣ Σ. , σελ.   
 ΛΑΖΑΡΙΔΗΣ Μ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΜΠΑΚΟΓΙΑΝΝΗ Θ. , σελ.   
 ΠΑΠΠΑΣ Ν. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΤΖΑΚΡΗ Θ. , σελ.   
 ΥΨΗΛΑΝΤΗΣ Β. , σελ.   
 ΦΩΤΗΛΑΣ Ι. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΕ΄

Πέμπτη 28 Μαρτίου 2024

Αθήνα, σήμερα στις 28 Μαρτίου 2024, ημέρα Πέμπτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης καιψηφοφορία επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - ΚΙΝΗΜΑ ΑΛΛΑΓΗΣ»κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων σύμφωνα με τα άρθρα 84 του Συντάγματος και 142 του Κανονισμού της Βουλής.

Κυρίες και κύριοι συνάδελφοι, για τον προγραμματισμό και την οργάνωση των Κοινοβουλευτικών Ομάδων και στο πλαίσιο της ομόφωνης απόφασής μας, η ονομαστική ψηφοφορία θα διεξαχθεί γύρω στις 20.00΄ με 21.00΄ το βράδυ. Επομένως, στις 13:00΄ θα ξεκινήσει ο κύκλος των πρωτολογιών ή δευτερολογιών των Κοινοβουλευτικών Εκπροσώπων με αντίστροφη σειρά και στις 15:00΄ περίπου θα ξεκινήσουν οι ομιλίες των Προέδρων των Κοινοβουλευτικών Ομάδων, επίσης με αντίστροφη σειρά.

Εισερχόμαστε τώρα στον κατάλογο των ομιλητών.

Τον λόγο έχει ο κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, επιτρέψτε μου, ξεκινώντας την τοποθέτησή μου, να αναφερθώ πρώτα και κύρια και να καταθέσω τα ειλικρινή μου συλλυπητήρια, τη βαθύτατη οδύνη μου απέναντι στους συγγενείς των πενήντα επτά θυμάτων της τραγωδίας του δυστυχήματος των Τεμπών, σε όλους αυτούς τους ανθρώπους που κουβαλάνε έναν σταυρό, που είναι λογικό μπροστά στη δυστυχία και στο βαρύ πένθος τους να τοποθετούνται και να λένε το οτιδήποτε. Οι μόνοι που έχουν δικαίωμα να τοποθετούνται και να λένε οτιδήποτε είναι μόνο οι συγγενείς των θυμάτων, που τόσο άδικα έχασαν τη ζωή τους εκείνη την ημέρα, πέρυσι, στις 28 Φεβρουαρίου.

Αυτό, κυρίες και κύριοι συνάδελφοι, η Νέα Δημοκρατία το σεβάστηκε απόλυτα, αναγνωρίζοντας και καταλαβαίνοντας όλη αυτή την τραγωδία την οποία βιώνουν. Αυτό, όμως, είναι δυστυχώς που προσπάθησε να εκμεταλλευτεί η Αντιπολίτευση, να πατήσει πάνω στα τραγικά συναισθήματα που έχουν όλες αυτές οι οικογένειες και να προσπαθήσει να δημιουργήσει ψευδείς εντυπώσεις, για να μπορέσει να αποκτήσει πολιτικά οφέλη.

Είναι η πρώτη φορά που το κάνει η Αντιπολίτευση; Φυσικά και δεν είναι. Είναι η πρώτη φορά που η Αντιπολίτευση κατηγορεί τη Νέα Δημοκρατία ότι στα χέρια της έχει αίμα αθώων ανθρώπων όπως ακούσαμε χθες; Φυσικά και όχι. Να σας θυμίσω -και αυτή είναι μια τραγική ειρωνεία για τους συναδέλφους του ΠΑΣΟΚ οι οποίοι έχουν μπει και αυτοί σε αυτό το μονοπάτι- ότι το 2012, πάλι οι ίδιοι άνθρωποι προσπάθησαν να παίξουν με το συναίσθημα και όχι με τη λογική. Τι μας έλεγαν; Πόσοι άνθρωποι είχαν οδηγηθεί στην αυτοκτονία, πόσοι άνθρωποι επειδή δεν είχαν δυνατότητα να θερμάνουν τα σπίτια τους, να ζεσταθούν, είχαν καεί. Αυτά δεν μας έλεγαν; Ή μήπως τα ίδια περίπου δεν μας έλεγαν και κατά τη διάρκεια της πανδημίας του κορωνοϊού, όταν προσπάθησαν να εκμεταλλευθούν το κίνημα των αντιεξουσιαστών, όταν μιλούσαν για ξεστοκάρισμα εμβολίων; Και την ώρα που η Κυβέρνηση προσπαθούσε να βάλει κάποια μέτρα, για να μπορέσουμε να περιορίσουμε την τραγωδία του κορωνοϊού, μας έλεγαν ότι καταπατούμε το Σύνταγμα.

Ξέρετε, όμως, στις κρίσεις, στις δυσκολίες, στις τραγωδίες, στα δυστυχήματα, ο ρόλος του Βουλευτή μέσα στο Κοινοβούλιο και έξω από αυτό είναι να μιλάει με όρους ειλικρίνειας, να λέει αλήθειες και να μιλάει με τη λογική και όχι να εκμεταλλεύεται το συναίσθημα.

Αυτό, όμως, δυστυχώς, κυρίες και κύριοι συνάδελφοι της Αντιπολίτευσης, προσπαθείτε να κάνετε. Είναι ο εύκολος δρόμος, αλλά είναι ένας δρόμος ολισθηρός, ένας δρόμος ο οποίος δεν βοηθάει στην ουσιαστική αναζήτηση και στην εύρεση της αλήθειας και δεν βοηθάει και τη δημοκρατία, όπως λέτε στην πρόταση μομφής που κάνετε, στην οποία βάζετε θέματα γύρω από το κράτος δικαίου.

Ποιος βάζει, άραγε, θέματα γύρω από το κράτος δικαίου; Ένα κόμμα το οποίο βρίσκεται στη θέση της Αξιωματικής Αντιπολίτευσης, το οποίο αδιαφορεί και έρχεται πάρα πολλές φορές σε αντίθεση με τις αποφάσεις των δικαστηρίων. Γιατί αυτό το οποίο πρέπει να τονίσουμε και να πούμε είναι ότι όποιος σέβεται τη δημοκρατία αναγνωρίζει τον καταλυτικό ρόλο που έχει η δικαιοσύνη απέναντι σε αυτήν.

Η δικαιοσύνη, η ανεξάρτητη δικαιοσύνη, είναι αυτή η οποία αποτελεί τον θεματοφύλακα της λειτουργίας της δημοκρατίας σε μια χώρα. Όμως, υπάρχουν κάποια κόμματα εδώ που τη δικαιοσύνη τη χρησιμοποιούν αλά καρτ. Γιατί δεν μπορώ να καταλάβω πώς γίνεται εισηγητής στη συγκεκριμένη πρόταση μομφής να είναι ένας άνθρωπος, ο όποιος αμετάκλητα έχει καταδικαστεί για τι; Για την προσπάθεια την οποία έκανε να ποδηγετήσει τα μέσα μαζικής ενημέρωσης. Και μπορεί ο πρώην Πρωθυπουργός της χώρας, ο κ. Τσίπρας, να κάθεται και να μας λέει ότι ήταν λάθος να «κρεμάσουμε» δέκα ανθρώπους στα μανταλάκια, ήταν λάθος ο διαγωνισμός που κάναμε γύρω από τις τηλεοπτικές άδειες, αλλά δεν έχει τη δυνατότητα η χώρα να ξαναβιώσει άλλες τέτοιου είδους αυταπάτες, όπως είχε πει.

Κυρίες και κύριοι συνάδελφοι, προφανώς και η τραγωδία των Τεμπών είναι αποτέλεσμα ανθρώπινων λαθών. Εάν θα μπορούσε να μην είχε γίνει αυτή η τραγωδία, εάν είχε ολοκληρωθεί η 717, πιθανόν, αλλά πρώτα και κύρια για το τραγικό αυτό δυστύχημα ευθύνη έχουν συγκεκριμένοι άνθρωποι οι οποίοι είχαν βάρδια εκείνη την ημέρα και δεν έκαναν σωστά τη δουλειά τους.

Ο κ. Καραμανλής ήρθε χθες εδώ και από αυτό εδώ το Βήμα έθεσε τον εαυτό του και είπε: Φέρτε ένα συγκεκριμένο κατηγορητήριο, πείτε ότι επειδή η 717 δεν είχε ολοκληρωθεί, αυτό οδήγησε στην τραγωδία και στο θάνατο των πενήντα επτά ανθρώπων. Αιτιολογήστε το και εδώ είμαι, δεν θα κρυφτώ πίσω από την ασυλία μου.

Ούτως ή άλλως, πώς μπορεί ένας Βουλευτής να κρυφτεί, κυρίες και κύριοι συνάδελφοι, πίσω από την ασυλία του; Αφήστε, λοιπόν, την ανεξάρτητη δικαιοσύνη να επιτελέσει το έργο της. Εάν προκύψουν κατά τη διάρκεια της έρευνας που κάνει στοιχεία ή αποχρώσεις ενδείξεις, οι οποίες βαραίνουν έναν πολιτικό, ξέρετε πάρα πολύ καλά ότι θα διαβιβαστεί η δικογραφία στη Βουλή και τότε η Βουλή θα αποφασίσει εάν θα άρει την ασυλία του συγκεκριμένου Κοινοβουλευτικού Εκπροσώπου.

Είναι τόσο απλά, κυρίες και κύριοι συνάδελφοι, τα πράγματα αλλά εσείς δεν ενδιαφέρεστε για την αλήθεια. Σας ξαναλέω, το μόνο, το οποίο δυστυχώς σας ενδιαφέρει, είναι να παίξετε με τα συναισθήματα όχι μόνο αυτών των ανθρώπων, που τόσο άδικα έχασαν τους δικούς τους ανθρώπους, αλλά και να συμπαρασύρετε ένα μεγάλο κομμάτι της ελληνικής κοινωνίας, προκειμένου μέσα από αυτή τη διαδικασία, πάνω στο θυμικό, στην οργή και στην αγανάκτηση, να κερδίσετε κάποια πρόσκαιρα μικροκομματικά, μικροπολιτικά οφέλη εν όψει των ευρωεκλογών τις οποίες θα έχουμε το καλοκαίρι.

Είναι όμως ένας λάθος δρόμος, κυρίες και κύριοι συνάδελφοι. Δεν ξέρω πώς μπορεί να χαρακτηρίσει κάποιος την πρόταση την οποία έκανε ο Αρχηγός της Αξιωματικής Αντιπολίτευσης περί παρατηρητών. Σήμερα η χώρα μας δεν είναι μπανανία. Όσο κι αν θέλετε κάποιοι να πείσετε τον ελληνικό λαό ότι η χώρα μας ανήκει στις χώρες της Λατινικής Αμερικής, η χώρα μας είναι μια χώρα η οποία έχει ισχυρή φωνή, έχει ισχυρή θέση, ισχυρό ρόλο στην Ευρώπη, στην καρδιά της Ευρώπης και της Ευρωπαϊκής Ένωσης. Είναι μια χώρα που όλοι οι δείκτες της οικονομίας πηγαίνουν ανοδικά. Είναι μια χώρα η οποία έχει κερδίσει και την οικονομική και την πολιτική σταθερότητα. Εμείς πάνω σε αυτό το πλαίσιο θα συνεχίσουμε να αγωνιζόμαστε και να προσπαθούμε για το καλύτερο για το σύνολο της ελληνικής κοινωνίας για το καλύτερο για την Ελλάδα και τους Έλληνες πολίτες.

Αυτό όμως το οποίο θα πρέπει να κάνετε, κυρίες και κύριοι συνάδελφοι, είναι κάποια στιγμή να κάνετε και την αυτοκριτική σας. Εμείς την κάνουμε καθημερινά. Δεν λέμε ότι όλα τα κάνουμε σωστά. Και λάθη έχουμε κάνει γιατί όποιος δουλεύει κάνει λάθη. Αυτό το οποίο θα πρέπει να καταλάβετε, είναι ότι έχει περάσει η εποχή της πάνω και της κάτω πλατείας, γιατί όλα αυτά τα συναισθήματα και όλες αυτές οι ψευδαισθήσεις τις οποίες δημιουργήσατε στον ελληνικό λαό τις πλήρωσε και τις πλήρωσε με πάρα πολύ βαρύ τίμημα. Αυτό ο ελληνικός λαός δεν το έχει ξεχάσει και αυτό φαίνεται στα αποτελέσματα των εκλογών.

Προφανώς, λοιπόν, κύριε Πρόεδρε, θα καταψηφίσω τη συγκεκριμένη πρόταση μομφής, γιατί πιστεύω ότι η Κυβέρνηση του Κυριάκου Μητσοτάκη αποτελεί την εγγύηση, την εγγυήτρια δύναμη, για να συνεχίσει η χώρα να βαδίζει σταθερά και αταλάντευτα στον δρόμο της προόδου και της ανάπτυξης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατσαφάδο.

Τον λόγο έχει ο κ. Πέτρος Παππάς από τον ΣΥΡΙΖΑ - Προοδευτική Συμμαχία.

**ΠΕΤΡΟΣ ΠΑΠΠΑΣ:** Ευχαριστώ κύριε Πρόεδρε.

Κυρίες και κύριοι συνάδελφοι, πρέπει να ομολογήσω ότι εννέα μήνες μετά την επανεκλογή της Κυβέρνησης με μια ευρεία πλειοψηφία από τον ελληνικό λαό, δεν περίμενα να βρισκόμαστε στο Κοινοβούλιο να συζητάμε μία πρόταση δυσπιστίας έναντι της Κυβερνήσεως. Δυστυχώς όμως τα σοκαριστικά γεγονότα που βγήκαν στο φως της δημοσιότητας, τα πεπραγμένα και οι εξαιρετικά σοβαρές παραλείψεις αυτής της Κυβέρνησης μάς αναγκάζουν να ασκήσουμε αυτό το ύστατο μέσο ελέγχου που προβλέπει το Σύνταγμά μας.

Η κορυφαία αυτή κοινοβουλευτική διαδικασία δεν γίνεται για να πληροφορηθεί η Κυβέρνηση από εμάς τα ανομήματά της, ούτε για να καλλιεργηθούν εντυπώσεις με παιχνίδια αντιπερισπασμού, κορώνες και φανατισμούς. Γίνεται για να μάθει η κοινή γνώμη τους λόγους και τα επιχειρήματα των κομμάτων της δημοκρατικής Αντιπολίτευσης, στη βάση των οποίων θεωρούμε ότι πρέπει να αρθεί η εμπιστοσύνη μας και η εμπιστοσύνη των πολιτών από την Κυβέρνηση στο σύνολό της.

Στους πολίτες, λοιπόν, απευθυνόμαστε, αυτούς οφείλουμε να ενημερώσουμε με σαφήνεια και γνώση λόγου για τα μείζονα θέματα που δημιουργούν βαθιά ρήγματα στην αρχή του κράτους δικαίου και στη χρηστή και δημοκρατική διακυβέρνηση της χώρας.

Τα δεδομένα, λοιπόν, έχουν ως εξής: Τον περασμένο Ιούνιο εξελέγη μια Κυβέρνηση που έλαβε πλειοψηφία 41% από ένα εκλογικό σώμα που απείχε σε ποσοστό 46%. Οι μισοί,, δηλαδή σχεδόν πολίτες αποφάσισαν τον περασμένο Ιούνιο να μην πάνε να ψηφίσουν. Ο Πρωθυπουργός αμέσως μετά τα αποτελέσματα δήλωσε ότι οι πολίτες με την ψήφο τους έκλεισαν με ηχηρό και ώριμο τρόπο οριστικά έναν τραυματικό κύκλο ψέματος και τοξικότητας, υπονοώντας ότι η κοινωνία αποφάνθηκε και για τις ευθύνες της Κυβέρνησης στην τραγωδία των Τεμπών, ότι η κοινωνία μεταβόλισε την τραγωδία των Τεμπών.

Και όμως σήμερα, μόλις εννέα μήνες αργότερα, επιβεβαιώνεται ότι ο Πρωθυπουργός και η Κυβέρνησή του δόμησαν έναν τρομακτικό κύκλο ψέματος και τοξικότητας, εξαπατώντας όλη την Ελλάδα για την τραγωδία των Τεμπών, μεθοδεύοντας μια πρωτοφανή σε έκταση, μέγεθος και ταχύτητα συγκάλυψη. Και λέω ότι επιβεβαιώνεται γιατί ήδη το είχαμε δει να συμβαίνει μπροστά στα μάτια μας από την τρίτη ημέρα του δυστυχήματος. Είδαμε όλοι στους δέκτες μας τη βιαστική εκχέρσωση του σημείου της τραγωδίας, την απομάκρυνση των πειστηρίων, την αλλοίωση του πεδίου και αργότερα μάθαμε όλοι από ποιο κέντρο αποφάσεων δόθηκε η εντολή. Αυτό που δεν ξέραμε όμως και αποκαλύφθηκε μόλις προχθές, σοκάροντάς μας όλους, είναι οι μεθοδευμένες και απολύτως συντονισμένες ενέργειες συγκάλυψης από την πρώτη ώρα της τραγωδίας. Και ενώ τα βαγόνια των μοιραίων τρένων άχνιζαν ακόμη από τη βίαιη σύγκρουση και ενώ τα νεκρά σώματα των άτυχων συνανθρώπων μας δεν είχαν ακόμα ανασυρθεί από τον τόπο της τραγωδίας, φαίνεται να λειτούργησε από τις πρώτες ώρες ένας σκληρός, ψυχρός και συντονισμένος μηχανισμός συγκάλυψης των μεγάλων κυβερνητικών ευθυνών και μετάθεσής τους σε έναν μόνο άνθρωπο στο πρόσωπο του σταθμάρχη. Είναι προφανές σε όλους ότι έγινε αλλοίωση των ηχητικών αρχείων, ώστε να δοθούν στη δημοσιότητα παραποιημένες συνομιλίες και να χειραγωγηθεί η κοινή γνώμη για να αναδειχθεί υποβολιμαία το ανθρώπινο λάθος και να υποβαθμιστεί η πολιτική ευθύνη.

Και αν δεν αρκούν αυτά για να αποκρυσταλλωθεί η εικόνα του ήθους και της ποιότητας των κυβερνώντων, επιτρέψτε μου να επισημάνω τα εξής: Σε ένα κράτος που η Κυβέρνηση φέρεται να παρακολουθούσε τον Αρχηγό του τρίτου σε δύναμη πολιτικού κόμματος στη Βουλή, το μισό πολιτικό προσωπικό της χώρας, τους Αρχηγούς του Στρατού, επιχειρηματίες και δημοσιογράφους, την ίδια ώρα ήταν ένα κράτος ανίκανο να παρακολουθήσει ως όφειλε την πορεία των τρένων, την παράνομη διαρροή προσωπικών δεδομένων χιλιάδων ψηφοφόρων από το Υπουργείο Εσωτερικών στο κόμμα της Νέας Δημοκρατίας και από εκεί στο γραφείο μιας τουλάχιστον Ευρωβουλευτή και ποιος ξέρει στα γραφεία πόσων «ημετέρων» ακόμη.

Λάθος παρακολουθήσεις κάνατε, κύριοι και κυρίες της Νέας Δημοκρατίας. Αντί να παρακολουθείτε τα τρένα και τις διαρροές δεδομένων παρακολουθούσατε το μισό πολιτικό σύστημα. Είστε μια Κυβέρνηση ανίκανη να παρακολουθήσει τη ραγδαία άνοδο της αισχροκέρδειας στην αγορά, μια Κυβέρνηση που έχει βάλει ταφόπλακα στο Εθνικό Σύστημα Υγείας και τιμολόγιο στη δημόσια υγεία. Είστε μια Κυβέρνηση ανίκανη να παρακολουθήσει και να εμποδίσει την εισβολή μιας ορδής Κροατών στο κέντρο της Αθήνας, να εμποδίσει τον θάνατο ενός νέου συνανθρώπου μας παρ’ όλες τις προειδοποιήσεις. Είστε μια Κυβέρνηση που επτά μήνες μετά τον «Ντάνιελ» δεν έχει αποκαταστήσει τη σιδηροδρομική σύνδεση Αθήνας – Θεσσαλονίκης, που χωρίς δισταγμό φορολογεί από το πρώτο ευρώ τους ελεύθερους επαγγελματίες, που κρατάει δεκάδες χιλιάδες συμβασιούχους σε ομηρία. Είστε μια Κυβέρνηση που αφήνει τους κατοίκους της Θεσσαλίας για μήνες στο έλεός τους. Τα πεπραγμένα σας, τα έργα και οι ημέρες σας στην Κυβέρνηση καταρρακώνουν το κράτος δικαίου, ταπεινώνουν την Ελλάδα στους ευρωπαϊκούς θεσμούς, κηλιδώνουν τη διαφάνεια, τη δημοκρατία, την ευνομία.

Μας εγκαλείτε γιατί ζητάμε αυξημένη παρατήρηση στις επερχόμενες εκλογές και ότι εξισώνουμε την Ελλάδα με τριτοκοσμικές χώρες, διότι επιστρέφουμε στις ζοφερές μέρες των πολιτικών προγόνων σας της ΕΡΕ και στις εκλογές του 1961.

Κυρίες και κύριοι συνάδελφοι της Συμπολίτευσης, ακριβώς για να μη φτάσουμε ξανά σε εκείνες τις ημέρες και να μη γίνουμε μια τριτοκοσμική χώρα ή μια χώρα που ψήφιζαν τα δέντρα και οι νεκροί, ζητάμε την επιτήρηση γιατί μας δώσατε δυστυχώς πολλές αφορμές.

Απαντήστε μας τα εξής: Εγγυάσθε ότι δεν θα υπάρξει ξανά προεκλογική διαρροή προσωπικών δεδομένων σε ψηφοφόρους του εξωτερικού ή μήπως και του εσωτερικού αυτήν τη φορά; Εγγυάσθε ότι δεν θα παρακολουθείτε τους πολιτικούς σας αντιπάλους για να εξασφαλίσετε πληροφορίες και εκλογικά πλεονεκτήματα; Και αν το εγγυάσθε υπάρχει κανείς που να σας πιστεύει;

Κυρίες και κύριοι του ΠΑΣΟΚ, εσείς τους πιστεύετε; Ο Αρχηγός σας, ο κ. Ανδρουλάκης, τους εμπιστεύεται; Είναι άραγε μόνο η υποψία νοθείας ο λόγος να αμφισβητεί κάποιος την αξιοπιστία και την εγκυρότητα μιας εκλογικής διαδικασίας;

Παραπλανήσατε τον ελληνικό λαό λέγοντας ότι είστε άριστοι.

Κυρίες και κύριοι της Κυβερνήσεως, ο μόνος τομέας στον οποίο έχετε πραγματικά έχετε αριστεύσει, είναι η τέχνη των υποκλοπών, των συνδέσεων και των παράνομων παρακολουθήσεων, είναι η τέχνη της χειραγώγησης της κοινής γνώμης. Εκεί, πραγματικά, πήρατε «άριστα». Σας ένοιαζε τι κάνουν οι Αρχηγοί του Στρατεύματος, οι Υπουργοί σας, οι πολιτικοί σας αντίπαλοι και όχι οι πολίτες αυτής της χώρας που περίμεναν από εσάς αξιοπιστία, αξιοπρέπεια, αξιοκρατία και αντ’ αυτών έλαβαν τιμολόγια χειρουργείων, αντικλεπτικά στο λάδι και ταξίδια αναψυχής στην όαση της Σίβας με λεφτά του Έλληνα φορολογούμενου. Γι’ αυτό η παρούσα Κυβέρνηση δεν μπορεί να παραμείνει άλλο στη θέση της. Δεν τρέφουμε αυταπάτες ότι θα σας δείξει τον δρόμο της εξόδου η πρόσκαιρη πλειοψηφία που διαθέτετε σε αυτήν εδώ την Αίθουσα. Είμαστε βέβαιοι όμως ότι θα το κάνει σύντομα ο κυρίαρχος ελληνικός λαός.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παππά.

Τον λόγο έχει ο κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πρόταση δυσπιστίας είναι το ισχυρότερο και πλέον ακραίο μέσο κοινοβουλευτικού ελέγχου που είναι στη διάθεση της Βουλής και πιο συγκεκριμένα στη διάθεση της Αντιπολίτευσης. Πρέπει να περιλαμβάνει τα θέματα για τα οποία θα διεξαχθεί συζήτηση η οποία αναφέρεται στη γενική πολιτική της χώρας σύμφωνα με το άρθρο 82 παράγραφος 1 του Συντάγματος, στο οποίο σαφώς ορίζεται ότι η κυβέρνηση καθορίζει και κατευθύνει τη γενική πολιτική της χώρας σύμφωνα με το Σύνταγμα και τους νόμους.

Η προβλεπόμενη από το Σύνταγμα και τον Κανονισμό της Βουλής τριήμερη συζήτηση στο Κοινοβούλιο που προηγείται της ψηφοφορίας αποτελεί το κυριότερο στάδιο του κοινοβουλευτικού ελέγχου, αν αναλογιστεί κανείς ότι για την πρόταση της εξεταστικής επιτροπής αρκούν ενδείξεις διαχείρισης της πολιτικής εξουσίας, ενώ και για να στηριχθεί η πρόταση δυσπιστίας απαιτείται να αποδεικνύονται κακοί και επιβλαβείς για το δημόσιο συμφέρον κυβερνητικοί χειρισμοί και επιλογές.

Σύμφωνα με όσα προανέφερα, ας δούμε, κυρίες και κύριοι συνάδελφοι, εσείς που υπογράψατε την πρόταση δυσπιστίας, ποια είναι η βαρύτητα των θεμάτων που θίγετε με την πρότασή σας και αποτελούν μεθοδευμένη και εγκληματική συγκάλυψη των ενόχων.

Κάτω από την ομπρέλα ενός γενικού αφορισμού, επικαλούμενοι την υποβάθμιση του κράτους δικαίου και την ανυπαρξία του κοινωνικού κράτους, αναφέρεστε εν πολλοίς αορίστως στην τραγωδία των Τεμπών, στο δήθεν σκάνδαλο των υποκλοπών, στη διαρροή και χρήση προσωπικών δεδομένων Ελλήνων ψηφοφόρων του εξωτερικού, στην αισχροκέρδεια και την ακρίβεια στην υγεία και τη δημόσια εκπαίδευση.

Όσον αφορά την τραγωδία των Τεμπών, μια εθνική τραγωδία που μας συγκλόνισε όλους και εξακολουθεί να συγκλονίζει ολόκληρη την ελληνική κοινωνία, μια τραγωδία που αποτελεί ανυποχώρητο αίτημα της ελληνικής κοινωνίας να υπάρξει άμεση και σε βάθος διαλεύκανση των ποινικών ευθυνών κάθε εμπλεκόμενου. Αυτό δεν κάναμε ως Κυβέρνηση; Αυτό δεν ζήτησε από την πρώτη στιγμή ο Πρωθυπουργός, ζητώντας στις 7 Μαρτίου 2023 την ανάθεση της υπόθεσης στο υψηλότερο δυνατό ανακριτικό επίπεδο;

Παράλληλα δεν ορίστηκε διοικητική επιτροπή προκειμένου να διεξαχθεί πραγματογνωμοσύνη για τα αίτια, το πόρισμα της οποίας ήταν η αιτία που κινήθηκε η ποινική διαδικασία από τη δικαιοσύνη; Και ήδη σήμερα ερευνάται η υπόθεση και μάλιστα με πρωτόγνωρη ταχύτητα αν αναλογιστεί κάποιος αντίστοιχες τραγωδίες για τις οποίες δεν έχουν αποδοθεί ακόμη ευθύνες.

Δεν ανέλαβε άμεσα και με υπευθυνότητα την αντικειμενική πολιτική ευθύνη ο κ. Καραμανλής ως Υπουργός και παραιτήθηκε; Κι έρχεστε και μιλάτε με την πρότασή σας για συγκάλυψη; Δεν συμφωνήσαμε αμέσως και στηρίξαμε το αίτημα του Κομμουνιστικού Κόμματος Ελλάδας για σύσταση εξεταστικής επιτροπής;

Και μπορεί να είχαμε διαφορετική προσέγγιση για τη σύστασή της, όσον αφορά στους λόγους που επικαλείτο το Κομμουνιστικό Κόμμα, αλλά συμφωνήσαμε για την αναγκαιότητα της διερεύνησης, πολύ περισσότερο που διά του Πρωθυπουργού ζητήσαμε άμεσα δικαστική έρευνα. Κι εμείς συναινέσαμε στην εξεταστική επιτροπή για να συγκεντρωθούν οι εκατόν είκοσι Βουλευτές, αφού τόσοι απαιτούνται σύμφωνα με το αναθεωρημένο άρθρο 68 του Συντάγματος, εν όψει του ότι το ΠΑΣΟΚ είχε δηλώσει ότι δεν θα την υπερψηφίσει και συνεπώς ήταν απαραίτητες οι ψήφοι μας.

Ακούστηκε εδώ κατά κόρον ότι η Νέα Δημοκρατία στο πλαίσιο της συγκάλυψης και της ατιμωρησίας δεν συναίνεσε στη σύσταση κοινοβουλευτικής επιτροπής για τη διενέργεια προκαταρκτικής εξέτασης που ζητούσαν ΣΥΡΙΖΑ και ΠΑΣΟΚ.

Πριν απαντήσω, αν και σε κάποια συζήτηση αναφέρθηκε σχετικά ο κ. Βορίδης, ας δούμε πότε συστήνονται κατά το Σύνταγμα και τον Κανονισμό της Βουλής οι πιο πάνω επιτροπές: εξεταστική και προκαταρκτική.

Η σύσταση και λειτουργία εξεταστικών επιτροπών προβλέπεται από τα άρθρα 68 παράγραφος 2 του Συντάγματος και 144 επόμενα του Κανονισμού της Βουλής και αντικείμενό τους είναι η εξέταση ειδικών ζητημάτων δημοσίου ενδιαφέροντος που, βέβαια, συναρτώνται με παραβιάσεις της ποινικής νομοθεσίας, με συνέπεια να πλήττονται κοινωνικά αγαθά και να είναι επιζήμια για το δημόσιο συμφέρον. Ότι πρέπει να παραβιάζεται η ποινική νομοθεσία προκύπτει και από τα άρθρα 145, 146 και 147 του Κανονισμού της Βουλής όπου γίνεται λόγος για τη διενέργεια ανακριτικών πράξεων.

Η σύσταση κοινοβουλευτικής επιτροπής για τη διενέργεια προκαταρκτικής εξέτασης κατά το άρθρο 86 του Συντάγματος και 153 επόμενα του Κανονισμού της Βουλής προϋποθέτει –τονίζω, προϋποθέτει- τέλεση ποινικών αδικημάτων από Υπουργούς ή Υφυπουργούς κατά την άσκηση των καθηκόντων τους σύμφωνα με το άρθρο 86 του Συντάγματος και τον ν.3126/2003 περί ευθύνης υπουργών.

Ας δούμε τώρα ποια είναι τα αδικήματα που με τις προτάσεις σας ζητήσατε τη σύσταση κοινοβουλευτικών επιτροπών για τη διενέργεια προκαταρκτικής εξέτασης.

Μιλάτε στις προτάσεις σας για απιστίες, για παράβαση καθήκοντος και τελευταία ακούγεται και το αδίκημα της απάτης που συνδέονται με την κακή εκτέλεση της σύμβασης 717, με την οποία πλήττονται και τα οικονομικά συμφέροντα της Ευρωπαϊκής Ένωσης, δηλαδή για ζητήματα καθαρά οικονομικά-λογιστικά, αλλά τίποτα για ανθρωποκτονίες. Κυρίως για τις ανθρωποκτονίες δεν αναφέρεστε ότι γίνεται συγκάλυψη;

Ας υποθέσουμε όμως ότι εμείς κάναμε κακή εκτίμηση και απορρίφθηκαν οι προτάσεις σας. Τώρα, μετά το πόρισμα της εξεταστικής επιτροπής, είχατε τρεις δυνατότητες. Πρώτον, η εξεταστική επιτροπή να μετατραπεί σε προκαταρκτική αν διαπίστωνε ποινικές ευθύνες μελών της Κυβέρνησης πράγμα που δεν προέκυψε. Δεύτερον, εσείς να καταθέσετε πρόταση για σύσταση προκαταρκτικής επιτροπής και τώρα ακόμα. Δεν το κάνετε όμως και δεν θα το κάνετε γιατί δεν έχετε πού να τη στηρίξετε, αφού δεν προέκυψαν ποινικές ευθύνες ούτε για τον Καραμανλή ούτε για οποιονδήποτε άλλο διατελέσαντα Υπουργό. Τρίτον, να προσφύγετε στην κατάθεση πρότασης δυσπιστίας, όπως πράξατε, μια πρόταση που η αδυναμία της είναι έκδηλη. Γιατί; Γιατί μη έχοντας έστω και ενδείξεις για να στοιχειοθετήσετε ποινικές ευθύνες, καταφεύγετε στην αοριστολογία της δήθεν υποβάθμισης του κράτους δικαίου, διανθίζοντας την πρότασή σας με ζητήματα που κατ’ επανάληψη αποτέλεσαν αντικείμενα κοινοβουλευτικού ελέγχου.

Όσον αφορά την σύμβαση 717, ο διαγωνισμός πραγματοποιήθηκε το 2014 και η σύμβαση υπογράφτηκε στις 26 Σεπτεμβρίου 2014, μεταξύ της κοινοπραξίας στην οποία κατακυρώθηκε και του κύριου του έργου, της ανώνυμης εταιρείας «ΕΡΓΑ ΟΣΕ». Η συνολική προθεσμία κατασκευής του ήταν είκοσι τέσσερις μήνες, ήτοι μέχρι 26 Σεπτεμβρίου 2016.

Κατά την περίοδο 2015 ως 2019 παρατάθηκε τέσσερις φορές η συνολική προθεσμία του έργου. Έτσι ως τον Ιούνιο του 2019 δεν είχε υλοποιηθεί η σύνταξη –προσέξτε- του πρώτου ανακεφαλαιωτικού πίνακα εργασιών ούτε η υπογραφή της πρώτης συμπληρωματικής σύμβασης εργασιών, χωρίς τα οποία δεν μπορούσε να ολοκληρωθεί το έργο. Όλα αυτά προκύπτουν από έγγραφα της δικογραφίας.

Όταν αναλαμβάνει ο Καραμανλής, θέλει να ολοκληρωθεί η σύμβαση 717, αλλά βρέθηκε προ αυτής της κατάστασης. Ή έπρεπε να κηρύξει έκπτωτη την κοινοπραξία, ανεξαρτήτως υπαιτιότητάς της ή να παρατείνει τη σύμβαση και η τελευταία λύση ήταν προτιμότερη, συμφέρουσα για να ολοκληρωθεί το έργο.

Συνεπώς, σε τι εγκαλείτε τον Καραμανλή; Μπορεί να ευθύνεται ταυτόχρονα γιατί έδωσε παράταση εκτέλεσης της σύμβασης και παράλληλα ότι δεν ολοκλήρωσε η σύμβαση; Απαντήστε, αλλά τι απάντηση να δώσετε σε αυτήν την αντίφασή σας;

Να σημειωθεί εδώ ότι το Ελεγκτικό Συνέδριο με την απόφαση του αυξημένης σύνθεσης τμήματός του, την 1314 του 2018, έκρινε ότι δεν κωλύεται η υπογραφή της συμπληρωματικής σύμβασης, τη διαδικασία της οποίας ο Καραμανλής ολοκλήρωσε.

Διευκρίνιση για την εμπλοκή στην υπόθεση της ευρωπαϊκής εισαγγελίας θέλω να κάνω τώρα, διότι υπάρχει σύγχυση και συνεπώς εξαγωγή λαθών συμπερασμάτων. Αναφέρομαι στη γενική εισαγγελέα. Αφορμή μου δίνει η περικοπή στην πρόταση δυσπιστίας που φέρεται ως δήλωση μέλους της Κυβέρνησής μας -νομίζω του κ. Γεωργιάδη-, λέγοντας ο κ. Γεωργιάδης: «Δεν δεχόμαστε κομισάριους ή δερβέναγες που θα έρθουν να μας πουν τι θα κάνουμε ή δεν θα κάνουμε στη χώρα μας».

Ανεξαρτήτως τού πώς ειπώθηκε, τη θεωρώ κατ’ ουσίαν ορθή. Θα μπορούσε όμως να ήταν λίγο πιο κομψή. Αλλά τι να κάνουμε; Ο Γεωργιάδης καμμιά φορά μιλάει λίγο ωμά αλλά έχει δίκιο και ακούστε γιατί.

Γιατί την έκανε αυτήν τη δήλωση ο κ. Γεωργιάδης; Διότι η Γενική Ευρωπαία εισαγγελέας –προσέξτε, μιλάμε για τη Γενική Ευρωπαία εισαγγελέα, η οποία έκανε τις δηλώσεις, η κ. Λάουρα Κοβέσι, προερχόμενη από τη Ρουμανία- φέρεται να δήλωσε ότι για την υπόθεση παρεμποδίζεται η έρευνα της εισαγγελίας αναφορικά με την ενδεχόμενη έρευνα κατά του Καραμανλή.

Θεωρώντας η κ. Κοβέσι ότι ο κανονισμός της Ευρωπαϊκής Ένωσης 2017/1939 του Συμβουλίου, η σχετική με τη σύσταση της ευρωπαϊκής εισαγγελίας, υπερισχύει του Συντάγματός μας και συγκεκριμένα του άρθρου 86 του Συντάγματος, σύμφωνα με το οποίο η υπόθεση ήρθε στη Βουλή και δεν εισήχθη στη δικαιοσύνη, κατά την άποψή της.

Ανεξαρτήτως του ότι ο κανονισμός του οργάνου για τη λειτουργία της εισαγγελίας της Ευρωπαϊκής Ένωσης ρυθμίζει διαδικαστικά θέματα και δεν υπάρχει καμμία ιεράρχηση εν σχέσει με το Σύνταγμά μας, στην προκειμένη περίπτωση υπερισχύει το Σύνταγμα και ορθώς η υπόθεση για τους Υπουργούς εισήχθη στη Βουλή.

Η κ. Κοβέσι, η Γενική Ευρωπαία εισαγγελέας, δεν έχει καμμιά απολύτως εξουσία -το τονίζω- καμμιά απολύτως εξουσία όχι μόνο για την ποινική δίωξη Υπουργού αλλά και για την περαιτέρω πορεία της υπόθεσης. Απορώ πώς ακούστηκαν εδώ, στην Αίθουσα αυτή, τέτοιες διαφορετικές απόψεις από Κοινοβουλευτικούς Εκπροσώπους και από Αρχηγούς κομμάτων, ειδικά από κόμματα τα οποία έχουν καλούς νομικούς.

Θα γίνει κι αντιληπτό αν προσθέσω, σε μισό λεπτό, κύριε Πρόεδρε, γιατί αυτά είναι σημαντικά και για την περαιτέρω πορεία της υπόθεσης γενικότερα, το εξής. Όσον αφορά όμως στα άλλα πρόσωπα, εκτός των Υπουργών, που εμπλέκονται στην υπόθεση, πρέπει να διευκρινιστούν τα ακόλουθα. Για τα θέματα αυτά, δηλαδή την ποινική δίωξη, την ποινική διαδικασία, την πορεία της υπόθεσης αρμοδιότητα έχει αποκλειστικά το οικείο μόνιμο τμήμα της ευρωπαϊκής εισαγγελίας, που εδρεύει στο Λουξεμβούργο και συγκροτείται από τέσσερις εισαγγελείς, τρεις από άλλες χώρες και ένας κατά περίπτωση είναι από τη χώρα που ελέγχεται, δηλαδή Έλληνας, που χειρίζεται την υπόθεση 717 κατά το μέρος που πλήττονται τα συμφέροντα της Ευρωπαϊκής Ένωσης.

**ΠΡΟΕΔΡΕΥΩΝ (Ιωάννης Πλακιωτάκης):** Τελειώστε παρακαλώ, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

Στο μόνιμο αυτό τμήμα της ευρωπαϊκής εισαγγελίας δεν συμμετέχει η κ. Κοβέσι. Το τμήμα αυτό, το μόνιμο, της ευρωπαϊκής εισαγγελίας χρεώνει τις υποθέσεις που αφορούν τα συμφέροντα της Ευρωπαϊκής Ένωσης στη χώρα μας, στον Έλληνα εντεταλμένο εισαγγελέα. Συνεπώς, δεν έχουν καμμία απολύτως θέση όλα αυτά τα οποία ειπώθηκαν και από στέλεχος του ΣΥΡΙΖΑ και αυτά που ακούστηκαν, κύριε Πρόεδρε, και από Αρχηγούς χθες. Και καλό θα είναι να διαβάσετε και την ανακοίνωση που έκανε η Ένωση Δικαστών και Εισαγγελέων χθες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αθανασίου.

Θα δώσω τώρα το λόγο στον κ. Γεώργιο Βρεττάκο και στη συνέχεια στον Υπουργό κ. Βρούτση.

Κύριε Βρεττάκο, έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πρόταση δυσπιστίας που συζητάμε αυτό το τριήμερο είναι ξεκάθαρο ότι δεν έχει ουσιαστικό πολιτικό περιεχόμενο. Είναι άλλη μια προσπάθεια που γίνεται από την Αντιπολίτευση να δημιουργήσει αναταραχή εν όψει και των επερχόμενων ευρωεκλογών προκειμένου να αποκομίσει πολιτικό όφελος.

Όσον αφορά τον ΣΥΡΙΖΑ, παλιό και νέο -και το λέω γιατί τρία από τα κόμματα που υπογράφουν την πρόταση δυσπιστίας προέρχονται από τον ΣΥΡΙΖΑ και τις διασπάσεις του- δεν περιμέναμε κάτι διαφορετικό. Αυτό ξέρουν να κάνουν. Έτσι αναδείχθηκαν πολιτικά. Δεν έγιναν κυβέρνηση μέσα από τη σοβαρή πολιτική πρόταση. Έγιναν κυβέρνηση από την εκμετάλλευση του πόνου και της αγανάκτησης των ανθρώπων, έγιναν από το μνημόνιο-αντιμνημόνιο, από τις πλατείες των αγανακτισμένων, από τα ακραία τοξικά συνθήματα. Υποσχέθηκαν στους πολίτες ότι θα κυβερνήσουν ως «πρώτη φορά Αριστερά» και θα αλλάξουν και τη χώρα και μάλιστα λέγανε ότι θα αλλάξουν και την Ευρώπη.

Αλλά τελικά τι είδαμε, ειδικά ως προς το κράτος δικαίου το οποίο είναι βασική αναφορά αυτής της πρότασης δυσπιστίας; Προσπάθεια ελέγχου των αρμών της εξουσίας, όπως οι ίδιοι λέγανε, προσπάθεια χειραγώγησης των μέσων μαζικής ενημέρωσης προκειμένου να κλείσουν κανάλια και εφημερίδες που λέγανε πράγματα που δεν τους άρεσαν. Γι’ αυτόν τον λόγο μάλιστα έχουμε και δύο Υπουργούς του ΣΥΡΙΖΑ καταδικασμένους, εκ των οποίων ο ένας, ο κ. Παππάς, είναι βασικός εισηγητής της πρότασης δυσπιστίας.

Σκευωρίες για δέκα πολιτικά πρόσωπα για το δήθεν σκάνδαλο της «NOVARTIS», κάτι που το ομολόγησε και ο ίδιος ο πρώην Πρωθυπουργός, ο Αλέξης Τσίπρας, ότι το χειρίστηκαν λάθος.

Παράλληλο Υπουργείο Δικαιοσύνης, όπως είπε ο πρώην Υπουργός Δικαιοσύνης του ΣΥΡΙΖΑ, ο κ. Κοντονής, με ωμές παρεμβάσεις και προσπάθειες παρέμβασης στη δικαιοσύνη.

Προσπάθεια να βάλουν στη φυλακή δημοσιογράφους που αυτά που τους έλεγαν δεν τους άρεσαν.

Μετατροπή της ΕΡΤ σε κάτι ως γραφείο Τύπου του ΣΥΡΙΖΑ.

Αυτοί είστε, λοιπόν, αλλά για κακή σας τύχη κάνατε τόσα πολλά που δεν τα ξεχνάμε εμείς, αλλά πάνω από όλα δεν τα ξεχνάει η ελληνική κοινωνία. Άρα από τον ΣΥΡΙΖΑ δεν είχαμε να περιμένουμε κάτι άλλο και από τις διασπάσεις του.

Όμως το ΠΑΣΟΚ που υπήρξε ιστορικά ανά περιόδους ένα σοβαρό κόμμα, που μαζί και με τη Νέα Δημοκρατία κράτησαν τη χώρα στην Ευρώπη, είναι πολύ λυπηρό να έχει φτάσει στο σημείο σήμερα να προσπαθεί να γίνει ΣΥΡΙΖΑ στη θέση του ΣΥΡΙΖΑ. Δεν έχουν καμμία εναλλακτική πρόταση διακυβέρνησης και επενδύουν και αυτοί στην αναταραχή, τη σκανδαλολογία, την τακτική «πες-πες πολλά και στο τέλος κάτι θα μείνει».

Κυρίες και κύριοι συνάδελφοι, η αλήθεια είναι ότι η Αντιπολίτευση σε αυτή την πρόταση δυσπιστίας συμπεριφέρεστε σαν λύκοι που θέλετε να δημιουργήσετε αναμπουμπούλα για να χαρείτε. Διψάτε για ένταση, για πόλωση, για οργή και δεν κάνετε τίποτα άλλο από το να προσπαθείτε να προκαλέσετε αυτά τα συναισθήματα στην ελληνική κοινωνία. Και για να το κάνετε αυτό δεν σέβεστε ούτε στο ελάχιστο τη μνήμη των πενήντα επτά ανθρώπων που χάσανε τόσο άδικα τη ζωή τους στο τραγικό δυστύχημα που έγινε στα Τέμπη. Επενδύετε στον πόνο και στη θλίψη, στην αγανάκτηση των συγγενών των θυμάτων που έχασαν τους δικούς τους ανθρώπους και έχουν κάθε λόγο οι άνθρωποι να είναι αγανακτισμένοι. Και το κάνετε μόνο και μόνο για να σώσετε την πολιτική σας υπόσταση.

Δεν έχετε κανένα άλλο ουσιαστικό επιχείρημα να αντιπαρατεθείτε στην Κυβέρνηση στο πεδίο της πραγματικής πολιτικής. Δεν έχετε ουσιαστική εναλλακτική πρόταση και τι κάνετε; Ένα εμπόριο πόνου με ακραίες προκλητικές πράξεις που προσβάλλουν τους νεκρούς, όπως είπατε το πανό που αναρτήθηκε στα κεντρικά γραφεία του ΣΥΡΙΖΑ, ένα άθλιο πανό που αναφερόταν στους νεκρούς, ένα πανό που το χαρακτηρίζει μόνο μια λέξη και αυτή η λέξη είναι ντροπή.

Μιλάτε για συγκάλυψη την ώρα που είναι σε εξέλιξη η υπόθεση στην ελληνική δικαιοσύνη η οποία ερευνά όλα τα ζητήματα και όλες τις πτυχές αυτού του τραγικού δυστυχήματος. Και ερωτώ ποιος θα απονείμει δικαιοσύνη; Εμείς θα το κάνουμε αυτό; Εσείς εδώ της Αντιπολίτευσης; Κάποιο λαϊκό δικαστήριο; Εάν δεν το κάνει το ίδιο το σύστημα της δικαιοσύνης μας, ποιος θα το κάνει;

Δεν σας είδα το ίδιο ευαίσθητους για την υπόθεση στο Μάτι όπου είχαμε εκατόν τέσσερις νεκρούς και υπόθεση, ενώ η πυρκαγιά είναι το 2018 τελειώνει τώρα, έξι χρόνια μετά, σε πρωτόδικο στάδιο.

Εμείς ως πολιτικό σύστημα οφείλουμε να κάνουμε ό,τι μπορούμε προκειμένου η δικαιοσύνη να απονέμεται πιο γρήγορα. Και αυτό κάνουμε με το νομοσχέδιο το οποίο περάσαμε κατά προτεραιότητα η δίκη για τα Τέμπη θα ξεκινήσει άμεσα. Αλλά θα πρέπει να συμφωνήσουμε ότι το κράτος δικαίου που ζούμε, η δικαιοσύνη που κρίνει ποιος είναι αθώος και ποιος είναι ένοχος, είναι τα δικαστήρια και όχι τα λαϊκά δικαστήρια.

Μιλάτε για ποινικές ευθύνες των Υπουργών, με κύριο τον κ. Καραμανλή. Θέλετε, λοιπόν, να μας πείτε ότι υπάρχει αιτιώδης συνάφεια ενός δυστυχήματος που προκάλεσε ανθρωποκτονίες από εγκληματική αμέλεια με την καθυστέρηση ολοκλήρωσης της σύμβασης 717 για τη σηματοδότηση και την τηλεδιοίκηση στους συρμούς. Ξεχνάτε, λοιπόν, ότι οι σιδηρόδρομοί μας λειτουργούσαν χωρίς αυτά τα συστήματα για εκατόν πενήντα χρόνια. Τι σημαίνει αυτό; Ότι θα έπρεπε να πηγαίνουν στην αντίθετη κατεύθυνση για να τρακάρουν τα τρένα;

Επίσης ξεχνάτε ότι σε όλη την Ευρώπη μόλις στο 13% υπάρχουν τέτοια συστήματα που παράγουν αυτόματο φρενάρισμα, αυτόματη πέδηση χωρίς τον ανθρώπινο παράγοντα. Τι σημαίνει αυτό; Ότι οι συρμοί μπαίνουν στο αντίθετο ρεύμα και τρακάρουν τα τρένα;

Η αλήθεια είναι ότι αν δεχτούμε το σκεπτικό ότι επειδή άργησε μια σύμβαση να ολοκληρωθεί ο Υπουργός έχει ποινική ευθύνη για ανθρωποκτονία, τότε -συγχωρέστε με- θα πρέπει να έχουν ποινική ευθύνη και οι Υπουργοί του ΣΥΡΙΖΑ που δεν ολοκλήρωσαν το «112» στο Μάτι, με αποτέλεσμα να έχουμε εκατόν τέσσερις νεκρούς, θα πρέπει να έχουν ποινική ευθύνη για ανθρωποκτονία από αμέλεια όσοι δεν ολοκλήρωσαν τα αντιπλημμυρικά έργα στη Μάνδρα με αποτέλεσμα να έχουμε είκοσι τέσσερις νεκρούς, θα πρέπει να πάνε για ανθρωποκτονία όλοι όσοι έχουν ευθύνη για την καθυστέρηση ολοκλήρωσης βασικών οδικών αξόνων, όπως είναι παραδείγματος χάριν ο ΒΟΑΚ στην Κρήτη, με αποτέλεσμα να έχουμε τραγικά θανατηφόρα δυστυχήματα στους δρόμους και να χάνονται εκατοντάδες συνάνθρωποί μας κάθε χρόνο και ούτω καθεξής.

Καταλαβαίνετε, λοιπόν, ότι αυτός ο λαϊκισμός της σύνδεσης της πολιτικής ευθύνης με την ποινική πρέπει να έχει κάποιο όριο. Αν συνέβαινε αυτό που υποστηρίζετε, τότε όσοι κυβέρνησαν θα έπρεπε να είναι στις αίθουσες των δικαστηρίων. Το κράτος μας έχει προβλήματα πολύ σοβαρά. Προσπαθούμε, λοιπόν, συνεχώς να τα διορθώσουμε, να ολοκληρώσουμε τα μεγάλα έργα και αυτό είναι που κάνουμε.

Πολιτικές ευθύνες υπάρχουν και υπάρχουν και από όλο το πολιτικό σύστημα, και από εμάς αναλήφθηκαν με την παραίτηση του Υπουργού, του Κωνσταντίνου Καραμανλή, που έγινε την ίδια μέρα. Όμως είναι άλλο οι πολιτικές και άλλο οι ποινικές ευθύνες.

Τώρα -και κλείνω με αυτό, κύριε Πρόεδρε- όσον αφορά το επιχείρημα ότι η Κυβέρνηση έκανε ιδιαίτερη προπαγάνδα προκειμένου να μπορέσει να πείσει την κοινή γνώμη ότι έγινε κάποιο ανθρώπινο λάθος. Αυτό, πραγματικά, το επιχείρημα είναι εκτός τόπου και χρόνου. Είναι ξεκάθαρο ότι έγινε όχι ένα αλλά επτά διαδοχικά ανθρώπινα λάθη τα οποία οδήγησαν δυστυχώς τα τρένα να μπούνε στην αντίθετη κατεύθυνση. Αυτό το ομολογεί ο ίδιος ο σταθμάρχης ο οποίος σήμερα είναι προφυλακισμένος. Αλλά πλην του σταθμάρχη όλοι, ακόμα και όλα τα κόμματα της :Αντιπολίτευσης, όλη η κοινωνία, έχει καταλάβει ότι εκεί έγινε ένα τραγικό ανθρώπινο λάθος.

Άρα, λοιπόν, για ποιον λόγο κάναμε προπαγάνδα, για να πείσουμε για τι; Για κάτι που το αποδέχονται όλοι; Αυτό είναι εκτός τόπου και χρόνου και στερείται κάθε λογικής.

Εμείς, λοιπόν, αυτό που λέμε είναι να λάμψει η αλήθεια, όλα στο φως. Αυτό όμως μπορεί να γίνει -και να συμφωνήσουμε σε αυτό- μόνο από την ανεξάρτητη ελληνική δικαιοσύνη, ώστε στη μνήμη όλων αυτών των ανθρώπων που έχασαν τόσο άδικα τη ζωή τους, αυτών των πενήντα επτά ανθρώπων, να αποδοθούν οι ευθύνες εκεί που αναλογούν. Και από την άλλη εμείς, ως πολιτικό σύστημα, ως Κυβέρνηση, να κάνουμε ό,τι περνάει από το χέρι μας ώστε ποτέ ξανά να μη ζήσουμε μια τέτοια αντίστοιχη τραγωδία, ένα τέτοιο αντίστοιχο δυστύχημα.

Καταψηφίζουμε, λοιπόν, την πρόταση δυσπιστίας γιατί στερείται ουσιαστικού πολιτικού περιεχομένου και ο μόνος της στόχος είναι να δημιουργήσει αναταραχή και οργή στην κοινωνία. Δεν θα το καταφέρετε γιατί η Κοινοβουλευτική Ομάδα της Νέας Δημοκρατίας θα είναι και πάλι παρούσα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βρεττάκο.

Θα δώσω τώρα τον λόγο στον Αναπληρωτή Υπουργό Παιδείας, Θρησκευμάτων και Αθλητισμού κ. Βρούτση.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, με τρεις λέξεις επιχείρησε και επιχειρεί και θα επιχειρεί μέχρι σήμερα αργά το βράδυ, που θα γίνει ονομαστική ψηφοφορία, συνολικά η Αντιπολίτευση να επιβάλλει τη δική της αντίληψη για τα πράγματα, τρεις λέξεις οι οποίες επιτρέψτε μου να σας πω ότι δηλητηριάζουν πραγματικά και τη δημοκρατία και τη δικαιοσύνη και το πολιτικό μας σύστημα. Τρεις λέξεις: έγκλημα, μονταζιέρα και συγκάλυψη.

Και καλά, εγώ «καταλαβαίνω» -σε εισαγωγικά- εκ μέρους του ΣΥΡΙΖΑ τέτοια λογική και τέτοια τοποθέτηση. Από το ΠΑΣΟΚ όμως δεν το περιμέναμε, κύριοι συνάδελφοι του ΠΑΣΟΚ. Μια άλλη πολιτική συγκρότηση το ΠΑΣΟΚ που ταυτίζεται σήμερα απόλυτα με τον ΣΥΡΙΖΑ, κάτι το οποίο βλέπουν οι πολίτες και ο καθένας βγάζει τα συμπεράσματά του.

Αλλά μπαίνω στην ουσία της συζήτησης. Τρεις λέξεις: έγκλημα, συγκάλυψη, μονταζιέρα. Ποια είναι η πραγματικότητα; Η πραγματικότητα είναι ότι πρόκειται για ένα γεγονός, που σε επίπεδο πολιτικής διαδικασίας συμπυκνώνεται στην απόλυτη πολιτική υποκρισία. Απόλυτη πολιτική υποκρισία. Άλλες λέξεις που χρησιμοποιήθηκαν: τυμβωρυχία. Στην πράξη αυτό το οποίο επιχειρεί σήμερα συνολικά η Αντιπολίτευση είναι να κερδοσκοπήσει πάνω σε ένα τραγικό δυστύχημα.

Ας βάλουμε τα πράγματα στη σειρά και από την αρχή. Γιατί τέτοιες στιγμές, σε τέτοιες κορυφαίες διαδικασίες αξίζει να τα βάζουμε τα πράγματα από την αρχή, να ξαναθυμόμαστε τις σχέσεις μας, πού είμαστε και πώς λειτουργούμε.

Παραδοχή πρώτη. Νομίζω ότι σε αυτό που συμφωνούμε και δεν υπάρχει καμμία αντίρρηση, πέρα από τις επιμέρους πολιτικές διαφορές, είναι ότι όλοι, όλοι μα όλοι και όλες, όλες οι πολιτικές πτέρυγες υποκλινόμαστε με σεβασμό απέναντι στη μεγάλη θλίψη του τραγικού δυστυχήματος, απέναντι σε αυτά τα παιδιά τα οποία έχασαν τη ζωή τους στους συγγενείς και στις οικογένειές τους. Υποκλινόμαστε όλοι. Και εδώ δεν υπάρχει κανένας ο οποίος να πιστεύει ότι έχει περίσσευμα μεγαλύτερης ευαισθησίας και μεγαλοσύνης απέναντι στα αισθήματα, κανένας. Όλοι με την ίδια ευθύνη και με την ίδια θλίψη υποκλινόμαστε μπροστά στους συγγενείς αυτών των ανθρώπων αυτών των παιδιών που χάθηκαν.

Όμως και η δεύτερη παραδοχή η οποία νομίζω ότι μας βρίσκει σύμφωνους -το πιστεύω και αυτό- είναι ότι από το 1974 έχουμε πετύχει στην πατρίδα μας κάτι μοναδικό, κάτι ξεχωριστό, κάτι που μας κάνει όλους περήφανους, έχουμε πετύχει να έχουμε μια εξαιρετική δημοκρατία, μια δημοκρατία η οποία δεν αμφισβητήθηκε ποτέ και από κανέναν, μια δημοκρατία την οποία υπηρέτησαν και υπηρετούν για πολλά χρόνια κόμματα κυρίαρχα στην πολιτική ζωή του τόπου, όπως η Νέα Δημοκρατία, το ΠΑΣΟΚ και ο ΣΥΡΙΖΑ, οι συγκυβερνήσεις. Αμφισβήτησε κανείς τη λειτουργία της δημοκρατίας μας ή το επίτευγμα από το 1974 μέχρι σήμερα; Κανένας.

Δυστυχώς όμως υπάρχουν φωνές που μετατρέπονται σε κραυγές για πολιτική σκοπιμότητα, που δηλητηριάζουν αυτή τη δημοκρατία. Δεν μπορεί να εξηγηθούν αλλιώς οι λέξεις που χρησιμοποιήθηκαν από κάποιον υποψήφιο Ευρωβουλευτή του ΣΥΡΙΖΑ, ο οποίος επικαλέστηκε και έκανε έκκληση στην εισαγγελέα της Ευρώπης να έρθει να καταλύσει εδώ την Κυβέρνηση, να ρίξει την Κυβέρνηση. Και το χειρότερο που ήρθε επιπρόσθετα να ακουστεί είναι ότι ο ίδιος ο Αρχηγός της Αξιωματικής Αντιπολίτευσης, κ. Κασσελάκης, είπε το αμίμητο ότι πρέπει να διεξαχθούν άμεσα εκλογές με διεθνή επιτήρηση, ρίχνοντας τη χώρα μας στα τάρταρα των χειρότερων τριτοκοσμικών χωρών.

Αλήθεια, το πιστεύουν αυτό όλοι οι συνάδελφοι του ΣΥΡΙΖΑ και κυρίως το ΠΑΣΟΚ το οποίο συνυπογράφει μια τέτοια πρόταση μαζί με τον ΣΥΡΙΖΑ, πιστεύει στα αλήθεια ότι η χώρα μας θέλει μια τέτοια αντιμετώπιση;

Δεν έχουμε κατακτήσει τη δημοκρατία, κύριοι του ΠΑΣΟΚ; Και τουλάχιστον αυτό θα περίμενα από το ΠΑΣΟΚ να βγει να το καταγγείλει, να διαχωρίσει τη θέση του, να πει ότι εδώ συζητάμε άλλο ζήτημα, το οποίο είναι διαφορετικό, έχουμε τη δική μας άποψη. Μπορεί να συνυπογράψαμε με τον ΣΥΡΙΖΑ μια πρόταση δυσπιστίας, αλλά όχι κύριε Κασσελάκη να ρίχνετε τη χώρα μας στα τάρταρα τριτοκοσμικών χωρών. Και πρέπει να το πείτε εμφατικά, να διαχωρίσετε τη θέση σας. Ειδάλλως ταυτίζεστε με τον ΣΥΡΙΖΑ. Αμφισβητείτε τη δημοκρατία την οποία κυβερνήσατε μέσα σε αυτό το περιβάλλον, κύριοι του ΠΑΣΟΚ, και νομίζω ότι αυτό είναι μια πολύ σημαντική στιγμή για το ΠΑΣΟΚ που σε αυτό το κορυφαίο θέμα της δημοκρατίας και της ύπαρξής της πρέπει να πάρει θέση.

Και τρίτη παραδοχή η οποία νομίζω είναι αδιαμφισβήτητη κι αυτή, είναι η θέση μας ότι αυτή η δημοκρατία, την οποία έχουμε κατακτήσει θεσμικά στη χώρα μας, έχει έναν βασικό πυλώνα. Ο βασικός πυλώνας λέγεται δικαιοσύνη, λέγεται ευνομούμενο κράτος δικαίου, κράτος δικαίου το οποίο είναι κατάκτηση της δημοκρατίας μας. Κανείς δεν το έχει αμφισβητήσει. Κανείς δεν μπορεί να το αμφισβητήσει. Έχουμε περάσει πολλές δοκιμασίες, δύσκολες στιγμές μέσα στην ελληνική Βουλή. Κανένας δεν αμφισβήτησε ποτέ το κράτος δικαίου.

Τι επιχειρείται όμως σήμερα; Επιχειρείται ευθεία αμφισβήτηση του κράτους δικαίου. Το ερώτημα το οποίο μπαίνει σε ένα τέτοιο ζήτημα, όπως αναπτύσσεται, είναι: Υπάρχουν εργαλεία εκ μέρους της Κυβέρνησης που έμειναν αναξιοποίητα στη διαδικασία διαλεύκανσης του δυστυχήματος; Η απάντηση είναι πως όχι, εξαντλήθηκαν όλα τα εργαλεία.

Τι εργαλεία διαθέτει η Κυβέρνηση; Πρώτον, τη δικαιοσύνη με την έννοια ότι είναι θεσμικός πυλώνας της δημοκρατίας μας. Άρα όλο το θέμα της διαλεύκανσης του δυστυχήματος αυτήν τη στιγμή το βλέπει η δικαιοσύνη. Και το δεύτερο είναι η εξεταστική επιτροπή.

Υπάρχουν άλλα εργαλεία; Εννοείται πως όχι. Άρα από τη στιγμή που εξαντλήσαμε όλα τα θεσμικά εργαλεία ως Κυβέρνηση τι άλλο μένει; Τίποτε άλλο. Άρα αυτή η συζήτηση που σήμερα διεξάγεται κάτω από τους όρους «σκευωρία», «μονταζιέρα», είναι μια ευθεία αμφισβήτηση της δικαιοσύνης.

Για να δούμε όμως τα πράγματα με κάποια συγκεκριμένα θέματα, τα οποία μπήκαν ως κυρίαρχα στην ατζέντα της Αντιπολίτευσης στην πρόταση δυσπιστίας. Πρώτον, αμφισβητείται το θέμα της σύμβασης 717, της επίμαχης σύμβασης. Με την επίμαχη σύμβαση η Κυβέρνηση, ο Υπουργός τότε έδωσε παράταση στη συγκεκριμένη σύμβαση, κάτι το οποίο νομίζω ότι αν δεν το έκανε -ξέρετε όλοι και δεν αμφισβητήθηκε από κανέναν- θα ήταν μια τραγική στιγμή για τον ίδιο και για την Κυβέρνηση, γιατί θα λέγανε «κοιτάξτε, άφησε χωρίς σύμβαση ανεξέλεγκτο το θέμα των σιδηροδρομικών γραμμών, χωρίς φωτοσήμανση» και όλα τα υπόλοιπα.

Αλλά δυνητικά λέτε ότι από τη στιγμή που δεν ολοκληρώθηκε η σύμβαση 717 είχαμε αυτό το μοιραίο γεγονός. Αυτό είναι αλήθεια. Είχαμε ένα μοιραίο γεγονός, δυστυχώς, με πολλά θύματα, δυστυχώς, που όλοι με την ίδια ευαισθησία τα βλέπουμε, δυστυχώς, αλλά την ίδια στιγμή λέτε ότι αν είχε ολοκληρωθεί δεν θα είχαμε αυτά τα δυστυχήματα, δυνητικά.

Ωραία, και τώρα προς τον ΣΥΡΙΖΑ: Ο εισαγγελέας και νομίζω οι ανακριτικές αρχές έβγαλαν το συμπέρασμα ότι αν υπήρχε ο αριθμός «112», αν υπήρχε, δεν θα είχαμε τα θύματα στο Μάτι. Δηλαδή αυτήν τη στιγμή βλέπουν από τον ΣΥΡΙΖΑ δύο μέτρα και δύο σταθμά. Δυνητικά, λοιπόν, εάν το «112» που έφερε η κυβέρνηση της Νέας Δημοκρατίας το 2019 λειτουργούσε τότε επί ΣΥΡΙΖΑ δεν θα είχαμε τα θύματα στο Μάτι.

Κύριοι του ΣΥΡΙΖΑ, δηλαδή το «112» για εσάς δεν αποτελεί ένα ζήτημα για το οποίο θα έπρεπε να κάνετε μια στοιχειώδη αυτοκριτική; Έρχεστε και μιλάτε για δυνητικά για τη σύμβαση 717, ότι δεν έχει ολοκληρωθεί, αλήθεια; Αυτό είναι ο ορισμός της υποκρισίας.

Το «112», γιατί δεν είχε γίνει επί ΣΥΡΙΖΑ; Μπαίνει ένα ερώτημα. Απάντησε κανείς από τον ΣΥΡΙΖΑ σήμερα για τα θύματα στο Μάτι, γιατί δεν είχε γίνει αυτή η σύμβαση να υπάρχει ο αριθμός «112», που οι ανακριτικές αρχές είπαν ότι αν είχε υπάρξει δεν θα είχαμε αυτά τα θύματα;

Δεύτερον, αναφορικά με τη δίκη στο Μάτι: Ξέρετε πάρα πολύ καλά αλλά ο κόσμος δεν το ξέρει, ο κόσμος δεν το γνωρίζει, ότι η δίκη για το Μάτι διεξάγεται σήμερα μόλις σε πρώτο βαθμό, έξι χρόνια μετά -τώρα γίνεται η δίκη για το Μάτι!- και γίνεται με απόφαση της Κυβέρνησης και με επιτάχυνση της ίδιας της Κυβέρνησης. Αλλά την ίδια στιγμή πάλι με πρωτοβουλία της Κυβέρνησης η δίκη για τα Τέμπη θα γίνει άμεσα μέσα σε ένα πολύ σύντομο χρονικό διάστημα. Και το επίμαχο σημείο είναι ότι –προσέξτε- επί ΣΥΡΙΖΑ η δίκη για το Μάτι δεν είχε αίθουσα για να διεξαχθεί δίκη. Και η δίκη για τα Τέμπη με παρέμβαση της Κυβέρνησης, του Υπουργού και του Υφυπουργού της Δικαιοσύνης, γίνεται άμεσα στη Λάρισα σε ειδική αίθουσα που έχει διαμορφωθεί. Αυτό είναι συγκάλυψη; Είναι συγκάλυψη από μία Κυβέρνηση απέναντι σε ένα τραγικό γεγονός; Δείχνει συγκάλυψη;

Είναι και το ζήτημα το οποίο χθες ανέφερε ο κ. Φλωρίδης και το οποίο είναι εντυπωσιακό. Και εμείς που το ψηφίσαμε δεν μπορούμε να ξέρουμε την κάθε πλευρά της παραγράφου που έρχεται σε ένα κομμάτι που λέγεται Ποινικός Κώδικας σε ένα νομικό τμήμα. Είναι αλήθεια ότι πράγματι με διατάξεις που υπήρχαν από τον ΣΥΡΙΖΑ, δεν μπορούσαν οι ανακριτικές αρχές να έχουν πλήρη εικόνα του απορρήτου των τηλεπικοινωνιών και αυτό έγινε με διάταξη την οποία έφερε αυτή η Κυβέρνηση, αυτή η Κυβέρνηση του Κυριάκου Μητσοτάκη, και δόθηκαν στο φως, υπό την έννοια ότι δόθηκαν στις ανακριτικές αρχές όλα τα στοιχεία μέσω της άρσης του απορρήτου. Και το πιο εντυπωσιακό από αυτά που είπε ο κ. Φλωρίδης είναι ότι αυτή τη διάταξη που έδωσε τη δυνατότητα στις ανακριτικές αρχές να πάρουν τα στοιχεία διά μέσου της άρσης του απορρήτου για το τι συνέβη το μοιραίο βράδυ, ο ΣΥΡΙΖΑ καταψήφισε το συγκεκριμένο άρθρο. Ουαί υμίν Φαρισαίοι!

Αυτό, λοιπόν, κυρίες και κύριοι συνάδελφοι, αποδεικνύει στην πράξη πως ούτε συγκάλυψη υπάρχει ούτε μονταζιέρα υπάρχει και το έγκλημα το οποίο λέτε, ήταν δυστυχώς ένα τραγικό δυστύχημα το οποίο συνέβη τότε. Και είμαστε όλοι με τον ίδιο σεβασμό και θλίψη απέναντι στις οικογένειες που έχασαν τα αθώα αυτά παιδιά. Και όλοι ευχόμαστε να μην ξανασυμβεί ποτέ στην πατρίδα μας.

Κλείνω ως εξής. Η δημοκρατία και η δικαιοσύνη είναι κυρίαρχα στοιχεία στην πατρίδα μας εδώ και χρόνια. Τα έχουμε κερδίσει, τα έχουμε κατακτήσει. Είμαστε περήφανοι και για τη δημοκρατία και εγώ προσωπικά και η παράταξη της Νέας Δημοκρατίας και όλοι οι Βουλευτές είναι περήφανοι. Γιατί αυτή η παράταξη που λέγεται Νέα Δημοκρατία από το 1974 έχει φέρει μια δομική αλλαγή στο πολίτευμα της χώρας, έχει καταστήσει τη δημοκρατία κυρίαρχη. Κανείς δεν μπορεί να την αμφισβητήσει, ούτε τη δικαιοσύνη η οποία κάνει σωστά τη δουλειά της. Κάνει όπως ξέρει τη δουλειά της και ξέρουμε πάρα πολύ καλά ότι και για το συγκεκριμένο ζήτημα κανείς δεν θα εμποδίσει τη δικαιοσύνη να ρίξει φως, να μάθουμε την πλήρη αλήθεια. Γιατί η παράταξη αυτή ως βασικό της αξίωμα έχει: φως σε όλα, αλήθεια παντού, η δικαιοσύνη να κάνει τη δουλειά της σωστά.

Με αυτές τις λέξεις πιστεύω ότι ο λαός θα καταλάβει και ότι αυτή η πολιτική τυμβωρυχία που επιχειρείται συνολικά από την Αντιπολίτευση όχι απλώς δεν θα περάσει αλλά θα γυρίσει ανάποδα εναντίον αυτών που σήμερα την έφεραν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ορεστιάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Κωτσό Γεώργιο από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, κύριε Υπουργέ, κατ’ αρχάς θα ήθελα να εκφράσω για μία ακόμη φορά τα θερμά μου συλλυπητήρια αλλά και τη συμπόνια μου στις οικογένειες των θυμάτων του τραγικού δυστυχήματος των Τεμπών και να τους διαβεβαιώσω ότι η Κυβέρνησή μας θα κάνει στο μέγιστο βαθμό το καθήκον της προκειμένου να διερευνηθούν σε βάθος τα αίτια του δυστυχήματος αλλά και να αποδοθούν οι όποιες ευθύνες σε όποιο επίπεδο και αν βρίσκονται.

Συζητούμε σήμερα, όμως, μια πρόταση δυσπιστίας που έχουν καταθέσει τα κόμματα της αριστερής πτέρυγας του Κοινοβουλίου που αφορά το συγκεκριμένο δυστύχημα. Και εδώ εγείρονται δύο ερωτήματα. Το πρώτο: γιατί τώρα, μάλιστα τη στιγμή που υπήρχαν πιο πρόσφορα θέματα στο παρελθόν να κατατεθούν προτάσεις δυσπιστίας και έρχεται αυτή η πρόταση δυσπιστίας μετά από ένα δημοσίευμα συγκεκριμένης εφημερίδας και δημιουργεί συνειρμούς;

Και το άλλο ερώτημα είναι: Για ποιον λόγο κατατίθεται αυτή η πρόταση δυσπιστίας, όπου ξέρετε ότι ο αντικειμενικός στόχος των προτάσεων δυσπιστίας είναι να κλονιστεί η Κυβέρνηση, να ανατραπεί η Κυβέρνηση και φαντάζομαι ότι όλοι σας καταλαβαίνετε ότι τέτοιο θέμα δεν υφίσταται; Η Κοινοβουλευτική Ομάδα της Νέας Δημοκρατίας είναι αρραγής. Άρα δεν υπάρχει τέτοιο ζήτημα. Το ξέρει και ο ΣΥΡΙΖΑ, το ξέρει και το ΠΑΣΟΚ, το ξέρουν και τα άλλα κόμματα που κατέθεσαν την πρόταση δυσπιστίας. Άρα ποιοι είναι οι βαθύτεροι λόγοι, οι μύχιοι πόθοι, οι ουσιαστικοί στόχοι αυτής της πρότασης δυσπιστίας;

Από τη μία πλευρά ο κ. Ανδρουλάκης εκμεταλλευόμενος το γεγονός ότι απουσιάζει από το ελληνικό Κοινοβούλιο ο Αρχηγός του ΣΥΡΙΖΑ, προσπαθεί να εξελίξει τον εαυτό του ως φυσικό ηγέτη της αριστερής πτέρυγας του Κοινοβουλίου. Το θέμα είναι αν οι άλλες πολιτικές δυνάμεις της Αριστεράς τον αποδέχονται. Από την άλλη πλευρά ο κ. Κασσελάκης προχώρησε πολλά βήματα μπροστά και μάλιστα σε συνέντευξή του στην «Εφημερίδα των Συντακτών» έχει απαξιώσει στον μέγιστο βαθμό, έχει λοιδορήσει στο μέγιστο βαθμό μια κορυφαία κοινοβουλευτική διαδικασία, όπως είναι η πρόταση δυσπιστίας ,και ταυτόχρονα έχει απαξιώσει και τις υπογραφές των συναδέλφων του που υπέγραψαν αυτή την πρόταση δυσπιστίας.

Τι είπε; «Πρόταση μομφής κατά της Κυβέρνησης. Θα δείτε μια κοκορομαχία σε σχέση με το ποιος θα την πιστωθεί. Μια διαδικασία - σόου που δεν θα καταφέρει τίποτε αναφορικά με την ουσία». Και το καταθέτω στα Πρακτικά ως μνημείο απαξίωσης, λοιδορισμού μιας κορυφαίας διαδικασίας ούτως ώστε και ο ιστορικός του μέλλοντος να μπορεί να δει τις σκέψεις του Προέδρου του ΣΥΡΙΖΑ.

(Στο σημείο αυτό ο Βουλευτής κ. Γεώργιος Κωτσός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως είναι γεγονός ότι μέσα από όλη αυτή τη διαδικασία και εκμεταλλευόμενοι το τραγικό δυστύχημα των Τεμπών, οι πολιτικές δυνάμεις επιχειρούν μια πόλωση. Προσπαθούν να επαναλάβουν το πείραμα του 2010 - 12 όταν ο Τσίπρας δημιουργούσε τις πλατείες εκμεταλλευόμενος πάλι τον πόνο τότε των πολιτών αναφορικά με τη δύσκολη οικονομική θέση που είχε βρεθεί η χώρα μας. Ξέρετε όμως, όταν η ιστορία επαναλαμβάνεται, συνήθως είναι παρωδία. Αυτό προσπάθησε να στήσει ένα τμήμα του πολιτικού κόσμου και το 2023, να φύγει ο Μητσοτάκης. Αλλά η ελληνική κοινωνία είχε μια τελείως διαφορετική εκτίμηση. Και βέβαια φτάσαμε και στο σημείο στέλεχος του ΣΥΡΙΖΑ να λέει «ευχής έργον είναι να ρίξει την Κυβέρνηση η Ευρωπαία εισαγγελέας». Έλεος!

Βέβαια ο Πρόεδρος του ΣΥΡΙΖΑ το τερμάτισε. Ζήτησε στις επικείμενες εκλογές να υπάρχουν διεθνείς παρατηρητές. Ξέρετε αυτή η διαδικασία γίνεται με την ευθύνη του ΟΑΣΕ, του Οργανισμού Ασφαλείας και Συνεργασίας της Ευρώπης. Να σας θυμίσω ότι στις τελευταίες χώρες που υπήρξαν παρατηρητές ήταν το Καζακστάν, το Αζερμπαϊτζάν και το Ουζμπεκιστάν. Αυτό πιστεύετε ότι είναι η Ελλάδα σήμερα; Αυτή την άποψη έχει ο Αρχηγός σας για την Ελλάδα σήμερα; Αυτή την Ελλάδα οραματίζεστε;

Ξεχνάτε εξάλλου ότι ο «ECONOMIST» έχει κατατάξει τη χώρα μας στις είκοσι πιο προηγμένες χώρες αναφορικά με τη δημοκρατία. Και ξέρετε, συνάδελφοι, ο καθρέφτης σας δεν είναι η κοινωνία μας, δεν είναι η δημοκρατία μας. Και είναι πολύ κοντά σας –σε σας το λέω- οι εκλογές του 2023 για να ξεχάσουμε ότι στην πατρίδα μου στην Καρδίτσα συνελήφθησαν συνεργάτες υποψήφιου Βουλευτή για παράβαση της εκλογικής νομοθεσίας. Προσπαθούσαν να εξαγοράσουν Ρομά! Αυτοί είστε και μας κουνάτε και το δάχτυλο!

Ο ελληνικός λαός όμως ζητάει υπεύθυνη Κυβέρνηση, υπεύθυνη στάση απέναντι κυρίως στους συγγενείς, στους φίλους και στους ανθρώπους που έχασαν τους δικούς τους ανθρώπους σε αυτό το τραγικό δυστύχημα. Και δεν μπορεί η θλίψη των ανθρώπων να βαφτεί με κομματικό χρώμα, αγαπητές και αγαπητοί συνάδελφοι. Ήρθε η ώρα η δικαιοσύνη να κάνει τη δουλειά της απρόσκοπτα, απερίσπαστα, ήρεμα, να ερευνήσει τους πάντες και τα πάντα ρίχνοντας φως στην υπόθεση που πιστεύω ότι όλοι μας επιθυμούμε.

Αλίμονο αν οι δίκες γίνονται στα ραδιόφωνα, στα τηλεοπτικά πάνελ, στα social media ή από πολιτικούς. Την ευθύνη για την απόδοση της δικαιοσύνης την έχουν οι δικαστές και κανείς άλλος.

Προσπαθούν πάλι κάποιοι να χτίσουν ένα αφήγημα συγκάλυψης που, δυστυχώς, αναπαράγεται από μέσα κοινωνικής δικτύωσης και δημοσιογράφους, οι οποίοι προφανώς παραπλανώνται από την προπαγάνδα της Αντιπολίτευσης που κάνει πολιτική πάνω στις πλάτες των θυμάτων. Είμαι πεπεισμένος όμως ότι πολύ γρήγορα θα λάμψει η αλήθεια και οι υπαίτιοι θα τιμωρηθούν πραγματικά.

Ξέρετε οι περισσότεροι εδώ μέσα είμαστε και γονείς, πολλοί δε από εμάς από τη Θεσσαλία. Αυτό το τρένο χρησιμοποιούσαν τα παιδιά μας για να πάνε για τις σπουδές τους στη Θεσσαλονίκη. Πολύ δε περισσότερο όταν η πόλη μου, η Καρδίτσα, θρηνεί δυο θύματα, τον Τασούλη και τον Βάγιο. Σε μια μικρή κοινωνία –ξέρετε- γνωριζόμαστε όλοι. Ως εκ τούτου πρώτα ως Έλληνας πολίτης, μετά ως γονιός και ως πατέρας αλλά και ως εκπρόσωπος του Κοινοβουλίου, πιστεύω ακράδαντα ότι η αλήθεια θα λάμψει, πραγματικά, μέσα από τη δικαστική διερεύνηση.

Γνωρίζω ότι ο ΣΥΡΙΖΑ έχει μια δυσανεξία με τη δικαιοσύνη. Εξάλλου είναι πρόσφατες οι δηλώσεις του πρώην Υπουργού Δικαιοσύνης του ΣΥΡΙΖΑ ότι είχε στηθεί παρακράτος στο Μαξίμου την εποχή του, ενώ ταυτόχρονα στις τάξεις του έχει και δύο καταδικασμένους Υπουργούς, ο ένας μάλιστα Υπουργός Δικαιοσύνης, ο άλλος που είχε να κάνει με το κράτος δικαίου, με την κατανομή των τηλεοπτικών αδειών.

Εμείς, κυρίες και κύριοι, ασκούμε γόνιμη κριτική που αρμόζει στους εαυτούς μας. Έχουμε ενσυναίσθηση της πολιτικής ευθύνης που αναλάβαμε. Δεν είμαστε μόνιμοι σε αυτά τα έδρανα και το γνωρίζουμε. Αλλά όσο βρισκόμαστε εδώ θα υπηρετούμε την αλήθεια, το συμφέρον και το δίκιο του ελληνικού λαού όπως εξάλλου έκανε διαχρονικά η παράταξή μας. Είμαι απόλυτα πεπεισμένος ότι η δικαιοσύνη θα λάμψει και η Κυβέρνησή μας προς αυτή την κατεύθυνση θα καταβάλει κάθε δυνατή προσπάθεια.

Για όλα τα παραπάνω καταψηφίζω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κωτσό.

Τον λόγο έχει η κ. Κατερίνα Νοτοπούλου.

**ΛΙΑΝΑ ΚΑΝΕΛΗ:** Να λέτε και τους δύο, τρεις επόμενους, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Βέβαια, στη συνέχεια θα είναι ο κ. Παππάς, μετά η κ. Κανέλλη και μετά ο Υπουργός κ. Δένδιας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, είχα την ελπίδα πριν ανέβω στο Βήμα πως οι Υπουργοί της Νέας Δημοκρατίας και κυρίως οι πρώην Υπουργοί της Νέας Δημοκρατίας που εμπλέκονται στο δυστύχημα των Τεμπών, θα ζητούσαν έστω για τον εαυτό τους τη διερεύνηση πιθανών ευθυνών τους. Περίμενα έστω και τώρα την τελευταία στιγμή να σεβαστούν τη μνήμη των θυμάτων, το αίτημα των συγγενών τους και ολόκληρου του ελληνικού λαού για δικαιοσύνη.

Είχα μια ελπίδα ότι θα ακούγαμε μία απάντηση, ανθρώπινη απάντηση, στα τραγικά και αμείλικτα ερωτήματα: Ποιος έδωσε την εντολή για τη μεταφορά των χωμάτων μαζί με τα στοιχεία της τραγωδίας τις πρώτες κιόλας ώρες μετά το δυστύχημα πριν καν βρεθούν οι σοροί των ανθρώπων; Ποιος έδωσε την εντολή για το μπάζωμα; Στην επιτροπή που ενέκρινε το μπάζωμα συμμετείχαν οι Τριαντόπουλος, Πλεύρης και Αγοραστός. Ποιος έδωσε και σε ποιους τα ηχητικά στοιχεία; Ποιος ευθύνεται για τη μονταζιέρα με τους διαλόγους που έσπευσε ο ίδιος ο Πρωθυπουργός να επικαλεστεί στο διάγγελμά του ακριβώς για να φτιάξει αυτό το αφήγημα του ανθρώπινου λάθους;

Το μονταρισμένο υλικό, κύριοι συνάδελφοι, διέρρευσε την επόμενη μέρα της σύγκρουσης. Τα ηχητικά ντοκουμέντα δόθηκαν στην Ελληνική Αστυνομία τρεις ημέρες μετά τη μοιραία σύγκρουση. Θέλουμε μια απάντηση στο γιατί στην εξεταστική επιτροπή δεν κλήθηκαν τρεις κρίσιμοι μάρτυρες. Γιατί η Κυβέρνηση αρνήθηκε δύο προτάσεις για σύσταση προανακριτικής επιτροπής για τα Τέμπη; Γιατί δεν απαντά κανείς επιτέλους τι κουβαλούσε η άλλη αμαξοστοιχία και τα εύφλεκτα υλικά; Τόσοι άνθρωποι έχασαν τη ζωή τους από τη σύγκρουση.

Ήλπιζα πως ανθρώπινα θα δίνατε μία απάντηση αντί να αναμασάτε το non paper της πιο αδίστακτης Κυβέρνησης. Θα περιμέναμε να μας πείτε γιατί ο κ. Καραμανλής με δική του απόφαση έσπευσε να δώσει εκατομμύρια αποζημιώσεις για το διάστημα που επί ΣΥΡΙΖΑ είχαν κινηθεί οι διαδικασίες για έκπτωση του αναδόχου της 717. Γιατί κρύβετε ότι η 717 είναι σύμβαση της κυβέρνησης Σαμαρά, δική σας κυβέρνηση, με Υπουργό Χρυσοχοΐδη; Γιατί κρύβετε ότι δεν είχε τα απαιτούμενα υλικά για τις συσκευές; Γιατί κρύβετε ότι ακόμη κι αν τελείωνε η 717, δεν θα είχε ο σιδηρόδρομος σύστημα τηλεδιοίκησης και φωτοσήμανσης, όπως λέει το Ελεγκτικό Συνέδριο, η ΕΔΕΛ και ο εισαγγελέας;

Δεν μας είπατε όμως, αφού δεν τελειώσατε την 717 σε τέσσερα χρόνια, αφού δώσατε συμπληρωματική δύο χρόνια μετά, γιατί δεν επιδιορθώσατε το παλιό σύστημα τηλεδιοίκησης της Λάρισας; Γιατί δεν διατηρήσατε το δευτεροβάθμιο κέντρο ελέγχου της Καρόλου; Γιατί δεν ενεργοποιήσετε το GSMR; Γιατί δεν πήρατε πρόσθετα μέτρα για την ασφαλή λειτουργία του σιδηροδρόμου; Αφού δεν υπήρχαν τα συστήματα ασφαλείας, γιατί δεν μειώσατε τις ταχύτητες των συρμών ή τα δρομολόγια; Γιατί δεν βάλατε περισσότερους έμπειρους σταθμάρχες; Γιατί δεν κάνατε προσλήψεις αλλά περιοριστήκατε στο ρουσφέτι; Γιατί δεν διασφαλίσατε την ασφαλή λειτουργία τους σε διπλή γραμμή; Δεν μας είπατε γιατί αυτά τα μέτρα δεν τα πήρε ο κ. Καραμανλής, αλλά μετά το δυστύχημα τα πήρε ο κ. Γεραπετρίτης;

Δώστε μας μια απάντηση. Πείτε την αλήθεια. Πείτε αυτά που λέγατε νωρίτερα, πριν το δυστύχημα, δηλαδή για την υποβάθμιση του σιδηρόδρομου, έτσι ώστε να δώσετε σε ιδιώτες τη συντήρηση και τη λειτουργία του σιδηροδρόμου. Γι’ αυτό δεν κάνατε προσλήψεις και αφήσατε το σιδηρόδρομο να λειτουργεί από χίλιους τετρακόσιους εργαζόμενους με επτακόσιους.

Αυτές είναι οι ευθύνες του εγκλήματος, πράξεις και παραλείψεις. Αυτές προσπαθείτε να κρύψετε.

Είχα την ελπίδα ότι οι Βουλευτές της Νέας Δημοκρατίας που έβγαιναν τις προηγούμενες ημέρες στα κανάλια και μιλούσαν, διατύπωναν απόψεις για την άρση ασυλίας του κ. Καραμανλή, θα είχαν το πολιτικό σθένος, θα είχαν το ηθικό σθένος και εδώ μέσα στην Αίθουσα του Κοινοβουλίου να πουν το ίδιο. Γιατί, κύριοι συνάδελφοι, όταν σαν ωστικό κύμα εξεγείρεται η συλλογική συνείδηση της κοινωνίας, τότε δεν χωρούν κομματικές συνειδήσεις, κομματικές γραμμές, μικροπολιτικά συμφέροντα. Δυστυχώς όμως ακόμα και αυτές οι απόψεις που διατύπωσαν κάποιοι από εσάς προφανώς έγινε κατ’ εντολή των επικοινωνιολόγων του Μαξίμου.

Ένα χρόνο μετά το δυστύχημα των Τεμπών, το έγκλημα των Τεμπών, η Κυβέρνηση αντί να ρίξει άπλετο φως στην υπόθεση, αντί να διερευνηθούν ευθύνες, αντί να αποδοθούν ευθύνες αφού θα διερευνηθούν τα αίτια, συσκοτίζει, επιχειρεί να αποποιηθεί των δικών της ευθυνών. Από την πρώτη στιγμή κατασκεύασε το αφήγημα του ανθρώπινου λάθους βασισμένο στη μονταζιέρα, όπως αποκαλύφθηκε, και φυσικά της διάχυσης ευθυνών σε βάθος χρόνου, σε διαχρονικές παθογένειες, όταν κυβερνούσατε ήδη τέσσερα χρόνια, όταν ήσασταν στο τέλος της θητείας σας.

Ένα χρόνο μετά 1,5 εκατομμύριο πολίτες μαζί με την υπογραφή τους ζητούν άρση ασυλίας, αλλαγή του νόμου και εσείς ούτε εφαρμοστικούς νόμους δεν φέρνετε για λαϊκή νομοθέτηση. Ολόκληρη η ελληνική κοινωνία ζητά να χυθεί άπλετο φως. Ο ΣΥΡΙΖΑ καταθέτει το πόρισμα της εξεταστικής επιτροπής στον εισαγγελέα. Η Αντιπολίτευση, τα κόμματα του προοδευτικού χώρου, καταθέτουμε πρόταση δυσπιστίας για τη μεθοδευμένη προσπάθεια συγκάλυψης της υπόθεσης των Τεμπών και τη συστηματική από εσάς παραβίαση του κράτους δικαίου.

Ο Υπουργός της κυβέρνησης ΣΥΡΙΖΑ, Χρήστος Σπίρτζης, αιτήθηκε από τον Πρόεδρο της Βουλής σύμφωνα με το Σύνταγμα τη σύσταση ειδικής επιτροπής με τη συμμετοχή ανώτατων δικαστών για τη διερεύνηση τυχόν ευθυνών του για να διευκολυνθεί το έργο της δικαιοσύνης σύμφωνα με το αίτημα των συγγενών των θυμάτων. Δεν είμαστε όλοι ίδιοι.

Παρακολουθήσαμε τον κ. Καραμανλή με ανοιχτό στόμα για μία ακόμη φορά, αυτό το μνημείο κυνισμού, αναισθησίας, αναλγησίας, αυτή την πρόκληση στην κοινή λογική και το συλλογικό αίσθημα. Τι μας είπε ο Καραμανλής; Δεν καλύπτεται –λέει- από την βουλευτική ασυλία αλλά από το νόμο περί ευθύνης Υπουργών. Και εσείς αντί να δεσμευτείτε σύμφωνα με το άρθρο 86 του Συντάγματος για τη διερεύνηση από τη δικαιοσύνη των ποινικών ευθυνών εμπλεκόμενων Υπουργών με βάση τις μηνύσεις συγγενών, να δεσμευτείτε δηλαδή για την αποδοχή προανακριτικής δύο ημερών, τι κάνατε; Τι κάνατε; Τον χειροκροτήσατε; Αυτοί είστε! Αυτοί επιλέγετε να είστε!

Είχα την ελπίδα από τους αρμόδιους Υπουργούς της Κυβέρνησης Μητσοτάκη πως θα ζητήσουν διερεύνηση ευθυνών για την παράδοση προσωπικών δεδομένων στοιχείων των Ελλήνων του εξωτερικού στη Νέα Δημοκρατία, για το γεγονός ότι βρισκόμαστε στην εκατοστή έβδομη θέση στην ελευθερία του Τύπου, για το γεγονός ότι οι ανεξάρτητες αρχές εμποδίζονται από το να κάνουν το έργο τους, για το γεγονός ότι με ευθύνη του ίδιου του Πρωθυπουργού παρακολουθείται το μισό πολιτικό σύστημα παράνομα με το «Predator».

Μάταια, φυσικά, το περίμενε, γιατί είστε ακριβώς η ίδια Κυβέρνηση που επιλέγει να διαλύει το ΕΣΥ και να μην έχουν πρόσβαση οι πολίτες σε υπηρεσίες υγείας και σε αξιοπρέπεια, να τσακίζετε τα ελληνικά νοικοκυριά με την ακρίβεια και την αισχροκέρδεια, να κάνετε κουρελόχαρτο το Σύνταγμα για να παραδώσετε την ανώτατη εκπαίδευση σε ιδιώτες.

Είστε η ίδια Κυβέρνηση που οδήγησε το Ευρωπαϊκό Κοινοβούλιο να εκδώσει ψήφισμα για το κράτος δικαίου και την ελευθερία του Τύπου στην Ελλάδα, ενώ στην επιτροπή αναφορών το έγκλημα των Τεμπών παραμένει μια ανοιχτή υπόθεση.

Είστε εσείς, τα «γαλάζια» παιδιά, που δηλώνετε ενοχλημένοι από την Ευρωπαία εισαγγελέα που καταγγέλλει εμπόδια στη διεξαγωγή της έρευνας για την αλήθεια, στους Ευρωβουλευτές που ασκούν θεσμικά τον ρόλο τους, στους Βουλευτές του ελληνικού Κοινοβουλίου, ενοχλημένοι από τον ελληνικό λαό που ζητά δημοκρατία και δικαιοσύνη.

Κυρίες και κύριοι της Νέας Δημοκρατίας, δεν στέκεστε στο ύψος που αρμόζει σε κάθε Υπουργό, σε κάθε Βουλευτή, σε κάθε πολιτικό, αυτό της πολιτικής ευθύνης, της ανάληψης ευθύνης, της υπεράσπισης των δημοκρατικών θεσμών και του κράτους δικαίου, της υπεράσπισης της δημοκρατίας. Δεν στέκεστε στο ύψος της πολιτικής ηθικής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μα ακόμα και αν όλα όσα πράξατε -και κλείνω με αυτή τη σκέψη- με την καταπάτηση του Συντάγματος, με την παραβίαση του κράτους δικαίου, με την εξυπηρέτηση συμφερόντων, μα ακόμα και αν δεν διερευνηθούν ποτέ οι ευθύνες σας για αυτά και αν αυτά τα αντέχετε ηθικά, πολιτικά, αξιακά, ακόμα και τότε στην υπόθεση των Τεμπών πώς μπορείτε -πώς μπορείτε;- όταν ολόκληρη η ελληνική κοινωνία γονατίζει μπροστά στο δράμα των συγγενών των θυμάτων, υποκλίνεται μπροστά στον μεγαλειώδη αγώνα που δίνουν οι συγγενείς των θυμάτων για δικαιοσύνη, για αλήθεια και ζητά μαζί τους τη διερεύνηση του εγκλήματος, πώς εσείς μπορείτε να αποφασίζετε να μη διερευνηθούν οι ευθύνες των Υπουργών σας; Πώς εσείς μπορείτε να κρύβεστε πίσω από διαχρονικές ευθύνες όταν ήσασταν στο τέλος της κυβερνητικής σας θητείας όταν συνέβη το τραγικό δυστύχημα;

Κύριοι συνάδελφοι, όσα και αν κουκουλώσετε, όσα και αν μπαζώσετε, όσα και αν μοντάρετε, να γνωρίζετε πως η αλήθεια θα βγει στο φως, στην επιφάνεια και είμαστε εδώ για να υπερασπιστούμε την αλήθεια. Για την αλήθεια, την ελπίδα του ελληνικού λαού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Νοτοπούλου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Ορεστιάδας, δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Θεοφάνη Παπά.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριε Υπουργέ, αγαπητές και αγαπητοί συνάδελφοι, από τις εθνικές εκλογές πέρασαν οκτώ μήνες. Η Αντιπολίτευση της χώρας μας ακόμη ψάχνει το αφήγημά της και είναι προφανές ότι βιάζεται, διότι από τις ευρωεκλογές μας χωρίζουν μόλις εβδομήντα πέντε ημέρες.

Είναι, επίσης, προφανές ότι το σύνολο των κομμάτων της Αντιπολίτευσης δεν έχουν βρει το αφήγημά τους, δεν καινοτομούν, δεν προτείνουν κάτι το οποίο θα βοηθήσει να πάμε την Ελλάδα ακόμα πιο μπροστά, ακόμα ψηλότερα. Περιορίζουν το όραμά τους σε μίζερους υπολογισμούς και μικροκομματικούς τακτικισμούς. Αναμοχλεύουν τις ίδιες συζητήσεις. Τα ίδια ζητήματα που υπήρχαν συζητήθηκαν κατά κόρον και έχουν κριθεί ήδη από τον ελληνικό λαό. Βλέπω στις δημοσκοπήσεις κατακερματισμένα ποσοστά και αλληλοπροσπεράσεις μεταξύ τους.

Ο Πρόεδρος του ΠΑΣΟΚ, παίζοντας πιθανόν τα τελευταία του πολιτικά χαρτιά μέχρι τις ευρωεκλογές, προσπαθεί να κερδίσει ξανά τις εντυπώσεις. Από τη μία, απορρίπτει νομοσχέδιο τα οποία ήταν στον πυρήνα της ιδεολογίας του κόμματός του. Από την άλλη, πιάνεται από ένα δημοσίευμα, το περιεχόμενο του οποίου επίσης έχει συζητηθεί πριν έναν χρόνο, που ο ίδιος, όμως, βλέπει ως μεγάλη ευκαιρία επαναφοράς.

Ο Πρόεδρος του ΣΥΡΙΖΑ, βέβαια, το «τερμάτισε» ήδη. Ζητά παρατηρητές στις εκλογές, παίζει με το ίδιο το πολίτευμα. Μιλάει για χειραγώγηση μέσων μαζικής ενημέρωσης και της δικαιοσύνης, την ώρα που δύο Υπουργοί της διακυβέρνησης Τσίπρα έχουν καταδικαστεί για τέτοιου είδους ζητήματα. Μάλιστα, ο ένας είναι ο βασικός εισηγητής της πρότασης δυσπιστίας που συζητάμε. Δεν είναι κάπως οξύμωρο;

Τα υπόλοιπα κόμματα της Αντιπολίτευσης συμπαρασύρονται σε αυτή την τοξική αναμόχλευση αναζήτησης αφηγήματος. Η μεγαλύτερη, όμως, υποκρισία όλων των κομμάτων της Αντιπολίτευσης είναι η εκμετάλλευση του πόνου και της οργής μιας ανείπωτης τραγωδίας.

Τον περασμένο Νοέμβριο ορίστηκα από την Κοινοβουλευτική Ομάδα της Νέας Δημοκρατίας μέλος εξεταστικής επιτροπής για τη διερεύνηση του δυστυχήματος των Τεμπών και των πτυχών που σχετίζονται με αυτό. Συμμετείχα σε αυτή με ιδιαίτερη ευθύνη και ηθικό χρέος απέναντι στις ψυχές που έφυγαν στο τραγικότερο σιδηροδρομικό δυστύχημα που συνέβη στα χρονικά της χώρας μας.

Ευθύνη και χρέος απέναντι στους οικείους, απέναντι στον πόνο των συγγενών τους, απέναντι στους τραυματίες και όσους επέζησαν, οι οποίοι βίωσαν και βιώνουν τον δικό τους εφιάλτη. Όπως όλη η ελληνική κοινωνία έτσι και ο καθένας μας ξεχωριστά είμαστε συγκλονισμένοι από αυτή την ανείπωτη τραγωδία, την οδύνη και τη θλίψη.

Ιδιαίτερα ως γονέας, από εκείνη τη μοιραία νύχτα και καθ’ όλη τη διαδικασία των συνεδριάσεων της επιτροπής, ένιωθα και εξακολουθώ να νιώθω το ίδιο βάρος και την ευθύνη, το βάρος να απαντηθούν όσο το δυνατόν περισσότερα ερωτηματικά, το βάρος του γονέα που έχει ευθύνη απέναντι στα παιδιά του, το βάρος του κοινοβουλευτικού ανδρός που έχει ευθύνη απέναντι στην κοινωνία.

Το έργο της επιτροπής ήταν εξαιρετικά πιεστικό, επίπονο και αρκετές φορές συναισθηματικά φορτισμένο. Αναζητήσαμε και εξετάσαμε διαχρονικά αποτυπώματα και ίχνη σε όλα τα επίπεδα, από τη βάρδια των σιδηροδρομικών εκείνης της αποτρόπαιης νύχτας που τελούσε σε απόλυτη σύγχυση, τις αστοχίες στην εποπτεία -επιλογή, εκπαίδευση και αξιολόγηση προσωπικού- τις παθογένειες, τις διαχρονικές πράξεις ή παραλείψεις φορέων, προσώπων, διοικήσεων ή αναδόχων αναφορικά με τον σχεδιασμό και την υλοποίηση έργων σιδηροδρομικής υποδομής, την προμήθεια υλικοτεχνικού εξοπλισμού, τη συντήρηση ή την ανάταξη αυτοματοποιημένων συστημάτων του ελληνικού σιδηροδρόμου.

Είναι ξεκάθαρο ότι το πόρισμα της εξεταστικής επιτροπής δεν περιορίζεται μόνο στα ανθρώπινα λάθη. Αναδεικνύει όλες τις πτυχές, τις διαχρονικές παθογένειες και τα συστημικά προβλήματα που οδήγησαν στο δυστύχημα των Τεμπών. Γιατί θεσμικό και ηθικό χρέος όλων μας είναι να εργαστούμε με υγιείς και ειλικρινείς προθέσεις, ώστε να μην κρυφτεί τίποτα κάτω από το μαύρο πέπλο αυτής της συγκλονιστικής τραγωδίας. Να διερευνηθεί κάθε πτυχή που οδηγεί με ρεαλισμό στην αλήθεια. Η αλήθεια είναι συγκεκριμένη, δεν μπορεί να κρυφτεί πίσω από μικροκομματικές κορώνες και τακτικισμούς εκμετάλλευσης της θλίψης, του πόνου και της δικαιολογημένης οργής των οικείων θυμάτων αυτής της τραγωδίας.

Αγαπητές και αγαπητοί συνάδελφοι της Αντιπολίτευσης, είναι ξεκάθαρο ότι όλοι αναζητούμε την αλήθεια, όλοι επιθυμούμε τη δικαίωση των θυμάτων. Είναι υποκριτικό να δείχνετε ότι σε εσάς και μόνο ανήκει η ευαισθησία και η ανθρωπιά. Είναι υποκριτικό να εμφανίζεστε δύσπιστοι, διότι διαφαίνεται τελικά ότι η πρότασή σας δεν είναι πρόταση δυσπιστίας για δήθεν συγκάλυψη της υπόθεσης, έχει να κάνει με συγκάλυψη της δική σας αδυναμίας να αντιπολιτευτείτε με επιχειρήματα απέναντι σε μία ισχυρή Κυβέρνηση, μια Κυβέρνηση η οποία έχει θωρακίσει πολυεπίπεδα τη χώρα μας, με αναγνώριση όσον αφορά την οικονομική και αναπτυξιακή της εξέλιξη μέσα σε ένα δύσκολο παγκόσμιο περιβάλλον.

Ελπίζω, μετά από τη διαφαινόμενη αποτυχία σας να αποσταθεροποιήσετε την Κυβέρνηση, να επανέλθετε την επόμενη μέρα στην πραγματικότητα και στον θεσμικό σας ρόλο, να αρχίσετε κάποια στιγμή να ασκείτε επιτέλους μία σοβαρή και δημιουργική αντιπολίτευση.

Σε κάθε περίπτωση, όμως, η Κυβέρνηση του Κυριάκου Μητσοτάκη δεν μπορεί να σας περιμένει. Θα συνεχίσει το μεταρρυθμιστικό της έργο και θα αντιμετωπίζει με σθένος τα καθημερινά προβλήματα των πολιτών της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Λιάνα Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, αγαπητοί συνάδελφοι, η συζήτηση έχει εκτροχιαστεί. Λυπάμαι που θα σας το πω αλλά έχει εκτροχιαστεί. Παίζουμε με τις λέξεις. Θα σύστηνα σε όποιον αγαπάει τις λέξεις να ακούσει το «θα αργήσω απόψε», το τραγούδι των κοινών θνητών. Όταν βγείτε, παίξτε λίγο με τα κινητά σας, βάλτε το να το ακούσετε. Θα ευχόμουν στον Κανονισμό να υπήρχε ενός λεπτού σιγή ντροπής.

Ντέρμπι! Εδώ έγινε ντέρμπι πάνω στους νεκρούς απ’ όλες τις πλευρές. Τιμητικά θα το πω, με εξαίρεση το ΚΚΕ. Δεν μπήκαμε σε αυτή τη μάχη. Δεν αποφασίσαμε να κάνουμε ντέρμπι μεταξύ «Βήματος» και «Πρώτου Θέματος». Δεν το κάναμε. Μείναμε στην πραγματικότητα. Είπαμε ότι η δική μας πρόταση δυσπιστίας είναι διαφορετική από τις άλλες. Και είναι διαφορετική, γιατί κρίνονται πολλά πράγματα, και είναι συνολική απέναντι στην κυβερνητική πολιτική, οκτώ μήνες μετά από αυτές τις εκλογές, δεκαετίες άσκησης αυτής της πολιτικής με τη σύμπραξη όλων. Και παίζουμε και με τη λέξη ενσυναίσθηση.

Θα σας πω κάτι από καρδιάς. Εγώ έχω είκοσι τέσσερα χρόνια εδώ μέσα, πάω στα είκοσι πέντε. Υπάρχει μια πολύ μεγάλη αλήθεια. Οι γονείς θυμάτων, όπως οι γονείς των παιδιών στα Τέμπη, έχουν το δικαίωμα να λένε ό,τι θέλουν, να ζητάνε ευθύνες απ’ όποιον θέλουν, να ξεφεύγουν ακόμα και με την πεπατημένη της ευπρέπειας. Είναι τέτοιος ο πόνος που κανένας από εσάς και από εμάς εδώ μέσα δεν μπορεί να καμωθεί ότι τον νιώθει μεγαλύτερο και άρα θα χρησιμοποιήσει βαρύτερες λέξεις για να εκφραστεί. Κανένας όφειλε να μην τολμάει να το κάνει.

Εδώ μέσα, όμως, που είναι Βουλή δεν μπορεί ο καθένας να λέει ό,τι θέλει. Και μη μου το λέτε αυτό ως αντικείμενο ελευθερίας. Δεν μπορεί, επειδή είναι αντιπροσωπευτική αυτή η πάσχουσα δημοκρατία -πάσχουσα στην ουσία της- να μιλάει για την ηθική, να χρησιμοποιεί τις λέξεις, να ξεπερνάει τα εσκαμμένα μόνο και μόνο για τα προσωρινά προεκλογικά οφέλη. Πάω στοίχημα ότι αν δεν είχαμε μπροστά μας ευρωεκλογές, δεν θα γινόταν αυτή η συζήτηση, ούτε θα γινόταν έτσι. Υπάρχει αντίτιμο το οποίο πρέπει να εκφραστεί. Ο αγώνας είναι καθημερινός. Η μομφή είναι καθημερινή. Είμαστε μπροστά σε πόλεμο.

Μια και μιλάμε για την Ευρώπη, στο ΝΑΤΟ και την Ευρώπη ήδη έχει ανοίξει η συζήτηση αν θα ρίχνουν σκάφη ή βλήματα ή οτιδήποτε άλλο ή θα αντιδράσουν με το που πλησιάζει εχθρικό σκάφος. Οι μισοί μας σύμμαχοι δίνουν όπλα στους μισούς. Υπάρχουν και οι έξυπνοι που δίνουν και στους μεν και στους δε.

Συζητάμε εν όψει ευρωεκλογών αν θα στείλουμε ή δεν θα στείλουμε και σε ποια ομάδα της Ευρώπης της σπαρασσόμενης από συμφέροντα, με το κεφάλαιο να συγκρούεται με το άλλο μισό κεφάλαιο μέσα στην Ευρώπη, οι κεφαλαιοκράτες να παίζουν «μπάλα» και να κάνουμε δι’ αντιπροσώπου πόλεμο με τα κεφάλια της νεολαίας. Και έρχεστε εδώ και μου λέτε ότι κόπτεστε για τη νεολαία που πέθανε και μιλάτε για ενσυναίσθηση;

Δεν σηκώνεται η τρίχα; Αυτοί που μας ακούνε δεν έχουν κοκκινίσει; Δεν λέμε να κοκκινίσετε ως ΚΚΕ, αλλιώς να κοκκινίσετε, το μέσα σας, το αίμα σας, να καταλάβετε πού είμαστε, τι λέμε, πώς το λέμε, γιατί το λέμε.

Μου μιλάτε για υποκλοπές σε έναν κανονισμό όπου οι μισοί που έχουν αποκαλύψει μυστικά είναι στις φυλακές και κλεισμένοι αριστερά και δεξιά; Όπου, όπως στις διαφημίσεις, διαφημίζονται κατασκοπευτικά; Όπου τα drones είναι από φονιάδες μέχρι, με το πρόσχημα ότι θα παρακολουθήσουν τα βαφτίσια του ενός και του άλλου, κατάσκοποι της ζωής του ενός και του αλλουνού; Όπου τα προσωπικά δεδομένα διαλύονται από τα μαιευτήρια που βγαίνεις με τα παιδιά σου για διαφημιστικούς λόγους; Και σας έχει πιάσει υπερευαισθησία υπέρ ανθρωπίνων δικαιωμάτων;

Είναι δυνατόν να ακούω τον Υπουργό εδώ μέσα να λέει ότι ο καπιταλισμός κατήργησε τη δουλεία; Πώς λέγονται αυτά τα πράγματα εδώ μέσα; Ποια δουλεία κατήργησε;

Εδώ κάνετε συμβάσεις για να κουβαλάτε εργαζόμενους φτηνούς μετανάστες, τους διαπραγματεύεστε. Είτε απειλείτε οι προηγούμενοι ότι θα τους στείλετε στην Ευρώπη για να τους δυσκολέψετε πάρα πολύ, στα τρένα, στην Ειδομένη, με 2 ευρώ το σάντουιτς τότε. Μην το ξεχνάμε. Εδώ ήμασταν. Βομβαρδιζόταν η Γιουγκοσλαβία κι αν δεν ήταν και το ΚΚΕ στον κάμπο και οι Κνίτες της και ο λαός που ακολούθησε αυτή την πραγματική αντιστασιακή πορεία στη διάλυση μιας χώρας και στις παράπλευρες απώλειες, τι θα είχε γίνει;

Ευκαιρία για επένδυση είναι αυτή τη στιγμή ακόμα και η Ουκρανία και συζητάμε αν θα στείλουμε στρατεύματα ή όχι. Η Ευρώπη! Αυτή για την οποία θα παλέψετε στις ευρωεκλογές μετά από λίγους μήνες! Δεν τα λέτε αυτά.

Δεν λέτε και αλήθειες οικονομικές. Εμείς θα σας μεμφθούμε. Η Γερμανία βρίσκεται στα χειρότερά της. Η πρώτη, η πρωτοπόρα, αυτή που μας στρίμωξε βρίσκεται στα χειρότερά της. Η αστική τάξη που κυβερνά τη χώρα το ξέρει πολύ καλά και ξέρει και για ποιον λόγο στρατιωτικοποιείται ολόκληρη η πολιτική στην Ευρώπη.

Καθίσαμε να συζητήσουμε γι’ αυτά; Υπάρχει συναίσθηση, υπάρχει κουβέντα γι’ αυτά, για το σε ποια κατάσταση βρίσκεται η οικονομία; Καθόμαστε να συζητήσουμε σε ποια κατάσταση βρίσκεται πραγματικά η ελληνική οικονομία, πραγματικά η αγροτική παραγωγή στην Ευρώπη και εδώ; Ποιος είναι ο πρωτογενής, ποιος ο δευτερογενής και ποιος ο τριτογενής τομέας; Αν έχει αποβιομηχανιστεί η χώρα; Καθίσαμε να τα συζητήσουμε αυτά; Όχι. Μιλάμε για το 41%, το 15%, το 17%, το 13%, το 5%, το 3%, το γιατί δεν παίρνετε ποσοστό. Εμείς είμαστε στον δρόμο. Εκεί εκδηλώνονται κάθε μέρα η μομφή.

Θα σας πω κάτι για την αλαζονεία του 41% και παρακαλώ πολύ να με ακούσετε.

Πήγε ο Πρωθυπουργός σας σε ένα μεγάλο εργοστάσιο στην Ήπειρο, το οποίο είναι από τα μεγαλύτερα της Ευρώπης και είπε ότι τι ωραίο που είναι αυτό το εργοστάσιο! Λαμπρό!.

Ξέρετε πώς το εξέλαβε ο ιδιοκτήτης κεφαλαιοκράτης του εργοστασίου εμφιαλωμένου νερού αυτό; Έστειλε απειλητικά μηνύματα στο συνδικάτο και γραπτά ότι «θα δεις τι θα γίνει», γιατί από Δευτέρα θέλει να εφαρμόσει παράνομα επταήμερη εργασία. Ας το κάνει! Να μιλήσουμε για πραγματικά ποσοστά για πολιτική που υπάρχει στην Ευρώπη. Θέλει να τους βάλει να δουλεύουν εφτά μέρες την εβδομάδα και τους απειλεί. Και στέλνει και το μήνυμα γραπτά, εκεί που πήγε ο Πρωθυπουργός.

Να σας πω τι πάει να πει αντίσταση και γιατί το ΚΚΕ λέει «ναι» στη μομφή, αλλά κάθε μέρα στον αγώνα; Θα σας το πω. Ποιο είναι το μεγαλύτερο, που καυχάσθε, εργοτάξιο στην Ευρώπη αυτή τη στιγμή; Στην Ευρώπη ολόκληρη ποιο είναι; Το εργοτάξιο του Ελληνικού! Να μιλήσουμε για συνδικαλισμό; Μία απόπειρα πήγε να γίνει, τρεις απολύσεις! Μπροστάρης το ΚΚΕ! Φτιάχνεται σωματείο των οικοδόμων, παίρνει πίσω τις τρεις απολύσεις. Και υπάρχει επιτέλους σωματείο οικοδόμων στο μεγαλύτερο εργοτάξιο της Ευρώπης, που είναι το Ελληνικό.

Αυτό είναι μομφή! Αυτό είναι αντίσταση! Αυτή είναι αντιμετώπιση των απειλών του κεφαλαίου στην καθημερινότητα. Εκεί σας θέλω. Ελάτε εκεί. Όχι να πηγαίνουμε όλοι μαζί να υπογράφουμε χαρτάκια. Αλλά, να πηγαίνουμε όλοι μαζί να υπερασπιζόμαστε αυτά τα δικαιώματα των έσχατων, που οφείλουν να είναι πρώτοι, για να μην πουλάμε εύκολα ιδεοληψίες, ιδεολογίες, ακριβές λέξεις, μίντια, συμφέροντα, αλλά στην πράξη να τα υπηρετούμε και με τη συζήτηση. Δεν είναι ντέρμπι. Σε κανένα ντέρμπι στον κόσμο δεν υπάρχει. Είναι ταξική αντιπαράθεση. Και η ταξική μομφή διαφέρει από τη μομφή για τα μάτια του κόσμου.

Ενός λεπτού σιγή! Μακάρι να είχα παραπάνω λεπτά, για να σας τη διαθέσω. Δυστυχώς, τα έφαγα κι εγώ στην πεπατημένη ενός κοινοβουλευτικού διαλόγου ο οποίος γίνεται με τον τύπο, μέχρι να σπάει ο τύπος και μαζί να σπάνε και τα νεύρα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κανέλλη.

Θα δώσω τώρα τον λόγο στον Υπουργό Εθνικής Άμυνας, τον κ. Νίκο Δένδια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, σας ευχαριστώ.

Κύριοι Υπουργοί, κυρίες και κύριοι συνάδελφοι, θα ήθελα κατ’ αρχάς να συνομολογήσουμε το αυτονόητο, ότι ουδείς σε αυτή την Αίθουσα διαθέτει μονοπώλιο καρδιάς, η γνωστή φράση του Βαλερί Ζισκάρ ντ' Εστέν στον Φρανσουά Μιτεράν. Επίσης, το έχω επαναλάβει πολλές φορές, ουδείς έχει μονοπώλιο πατριωτικών αισθημάτων και ουδείς, βεβαίως, έχει μονοπώλιο κοινωνικής ευαισθησίας, ιδιαίτερα όσον αφορά τη βαθύτατη θλίψη που προκαλεί μια τεράστια καταστροφή, μια τραγωδία, όπως αυτή των Τεμπών.

Στεκόμαστε όλοι, το σύνολο της ελληνικής Αντιπροσωπείας, με συντριβή μπροστά στις οικογένειες των θυμάτων. Και συμμετέχουμε όλοι με συντριβή στην οδύνη που έχει προκαλέσει το τραγικό δυστύχημα. Αντιλαμβανόμαστε, νομίζω, όλοι πλήρως την απαίτηση του συνόλου της ελληνικής κοινωνίας για την πλήρη διερεύνηση των συνθηκών του δυστυχήματος, για την απόδοση ευθυνών, για την απόδοση ποινικών ευθυνών, τελικά για την απονομή δικαιοσύνης.

Το ερώτημα που καλούμαστε να απαντήσουμε σήμερα, στο πλαίσιο αυτής της συζήτησης για την πρόταση δυσπιστίας, είναι εάν η πρόταση δυσπιστίας αποτελεί ένα βήμα ικανοποίησης αυτής της απαίτησης του συνόλου της ελληνικής κοινωνίας για δικαιοσύνη. Και μου επιτρέπετε να σας απαντήσω ευθέως στο ρητορικό ερώτημα δεν είναι ένα τέτοιο βήμα η υποβολή και η συζήτηση αυτής της πρότασης. Η υποβληθείσα πρόταση δυσπιστίας είναι κατ’ αρχάς, κατά την κρίση μου βεβαίως, πολιτικά εσφαλμένη, αλλά είναι και κάτι βαρύτερο είναι και θεσμικά επικίνδυνη.

Εξηγώ. Κατ’ αρχάς στο επίπεδο του θεσμικού πλαισίου, η πρόταση δυσπιστίας αμφισβητεί ευθέως θεμελιώδεις κανόνες που διέπουν τη λειτουργία του κράτους, τη λειτουργία των θεσμών. Δευτερογενώς, στο πολιτικό πλαίσιο δεν διατυπώνει οιαδήποτε πρόταση, οιαδήποτε εναλλακτική πρόταση στα ζητήματα τα οποία θίγει. Θα έρθω, όμως, σε αυτό μετά. Επαναλαμβάνω, επίσης, μια γενική μου τοποθέτηση ότι θεωρώ a priori αυτονόητο ότι όλοι σε αυτή την Αίθουσα θέλουμε να απονεμηθεί δικαιοσύνη και ότι σε αυτό δεν μπορούν να χωρέσουν εκπτώσεις, δεν μπορούν να παρεισφρήσουν πολιτικοί τακτικισμοί και δεν είναι σωστό να παρεισφρήσει κομματική εκμετάλλευση. Τι χρειάζεται; Να αφεθεί η δικαιοσύνη να επιτελέσει απερίσπαστη το έργο της, να αποδώσει ευθύνες το συντομότερο δυνατόν όπου αναλογούν, διότι αυτή είναι η συνταγματική της υποχρέωση.

Ποια είναι η δική μας συνταγματική υποχρέωση, η ευθύνη των μελών του Κοινοβουλίου; Είναι, κατ’ αρχάς, το αυτονόητο, να αντιληφθούμε τον ρόλο του θεσμικού αντιπάλου που συνιστά ο θεσμός της δικαιοσύνης σε μια σύγχρονη ευρωπαϊκή δημοκρατία, σε μια σύγχρονη ευρωπαϊκή χώρα. Να συνειδητοποιήσουμε, δηλαδή, ότι το σύγχρονο φιλελεύθερο ευρωπαϊκό κράτος είναι ο πολιτικός εγγυητής της απρόσκοπτης λειτουργίας των θεσμών και της δικαιοσύνης. Να συνειδητοποιήσουμε ότι οι θεσμοί δεν λειτουργούν στο σύγχρονο ευρωπαϊκό κράτος με όρους πλειοψηφίας ή μειοψηφίας. Δηλαδή να συνειδητοποιήσουμε ότι χωρίς την αυθεντία των θεσμών, χωρίς την αυθεντία του κράτους δικαίου, δεν υφίσταται δημοκρατία.

Εμείς στη Νέα Δημοκρατία θα μου επιτρέψετε να πω ότι διαχρονικά πιστεύουμε στην εμβάθυνση των θεσμών, στην εμβάθυνση της αυθεντίας του κράτους δικαίου. Δεν μπόρεσα παρά να θυμηθώ ότι στην επιστολή μου εδώ και πάνω από μία δεκαετία στην εισαγγελέα του Αρείου Πάγου για τη συνένωση των δικογραφιών της Χρυσής Αυγής, ακριβώς σε αυτήν την αυθεντία του κράτους δικαίου αναφέρθηκα. Επίσης, δεν πάσχουμε εμείς –μιλώ τώρα για εμάς στη Νέα Δημοκρατία- από ηθική δυσχρωματοψία ώστε να διακρίνουμε καλή και κακή απονομή δικαιοσύνης. Και δεν το αγνοεί η Αντιπολίτευση, δεν το αγνοεί η πρόταση δυσπιστίας ότι το ζήτημα αυτό είναι ζήτημα το οποίο χειρίζεται η δικαιοσύνη. Αν σας παραπέμψω στη σελίδα 9 λέει επί λέξει: «Στην αιτιώδη σχέση μεταξύ της μη ολοκλήρωσης της σύμβασης…» -τάδε- «…και της τραγωδίας που διερευνά η αρμόδια ανακριτική αρχή».

Υπάρχει η κατανόηση ότι το ζήτημα το οποίο θίγεται, ερευνάται κατ’ ουσίαν από τη δικαιοσύνη. Μου δημιουργείται, λοιπόν, το ερώτημα: τι προσθέτει σε αυτή τη δικαστική έρευνα η πρόταση δυσπιστίας, αν μη την έμμεση αλλά νομίζω σαφή σε όλους μας αμφισβήτηση της επάρκειας της δικαιοσύνης; Ή για να το πούμε απλά και όχι με λογικά σχήματα: Εάν η δικαιοσύνη έχει την εμπιστοσύνη μας και μπορεί να κάνει τη δουλειά της στο θέμα το οποίο ήδη ερευνά, τότε προς τι η πρόταση δυσπιστίας έως προς αυτό το σκέλος; Νομίζω ότι εδώ δημιουργούνται και άλλα ερωτήματα, αλλά επί της ουσίας, εάν χειριζόμαστε έτσι τα θέματα ακυρώνουμε τον ρόλο της δικαιοσύνης. Στην πραγματικότητα επιχειρούμε, έστω και αν δεχτώ ότι δεν είναι αυτή η πρόθεση, την εργαλειοποίησή της. Και αυτό νομίζω ότι μόνο ένα αποτέλεσμα έχει στο τέλος, τον βαρύτατο τραυματισμό της δημοκρατίας.

Υπάρχουν συγκεκριμένες ευθύνες για την τραγωδία των Τεμπών. Δεν νομίζω ότι υπάρχει άλλη όψη σε αυτό. Το είπε πρώτος ο ίδιος ο Πρωθυπουργός, ο κ. Μητσοτάκης -δεν μίλησε για τυχαίο συμβάν- και το λέει, νομίζω, και συνολικά η Κυβέρνηση, οι Υπουργοί του όσοι μίλησαν σήμερα εδώ. Και, βεβαίως, υπάρχουν και συγκεκριμένες και διαχρονικές παραλείψεις και αστοχίες που συνέτειναν σε αυτή την τραγωδία. Όμως, οι κινητροδοτούμενες εν όψει, πράγματι, ευρωεκλογών –λέχθηκε πριν- κομματικές αντεγκλήσεις περί επιμερισμού ευθυνών οδηγούν κάπου; Νομίζω ότι αν οδηγούν σε ένα πράγμα, είναι ότι οδηγούν σε ένα θεσμικό αδιέξοδο. Και,, βεβαίως κουράζουν την κοινωνία. Κουράζουν τους πολίτες. Αποδυναμώνουν στο σύνολό του το πολιτικό σύστημα. Δεν πρέπει να υπάρχουν ψευδαισθήσεις ότι υπάρχει κάποιος ο οποίος βγαίνει κερδισμένος από μια τέτοια συζήτηση αυτού του αντικειμένου και κάποιος χαμένος.

Η αντιπαράθεση, κυρίες και κύριοι συνάδελφοι, για να είναι γόνιμη -και έρχομαι τώρα στο πολιτικό κομμάτι της πρότασης δυσπιστίας- χρειάζεται ρεαλισμό, χρειάζεται υπευθυνότητα, αλλά προφανώς χρειάζονται προτάσεις. Η Κυβέρνηση Μητσοτάκη έχει ένα μεταρρυθμιστικό αφήγημα. Μπορεί να έχει λάθη αυτό το αφήγημα, μπορεί να έχει παραλείψεις αλλά δεν διατυπώνεται κάτι τέτοιο σε αυτήν την πρόταση δυσπιστίας η οποία κατατέθηκε. Δεν αποτελεί εναλλακτική πρόταση διακυβέρνησης της πατρίδας μας. Δεν σημειώνει με ποιον τρόπο θα πρέπει να διορθωθούν ή να συμπληρωθούν λάθη και παραλείψεις στο μεταρρυθμιστικό αφήγημα και τη μεταρρυθμιστική προσπάθεια αυτής της Κυβέρνησης. Ή το αίτημα το οποίο διατυπώνεται είναι επί λέξει: «Να μην αφεθεί άλλο στα χέρια της Κυβέρνησης η διακυβέρνηση της χώρας». Μάλιστα, να μην αφεθεί άλλο στα χέρια της Κυβέρνησης η διακυβέρνηση της χώρας. Να πάει πού; Να γίνει τι;

Δεν είναι το αυτονόητο; Τι προτείνει η πρόταση δυσπιστίας; Κενό εξουσίας; Δεν διατυπώνεται σε παρόντα χρόνο;

Βεβαίως, δεν είμαι εγώ που δικαιούμαι να κρίνω την Αντιπολίτευση. Η κοινωνία το κάνει αυτό. Όμως, οφείλω να διατυπώσω την άποψη ότι μια τέτοιας αντίληψης πρόταση δεν βοηθά τη χώρα και δεν προάγει τα συμφέροντά της, γιατί η ανέξοδη κριτική είναι το πιο εύκολο πράγμα στον κόσμο. Το ξέρουμε όλοι. Η καταγγελία είναι η πιο απλή διαδικασία. Η πρόταση έχει τη δυσκολία.

Και, βεβαίως, επαναλαμβάνω για να μην παρεξηγούμαι: Δεν ισχυρίζομαι ότι η Κυβέρνηση είναι αλάνθαστη. Το αντίθετο. Έχουμε υποχρέωση να δεχόμαστε την κριτική και τη δεχόμαστε. Όμως, αποζητούμε την πρόταση και το επιχείρημα. Και αυτή η πρόταση και αυτό το επιχείρημα μαζί με την κριτική συνιστά το σύνολο της συνταγματικής υποχρέωσης της Αντιπολίτευσης.

Εμείς από την πλευρά μας πάντα είμαστε απέναντι στην πολιτικάντικη ηθικολογία. Το έχουμε ξεκαθαρίσει πολλά χρόνια τώρα. Είμαστε, επίσης, απέναντι σε έναν πολιτικό διάλογο που μετατρέπει τη συζήτηση σε αυτή την Αίθουσα σε ένα κυνήγι μαγισσών. Και, βεβαίως, είμαστε απέναντι διαχρονικά στις πολύ επικίνδυνες απλουστεύσεις. Είμαστε απέναντι στον αυταρχισμό που κρύβει η μη κατάθεση προτάσεων. Και είμαστε -το ξέρετε αυτό πολύ καλά- πάντοτε απέναντι σε κάθε λαϊκισμό.

Πιστεύουμε ότι η στοιχειοθέτηση ενός λαϊκίστικου αφηγήματος είναι το μεγαλύτερο πρόβλημα υπονόμευσης των θεσμών. Το ζήσαμε. Δεν κομίζουμε γλαύκας εις Αθήνας. Το έζησε συνολικά η ελληνική κοινωνία.

Κυρίες και κύριοι, εάν υπάρχει ένα μεγάλο επίτευγμα της Μεταπολίτευσης στο οποίο έχει κεντρικό ρόλο το κόμμα της Νέας Δημοκρατίας, αλλά συμμετοχή το σύνολο του πολιτικού συστήματος, είναι ότι η Ελλάδα έχει καταστεί μια ευρωπαϊκή δημοκρατία. Τέλεια; Όχι, αλλά δεν υπάρχουν τέλειες δημοκρατίες σε αυτόν τον πλανήτη. Με προβλήματα; Βεβαίως. Όμως, στην ιστορία του νεοελληνικού κράτους είναι νομίζω η καλύτερη περίοδος λειτουργίας των θεσμών και -λέω ξανά- με συμμετοχή σε αυτό του συνόλου του πολιτικού συστήματος αλλά με κεντρικό ρόλο της Νέας Δημοκρατίας.

Πρέπει αυτό το μεγάλο κέρδος, αυτή τη μεγάλη θεσμική κατάκτηση να τη διαφυλάξουμε, να την προστατέψουμε, να μην την ενυποθηκεύσουμε στην προτεραιότητα της ανάγκης ή της εσωτερικής διαμάχης στο πλαίσιο της Αντιπολίτευσης. Να προσλάβουμε με σοβαρότητα, με απόλυτη σοβαρότητα, με απόλυτο σεβασμό στη μνήμη των θυμάτων τον θεσμικό μας ρόλο ως κοινοβουλευτική παρουσία και να κάνουμε αυτό που το Σύνταγμα και η κοινωνία περιμένει από εμάς, να αφήσουμε τη δικαιοσύνη να κάνει τη δουλειά της απονέμοντας αυτό που αξίζει ως απόλυτο σεβασμό στη μνήμη των θυμάτων της τραγωδίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δένδια.

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, επειδή είχατε ένα ανειλημμένο ταξίδι στο εξωτερικό, δεν ήσασταν χτες εδώ παρών για να δείτε την Κοινοβουλευτική Ομάδα της Νέας Δημοκρατίας να καταχειροκροτεί τον κ. Καραμανλή στην τοποθέτησή του, μια τοποθέτηση, κατά την άποψη τη δική μας και όχι μόνο, αμετροεπή και αλαζονική.

Και ίσως, επειδή λείπατε στο εξωτερικό, να μην προλάβατε να ενημερωθείτε ότι σήμερα το πρωί έτερη έγκριτη εφημερίδα αποκαλύπτει πως λίγα λεπτά, λίγες ώρες μετά την τραγωδία των Τεμπών κάποιοι μπήκαν και πήραν τα ηχητικά των συνομιλιών μεταξύ του σταθμάρχη, των μηχανοδηγών και τα διοχέτευσαν σε πέντε mail. Το λέει σήμερα η «ΚΑΘΗΜΕΡΙΝΗ», όπως το αποκάλυψε το «Βήμα της Κυριακής», γιατί εσείς πίσω από όλα αυτά βλέπετε συνωμοσίες, βλέπετε σκευωρίες, βλέπετε ένα ολοκληρωμένο σχέδιο επίθεσης κατά της Κυβέρνησης. Όμως, η αλήθεια αποκαλύπτεται και αποδεικνύει ότι κάποιοι -και όχι αυτοβούλως- λίγα λεπτά μετά την τραγωδία μόνη τους αγωνία ήταν το πώς θα διαχειριστούν επικοινωνιακά αυτή την τραγική κατάληξη της σύγκρουσης των δύο αμαξοστοιχιών.

Δεν είναι, όμως, μόνο το θέμα της τραγωδίας των Τεμπών και της συγκάλυψης που επιχείρησε η δική σας Πλειοψηφία μέσα από την εξεταστική επιτροπή που κατέληξε στα γνωστά αποτελέσματα. Είναι η ίδια πρακτική στο θέμα των υποκλοπών που επίσης διερευνά η δικαιοσύνη και περιμένουμε να δούμε πότε θα ολοκληρωθεί αυτή η διερεύνηση, είναι το θέμα της διαρροής ευαίσθητων προσωπικών δεδομένων εκλογέων του εξωτερικού, που αναγκαστήκατε να παραδεχτείτε ότι ένας μηχανισμός μεταξύ Νέας Δημοκρατίας, Υπουργείου Εσωτερικών, υποψηφίων Ευρωβουλευτών σας πήρε αυτά τα δεδομένα για να τα χρησιμοποιήσει για συγκεκριμένες λογικές και στρατηγικές. Όλα, λοιπόν, αυτά συνιστούν ευθεία κατάλυση των αρχών του κράτους δικαίου και, βεβαίως, θεσμική υποβάθμιση της χώρας.

Και επειδή είπατε για τη δημοκρατία και συμφωνώ ότι δεν πρέπει να κινδυνεύει και δεν κινδυνεύει, κύριε Υπουργέ, η δημοκρατία δεν κινδυνεύει όταν η δημοσιογραφία κάνει καλά τη δουλειά της και αυτό δεν σας αρέσει, η δημοκρατία δεν κινδυνεύει όταν οι ανεξάρτητες αρχές αίρονται στο ύψος των περιστάσεων και επιτελούν το καθήκον τους και αυτό δεν σας αρέσει, η δημοκρατία δεν κινδυνεύει όταν τα κόμματα επικρίνουν, διαφωνούν και αμφισβητούν την Κυβέρνησή σας και αυτό, επίσης, δεν σας αρέσει.

Και επειδή μιλάτε για καταγγελία και όχι για πρόταση, ακριβώς για αυτό εμείς αμφισβητούμε ευθέως την Κυβέρνησή σας και για αυτό καταθέσαμε μαζί με τα υπόλοιπα κόμματα του δημοκρατικού τόξου την πρόταση δυσπιστίας προς μια Κυβέρνηση που αμφισβητεί, υποβαθμίζει και, δυστυχώς ηθελημένα, ευτελίζει τους θεσμούς.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατρίνη.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Αγαπητέ κύριε συνάδελφε, δεν θα σας απαντήσω με οξύτητα, διότι τότε θα πέσω εγώ ο ίδιος στην παγίδα αυτού που προ ολίγου θεώρησα ως θεσμικό λάθος, θεσμικό ατόπημα, παρ’ ότι η κατηγορία, την οποία εκπέμπετε κατά μιας Κυβέρνησης, ότι συγκαλύπτει στην πραγματικότητα -διότι αυτό είπατε- είναι βαριά κατηγορία. Επαναλαμβάνω ότι είναι βαριά κατηγορία.

Εγώ θα ρωτήσω κάτι άλλο. Πράγματι, ήμουν στο εξωτερικό σε εκτέλεση των υπουργικών μου καθηκόντων. Αυτό δεν σημαίνει ότι δεν παρακολουθώ τις συζητήσεις στη Βουλή. Άλλωστε από την εμπιστοσύνη αυτού του Σώματος συναρτάται η διατήρηση της ιδιότητάς μου ως Υπουργού. Άρα, έχω θεσμική υποχρέωση να παρακολουθώ τι γίνεται. Δεν κάνω κάποια χάρη στην Εθνική Αντιπροσωπεία. Ρωτώ, λοιπόν: Τι από ό,τι ελέχθη εδώ στην Αίθουσα αυτή, αυτές τις δύο μέρες, είναι εκτός του κύκλου ερεύνης της δικαστικής εξουσίας σε οποιοδήποτε θέμα, ακόμα και στο θέμα των υποκλοπών που θίξατε τώρα; Τι προσέθεσε, δηλαδή, η συζήτηση αυτή στην αρμόδια δικαστική έρευνα; Διότι αν ουδέν προσέθεσε, πέραν οξύτητος και αντεγκλήσεων, πέραν αν θέλετε, κομματικοποίησης ενός διαλόγου περί του τι συνέβη και ποιος είναι ο υπεύθυνος, εάν ουδέν προσέθεσε, τότε αυτό το οποίο εγώ ισχυρίζομαι, ότι κακώς υπεβλήθη η πρόταση δυσπιστίας και δυσχεραίνει και δεν διευκολύνει τη δικαιοσύνη, είναι σωστό.

Εάν πάλι αποδειχτεί ότι εδώ κατετέθησαν πράγματα εκτός της δικαστικής έρευνας, θα προκύψει ένα δεύτερο ερώτημα: Γιατί αυτά τα νέα στοιχεία εμφανίζονται στη Βουλή και δεν έχουν κατατεθεί ενώπιον των αρμοδίων ανακριτικών αρχών;

Εάν υπάρχουν και δεν κατατέθηκαν εκεί, τότε αυτό συνιστά πάλι αυτό το οποίο είπα προηγουμένως: έργω αμφισβήτηση της αυθεντίας του κράτους δικαίου ή, για να το πω απλά και κατανοητά έλλειψη εμπιστοσύνης στη δικαιοσύνη.

**ΚΩΝΣΤΑΝΤΙΝΟΣ ΤΣΙΑΡΑΣ:** Εκεί είναι όλο το θέμα!

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εγώ πρέπει να πω το εξής: Υπάρχει η γνωστή φράση. Ελέχθη στη Γερμανία απέναντι σε έναν βασιλιά αιώνες πίσω. Θα την παραφράσω για να την επαναλάβω ενώπιον της Εθνικής Αντιπροσωπείας: Υπάρχουν δικαστές στην Αθήνα και υπάρχουν δικαστές στη Λάρισα και να τους αφήσουμε να κάνουν τη δουλειά τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δένδια.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, η αναφορά σας στον μυλωνά του Πότσδαμ ειλικρινά διήγειρε τα αντανακλαστικά μου και θέλω να σας πω ότι και έχουμε και οφείλουμε να έχουμε εμπιστοσύνη στην ελληνική δικαιοσύνη και οφείλουμε, κυρίως, να παίρνουμε τα μέτρα για την ελευθεροφροσύνη των δικαστών.

Όμως, εδώ εμείς δεν ενισχύουμε, η λειτουργία της πρότασης δυσπιστίας δεν είναι επικουρική, επιβοηθητική της δικαστικής διερεύνησης. Η λειτουργία της πρότασης δυσπιστίας είναι μια αμιγώς πολιτική διαδικασία. Και μου κάνει εντύπωση ότι η συζήτηση που γίνεται στη Βουλή –και αυτό λέγαμε προηγουμένως με τον κύριο συνάδελφο- επικεντρώνεται ειδικά στο θέμα του πρωτοσέλιδου του «Βήματος» και ό,τι αυτό δρομολόγησε στην πολιτική ζωή και δεν απαντάται στην αλυσίδα των γεγονότων τα οποία ώθησαν στην κατάθεση της πρότασης δυσπιστίας.

Έχουμε πολλαπλά ζητήματα παραβίασης του κράτους δικαίου, είτε αυτό αφορά το θέμα των υποκλοπών είτε αυτό αφορά το θέμα της διαρροής των προσωπικών δεδομένων είτε αυτό αφορά το θέμα των ανεξάρτητων αρχών και είτε αυτό αφορά μία αδιανόητη παρέμβαση στο ηχητικό υλικό των ανθρώπων που έχασαν τη ζωή τους και του σταθμάρχη ο οποίος κρατείται προσωρινά, για να εξυπηρετηθεί η πρωθυπουργική στρατηγική που μιλάει για ανθρώπινο λάθος.

Αυτή είναι η αγωνία όλων όσων υπερασπιζόμαστε την πρόταση μομφής. Διότι το βράδυ της σύγκρουσης κάποιος –εννοώ κάποιος από τους έχοντες πρόσβαση, από τα διευθυντικά στελέχη του ΟΣΕ- αντί να κοιτάξει το τι ακριβώς συνέβη, πήγε πήρε το υλικό και ή έκανε ο ίδιος την κοπτοραπτική είτε ο ίδιος το νόθευσε ή το έδωσε σε κάποιους να το νοθεύσουν, το διέρρευσε σε ένα μέσο μαζικής ενημέρωσης και ενισχύθηκε η αρχική επιλογή της Κυβέρνησης περί ανθρώπινου λάθους.

Για να είμαι ειλικρινής υπήρξε ένα σχόλιο δημοσιογράφου της ΕΡΤ η οποία έθεσε το θέμα ότι αυτό πιθανόν να μην είναι το αυθεντικό. Όμως στον ορυμαγδό και στην πίεση των γεγονότων, αυτό πήγε στην άκρη και όλη η δημόσια συζήτηση προσανατολίστηκε με βάση τα ηχητικά ντοκουμέντα.

Κλείνω. Κύριε Υπουργέ, τα προβλήματα είναι πολύ σοβαρά και επειδή είστε ένας Υπουργός ο οποίος έχετε διακριτό στίγμα και στην Κυβέρνηση και στην κοινωνία, σας απευθύνω το λόγο γιατί, ακριβώς, αισθανόμαστε μια αγωνία για την ποιότητα της δημοκρατίας, για την καταστρατήγηση των αρχών του κράτους δικαίου, για την καθεστωτική αντίληψη που διέπει την Κυβέρνηση και τους συνεργάτες της.

Με αυτή την έννοια, λοιπόν, είναι μία κραυγή αγωνίας και σε αυτό το σημείο ακριβώς η πρόταση μομφής που κάνουμε λέει ότι δεν πάει άλλο.

Σας ευχαριστώ πολύ, κύριε Πρόεδρε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Δεν θα καταναλώσω τον πολύτιμο χρόνο της ελληνικής Αντιπροσωπείας.

Κύριε Πρόεδρε, ευχαριστώ που μου δώσατε τον λόγο.

Αγαπητέ κύριε συνάδελφε, είπατε και θίξατε δύο διαφορετικά ζητήματα. Κατ’ αρχάς είπατε –και νομίζω αυτό θα το συνομολογήσω- ότι δεν επιθυμείτε διά της πρότασης δυσπιστίας την ανάμειξη στο έργο της δικαιοσύνης. Άλλωστε είστε έγκριτος λειτουργός της Θέμιδος, δεν θα λέγατε κάτι άλλο. Είμαι απολύτως βέβαιος γι’ αυτό.

Όμως, εφόσον μιλάμε για μια πολιτική διαδικασία, είμαι αναγκασμένος να επαναλάβω το δεύτερο στοιχείο της επιχειρηματολογίας μου κατά την ομιλία μου. Απαξιώνετε –και το λέω με κάθε επιείκεια- την Κυβέρνηση με την πρόταση δυσπιστίας. Διάβασα προηγουμένως τον τρόπο με τον οποίο αναφέρεστε σε αυτήν.

Ποια είναι η δική σας πρόταση διακυβέρνησης; Πάμε τώρα στο πολιτικό επίπεδο. Ζητάτε από την Εθνική Αντιπροσωπεία, στην πραγματικότητα, να άρει την εμπιστοσύνη στην Κυβέρνηση. Αυτό ζητάτε. Αυτό σημαίνει πρόταση δυσπιστίας. Ωραία. Ποια είναι η δική σας κυβερνητική πρόταση εδώ; Τι είναι αυτό από αυτή την πρόταση, την οποία συνυπογράφετε, που συνιστά πρόταση διακυβέρνησης της χώρας, εναλλακτική της πρότασης της Κυβέρνησης της Νέας Δημοκρατίας; Πείτε μας. Διότι τότε, εφόσον μετατρέπετε την Εθνική Αντιπροσωπεία σε κριτή της επάρκειας της Κυβέρνησης, πρέπει να πάτε και στη δεύτερη φάση και να εξηγήσετε ποια είναι η επόμενη μέρα την οποία εσείς προτείνετε στην Εθνική Αντιπροσωπεία και στην ελληνική κοινωνία και αυτό δεν το πράττετε. Το μόνο που πράττετε εδώ είναι να απαξιώνετε την Κυβέρνηση. Αυτό είναι κοινοβουλευτικά έωλο. Αυτό έθιξα προηγουμένως.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννέα μαθήτριες και μαθητές και τέσσερις συνοδοί εκπαιδευτικοί από το 76ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον κ. Βασιλειάδη. Στη συνέχεια θα μιλήσει ο κ. Μουλκιώτης, ο κ. Λιάκος, η κ. Τζούφη και στη συνέχεια ο Υπουργός, ο κ. Σκρέκας.

Ορίστε, κύριε Βασιλειάδη.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, λίγο πάνω από ένα χρόνο πριν ήμασταν πάλι σε αυτήν εδώ την Αίθουσα συζητώντας για μία ακόμη φορά πρόταση –τότε- δυσπιστίας κατά της Κυβέρνησης της Νέας Δημοκρατίας και του Κυριάκου Μητσοτάκη, με πρόφαση τότε το θέμα το οποίο είχατε κάνει σημαία: τις παρακολουθήσεις.

Όλο αυτό το διάστημα δεν έχετε σταματήσει να χαρακτηρίζετε την Κυβέρνηση ως καθεστώς, ως κράτος παρακράτος και άλλα παρόμοια που αναμφίβολα δεν ταιριάζουν σε μία υπεύθυνη Αντιπολίτευση δυτικής δημοκρατίας. Και επειδή μάλλον δεν έχετε κατανοήσει τη συνέπεια των λόγων σας, αυτό που λέτε είναι ότι μία δημοκρατικά εκλεγμένη Κυβέρνηση είναι όμοια με αυταρχικά καθεστώτα.

Μάλιστα, ο Πρόεδρος του ΣΥΡΙΖΑ τις προηγούμενες μέρες το προχώρησε παραπάνω και ζήτησε να παραιτηθεί ο Πρωθυπουργός που έχει τη συνταγματική και κοινοβουλευτική νομιμοποίηση αλλά και την αποδοχή της κοινής γνώμης, όπως βλέπουμε δημοσκοπικά. Δηλαδή, τι πιο αντιδημοκρατικό από μία τέτοιου είδους δήλωση; Και ο κ. Κασσελάκης μάλιστα δεν σταματάει σε αυτό θέλει –λέει- να έρθουν διεθνείς παρατηρητές στις εκλογές που προφανώς και υπάρχουν, αλλά η ουσία της δήλωσης είναι να αμφισβητήσει σίγουρα το δημοκρατικό πολίτευμα και τις δημοκρατικές διαδικασίες.

Θεωρείτε, λοιπόν, κυρίες και κύριοι συνάδελφοι της Αντιπολίτευσης, ότι το μόνο όπλο για να κερδίσετε ξανά την εξουσία είναι η σπορά ψεύδους, η αμφισβήτηση και ο αρνητισμός. Αλλά όλα αυτά τα άκρως προβληματικά στοιχεία τα καταδίκασε ο ελληνικός λαός σε, ουσιαστικά, δύο εκλογικές αναμετρήσεις τον Μάιο και τον Ιούνιο του περασμένου έτους. Και ξέρετε, αν αφήσουμε στην άκρη το ότι δεν μπορείτε να δεχτείτε το μάθημα που σας έδωσε η ίδια η ελληνική κοινωνία, θα έπρεπε τουλάχιστον να πορεύεστε στο πλαίσιο μιας υπεύθυνης αντιπολίτευσης. Αντ’ αυτού, το μόνο στο οποίο ποντάρετε είναι ο διχασμός η διχόνοια, η τοξικότητα, στοιχεία τα οποία απ’ όσο ξέρω ακόμη και η αριστερή ιδεολογία τα καταδικάζει.

Ας δούμε όμως το έργο σας ως Αντιπολίτευση. Όλο αυτό το διάστημα τίποτα το ουσιαστικό, τίποτα το θετικό δεν έχετε να επιδείξετε. Καμμία συμμετοχή σε σχέδια νόμου που, πραγματικά, βοηθάνε την πατρίδα μας. Ψάχνετε να βρείτε μία φράση, έστω μία λέξη για να διαφωνήσετε και να καταψηφίσετε. Πολλές φορές ακόμα και σε σχέδια νόμου που συμφωνούσατε, προσπαθούσατε να βρείτε τρόπους να διαφωνήσετε. Καμμία, λοιπόν, ενσυναίσθηση για την πρόοδο της χώρας, αρκεί να φύγει η σημερινή Κυβέρνηση που μάλλον σας ταράζει με την υπευθυνότητα, με τη σταθερότητα και την εμπιστοσύνη που εμπνέει.

Και ναι, κυρίες και κύριοι συνάδελφοι, η Κυβέρνηση του Κυριάκου Μητσοτάκη και της Νέας Δημοκρατίας εμπνέει και εμπιστοσύνη και αξιοπιστία, γιατί απέχει από τον τοξικό αυτό διάλογο –ίσως παραπάνω από όσο πρέπει, δυστυχώς, όπως αποδεικνύεται- στοχεύει στη σταθερότητα με τη σοβαρή και μετρημένη στρατηγική της για την ανάταξη της χώρας, με την ενεργητική εξωτερική πολιτική, με ουσιαστικές παρεμβάσεις και προτάσεις στους διεθνείς οργανισμούς, όπως το ΝΑΤΟ και η Ευρωπαϊκή Ένωση, που βρίσκουν πραγματική απήχηση στους εταίρους μας με οραματική οικονομική πολιτική.

Και αντί με παραγωγική κριτική να προσπαθείτε να βελτιώνουμε την εικόνα της χώρας διεθνώς, αντί να προσπαθείτε να φτιάξουμε επιτέλους προβληματικές καταστάσεις που χρόνιζαν, επιδιώκετε στρατηγικά να υπονομεύσετε το έργο αυτό, επιτιθέμενοι πλέον στους ίδιους τους θεσμούς της χώρας, τους πυλώνες της δημοκρατίας μας. Υποκινείτε ψηφίσματα στο Ευρωπαϊκό Κοινοβούλιο κατά της χώρας μας και προσπαθείτε με κάθε τρόπο να υπονομεύσετε τη διεθνή μας εικόνα λέγοντας ότι δεν έχουμε κράτος δικαίου. Δεν υπάρχουν όρια πλέον.

Όλο το προηγούμενο διάστημα, κυρίες και κύριοι συνάδελφοι, απέφευγα να κατακρίνω την Αντιπολίτευση στις ομιλίες μου, διότι πίστευα ότι εκείνη τη στιγμή βρισκόταν σε μία κατάσταση ανασύνταξης και έπρεπε να υπάρχει ο χρόνος που θα έπρεπε να δοθεί απαραιτήτως για να βρει τον ρυθμό της. Φαίνεται, όμως, πως η διολίσθηση στο σκοτάδι και την τοξικότητα δεν τους βοηθά και πλέον αυτό δεν βοηθάει και την ίδια μας τη χώρα. Σε μία εποχή όπου ο κλοιός των αυταρχικών, αντιδυτικών δυνάμεων στην άμεση και έμμεση γειτονιά μας σφίγγει όλο και περισσότερο και το βλέπουμε αυτό, σε μία εποχή όπου οι ίδιοι οι δημοκρατικοί θεσμοί γίνονται αντικείμενο επίθεσης υπονομευτικών κέντρων, είναι άκρως επικίνδυνες και προβληματικές συμπεριφορές που ενισχύουν τις πρακτικές αυτές.

Η Κυβέρνηση της Νέας Δημοκρατίας πέντε χρόνια τώρα προσπαθεί με όσα μέσα διαθέτει να ισχυροποιήσει ξανά τη χώρα μας στο εξωτερικό και να φτιάξει όσα καταστράφηκαν ή δεν έγιναν τα δέκα χρόνια της οικονομικής κρίσης στο εσωτερικό. Προχώρησε σε τολμηρές μεταρρυθμίσεις που έφεραν την Ελλάδα πιο κοντά στις προηγμένες χώρες της Ευρώπης και της Δύσης με πρόγραμμα, με σύνεση, με τόλμη. Ποτέ δεν κρυφτήκαμε από τα προβλήματα ή τυχόν λάθη αλλά και ποτέ δεν επιτρέψαμε σε αυτά να μας πάνε πίσω. Βγήκαμε μπροστά, τα διορθώσαμε και προχωρήσαμε. Αυτό θα γίνει και τώρα. Αυτό γίνεται, λοιπόν, και τώρα.

Η δίκη των Τεμπών θα γίνει και η δικαιοσύνη θα αποδοθεί και είναι θέληση όλων μας -ακούσαμε χθες και τον πρώην Υπουργό που τόσο πολύ κατηγορείται ότι κρύβεται πίσω από τη βουλευτική του ασυλία- κανένας δεν έχει τη διάθεση για καμμία συγκάλυψη. Όλοι είμαστε γονείς, έχουμε παιδιά και σε αυτό μέτρο σύγκρισης δεν δέχομαι από κανέναν. Δεν μπορούμε και δεν έχουμε το δικαίωμα, όμως, να επιβάλουμε το πότε θα γίνει αυτή η δίκη και το τι πρέπει να γίνει σε αυτή τη δίκη. Δεν εργαλειοποιούμε και δεν εκμεταλλευόμαστε ούτε τον πόνο και τη λύπη αυτών των ανθρώπων. Περιμένουμε υπομονετικά, λοιπόν, τους χρόνους της δικαιοσύνης και επιθυμούμε, πραγματικά, όλα τα στοιχεία αυτά να βγουν στο φως και οι υπεύθυνοι, φυσικά, να λογοδοτήσουν. Δεν δημιουργούμε, όμως, εντυπώσεις, δεν δημιουργούμε σύγχυση στους ανθρώπους που πονάνε ούτε τους εκμεταλλευόμαστε. Θέλουμε η αλήθεια να λάμψει και θα λάμψει παρά την ομίχλη του σκότους που κάποιοι θέλουν να δημιουργήσουν κατηγορώντας τους ίδιους τους θεσμούς και τη δημοκρατία.

Κύριε Πρόεδρε, κυρίες και κύριοι συνάδελφοι, θα καταψηφίσω, λοιπόν, την πρόταση δυσπιστίας, διότι η Κυβέρνηση αυτή του Κυριάκου Μητσοτάκη έχει τη δική μου εμπιστοσύνη, διότι τελικά είναι η μόνη δύναμη που εγγυάται το φως και την ίδια τη δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βασιλειάδη.

Θα δώσω τώρα τον λόγο στον κ. Γεώργιο Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε.

Να υπενθυμίσω στην Κυβέρνηση, να υπενθυμίσω στην Πλειοψηφία ότι η παρούσα συζήτηση λαμβάνει χώρα σύμφωνα με την άσκηση συνταγματικού δικαιώματος και απορώ για όλα αυτά τα οποία ακούω τόσες μέρες, γιατί ήρθατε εδώ και είπατε αυτά τα πράγματα.

Αλήθεια, κύριοι Υπουργοί, αλήθεια; Σοβαρά μιλάμε; Γιατί η Αντιπολίτευση ασκεί συνταγματικά δικαιώματα; Είναι γραμμή αυτή που έχετε δώσει στους Βουλευτές να έρχονται σήμερα με ένα καρμπόν συνολικά και συγκεντρωτικά –καρμπόν!- ομιλίας και αντιπαράθεσης πάνω σε αυτή την έκθεση; Αποτελεί πρόταση μομφής, αποτελεί πρόταση δυσπιστίας και όχι μόνο αυτών που υπέγραψαν. Αποτελεί και μια πρόταση δυσπιστίας του 88%, αυτών οι οποίοι έχουν αναφέρει ότι όσα έχουν σχέση με τα Τέμπη είναι λάθος χειρισμοί και δεν συμφωνεί ο λαός. Είναι το 88%! Να γίνει και αυτό αντιληπτό; Σε αυτό, λοιπόν, υπάγεται και αυτό συνεισφέρεται και σε αυτή την Αίθουσα.

Πλείστα θέματα κυβερνητικής διαχείρισης και πρακτικής αιτιολογούν πλήρως την υπογραφή αυτής της αίτησης.

**ΔΗΜΗΤΡΙΟΣ ΚΟΥΒΕΛΑΣ:** Το ίδιο και στις Πρέσπες, αλλά…

**ΓΕΩΡΓΙΟΣ ΜΟΥΛΚΙΩΤΗΣ:** Είναι πάρα πολύ ωραία να διακόπτετε, να μιλάτε έτσι, να πετάτε την μπάλα στην εξέδρα για τα συγκεκριμένα θέματα που είναι πολλά, δεν είναι ένα, τα Τέμπη μόνο! Διαβάστε τα λίγο και μετά να απαντάτε! Διαβάστε! Και απορώ και η Κυβέρνηση ακόμα δεν έχει ασχοληθεί, μόνο για τα Τέμπη, γιατί αυτή είναι η γραμμή. Το «non paper Μαξίμου» και λοιπά αυτή είναι! Ασχοληθείτε με τα θέματα που λέμε εδώ και μετά να απαντήσετε, να μιλάμε, όμως, σωστά και μη μιλάτε δήθεν επικοινωνιακά, «είχαμε δυστύχημα, είχαμε θρήνο». Ο τότε Υπουργός Μεταφορών παραιτήθηκε μετά από λίγο, ο κ. Μητσοτάκης τι δήλωσε αμέσως; «Όλα δείχνουν ότι το δράμα οφείλεται σε τραγικό ανθρώπινο λάθος». Σοκ στην κοινωνία! Και αναγκάστηκε μετά από λίγο να έρθει και τι να πει; «Στην Ελλάδα δεν γίνεται δυο τρένα να κινούνται αντίθετα στην ίδια γραμμή και να μην το έχει αντιληφθεί κανένας, δεν μπορεί. Δεν θέλουμε και δεν πρέπει να κρυφτούμε πίσω από το ανθρώπινο λάθος». Έπρεπε να το διορθώσει ο κ. Μητσοτάκης και έκανε αγωνιώδη προσπάθεια, την οποία την έκανε γιατί; Για να απορροφηθεί η οργή του λαού.

Τι έκανε, όμως και στη συνέχεια ο κ. Μητσοτάκης; Επιβράβευσε την όποια παράλειψη ή τις όποιες παραλείψεις ή τις όποιες ευθύνες είχε ο κ. Καραμανλής και τον πρότεινε πάλι στο ψηφοδέλτιο των Σερρών να εκλεγεί Βουλευτής. Αυτό έκανε!

Το ΠΑΣΟΚ, πρότεινε συγκρότηση προανακριτικής επιτροπής για διερεύνηση και απόδοση ευθυνών σε υπαίτιους για το έγκλημα των Τεμπών. Ο κ. Βορίδης ήδη είχε προειδοποιήσει –ενημερώνω και υπενθυμίζω σε εσάς, συνάδελφοι- πριν τη συζήτηση ότι θα απορριφθεί η πρόταση προανακριτικής και επιλέγεται η εξεταστική. Ο κ. Μητσοτάκης, λοιπόν, επέλεξε την εξεταστική επιτροπή και όχι η Πλειοψηφία, ήταν εντολή και γραμμή Μαξίμου.

Να υπενθυμίσω και κάτι άλλο; Ο κ. Γεωργιάδης Άδωνις, «ΝΑΥΤΕΜΠΟΡΙΚΗ», 9-11-2023: «Άλλο πράγμα η εξεταστική επιτροπή που το κίνητρό της είναι να μην ξαναγίνει ένα τέτοιο δυστύχημα» -ακούστε δικαιολογία!- «άλλο πράγμα είναι μια προανακριτική που ο μοναδικός της λόγος και στόχος θα είναι η Αντιπολίτευση». Και ο ίδιος επαναλαμβάνει: «REAL FM», 12-11-2023, «Δηλαδή σήμερα πόσοι πιστεύετε από τους εκατό συμπολίτες μας, άμα τους ρωτήσετε, ενδιαφέρονται για εξεταστική ή προανακριτική;». Αυτό το είπε για τα Τέμπη. «Τους ενδιαφέρει η ακρίβεια, για να βρει το παιδί δουλειά και λοιπά». Και μετά ανακάλεσε και αυτός ο ίδιος.

Και να υπενθυμίσω και κάτι άλλο πρόσφατο; Ακούσατε: Ρωμανός Νικόλαος: «Βαρεθήκαμε να λέμε συλλυπητήρια», Σοφία Βούλτεψη: «Τα Τέμπη είναι ένα μπαγιάτικο θέμα», προχθές, Ταμήλος: «Δεν θα πάρουν τα μαντίλια να κλαίνε όλα τα Τρίκαλα». Σοβαρά μιλάμε; Ε, αυτή είναι η αντιμετώπιση! Αυτή είναι η αντιμετώπιση της Νέας Δημοκρατίας σε αυτό το ζήτημα, είτε σας αρέσει είτε δεν σας αρέσει. Αυτά τα έχετε πει!

Πάμε στην εξεταστική επιτροπή να τα πούμε. Τι έγινε εκεί στην εξεταστική επιτροπή; Μεθοδευμένη συζήτηση και τρόπος, πλήρης μεθόδευση! Θα εξεταστούν μάρτυρες μέχρι ένα ορισμένο σημείο, μετά στοπ οι μάρτυρες. Δεν είναι η πρώτη φορά, το ίδιο είχε γίνει και στην υπόθεση των υποκλοπών. Ξέρετε ότι στην υπόθεση των υποκλοπών δεν εξετάστηκε μάρτυρας που ήταν στην Κύπρο, δεν του ζητήθηκε να έρθει στην Ελλάδα, δεν δέχθηκε η Πλειοψηφία να εξεταστεί ούτε με τηλεδιάσκεψη και δέχτηκε να εξεταστεί μέσω e-mail, να δίνουν ερωτήματα μέσω e-mail και να απαντήσει μέσω e-mail; Αυτό ήταν το είδος εξέτασης στην εξεταστική επιτροπή για τις υποκλοπές, για να αντιληφθείτε, δηλαδή, πώς δουλεύετε και πώς λειτουργεί η ιστορία. Γι’ αυτό θέλετε εξεταστικές επιτροπές απόλυτα ελεγχόμενες.

Και, κύριε Υπουργέ της Δικαιοσύνης, ναι, όλοι συμφωνήσαμε να υπάρξει πράγματι στο Σύνταγμα διάταξη που η Μειοψηφία να προτείνει και να γίνεται δεκτό το αίτημα για επιτροπές.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τι μας το λες;

**ΓΕΩΡΓΙΟΣ ΜΟΥΛΚΙΩΤΗΣ:** Συμφωνήσαμε όλοι, κύριε Υπουργέ. Ρωτάω, λοιπόν, γιατί δεν δέχεστε και η Μειοψηφία να επιλέγει τους μάρτυρες για να τους εξετάσει και γιατί απαγορεύεται στη Μειοψηφία να εξετάζει μάρτυρες. Αυτό πού θα καταλήξει; Αλυσιτελές το θέμα, επομένως, κύριε Υπουργέ, αλυσιτελέστατο!

Ποινική δίωξη ασκήθηκε στον κ. Αγοραστό. Πότε εκλήθη ο κ. Αγοραστός; Αφού είχε ήδη ασκηθεί ποινική δίωξη, «είμαι κατηγορούμενος, δεν μιλάω».

Ο κ. Τριαντόπουλος ας έρθει να πει κάτι στην εξεταστική επιτροπή. Όχι, να μην εξεταστεί ο κ. Τριαντόπουλος. Ποιος το είπε αυτό; Η Πλειοψηφία. Γιατί το είπε αυτό η Πλειοψηφία; Πού είναι, λοιπόν, το άπλετο φως που θέλει η Πλειοψηφία; Και αυτό το λέω, για να δείτε ποια είναι τα έργα και οι ημέρες της Πλειοψηφίας σε αυτά τα θέματα.

Και θα πω και κάτι ακόμα για τη διευθέτηση του χώρου εκεί, για το μπάζωμα ή όπως αλλιώς θέλετε να το πείτε. Κύριε Υπουργέ της Δικαιοσύνης, υπάρχει άρθρο στον νόμο για τα απλά εργατικά ατυχήματα; Πάει και πέφτει ένας εργαζόμενος και σπάει ή στραμπουλάει το χέρι του μέσα στο εργοστάσιο. Τι γίνεται; Απαγόρευση μεταβολής πάσης καταστάσεως μέσα στον χώρο. Ναι ή όχι; Ναι! Εδώ τι είχαμε, κύριε Υπουργέ; Να φύγουν τα πάντα από εκεί που ήταν. Μα, μιλάμε σοβαρά; Και έρχεστε να μας πείτε ότι συντηρείτε τον νόμο και ασχολείστε με τον νόμο; Σε ένα απλό εργατικό ατύχημα ένα χεράκι έσπασε και το εργοστάσιο έμεινε δύο μέρες κλειστό γιατί έτσι λέει ο νόμος και όχι εγώ. Τι κάνατε, λοιπόν, εσείς εκεί πάνω; Για να ξεκαθαρίσουμε τα πράγματα και να καταλάβετε τι έγινε.

Όσον αφορά, κυρίες και κύριοι συνάδελφοι, όχι τα Τέμπη, αλλά τα e-mails, υπήρξε διαρροή από το Υπουργείο Εσωτερικών; Υπήρξε διαρροή από το επιτελικό κράτος; Υπήρξε επίκληση για τα εσωτερικά θέματα ελέγχου του Μαξίμου; Προέκυψε ότι δήθεν υπάρχει μετακλητός υπάλληλος; Υπήρξε διαρροή προσωπικών δεδομένων; Και τι έχουμε φτάσει να λέμε σήμερα; Ε, δεν έγινε και τίποτα. Παραιτήθηκε ο γενικός γραμματέας και ο κομματικός γραμματέας του Απόδημου. Αλήθεια; Απαντήσατε ποτέ μέχρι σήμερα; Ποιος είναι ο υπεύθυνος εκτελών την επεξεργασία, σύμφωνα με το GTPR των προσωπικών δεδομένων του Υπουργείου Εσωτερικών; Ποιος είναι ο υπεύθυνος εκτελών, ποιος διασφαλίζει, δηλαδή, και μπορεί να αποδεικνύει ότι η επεξεργασία είναι σύμφωνη με τον γενικό κανονισμό προστασίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ποιος χειρίζεται τη βάση δεδομένων και ποιες είναι οι εισηγήσεις του αρμόδιου DPO; Υπάρχει άραγε DPO από τον υπεύθυνο επεξεργασίας; Ρωτώ τον κύριο Υπουργό Δικαιοσύνης αν υπάρχει στο Υπουργείο Εσωτερικών DPO που να εκτελεί αυτή τη διαδικασία και αφορά το να προστατεύει τα δεδομένα. Ποιες είναι οι δικλίδες ασφαλείας; Υπάρχει εκτίμηση κινδύνου; Αυτά τα λέει ο νόμος και όχι εγώ. Ποιος έδωσε τη λίστα στη μετακλητή υπάλληλο; Μόνη της την πήρε; Από ποιο IP στάλθηκαν σε σαράντα χιλιάδες αποδέκτες «ν» e-mails; Από πού; Υπήρξε κάποια απόδειξη; Να μην τα ρωτάμε αυτά; Τα απαντήσατε; Να μην κάνουμε κριτική, αφού δεν τα απαντήσατε και δεν έχετε πει τίποτα; Γι’ αυτό σας μεμφόμαστε, κύριοι Υπουργοί! Δεν μπορούμε να πούμε τίποτα άλλο αν δεν πούμε και αυτά.

Επαναλαμβάνω και πάλι, το Υπουργείο Εσωτερικών όρισε υπεύθυνο προστασίας δεδομένων; Όχι! Ποια ήταν η βάση δεδομένων; Ποια ήταν η πλατφόρμα; Εξακριβώθηκε από την πλατφόρμα πώς έφυγε το στικάκι, αν έφυγε στικάκι και πού πήγε; Και πώς εξακριβώθηκε η χρονική περίοδος; Πού τη βρήκατε τη χρονική περίοδο και την ειδοποιήσατε σε ένα μεσοδιάστημα μη Κυβέρνησης; Ποιος το είπε αυτό; Ο κ. Βορίδης; Ο κ. Θεοδωρικάκος; Είχαν τότε υπεύθυνους επεξεργασίας δεδομένων; Απαντήστε, γιατί ο Γενικός Κανονισμός Προστασίας Δεδομένων Προσωπικού Χαρακτήρα είναι πολύ συγκεκριμένος και είστε απόντες από αυτή την απάντηση.

Όσον αφορά τώρα την ακρίβεια, κύριε Υπουργέ, θα πω δύο πράγματα. Η Ένωση Εργαζομένων Καταναλωτών Ελλάδος λέει ότι τα τελευταία δυόμισι χρόνια, λίγο πριν την Ουκρανία, έχετε εκδώσει είκοσι πέντε αποφάσεις σε σχέση με την ακρίβεια και η ακρίβεια καλπάζει. Αλήθεια ή ψέματα; Και πώς εξηγείται να έχουν εκδοθεί είκοσι πέντε αποφάσεις και να μην έχει γίνει τίποτα και η ακρίβεια να καλπάζει;

Να πω στην Κυβέρνηση για τη φοροδιαφυγή και για το λαθρεμπόριο; Να ξέρετε ότι κρίνεστε και γι’ αυτό. Τι έχετε κάνει; Πόσα χρόνια έχουν τοποθετηθεί στις αντλίες τα συστήματα εισροών-εκροών; Τι έχει γίνει με αυτό; Τίποτα!

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Μουλκιώτη, ολοκληρώστε, σας παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

Γιατί δεν έχει γίνει τίποτα; Γιατί δεν υπάρχει διασυνδεσιμότητα. Άρα, το λαθρεμπόριο ανθεί. Και τι κάνατε για τους ελεύθερους επαγγελματίες, τους δικηγόρους, τους αυτοαπασχολούμενους; Υπάρχει, λέει, φοροδιαφυγή 600.000 ευρώ. Τι κάνατε; Οριζόντια διαδικασία για τα 10 δισεκατομμύρια. Και ερωτώ το εξής: Τι κάνατε για να εισπράξετε τα 9.400.000.000 ευρώ φοροδιαφυγής; Απολύτως τίποτα! Να μη σας τα πούμε, λοιπόν;

Και θα σας πω και κάτι ακόμα όσον αφορά τον έλεγχο τροφίμων. Ο ΕΦΕΤ λειτουργεί; Ακούσατε ότι στην Περιφέρεια Στερεάς Ελλάδος δεν υπάρχει Ενιαίος Φορέας Ελέγχου Τροφίμων. Δεν υπάρχει γενική διεύθυνση! Δεν υπάρχει γενική διεύθυνση στη δυτική Μακεδονία! Άρα, δεν υπάρχει ΕΦΕΤ, άρα δεν υπάρχει έλεγχος τροφίμων. Πείτε μου, λοιπόν, να μη μεμφόμαστε την Κυβέρνηση; Τόσο καλή είναι;

Αυτά είναι τα έργα και οι ημέρες σας, κύριοι Υπουργοί, αυτά είναι τα έργα και οι ημέρες της Πλειοψηφίας. Γι’ αυτόν τον λόγο θεωρούμε ότι συντρέχουν όλες οι προϋποθέσεις για να υπάρξει αυτό το αίτημα και η πρότασή μας για μομφή και για πρόταση δυσπιστίας και υπερψηφίζουμε την πρόταση.

Σας ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το 1ο Δημοτικό Σχολείο Μαρκοπούλου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, με δεδομένο ότι ήδη έχω ανακοινώσει ότι ο κύκλος των πρωτολογιών ή δευτερολογιών των Κοινοβουλευτικών Εκπροσώπων θα εκκινήσει περίπου γύρω στις 13.00΄, ο κατάλογος θα εξαντληθεί μέχρι την κ. Νίνα Κασιμάτη, δηλαδή μέχρι το νούμερο εκατόν είκοσι.

**ΚΩΝΣΤΑΝΤΙΝΟΣ ΜΠΑΡΚΑΣ:** Οι υπόλοιποι, κύριε Πρόεδρε;

**ΚΥΡΙΑΚΗ ΜΑΛΑΜΑ:** Δηλαδή οι υπόλοιποι απλά δεν θα μιλήσουμε;

**ΠΡΟΕΔΡΕΥΩΝ (Ιωάννης Πλακιωτάκης):** Έχω ήδη ανακοινώσει ότι οι πρωτολογίες ή οι δευτερολογίες των Κοινοβουλευτικών Εκπροσώπων θα εκκινήσουν γύρω στις 13.00΄.

**ΚΩΝΣΤΑΝΤΙΝΟΣ ΜΠΑΡΚΑΣ:** Όμως, η διαδικασία, κύριε Πρόεδρε, λέει μέχρι τη δωδεκάτη βραδινή. Δεν καταλαβαίνω γιατί γίνεται αυτό.

**ΠΡΟΕΔΡΕΥΩΝ (Ιωάννης Πλακιωτάκης):** Θυμίζω ότι όσον αφορά την πρόταση του κυρίου Προέδρου, είχαμε συναποφασίσει ομοφώνως ότι η ονομαστική ψηφοφορία θα διεξαχθεί γύρω στις 20.00΄- 21.00΄.

**ΚΥΡΙΑΚΗ ΜΑΛΑΜΑ:** Όχι, κύριε Πρόεδρε.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, κύριε Πρόεδρε. Ο Κανονισμός λέει…

**ΠΡΟΕΔΡΕΥΩΝ (Ιωάννης Πλακιωτάκης):** Είχαμε αποφασίσει ομοφώνως.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, εδώ είναι Βουλή και τον πρώτο λόγο τον έχουν οι Βουλευτές.

**ΠΡΟΕΔΡΕΥΩΝ (Ιωάννης Πλακιωτάκης):** Είχαμε αποφασίσει ομοφώνως.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, κύριε Πρόεδρε, δεν είχαμε αποφασίσει ομοφώνως. Ο κύριος Πρόεδρος είχε αναφέρει σωστά ότι η προσπάθεια που θα γίνει θα είναι να γίνει η ψηφοφορία στις 21.00΄. Όμως, ο Κανονισμός της Βουλής λέει ότι μπορούμε να πάμε έως τις 24.00΄.

**ΕΥΑΓΓΕΛΟΣ ΛΙΑΚΟΣ:** Όμως, ο Κανονισμός της Βουλής λέει να μιλάμε και όλοι στον χρόνο μας.

**ΚΩΝΣΤΑΝΤΙΝΟΣ ΜΠΑΡΚΑΣ:** Με συγχωρείτε, κύριε συνάδελφε.

Και δεν καταλαβαίνω τον λόγο για τον οποίον κόβετε ομιλητές-Βουλευτές οι οποίοι έχουν δηλώσει τη διάθεση να μιλήσουν και εσείς λέτε ότι θα πάμε μέχρι τις 21.00΄. Εγώ λέω να βάλουμε το θέμα σε ψηφοφορία τώρα και να πάμε μέχρι τις 24.00΄, όπως ορίζει ο Κανονισμός της Βουλής, κύριε Πρόεδρε και να το σεβαστούμε αυτό το πράγμα.

**ΠΡΟΕΔΡΕΥΩΝ (Ιωάννης Πλακιωτάκης):** Αυτά είχαν συναποφασιστεί.

Σας ευχαριστώ.

Ορίστε, κύριε Λιάκο, έχετε τον λόγο.

**ΕΥΑΓΓΕΛΟΣ ΛΙΑΚΟΣ:** Ευχαριστώ πάρα πολύ, κύριε Πρόεδρε.

Κύριοι Υπουργοί, κύριοι Υφυπουργοί, αφού ξεκίνησε έτσι η συζήτηση, θα ήθελα να πω πως όντως κάποια στιγμή πρέπει να ανοίξει το θέμα για το πώς συμπεριφερόμαστε όλοι μας ανεξαρτήτως πτέρυγας σε αυτή την Αίθουσα, όσον αφορά την τήρηση των χρόνων, γιατί νομίζω ότι αυτό είναι το πρόβλημα που δεν υπάρχει σεβασμός τόσο προς εμάς τους ίδιους αλλά και γενικότερα προς την κοινωνία.

**ΚΥΡΙΑΚΗ ΜΑΛΑΜΑ:** Αυτό είναι απίστευτο! Οι μισοί Βουλευτές δεν θα μιλήσουν!

**ΕΥΑΓΓΕΛΟΣ ΛΙΑΚΟΣ:** Μπαίνοντας τώρα στη συζήτηση και έχοντας μπει ουσιαστικά στην τελευταία μέρα της πρότασης δυσπιστίας που κατέθεσε η Αντιπολίτευση -και χρησιμοποιώ συνειδητά τον αθροιστικό όρο Αντιπολίτευση, γιατί πραγματικά πλέον δεν διαφέρετε πουθενά- και έχοντας ακούσει το σύνολο σχεδόν των ομιλιών, έχω καταλήξει στο συμπέρασμα ότι ήρθατε για μαλλί και βγήκατε κουρεμένοι.

Και εξηγούμαι. Από την πρώτη μέρα που ανέλαβε ο Κυριάκος Μητσοτάκης και η Νέα Δημοκρατία τη διακυβέρνηση της χώρας, προσπαθείτε συνειδητά να δημιουργήσετε μια παραπλανητική εικόνα στη συνείδηση των πολιτών. Ποια είναι η εικόνα αυτή; Είναι η εικόνα μιας κυβερνητικής πλειοψηφίας η οποία έχει ως μοναδικό λόγο ύπαρξης την εξυπηρέτηση οικονομικών σκοτεινών συμφερόντων με όρους και λογική μαφίας. Χρησιμοποιείτε τεχνηέντως αναπόδεικτες ειδήσεις και πολλές φορές ειδήσεις που ουδεμία σχέση έχουν με την πραγματικότητα, για να καταλήξετε στα δικά σας συμπεράσματα.

Το μοντέλο έχει πλέον σχηματοποιηθεί. Αρχικά ξεκινούν να αφήνουν υπονοούμενα κάποια ανώνυμα τρολ στα μέσα κοινωνικής δικτύωσης που είναι γνωστό τοις πάσι ότι ανήκουν στην Αντιπολίτευση. Τη σκυτάλη, όμως, στη συνέχεια παραλαμβάνουν κάποιες από τις κομματικές σας εφημερίδες που εμφανίζουν κάποιο ρεπορτάζ ή κάποια δήθεν αποκάλυψη που φαίνεται να επαληθεύει τις αρχικές φήμες.

Τέλος, η Αντιπολίτευση χρησιμοποιεί αυτές τις δήθεν αποκαλύψεις για να κάνει πολιτική και να πλήξει την Κυβέρνηση.

Αυτό το μοντέλο, εάν παρατηρήσετε, έχει ακολουθηθεί σε όλα τα θέματα που μέχρι σήμερα έχουν χαρακτηριστεί ως σκάνδαλα από εσάς. Σε όλα εκτός από ένα, οι απαντήσεις της Κυβέρνησης ήταν θεσμικές, σαφείς, άμεσες και με επιμονή. Μόνο σε ένα ζήτημα δεν υπήρξε επιμονή για όλα αυτά τα τερατώδη που έχουν ακουστεί από εσάς, για το τραγικό δυστύχημα των Τεμπών. Και ο λόγος που δεν υπήρξε είναι πολύ απλά γιατί έχουμε πραγματικό σεβασμό στη μνήμη των θυμάτων και στις οικογένειές τους, στους τραυματίες αλλά και απέναντι σε κάθε Έλληνα πολίτη. Ο σεβασμός αυτός μας οδήγησε να εργαστούμε σκληρά έναν χρόνο τώρα με έναν και μόνο στόχο, να κάνουμε όλες εκείνες τις ενέργειες έτσι ώστε να πέσει άπλετο φως στην υπόθεση.

Αυτές τις ημέρες, λοιπόν, παίρνετε μία- μία όλες εκείνες τις απαντήσεις και αποδεικνύεται πλέον περίτρανα πως όχι μόνο δεν υπήρχε συγκάλυψη αλλά αντίθετα υπήρχε και υπάρχει ανεξάντλητη θέληση, για να αποδοθεί δικαιοσύνη.

Άκουσα πριν και τον κ. Ξανθόπουλο, που πάλι επανέφερε τα ίδια πράγματα, λες και δεν έχουμε συζητήσει εδώ και δύο μέρες, λες και δεν έχουν δοθεί απαντήσεις από τους αρμόδιους Υπουργούς εδώ και δύο μέρες. Ακούμε και πάλι τα ίδια πράγματα ακούμε για συγκάλυψη. Γιατί το πρόβλημά σας δεν είναι ότι δεν υπάρχουν απαντήσεις, αλλά ότι οι απαντήσεις αυτές δεν σας αρέσουν. Και δεν σας αρέσουν γιατί χαλάνε το αφήγημά σας και ταυτόχρονα αυτό που κάνετε είναι να το θεωρείτε συγκάλυψη.

Θα μπορούσα να σταματήσω εδώ τη σκέψη μου για το ύποπτο παιχνίδι το οποίο παίζετε μέσω του μοντέλου που σας προανέφερα, αλλά δεν θα το κάνω και θα τη συνεχίσω. Και θα συνεχίσω, διότι είναι πασιφανές πως έτσι θα συνεχίσετε να πορεύεστε γιατί πολύ απλά δεν έχετε άλλο λόγο ύπαρξης. Δεν έχετε άλλο λόγο ύπαρξης, γιατί οι ιδέες και η ιδεολογία σας έχουν προ πολλού χρεοκοπήσει και αδυνατείτε να ακολουθήσετε τις εξελίξεις και να εκσυγχρονιστείτε. Προτιμάτε, λοιπόν, να βυθίζεστε κάθε ημέρα όλο και περισσότερο στον βούρκο. Δεν έχετε πλέον κανένα φραγμό. Έχετε υιοθετήσει άκριτα τα πάντα όσα πιστεύετε πως μπορούν να βλάψουν την Κυβέρνηση. Υιοθετήσατε μέχρι και τη δήθεν μικρή Μαρία στον Έβρο. Ψηφίσατε ή μάλλον ακόμα χειρότερα συντάξατε ψήφισμα το οποίο θέτει σε κίνδυνο τη χρηματοδότηση της χώρας από την Ευρωπαϊκή Ένωση. Αμφισβητείτε κεκτημένα δεκαετιών που κάποιοι έχασαν τη ζωή τους για να τα κερδίσουμε, όπως είναι το αδιάβλητο της εκλογικής διαδικασίας.

Υιοθετείτε, λοιπόν, άκριτα τα πάντα εκτός από ένα πράγμα, τα αντικειμενικά γεγονότα. Δεν διστάσατε μέχρι και να εκμεταλλευτείτε τον πόνο των συγγενών των θυμάτων από το τραγικό δυστύχημα των Τεμπών. Τον τελευταίο καιρό δε έχει αρχίσει μια συστηματική προσπάθεια δημιουργίας νέων αγανακτισμένων. Μόνο που τώρα δεν τους ωθείτε να μουντζώνουν τη Βουλή, τους ωθείτε να μουντζώνουν τη δικαιοσύνη. Σας έχω νέα, όμως. Ο κόσμος σας ξέρει, γνωρίζει πολύ καλά ποιοι είστε και αυτό το γνωρίζουμε όλοι. Επίσης, ο κόσμος γνωρίζει και ποια Κυβέρνηση είναι δίπλα του τεσσεράμισι χρόνια τώρα και παλεύει, με όποια λάθη, να κάνει τις ζωές των πολιτών καλύτερες. Γνωρίζει ποια Κυβέρνηση μειώνει συνεχώς την ανεργία και πλέον έχει φτάσει σε μονοψήφια νούμερα. Γνωρίζει ποια Κυβέρνηση ανέλαβε τον κατώτατο μισθό στα 650 ευρώ και τον αυξάνει συνεχώς και τον Απρίλιο θα φτάσει πάνω από 800 ευρώ. Γνωρίζει ποια Κυβέρνηση μεγεθύνει συστηματικά και αισθητά κάθε χρόνο την οικονομία της χώρας μας. Γνωρίζει ποια Κυβέρνηση μείωσε δεκάδες φόρους. Γνωρίζει ποια Κυβέρνηση δυναμώνει τη δημόσια παιδεία και τη δημόσια υγεία. Γνωρίζει ποια Κυβέρνηση θωρακίζει τη δικαιοσύνη. Γνωρίζει ποια Κυβέρνηση έχει αναβαθμίσει την άμυνα της χώρας και την έχει αναβαθμίσει διεθνώς. Και επειδή ακριβώς τα γνωρίζει αυτά ο λαός, να είστε σίγουροι, πως όταν θα έρθει η ώρα ο λαός θα επιλέξει να πάει η χώρα μας μπροστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, αφού αναφέρω προφανώς ότι καταψηφίζω την πρόταση δυσπιστίας, θέλω να κλείσω με την εξής διαπίστωση: Αναφέρθηκε πολλές φορές σε αυτή την Αίθουσα, ειδικά από την Αντιπολίτευση, η φράση «πως έπεσαν οι μάσκες». Πράγματι έπεσαν αλλά όχι οι δικές μας, οι δικές σας. Αποκαλύφθηκε ξεκάθαρα ποιο είναι το μοναδικό σας άγχος. Και δεν είναι άλλο από το εκλογικό αποτέλεσμα, από το τι θα έχει και τι θα γραφεί ως τόπο προορισμού το εισιτήριο χωρίς επιστροφή που θα βγει τη 10η Ιουνίου, εάν θα είναι για το Μαϊάμι ή για την Κρήτη.

Ειλικρινά, ως νέος άνθρωπος λυπάμαι. Και λυπάμαι γιατί το δηλητήριο το οποίο ρίχνετε στην κοινωνία, για να αποκομίσετε κάποια πρόσκαιρα συμφέροντα ιδίως εκλογικά συμφέροντα, θα έχει συνέπειες και τις συνέπειες αυτές θα τις πληρώσουν και πάλι η γενιά μου και οι γενιές που ακολουθούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λιάκο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ο σεβασμός στους ομιλητές είναι να μιλήσετε πάνω από οκτώ λεπτά;

**ΕΥΑΓΓΕΛΟΣ ΛΙΑΚΟΣ:** Αφού με διακόψατε τέσσερις φορές.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, κύριοι συνάδελφοι, τα γεγονότα παραμένουν. Είναι επίμονα, δεν έχουν διαψευσθεί και δεν έχουν απαντηθεί, παρά τις επίμονες ερωτήσεις. Παρά τις κορώνες και τις κραυγές το ηχητικό που διοχετεύτηκε στα μέσα μαζικής ενημέρωσης την ημέρα της σύγκρουσης των τρένων στα Τέμπη ήταν μονταρισμένο και βεβαίως είχε πολιτικό δόλο. Όποιοι το μόνταραν -και δεν ακούσαμε ποιοι είναι αυτοί, περιμένουμε- προφανώς το έκαναν για να ενισχύσουν το μονοδιάστατο αφήγημα του ανθρώπινου λάθους. Το αφήγημα το θεμελίωσε, μάλιστα, ο ίδιος ο Πρωθυπουργός, ο κ. Κυριάκος Μητσοτάκης, στο διάγγελμά του το απόγευμα της επόμενης ημέρας πριν καν ανασυρθούν και ταυτοποιηθούν τα θύματα, πριν καν ξεκινήσουν οι έρευνες.

Με αυτό, λοιπόν, το μονταρισμένο υλικό, ο Πρωθυπουργός και η Κυβέρνηση έκαναν τα πάντα για να αποποιηθούν τις ευθύνες, να διαχειριστούν δηλαδή επικοινωνιακά την τραγωδία και τον χαμό πενήντα επτά συμπολιτών μας, αλλά κυρίως για να συγκαλύψουν -αυτή είναι η λέξη- το έγκλημα κόντρα στην κοινωνική απαίτηση να διερευνηθούν στο βάθος τα αίτια και να αποδοθεί δικαιοσύνη.

Όλο αυτό το διάστημα, η Κυβέρνηση έκανε ό,τι μπορούσε για να παίξει με τη νοημοσύνη των πολιτών. Για τη σύγκρουση των τρένων τη μια έφταιγε ο σταθμάρχης, τη μια ο μηχανοδηγός, την άλλη έφταιγαν ο ΟΣΕ, η ΤΡΑΙΝΟΣΕ, η «Hellenic Train», οι συνδικαλιστές οι εργαζόμενοι, έφταιγαν οι κυβερνήσεις του παρελθόντος και σήμερα τα κόμματα της Αντιπολίτευσης που κάνουν λαϊκισμό, ζητώντας να μην υπάρξει συγκάλυψη. Μέχρι και το Ευρωπαϊκό Κοινοβούλιο έφταιξε που ασχολήθηκε με την υπόθεση. Και, βεβαίως, αποκορύφωμα του κυβερνητικού κυνισμού είναι η στάση και η υπόκωφη προπαγάνδα απέναντι στους επιζώντες και στους γονείς των αδικοχαμένων παιδιών που ζητούν δικαιοσύνη, ότι έχουν άλλες σκοπιμότητες.

Πριν λίγες ημέρες ολοκληρώθηκε η εξεταστική επιτροπή της Βουλής, δυστυχώς μια επιτροπή-παρωδία, όπου η δεδομένη κυβερνητική πλειοψηφία έκανε επίσης τα πάντα για να συνεχιστεί η συγκάλυψη. Το πόρισμα, λοιπόν, συνεχίζει να υφαίνει το μονοδιάστατο αφήγημα του ανθρώπινου λάθους, απομακρύνοντας κάθε στοιχείο και συζήτηση για τις διαχρονικές πολιτικές ευθύνες και τις συστηματικές αδυναμίες των σιδηροδρομικών μεταφορών στη χώρα μας, των τρένων που πριν από έναν χρόνο ο αρμόδιος Υπουργός, ο κ. Κώστας Καραμανλής, διαβεβαίωνε ότι είναι ασφαλή. Μάλωνε, μάλιστα, την Αντιπολίτευση για το πώς τολμούσε να θέτει τέτοια ερωτήματα.

Ο Υπουργός, που μετά τη σύγκρουση πήγε για λίγο στον πάγκο αλλά τοποθετήθηκε ξανά στα ψηφοδέλτια της Νέας Δημοκρατίας, δεν είπε τίποτα ουσιαστικό στην επιτροπή και συνεχίζει να προστατεύεται με νύχια και με δόντια από την Κυβέρνηση αλλά και από τους Βουλευτές της κυβερνητικής πλειοψηφίας όπως παρακολουθήσαμε χθες. Δυστυχώς, ακόμη αλαζονικός, χωρίς ενοχές, δεν τόλμησε να αναλάβει την ευθύνη και να παραιτηθεί επί της ουσίας από αυτό για το οποίο διερευνάται και να θέσει τον εαυτό του υπό έλεγχο, αλλά τόλμησε να μιλήσει για θυρωρούς συμφερόντων. Και έχουμε και τον Υπουργό Δικαιοσύνης που τόλμησε να αποκαλέσει όσους μιλούν για μπάζωμα ότι είναι για τα μπάζα.

Προχωρώ, λοιπόν, γιατί σήμερα θα έχουμε και τη στάση του Πρωθυπουργού, του κ. Μητσοτάκη, που απουσίαζε από τη συζήτηση του πορίσματος της εξεταστικής. Κρύφτηκε πίσω από τους Υπουργούς και σήμερα θα έρθει να τοποθετηθεί.

Βεβαίως δεν υπάρχει καμμία αμφιβολία ότι κοινός στόχος και του κ. Μητσοτάκη και του κ. Καραμανλή και της κυβερνητικής πλειοψηφίας, είναι η συγκάλυψη των ευθυνών τους.

Εμείς, λοιπόν, λέμε: Ως εδώ! Η συγκάλυψη δεν θα περάσει και το δίκαιο θα νικήσει. Αυτή είναι η έννοια της πρότασης μομφής. Και, βεβαίως, δεν αφορά μόνο το έγκλημα των Τεμπών. Το κράτος δικαίου στη χώρα μας βρίσκεται σε κρίση, με την έλλειψη εμπιστοσύνης των πολιτών στην Κυβέρνηση, στη δικαιοσύνη και συνολικά στους θεσμούς να εντείνεται.

Δεν ξεχνάμε ότι ένα από τα μεγαλύτερα σκάνδαλα παραμένει χωρίς ουσιαστική διερεύνηση και χειροπιαστά αποτελέσματα δύο και πλέον χρόνια μετά. Αναφέρομαι φυσικά στις υποκλοπές, στις παρακολουθήσεις πολιτικών, δημοσιογράφων, στρατιωτικών, επιχειρηματιών, μέσα από ένα σύμπλεγμα που καταλήγει στο περιβάλλον του ίδιου του Πρωθυπουργού.

Προηγήθηκαν και άλλα σοβαρά περιστατικά σε βάρος των δικαιωμάτων των πολιτών, φαινόμενα ακραίας και ανεξέλεγκτης αστυνομικής βίας που έχουν πληθύνει, από τον ξυλοδαρμό του σκηνοθέτη Δημήτρη Ινδαρέ και των παιδιών του στην ταράτσα του σπιτιού τους και την πολιτική διαστρέβλωση των γεγονότων στη συνέχεια μέχρι την άγρια δολοφονία των τριών αγοριών Ρομά, μεταξύ αυτών και του Νίκου Σαμπάνη. Ο κατάλογος είναι μακρύς. Αναφέρω, χωρίς να πω τίποτε περισσότερο, την περίπτωση της δεκαεννιάχρονης που έπεσε θύμα trafficking στην Ηλιούπολη, την αντιμετώπιση της δωδεκάχρονης από τον Κολωνό, τις διεθνείς καταγγελίες για επαναπροωθήσεις μεταναστών και προσφύγων, με αποκορύφωμα το θλιβερό ναυάγιο της Πύλου και τον θάνατο εξακοσίων ανθρώπων.

Κάθε περιστατικό και μια υποχώρηση, έκπτωση στα δικαιώματα των πολιτών και ζωές που τελικά αξίζουν λιγότερο, θεσμική ακινησία και συγκάλυψη. Αυτό είναι το νήμα που ενώνει τα πεπραγμένα μιας αλαζονικής διακυβέρνησης που δεν διστάζει να τιμωρήσει όποιον και όποια τολμήσει να ζητήσει διαφάνεια, δικαιοσύνη και απόδοση ευθυνών.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Παρόμοια η στάση απέναντι στους θεσμούς και τη συνταγματική νομιμότητα ειδικά όταν πρόκειται για δημόσια αγαθά και υπηρεσίες στα οποία έχει πρόσβαση η μεγάλη κοινωνική πλειοψηφία.

Πριν λίγες εβδομάδες η Κυβέρνηση νομοθέτησε την ίδρυση ιδιωτικών πανεπιστημίων ποδοπατώντας πλήρως το άρθρο 16 του Συντάγματος, μια ρύθμιση πλήρως ταξική και αγοραία, με την Κυβέρνηση να λειτουργεί σαν ντίλερ συμφερόντων ιδιωτικών funds που λειτουργούν με μοναδικό σκοπό την κερδοσκοπία.

Τι και αν τα κόμματα της Αντιπολίτευσης κατήγγειλαν την αντισυνταγματικότητα του νομοσχεδίου; Τι και αν τοποθετήθηκαν δεκάδες έγκριτοι συνταγματολόγοι; Τι και αν διαμαρτυρήθηκαν οι πανεπιστημιακοί και το φοιτητικό κίνημα και η Επιστημονική Υπηρεσία της Βουλής; Ο Πρωθυπουργός συνεχίζει σε αυτήν την κατεύθυνση λέγοντας ότι ιδρύει τα ιδιωτικά πανεπιστήμια για να σταματήσουν οι καταλήψεις και ο συνδικαλισμός στα δημόσια πανεπιστήμια. Περιφρόνηση, λοιπόν, κάθε τεκμηριωμένης κριτικής, περιφρόνηση της νοημοσύνης της Βουλής και των πολιτών.

Παρόμοια, η δημόσια υγεία βρίσκεται σε καθεστώς ιδιωτικοποίησης, με την Κυβέρνηση να ετοιμάζεται να καταργήσει την ιδρυτική συνθήκη, την αποκλειστική απασχόληση των γιατρών του δημοσίου, και να τους μετατρέψει σε εργαζόμενους με μπλοκάκια, με ό,τι αυτό συνεπάγεται και για τους ίδιους αλλά κυρίως για την ποιότητα των υπηρεσιών προς τους ασθενείς.

Γι’ αυτά και άλλα πολλά, κυρίες και κύριοι της Κυβέρνησης, συνυπογράφουμε την πρόταση δυσπιστίας, γιατί πρέπει να αναλάβετε τις ευθύνες σας, πρέπει να σταματήσετε να είστε ανεξέλεγκτοι, πρέπει επιτέλους να δώσετε απαντήσεις όχι στα κόμματα αλλά στους ίδιους τους πολίτες, στα θύματα και στους συγγενείς. Τραυματίζετε καθημερινά τη δημοκρατία και το κράτος δικαίου στη χώρα μας. Έχετε κάνει σημαία την περιφρόνηση, τον κυνισμό, την αλαζονεία του 41%. Ασκείτε πολιτική και μικροπολιτική με τακτικισμούς, περιφρόνηση, αυταρχισμό, αυθαιρεσία και ασυλία από κάθε ευθύνη που σας βαραίνει.

Είμαστε εδώ για να υπερασπιστούμε την αξιοπρέπεια όλων των πολιτών, για να δώσουμε φωνή σε κάθε αδικημένο και αποκλεισμένο. Είμαστε εδώ για να θεμελιώσουμε ξανά το κράτος δικαίου, με διαφάνεια, πλουραλισμό, λογοδοσία, αποτελεσματική δικαστική προστασία και σαφή διάκριση των εξουσιών, όλα όσα έχετε στραπατσάρει τα τελευταία χρόνια, όλα όσα ζητούν οι πολίτες για να πάρουν ξανά ανάσα.

Το κράτος δικαίου, κυρίες και κύριοι συνάδελφοι, επιβάλλει την ισότιμη προστασία για όλες και όλους. Εξασφαλίζει την προστασία και τον σεβασμό των δικαιωμάτων και των ελευθεριών, αλλά και αποτρέπει την αυθαίρετη χρήση εξουσίας από κυβερνήσεις, όπως αυτή της Νέας Δημοκρατίας, που δυστυχώς μετατρέπουν μέρα τη μέρα τη χώρα μας σε Ουγγαρία της Μεσογείου.

Κοιτάξτε, η νέμεση των χαροκαμένων γονιών, των συγγενών αλλά και της ευρύτερης κοινωνίας έρχεται και θα επέλθει η τίση, δηλαδή η τιμωρία σας. Το δίκιο στο τέλος θα νικήσει.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Ανάπτυξης, ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, προφανώς η τραγωδία των Τεμπών έχει σημαδέψει ανεξίτηλα την ψυχή ολόκληρης της Ελλάδας, έχει συγκλονίσει ολόκληρο τον ελληνικό λαό. Θα ήθελα εδώ σήμερα από το Βήμα της Βουλής για ακόμη μια φορά να εκφράσω τα πιο βαθιά συλλυπητήριά μου στις οικογένειες των θυμάτων.

Είναι επίσης προφανές ότι οφείλουμε όλοι να χαμηλώνουμε με σεβασμό το βλέμμα μπροστά στην ανείπωτη οδύνη. Η ύψιστη όμως τιμή προς τα θύματα και τις οικογένειές τους είναι η απόδοση της δικαιοσύνης -και νομίζω ότι όλοι συμφωνούμε σε αυτό-, αλλά και η υπόσχεση ότι θα δουλέψουμε αποτελεσματικά, σκληρά, υπεύθυνα ώστε να αποτρέψουμε παρόμοιες τραγωδίες στο μέλλον.

Πρέπει να συμφωνήσουμε σε ένα σημείο, κυρίες και κύριοι συνάδελφοι Βουλευτές, ότι τα λάθη πρέπει να αναγνωρίζονται και ότι όταν τα λάθη αποκρύπτονται, όταν τα λάθη κρύβονται κάτω από το χαλί, τότε δυστυχώς διογκώνονται και μας πνίγουν. Και αυτό είναι κάτι το οποίο ο ελληνικός λαός το έχει ζήσει, το έχει βιώσει πολλές φορές κατά το παρελθόν και κατά το πρόσφατο παρελθόν.

Το ερώτημα είναι όμως για ποιον λόγο κατατέθηκε η πρόταση δυσπιστίας κατά της Κυβερνήσεως από το ΠΑΣΟΚ, μαζί με το οποίο βεβαίως συνυπογράφουν ο ΣΥΡΙΖΑ, η Πλεύση Ελευθερίας και η Νέα Αριστερά.

Είναι, πραγματικά, κύριε συνάδελφε, γιατί ενδιαφέρεστε για τη γρήγορη απονομή της δικαιοσύνης, για τη γρήγορη διερεύνηση του τραγικού δυστυχήματος που στοίχισε τη ζωή σε αγγελούδια, σε αθώες ψυχές ή είναι γιατί όπως έχετε διαπιστώσει, προφανέστατα έχει συγκλονιστεί όλο το πανελλήνιο και αυτό ίσως είναι μία ευκαιρία για εσάς για να αποκομίσετε μικροπολιτικά οφέλη. Και πώς προσπαθείτε να το κάνετε αυτό; Αποδίδοντας κατηγορίες αλλά και έωλα επιχειρήματα, προσπαθώντας να πλήξετε την Κυβέρνηση αλλά και τον ίδιο τον Πρωθυπουργό, τον Κυριάκο Μητσοτάκη.

Για ποιον λόγο καταθέσατε, κύριε συνάδελφε του ΠΑΣΟΚ, πρόταση δυσπιστίας κατά της Κυβερνήσεως, αν πραγματικά θέλετε να φανεί η αλήθεια; Βεβαίως πρέπει να πω ότι η πρόταση δυσπιστίας θα πετύχει αυτόν τον στόχο, δηλαδή να φανεί η αλήθεια, γιατί δίνετε τη δυνατότητα να απαντήσουμε σε όλα τα ερωτήματα, τα οποία έχετε θέσει και σε όλα τα έωλα επιχειρήματα με τα οποία προσπαθείτε να αποδώσετε ευθύνες και να κατηγορήσετε τη Νέα Δημοκρατία, την Κυβέρνηση, αλλά και τον Πρωθυπουργό. Και ,πραγματικά, είναι μία ευκαιρία που δίνεται να ακούσει ο ελληνικός λαός τι πραγματικά έχει συμβεί, αλλά και πώς εμείς, πράγματι, θα βοηθήσουμε για να διερευνηθεί αυτή η υπόθεση και να αποδοθούν ευθύνες.

Υπάρχει ζήτημα, κύριε συνάδελφε, αλλοίωσης της δικαστικής έρευνας; Έχετε θέσει τέτοια στοιχεία; Υπάρχουν δημοσιεύματα, όπως αυτό το δημοσίευμα το οποίο απ’ ό,τι φαίνεται στάθηκε η αφορμή να καταθέσετε πρόταση δυσπιστίας, τα οποία αναφέρουν ότι σήμερα ο θεσμός της δικαστικής εξουσίας δεν έχει στα χέρια του τα απαραίτητα στοιχεία για να διερευνήσει το δυστύχημα, ότι υπάρχουν κάποιοι που εμποδίζουν τη δικαιοσύνη να έχει τις απαραίτητες πληροφορίες ώστε να διερευνήσει τις συνθήκες του δυστυχήματος; Όχι. Ακούστηκε από κανέναν από εσάς; Όχι. Έχει αναφερθεί σε κάποιο δημοσίευμα; Όχι. Άρα πώς υπάρχει συγκάλυψη; Για να υπήρχε συγκάλυψη σημαίνει ότι ο θεσμός, το όργανο, το οποίο είναι αρμόδιο για να διερευνήσει την υπόθεση δεν έχει πρόσβαση στα στοιχεία. Ακούστηκε αυτό στην Αίθουσα αυτή; Όχι.

Υπήρχε λόγος, λέτε, να χειραγωγηθεί η κοινή γνώμη τις πρώτες ώρες ή τις πρώτες μέρες του δυστυχήματος και γι’ αυτό χρησιμοποιήθηκε δήθεν, λέει το δημοσίευμα στο οποίο εσείς αναφέρεστε, ένα ηχητικό ντοκουμέντο, ένα ηχητικό απόσπασμα το οποίο έστρεψε την κοινή γνώμη προς λάθος κατεύθυνση, προς το ανθρώπινο λάθος.

Και ρωτάω, κύριοι συνάδελφοι, πόσα ηχητικά ντοκουμέντα, πόσα ηχητικά αποσπάσματα έχετε ακούσει, πόσα σχόλια στην τηλεόραση εκείνες τις ημέρες, εκείνες τις εβδομάδες και τους επόμενους μήνες που ακολούθησαν, πόσα σχόλια, πόσα ρεπορτάζ από δημοσιογράφους που περιέγραφαν τι έγινε εκείνη την τραγική βραδιά, τι είπε ο ίδιος ο σταθμάρχης, τι είπε ο δικηγόρος του τις πρώτες εκείνες ώρες. Γιατί δεν τα λέτε αυτά; Γιατί προσπαθείτε να δημιουργήσετε εντυπώσεις, δυστυχώς, εκμεταλλευόμενοι ένα θέμα το οποίο επαναλαμβάνω ότι έχει συγκλονίσει όλους;

Και τελοσπάντων έχουν μείνει μήπως ψευδείς εντυπώσεις μήπως τελικά εκείνη η συνομιλία, στην οποία αναφέρεστε τόσο πολύ και την οποία αναπαρήγαγαν τα μέσα μαζικής ενημέρωσης, είναι αυτή η οποία έχει δημιουργήσει μια εικόνα στην κοινή γνώμη η οποία είναι λανθασμένη; Μα αυτό, ούτως ή άλλως, έχει ξεκαθαρίσει από τις πρώτες ημέρες, έχουν βγει δημοσιογράφοι, έχει η ίδια η ΕΡΤ αναφέρει ότι αυτή η αμαξοστοιχία που αναφερόταν στη συγκεκριμένη συνομιλία δεν ήταν η μοιραία αμαξοστοιχία, έχουν συζητηθεί όλα αυτά, συζητήθηκαν τις επόμενες εβδομάδες του δυστυχήματος, τους επόμενους μήνες, έγιναν εκλογές, προέκυψε νέα Κυβέρνηση και έρχεστε τώρα ξανά να καλύψετε αυτά τα οποία τότε είχαν συζητηθεί και νομίζω τα γνωρίζει πάρα πολύ καλά ο ελληνικός λαός.

Αλλά συνεχίζετε όμως να μιλάτε για απόπειρα συγκάλυψης. Και σας ρωτάω πώς γίνεται αυτή η απόπειρα συγκάλυψης. Ανέφερε κάποιος εδώ, κατέθεσε κάποιο στοιχείο στη Βουλή κάποιος Βουλευτής από εσάς; Εσείς που υπογράψατε πρώτος την πρόταση δυσπιστίας ή δεύτερος από το ΠΑΣΟΚ, έχετε καταθέσει κάποιο στοιχείο που να δείχνει ότι αυτή τη στιγμή υπάρχουν κάποιοι που προσπαθούν να συγκαλύψουν και να εμποδίσουν τη δικαιοσύνη να διαλευκάνει και να διερευνήσει την υπόθεση; Σας ρωτάω. Υπάρχει κάποιο στοιχείο που έχει κατατεθεί και δεν το γνωρίζουμε;

(Θόρυβος στην Αίθουσα)

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Τρεις μέρες σας τα λέμε. Έναν χρόνο σας τα λέμε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και αφού λοιπόν δεν υπάρχει ή αφού πιστεύετε ότι προσπαθεί να υπάρξει κάποια συγκάλυψη και αναφέρετε, βεβαίως, πολύ συχνά και το όνομα του τότε Υπουργού Μεταφορών και Υποδομών Κώστα Καραμανλή, να σας ρωτήσω κάτι; Εσείς δεν έχετε τη δυνατότητα, σύμφωνα με τον Κανονισμό, σύμφωνα με το Σύνταγμα, να καταθέσετε πρόταση για διενέργεια εξεταστικής επιτροπής για να αποδοθούν τυχόν ποινικές ευθύνες σε υπουργό; Δεν πραγματοποιήθηκε η εξεταστική επιτροπή των πραγμάτων; Δεν είχατε όλα τα στοιχεία; Δεν είδατε τα πορίσματα, το πόρισμα των επτακοσίων είκοσι τριών σελίδων που κατατέθηκε και δικά σας πορίσματα;

Για ποιον λόγο, όταν έχετε τη δυνατότητα, δεν καταθέσατε πρόταση; Διότι για να καταθέσεις μια τέτοια πρόταση, πρέπει να προκύπτουν αδικήματα συγκεκριμένα, πρέπει να προκύπτουν ποινικές ευθύνες για συγκεκριμένα αδικήματα και πώς προκύπτουν αυτές οι ευθύνες. Και προφανώς για να μην έχετε καταθέσει, δεν βρήκατε ούτε εσείς οι ίδιοι στο υλικό που είχατε τη δυνατότητα να μελετήσετε τέτοιες ενδείξεις.

Και τέλος πάντων η δικαιοσύνη έχει όλα τα στοιχεία και η δικαιοσύνη είναι εκείνη που θα αποφασίσει, είναι εκείνη που θα δικάσει, ο φυσικός δικαστής που θα ερευνήσει τα πάντα. Και βεβαίως χρειάζεται να δοθούν απαντήσεις για τα πάντα και θα δοθούν απαντήσεις για τα πάντα.

Και ποιο είναι το άλλο το επίδικο θέμα, το οποίο αναφέρετε πάρα πολύ συχνά; Η Σύμβαση 717. Αν είχε ολοκληρωθεί η Σύμβαση 717, δεν θα είχε αποφευχθεί το δυστύχημα, κύριε συνάδελφε; Και ρωτάω: Τριάντα χρόνια πριν υπήρχε Σύμβαση 717; Είκοσι χρόνια πριν υπήρχαν ηλεκτρονικά συστήματα, υπήρχε εξοπλισμός, υπήρχαν συστήματα παρακολούθησης της κίνησης των τρένων πάνω στις ράγες; Δεν υπήρχε. Υπήρχαν κάθε μήνα, κάθε εβδομάδα, κάθε χρόνο, κάθε πέντε χρόνια, κάθε δέκα χρόνια δυστυχήματα; Έγινε ποτέ τέτοιο δυστύχημα; Όχι.

Φταίει η Σύμβαση 717; Προφανώς αν έχεις περισσότερο εξοπλισμό, αν έχεις μέσα, μπορείς να συμβάλεις ακόμα περισσότερο στην ασφάλεια της κίνησης των τρένων, αλλά παραβιάστηκαν επτά κανόνες του γενικού κανονισμού κινήσεως εκείνη τη βραδιά. Παραβιάστηκε το «Ευαγγέλιο», παραβιάστηκαν οι κανόνες ασφαλείας, με βάση τους οποίους λειτουργούσαν τα τρένα για δεκαετίες που δεν υπήρχε ηλεκτρονικός εξοπλισμός, που δεν υπήρχαν ηλεκτρονικά συστήματα και που δεν είχαν συμβεί τέτοια δυστυχήματα ευτυχώς -δυστυχώς όμως για εκείνη τη βραδιά.

Παραβιάστηκαν κανόνες, υπήρξαν λάθη, έγιναν λάθη, προφανώς κάποιοι δεν έκαναν καλά τη δουλειά τους και φυσικά αυτό διερευνάται αυτή τη στιγμή. Από που και ως που συνδέετε με ένα λογικό άλμα τον τότε Υπουργό Κώστα Καραμανλή με αυτό καθαυτό το δυστύχημα το οποίο κόστισε βεβαίως τη ζωή και χάθηκαν πενήντα επτά αδικοχαμένα παιδιά, άνθρωποι, νέοι άνθρωποι, αγγελούδια;

Όλοι βεβαίως μπαίνουμε στη θέση -προσπαθούμε μάλλον, για να είμαι πιο σωστός- αυτών των οικογενειών και κατανοούμε ότι δεν μπορεί να υπάρξει μέρα από αυτό το διάστημα και μετά που να μπορούν αυτοί οι άνθρωποι να χαμογελάσουν. Και γι’ αυτό οφείλουμε να διερευνήσουμε μέχρι τέλους και η Κυβέρνηση να βοηθήσει να διερευνηθεί.

Δεν είναι η Νέα Δημοκρατία, κυρίες και κύριοι συνάδελφοι, το κόμμα ή η Κυβέρνηση που προσπαθεί να συγκαλύψει. Η Νέα Δημοκρατία πάντα λέει την αλήθεια ακόμα και όταν η αλήθεια πολλές φορές δεν αρέσει, ακόμα και όταν αυτή η αλήθεια μπορεί να είναι κόντρα σε αυτό που νομίζει ή πιστεύει μεγάλη μερίδα της κοινής γνώμης.

Το είδαμε αυτό το 2015 που κάποιος άνθρωπος έλεγε «Υπάρχει τρόπος, υπάρχει εύκολος δρόμος, υπάρχει άλλος δρόμος, υπάρχει καλύτερος δρόμος, υπάρχει ένας νόμος και ένα άρθρο που εγώ θα αλλάξω τα πάντα» και η Νέα Δημοκρατία έλεγε ότι δεν είναι τα πράγματα έτσι, τα πράγματα είναι δύσκολα και ο κόσμος πίστεψε εκείνον τον άνθρωπο που έλεγε τα ωραία λόγια, που μίλαγε για δήθεν αλήθειες και τις πλήρωσε στη συνέχεια ο ελληνικός λαός οικτρά και ξέρουμε όλοι ποιο είναι το αποτέλεσμα.

Άρα, η συγκάλυψη για την οποία αναφέρεστε αυτή τη στιγμή είναι κάτι το οποίο προσπαθείτε να χρησιμοποιήσετε για να πετύχετε μόνο ένα πράγμα. Δυστυχώς προσπαθείτε να εκμεταλλευτείτε μια τραγική υπόθεση, ένα τραγικό δυστύχημα, για να αποκομίσετε μικροκομματικά οφέλη, για κερδίσετε μερικές ψήφους δηλαδή. Αυτός είναι μόνο ο στόχος για τον οποίο καταθέσατε την πρόταση δυσπιστίας.

Αλλά η Νέα Δημοκρατία δεν έχει κρυφτεί και δεν κρύφτηκε ποτέ και εμείς προχωράμε με πραγματικό σεβασμό και εμπιστοσύνη στη δικαιοσύνη, ώστε να χυθεί άπλετο φως και με προσπάθειες άοκνες, αλλά και για την ουσιαστική αντιμετώπιση των προβλημάτων της καθημερινότητας των πολιτών.

Κι εμείς είμαστε εδώ, κυρίες και κύριοι συνάδελφοι, με έργα, όχι με λόγια, όχι με κούφιες υποσχέσεις και λαϊκισμούς και είμαστε εδώ με πραγματικές πολιτικές προς όφελος όλων ανεξαιρέτως των Ελλήνων, με σχέδιο, με όραμα και με αυτοπεποίθηση για το μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Ζήτησε τον λόγο για μια παρέμβαση ο Κοινοβουλευτικός Εκπρόσωπος από τη Νίκη, ο κ. Βρεττός. Έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με μεγάλη προσοχή και σύνεση να αναφέρεστε πολλές φορές στην έννοια της αλήθειας. Ξέρετε πολύ καλά ότι η αλήθεια είναι πολύ ακριβή υπόθεση και ως Υπουργός της ακρίβειας, που κάνετε αγώνα εναντίον της ακρίβειας, ξέρετε πόσο μεγάλο κόστος έχει και πόσο μεγάλες συνέπειες έχει και πόσο ο αγώνας αυτός πρέπει να είναι συνεχής γιατί είχατε μια απορία γιατί τώρα.

Γιατί, όπως είπατε, οι ψυχές όλων αυτών των νέων ανθρώπων δεν είναι θύματα, είναι δολοφονημένοι και είναι δολοφονημένοι γιατί η 717 αν είχε υλοποιηθεί, δεν θα γινόταν σύγκρουση ό,τι και αν πείτε, όσες παραδοξολογίες και αν επικαλεστείτε. Δεν υπήρχε περίπτωση να γίνει μετωπική σύγκρουση ανάμεσα σε δύο τρένα που βρίσκονται στην ίδια γραμμή, αν είχατε υλοποιήσει εσείς την 717.

Δεν το έκαναν οι προηγούμενοι, αλλά τους κατήγγειλε ο ελληνικός λαός και τους έστειλε στην αντιπολίτευση με έναν τρόπο που δεν μπορεί να ξανασυνέλθει η Αντιπολίτευση. Εσείς όλα αυτά τα χρόνια της διοίκησης δεν ξέρατε ότι αυτά τα μέτρα, που είναι πληρωμένα από τον κόπο και τον ιδρώτα του ελληνικού λαού, ας έρχονται ως πόροι από την Ευρωπαϊκή Ένωση, είναι για την ασφάλειά τους;

Άρα ο σεβασμός στη μνήμη των νεκρών δεν είναι μια λεκτική παραδοχή, τυπική, είναι μια ουσιαστική, με πράξεις και με έργα. Γι’ αυτό είστε διοίκηση, γι’ αυτό αναλαμβάνετε την ευθύνη. Αλλά επειδή θέσατε κι άλλα ερωτήματα και μιλήσατε για ύψιστη τιμή απέναντι στους νεκρούς να αποδοθεί δικαιοσύνη, εσείς, ως ανεξάρτητη η Κυβέρνηση, η οποία ακριβώς είναι μια ανεξάρτητη αρχή, διοικητική αρχή, γιατί παρεμποδίζετε με τα στελέχη σας τη διερεύνηση;

Συγκεκριμένα, ο μεταβατικός πρόεδρος, που ήταν εκλεκτός φίλος του κ. Καραμανλή και έχαιρε της εκτιμήσεως, όπως έχει κατατεθεί στην εξεταστική επιτροπή -από δικούς σας Βουλευτές έχει επιβεβαιωθεί- εκτός αν δεν διαβάζετε την εξεταστική και μόνο τα δημοσιεύματα που σας ωφελούν, κατέθεσε ότι διαγράφησαν τα αρχεία που έδειχναν τι είχε φορτωθεί στη Θεσσαλονίκη.

Εσείς δεν συγκινείστε, αφού αναζητείτε την αλήθεια, να τον παραιτήσετε έναν άνθρωπο που λέει ψέματα συστηματικά, διαλύει κάθε αρχή και κάθε νομοθεσία; Γιατί τον κρατάτε; Τόσο σημαντικό στέλεχος; Ένας σύμβουλος ήταν απλώς, που ξέρει τους σιδηροδρόμους. Παρά ταύτα παραιτήθηκε ο κ. Καραμανλής για λόγους ευθιξίας.

Επομένως και εμποδίζετε τη δικαιοσύνη συστηματικά. Δεν της επιτρέπετε να έχει πρόσβαση στα στοιχεία, γιατί τα διαγράφετε. Δεν επιτρέπετε να υπάρχουν βοήθειες από ανεξάρτητους οργανισμούς κατά τη στιγμή του ατυχήματος. Και όχι μόνο αυτό, αλλά και για να μην τυχόν βρεθεί κανένα στοιχείο μετά, φροντίσατε να εξαφανίσετε κι οποιοδήποτε υλικό θα μπορούσε να διερευνηθεί στον χώρο των στοιχείων.

Επομένως είπατε και κάτι για τις συνομιλίες και τη «μονταζιέρα». Είχε λόγο η Κυβέρνηση να διαθέσει αυτά τα στοιχεία μονταρισμένα; Προφανώς είχε, γιατί έπρεπε να κάνει τη διαχείριση αυτού του μεγάλου ατυχήματος και έπρεπε να την κάνει κατά τέτοιον τρόπο, γιατί αναγκαστήκατε πόσες φορές να αλλάξετε τον χρόνο των εκλογών. Αν δεν είχατε λόγο να επηρεάσετε την κοινή γνώμη, ακριβώς για τις επερχόμενες εκλογές, τότε ποιος είχε λόγο; Και είχατε και λόγο, και τρόπο, και τη δυνατότητα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε. Κλείνω.

Επομένως και λόγο είχατε να διακινήσετε τα στοιχεία, τα στελέχη σας. Εσείς έχετε υποχρέωση να τα βρείτε και κυρίως να τα στείλετε αυτά τα στελέχη στη δικαιοσύνη, αλλά κυρίως έχετε ευθύνες και για τα ηχητικά υλικά, τα οποία δεν μαγνητοφωνήθηκαν και δεν ήρθαν στην εξεταστική επιτροπή για να τα ακούσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, μπορείτε να μου πείτε πότε είχε οριστεί η ημερομηνία των εκλογών που στη συνέχεια μεταβλήθηκε; Καταλαβαίνετε λοιπόν, όταν μιλάτε για αλήθεια και έρχεστε εδώ και προασπίζεστε την αλήθεια αναφερόμενος με ένα ψέμα σε αυτό το οποίο έχει συμβεί τότε, με μια αναλήθεια, καταλαβαίνετε ότι δεν γίνεστε πιστευτός. Είχαν οριστεί ποτέ εκλογές οι οποίες μεταφέρθηκαν; Όχι. Ωραία. Άρα παρακαλώ να διορθώσετε και να πείτε «Δεν είναι αλήθεια αυτό το οποίο είπα».

Έτσι λοιπόν κρίνονται κι όλα τα υπόλοιπα τα οποία είπατε και τα οποία κάποιος μπορεί να κρίνει. Προφανώς αν είχε ολοκληρωθεί η 717, θα είχε συμβάλει στην αύξηση της ασφάλειας της κίνησης των τρένων. Προφανέστατα. Είναι μια σύμβαση την οποία την παρέλαβε ο τότε Υπουργός στο 17% και την παρέδωσε στο 80%. Προφανώς δεν ήταν αρκετό. Δυστυχώς.

Αλλά θέλω να σας πω κάτι. Ο κ. Καραμανλής ανέλαβε την πολιτική ευθύνη και όταν αναλαμβάνει κάποιος την πολιτική ευθύνη αναλαμβάνει και κάποια πράγματα, τα οποία δεν έγιναν σωστά κατά τη διάρκεια της θητείας του. Αλλά πείτε μου, ποιος άλλος το έκανε, όπως το έκανε ο κ. Καραμανλής, στον χρόνο που το έκανε ο κ. Καραμανλής, πριν κλείσει το εικοσιτετράωρο, και με τον τρόπο που έγινε;

Θέλω να σας πω λοιπόν ότι ο κ. Καραμανλής ανέλαβε την πολιτική ευθύνη. Υπάρχει κάτι άλλο; Έχετε καταθέσει εσείς κάποια άλλη πρόταση; Γιατί δεν γνωρίζω. Εσείς, το κόμμα σας, κατέθεσε κάποια άλλη πρόταση; Έχετε καταλήξει κάπου;

Αυτή τη στιγμή υπάρχει η δικαιοσύνη, η οποία ελέγχει τα πάντα, τα πάντα και θα δώσει απαντήσεις για τα πάντα, για όλα, και για τα ντοκουμέντα, και για τα ηχητικά, και βασικά και πέρα και πάνω απ’ όλα -γιατί αυτό έχει σημασία- για τα αίτια και γι’ αυτούς που ευθύνονται για το τραγικό εκείνο δυστύχημα. Γιατί θα πρέπει να δοθούν απαντήσεις, για τους γονείς, για τον ελληνικό λαό, για τις ψυχές εκείνων των αδικοχαμένων παιδιών.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, τη δεύτερη παρέμβασή μου για να απαντήσω παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Θα πρέπει να προχωρήσουμε στους ομιλητές, κύριε Βρεττέ, ας μη δώσουμε συνέχεια.

Καλούμε στο Βήμα τώρα τον κ. Τσιρώνη, ομιλητής από την Κοινοβουλευτική σας Ομάδα είναι.

Κύριε Πρόεδρε, θέλετε να μιλήσετε;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα μιλήσω μετά τον κ. Τσιρώνη για μια σύντομη παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσιρώνη, παρακαλώ, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι βέβαιο ότι η πρόταση δυσπιστίας είναι ένα επικοινωνιακό πυροτέχνημα του ΠΑΣΟΚ, αν όχι δώρο στη στριμωγμένη για πρώτη φορά μέχρι σήμερα Κυβέρνηση της Νέας Δημοκρατίας. Άπαντες, βέβαια, γνωρίζουν ότι η Κυβέρνηση έχει και την πλειοψηφία και τους συσχετισμούς, ώστε να μην κινδυνεύει να υπερψηφιστεί η πρόταση του ΠΑΣΟΚ.

Ανεξάρτητα με τους λόγους για τους οποίους καταθέτετε τώρα, αυτό που τελικά θα πετύχετε είναι να συσπειρώσετε τη Νέα Δημοκρατία και σήμερα το βράδυ να τους δούμε όλοι μαζί εδώ όρθιους να χειροκροτούν τον Πρωθυπουργό. Να ξέρετε εσείς αλλά και όλος ο κόσμος ότι το βραδινό χειροκρότημα έχει χορηγό και αυτός ο χορηγός είστε εσείς. Είναι δική σας προσφορά στην Κυβέρνηση.

Οι Βουλευτές της Νέας Δημοκρατίας, υποταγμένοι στις κομματικές εντολές, δεν υπάρχει περίπτωση να ψηφίσουν υπέρ της πρότασης και να ρίξουν την Κυβέρνηση, αφού όπως έδειξαν και με το νομοσχέδιο για τους γάμους των ομοφυλοφίλων η φωνή του κόμματος είναι πολύ πιο δυνατή από τη φωνή της συνείδησης.

Τότε όμως ήταν η ευκαιρία να δείξετε ότι βάζετε πάνω από τη ροζ ατζέντα του ψευτοπροοδευτισμού και του δικαιωματισμού τα ομολογουμένως πολλά προβλήματα που βιώνει ο ελληνικός λαός από τη σημερινή Κυβέρνηση. Δεν το κάνατε όμως.

Η πρόταση μομφής είναι πραγματικό αυτογκόλ του ΠΑΣΟΚ, το οποίο, αν κοιτάξουμε τη μεγάλη εικόνα, ασπάζεται και στηρίζει πλήρως την ατζέντα της Νέας Δημοκρατίας, ψηφίζοντας την πλειοψηφία των νομοσχεδίων που φέρνει η Κυβέρνηση.

Κάνετε όμως, εκτός από το δώρο της συσπείρωσης, με αυτή την πρόταση μομφής, άλλο ένα δώρο και μας προβληματίζει για έναν πολύ σημαντικό λόγο. Όπως γνωρίζουμε όταν κατατίθεται μια πρόταση δυσπιστίας, για να υπάρξει μια νέα πρέπει να παρέλθει ένα εξάμηνο. Αυτό σημαίνει ότι ξοδεύουμε το συγκεκριμένο δημοκρατικό όπλο, σε μια περίοδο ύποπτη και επικίνδυνη, καθώς ανακοινώθηκε ότι τον Μάιο θα μεταβεί ο Πρωθυπουργός στην Τουρκία για συνάντηση με τον Τούρκο πρόεδρο, με ατζέντα την επίλυση των θεμάτων του Αιγαίου. Μήπως ετοιμάζονται σε εμάς οι Πρέσπες του Αιγαίου; Γιατί να μην έχουμε τότε αυτό το όπλο στη φαρέτρα μας, αυτό το όπλο που μας δίνει η κοινοβουλευτική διαδικασία να το χρησιμοποιήσουμε;

Δεν γνωρίζουμε ακόμα τι ακριβώς έχει συζητηθεί με τον Ερντογάν, ο οποίος ουσιαστικά χλευάζοντας την Κυβέρνηση τις τελευταίες ημέρες έχει απασφαλίσει και βρίσκεται σε ένα εθνικιστικό παραλήρημα. Όχι πως σταμάτησε κάποια στιγμή να βρίσκεται, αλλά αυτό ήθελε να περάσει η Κυβέρνηση ότι συμβαίνει.

Οι άνθρωποι της Νέας Δημοκρατίας γνωρίζουν καλά ότι όπως ο λαός έστειλε στο χρονοντούλαπο της ιστορίας το ΠΑΣΟΚ για τα καταστρεπτικά μνημόνια που έφερε στην πατρίδα μας, όπως επίσης έστειλε τον ΣΥΡΙΖΑ γιατί ξεπούλησε τη Μακεδονία, αυτός ο λαός ετοιμάζεται να στείλει και το δικό τους κόμμα στο χρονοντούλαπο της ιστορίας για τον πόλεμο, που κάνουν στα ιερά και τα όσια του έθνους και στον ιερό θεσμό της οικογένειας.

Από την άλλη όμως πρέπει να πέσει αυτή η Κυβέρνηση; Βεβαίως και πρέπει. Διότι η Νέα Δημοκρατία, όπως έχουμε τονίσει επανειλημμένως, το κάθε νομοσχέδιο που φέρνει προς ψήφιση είναι ένας κρίκος μιας αλυσίδας που οδηγεί στην ελλειμματική -για να μην πω πιο βαριά λέξη- δημοκρατία της πολιτικής ορθότητας, την οποία εφαρμόζει κατά γράμμα, χτυπώντας την πίστη μας στην πατρίδα και την οικογένεια.

Προφανώς και συμφωνούμε επί της ουσίας στα θέματα που αναφέρει η πρόταση δυσπιστίας προς την Κυβέρνηση.

Γι’ αυτό τον λόγο θα στηρίξουμε την πρόταση μομφής εναντίον της Κυβέρνησης, όπως θα στηρίξουμε κάθε προσπάθεια να γκρεμιστεί το κομματικό κράτος και η διαφθορά που υπάρχει σ’ αυτή τη χώρα οποιοδήποτε πολιτικό χρώμα και να έχει. Κυρίως όμως συμφωνούμε και για τα Τέμπη, τόσο για τις συνθήκες που οδήγησαν στο δυστύχημα όσο και στις προσπάθειες συγκάλυψης των πραγματικών ευθυνών αλλά και της προστασίας συγκεκριμένων προσώπων. Η στάση της Κυβέρνησης για την τραγωδία των Τεμπών καταδεικνύει ξεκάθαρα πώς αντιλαμβάνεται η Κυβέρνηση το κράτος δικαίου και τη δημοκρατία.

Προφανώς όλα αυτά έρχονται σε συνέχεια των αντιδημοκρατικών μέτρων της υποχρεωτικότητας των εμβολιασμών, το σκάνδαλο των υποκλοπών και τις παρακολουθήσεις, της επίθεσης σε ανεξάρτητες αρχές. Προφανώς και έρχεται σε συνέχεια με την παράνομη διαρροή και χρήση προσωπικών δεδομένων χιλιάδων Ελλήνων ψηφοφόρων του εξωτερικού προς το κυβερνών κόμμα και συνυποψήφιων του. Κοινός παρονομαστής όλων των παραπάνω είναι η προσπάθεια ανεύρεσης εξιλαστήριων θυμάτων ώστε να αποφύγουν να συρθούν στη δικαιοσύνη και να πληρώσουν οι πραγματικοί ένοχοι, οι οποίοι σύμφωνα με όλες τις ενδείξεις τυγχάνει να είναι και πρωτοκλασάτα στελέχη του κυβερνώντος κόμματος.

Παράλληλα δεν μπορούμε να ξεχάσουμε ότι η Κυβέρνηση της Νέας Δημοκρατίας είναι η Κυβέρνηση της παρατεταμένης ακρίβειας και αισχροκέρδειας, η Κυβέρνηση της ασυδοσίας των παρατραπεζικών funds, των ιδιωτικοποιήσεων σε υγεία και παιδεία, που καταστρέφει τη ζωή των ήδη από δεκαετίας δοκιμαζομένων χαμηλόμισθων και χαμηλοσυνταξιούχων.

Δυστυχώς η χώρα βρίσκεται σε αυτόματο πιλότο. Η Κυβέρνηση εξαντλεί το ρόλο της απλά σε μια επικοινωνιακή διαχείριση των καταστροφικών συνεπειών της πολιτικής της.

Κύριοι της Κυβέρνησης, ανεξάρτητα από την έκβαση της πρότασης δυσπιστίας, ανεξάρτητα από τη συνήθως πετυχημένη επικοινωνιακή διαχείριση της καταστροφικής πολιτικής, στην περίπτωση των Τεμπών -όπως θα έλεγε και η νεολαία μας- την πατήσατε πανηγυρικά. Ο λόγος; Δεν μπορείτε πλέον να χρησιμοποιήσετε με αποτελεσματικότητα τον μηχανισμό προπαγάνδας σας, τον μηχανισμό που βγάζει γραφικούς, τοξικούς, επικίνδυνους όσους σας αντιπολιτεύονται με σοβαρότητα και επιχειρήματα, ούτε να πείτε ότι εργαλειοποιούν ή εκμεταλλεύονται πολιτικά την κατάσταση. Δυστυχώς για εσάς η μονταζιέρα κάηκε.

Και αυτό για δύο λόγους. Πρώτον, γιατί ήδη διαφαίνεται ότι η συμπόρευση και οι συναλλαγές με τους μιντιάρχες και τα οικονομικά συμφέροντα ξηλώνεται μέρα με τη μέρα. Το γιατί το ξέρετε εσείς. Ένα όμως είναι σίγουρο, ότι οι συμμαχίες που στηρίζονται σε ματαιόδοξα συμφέροντα έχουν ημερομηνία λήξης ανεξάρτητα από όποιο επικοινωνιακό τρικ. Και η ημερομηνία λήξης αυτής της σχέσης αποτελεί και την ημερομηνία λήξης της Κυβέρνησής σας.

Ο δεύτερος όμως λόγος είναι ο πιο σημαντικός. Είναι αυτός που δεν θα μπορούσατε ποτέ να φανταστείτε, γιατί είναι ο αστάθμητος παράγοντας. Είναι η θεία δίκη στην επικοινωνιακή σας τελειότητα και έπαρση, γιατί δεν είχατε υπολογίσει ότι απέναντί σας, απέναντι στην αποσύνθεση των δημόσιων υποδομών και οργανισμών με όποιες τραγικές συνέπειες είδαμε, θα βρίσκατε ως αντίπαλο όχι έναν πολιτικό ή ένα πολιτικό κόμμα, αλλά τον Σύλλογο των συγγενών των πενήντα επτά θυμάτων των Τεμπών και μαζί τους σύσσωμη την ελληνική κοινωνία, μια κοινωνία αηδιασμένη με την πολιτική την οποία πρεσβεύετε. Και αυτόν τον αντίπαλο δεν τον νικά κανένα επικοινωνιακό τρικ.

Η δίκαιη οργή και ο πόνος των συγγενών αλλά και η απαίτηση της κοινωνίας για απονομή δικαιοσύνης δεν ξεπερνιέται. Έρχεται η θεία δίκη και έρχεται με φόρα στα κεφάλια σας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα, για μια σύντομη παρέμβαση, στον Πρόεδρο της Κοινοβουλευτικής Ομάδας Νίκη, τον κ. Νατσιό. Κύριε Πρόεδρε, θα σας παρακαλούσα εντός των πέντε λεπτών που θα σας δώσουμε. Γιατί κοιτάξτε, σε μιάμιση ώρα περίπου θα ξεκινήσουν οι ομιλίες των πολιτικών αρχηγών ούτως ή άλλως.

Ορίστε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ξέρετε ότι τηρούμε απόλυτα τους χρόνους, δεν υπερβαίνουμε. Θα είναι πολύ σύντομη παρέμβαση.

Κύριε Πρόεδρε, κυρίες και κύριοι συνάδελφοι, θέλουμε να συγχαρούμε τον Πρωθυπουργό και τους Υπουργούς που επιτέλους βρήκαν το δρόμο για το Κοινοβούλιο και είναι παρόντες σε μια συζήτηση για τα Τέμπη. Έπρεπε να κατηγορηθούν, έπρεπε να αντιμετωπίσουν τον κίνδυνο της πτώσης και της απώλειας της καρέκλας τους με την πρόταση μομφής για να συγκινηθούν και να έρθουν σήμερα μέχρις εδώ να μας κάνουν την τιμή.

Διότι, την προηγούμενη εβδομάδα που συζητήθηκε το πόρισμα της εξεταστικής, ήταν άφαντοι. Τους ψάχναμε και τους εντοπίσαμε να περιφέρονται ξένοιαστοι για τουρισμό στην όαση Σίβα. Με συνέπεια σε μια χρονιά που εορτάζουμε τα πενήντα χρόνια από την αποκατάσταση της δημοκρατίας, να συμβεί το αδιανόητο, να είναι γεμάτα τα θεωρεία από τους συγγενείς των αδικοχαμένων παιδιών και άδεια τα έδρανα από Βουλευτές, Υπουργούς και Πρωθυπουργούς. Εύγε σας!

Αλλά πάρτε το απόφαση όσο είναι νωρίς. Όπως είπε και ένας σπουδαίος ιερέας την ημέρα που γινόταν το τρισάγιο για το χρόνο, αν τα παιδιά δεν δικαιωθούν οι τάφοι τους θα παραμείνουν πάντοτε ανοικτοί. Θα σας καταδιώκει το κρίμα.

Μετά την κατάθεση της πρότασης μομφής όμως συνέβη και κάτι ακόμη πιο αδιανόητο. Η Κυβέρνηση θεώρησε απαράδεκτη την κατάθεση πρότασης μομφής που βασίζεται, όπως είπε, σε ένα δημοσίευμα με γεγονότα γνωστά και κατήγγειλε την αποσταθεροποίησή της από εξωθεσμικά κέντρα. Να μας συγχωρείτε πολύ, κύριοι συνάδελφοι, αλλά είναι δείγμα καθεστωτικής νοοτροπίας να διαμαρτύρεστε, γιατί ο πολιτικός κόσμος χρησιμοποιεί εργαλεία που του δίδει ο Κανονισμός της Βουλής για να ελέγξει μια Κυβέρνηση.

Εντάξει, δεν αντέχετε τη δημοσιογραφική κριτική. Σύμβουλος έκδοσης των συμφερόντων σας, σας αποκάλεσε αχάριστους και κακομαθημένους. Αλλά δεν το αντέχει ούτε αυτό, ούτε τη Βουλή, ούτε την υποβολή πρότασης δυσπιστίας; Πρίγκιπες πορφυρογέννητοι είστε και απαγορεύεται να σας αγγίξουμε; Τι περιμένατε, να σας ραίνουμε με ροδοπέταλα; Και τι άλλο να είμαστε, αγαπητοί μου, απέναντί σας εκτός από δύσπιστοι, όταν ο Υπουργός Δικαιοσύνης αποκαλύπτει ότι ο ανακριτής παρέλαβε το ηχογραφημένο υλικό του ΟΣΕ το καλοκαίρι του 2023 μετά από ψήφιση ειδικού νόμου, ενώ κάποιοι άγνωστοι βιαστές της δημοκρατίας το παρέλαβαν και το χάλκευσαν την τρίτη μέρα μόλις από το δυστύχημα τον Φεβρουάριο; Τι θέλετε να σας κάνουμε ως πολιτικός κόσμος; Πρόταση ευπιστίας; Πρόταση δυσπιστίας θα σας κάνουμε. Πόσο μάλλον όταν ισχυρίζεστε κάτι, που ούτε ως ανέκδοτο δεν στέκει, ότι σας πολεμούν τα συμφέροντα! Μα είστε ένα με τα συμφέροντα, θυγατρική των συμφερόντων είστε. Εσείς τους δώσατε τηλεοράσεις. Εσείς τους επιτρέπετε να ελέγχουν τη διανομή του Τύπου. Εσείς κάνετε τα στραβά μάτια σε όλα όσα συμβαίνουν στα γήπεδα. Και έχετε το θράσος να τα καταγγέλλετε; Σε αφελείς απευθύνεστε;

Σας έχει πάρει είδηση ο ελληνικός λαός. Κορυφαίοι Υπουργοί σας που τα έχουν καλά μαζί με τα συμφέροντα, απέφυγαν χθες να υιοθετήσουν τη ρητορεία σας κατά της διαπλοκής. Συμπεριφέρεστε, κυρίες και κύριοι της Κυβέρνησης, με όλα όσα ισχυρίζεστε σε σειρά δημοσίων υποθέσεων, σα να είστε περαστικοί από τον τόπο, σα να προεδρεύετε απλώς. Χαρακτηρίζετε χυδαίο όποιον σας κάνει κριτική, αλλά χυδαία είναι αυτά που κάνετε κάθε μέρα και δεν πρόκειται να σας ξεπλύνει ούτε ο ποταμός Ιορδάνης.

Απαντήστε: Ποιος χάλκευσε και αλλοίωσε και μοντάρισε προσωπικά δεδομένα σε αρχεία στα οποία δεν είχε πρόσβαση η δικαιοσύνη λίγες μέρες πριν κάνει διάγγελμα ο Πρωθυπουργός για να υποστηρίξει τη θεωρία του ανθρώπινου λάθους, ότι είναι ένοχος ο σταθμάρχης και αθώοι όλοι εσείς; Απαντήστε! Είναι δυνατόν να ήταν το μυαλό σας στις ψήφους όταν έκαιγε ακόμα η φωτιά στα Τέμπη και ήταν διάχυτη ακόμα η μυρωδιά του καμένου από τα καρβουνιασμένα σώματα των παιδιών; Τι σόι άνθρωποι, τι σόι Έλληνες είστε εσείς; Απαντήστε σε αυτούς τους γονείς, που δεν πήραν ούτε τη στάχτη των παιδιών τους, στους γονείς που ψάχνουν και κοσκινίζουν ακόμη τα ματωμένα χώματα και βρίσκουν κόκαλα ιερά -ναι ιερά! των παιδιών τους. Και εμφανίζεται ο προκλητικότατος κ. Φλωρίδης -ο άνθρωπος που μας χαρακτήριζε διαβόλους προεκλογικά στη Νίκη- να λέει αδιάντροπα με φτηνά λογοπαίγνια «όσοι μιλούν για μπαζώματα, είναι για τα μπάζα». Να εμφανιστεί μπροστά στους χαροκαμένους γονείς και να το επαναλάβει αυτό. Έπρεπε να εκπαραθυρωθεί για την ανήκουστη ασέβειά του, αν βέβαια υπήρχε ακόμη μία σταγόνα φιλότιμο και ξέρανε τι σημαίνει η λέξη ευθιξία.

Επανέρχομαι στα ερωτήματα. Έκανε λαθρεμπόριο καυσίμων η εμπορική αμαξοστοιχία; Αγαπητοί μου, είμαι γονέας, έχω παιδιά, έχω εγγόνι και διερωτώμαι κάθε βράδυ από τότε που μπήκα στη Βουλή: Κοιμάστε ήσυχα, κύριε Πρωθυπουργέ; Τι ψυχή, άραγε, θα παραδώσετε με όλα όσα κάνετε; Λυπούμεθα πολύ, αλλά η πεποίθησή μας είναι πλέον εδραία.

Ακούτε τις συνομιλίες άλλων με τις υποκλοπές. Υποκλέπτετε τα προσωπικά δεδομένα πολιτών, που θα ψηφίσουν με επιστολική ψήφο. Ψηφίζετε και πανηγυρίζετε για τα νομοσχέδια που προσβάλλουν απροκάλυπτα την παράδοση του λαού μας, την τελευταία μεγάλη σχολή του γένους μας που είναι η οικογένεια, με νομοσχέδια όπως ο ψευτογάμος των ομοφυλοφίλων. Και το χειρότερο; Συγκαλύπτετε τα εγκλήματα στα Τέμπη, χωρίς να κοκκινίζετε.

Δεν είστε Κυβέρνηση εσείς, καθεστώς είστε και τα καθεστώτα στην πατρίδα μας έχουν γνωστή τύχη. Θα πέσετε, κύριε Μητσοτάκη, αν και είστε ήδη ηθικά πεσμένος. Θα πέσετε και θα φύγετε. Να ετοιμάζεστε. Δεν θα σας ρίξουμε εμείς. Θα σας ρίξουν οι ψυχές που μας παρακολουθούν από ψηλά και αναζητούν δικαιοσύνη. Ό,τι και να κάνετε, όσα μπαζωμένα και ματωμένα ψεύδη και αν επιστρατεύσετε, στο τέλος η δικαιοσύνη θα λάμψει.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Τον λόγο έχει τώρα ο κ. Σταύρος Καλαφάτης από την Νέα Δημοκρατία.

**ΣΤΑΥΡΟΣ ΚΑΛΑΦΑΤΗΣ:** Κυρίες και κύριοι συνάδελφοι, πενία τέχνας κατεργάζεται. Είναι φανερό πως η πρόταση δυσπιστίας που συζητάμε σε αυτό κυρίως οφείλεται: Στην απέλπιδα προσπάθεια των αντιπολιτευόμενων να βγουν από την πολιτική αφάνεια. Στην εκτίμησή τους ότι μπορούν -όπως το ξαναέκαναν-να επενδύσουν στην τοξικότητα και τη λάσπη. Στην επιδίωξή τους να μπει σε αμφισβήτηση η πολιτική σταθερότητα, να προκληθεί κλίμα πολιτικής αβεβαιότητας, να μπουν αναχώματα στην ανοδική πορεία της χώρας. Ξέρουν, άλλωστε, πως όσο καλύτερα πηγαίνει η χώρα, τόσο περισσότερο παγώνουν τα κομματικά τους συμφέροντα. Και δεν διστάζουν.

Κυρίες και κύριοι συνάδελφοι, τα γεγονότα μιλούν από μόνα τους. Ο κ. Ανδρουλάκης -«πατώντας» σ’ ένα δημοσίευμα που δεν έλεγε τίποτα καινούργιο- έσπευσε να ανακοινώσει απόφαση για πρόταση δυσπιστίας. Προσποιήθηκε άγνοια, για να ισχυριστεί πως ανακάλυψε συγκάλυψη. Προσποιήθηκε πως δεν ξέρει ότι η αστυνομία έστειλε στις ανακριτικές αρχές όλα τα ηχητικά του ΟΣΕ και όχι μόνο τα αποσπάσματα που δημοσιοποιήθηκαν. Επέδειξε ασχετοσύνη για να βγει μπροστά από κάθε ακραία έκφραση λαϊκισμού, καπηλείας και τυμβωρυχίας.

Την ίδια στιγμή- βλέποντας τον άλλον να παίρνει θέση μπροστινού- ο κ. Κασσελάκης, με έναν ΣΥΡΙΖΑ στο 12%, έσπευσε να ζητήσει εθνικές εκλογές, αλλά και να θέσει θέμα διαβλητότητας, ζητώντας διεθνείς παρατηρητές για την επιτήρησή τους. Έφτασε στο σημείο να αμφισβητεί το δημοκρατικό κεκτημένο μισού αιώνα. Να εμφανίζει τη χώρα ως τριτοκοσμική, να την εκθέτει, να τη διασύρει διεθνώς. Να λειτουργεί σαν υπονομευτής του πολιτεύματος. Να προσβάλει την ίδια τη δημοκρατία.

Όπως αποδεικνύεται από τη χθεσινή δήλωση του κ. Παππά, η συνεννόηση μεταξύ ΠΑΣΟΚ και ΣΥΡΙΖΑ για την πρόταση δυσπιστίας έγινε πριν το δημοσίευμα. Συνεπώς, ήξεραν τι επρόκειτο να δημοσιευθεί. Ετοιμάζονταν μαζί, αποδεικνύοντας ότι δεν τους ενδιαφέρει ούτε ο πόνος των συγγενών των θυμάτων, ούτε να διερευνηθεί και να μάθει ο κόσμος τι ακριβώς έχει γίνει, ούτε βεβαίως και τι πρέπει να γίνει ώστε να μην γίνει ποτέ κάτι αντίστοιχο στο μέλλον. Τους ενδιαφέρει μόνο με ποιον τρόπο θα ρίξουν τη Νέα Δημοκρατία, αδυνατώντας να μπορέσουν να την αντιμετωπίσουν πολιτικά.

Κυρίες και κύριοι συνάδελφοι, είναι κοινά αντιληπτό πως η πρόταση δυσπιστίας αποβλέπει στην εκμετάλλευση του ανθρώπινου πόνου. Πατά στο γεγονός ότι δεν υπάρχει Ελληνίδα ή Έλληνας που να μην συγκλονίστηκε από την τόσο άδικη, την τόσο φρικτή απώλεια συμπολιτών μας -νέων κυρίως παιδιών-, την αποφράδα εκείνη νύχτα στις 28 Φεβρουαρίου 2023. Αποδεικνύει πως ενώ δεν έχει χρώμα η ανθρώπινη ευαισθησία, έχει χρώμα -και είναι ευδιάκριτο-η η απόπειρα καπηλείας και τυμβωρυχίας. Έχει χρώμα η προσπάθεια πολιτικοποίησης -κομματικοποίησης ακριβέστερα- ενός ανθρώπινου δράματος. Και αυτό δεν είναι απλά και μόνο λάθος. Είναι πολιτική αθλιότητα. Είναι θλιβερό κατάντημα.

Ισχυρίζεται η Αντιπολίτευση ότι υπάρχει απόπειρα συγκάλυψης των ευθυνών στην εθνική τραγωδία των Τεμπών.

Ρωτάμε: Υπάρχει κάτι που ψάχνει η δικαιοσύνη και το κρύβει η Κυβέρνηση; Υπάρχει κάτι που ζήτησε η δικαιοσύνη και το αρνήθηκε η Κυβέρνηση; Και έπειτα, πώς μπορούν ακόμη και Βουλευτές να προβάλλουν ζήτημα βουλευτικής ασυλίας; Δεν γνωρίζουν ότι η βουλευτική ασυλία αφορά στην έκφραση γνώμης, την ψήφο, την πολιτική δραστηριότητα κάθε Βουλευτή και τίποτα παραπάνω; Ότι η βουλευτική ασυλία δεν αφορά στη συγκεκριμένη υπόθεση και δεν καλύπτει κανένα; Δεν γνωρίζουν ότι εφόσον η δικαιοσύνη εντοπίσει εμπλοκή Υπουργού σε μια υπόθεση, οφείλει να στείλει αμελλητί τον φάκελο στη Βουλή; Δεν γνωρίζουν ότι μπορούν, αν έχουν στοιχεία, να καταθέσουν προσωποποιημένο κατηγορητήριο στη Βουλή;

Προφανώς το ξέρουν, αλλά δεν το κάνουν. Και δεν το κάνουν, γιατί πρέπει πρώτα να πάρουν ξεκάθαρη θέση:.

Υπάρχουν ποινικές ευθύνες εξαιτίας της καθυστέρησης στην υλοποίηση μιας σύμβασης για τον ΟΣΕ; Υπάρχει ποινική ευθύνη για ανθρωποκτονία, επειδή δεν εγκαταστάθηκε πριν την τραγωδία στο Μάτι το «112»; Έχουν ποινικές ευθύνες οι Υπουργοί όταν συμβαίνει δυστύχημα σε δρόμο που μπορούσε να είναι, αλλά δεν είναι ασφαλέστερος; Έχουν ποινικές ευθύνες οι Υπουργοί για τους νεκρούς σε τροχαία δυστυχήματα, επειδή δεν ολοκληρώθηκαν τα έργα σε μεγάλους αυτοκινητόδρομους;

Κυρίες και κύριοι συνάδελφοι, το συμπέρασμα είναι ξεκάθαρο. Κόντρα στην προσπάθεια της Αντιπολίτευσης για χυδαία εργαλειοποίηση του πόνου των ανθρώπων, η δική μας θέση είναι ξεκάθαρη.

Από την πρώτη στιγμή συγκροτήσαμε ειδική επιτροπή από εμπειρογνώμονες, η οποία σε πολύ σύντομο χρόνο παρέδωσε το πόρισμά της. Από την πρώτη στιγμή ζητήσαμε την αναβάθμιση και την απόλυτη προτεραιοποίηση της έρευνας. Ο Πρωθυπουργός Κυριάκος Μητσοτάκης, η Κυβέρνηση και η Κοινοβουλευτική μας Ομάδα εμπιστευόμαστε τη δικαιοσύνη και διευκολύνουμε σε ό,τι μας αφορά το έργο της. Υπερασπιζόμαστε το κράτος δικαίου και τολμούμε τη σύγκριση με τα έργα και τις ημέρες αυτών που τώρα παριστάνουν τους κατήγορους.

Συνεχίζουμε, παράλληλα, τις πολιτικές, τις μεταρρυθμίσεις και τις παρεμβάσεις που πάνε την Ελλάδα πιο ψηλά, που αντιμετωπίζουν χρόνιες παθογένειες και σύγχρονες προκλήσεις, που βελτιώνουν την καθημερινότητα του κάθε πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καλαφάτη.

Τον λόγο έχει τώρα ο κ. Δημητροκάλλης από τους Σπαρτιάτες.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Διασφαλίζουμε την ασφάλεια, έλεγε ο αρμόδιος Υπουργός Μεταφορών Κώστας Καραμανλής στη Βουλή λίγες μέρες πριν την τραγωδία. Κουνούσε το δάχτυλο, τίναζε το κεφάλι, χτυπούσε το μικρόφωνο λες και τον έπνιγε το δίκιο.

Έναν χρόνο μετά κατά την απολογία του στην εξεταστική επιτροπή, αναφερόμενος στο εξώδικο που είχε στείλει η Πανελλήνια Ένωση Προσωπικού Έλξης, δήλωνε πως το εξώδικο δεν έλεγε ότι ο σιδηρόδρομος δεν ήταν ασφαλής αλλά ότι υπάρχουν ζητήματα ασφάλειας, προκαλώντας το πανελλήνιο.

Στον χρόνο που πέρασε δεν αποδόθηκε δικαιοσύνη. Αλλοιώθηκαν στοιχεία από το μπάζωμα του χώρου της τραγωδίας, εξαφανίστηκαν μυστηριωδώς ολόκληρα βαγόνια, βρέθηκαν εκρηκτικές ουσίες που δεν θα έπρεπε να υπάρχουν στο σημείο.

Είδαμε μάρτυρες στην εξεταστική να κουνούν το δάχτυλο στα θύματα και στις οικογένειές τους, ενώ άλλοι δεν κατέθεσαν, επικαλούμενοι το δικαίωμα της σιωπής. Και η εξεταστική επιτροπή ολοκληρώθηκε με ένα πόρισμα παρωδία της Νέας Δημοκρατίας, που ρίχνει όλη την ευθύνη για το δυστύχημα των Τεμπών αποκλειστικά και μόνο στον σταθμάρχη και στους δύο νεκρούς μηχανοδηγούς.

Σε αυτό το σημείο, όμως, έρχεται μια αποκάλυψη από ρεπορτάζ εφημερίδας, αποκαλύπτοντας πως υπήρχε οργανωμένο κυβερνητικό σχέδιο για την επικοινωνιακή διαχείριση της τραγωδίας από τις πρώτες ώρες του δυστυχήματος.

Τι μας λέει το ρεπορτάζ; Ότι πραγματοποιήθηκε αλλοίωση συνομιλιών του σταθμάρχη με μηχανοδηγούς στη Λάρισα, που ξεριζώθηκαν παράνομα από το σύστημα καταγραφών επικοινωνιών του ΟΣΕ. Είναι ένα μοντάζ που αναδείκνυε μόνο το ανθρώπινο λάθος του σταθμάρχη της Λάρισας. Δηλαδή, επρόκειτο για συρραφή συνομιλιών του σταθμάρχη με δύο διαφορετικά τρένα. Η «μονταζιέρα» φαίνεται ότι λειτούργησε αμέσως μετά το τραγικό συμβάν και αποτελεί δείγμα της σπουδής να προβληθεί μόνο η θεωρία του υπαρκτού ανθρώπινου λάθους.

Πώς ανασύρθηκαν και δημοσιοποιήθηκαν μονταρισμένα τα ηχητικά αρχεία με τις συνομιλίες του σταθμάρχη της Λάρισας μόλις λίγες ώρες μετά τη σύγκρουση των τρένων, με κύριο ζητούμενο το ποιος αφαίρεσε βιαστικά τις εν λόγω μαγνητοφωνήσεις από το σύστημα καταγραφών του ΟΣΕ, που είναι ελεγχόμενης πρόσβασης, και με προφανές βασικό μέλημα να εστιαστεί το ενδιαφέρον της κοινής γνώμης μόνο στο πρόσωπο του σιδηροδρομικού και όχι στη διαχρονική έλλειψη των ηλεκτρονικών συστημάτων ασφαλείας;

Είναι ερωτήματα στα οποία ακόμη και σήμερα η Κυβέρνησή σας δεν έχει απαντήσει και αντ’ αυτού αρέσκεται να κατηγορεί την Αντιπολίτευση ότι χρησιμοποιεί το έγκλημα των Τεμπών για επικοινωνιακούς λόγους.

Ερχόμαστε στην πρόταση δυσπιστίας που κατέθεσε το ΠΑΣΟΚ και συνυπέγραψε ο ΣΥΡΙΖΑ, η διάσπαση του ΣΥΡΙΖΑ και μια παλαιότερη διάσπαση του ΣΥΡΙΖΑ.

Από τη μεριά μου, έχω να δηλώσω πως εάν και δεν συνυπέγραψα την πρόταση δυσπιστίας διότι δεν μου ζητήθηκε, σήμερα ενώπιον του ελληνικού λαού ζητώ απαντήσεις από την Κυβέρνηση για όσα αναφέρονται για την προσπάθεια συγκάλυψης του εγκλήματος στα Τέμπη, τις υποκλοπές με το «Predator», την παράνομη διαρροή και χρήση προσωπικών δεδομένων χιλιάδων Ελλήνων ψηφοφόρων του εξωτερικού και το κράτος δικαίου, για το οποίο πρόσφατα η χώρα μας καταδικάστηκε με ψήφισμα από την ολομέλεια του Ευρωκοινοβουλίου.

Τα ανωτέρω έχουν υπογραφές της Αξιωματικής Αντιπολίτευσης και πολλών άλλων Βουλευτών, αλλά δεν γνωρίζουμε κατά πόσο τα πιστεύουν.

Σημειώνουμε πως ο κ. Κασσελάκης, με άρθρο του σε εφημερίδα, υποστηρίζει ότι οι συζητήσεις που θα γίνουν είναι κοκορομαχίες. Μάλιστα, ο κ. Κασσελάκης κατά τον Σεπτέμβριο του 2023 έκανε αναφορές τόσο σε δημόσιες καταγγελίες του ανώτατου δικαστή κ. Τζανερίκου, ο οποίος κατήγγειλε απόπειρα επηρεασμού από το Μέγαρο Μαξίμου, όσο και στις προσωπικές επιθέσεις που δεχόταν ο Πρόεδρος της ΑΔΑΕ, ο κ. Ράμμος, που προσπαθούσε να κάνει τη δουλειά του για το σκάνδαλο των υποκλοπών.

Σήμερα, όμως, η Αξιωματική Αντιπολίτευση τα ξέχασε όλα αυτά, αποδεικνύοντας πως υπάρχουν επικοινωνιακά παιχνίδια πίσω από την πρόταση δυσπιστίας, την οποία μάλιστα κατέθεσε ο κ. Ανδρουλάκης όταν άρχισε ο κ. Κασσελάκης να τον περνάει στις δημοσκοπήσεις.

Και ενώ νέα σοβαρά στοιχεία έχουν έρθει στο φως της δημοσιότητας, το ΠΑΣΟΚ, αντί να προτείνει σε όλα τα κόμματα της Αντιπολίτευσης να συνεργαστούν και συντεταγμένα να εξετάσουν τα καινούργια στοιχεία, προτιμά να ακολουθεί τον δρόμο της διαίρεσης και του διχασμού, αναφερόμενο σε δημοκρατικά και μη δημοκρατικά τόξα.

Με ποιο δικαίωμα όμως εμφανίζεται ως θεματοφύλακας της δημοκρατίας το κόμμα του Μαντέλη, του Παπαντωνίου, του Τσοχατζόπουλου, της «SIEMENS» και του «λεφτά υπάρχουν», των εξοπλιστικών και των «μαύρων» ταμείων; Και για να περάσουμε και στο σήμερα, είναι το κόμμα του οποίου η τέως Ευρωβουλευτής Καϊλή συνελήφθη πριν από ενάμιση χρόνο και οδηγήθηκε στις φυλακές του Βελγίου κατηγορούμενη για συμμετοχή σε εγκληματική οργάνωση, ξέπλυμα χρήματος και διαφθορά.

Τι ακριβώς έκανε ο κ. Ανδρουλάκης με τις δημοκρατικές του ευαισθησίες όταν πριν από έναν ακριβώς χρόνο ο Υπουργός της Κυβέρνησης Βορίδης έφερε σε αυτή εδώ την Αίθουσα ειδικό νομοσχέδιο με το οποίο στοχοποιούσε έναν ανώτατο δικαστικό, τον αντιπρόεδρο του Αρείου Πάγου, καταργώντας ουσιαστικά τη διάκριση των εξουσιών, θεμέλιο λίθο του δημοκρατικού πολιτεύματος; Θα σας υπενθυμίσω εγώ. Ήταν ο μόνος πολιτικός αρχηγός που έβαζε «πλάτη» στο συνταγματικό πραξικόπημα που επιχειρούσε η Κυβέρνηση.

Πού ήσασταν, κύριε Ανδρουλάκη, όταν ο Αντιπρόεδρος του Αρείου Πάγου κ. Τζανερίκος κατήγγειλε απόπειρα δωροδοκίας του από ανώτατους κυβερνητικούς παράγοντες; Γνωρίζετε πού βρίσκεται τη στιγμή αυτή ο κ. Τζανερίκος, ο οποίος, όταν ανέφερε την προσπάθεια να αποκαλύψει τα ονόματα επιχειρηματιών και κυβερνητικών παραγόντων που επιχείρησαν να τον δωροδοκήσουν, χάθηκε δια παντός και με τρόπο εντελώς ξαφνικό από τη δημόσια σφαίρα;

Ακόμα και σήμερα πρωτοστατείτε στο να γίνουν δεκτές από το ανώτατο δικαστήριο διασταλτικές ερμηνείες, με σκοπό την αποπομπή από τη Βουλή ενός νόμιμα εκλεγμένου κόμματος και το μοίρασμα των εδρών αυτού σε άλλα κόμματα. Όταν χρησιμοποιείτε το Σύνταγμα αλά καρτ, **«**σπέρνετε ανέμους και θα θερίσετε θύελλες».

Για να κλείσω λοιπόν τη μικρή αυτή παρένθεση, πράγματι, καμμία σχέση δεν έχουμε και δεν επιθυμούμε να έχουμε με τόξα στα οποία ηγείται το επονομαζόμενο και ως «κόμμα της κλεπτοκρατίας», το κόμμα της μίζας και της αρπαχτής, της διαφθοράς και των «μαύρων» ταμείων, το κόμμα που οδήγησε τη χώρα στη χρεοκοπία και εκατοντάδες χιλιάδες συμπολίτες μας στην εξαθλίωση.

Εμείς ανήκουμε στο τόξο που έχει μέσα του κλεισμένη την Ελλάδα, τη θρησκεία και την οικογένεια. Είστε το χθες και τα πατριωτικά κόμματα τόσο στην Ευρώπη όσο και στην Ελλάδα είμαστε το αύριο.

Καλώ τους Έλληνες ψηφοφόρους στις ευρωεκλογές του Ιουνίου να αγκαλιάσουν τα πατριωτικά κόμματα που θα συμμετέχουν, για να φτιάξουμε ένα ισχυρό πατριωτικό τόξο που θα κρύβει μέσα του την Ελλάδα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, επιτρέψτε μου να κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Καρπάθου.

Σάς καλωσορίζουμε. Μακρινό ταξίδι!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Χρήστος Μπουκώρος από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Κυρίες και κύριοι συνάδελφοι, θα επιχειρήσω να συνεισφέρω σε αυτόν τον κοινοβουλευτικό διάλογο -την κοινοβουλευτική αντιπαράθεση, αν προτιμάτε-, με ψυχραιμία, η οποία έλειψε αυτές τις ημέρες, χωρίς φραστικές ακρότητες. Και θα προσπαθήσω να μην ενσπείρω και εγώ από την πλευρά μου πολιτικό μίσος, γιατί είναι το τελευταίο που χρειάζεται η χώρα αυτές τις ώρες.

Ακούστηκαν πολλά και ακραία κατά τη διαδικασία. Θα μείνω στο χειρότερο όλων. Κάποιοι συνάδελφοι Βουλευτές ως μη όφειλαν μιλούν για δολοφόνους και για δολοφονίες.

Για να συνεννοούμαστε σε αυτή την Αίθουσα, και με απόλυτο σεβασμό -πραγματικό σεβασμό, όχι υποκριτικό σεβασμό-, δολοφονία σημαίνει φόνος με δόλο. Και εκείνος που αποδίδει μια τέτοια κατηγορία, οφείλει να είναι και έτοιμος να την αποδείξει. Γιατί η δολοφονία, ο φόνος με δόλο, σημαίνει ότι πράττω τα συγκεκριμένα ή παραλείπω να πράξω τα συγκεκριμένα, προκειμένου να χάσουν τη ζωή τους αυτοί οι συγκεκριμένοι άνθρωποι.

Όποιος λοιπόν δεν είναι έτοιμος να αποδείξει τη βαρύτερη όλων των κατηγοριών, καταλήγει τελικά στην τελευταία σκάλα του δημοσίου διαλόγου και της δημόσιας ζωής, στο σκαλοπάτι του κοινού συκοφάντη.

Αυτή η Κυβέρνηση εδώ, ο Πρωθυπουργός, ο Κυριάκος Μητσοτάκης, ο τότε αρμόδιος Υπουργός, ο Κώστας Καραμανλής, οι σημερινοί Υπουργοί, ουδέποτε είπαν ότι όλα έγιναν σωστά, ουδέποτε ισχυρίστηκαν ότι δεν υπήρξαν λάθη ή παραλείψεις. Όχι με δόλο.

Δεν είδαμε δηλαδή τα σκηνικά που είδαμε σε παρόμοιες ή μεγαλύτερες τραγωδίες, να βγαίνουν Υπουργοί και να ισχυρίζονται: «Κοιτάζω γύρω μου και δεν βλέπω κανένα λάθος», «Πάλι τα ίδια θα έκανα», όπως έγινε μετά το Μάτι όπου κάηκαν ζωντανοί εκατόν δύο άνθρωποι. Κάηκαν ζωντανοί εκατόν δύο άνθρωποι και Υπουργοί έλεγαν: «Θα έκανα τα ίδια. Δεν βλέπω λάθος». Πόση διαφορά;

Όμως, κυρίες και κύριοι συνάδελφοι, βλέπω έναν ελλειμματικό προβληματισμό. Πώς φτάσαμε σε αυτή την τραγωδία, που εξακολουθεί να αποτελεί χαίνουσα πληγή στα στήθη της ελληνικής κοινωνίας; Σε ποιο περιβάλλον; Σε ποιον οργανισμό; Γιατί αυτός ο οργανισμός δεν απέκτησε ποτέ τη θεμελιώδη ικανότητα να αξιοποιεί τους πόρους, ανθρώπινους και οικονομικούς, ώστε να εκσυγχρονίζεται; Ποιος πακτωλός δισεκατομμυρίων ευρωπαϊκών και εθνικών πόρων στον συγκεκριμένο οργανισμό δαπανήθηκε ή και σπαταλήθηκε τις δεκαετίες του ’80, του ’90 και του 2000, αγγίζοντας διαχρονικά το πολιτικό σκηνικό, και δεν κατόρθωσε ποτέ να εκσυγχρονιστεί και να αποκτήσει διαδικασίες και λειτουργίες σύγχρονες, ώστε να μην φτάνουμε σε αυτά τα αποτελέσματα;

Συζητάμε όλοι για τη Σύμβαση 717 και την αδυναμία δύο ή τριών κυβερνήσεων να την υλοποιήσουν μέσα σε μία δεκαετία. Για ποιο επιχειρησιακό περιβάλλον, όμως, μιλάμε; Για ποιον οργανισμό μιλάμε; Πόσοι άνθρωποι χάθηκαν αυτές τις τρεις τελευταίες δεκαετίες στις αφύλακτες διαβάσεις του ΟΣΕ; Χάθηκαν εκατό άνθρωποι; Χάθηκαν διακόσιοι άνθρωποι; Χάθηκαν τριακόσιοι άνθρωποι; Ουδείς γνωρίζει. Κανείς δεν έκλαψε για αυτούς. Οι οικογένειές τους μάζεψαν τα συντρίμμια τους και θρήνησαν μόνοι τους. Καμμία πολιτεία, καμμία αντιπολίτευση, κανένα κόμμα δεν ενδιαφέρθηκε για το ότι την ώρα που ο οργανισμός δαπανούσε δισεκατομμύρια για τον εκσυγχρονισμό του, εγκατέλειπε έργα, υπερκοστολογούνταν έργα, δεν τηρούσε καμμία διαδικασία, σκοτώνονταν άνθρωποι στις αφύλακτες ή και στις φυλασσόμενες διαβάσεις. Δεν απολογήθηκε ποτέ κανένας. Ήταν μοιραίο να φτάσουμε κάποια στιγμή σε μια τέτοια τραγωδία.

Και τέτοιες ριζωμένες αντιλήψεις δεν ξεριζώνονται εύκολα από καμμία κυβέρνηση. Απαιτείται το σύνολο της ελληνικής κοινωνίας και το σύνολο του πολιτικού κόσμου για να εμπεδώσουμε όλοι ότι θα φτάσουμε στο «ποτέ ξανά». Δεν είναι εύκολο να φτάσουμε στο «ποτέ ξανά», όσο χρησιμοποιούμε τέτοιες αφορμές, όχι για να δικαιωθούν τα θύματα, αλλά για να δικαιωθούν αυτοί που κατέθεσαν την πρόταση μομφής. Αυτή η ετερόκλητη πολιτική συμμαχία που ξεκινάει από διαφορετικές αφετηρίες και έχει σαφώς διαφορετικές στοχεύσεις και ενώνεται για να κάνει μια πρόταση μομφής για ένα ζήτημα, ενδιαφέρεται αλήθεια για τη δικαίωση των θυμάτων ή για τη δική της πολιτική δικαίωση; Θα έλεγα λοιπόν ότι απαιτείται μεγαλύτερη ενσυναίσθηση.

Δεν είναι αυτή η Αίθουσα που θα κρίνει ποιοι είναι οι ένοχοι, κυρίες και κύριοι συνάδελφοι. Και ευτυχώς που δεν είναι αυτή η Αίθουσα. Είναι η δικαιοσύνη, η οποία όταν, κατά τις διαδικασίες της, φτάνει σε πολιτικά πρόσωπα, παραπέμπει τον φάκελο στη Βουλή, και τότε θα κριθούμε όλοι μας. Κατηγορήθηκαν οι Βουλευτές της Νέας Δημοκρατίας ότι χειροκρότησαν τον πρώην Υπουργό Μεταφορών. Και αποκρύπτετε ότι τον χειροκρότησαν όταν είπε δύο φορές ότι δεν θα κρυφτεί πίσω από τη βουλευτική ασυλία.

**ΠΑΥΛΟΣ ΠΟΛΑΚΗΣ:** Δεν κρύφτηκε;

**ΧΡΗΣΤΟΣ ΜΠΟΥΚΩΡΟΣ:** Η μισή αλήθεια καταλήγει πάντα, κύριε Πολάκη, ένα μεγάλο ψεύδος.

**ΠΑΥΛΟΣ ΠΟΛΑΚΗΣ:** Στον Καραμανλή πες τα. Μην τα λες σε εμένα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, μην διακόπτετε.

**ΧΡΗΣΤΟΣ ΜΠΟΥΚΩΡΟΣ:** Δεν πειράζει. Είναι καλές οι διακοπές, δίνουν ζωντάνια στον διάλογο. Εγώ τις δέχομαι και απαντώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν θέλουμε ζωντάνια, κύριε συνάδελφε. Ζωντάνια έχουμε όλοι. Αλλά τέτοιου τύπου ζωντάνια δεν τη θέλουμε.

**ΧΡΗΣΤΟΣ ΜΠΟΥΚΩΡΟΣ:** Λέω, λοιπόν, ότι είναι δύσκολο για την Αντιπολίτευση να κρύψει την πραγματική της στόχευση. Θέλω να πιστεύω ότι όλοι στο τέλος θα αφήσουμε τη δικαιοσύνη να κάνει τη δουλειά της και να χυθεί άπλετο φως.

Δεν φτάνουμε, όμως, κυρίες και κύριοι συνάδελφοι -και αυτό είναι κάτι το οποίο θα πρέπει να εμπεδωθεί στην Αίθουσα- σε τέτοιες τραγωδίες χωρίς προηγουμένως να έχουν μεσολαβήσει άλλα γεγονότα τα οποία δεν αντιμετωπίστηκαν. Το μόνο που θέλω ως Έλληνας Βουλευτής είναι να γίνεται ένας σοβαρός διάλογος εδώ και να αφήνεται η ανεξάρτητη δικαιοσύνη να καταλήξει στις δικές της αποφάσεις. Τότε πραγματικά θα έχει δικαιωθεί η μνήμη των πενήντα επτά θυμάτων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Επικρατείας, ο κ. Σκέρτσος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κόψτε και κανέναν Υπουργό, κύριε Πρόεδρε. Κόψατε όλους τους Βουλευτές.

**ΚΥΡΙΑΚΗ ΜΑΛΑΜΑ:** Κόψατε τους Βουλευτές και έμειναν μόνο οι Υπουργοί.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κόψατε εξήντα Βουλευτές και αφήσατε τους Υπουργούς.

**ΠΡΟΕΔΡΕΥΩΝ (Γεώργιος Λαμπρούλης):** Κάνετε λες και δεν τα ξέρετε ή λες και δεν ξέρετε πώς είναι η διαδικασία.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ποιος φταίει; Το Προεδρείο.

**ΠΡΟΕΔΡΕΥΩΝ (Γεώργιος Λαμπρούλης):** Μην φωνάζετε.

**ΔΗΜΗΤΡΙΟΣ ΜΠΙΑΓΚΗΣ:** Δεν είναι κακό να το τονίσουμε, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τα γνωρίζατε, τα γνωρίζετε και ξέρετε πώς είναι η διαδικασία.

**ΡΑΛΛΙΑ ΧΡΗΣΤΙΔΟΥ:** Δεν έχει ξαναγίνει αυτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ενδεχομένως να έχετε ενστάσεις επειδή κάποιοι δεν θα μιλήσουν. Αυτό το καταλαβαίνω και προσωπικά.

**ΚΥΡΙΑΚΗ ΜΑΛΑΜΑ:** Δεν είναι «κάποιοι», είναι εξήντα.

**ΠΡΟΕΔΡΕΥΩΝ (Γεώργιος Λαμπρούλης):** Είναι ένας αριθμός, αλλά μην τα βάζετε με εμένα.

**ΔΗΜΗΤΡΙΟΣ ΜΠΙΑΓΚΗΣ:** Μιλάμε για εξήντα άτομα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ, δεν είναι προσωπικό το ζήτημα.

**ΚΥΡΙΑΚΗ ΜΑΛΑΜΑ:** Δεν είπαμε ότι είναι προσωπικό.

**ΠΑΥΛΟΣ ΠΟΛΑΚΗΣ:** Τον κ. Τασούλα φωνάξτε. Τον βρήκα και έξω από την Αίθουσα και του το είπα.

**ΠΡΟΕΔΡΕΥΩΝ (Γεώργιος Λαμπρούλης):** Για να μη χάνουμε χρόνο, να δώσουμε τον λόγο στον Υπουργό.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι Βουλευτές, κυρίες και κύριοι στα θεωρεία της Βουλής, που θέλω και πρέπει να σας κοιτάμε στα μάτια με τη δύναμη της αλήθειας, με ανυπόκριτο σεβασμό, διότι εκπροσωπείτε όλους τους πολίτες που βρίσκονται εκτός αυτής της Αίθουσας, θα ξεκινήσω από το ατομικό και το ανθρώπινο, για να περάσω στο πολιτικό και στο συλλογικό, διότι αυτά είναι αλληλένδετα, και θα μοιραστώ μαζί σας ένα προσωπικό βίωμα. Αποτελεί έναν από τους βασικούς λόγους, ίσως τον σημαντικότερο, που επέλεξα εγώ να ασχοληθώ με την πολιτική.

Η φωτογραφία αυτή είναι θολή, αλλά οι μνήμες είναι νωπές. Είναι η φωτογραφία η δική μου, του αδερφού μου, της μητέρας μας σε μικρή ηλικία, τον αδερφό που έχασα σε τροχαίο δυστύχημα, λόγω υψηλής, υπερβολικής ταχύτητας, στα είκοσι οκτώ του χρόνια. Είναι κάτι που μας στιγμάτισε οικογενειακά. Ζήσαμε τον πόνο. Ζήσαμε την απόγνωση. Ζήσαμε τον θυμό επί δικαίων και αδίκων. Ζήσαμε την απόγνωση. Και καταλαβαίνω και νοιώθω απόλυτα τον πόνο των ανθρώπων, των οικογενειών που έχουν χάσει τα παιδιά τους, τα αδέρφια τους, τους συγγενείς, τους συζύγους σε αυτό το τραγικό δυστύχημα.

Ξέρω από πρώτο χέρι πώς είναι να ζεις μια τέτοια τραγωδία. Έχω ακόμη ζωντανή τη μάνα μου που δίνει καθημερινά τη μάχη με αυτά τα συναισθήματα. Και θεωρώ πως δεν είναι δίκαιο να ισχυρίζεται κάποιος εδώ μέσα ότι υπάρχουν κάποιοι λιγότερο ή περισσότερο άνθρωποι, Βουλευτές στελέχη της Κυβέρνησης που δεν αντιλαμβάνονται τον πόνο των ανθρώπων.

Γιατί ξεκινώ με αυτό το προσωπικό βίωμα; Το κάνω για δύο λόγους. Ο πρώτος λόγος είναι για να δείξω ότι υπάρχουν άνθρωποι και σε αυτή την Κυβέρνηση και σε αυτή την παράταξη με βιώματα αντίστοιχα με τα θύματα, με τους επιβάτες, με τους συγγενείς, με τις οικογένειες αυτών των ανθρώπων. Δεν είμαστε τέρατα ασυνειδησίας ή τέρατα αναισθησίας που προσπαθούμε να χειραγωγήσουμε αυτή τη μεγάλη τραγωδία. Είναι πέρα για πέρα άδικο. Είναι πέρα για πέρα προσβλητικό. Εγώ προσωπικά αισθάνομαι προσβεβλημένος και δεν δέχομαι αυτή την κατηγορία.

Ο δεύτερος λόγος είναι για να ερμηνεύσω την πορεία κάποιων από εμάς εδώ μέσα. Για εμένα προσωπικά -και δεν προσπαθώ να κάνω κήρυγμα σε κανέναν- ο μεταβολισμός του πόνου, του προσωπικού μου πόνου, σε δύναμη για αλλαγή, σε δύναμη να φτιάξουμε καλύτερους δρόμους, καλύτερη εκπαίδευση για την οδική ασφάλεια για τα παιδιά μας, περισσότερους ελέγχους, αυστηρότερες ποινές, εφαρμογή όλων όσων πρέπει για να μην έχουμε τέτοια άδικα τροχαία δυστυχήματα, είναι ένας από τους σκοπούς της ζωής μου, είναι ένας από τους λόγους που βρίσκομαι σε αυτή την Κυβέρνηση και θα συνεχίσω να δίνω αυτή τη μάχη μέχρι να φτάσουμε τα ευρωπαϊκά δεδομένα, τους ευρωπαϊκούς δείκτες, από τους οποίους απέχουμε και απέχουμε με συλλογική ευθύνη, όχι με ευθύνη αυτής της Κυβέρνησης.

Δεν αποδέχομαι, επομένως, και επαναλαμβάνω ότι με προσβάλλει προσωπικά και ηθικά η υπόνοια της συγκάλυψης. Στα πρόσωπα των θυμάτων των Τεμπών βλέπουμε τα αδέρφια μας, βλέπουμε τους συγγενείς μας, βλέπουμε τους πατεράδες μας, τις μανάδες μας.

Δυστυχώς, κυρίες και κύριοι Βουλευτές, στα Τέμπη το κοινωνικό συμβόλαιο μεταξύ των οποίων εγγυάται την ασφάλεια των πολιτών έσπασε και αυτό αποτελεί ένα τραύμα το οποίο είναι συλλογικό και ατομικό ταυτόχρονα για τον καθέναν από εμάς, ένα τραύμα που θα κουβαλάμε όλοι σε όλη μας τη ζωή.

Για αυτό και η τριήμερη αυτή συζήτηση με αφορμή την πρόταση δυσπιστίας τεσσάρων κομμάτων της Αντιπολίτευσης μπορεί να λειτουργήσει και σα μια μικρή κάθαρση μέχρι η δικαιοσύνη, η οποία είναι και η μόνη η οποία μπορεί και πρέπει να πάρει αποφάσεις και να δείξει τους ενόχους, να κάνει τη δουλειά της.

Η συζήτηση αυτή έρχεται έναν χρόνο μετά από το τραγικό δυστύχημα σε μια πάρα πολύ κρίσιμη στιγμή, σε μια στιγμή που η μνήμη παλεύει με τη λήθη, σε μια στιγμή που η αλήθεια παλεύει με το ψέμα, το κράτος δικαίου με τα λαϊκά δικαστήρια και η δημοκρατία με τις θεωρίες συνωμοσίας και μας δίνει αυτή η πρόταση δυσπιστίας την ευκαιρία να αποδείξουμε και ποιοι είμαστε, αλλά και με ποιον είμαστε. Είμαστε με την αλήθεια, με τη μνήμη, με τη δημοκρατία, με το κράτος δικαίου ή είμαστε με τα λαϊκά δικαστήρια, με τις θεωρίες συνωμοσίας, με την οχλοκρατία και με τη λήθη; Αυτά τα γνωρίζουμε και τα ζήσαμε την προηγούμενη δεκαετία και τα πληρώσαμε πάρα πολύ ακριβά.

Πονέσαμε, τρομάξαμε και εξοργιστήκαμε με το δυστύχημα των Τεμπών γιατί όλοι νοιώσαμε ότι θα μπορούσαμε να είμαστε μέσα σ’ αυτό το τρένο εμείς και τα παιδιά μας, θα μπορούσε να χτυπήσει και τη δική μας πόρτα και για αυτό δεν έχουμε δικαίωμα ούτε να ξεχάσουμε ούτε να αφήσουμε κάποιον ο οποίος ευθύνεται να μην πληρώσει για αυτές τις ευθύνες ούτε και να ξανασυμβεί κάτι τέτοιο. Για το τελευταίο, δυστυχώς, δεν ακούω τίποτα από την Αντιπολίτευση.

Προσωπικά πιστεύω πως δεν υπάρχει άνθρωπος με στοιχειώδη συνείδηση στην Κυβέρνηση, στη δικαιοσύνη και εδώ μέσα στο Κοινοβούλιο που μπορεί να αποδεχθεί ότι δεν θα αποδοθεί δικαιοσύνη για το δυστύχημα των Τεμπών. Διότι αν δεν υπάρξει παραδειγματική και αυστηρή τιμωρία των πραγματικών ενόχων, αλλά και πραγματική αλλαγή στη διοίκηση και την ασφάλεια των σιδηροδρόμων, τότε η λογική λέει πως νομοτελειακά θα έχουμε και νέο δυστύχημα και πείτε μου ποιος αντέχει κάτι τέτοιο εδώ μέσα ή στην Κυβέρνηση, ποιος μπορεί καν να το διανοείται ή να το επιθυμεί.

Έχουμε ηθικό χρέος, επομένως, απέναντι στους νεκρούς, στις οικογένειές τους, έχουμε όμως και προσωπικό ατομικό συμφέρον να μη συμβεί ξανά αυτό το πράγμα. Επαναλαμβάνω ότι μπορεί να χτυπήσει ξανά την πόρτα μας και κανείς δεν το αντέχει αυτό. Όταν υπάρχει έγκλημα χωρίς τιμωρία, τότε νομοτελειακά μπορεί να επαναληφθεί αυτό το έγκλημα.

Θα ήθελα, λοιπόν, να απαντήσω σε δέκα ψέματα με δέκα αλήθειες που έχουν πλέξει έναν πυκνό ιστό συνωμοσιολογίας γύρω από τα Τέμπη τον τελευταίο χρόνο και λυπάμαι πάρα πολύ για αυτή την εξέλιξη.

Ψέμα πρώτο: Η Κυβέρνηση και η δικαιοσύνη συγκαλύπτουν και καθυστερούν τη διερεύνηση της υπόθεσης. Η αλήθεια είναι ότι η Κυβέρνηση μόνο να χάσει έχει πολιτικά από τη συγκάλυψη και την καθυστέρηση. Η δίκη για το Μάτι ξεκίνησε έξι χρόνια μετά από αυτή τη μεγάλη τραγωδία. Η δίκη για το πολύνεκρο σιδηροδρομικό δυστύχημα στην Ισπανία το 2013 ξεκίνησε εννέα χρόνια μετά το 2013. Η απόφαση ακόμα δεν έχει βγει από την ισπανική δικαιοσύνη. Η δίκη για τα Τέμπη ξεκινάει εντός του 2024, ενάμιση χρόνο από το δυστύχημα. Για ποια συγκάλυψη μιλάμε και για ποια καθυστέρηση;

Ψέμα δεύτερο: Το δήθεν μπάζωμα του χώρου του δυστυχήματος με πολιτικές εντολές για απόκρυψη ενοχοποιητικών στοιχείων. Η αλήθεια είναι ότι πρόκειται περί θεωρίας συνωμοσίας που επιμένει να αγνοεί τον ανθρώπινο παράγοντα, το ομολογημένο λάθος που έχει ήδη οδηγήσει σε προφυλακίσεις από τη δικαιοσύνη, αλλά και το ότι στο σημείο του δυστυχήματος εφαρμόστηκε από την Αστυνομία και από την Πυροσβεστική και την Πολιτική Προστασία το ειδικό πρωτόκολλο για τα μαζικά ατυχήματα που προβλέπει ειδικές κατασκευές και αντιστηρίγματα, προκειμένου να μπορεί να γίνει το έργο της έρευνας και διάσωσης.

Θυμίζω μια άλλη θεωρία συνωμοσίας, γιατί έχουμε την τάση να ξεχνάμε, εκείνων των ημερών, που μιλούσε για πολλαπλάσιους νεκρούς από τους πενήντα επτά και υπό την πίεση αυτή οι αρχές έκαναν με βάση τη συνείδησή τους, αλλά και το πρωτόκολλο το οποίο προβλέπει αυτές τις ενέργειες, το αναγκαίο και το υποχρεωτικό. Έπρεπε να ανασυρθούν επιζώντες κάτω από βαριά οχήματα. Σε αυτό οφείλεται η απόφαση αυτή που λήφθηκε και σε τίποτε άλλο.

Ψέμα τρίτο: Η Κυβέρνηση επιχειρεί να φορτώσει το έγκλημα μόνο στον σταθμάρχη. Ποια είναι η αλήθεια; Η Κυβέρνηση ποτέ μα ποτέ δεν μίλησε μόνο για ευθύνες του σταθμάρχη, τις οποίες άλλωστε μόνος του ο ίδιος ομολόγησε. Πάντοτε από την αρχή σταθερά έως σήμερα μιλάμε για διαχρονικές και συστημικές παθογένειες των σιδηροδρόμων, που πρέπει όλες να διερευνηθούν και διερευνώνται. Μάλιστα, έχουν προφυλακιστεί ήδη δύο κατηγορούμενοι και έχουν απαγγελθεί διώξεις σε τριάντα τέσσερις, ενώ η προανάκριση παραμένει ανοιχτή.

Ξέρετε πόσοι έχουν προφυλακιστεί για το έγκλημα στο Μάτι έως σήμερα; Ξέρετε; Κανείς. Ξέρετε πόσοι ήταν οι κατηγορούμενοι για το πολύνεκρο δυστύχημα στην Ισπανία, όπου ογδόντα άνθρωποι χάθηκαν εκεί; Δύο, ο οδηγός και ο υπεύθυνος ασφαλείας και αυτή η δίκη επαναλαμβάνω δεν έχει λήξει ακόμα. Μήπως δεν λειτουργεί το κράτος δικαίου και στην Ισπανία, την οποία πολλές φορές η Αντιπολίτευση επικαλείται επειδή διοικείται από σοσιαλιστική κυβέρνηση; Η ευρωπαϊκή πραγματικότητα λέει άλλα ως προς τη διαχείριση αυτών των πολύ κρίσιμων δυστυχημάτων και οφείλετε να είστε πολύ πιο υπεύθυνοι όταν λέτε ότι θέλετε να γίνει η Ελλάδα Ευρώπη με αυτά τα οποία υποστηρίζετε.

Ψέμα τέταρτο: Η καθυστέρηση της Σύμβασης 717 ευθύνεται για το δυστύχημα και όχι για το ανθρώπινο λάθος. Η αλήθεια είναι ότι ολοκληρωμένα ψηφιακά συστήματα τηλεδιοίκησης, σηματοδότησης, πέδησης και επικοινωνιών λειτουργούν μόλις στο 15% των ευρωπαϊκών σιδηροδρόμων. Τα κράτη-μέλη έχουν προθεσμία να τα εγκαταστήσουν έως το 2030. Η Σύμβαση 717 ολοκληρώθηκε και παραδόθηκε από αυτή την Κυβέρνηση τον Σεπτέμβριο του 2023, δυστυχώς μετά το δυστύχημα, ενώ έπρεπε να έχει παραδοθεί από το 2016 από τον ΣΥΡΙΖΑ.

Θα ήταν πιο ασφαλής ο σιδηρόδρομος αν λειτουργούσε το σύστημα αυτό; Φυσικά και θα ήταν. Όμως, ας σκεφτούμε και γιατί επί δεκαετίες οι σιδηρόδρομοι λειτουργούσαν χωρίς αυτά τα συστήματα και δεν συνέβαιναν πολύνεκρα δυστυχήματα ή αντίστοιχα γιατί αυτό δεν συμβαίνει στο 85% των ευρωπαϊκών σιδηροδρόμων, που επίσης δεν έχουν ακόμη αυτά τα συστήματα. Διότι εφαρμόζεται ο γενικός κανονισμός κυκλοφορίας και στα Τέμπη αυτός ο κανονισμός δεν εφαρμόστηκε επτά φορές με βάση τα ευρήματα της δικαιοσύνης.

Ψέμα πέμπτο: Δεν αφήνουμε την Ευρωπαία εισαγγελέα να ερευνήσει τις ποινικές ευθύνες του εγκλήματος. Σεβόμαστε απόλυτα τον ρόλο της ευρωπαϊκής εισαγγελίας. Το ευρωπαϊκό κράτος δικαίου, όμως, ορίζει ότι οι αρμοδιότητες της ευρωπαϊκής εισαγγελίας εξαντλούνται στη διερεύνηση της οικονομικής ζημίας, που προκύπτει ή όχι από την εκτέλεση συμβάσεων που χρηματοδοτούνται με ευρωπαϊκούς πόρους. Οποιαδήποτε άλλη παρέμβαση ή ακτιβισμός εκ μέρους της ευρωπαϊκής εισαγγελίας προσκρούει σε αυτό που εσείς λέτε ότι προστατεύετε, στο κράτος δικαίου, στο ευρωπαϊκό κράτος δικαίου και αποτελεί εισπήδηση στην ανεξάρτητη ελληνική δικαιοσύνη.

Η δε επίκληση σε τυχόν ατασθαλίες γύρω από την εκτέλεση της σύμβασης υπονοεί ότι αυτή θα έπρεπε να έχει καταγγελθεί και το έργο θα έπρεπε να έχει σταματήσει, ενώ ταυτόχρονα κατηγορούμαστε γιατί το έργο άργησε να εκτελεστεί. Τελικά τι θέλετε; Πείτε μας. Δεν γίνεται να συντρέχουν ταυτόχρονα και τα δύο. Υπάρχει θεμελιώδης αντίφαση στις αιτιάσεις της Αντιπολίτευσης.

Ψέμα έκτο: Η Ελλάδα είναι κάτι σαν μπανανία, διότι έχει διακριτό καθεστώς δικαστικής μεταχείρισης των Υπουργών και των Βουλευτών από τους υπόλοιπους πολίτες. Ποια είναι η αλήθεια; Η υπαρκτή διακριτή μεταχείριση των πολιτικών προσώπων δεν αποτελεί ελληνικό προνόμιο, δεν αποτελεί ελληνική εξαίρεση. Αποτελεί κοινή ευρωπαϊκή και διεθνή πρακτική σε πολλές χώρες. Διασφαλίζει ανάλογα με τη θεσμική κουλτούρα και παράδοση κάθε χώρας ότι δεν θα ασκούνται καταχρηστικές διώξεις σε πολιτικά πρόσωπα με συνέπεια την πολιτική παράλυση και την ακυβερνησία, αυτό που μάλλον επιθυμείτε εσείς ως Αντιπολίτευση.

Ψέμα έβδομο: Δεν έχει γίνει καμμία προσπάθεια ανάταξης της ασφάλειας των σιδηροδρόμων από τα Τέμπη. Η αλήθεια είναι ότι το Υπουργείο Μεταφορών έχει εφαρμόσει ήδη δεκαπέντε μέτρα για την ενίσχυση της ασφαλέστερης μετακίνησης των τρένων στη χώρα μας. Έχουμε, βεβαίως, πολλά ακόμη να κάνουμε. Δεν το κρύβουμε. Ο Υπουργός Μεταφορών έκανε αναλυτική αναφορά και σε αυτά τα οποία έγιναν και σε αυτά τα οποία θα γίνουν από εδώ και πέρα.

Ψέμα όγδοο και πιο ύπουλο των υπολοίπων: Η Ελλάδα είναι μια σχεδόν δικτατορία με χειραγωγούμενη δικαιοσύνη, με ατροφικούς θεσμούς, με ανελεύθερα μέσα μαζικής ενημέρωσης, με περιστολή βασικών δικαιωμάτων. Η αλήθεια είναι ότι οι κανονικές εκθέσεις -όχι αυτές που προσκομίζετε εσείς- για την κατάσταση του κράτους δικαίου στην Ελλάδα, οι εκθέσεις δηλαδή που εκδίδονται από την Κομισιόν, από το Συμβούλιο της Ευρώπης, από την Παγκόσμια Τράπεζα, από τον ΟΟΣΑ, από τον «ECONOMIST» δείχνουν παράλληλα με την ταχεία οικονομική ανάπτυξη, ταχύτερη της υπόλοιπης Ευρώπης, σε συνθήκες πάρα πολύ δύσκολες διεθνούς κρίσεως και πολυκρίσεων, και σταθερή βελτίωση της ποιότητας του κράτους δικαίου στην Ελλάδα με βάση τις συστάσεις που μας γίνονται.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Γνωρίζουμε ποια είναι τα προβλήματα, συμμορφωνόμαστε σε αυτές τις συστάσεις, βελτιωνόμαστε μέρα με τη μέρα. Μην ακυρώνετε τις κατακτήσεις της χώρας. Μη διαβάλλετε τη χώρα στο εξωτερικό. Δεν είναι υπεύθυνη εθνική συμπεριφορά αυτή.

Το λέει άλλωστε, πέρα από τις εκθέσεις, η βιωμένη πραγματικότητα της διεύρυνσης των δικαιωμάτων, της καθολικής ψήφου στους αποδήμους, της επιστολικής ψήφου, της κατοχύρωσης δικαιωμάτων των ΛΟΑΤΚΙ, των ατόμων με αναπηρία, των γυναικών που υφίστανται ενδοοικογενειακή βία, των γυναικών που υφίστανται σεξουαλική παρενόχληση ή κακοποίηση…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, να ολοκληρώνουμε παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Να μου δώσετε λίγα λεπτά ακόμα.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, κύριε Υπουργέ, να σας δώσω. Σας έδωσα ήδη πέντε λεπτά επιπλέον. Υπάρχει ένας ελάχιστος αριθμός Βουλευτών ακόμα. Έχουν γίνει περικοπές με βάση τον προγραμματισμό. Δείξτε κι εσείς μια κατανόηση.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε. Θα ολοκληρώσω σύντομα.

Η βιωμένη πραγματικότητα, πέρα από τη διεύρυνση των δικαιωμάτων, μαρτυρά και τις αστοχίες αυτής της Κυβέρνησης, τις οποίες πρώτοι εμείς αναγνωρίζουμε και αναλαμβάνουμε την ευθύνη τους: τις αστοχίες των υποκλοπών, τις αστοχίες των e-mails, τις αστοχίες των Τεμπών.

Ποια είναι η διαφορά μας; Ότι εμείς δεν κρυβόμαστε. Εμείς όμως έχουμε και το αίσθημα της ευθύνης και της ντροπής να σκύβουμε το κεφάλι όταν κάνουμε ένα λάθος και να διορθώνουμε αυτό το λάθος. Εσείς κάνετε το αντίθετο: Φορτώνετε με ενοχές ανθρώπους οι οποίοι δεν έχουν καμμία απολύτως ευθύνη γι’ αυτά.

Ψέμα ένατο: Η πολιτική ευθύνη ισοδυναμεί και με ποινική ευθύνη.

Η αλήθεια: Αν ισχύει αυτό, τότε πρέπει όλοι οι Υπουργοί Υποδομών να πάνε κατηγορούμενοι με ποινικές ευθύνες για τα εκατοντάδες τροχαία δυστυχήματα σε δρόμους στην Πατρών-Πύργου, στην Κρήτη στον ΒΟΑΚ που δεν έχουν ολοκληρωθεί. Έχουν ποινικές ευθύνες; Θέλετε να πάμε εκεί; Θα πρέπει και ο Υπουργός Ψηφιακής Διακυβέρνησης του ΣΥΡΙΖΑ και ο Υπουργός Δημόσιας Τάξης επίσης να κατηγορηθεί με ποινικές ευθύνες γιατί δεν ολοκλήρωσε το «112» και είχαμε το Μάτι. Εκεί θέλετε να πάμε;

Θα πρέπει, με βάση το σκεπτικό της Ευρωπαίας εισαγγελέως, η Πρόεδρος της Κομισιόν ή ο αρμόδιος Επίτροπος επειδή συνυπέγραψαν και συμφώνησαν στις επεκτάσεις της Σύμβασης 717 να είναι και οι ίδιοι υπεύθυνοι ποινικά. Αυτό λέτε; Εκεί θέλετε να πάμε;

Η αιτιώδης συνάφεια…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, δεύτερη υπενθύμιση. Σας παρακαλώ πολύ ολοκληρώστε.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ολοκληρώνω.

Η αιτιώδης συνάφεια λείπει. Και η αιτιώδης συνάφεια στον νομικό μας πολιτισμό είναι απαραίτητη για να μπορεί να προκύψει συσχέτιση και ευθύνη για την τέλεση ενός αδικήματος, που αφαιρεί ζωή με δόλο ή από αμέλεια και αυτά είναι στοιχειώδη. Δεν περιμένουμε να σας κάνουμε μάθημα γι’ αυτά, αλλά φαίνεται ότι τα ξεχνάτε. Οι ευθύνες είναι και συστημικές, είναι και ατομικές, είναι και διαχρονικές.

Ψέμα δέκατο: Η Κυβέρνηση χειραγώγησε την κοινή γνώμη με μονταρισμένα αρχεία συνομιλιών -για να έρθω και στο επίδικο ζήτημα της πρότασης δυσπιστίας.

Η αλήθεια: Καταφεύγετε δυστυχώς σε δίκη προθέσεων και αγνοείτε τα πραγματικά γεγονότα. Αυτό κι αν είναι ύβρις για το κράτος δικαίου. Όλες αυτές οι δήθεν αποκαλύψεις θα είχαν ενδεχομένως νόημα, αν δεν είχε ομολογήσει ο σταθμάρχης το λάθος του, αν δεν είχαν προσκομιστεί τα ακριβή ηχητικά αρχεία στη δικαιοσύνη ώστε να κάνει απρόσκοπτα τη δουλειά της και να απαγγείλει κατηγορίες, αν ήδη από τις 2 Μαρτίου του 2023 δεν υπήρχε ενημέρωση σε όλα τα μέσα μαζικής ενημέρωσης ότι οι αρχικές ομιλίες και συνομιλίες αναφέρονταν και σε άλλο δρομολόγιο.

Όμως αυτά έγιναν πριν από έναν χρόνο. Δεν τα ανακαλύψαμε προχθές με το δημοσίευμα. Άνθρακες λοιπόν ο θησαυρός της αποκάλυψης και της δήθεν μονταζιέρας, αλλά πραγματική αποκάλυψη των πραγματικών υπόγειων διαδρομών μεταξύ οικονομικών συμφερόντων, μεταξύ δυστυχώς του ΣΥΡΙΖΑ και του ΠΑΣΟΚ ήδη προ του δημοσιεύματος, όπως ομολόγησε και ανακάλεσε ο κ. Παππάς χθες, που αντί να αφήσουν τη δικαιοσύνη να κάνει τη δουλειά της όπως πρέπει για να μην ξαναζήσουμε ένα τέτοιο δυστύχημα, ενδιαφέρονται μόνο να κοντύνουν την Κυβέρνηση, τον Πρωθυπουργό, να οδηγήσουν σε αποσταθεροποίηση.

(Θόρυβος - διαμαρτυρίες στην Αίθουσα)

**ΚΥΡΙΑΚΗ ΜΑΛΑΜΑ:** Είκοσι λεπτά! Μια χαρά! Εξήντα Βουλευτές εκτός!

**ΠΡΟΕΔΡΕΥΩΝ (Γεώργιος Λαμπρούλης):** …Δεν μπορούμε να συνεννοηθούμε. Από τη στιγμή που δεν μπορούμε να συνεννοηθούμε, ο καθένας κάνει ό,τι θέλει. Έτσι την έχουμε δει! Ε, με συγχωρείτε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Αυτό είναι κατάχρηση! Κόβουμε εξήντα Βουλευτές και βάζουμε τον Υπουργό να μιλάει παραπάνω!

**ΠΡΟΕΔΡΕΥΩΝ (Γεώργιος Λαμπρούλης):** Δεν θα έχω εγώ κανένα ραβδί από εδώ πάνω να χτυπάω τον οποιοδήποτε ομιλητή παραβαίνει τον χρόνο! Ε, με συγχωρείτε! Ευγενικά έκανα δύο παρεμβάσεις έως τώρα στο τέλος του Υπουργού να ολοκληρώσει.

**ΚΥΡΙΑΚΗ ΜΑΛΑΜΑ:** Και ευγενικά «μας φτύνει» ο κύριος Υπουργός!

**ΠΡΟΕΔΡΕΥΩΝ (Γεώργιος Λαμπρούλης):** Φτάσαμε στα δεκαεννέα λεπτά, ο Υπουργός συνεχίζει ακάθεκτος και οι Βουλευτές περιμένουν. Η διαδικασία πάει πίσω και μετά θα φωνάζουν όλοι. Τι άλλο να σας πω;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα κλείσω, κύριε Πρόεδρε.

(Θόρυβος - διαμαρτυρίες στην Αίθουσα)

Αυτό που θέλω να πω κλείνοντας, κύριε Πρόεδρε, είναι ότι πληρώσαμε πάρα πολύ ακριβά την προηγούμενη δεκαετία θεωρίες συνωμοσίας, τερατολογίες, ψευδολογίες. Κάποιοι το 2015 επιλέξαμε τη σωστή πλευρά της ιστορίας, επιλέξαμε την ευθύνη, την αλήθεια, τη μνήμη, το κράτος δικαίου, τη δημοκρατία και δίνουμε αυτή τη μάχη ακόμα και σήμερα. Οι υπόλοιποι δυστυχώς είστε απέναντι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ - Προοδευτική Συμμαχία)

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Δεν ντρέπεστε, κύριε Υπουργέ; Είναι θεωρία συνωμοσίας αυτό; Μπράβο!

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, παρακαλώ το λόγο για να απευθυνθώ στον Υπουργό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κι εγώ, κύριε Πρόεδρε, θα ήθελα το λόγο για τον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Να ανακοινώσω το σχολείο και μετά ζήτησαν και θα πάρουν το λόγο οι δύο Κοινοβουλευτικοί Εκπρόσωποι, του ΣΥΡΙΖΑ και του ΠΑΣΟΚ, για μια παρέμβαση σε ό,τι αφορά τα λεγόμενα του Υπουργού.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 14ο Γενικό Λύκειο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Σκέρτσος είναι εδώ.

Κύριε Ξανθόπουλε, έχετε το λόγο για δύο λεπτά. Το ίδιο μετά και ο κ. Κατρίνης.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, ειλικρινά είμαι πιο ανήσυχος τώρα που ολοκληρώσατε την ομιλία σας, απ’ ό,τι ήμουν πριν ξεκινήσετε. Το γεγονός ότι δεν είναι κανείς προφυλακισμένος για το Μάτι είναι απόφαση της ελληνικής δικαιοσύνης. Το γεγονός ότι για τα Τέμπη είναι προφυλακισμένοι κάποιοι άνθρωποι είναι, επίσης, απόφαση της ελληνικής δικαιοσύνης. Και δεν καταλαβαίνω…

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Εμείς σεβόμαστε, αλλά εσείς σέβεστε αλά καρτ.

**ΘΕΟΦΙΛΟΣ ΞΑΝΘΟΠΟΥΛΟΣ:** Συγνώμη δηλαδή επιμένετε σε αυτόν τον ολισθηρό δρόμο, ότι δηλαδή για το Μάτι, εφόσον είναι απέξω, ευθύνεται ο ΣΥΡΙΖΑ και για τα Τέμπη, εφόσον είναι μέσα, το πιστώνεται η Νέα Δημοκρατία; Τώρα είναι επίπεδο αντιπαράθεσης, κύριε Υπουργέ; Σας παρακαλώ να αναρωτηθείτε σε τι δρόμους οδηγείτε την κουβέντα. Ένα το σημαντικό.

Δεύτερον, συζητήσαμε προ ελάχιστων εβδομάδων την πρόταση της Ευρωπαίας εισαγγελέως η οποία διέγνωσε ψήγματα-ίχνη ευθύνης, κακουργηματικής ευθύνης για τον κ. Καραμανλή και πλημμεληματικής για τον κ. Σπίρτζη και η πλειοψηφία της Βουλής, η Νέα Δημοκρατία, είπε «όχι, δεν θα ελεγχθεί». Θεσμικό, σωστό; Ναι. Ισχύει; Ναι. Αλλά η πολιτική ευθύνη σας βαρύνει απόλυτα. Μη λέτε λοιπόν «δεν εμποδίσαμε κανέναν». Είπατε «όχι, δεν θα πειράξετε τον Καραμανλή».

Τρίτον και τελειώνω. Κύριε Υπουργέ, να μαλώνουμε, να διαφωνούμε και να αντιπαρατιθέμεθα για τα ουσιώδη. Ως προς το ζήτημα του κράτους δικαίου υπάρχει ένα ψήφισμα του Ευρωπαϊκού Κοινοβουλίου με τριακόσιες τριάντα ψήφους θετικές από ευρύτερες πολιτικές ομάδες και σε αυτό αντιπαραθέτετε την Κομισιόν, αντιπαραθέτετε τα επίσημα όργανα του ευρωπαϊκού οικοδομήματος. Και μου βάζετε και το δημοσίευμα του «ECONOMIST». Δηλαδή τώρα από τη μια το Ευρωπαϊκό Κοινοβούλιο και από την άλλη ένα δημοσίευμα μιας έγκυρης -ό,τι θέλετε- εφημερίδας ή ιστοσελίδας; Δεν είναι συγκρίσιμα, κύριε Υπουργέ, και αυτό δείχνει την αμηχανία και την αδυναμία σας.

Με αυτή την έννοια λοιπόν και με τα τρία που προανέφερα, δεν κάνω κριτική στα εννέα-δέκα σημεία -αυτό είναι απόλυτα αναφαίρετο δικαίωμά σας και αναφαίρετο δικαίωμά μου να αντιπαρατεθούμε-, αλλά αυτά που είπατε μας κάνουν εξαιρετικά ανήσυχους γι’ αυτή την καθεστωτική νοοτροπία που σας διαπερνά και δυστυχώς δημιουργεί προβλήματα στη λειτουργία του κράτους δικαίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, μπορώ να πάρω το λόγο επί της διαδικασίας γιατί γι’ αυτό μπήκα;

**ΠΡΟΕΔΡΕΥΩΝ (Γεώργιος Λαμπρούλης):** Συγνώμη, κύριε Κατρίνη.

Έχουν ζητήσει το λόγο για μια σύντομη παρέμβαση προς τον Υπουργό οι Κοινοβουλευτικοί Εκπρόσωποι.

**ΜΙΧΑΗΛ ΚΑΤΡΙΝΗΣ:** Να το κρατήσουμε ως έχει, κύριε Πρόεδρε, μην το χαλάσουμε.

**ΠΡΟΕΔΡΕΥΩΝ (Γεώργιος Λαμπρούλης):** Και μετά είπαμε ότι θα πάρει τον λόγο ο κ. Παπανδρέου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εγώ θέλω να θέσω ένα ζήτημα για ένα λεπτό επί της διαδικασίας.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

Ορίστε, κύριε Κατρίνη, συνεχίστε.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Σκέρτσο, πραγματικά -φαντάζομαι ερμηνεύω το συναίσθημα όλων των παρισταμένων στην Αίθουσα- συμπάσχω και συμπάσχουμε με την προσωπική σας τραγική περίπτωση, το χαμό του αδελφού σας -αυτό είναι βέβαιο- όπως πάσχουν και συμπάσχουν μαζί σας -είμαι βέβαιος- και οι γονείς πενήντα επτά θυμάτων στα Τέμπη.

Ξέρετε ποια είναι διαφορά, κύριε Σκέρτσο; Ότι αυτοί δεν έχουν τη δύναμη να ανέβουν σε αυτό το έδρανο και να τοποθετηθούν ούτε έχουν τη δύναμη που έχετε εσείς ως Υπουργός να αλλάξουν τα κακώς κείμενα, ακριβώς -και το πιστεύω ότι το πιστεύετε- για να μην ζήσουμε παρόμοιες τραγικές καταστάσεις.

Σκεφθείτε, όμως, πώς νιώθουν αυτοί οι γονείς, όταν ακούν τον υπεύθυνο συντονισμού κυβερνητικού έργου της τετραετίας Μητσοτάκη 2019 - 2023 -επί της οποίας δεν ολοκληρώθηκε η Σύμβαση 717, αλλά όλως τυχαίως λίγους μήνες μετά το τραγικό δυστύχημα, την τραγωδία των Τεμπών, ολοκληρώθηκε τον Σεπτέμβρη του 2023- ποια εμπιστοσύνη μπορεί να έχουν σε εσάς, στην Κυβέρνησή σας και στον Πρωθυπουργό που εκπροσωπείτε ως υπεύθυνος συντονισμού ενός κυβερνητικού έργου, που ποτέ δεν συντονίστηκε και ποτέ δεν ολοκληρώθηκε, με ό,τι αυτό συνεπάγεται.

Δεύτερον, είπατε στην τοποθέτησή σας -δεν ξέρω αν σας ξέφυγε, έχετε περιθώριο να το διορθώσετε- για το θέμα της ταχύτητας της απονομής της δικαιοσύνης ότι η Κυβέρνηση δεν το κάνει, γιατί έχει να χάσει πολιτικά από αυτό. Δηλαδή, δεν κατάλαβα η ταχύτητα απονομής της δικαιοσύνης εξαρτάται από τα πολιτικά οφέλη της Κυβέρνησης, που είπατε εσείς σήμερα, ή τα επικοινωνιακά, που είπε χθες ο κ. Γεωργιάδης; Αυτό μας λέτε;

Τρίτον, είπατε για προφυλακίσεις ως ένδειξη λειτουργίας του κράτους δικαίου επί της δικής σας Κυβέρνησης. Μήπως ασπάζεστε αυτό που είπε ο ομόλογός σας, ο κ. Βορίδης, «γιατί κρατάμε ακόμα τον σταθμάρχη μέσα;»; Ποιοι κρατάτε; Δικαιοσύνη-κυβέρνηση, κυβέρνηση και δικαιοσύνη;

**ΘΕΟΔΩΡΑ ΜΠΑΚΟΓΙΑΝΝΗ:** Έλα, ρε, παιδιά!

**ΜΙΧΑΗΛ ΚΑΤΡΙΝΗΣ:** Τέταρτον…

**ΠΡΟΕΔΡΕΥΩΝ (Γεώργιος Λαμπρούλης):** Και να κλείνουμε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ολοκληρώνω, κύριε Πρόεδρε.

Είπατε για οικονομικά συμφέροντα, κύριε Σκέρτσο. Σας ρώτησε χθες ευθέως ο Πρόεδρος του ΠΑΣΟΚ αν οι δύο Υπουργοί Επικρατείας -μαζί είστε, στον ίδιο χώρο είστε, μιλάτε κάθε μέρα- ήταν την Κυριακή το βράδυ στην οικία γνωστού ιδιοκτήτη μέσων ενημέρωσης, τον οποίο εσείς καταγγείλατε -το είπατε και εσείς και ο κ. Καλαφάτης- ότι ενορχήστρωσε αυτή την ιστορία.

Σας ρωτάω, λοιπόν, ευθέως, επειδή εμείς δεν ήμασταν εκεί και επειδή εσείς είστε Υπουργός Επικρατείας, όπως και οι δύο Υπουργοί Επικρατείας που φέρεται ότι ήταν σε αυτή την ομήγυρη με αυτόν που καταγγέλλετε: Μπορείτε να μας πείτε ευθέως αν οι συνάδελφοί σας Υπουργοί Επικρατείας ήταν με αυτούς που καταγγέλλετε, με αυτούς που σας στηρίζουν και με αυτούς τους οποίους σήμερα δήθεν βλέπετε ως εχθρούς;

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε τον λόγο;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΧΡΗΣΤΟΣ -ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Πρόεδρε, θεωρώ πρόβλημα το γεγονός ότι σε αυτή την Αίθουσα εισέρχονται και συζητούνται παραπολιτικά μυθεύματα, πράγματα τα οποία ατεκμηρίωτα κυκλοφορούν από εδώ και από εκεί, χωρίς να μπορεί κάποιος να τα επιβεβαιώσει.

(Θόρυβος - γέλωτες από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ, ησυχία!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αυτό είναι και το πρόβλημα που καλούμαστε να διαχειριστούμε σε αυτή την υπόθεση, το γεγονός ότι επιτρέψατε εσείς ως κόμματα της Αντιπολίτευσης να εισέλθουν μέσα στη Βουλή, στον επίσημο πολιτικό και αντιπολιτευτικό λόγο, οι θεωρίες συνωμοσίας. Αυτό θεωρώ ότι είναι πρόβλημα το οποίο κατατρώει την εμπιστοσύνη των πολιτών.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Πες το στα θύματα αυτό, στους συγγενείς!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ, μην διακόπτετε! Δεν καταγράφεται τίποτα.

Συνεχίστε, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θέλω να πω ότι εμείς έχουμε δείξει ότι εμπιστευόμαστε τη δικαιοσύνη, η δικαιοσύνη κατά το Σύνταγμα είναι η μόνη η οποία είναι υπεύθυνη και αρμόδια να κρίνει αυτή την υπόθεση. Κανένα προσωπικό ή συμφεροντολογικό όφελος δεν έχει η Κυβέρνηση παρά να λάμψει η αλήθεια, να αποκατασταθεί η εμπιστοσύνη στην ικανότητα του κράτους να υπηρετεί το κοινωνικό συμβόλαιο, την ασφάλεια των πολιτών, την ισότητα, τη δικαιοσύνη. Αυτό κρίνεται σε αυτή την υπόθεση που πλήγωσε πάρα πολύ βαθιά τα συναισθήματα των πολιτών και την εμπιστοσύνη τους -εύλογα- προς το κράτος. Χρειάζεται πάρα πολύ μεγάλη προσοχή να μην ξανακυλήσουμε σε εποχές οι οποίες προκάλεσαν πάρα πολύ μεγάλα προβλήματα, τοξικότητα, διχασμό και μας πήγαν πολύ πίσω.

Διαμαρτύρεστε από την Αντιπολίτευση για τα επίπεδα της οικονομικής ανάπτυξης, των εισοδημάτων, της ακρίβειας. Έχετε αναρωτηθεί όλες αυτές οι πολιτικές επιλογές που κάνατε την περίοδο 2015 - 2019 πόσο πίσω μας κράτησαν σε σχέση με την ανάπτυξη της υπόλοιπης Ευρώπης και γιατί τρέχουμε τώρα και πρέπει να αναπτύσσεται η ελληνική οικονομία με διπλάσιο ρυθμό για πολλά χρόνια για να καλύψουμε το χαμένο έδαφος; Έχετε το θράσος και αναζητάτε και ευθύνες για αυτό;

Πραγματικά πρέπει εδώ να συμφωνήσουμε μέσα σε αυτή την Αίθουσα ότι μαζί με την οικονομική ανάπτυξη πρέπει να έχουμε και μεγαλύτερη εμπιστοσύνη και καλύτερη λειτουργία των ίδιων των θεσμών. Δεν πάει το ένα χωρίς το άλλο. Εμείς δεν υπηρετούμε ένα τέτοιο πρότυπο ανάπτυξης μόνο της οικονομίας, χωρίς καλή λειτουργία των θεσμών. Αυτά πάνε μαζί. Για εμάς αυτό αποτελεί προτεραιότητα και ελπίζω να γίνει κάποτε και για σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Ζήτησε ο κ. Φάμελλος για ένα λεπτό τον λόγο και μετά θα πάρει τον λόγο ο κ. Παπανδρέου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ πάρα πολύ, κύριε Πρόεδρε.

Ευχαριστώ και τον Πρόεδρο για την παραχώρηση.

Κύριε Πρόεδρε, όπως σας ενημέρωσα προηγουμένως και κυρίες και κύριοι Βουλευτές, ο λόγος για τον οποίο τοποθετούμαι επί της διαδικασίας έχει να κάνει με το χρονοδιάγραμμα της σημερινής συζήτησης. Από ό,τι έχω ενημερωθεί από το Προεδρείο, έχουν εγγραφεί εκατόν εβδομήντα εννέα Βουλευτές και όπως βλέπετε, η συζήτηση είναι πάρα πολύ σημαντική. Ενημέρωσα και τον Πρόεδρο της Βουλής περίπου πριν από μία ώρα αρμοδίως. Η επιλογή που έγινε είναι να διακοπεί η συνεδρίαση στο νούμερο «120». Αυτό σημαίνει ότι πενήντα εννιά Βουλευτές μένουν εκτός τοποθετήσεων και αυτό αφορά όλα τα κόμματα και όλες τις κοινοβουλευτικές δυνάμεις. Και η πρόβλεψη που έχει θέσει το Προεδρείο είναι να μιλήσουν οι πολιτικοί Αρχηγοί και να ολοκληρωθεί η διαδικασία μεταξύ 8.00΄ με 9.00΄ το βράδυ.

Νομίζω ότι αυτό, κύριε Πρόεδρε, πρέπει να αποφασίσουμε να αλλάξει. Και επειδή ο κύριος Πρόεδρος με ενημέρωσε ότι αυτή η απόφαση ελήφθη ομοφώνως στην αρχή της διαδικασίας, θέτω, λοιπόν, ζήτημα επί της διαδικασίας και παρακαλώ να αποφασίσουμε τώρα ως Ολομέλεια ότι θα παραταθεί τουλάχιστον για δύο ώρες -μπορεί και τρεις- η διαδικασία και ότι θα δοθεί η δυνατότητα στην πραγματική δημοκρατία, που είναι οι τοποθετήσεις όλων των Βουλευτών όλων των Κοινοβουλευτικών Ομάδων, να τοποθετηθούν για ένα μείζον πολιτικό ζήτημα, γιατί είναι η πρόταση δυσπιστίας κατά της Κυβέρνησης, δεν είναι κάτι απλό.

Προτείνουμε, λοιπόν, κύριε Πρόεδρε, όπως ο Πρόεδρος με ενημέρωσε ότι συνολικά αποφασίσαμε στην αρχή, αλλαγή τώρα της διαδικασίας και παράταση κατά τρεις ώρες των τοποθετήσεων των Βουλευτών. Παρακαλώ πολύ να τεθεί στο Σώμα, έτσι είναι η δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Παρά το γεγονός ότι συμφωνώ με αυτή την πρόταση, συμφωνούμε να μιλήσουν και άλλοι Βουλευτές, ωστόσο θέλω να επισημάνω -το έχω πει ήδη και στον Πρόεδρο της Βουλής- ότι αυτή η κατάσταση που δημιουργήθηκε de facto -για να το πω έτσι- και όχι de jure -ποια κατάσταση;-να μιλάνε τρεις φορές οι πολιτικοί Αρχηγοί κάθε μέρα και τρεις φορές οι Κοινοβουλευτικοί Εκπρόσωποι…

(Θόρυβος στην Αίθουσα)

**ΔΙΟΝΥΣΙΟΣ ΧΑΤΖΗΔΑΚΗΣ:** Κάθε μέρα τέσσερις φορές!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εμείς δεν το αξιοποιήσαμε αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Συμφωνούμε!

**ΑΘΑΝΑΣΙΟΣ ΠΑΦΙΛΗΣ:** Τελειώσατε; Ευχαριστώ πολύ.

Ναι, μπορείτε να τα πείτε μετά.

Λέω ότι το να μιλούν τρεις φορές οι πολιτικοί Αρχηγοί υποτίθεται για τρία λεπτά, τα οποία μπορεί να γίνουν και δεκαπέντε και να μιλούν και τρεις φορές οι Κοινοβουλευτικοί Εκπρόσωποι αυτό είναι απαράδεκτο, διότι όταν μιλάει ο Αρχηγός, αυτό σημαίνει ότι οι τρεις παρεμβάσεις που έχουμε αφαιρούνται από τους Κοινοβουλευτικούς Εκπροσώπους, είναι πάρα πολύ απλό αυτό το πράγμα. Και έτσι, λοιπόν, αν κανένας καθίσει να δει τον χρόνο των πολιτικών Αρχηγών, τον χρόνο των Κοινοβουλευτικών Εκπροσώπων που είναι επί δυο, τρεις και τρεις, έξι είναι οι παρεμβάσεις…

**ΚΥΡΙΑΚΗ ΜΑΛΑΜΑ:** Των Υφυπουργών, των Υπουργών. Είναι διπλάσιος ο χρόνος.

**ΑΘΑΝΑΣΙΟΣ ΠΑΦΙΛΗΣ:** Οι Υπουργοί το δικαιούνται έτσι και αλλιώς τώρα, δεν αλλάζει, είναι θέμα Κανονισμού. Δεν θέλω διορθώσεις, την ουσία κοιτάτε και όχι τα παραπολιτικά, όπως λένε άλλοι.

Η ουσία είναι, λοιπόν, ότι με όλες αυτές τις παρεμβάσεις φτάνουμε σε ένα δύσκολο σημείο πλέον -εμείς συμφωνούμε να πάει και να γίνει η ψηφοφορία στις 12.00΄, δεν έχουμε καμμία αντίρρηση και να μιλήσουν όλοι οι ομιλητές- όμως, καθένας πρέπει να βλέπει τον εαυτό του στον καθρέφτη συνολικά και πρέπει τελικά να παρθεί και μια απόφαση από τη Βουλή. Δεν μπορεί να συνεχιστεί αυτή η κατάσταση, 3/4 του χρόνου τρώγονται, άμα έχεις έξι παρεμβάσεις -υποτίθεται τρίλεπτες, που δεν είναι τρίλεπτες- πότε θα μιλήσουν οι υπόλοιποι;

Άρα, λοιπόν, να δεσμευτούμε όλοι ότι αυτό θα το τηρήσουμε, γιατί αυτό είναι κανονισμός. Όταν μιλάει ο Κοινοβουλευτικός, είναι αναπληρωτής του Αρχηγού του κόμματος. Έτσι δεν είναι;

**ΘΕΟΦΙΛΟΣ ΞΑΝΘΟΠΟΥΛΟΣ:** Έτσι είναι.

**ΑΘΑΝΑΣΙΟΣ ΠΑΦΙΛΗΣ:** Από τη στιγμή που μιλάει ο Αρχηγός, κόβεται ο Κοινοβουλευτικός. Γίνεται αυτό; Όχι, με το «έτσι θέλω» δηλαδή και γίνεται και φασαρία καμμιά φορά. Νομίζω ότι αυτό πρέπει να το λύσουμε, ή να αλλάξουμε τον Κανονισμό, αλλά να το αλλάξουμε όλοι μαζί, όμως.

**ΣΤΑΥΡΟΣ ΚΑΛΑΦΑΤΗΣ:** Τα έχουμε πει στη Διάσκεψη των Προέδρων δύο φορές.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο επ’ αυτού.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Νομίζω, κύριε Πρόεδρε, ότι είναι συνολικό το αίτημα να παραταθεί ο χρόνος της συνεδρίασης.

**ΣΤΑΥΡΟΣ ΚΑΛΑΦΑΤΗΣ:** Αυτό δεν γίνεται!

**ΜΙΧΑΗΛ ΚΑΤΡΙΝΗΣ:** Όχι, γίνεται, κύριε Καλαφάτη, κάνετε λάθος!

Γίνεται και τουλάχιστον να υπολογιστεί ο επιπλέον χρόνος υπέρβασης των Υπουργών, αυτός ο χρόνος εμείς ζητάμε να προστεθεί ως επιπλέον χρόνος της συνεδρίασης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν μπορεί να έρχεται εδώ μια Κυβέρνηση να κάνει κατάχρηση του χρόνου και μετά να λέει ότι δεν γίνεται, όπως είπε ο κ. Καλαφάτης. Δεν μπορεί ο γραμματέας της Νέας Δημοκρατίας, της φιλελεύθερης παράταξης που δέχεται τον διάλογο, να λέει ότι δεν γίνεται και μάλιστα να το λέει με ύφος.

Εδώ, λοιπόν, θα πρέπει να ληφθεί μία απόφαση δημοκρατικά, εκτός αν η Κυβέρνηση δεν θέλει να αφήσει στελέχη της, όπως είναι ο κ. Σκέρτσος, να εκτίθενται, γιατί ο κ. Σκέρτσος είπε ότι δεν έγινε συνάντηση…

**ΠΡΟΕΔΡΕΥΩΝ (Γεώργιος Λαμπρούλης):** Επί του διαδικαστικού, κύριε Κατρίνη.

**ΜΙΧΑΗΛ ΚΑΤΡΙΝΗΣ:**…ενώ ο κ. Μαρινάκης χθες επιβεβαίωσε ότι έγινε συνάντηση σε φιλικό επίπεδο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατρίνη, μην επεκτείνεστε σε άλλα ζητήματα. Μιλήστε για το διαδικαστικό θέμα το οποίο μπήκε στη συζήτηση. Σας παρακαλώ!

**ΜΙΧΑΗΛ ΚΑΤΡΙΝΗΣ:** Λέω, κύριε Πρόεδρε, ότι μάλλον γι’ αυτό δεν θέλει η Κυβέρνηση.

Εμείς, λοιπόν, συμφωνούμε με αυτό το αίτημα και ζητούμε ως ελάχιστη ένδειξη σεβασμού όχι της Κυβέρνησης, αλλά της Βουλής προς αυτή την κορυφαία κοινοβουλευτική διαδικασία να προστεθεί ο επιπλέον χρόνος υπέρβασης του χρόνου ομιλίας των Βουλευτών στη συνεδρίαση που έγινε σήμερα. Δεν είναι καν απόφαση της Διάσκεψης των Προέδρων αυτό το οποίο εμφανίζεται σήμερα ως ομόφωνη απόφαση.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τώρα ζητούν τον λόγο και οι υπόλοιποι Κοινοβουλευτικοί Εκπρόσωποι.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, επιτρέψτε μου για δέκα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Αυτό φυσικά ισχύει και για τους Υπουργούς. Αυτό είναι δεδομένο. Δεν μπορεί να μιλάει ο Υπουργός είκοσι λεπτά και να σου λέει «εσύ μίλα πέντε λεπτά». Αυτό είναι σωστό. Άρα, λοιπόν, είναι συνολικό το πρόβλημα και αφορά και τους πολιτικούς Αρχηγούς και τους Κοινοβουλευτικούς Εκπροσώπους και οπωσδήποτε τους Υπουργούς, για να είμαστε δίκαιοι. Αυτό είναι κάτι που θεωρούμε δεδομένο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Πέρκα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, τι γίνεται;

**ΠΡΟΕΔΡΕΥΩΝ (Γεώργιος Λαμπρούλης):** Πάω με τη σειρά που δηλώσατε ότι θέλετε να μιλήσετε. Θέλετε να πάμε με την κοινοβουλευτική σειρά;

**ΚΩΝΣΤΑΝΤΙΝΟΣ ΧΗΤΑΣ:** Αποφασίστε τι κάνετε, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Χήτα, έχετε τον λόγο με βάση την κοινοβουλευτική δύναμη του κάθε κόμματος.

Κυρία Πέρκα, θα σας δώσω τον λόγο μετά.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Εγώ νομίζω ότι κυνηγάμε την ουρά μας εδώ μέσα και αν δεν μπορέσουμε να λύσουμε λειτουργικά θέματα του Κοινοβουλίου, αναρωτιέμαι πώς καλούμαστε να λύσουμε προβλήματα της κοινωνίας και των πολιτών. Την ίδια συζήτηση κάνουμε και στη Διάσκεψη των Προέδρων και σε κάθε νομοσχέδιο εδώ στην Ολομέλεια της Βουλής. Όλοι όσοι παραπονιούνται ότι τελικώς δεν θα μιλήσουν -και οι οποίοι κάθε φορά είναι και διαφορετικοί, σχεδόν το σύνολο των Βουλευτών- υπερβαίνουν τον χρόνο. Δεν το συζητώ ότι το ίδιο συμβαίνει και με τους πολιτικούς Αρχηγούς.

Εμείς προσήλθαμε και σε αυτή τη διαδικασία με πολύ σεβασμό. Ίσως, κύριε Πρόεδρε, να είμαι και ο μοναδικός Κοινοβουλευτικός Εκπρόσωπος αυτές τις τρεις μέρες, που δεν έκανα χρήση όλων των παρεμβάσεων που είχα δικαίωμα, γιατί έκρινα ότι έπρεπε να παρεμβαίνω εκεί που πρέπει σεβόμενος τη διαδικασία και όχι να κάνω ντε και καλά και τις τρεις παρεμβάσεις τις οποίες έχω δικαίωμα, για να με γράψει μια εφημερίδα, ένα site ή οτιδήποτε άλλο. Το ίδιο ισχύει για τους Υπουργούς, το ίδιο και για τους πολιτικούς Αρχηγούς. Ο κ. Βελόπουλος έκανε μία -μία!-παρέμβαση σε τρεις μέρες και θα κάνει την κεντρική του ομιλία σήμερα.

Άρα, λοιπόν, ας κοιταχτούμε όλοι στον καθρέφτη. Φτάσαμε πάλι στο παραπέντε να λέμε ότι δεν θα μιλήσουν εβδομήντα συνάδελφοι. Πρόκειται για την ίδια ατέρμονη συζήτηση η οποία δεν τελειώνει ποτέ. Το ίδιο θα πούμε και τη Δευτέρα στη Διάσκεψη των Προέδρων και τα ίδια θα λέμε συνεχώς.

Φυσικά και συμφωνούμε να παραταθεί η διαδικασία και μέχρι τις 24.00΄ και μέχρι τη 1.00΄. Εμείς δεν έχουμε κανένα πρόβλημα. Συμφωνούμε. Εκεί, όμως, που δεν συμφωνούμε είναι ότι δεν λύνουμε το πρόβλημα. Δεν σεβόμαστε τους συναδέλφους, δεν σεβόμαστε τη διαδικασία, δεν σεβόμαστε κανέναν. Πρόεδροι, Υπουργοί, Κοινοβουλευτικοί Εκπρόσωποι, Βουλευτές όλοι μιλούν όσο θέλουν και το Προεδρείο βρίσκεται πάντα σε δύσκολη θέση. Εγώ καταλαβαίνω τη θέση σας. Τι να κάνετε; Να κλείσετε τα μικρόφωνα; Ίσως, όμως, κάποια στιγμή να πρέπει πραγματικά να φτάσουμε και σε αυτό το σημείο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Πέρκα, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, θέλω τον λόγο επί προσωπικού. Αναφέρθηκε σε μένα ο κ. Κατρίνης.

**ΠΡΟΕΔΡΕΥΩΝ (Γεώργιος Λαμπρούλης):** Ας ολοκληρώσουμε τον κύκλο των Κοινοβουλευτικών Εκπροσώπων για το διαδικαστικό θέμα και μετά θα σας δώσω τον λόγο.

**ΜΙΧΑΗΛ ΚΑΤΡΙΝΗΣ:** Πολιτική μομφή ήταν, κύριε Καλαφάτη.

**ΣΤΑΥΡΟΣ ΚΑΛΑΦΑΤΗΣ:** Δεν μπορεί να εμφανίζεστε εδώ και να κάνετε τον κήνσορα εδώ πέρα.

**ΠΡΟΕΔΡΕΥΩΝ (Γεώργιος Λαμπρούλης):** Ησυχία, κύριοι συνάδελφοι.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Εδώ το θέμα δεν είναι ποιος παραβιάζει -και θα συμφωνήσω με πολλά από αυτά που ειπώθηκαν- αλλά ότι πάμε να παραβιάσουμε τον Κανονισμό, ο οποίος περιγράφει ότι η Ολομέλεια τελειώνει στις 24.00΄ της τρίτης μέρας. Έτσι δεν είχαμε πει; Είχαμε πει υποχρεωτικά μέχρι τις 24.00΄. Και όποιος δεν έχει προλάβει να μιλήσει, θα κόβεται στις 24.00΄ και όχι οποιαδήποτε άλλη ώρα. Και αυτό είναι κάτι στο οποίο επιμένουμε. Ή θα τηρούμε τον Κανονισμό ή όχι.

Σας ευχαριστώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, η Πλεύση Ελευθερίας συμφωνεί με την πρόταση. Θεωρούμε ότι αυτή η πρόταση είναι δίκαιη για τους Βουλευτές που δεν μίλησαν. Επίσης, συνάδει και με το σχετικό άρθρο του Κανονισμού της Βουλής. Τέλος, θεωρούμε ότι το Προεδρείο δεν μπορεί να ανακοινώνει, χωρίς να έχει υπάρξει προηγουμένως ευρεία συζήτηση, ότι θα κοπεί ο κατάλογος έτσι ξαφνικά. Άρα, είναι θετικό το ότι συζητάμε αυτό το θέμα και υποστηρίζουμε την πρόταση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Βρεττός από την Κοινοβουλευτική Ομάδα Νίκη.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, εμείς είμαστε μία νέα Κοινοβουλευτική Ομάδα και όλοι οι Βουλευτές μας είμαστε χωρίς προηγούμενη κοινοβουλευτική εμπειρία. Επομένως, έχουμε πολύ μεγάλο σεβασμό στον θεσμό, γιατί πιστεύαμε ότι τουλάχιστον η νομοθετική εξουσία μπορεί να διαχειρίζεται τα του οίκου της με έναν τρόπο κατά τον οποίο αποδίδει δικαιοσύνη, αλλά κυρίως αποδίδει αυτό το πνεύμα της δημοκρατίας. Άρα, είναι υποχρεωτικό να δοθεί η δυνατότητα να μιλήσουν όλοι οι συνάδελφοι που προετοιμάζονται με πολύ μεγάλη αγωνία -εγώ μπορώ να μιλήσω τουλάχιστον για τους δικούς μας Βουλευτές- και με μεγάλη αίσθηση ευθύνης.

Όμως, δεν είναι δυνατόν για άλλους λόγους να κόβονται Βουλευτές από το να μιλήσουν. Δεν ξέρω, για τους κυβερνητικούς Βουλευτές μπορεί να υπάρχει ένα κλίμα επιβολής της κυβερνητικής άποψης. Όμως, εδώ ο κάθε Βουλευτής είναι ελεύθερος και αυτόνομος να υπερασπιστεί τις απόψεις του και κυρίως να τις εκθέσει εν όψει των πολιτών. Επομένως, εμείς θέλουμε να παραταθεί η διαδικασία για όλους τους Βουλευτές, κάτι που δεν αποτελεί μια δοκιμασία για την Κυβέρνηση, αλλά μια ευλογία για τη δημοκρατία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κόντης.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Να δευτερολογήσουν.

**ΠΡΟΕΔΡΕΥΩΝ (Γεώργιος Λαμπρούλης):** Να τοποθετηθούν για το διαδικαστικό, κύριε Πρόεδρε, εφόσον το ζητούν.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Κύριε Πρόεδρε, όσον αφορά το διαδικαστικό, εμείς σεβόμενοι ότι υπάρχει πλήθος Βουλευτών που θέλει να εκφραστεί, αυτές τις δύο μέρες κάναμε χρήση μόνο μίας τρίλεπτης παρέμβασης, ενώ η δωδεκάλεπτη ομιλία μου πήγε στα έντεκα λεπτά.

Ανεξάρτητα, λοιπόν, από το αν θα παραταθεί η διαδικασία ή όχι, εγώ θα ζητούσα από τους συναδέλφους να μένουμε μέσα στον προβλεπόμενο χρόνο και ει δυνατόν να περιοριζόμαστε σε αυτόν, γιατί πολλές φορές υπάρχει διπλασιασμός χρόνου. Αυτό είναι το θέμα. Πάντως, για όποια απόφαση παρθεί, είμαστε μαζί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, από την πρώτη μέρα που ξεκίνησε η συζήτηση για την πρόταση δυσπιστίας έγινε γνωστή από τον Πρόεδρο της Βουλής η διαδικασία σε σχέση με τις δυνατότητες του χρόνου που θα είχαν τόσο οι πολιτικοί Αρχηγοί όσο και οι Κοινοβουλευτικοί Εκπρόσωποι. Είναι δεδομένο ότι μια πρόταση δυσπιστίας συνιστά προφανώς τον πλέον εμφατικό τρόπο άσκησης ελέγχου απέναντι στην Κυβέρνηση. Άρα, είναι δεδομένο ότι σε αυτές τις περιπτώσεις οι Υπουργοί είναι υποχρεωμένοι να έρθουν και να απαντήσουν.

Πραγματικά μου κάνει μεγάλη εντύπωση η αναφορά των συναδέλφων στον χρόνο ή την παρουσία πολλών Υπουργών, μιας και νομίζω ότι είναι αυτονόητο πως αυτοί που ελέγχονται αυτή τη στιγμή μέσα από τη συγκεκριμένη κοινοβουλευτική διαδικασία είναι η Κυβέρνηση και οι Υπουργοί. Αν δεν έρχονταν οι Υπουργοί, προφανώς θα λέγατε ότι δεν είναι εδώ οι Υπουργοί. Όμως, τι να κάνουμε; Οι Υπουργοί είναι εδώ αυτή τη στιγμή.

Για να ξεκαθαρίσουμε κάτι, όμως, ο Κανονισμός της Βουλής προβλέπει συγκεκριμένα ότι κάθε πρόταση δυσπιστίας συζητείται επί τριήμερον με ανώτατο χρόνο ολοκλήρωσης αυτής της συζήτησης τη δωδεκάτη βραδινή. Αυτή είναι η πραγματικότητα. Προφανώς το 24.00΄ δεν είναι δεσμευτικό, αλλά η αλήθεια είναι ότι μιλάμε για συζήτηση τριών ημερών.

Τέλος, είμαι ο μόνος Κοινοβουλευτικός Εκπρόσωπος μεταξύ όλων, που, σεβόμενος τον χρόνο των συναδέλφων που περίμεναν, πήρα τον λόγο μόνο για ένα λεπτό αυτές τις τρεις ημέρες και κάποιοι άλλοι έκαναν κατάχρηση αυτού του χρόνου. Άρα, λοιπόν, ας μην συζητούμε για το τι κάνει ο καθένας από εμάς εδώ. Όλοι κρινόμαστε γι’ αυτό που κάνουμε και γι’ αυτό που λέμε. Αυτή είναι η πραγματικότητα.

Ωστόσο, κύριε Πρόεδρε, νομίζω ότι υπάρχουν σαφείς διαδικασίες. Υπάρχουν συνάδελφοι, οι οποίοι αναγκάστηκαν να μιλήσουν στις 2:30΄ και στις 3:00΄ μετά τα μεσάνυχτα και υπάρχει μια κοπιώδης διαδικασία. Εάν κάποιος πιστεύει, πραγματικά, ότι δεν έχουν ακουστεί οι απόψεις μετά από τόσο μεγάλη και εκτεταμένη συζήτηση, προφανώς μιλάμε για κάτι άλλο, κυρίες και κύριοι συνάδελφοι. Προφανώς, όλα λειτουργούν με βάση τον Κανονισμό της Βουλής και το Προεδρείο και όλοι μας θα αποφασίσουμε σε σχέση με αυτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Να γίνει ψηφοφορία.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει ψηφοφορία, κύριε Μπάρκα. Τι λέτε τώρα; Τι είμαστε, γενική συνέλευση σε σωματείο;

**ΚΩΝΣΤΑΝΤΙΝΟΣ ΜΠΑΡΚΑΣ:** Καλά θα ήταν…

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Καλαφάτης έθεσε ένα ζήτημα επί προσωπικού.

Σε τι συνίσταται το προσωπικό, κύριε Καλαφάτη; Έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Αναφέρθηκε ότι εγώ ισχυρίστηκα ότι δεν γίνεται αυτό. Αναφέρθηκε, μάλιστα, στη φιλελεύθερη Νέα Δημοκρατία, υπονοώντας και αμφισβητώντας, εάν θέλετε, και το δημοκρατικό μου αίσθημα. Γι’ αυτό σηκώθηκα.

Ήθελα να πω κάτι και να ενημερώσω το Σώμα, γιατί εδώ κάποια στιγμή πρέπει να πάρουμε όλοι τις ευθύνες μας. Ο Γενικός Γραμματέας της Κοινοβουλευτικής Ομάδας της Νέας Δημοκρατίας, της φιλελεύθερης Νέας Δημοκρατίας, στη Διάσκεψη των Προέδρων έχει θέσει δύο φορές -και το ξέρουν οι συνάδελφοι που συμμετέχουν στη διάσκεψη- το ζήτημα του αυτόματου κλεισίματος ηλεκτρονικά, σε συγκεκριμένο χρόνο που θα αποφασίσουμε, για Βουλευτές, Κοινοβουλευτικούς Εκπροσώπους και κυρίαρχα για Υπουργούς.

(Χειροκροτήματα)

Το λέω, για να το γνωρίζετε. Η θέση της Νέας Δημοκρατίας, όπως το έχουμε θέσει, είναι εάν έχει χρόνο δώδεκα λεπτά ο Κοινοβουλευτικός Εκπρόσωπος, στα δεκατέσσερα να σταματάει να ακούγεται και από τα Πρακτικά και ηλεκτρονικά. Ο Βουλευτής έχει, για παράδειγμα, έξι λεπτά; Στα επτά λεπτά θα γνωρίζει ότι σταματάει ο χρόνος. Δεν θα έχουμε τη διαδικασία να παρακαλούμε για την εύνοια του Προεδρείου και να υπάρχει μια διακριτική μεταχείριση, ενδεχομένως. Ακόμα και αν αποφασίσουμε τώρα, πάλι τριάντα Βουλευτές δεν θα μιλήσουν από τους εκατό. Άρα, θέλω να σας πω ότι δεν είναι το θέμα για σήμερα.

**ΜΙΧΑΗΛ ΚΑΤΡΙΝΗΣ:** Σήμερα τι κάνουμε;

**ΣΤΑΥΡΟΣ ΚΑΛΑΦΑΤΗΣ:** Και σήμερα, δηλαδή, ακόμα και αν αποφασίσουμε να πάμε μέχρι τη δωδεκάτη, πιθανότατα…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Για σήμερα, όμως, τι λέτε;

**ΣΤΑΥΡΟΣ ΚΑΛΑΦΑΤΗΣ:** Η πρότασή μου είναι να το θέσετε όλοι και να συμφωνήσουμε, να πάρουμε μια απόφαση στη Διάσκεψη των Προέδρων, να πάμε σε αυτή την καινοτόμο διαδικασία. Είναι, όμως, πράγματι καινοτόμος; Στην Ευρώπη έτσι λειτουργούν τα πράγματα. Πρέπει να εκπαιδευτούμε όλοι, οι Βουλευτές, οι Κοινοβουλευτικοί Εκπρόσωποι και οι Υπουργοί, να μιλάμε σε συγκεκριμένο χρονικό διάστημα. Το βάζω αυτό το θέμα, για να τεθεί στη Διάσκεψη των Προέδρων και να το γνωρίζουν οι γενικοί γραμματείς των Κοινοβουλευτικών Ομάδων.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Καλαφάτη.

(Θόρυβος στην Αίθουσα)

**ΔΙΟΝΥΣΙΟΣ ΧΑΤΖΗΔΑΚΗΣ:** Ήρεμα!

**ΠΡΟΕΔΡΕΥΩΝ (Γεώργιος Λαμπρούλης):** Ήρεμα, ήρεμα παρακαλώ! δεν χρειάζεται να νευριάζετε, ηρεμήστε.

**ΣΤΑΥΡΟΣ ΚΑΛΑΦΑΤΗΣ:** Εγώ, απλώς, ήθελα να ενημερώσω το Σώμα ότι αυτή η πρόταση υπάρχει στο τραπέζι, για να το γνωρίζουν οι συνάδελφοι. Τίποτα παραπάνω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καλαφάτη, αυτή είναι μια πρόταση, που την είχατε διατυπώσει…

(Θόρυβος στην Αίθουσα)

Παρακαλώ!

Κύριε Καλαφάτη, εν τάχει λέω ότι αυτό είναι αντικείμενο συζήτησης στη Διάσκεψη των Προέδρων. Ακούστηκε η πρότασή σας…

**ΣΤΑΥΡΟΣ ΚΑΛΑΦΑΤΗΣ:** Για να μην αντιπαρατιθέμεθα εδώ.

**ΠΡΟΕΔΡΕΥΩΝ (Γεώργιος Λαμπρούλης):** Μην με διακόπτετε.

Αυτή την πρόταση την είχατε εκφράσει στη Διάσκεψη των Προέδρων. Προφανώς, έχουν ενημερωθεί οι Κοινοβουλευτικές Ομάδες, καθώς είχατε αναλάβει πρωτοβουλία. Το επαναφέρετε τώρα, καλώς, αλλά αυτό είναι ένα άλλο θέμα, που δεν μας απασχολεί σήμερα. Πάμε παρακάτω.

Ακούστηκαν όλες οι απόψεις. Εάν θέλετε και την προσωπική μου, ναι βεβαίως, και εγώ θα ήθελα να μιλήσουν και οι εκατόν εβδομήντα οκτώ ομιλητές. Δεν μας φτάνει, βέβαια, η δωδεκάτη νυχτερινή. Ήδη, με αυτή την διαδικασία και στην ώρα που έχουμε φθάσει αυτή τη στιγμή, που κανονικά θα έπρεπε τώρα να μιλούν οι Κοινοβουλευτικοί, όπως είχαμε αποφασίσει, να θυμίσω, τελικά οι Κοινοβουλευτικοί θα ξεκινήσουν περίπου μετά από μία με μιάμιση ώρα. Εάν προσθέσετε τους χρόνους και με την ανοχή και όλα αυτά που λέμε, συν τους χρόνους των Προέδρων των Κοινοβουλευτικών Ομάδων, ήδη από τώρα που μιλάμε, έχουμε φτάσει μάλλον στην εντεκάτη βραδινή.

**ΚΩΝΣΤΑΝΤΙΝΟΣ ΜΠΑΡΚΑΣ:** Μια ώρα ακόμα είναι μέχρι τη δωδεκάτη, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Άρα, η πρόταση δεν έχει πρακτικό αποτέλεσμα για σήμερα.

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Γενικότερα, όμως, αυτή είναι η κατεύθυνση, που όλοι -νομίζω- συμφωνούμε, και για τους χρόνους και για το πόσο πρέπει να μιλάνε οι Αρχηγοί και για τις παρεμβάσεις τους και για τα υπόλοιπα, για τους Κοινοβουλευτικούς ενδεχομένως, για τους Βουλευτές και για τους Υπουργούς. Τώρα, όμως, με συγχωρείτε, αλλά δεν μπορούμε να το εφαρμόσουμε. Δεν είναι άλλος Υπουργός να μιλήσει από εδώ και πέρα.

Περιμένει στωικά εδώ και ώρα ο πρώην Πρωθυπουργός να μιλήσει. Περιμένουν άλλοι επτά Βουλευτές να μιλήσουν. Ο χρόνος που θα χρειαστούμε για αυτές τις ομιλίες είναι τουλάχιστον μιάμιση ώρα και στις 15:00΄ θα ξεκινήσουν να μιλούν οι Κοινοβουλευτικοί Εκπρόσωποι, ενώ ήταν να μιλήσουν από τις 13:00΄. Αυτό είχαμε αποφασίσει από προχθές και το επαναλάβαμε και σήμερα το πρωί.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, να πάμε μέχρι…

**ΠΡΟΕΔΡΕΥΩΝ (Γεώργιος Λαμπρούλης):** Εγώ λέω για τη διαδικασία. Δεν λέω, εάν συμφωνώ ή διαφωνώ. Ας πάμε και μέχρι το Σαββατοκύριακο. Δεν το προβλέπει αυτό, όμως, ο Κανονισμός. Ο Κανονισμός το ξέρετε -ακούστηκε- προβλέπει μέχρι τις 12 τα μεσάνυχτα και τελειώνουμε.

Πριν δώσω τον λόγο στον πρώην Πρωθυπουργό, θα ανακοινώσω την επίσκεψη ενός σχολείου, γιατί περιμένουν τα παιδιά και πρέπει να φύγουν.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μέχρι τις 4.00΄...

**ΠΡΟΕΔΡΕΥΩΝ (Γεώργιος Λαμπρούλης):** Να καλωσορίσουμε τα παιδιά και μετά θα μιλήσουμε. Δεν φεύγουμε από εδώ εμείς, τα παιδιά όμως πρέπει να φύγουν.

Κυρίες και κύριοι συνάδελφοι, γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τέσσερις συνοδοί εκπαιδευτικοί από το 14ο Γενικό Λύκειο Αθήνας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο πρώην Πρωθυπουργός κ. Γιώργος Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Κύριε Πρόεδρε, και εγώ θα συμφωνήσω με όσα άκουσα από τους Κοινοβουλευτικούς Εκπροσώπους, ότι και λόγω της σημασίας της πρότασης δυσπιστίας και λόγω της ανάγκης να ακουστούν όλες οι φωνές -όσες μπορούν- των ομιλητών για το θέμα αυτό, η επέκταση, σύμφωνα και με τον Κανονισμό, όχι μόνο επιτρέπεται, αλλά επιβάλλεται. Ας επεκταθεί ο χρόνος, για να υπάρξει όσο το δυνατόν μεγαλύτερη συμμετοχή Κοινοβουλευτικών σε αυτή τη συζήτηση.

Κυρίες και κύριοι συνάδελφοι, θα ξεκινήσω με τα λόγια μιας μάνας που εξέφρασε ένα ηχηρό ερώτημα, μια βαθιά απορία, το μεγάλο γιατί. Το εξέφρασε με πόνο ψυχής η Μαρία Καρυστιανού, όταν στην εξεταστική επιτροπή αναρωτήθηκε: Τι κατάντια, τι ντροπή, είναι έτσι η χώρα μου;

Δεν νομίζω να υπάρχει πολίτης αυτής της χώρας, άνθρωπος με λίγη έστω ανθρωπιά, που να μην δάκρυσε -το ομολογώ, και εγώ- ακούγοντας να εξιστορούν το δράμα τους οι γονείς και οι συγγενείς που έχασαν δικούς τους ανθρώπους στα Τέμπη.

Κυρίες και κύριοι συνάδελφοι, πέρα από τη συμπόνια, τον πόνο που ο καθένας μπορεί να αισθάνεται, έχουμε ένα καθήκον. Έχουμε καθήκον να τιμήσουμε, να ακούσουμε, ακόμα και να μας καθοδηγήσουν αυτές οι φωνές όσων έζησαν και ζουν την αναπάντεχη αυτή περιπέτεια. Γιατί, πέρα από τον πόνο για τα παιδιά τους, για τους συγγενείς τους, έθεσαν τόσο καθαρά, μακριά από κομματικές σκοπιμότητες, τα πραγματικά ζητήματα, τα πραγματικά διλήμματα που ανέδειξε η τραγωδία των Τεμπών, τα οποία συμπυκνώνονται σε δύο λέξεις: κράτος δικαίου.

Με τις υπογραφές ενός εκατομμυρίου τριακοσίων χιλιάδων πολιτών τέθηκε καίρια το αίτημα του κράτους δικαίου και της δικαιοσύνης. Είπε η εκπρόσωπός τους: Μιλάω ως ενεργός πολίτης. Μας ενδιαφέρει να τιμωρηθούν οι ένοχοι, να ζούμε σε ένα κράτος δικαίου, χωρίς ασυλίες, με αδέσμευτη λειτουργία της δικαιοσύνης, με ελευθερία του Τύπου, ώστε να βγαίνουν όλα στο φως.

Τι ζητούν; Τα αυτονόητα σε μια δημοκρατία. Και το μεγάλο ερωτηματικό είναι: Γιατί αυτά στην Ελλάδα δεν είναι αυτονόητα; Γιατί δεν είναι αυτονόητη η απόδοση δικαιοσύνης; Γιατί δεν είναι αυτονόητη η ανεξαρτησία και η ελευθερία του Τύπου; Γιατί δεν είναι αυτονόητη η προστασία των προσωπικών δεδομένων και της ιδιωτικότητας; Γιατί δεν είναι αυτονόητη η διαφάνεια στη διαχείριση και κατανομή των κονδυλίων;

Όσα βιώνουμε καθημερινά προσβάλλουν την αξιοπρέπεια του κάθε πολίτη, την αξιοπρέπεια του λαού μας. Μας πληγώνουν όλους. Εμένα προσωπικά με πληγώνουν για έναν ακόμα λόγο, γιατί βάλαμε πλάτη το 2009 για να μην χρεοκοπήσει η χώρα λόγω των δικών σας ασυλλόγιστων πολιτικών επιλογών. Σηκώσαμε το βάρος των δικών σας αμαρτημάτων μόνο εμείς, η παράταξή μας μαζί με τον ελληνικό λαό για να αποφύγουμε τη χρεοκοπία.

Όμως δεν ήταν μόνο η οικονομική χρεοκοπία που αντιμετωπίσαμε. Χειρότερη ήταν η ηθική χρεοκοπία της χώρας μας. Η αναξιοπιστία αποτέλεσε το μεγάλο έλλειμμα. Με ρώτησε ο Πέερ Στάινμπρουκ, Υπουργός Οικονομικών της Γερμανίας: «Ξέρεις ποιο είναι το συντομότερο αστείο στην Ευρώπη; Είναι τα greek statistics». Tα ελληνικά στατιστικά στοιχεία.

Να ξέρετε, κύριοι συνάδελφοι, ότι οι θυσίες του ελληνικού λαού δεν έγιναν μόνο για να ανορθώσουμε την ελληνική οικονομία. Έγιναν για να ανορθώσουμε την εικόνα του Ελληνισμού, την αξιοπιστία της Ελλάδας, που είχε τρωθεί βαρύτατα από τον θεσμικό εκτροχιασμό παντού. Το επισημαίνω γιατί πρέπει να ξέρετε εσείς της Νέας Δημοκρατίας που αυτοπαινεύεστε για την προσήλωσή σας στην Ευρώπη και στις αρχές της, ότι με το πρόσφατο ψήφισμα στην Ευρωβουλή, ένα ψήφισμα που μιλά για την έλλειψη ελευθερίας του τύπου, την παραβίαση ατομικών δικαιωμάτων με το «Predator», τη διαφθορά, αλλά και τη χρήση υπερβολικής βίας από την Αστυνομία, τη συνολική υποχώρηση του κράτους δικαίου, δεν είναι η πρώτη φορά που η εικόνα της Ελλάδας έχει πάρει την κατιούσα.

Υπήρξε τότε και ένα άλλο ψήφισμα της Ευρωβουλής, που είχατε εσείς ζητήσει μαζί με τον ΣΥΡΙΖΑ για την κρίση του 2009. Εκεί αναφέρεται ξεκάθαρα ότι η αναξιοπιστία της χώρας οφείλετο στη στατιστική απάτη της Κυβέρνησης της Νέας Δημοκρατίας. Γι’ αυτό εξαφανίσατε το ψήφισμα εκείνο, γι’ αυτό έκανε και ότι δεν είδε τίποτα και η δικαιοσύνη. Και επειδή άκουσα και τον Υπουργό να μιλάει περί συνωμοσιολογιών, επειδή υπηρέτησε και στην κυβέρνησή μας, να ξέρει πολύ καλά ότι τις στατιστικές εκείνες τις εποχές τις υπογράφουν όλες οι κυβερνήσεις-και της Νέας Δημοκρατίας-, αλλά ο κ. Γεωργίου κυνηγιέται διότι υπάρχει συνωμοσιολογία της Νέας Δημοκρατίας ότι αυτός ο άνθρωπος, που ανέδειξε τα στατιστικά στοιχεία τα σωστά, προσπάθησε να τα πειράξει για να μπούμε στα μνημόνια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εσείς είσαστε οι συνωμοσιολόγοι, αγαπητοί συνάδελφοι της Νέας Δημοκρατίας, και αυτή η αναξιοπιστία κόστισε τότε, κοστίζει και σήμερα στον ελληνικό λαό. Και τότε και τώρα με δική σας ευθύνη, με τις δικές σας επιλογές, δεν λειτούργησαν και δεν λειτουργούν τα αυτονόητα της δημοκρατίας: έλεγχος, διαφάνεια, λογοδοσία, αλήθεια.

Περίμενα από την τότε κρίση να βγουν κάποια συμπεράσματα για τη λειτουργία της δημοκρατίας μας, του ελληνικού κράτους, των θεσμών και της πολιτικής μας ζωής. Ήλπισε ένα σημαντικό μέρος του ελληνικού λαού ότι η παράταξη που σήμερα κυβερνά, θα είχε αλλάξει, θα είχε εκσυγχρονιστεί, θα είχε απαλλαγεί από τα σύνδρομα της πελατειακής μας ιστορίας, ότι θα είχε μάθει από τα λάθη στη διαχείριση που η ίδια έκανε και μας οδήγησε στα πρόθυρα της χρεοκοπίας το 2009.

Αναδεικνύεται, όμως, και σήμερα με μεγάλη ένταση ότι το μεγάλο πολιτικό δίλημμα της εποχής μας είναι το ζήτημα της δημοκρατίας. Και για εμάς τους πολιτικούς, η μεγάλη δημοκρατική πρόκληση της εποχής μας είναι αν εμείς οι πολιτικοί θα εκφράσουμε χωρίς εξαρτήσεις και χωρίς ιδιοτέλεια τα ευρύτερα συμφέροντα του λαού ή θα είμαστε έρμαια, αιχμάλωτοι ή και μέτοχοι στα πάρτι των μεγάλων συμφερόντων, αν θα υπερασπιστούμε την αυτονομία της πολιτικής.

Και αυτό, αγαπητοί συνάδελφοι, αποτελεί και σήμερα τη μεγάλη διαχωριστική γραμμή των πολιτικών μας μπροστά στις μεγάλες αλλαγές της εποχής μας, την κλιματική αλλαγή, τη ραγδαία εξέλιξη στην τεχνολογία, την τεχνητή νοημοσύνη, αλλά και τις γεωπολιτικές αλλαγές, αν θα έχει λόγο και δύναμη ο πολίτης, ώστε να διασφαλιστεί συλλογικά η σωστή αξιοποίηση όλων των χρηματικών και ανθρώπινων πόρων, των γνώσεων, των τεχνολογιών, ώστε να ελέγχονται οι αποφάσεις για το κοινό καλό, για το συμφέρον των πολιτών, αν σε αυτή τη μετάβαση την τεχνολογική, την κλιματική, με τις αλλαγές παντού, στην παραγωγή, στις πόλεις, στην αγροτιά, στις συγκοινωνίες, στην κατανάλωση, στην ενέργεια, θα κληθεί ο πολίτης να συνδιαμορφώσει την πορεία της χώρας του και του μέλλοντος του ή αν θα μείνει στο περιθώριο της ιστορίας, θύμα εκμετάλλευσης σε έναν κόσμο όπου ο πλούτος, η γνώση, η εξουσία ολοένα και περισσότερο θα συγκεντρώνεται στα χέρια των λίγων, σε παλιά και σε νέα κατεστημένα.

Κυρίες και κύριοι συνάδελφοι, όλα όσα βιώνουμε, όλα όσα ανέφερα όλα όσα αποτελούν θέματα της υπό συζήτηση πρότασης δυσπιστίας, η τραγωδία των Τεμπών, οι υποκλοπές, η υπεξαίρεση προσωπικών δεδομένων, η αδιαφάνεια και η διαφθορά, όλα δείχνουν ότι ο αγώνας μας είναι αγώνας για τη δημοκρατία.

Ο αγώνας αυτός δεν είναι σημερινός, είναι διαχρονικός. Ο Αδαμάντιος Κοραής, διανοητής και πρωτεργάτης του αγώνα για ελεύθερη Ελλάδα, γράφει στις σημειώσεις του για το πολίτευμα: «Με υπερβάλλοντα ζήλο πρέπει να ασκείται ο έλεγχος των δαπανών του δημοσίου, επειδή οι πληρώνοντες τους φόρους πολίται έχουν το δίκαιον να ερευνώσιν αδυσωπήτως διά των αντιπροσώπων το πού και το πώς ξοδεύονται οι φόροι των». Προάγγελος της «ΔΙΑΥΓΕΙΑΣ» ο Αδαμάντιος Κοραής. Ζητούσε επίσης την κατάργηση της εσωτερικής επιτήρησης και κατασκοπείας. Σαν να ήξερε για το «Predator»! Η παραβίαση της ιδιωτικής σφαίρας είναι τελικά παραβίαση της ελευθερίας του ανθρώπου.

Ίσως μία από τις σημαντικότερες όμως παρατηρήσεις του ήταν αυτό που θεωρούσε σημαντικό για την Ελλάδα: η οικοδόμηση της ηθικής ενότητας του έθνους, δηλαδή η ηθική βάση της εθνικής ομοψυχίας. Φιλελεύθερος διανοητής της Ελληνικής Επανάστασης, στον δήθεν φιλελευθερισμό της Νέας Δημοκρατίας θα έβαζε πολύ κάτω από τη βάση σήμερα. Μιλούσε για μια Ελλάδα αξιών. Αυτή την Ελλάδα πρέπει να οραματιζόμαστε, Ελλάδα αξιών και όχι υπεραξιών των σουπερμάρκετ, υπεραξιών των ενεργειακών κολοσσών, υπεραξιών των ιδιωτικών νοσοκομείων, υπεραξιών στην αγοραπωλησία γης, επιχειρήσεων και κατοικιών για τους ξένους και τα funds που αφελληνίζουν την ελληνική οικονομία.

Τη δραματική αυτή κατάσταση επιβεβαιώνει σήμερα και ο διοικητής της Τράπεζας της Ελλάδος. Λέει συγκεκριμένα: «Υπάρχουν κλάδοι οι οποίοι σαφώς έχουν ολιγοπωλιακή δομή και αυτό αποδεικνύεται από τα spreads και margins. Η Ελλάδα χρειάζεται περισσότερο ανταγωνισμό, διότι όπως προκύπτει από τις μελέτες της Τράπεζας της Ελλάδος έχουμε ολιγοπώλια στα τρόφιμα, στα καύσιμα, στις τράπεζες και στην ιδιωτική νοσοκομειακή περίθαλψη».

Πού είναι, λοιπόν, οι ισχυροί δημοκρατικοί θεσμοί που θα προστατέψουν τον πολίτη από την αυθαιρεσία των ισχυρών;

Πού είναι οι δημοκρατικές διαδικασίες και ο πολιτισμός που θα προστατεύσουν και θα απελευθερώσουν τον Ελληνισμό από τις δικές σας καθεστωτικές αντιλήψεις, αντιλήψεις που αναγορεύουν σε αξία την εξουσία και αποδέχονται ως πρακτική το «κονέ», την «μπάζα», τη «μαγκιά» και τελικά το «μπάζωμα» της αλήθειας.

Η υποβάθμιση των δημοκρατικών θεσμών και διαδικασιών στη χώρα μας, πανθομολογούμενη σε όλη την Ευρώπη πια, πάει χέρι χέρι με την ανέχεια, τη φτώχεια, την ανισότητα, την ακρίβεια, οδηγώντας τους Έλληνες, την Ελλάδα, σύμφωνα με την πρόσφατη έρευνα του Ινστιτούτου Γερμανικής Οικονομίας, στην ίδια θέση με τις φτωχότερες χώρες της Ευρωπαϊκής Ένωσης των είκοσι επτά.

Κλείνοντας, κυρίες και κύριοι συνάδελφοι, η φωνή των συγγενών των θυμάτων της τραγωδίας των Τεμπών πρέπει να αποτελεί για όλους μας παράδειγμα, είναι μια φωνή που μας έχει συγκλονίσει βαθύτατα, γιατί εκπέμπει ένα εκκωφαντικό μήνυμα δικαιοσύνης και κράτους δικαίου, μήνυμα ενάντια στην παραίτηση και την ιδιώτευση που ναρκοθετούν δικαιώματα και υπονομεύουν το μέλλον μας.

Εκπέμπει ένα μήνυμα μέσα στη δυστυχία όμως ανάτασης, διεξόδου από ένα περιβάλλον τέλματος, πολιτισμικού, κοινωνικού και πολιτικού αδιεξόδου, αδιεξόδου που διαμορφώνεται από μια ιδεολογικοπολιτική αντίληψη και πρακτική που αδιαφορεί για τη συνεχώς γιγαντούμενη ανισότητα και αγνόηση των ανθρώπινων δικαιωμάτων.

Όχι, αγαπητοί συνάδελφοι της Νέας Δημοκρατίας, δεν μας οδήγησε εδώ στην πρωτοβουλία του ΠΑΣΟΚ - Κινήματος Αλλαγής που στήριξαν και τα άλλα τρία κόμματα καμμία διαπλοκή. Εσείς της Νέας Δημοκρατίας μάς οδηγήσατε εδώ, γιατί εσείς υπηρετείτε τους ισχυρούς της ελίτ, γιατί εσείς υπονομεύετε τα αυτονόητα μιας δημοκρατικής πολιτείας, συγκαλύπτοντας τις δικές σας αθέμιτες πρακτικές, στην περίπτωση των Τεμπών, για ένα έγκλημα που ήταν προβλέψιμο, όπως γνωρίζουμε πια από τις εκθέσεις, γιατί ήταν προϊόν ρουσφετιών, πελατειακής διαχείρισης, αδιαφάνειας και διαφθοράς.

Αλλά μας φέρατε εδώ και γιατί υπάρχει και νέο έγκλημα εν εξελίξει. Γιατί αν το πρώτο ήταν προβλέψιμο, το δεύτερο έγκλημα ήταν προαποφασισμένο. Είναι το έγκλημα της συστηματικής συγκάλυψης, ένα έγκλημα που συνεχίζεται εις βάρος της δικαιοσύνης, της διαφάνειας, της δημοκρατίας και τελικά των συμφερόντων και της ομοψυχίας του ελληνικού λαού.

(Χειροκροτήματα)

Αφυπνίσατε δημοκρατικά αντανακλαστικά, αναδείξετε άθελά σας με τις επιλογές σας την καθοριστική σημασία της δημοκρατίας για την ασφάλεια, την ευμάρεια, την προκοπή, την ισότητα, για ένα κράτος δικαίου που θα περιφρουρεί την αξιοπρέπεια κάθε πολίτη, του κάθε Έλληνα, αλλά και του Ελληνισμού ολόκληρου. Αυτό ίσως αποτελεί το μόνο, αλλά σημαντικό συμπέρασμα από αυτή την τραγωδία και τη συνεχιζόμενη περιπέτεια.

Η παράταξή μας, η δημοκρατική παράταξη έφερε θεσμούς που ενίσχυαν την αξιοκρατία, τη διαφάνεια στη διαχείριση των χρημάτων του ελληνικού λαού, την αποκέντρωση της εξουσίας, ώστε να ελέγχεται από το λαό, ένα κοινωνικό κράτος που στόχο έχει τη σιγουριά, την ασφάλεια του κάθε αδύναμου, τη δημοκρατική διαβούλευση και συμμετοχή για αποτελεσματικές και ελεγχόμενες από το λαό αποφάσεις, τη διάκριση των εξουσιών για να ελέγχεται η αυθαιρεσία και η απληστία, το κράτος δικαίου.

Σε αυτόν τον αγώνα μένουμε πάντα πιστοί.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα δώσουμε τον λόγο στον κ. Δουδωνή από το ΠΑΣΟΚ.

Λοιπόν, με αυτά και με αυτά, μεταξύ των άλλων, επειδή είχαμε και την κουβέντα προηγουμένως, θέλουμε μία ώρα για να ολοκληρωθεί η συζήτηση από τους ομιλητές. Άλλος Υπουργός δεν υπάρχει. Άρα θα πάμε από το αίτημα των δύο επιπλέον ωρών που ζητήθηκε -και λογικό είναι- ήδη θα το υπερβούμε, γιατί θα ξεκινήσουν τώρα οι ομιλίες των κοινοβουλευτικών που θα διαρκέσουν ένα δίωρο. Οπότε οι αρχηγοί μετά τις 17.00΄.

Κύριε Δουδωνή, έχετε τον λόγο.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, στις 26 Μαρτίου του 2008 από αυτό εδώ το Βήμα ο άνθρωπος που μίλησε μόλις πριν, ο Γιώργος Παπανδρέου, κατέθεσε πρόταση μομφής του ΠΑΣΟΚ κατά της κυβέρνησης της Νέας Δημοκρατίας. Είμαστε πολύ περήφανοι γιατί δεκαέξι χρόνια μετά ξανακαταθέτουμε μαζί με όλη τη δημοκρατική Αντιπολίτευση πρόταση μομφής η οποία θα πιέσει και θα καλέσει τον Πρωθυπουργό να λογοδοτήσει στο Κοινοβούλιο. Γιατί αυτός είναι ο ιστορικός ρόλος της δημοκρατικής παράταξης. Και αν τον έχετε ξεχάσει, κύριε Σκέρτσο, τον θυμόμαστε εμείς.

Αλλά, ξέρετε, κύριε Σκέρτσο, συμφωνούμε σε κάτι. Είναι σπάνια ευκαιρία, οπότε θέλω να το επισημάνω ότι συμφωνούμε σε κάτι. Είπατε ότι εισάγονται -και είναι πολύ προβληματικό- στην Αίθουσα μυθεύματα και παραπολιτικά. Ναι, συμφωνούμε, πράγματι, ότι εισάγονται μυθεύματα στην Αίθουσα. Κι επειδή τα χαρακτηρίσατε μυθεύματα, μύθευμα είναι ότι τα χαρακτηρίσατε μυθεύματα. Είναι ένα μεταμύθευμα, ξέρετε.

Διότι ο κυβερνητικός εκπρόσωπος χθες μίλησε για την περίφημη συνάντηση των δύο Υπουργών Επικρατείας σε σπίτι συμφερόντων. Έτσι το λέμε; Συμφερόντων το λέμε. Δεν έχει ονοματεπώνυμο, το ξέρετε. Είναι σπίτι συμφερόντων. Είπε λοιπόν ο Υπουργός Επικρατείας, Υφυπουργός και κυβερνητικός εκπρόσωπος: «Για αντιπερισπασμό προσπάθησε ο κ. Ανδρουλάκης να χρησιμοποιήσει δημοσιεύματα και κοινωνικές συναντήσεις». Αυτό είναι από τα Πρακτικά, δεν το καταθέτω.

Αυτό όμως που ξαναείπε σήμερα είναι ότι το ΠΑΣΟΚ έφερε στη Βουλή ως επιχείρημα για μια συνάντηση, η οποία ήταν σε φιλικό επίπεδο, δεν είχε καμμία σχέση. Άρα έγινε ή δεν έγινε; Έγινε λέει ο κ. Μαρινάκης. Άρα το ότι λέτε ότι είναι μύθευμα, είναι μύθευμα ότι το αρνείστε, κύριε Σκέρτσο.

Και για να μένει καμμιά φορά, γιατί μιλήσατε για δέκα αλήθειες και δέκα ψέματα -σας κόψαμε στην ένατη- πάρτε ένα ψέμα ακόμα. Κατατίθεται στα Πρακτικά της Βουλής.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

Και λέτε γιατί καταθέτουμε πρόταση μομφής και πώς τολμήσαμε!

Θέλω να σας θυμίσω ότι έχουν μαζευτεί ένα εκατομμύριο τριακόσιες πενήντα χιλιάδες υπογραφές εναντίον της συγκάλυψής σας. Αν το Κοινοβούλιο δεν εκφράζει το λαϊκό αίσθημα, αν δεν εκφράζει τα αισθήματα του ελληνικού λαού απέναντι στο έγκλημα που συντελείται, το δεύτερο έγκλημα της συγκάλυψης, ποιος θα το εκφράσει, κύριε Σκέρτσο; Ποιος θα το εκφράσει, κυρίες και κύριοι της Κυβέρνησης;

Αυτή δεν είναι η λειτουργία της αντιπροσωπευτικής δημοκρατίας, να λειτουργεί το Κοινοβούλιο ως εκφραστής της σκέψης, των αισθημάτων, της αντίδρασης, της έλλογης και όχι παράλογης, του ελληνικού λαού; Δεν είναι η ουσία του κοινοβουλευτισμού αυτή; Ή μήπως είναι να αφήσουμε την οργή και την αγανάκτηση να πηγαίνει σε άλλες ακραίες κατευθύνσεις, όπως εσείς θέλετε; Εσείς που προσπαθείτε με κάθε κόπο να κατασκευάσετε την ακροδεξιά στη χώρα, ο μεγάλος χορηγός της ακροδεξιάς.

Κι επίσης, επειδή ακούω «συμφέροντα, συμφέροντα», θα πείτε ονοματεπώνυμα; Ο κ. Βορίδης που ήρθε εδώ και μίλαγε πάλι για συμφέροντα, αν δεν θυμάται τα ονοματεπώνυμα, ας κοιτάξει το άλμπουμ των φωτογραφιών του. Σίγουρα στην κατηγορία «αγαπημένα» θα ξαναβρεί κάνα δυο φωτογραφίες τέτοιες και θα θυμηθεί τα ονοματεπώνυμα που ξεχνάει.

(Χειροκροτήματα)

Και αν δεν τα θυμηθεί ο κ. Βορίδης, να τα θυμηθούν οι δύο Υπουργοί Επικρατείας που τα έχουν και φρέσκα τα ονοματεπώνυμα.

Γι’ αυτό έχετε τελικά πέντε Υπουργούς Επικρατείας στην Κυβέρνηση, για να έχουμε πέντε διαφορετικές εκδοχές της αλήθειας. Άλλες πέντε εκδοχές της αλήθειας μαζί με τις δέκα που είπατε πριν.

Τώρα ακούμε το εξής παράλογο επίσης. Η δικαιοσύνη, λέτε, επιλαμβάνεται. Μάλιστα. Η δικαιοσύνη επιλαμβάνεται επί πολιτικών προσώπων και δεν το θυμάμαι; Η δικαιοσύνη δύναται να επιληφθεί επί υπουργικής ευθύνης κατά την άσκηση των αρμοδιοτήτων του υπουργού; Όχι. Τι κάνει το Σύνταγμα στο άρθρο 86, για το οποίο μάλιστα ο κύριος Πρωθυπουργός όταν ήταν αρχηγός αξιωματικής αντιπολίτευσης είπε ότι πρέπει να αναθεωρηθεί; Εγώ λέω ας το αφήσουμε έτσι ή ας το αλλάξουμε, δεν έχει σχέση με τη συζήτηση. Θα τα συζητήσουμε στη συνταγματική αναθεώρηση. Είμαστε πολύ χαρούμενοι που θα το συζητήσουμε αυτό.

Αλλά πείτε μου τι λέει το άρθρο 86. Λέει ότι όταν κάποιος είναι Υπουργός, απαλλάσσεται των ευθυνών του; Λέει ότι κάποιος όταν είναι Υπουργός, είναι υποχρεωμένη η Βουλή να μην το παραπέμψει σε προανακριτική; Όχι, το άρθρο, κύριε Σκέρτσο και κύριοι της Κυβέρνησης, λέει ότι η Βουλή αποφασίζει για τη σύσταση προανακριτικής επιτροπής. Πότε μόνο μπορεί η Βουλή να αποφασίσει να μην γίνει προανακριτική επιτροπή; Όταν η κατηγορία είναι προδήλως αβάσιμη.

Προδήλως αβάσιμη λοιπόν για τους εκατόν πενήντα οκτώ Βουλευτές της Νέας Δημοκρατίας η κατηγορία του Ευρωπαίου εισαγγελέα.

Αυτό δεν λέτε στον ελληνικό λαό. Κανένα Σύνταγμα, κανένας Κανονισμός της Βουλής δεν εμποδίζουν τη δίωξη του κ. Καραμανλή. Τη δίωξη του κ. Καραμανλή την εμποδίζουν οι εκατόν πενήντα οκτώ Βουλευτές της Νέας Δημοκρατίας, που ενθουσιασμένοι τον χειροκροτούσαν χθες, παίρνοντας στο ακέραιο συλλογική πολιτική ευθύνη για τη συγκάλυψη του εγκλήματος των Τεμπών! Αυτή είναι η πραγματικότητα! Εκατόν πενήντα οκτώ υπογραφές συγκάλυψης και εκατόν πενήντα οκτώ ψήφοι συγκάλυψης σήμερα κατά την πρόταση μομφής.

(Χειροκροτήματα)

Αλλά επειδή λέτε και ξαναλέτε για συμφέροντα, έχω κι άλλα συμφέροντα εδώ. Η εφημερίδα «ΚΑΘΗΜΕΡΙΝΗ» -τα μάθατε;- σήμερα δημοσιεύει άρθρο, το υπογράφει ο κ. Σουλιώτης: Ποιοι πήραν τα ηχητικά αρχεία; Ένας υπάλληλος του ΟΣΕ στις 4.00΄ το πρωί, εκτελώντας εντολή προϊσταμένου του και ενώ όλη η Ελλάδα θρηνούσε τους νεκρούς των Τεμπών, μπήκε, πήρε το αρχείο, το έδωσε στον προϊστάμενό του και αυτός το έδωσε σε τρία ανώτατα στελέχη του ΟΣΕ, ενός ΟΣΕ και μιας «ΕΡΓΟΣΕ» που είναι γεμάτες κομματικά στελέχη της Νέας Δημοκρατίας. Και το έχουμε αναλύσει από πολλές, πολλές φορές.

Ο κ. Τερεζάκης, ο μεταβατικός πρόεδρος του ΟΣΕ, ήρθε στην Εξεταστική Επιτροπή και κατέθεσε ότι αυτός πήρε το ηχητικό αρχείο. Τώρα έντρομος λέει ότι δεν ήταν το ηχητικό αρχείο, λέει, ήταν το αρχείο σηματοδότησης. Ο κ. Τερεζάκης είναι ένας ψευδομάρτυρας ενώπιον της εξεταστικής επιτροπής. Κατατίθεται στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το ερώτημα είναι: Ο εκλεκτός σας για τον ΟΣΕ, εκτελώντας εντολές ποίου είναι ψευδομάρτυρας; Ποιος είναι ο ηθικός αυτουργός στην ψευδομαρτυρία; Είναι η αόρατος χειρ του Μεγάρου Μαξίμου, η αόρατος χειρ που έκανε τις υποκλοπές, η αόρατος χειρ η οποία έφερε τα αρχεία με τα e-mail των ψηφοφόρων από το Υπουργείο των Εσωτερικών στην υποψήφιά σας, η αόρατος χειρ που και τώρα οδηγεί στη συγκάλυψη.

Χρέος λοιπόν της δημοκρατίας, χρέος της δημοκρατικής αντιπολίτευσης, χρέος της δημοκρατικής παράταξης και του ΠΑΣΟΚ είναι αυτή την αόρατο χείρα να την καταστήσει ορατή και διάφανη στο σύνολο του ελληνικού λαού και να απολογηθείτε. Γιατί αυτό είναι το χρέος σας απέναντι στο Κοινοβούλιο!

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Οδυσσέας Κωνσταντινόπουλος από το ΠΑΣΟΚ.

Μετά τον κύριο αντιπρόεδρο θα πάρει τον λόγο ο κ. Παναγιωτόπουλος, ο κ. Μηταράκης, ο κ. Κουκουλόπουλος, ο κ. Σπάνιας και η κ. Κασιμάτη. Αυτοί είναι οι ομιλητές που έχουν απομείνει.

**ΠΑΥΛΟΣ ΠΟΛΑΚΗΣ:** Δηλαδή μέχρι το εκατόν είκοσι θα πάμε, ρε κουμπάροι; Τι συζητάμε τότε μια ώρα εδώ πέρα!

**ΠΡΟΕΔΡΕΥΩΝ (Γεώργιος Λαμπρούλης):** Δεν ξέρω τα νούμερα, κουμπάρε. Έτσι ειπώθηκε από τον Προεδρεύοντα.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κυρίες και κύριοι συνάδελφοι, κύριε Πρόεδρε, θέλω να ενημερώσω την Κυβέρνηση ότι η πρόταση δυσπιστίας είναι μια νόμιμη διαδικασία, μια διαδικασία που έχει στο φέρετρό της η Αντιπολίτευση…

**ΘΕΟΦΙΛΟΣ ΞΑΝΘΟΠΟΥΛΟΣ:** Στη φαρέτρα της!

**ΕΥΑΓΓΕΛΙΑ ΛΙΑΚΟΥΛΗ:** Έτσι όπως μιλάμε για φέρετρα σήμερα…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Στη φαρέτρα της, με συγχωρείτε, και μπορεί να την αξιοποιήσει οποιαδήποτε στιγμή.

Όλα κατά την Κυβέρνηση ξεκίνησαν από ένα δημοσίευμα, το οποίο είδε το φως της δημοσιότητας περίπου το Σάββατο το βράδυ, αν καταλαβαίνω καλά. Όλη την Κυριακή η Κυβέρνηση έβγαλε οκτώ ανακοινώσεις, στις οποίες έλεγε ότι ο επιχειρηματίας, που βρίσκεται πίσω από την εφημερίδα είναι αυτός που το έστησε μαζί με τον Ανδρουλάκη για να ρίξουν την Κυβέρνηση.

Πρέπει να έγιναν, τουλάχιστον, δέκα δελτία τύπου από την Κυβέρνηση, λέγοντας μάλιστα στο off the record ότι γνωρίζετε και άλλα στοιχεία, τα οποία οδηγούν στο ότι υπάρχει σχέδιο. Και το βράδυ, αφού έχει γίνει ένας χαμός και λέτε ότι υπάρχει ένας σκληρός αντίπαλος, δύο Υπουργοί του Μαξίμου πάνε να τον χαιρετήσουν, να του πούνε χρόνια πολλά…

(Χειροκροτήματα)

Όπως λέει και ο κ. Βορίδης δεν παράγει κάποιο πολιτικό αποτέλεσμα, αλλά εν πάση περιπτώσει πρέπει να απαντήσετε σε δύο θέματα. Τι τους οδήγησε να πάνε το βράδυ και δεν παίρναν ένα τηλέφωνο, να στείλουν ένα μήνυμα;

(Γέλωτες)

Κοιτάξτε, εγώ να ξέρετε μιλάω πολύ καθαρά και πιστεύω ότι με τους Έλληνες επιχειρηματίες πρέπει να έχουμε σχέσεις με καθαρό τρόπο, να μιλάει η κυβέρνηση, η αντιπολίτευση, όλοι. Αλλά θέλω να σκεφτείτε κάτι. Και τυχαίνει να είναι με τον ίδιο επιχειρηματία. Θυμάστε την επίθεση του κ. Τσίπρα στον ίδιο επιχειρηματία και τι λέγατε τότε; Η χώρα οδηγείται σε λάθος δρόμο, σε πολύ μεγάλο λάθος δρόμο.

Όταν κάθε φορά -και μάλιστα ένα δημοσίευμα που λέτε ότι δεν έχει και μεγάλη αξία και θα μπορούσε να γίνει μια απλή διάψευση- γίνεται όλη αυτή η παραφιλολογία -σήμερα σας έχουν και εσάς στα δημοσιεύματα, σας βάζουν και εσάς και όλους, οποιονδήποτε μπορούν να τον βάλουν- και καταλήγουμε όλο το πολιτικό σύστημα με ευθύνη σας, με δική σας ευθύνη, να δουλεύει και να ρίχνει νερό στο μύλο των ακραίων. Αυτή είναι η πραγματικότητα.

Χθες παρακολούθησα την ομιλία του κ. Καραμανλή. Θέλω να σας πω ότι στέκομαι με σεβασμό σε έναν άνθρωπο, αν και δεν συμφωνώ με αυτά που είπε, αλλά στέκομαι με σεβασμό στο ότι είναι ένας πιεσμένος άνθρωπος από όλα αυτά που έχουν συμβεί. Έχει κι αυτός οικογένεια, τα είπατε όλα αυτά.

Δεν στέκομαι με σεβασμό στο απίστευτο χειροκρότημα των Βουλευτών της Νέας Δημοκρατίας. Και ξέρετε γιατί; Γιατί ένιωσα πως όλα όσα έλεγε ο κ. Καραμανλής τα αποδεχτήκατε στο 100% και αναλάβατε, μια παράταξη ιστορική, την ευθύνη πια από χθες -δεν χρειάζεται να έρθει η ψηφοφορία- όλων των λαθών του κ. Καραμανλή. Ότι ήταν σε αυτό το Βήμα -σε αυτό το βήμα ήταν- όταν απαντούσε στους Βουλευτές και έλεγε «Δεν υπάρχει κανένα πρόβλημα, στείλτε τα παιδιά σας με τα τρένα».

Και έρχεστε σήμερα εσείς σε όλη αυτή τη διαδικασία, η οποία έχει χαρακτηριστικά συγκάλυψης, απόκρυψης της αλήθειας, να στείλετε ένα μήνυμα και να πείτε «ξέρετε, το ΠΑΣΟΚ και ο Ανδρουλάκης είναι πίσω από αυτά».

Να σας πω κάτι, κύριε Σκέρτσο; Είμαστε τώρα δέκα χρόνια που τρώμε το απίστευτο ξύλο. Όπως είπε και ο Καρακούσης, έχετε τρομοκρατηθεί απίστευτα. Σας γλύφανε τρία χρόνια, σας βάλανε ένα δημοσίευμα και έχετε πέσει στα πατώματα. Αυτή είναι η αλήθεια. Εμείς τώρα από ξύλο στα μέσα μαζικής ενημέρωσης δεν μπορείτε να φανταστείτε πόσο έχουμε φάει.

(Γέλωτες)

Θέλω να σας πω ότι το τρώω από το 2012. Ποιο 2012; Από το 2009. Θέλω να σας θυμίσω ότι υπήρχαν άνθρωποι που έλεγαν ότι ο Παπανδρέου παίζει με τα cds, ότι ήμασταν άνθρωποι της Μέρκελ κ.λπ., και σταματάω εδώ. Άρα δεν πιάνει αυτό. Βρείτε κάτι άλλο.

Και λυπάμαι πάρα πολύ, συνάδελφοι της Αξιωματικής Αντιπολίτευσης, που σε αυτόν τον μύλο και στον σχεδιασμό της Νέας Δημοκρατίας, σύντροφοί σας βρέθηκαν να πουν ότι υπάρχει προσυνεννόηση. Δεν υπάρχει καμμία προσυνεννόηση, καμμία απολύτως προσυνεννόηση. Και από αυτό καταλαβαίνω ότι με αυτή την πρωτοβουλία δεν μπορείτε να πάρετε το όλο κέρδος εσείς. Το καταλαβαίνω, πολιτικά. Το παίρνει το ΠΑΣΟΚ. Όμως από τη στιγμή που αποφασίσατε να συνυπογράψετε είναι άδικο να ρίχνετε νερό στον μύλο της Νέας Δημοκρατίας, η οποία θέλει να απαξιώσει αυτή την προσπάθεια.

(Χειροκροτήματα)

Και τελειώνω με δύο πράγματα. Αν θέλετε, κύριε Σκέρτσο, να δείτε για συμφέροντα, θα σας πω εγώ δύο συγκεκριμένα. Εσείς τα ξέρετε κιόλας από την προηγούμενη. Οι τράπεζες κέρδισαν 1,4 δισ. στο εννιάμηνο από χρεώσεις. Ακούω τον κ. Στουρνάρα να λέει ότι υπάρχουν ολιγοπώλια και ολιγοπώλια στις τράπεζες, αλλά δεν ακούω να κάνουμε απολύτως τίποτα. Εκεί δεν υπάρχει απόκρυψη και συγκάλυψη; Σας το λέει στην πρόταση δυσπιστίας.

Θα σας πω και ένα δεύτερο. Μπορεί η Κυβέρνηση να βάζει πρόστιμο σε εταιρείες χωρίς να λέει το όνομα του αγαθού; Έχουμε πρόταση ως ΠΑΣΟΚ να ανακοινώνεται το όνομα του αγαθού, το οποίο αισχροκερδεί και κλέβει τους Έλληνες πολίτες. Δεν μπορείτε να κάνετε ούτε αυτό;

Άρα, κύριοι συνάδελφοι, αν θέλετε πραγματικά από αυτή την πρόταση δυσπιστίας να βγάλετε κάτι και να το αξιολογήσετε σωστά -γιατί αυτό έχει αξία, ξέρουμε ότι δεν θα πέσει η Κυβέρνηση, ίσως και κερδίσει και κάποιους απ’ ό,τι καταλαβαίνω, με το γνωστό μεταγραφικό παζάρι των καιρών που γίνεται και το έκαναν και οι προηγούμενοι- είναι να αλλάξει ρότα η Κυβέρνηση προς όφελος της κοινωνίας. Και αυτό που θέλει να κάνει το ΠΑΣΟΚ είναι να καταδείξει μέσα από αυτή τη διαδικασία όλα αυτά τα ζητήματα που σας αναφέραμε στο κράτος δικαίου, στην αγορά.

Εμείς τη δικιά μας πρόταση θα την καταθέσουμε στην κοινωνία. Και να ξέρετε -όπως λέω πάντα- ότι το μόνο κόμμα που μπορεί να κερδίσει τη Νέα Δημοκρατία είναι το ΠΑΣΟΚ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ανδρέας Παναγιωτόπουλος από τον ΣΥΡΙΖΑ.

Ορίστε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κατόπιν τόσης αναμονής, θέλω να ξεκινήσω την ομιλία μου διαλύοντας τη θολούρα και τα παραμύθια, που προσπαθούν να διαχύσουν στην ελληνική κοινωνία και την κοινή γνώμη τα στελέχη της Κυβέρνησης και οι Βουλευτές της Νέας Δημοκρατίας περί αποσταθεροποίησης της χώρας. Είναι νομίζω να γελάνε και οι πέτρες με αυτά. Υπενθυμίζω από αυτό εδώ το Βήμα ότι η πρόταση δυσπιστίας αποτελεί κοινοβουλευτικό μέσο και μάλιστα υψηλού συμβολισμού και αξίας. Ή μήπως δεν είναι έτσι; Γιατί αν έχετε άλλη άποψη, τότε τα πράγματα είναι πολύ σοβαρά και επιβεβαιώνετε με τα λόγια και τη στάση σας αυτά για τα οποία γινόμαστε αρνητικό πρώτο θέμα στους ευρωπαϊκούς θεσμούς και ότι βλέπετε τον κοινοβουλευτισμό αλά καρτ.

Πάμε τώρα στους λόγους της πρότασης δυσπιστίας, αν και το παραπάνω που είπα, εντάσσεται στον πυρήνα της.

Αποδεχόμενος ο Υπουργός Επικρατείας κ. Βορίδης για λογαριασμό της Κυβέρνησης την πρόταση δυσπιστίας, μας εγκάλεσε αγανακτισμένος πλέον ότι δεν καταλαβαίνει για ποιο λόγο γίνεται τώρα και άλλα τινά. Και η μόνη λογική συγκρότηση ,που μπορεί να βρει κανείς στα λόγια του, είναι το δικηγορικό του ύφος που είναι άφθονο και ότι ο τσεκουράτος τόνος που χαρακτηρίζει τον λόγο του. Και σας απαντάμε σε αυτό.

Γιατί, κύριε Μητσοτάκη, κύριε Βορίδη, και κυρίες και κύριοι της Κυβέρνησης, «μπαζώσατε» την αλήθεια!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μεθοδεύσατε έτσι τα πράγματα στην εξεταστική επιτροπή με έναν πρόεδρο που χωρίς την παραμικρή ντροπή και ενσυναίσθηση την αποκάλεσε γουρλίδικη -τι χιούμορ είναι αυτό, της κακιάς ώρας, λέει ο λαός!- επειδή δύο μέλη της υπουργοποιήθηκαν. Αλλά και από την άλλη μεριά αρνούνταν πεισματικά στις επίμονες προτάσεις της Αντιπολίτευσης να καλέσει σημαντικούς μάρτυρες, όπως ο κ. Γενιδούνιας, που ειρήσθω εν παρόδω είχε δηλώσει μόλις μία μέρα μετά την τραγωδία: «Είναι δυνατόν οκτώ με δέκα ώρες μετά το τραγικό δυστύχημα να υπάρχει συνομιλία σταθμάρχη-μηχανοδηγού, που αποτελεί αντικείμενο προανακριτικής έρευνας, στο YouTube;», θέτοντας το μεγάλο ερώτημα, ποιος διέρρευσε τα ηχητικά, την ώρα που οι αρχές αναζητούσαν και μετρούσαν τα πτώματα των πενήντα επτά συνανθρώπων μας, όταν ο άνθρωπος εκείνος -θα θυμάστε- είχε στείλει τα εξώδικα στον Υπουργό, τις αναφορές στον Υπουργό για το τι μέλλει γενέσθαι με αυτό το σιδηροδρομικό δίκτυο; Θα θυμάστε τον Υπουργό τότε που σήκωνε το δάχτυλο μέσα και έλεγε ότι αμφισβητείτε -στον Μεϊκόπουλο θαρρώ απευθυνόταν- την ασφάλεια των σιδηροδρόμων. Αλλά δεν έχουμε ντροπή και σεβασμό καθόλου. Ήρθε και χθες και ξανασήκωσε το δάχτυλο! Ντροπή, ντροπή, ντροπή!

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όταν λοιπόν ο κ. Γενιδούνιας είχε κάνει πρώτος λόγο για «κοπτοραπτική», δεν μπήκατε καν στον κόπο έστω και για να απαντήσετε στους συμπολίτες μας που είχαν χάσει τα παιδιά τους, για τους ανθρώπους τους, να δώσετε μια πειστική απάντηση, να απαλύνετε έστω και με αυτόν τον τρόπο τον βαρύ και βαθύ πόνο τους. Και ακόμη και σήμερα μετά τη συνέχεια των αποκαλύψεων, αποφεύγετε να απαντήσετε. Και όχι μόνο αυτό, αλλά δεκαπέντε μήνες μετά επειδή καυχάτο ο Υπουργός για το τι έχουν κάνει, μετά την ίδρυσή του ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων είναι άφαντος. Διορίσατε διοίκηση, ανακηρύξατε τα Τέμπη πρώτη προτεραιότητα, αλλά το αποτέλεσμα μηδέν στο πηλίκο, λέει ο λαός.

Αλλά αντ’ αυτού επιδίδεστε τώρα σε ένα κυνήγι μαγισσών, κατηγορώντας την Αντιπολίτευση για σχέσεις με συμφέροντα και άλλα επινοήματα της φαντασίας σας. Αλλά εσείς ήσασταν που νύχτα κάνατε τις συναντήσεις με όλα αυτά τα άνομα συμφέροντα και τις σχέσεις τις οποίες λέτε. Ποιοι ήσαν; Να πάτε να τα βρείτε εσείς. Τι κουβέντιασαν; Να τα πείτε εσείς. Δεν είναι δική μας δουλειά. Εμείς θα φωνάζουμε από την αρχή, αλλά εσείς εθελοκωφεύατε, για να μη χαθεί ούτε μία μονάδα επικοινωνιακής αποδοχής για τον αρχιερέα των υποκλοπών, τον κ. Μητσοτάκη. Όλα για την επικοινωνία κατ’ εντολή του Γκρίνμπεργκ και των παράκεντρων, που έχετε στρατολογήσει για να χειραγωγείτε την κοινή γνώμη και να αμαυρώνετε την εικόνα της χώρας στο εξωτερικό.

Αλλά ξέρετε, η ιστορία και η ζωή απαντούν αμείλικτα και φανερώνουν την αλήθεια. Όση επικοινωνία και αν ξοδέψετε, έρχονται οι άνθρωποι που έχασαν τα παιδιά τους και τους δικούς τους ανθρώπους και οι ενάμισι εκατομμύριο συνάνθρωποί μας, που υπέγραψαν το ψήφισμα για να απαιτήσουν το αυτονόητο σε μια ευνομούμενη χώρα της Ευρωπαϊκής Ένωσης: Αλήθεια και δικαιοσύνη!

Και εμείς τι κάναμε; Μεταφέραμε την κοινωνική αυτή δυσπιστία στο Κοινοβούλιο για να την κάνουμε κοινοβουλευτική δυσπιστία απέναντι στην Κυβέρνησή σας.

Επανέρχομαι στα ζητήματα δημοκρατίας που ευλόγως θέτει η πρόταση δυσπιστίας. Είναι, πραγματικά, αδιανόητο το πώς η Κυβέρνηση υποβαθμίζει τα μείζονα και τα κουκουλώνει με τα ελάσσονα, πώς δηλαδή διαστρεβλώνετε την εικόνα και αυτά που βλέπει κάποιος με γυμνό μάτι -για να μιλήσω και εγώ όπως ο παρακολουθούμενος από τον Πρωθυπουργό Υπουργός Οικονομικών- χάνονται ως διά μαγείας από μπροστά μας. Μα είναι δυνατόν σε μια ευνομούμενη πολιτεία να έχει αποδειχθεί ένα τόσο μεγάλο σκάνδαλο διαρροής προσωπικών δεδομένων μέσα από το Υπουργείο Εσωτερικών για ψηφοθηρικούς λόγους, το σκάνδαλο Άννα - Μισέλ Ασημακοπούλου και να παραιτούνται μόνο δύο γενικοί γραμματείς, που δεν τους ξέρει ούτε η μάνα τους, όπως λέει ο λαός μας;

Πού είναι η πολιτική ευθιξία της Υπουργού να αναλάβει την πολιτική ευθύνη που της αναλογεί και να παραιτηθεί; Αλλά ποιος την έχασε για να τη βρει η κ. Κεραμέως και οι Υπουργοί αυτής της Κυβέρνησης, που δέχονται να τους παρακολουθεί ο Πρωθυπουργός και δεν λένε κουβέντα για να μη χάσουν την καρέκλα τους;

Αυτά βλέπουν και οι «κουτόφραγκοι» -όπως προφανώς θεωρείτε τους Ευρωπαίους εταίρους μας- και τριακόσιοι τριάντα Ευρωβουλευτές υπερψήφισαν το ψήφισμα σχετικά με την κατάσταση για το κράτος δικαίου και την ελευθερία του Τύπου στην Ελλάδα αλλά και άλλες αποφάσεις της Κομισιόν. Ή μήπως είναι και αυτοί εμμονικοί, για να δανειστώ τον εύστοχο τίτλο άρθρου εφημερίδας που διάκειται φιλικά προς την Κυβέρνηση;

Τέλος, άκουσα αργά προχθές το βράδυ την Αναπληρώτρια Υπουργό Υγείας την κ. Αγαπηδάκη να λέει και αυτή ότι η πρόταση δυσπιστίας αποσταθεροποιεί με συνωμοσιολογικές θεωρίες τη χώρα, τώρα που όλα πηγαίνουν καλά, όπως στην υγεία, ομνύοντας φυσικά στο όνομα του κ. Γεωργιάδη, που προχωρούν οι μεγάλες μεταρρυθμίσεις και τα άλλα παραμύθια της αγοράς που μας λένε.

Το μόνο που κάνετε -και θα τα συζητήσουμε αναλυτικά την επόμενη εβδομάδα με το νομοσχέδιο που έχετε καταθέσει- είναι να υλοποιείτε το σχέδιο που απεργάζεται το ξεπούλημα του ΕΣΥ σε ιδιώτες, για να δημιουργήσετε έτσι υγεία, παιδεία, ενέργεια ιδιωτικού χαρακτήρα, μια κοινωνία άμεσων και έμμεσων πληρωμών, με τους πολλούς να σηκώνουν το μεγάλο βάρος σε ένα ορμπανικού χαρακτήρα πλαίσιο λειτουργίας της δημοκρατίας μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε, παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τελειώνω, κύριε Πρόεδρε, συγγνώμη.

Όμως, να είστε σίγουροι ότι όπως γίνεται και με το έγκλημα των Τεμπών, έτσι θα γίνει και με όλα τα ζητήματα που άπτονται του πυρήνα της δημοκρατίας και της ελευθερίας. Η αλήθεια θα βγει στο φως και θα λάμψει.

Είμαι πραγματικά περήφανος που συνυπέγραψα και υπερψηφίζω την πρόταση δυσπιστίας, γιατί πρώτιστο μέλημά μας και καθήκον μας ως πολιτικών είναι η δικαιοσύνη και η δημοκρατία, χωρίς να λογαριάζουμε μικροπολιτικά κέρδη ή ζημιές. Είναι χρέος μας την κοινωνική αυτή δυσπιστία να τη μεταφέρουμε στη Βουλή.

Όσο για εσάς, κύριε Πρωθυπουργέ και κυρίες και κύριοι της Κυβέρνησης και του κόμματος της Νέας Δημοκρατίας, κλείνοντας, να σας υπενθυμίσω έναν στίχο από την Αντιγόνη του Σοφοκλή: «Ου γαρ εκπέλει φρονείν μέγα όστις δούλος εστί των πέλας». Δεν το μεταφράζω, το καταλαβαίνετε, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μηταράκη, έχετε τον λόγο.

Ο κ. Μηταράκης θα είναι εντός του χρόνου. Θα το δείτε.

**ΝΟΤΗΣ ΜΗΤΑΡΑΚΗΣ:** Εννοείται.

Κύριε Πρόεδρε, κυρίες και κύριοι συνάδελφοι, έχουμε συζητήσει πολλές αιτήσεις δυσπιστίας σε αυτή την Αίθουσα στη Μεταπολίτευση. Η σημερινή έχει προφανείς ιδιαιτερότητες.

Πέραν του σαφούς γεγονότος ότι δεν υπάρχει κανένα θέμα δυσπιστίας, δηλαδή μη στήριξης του Πρωθυπουργού και της Κυβέρνησης από τους Βουλευτές της Νέας Δημοκρατίας, πέραν του γεγονότος ότι σαφώς δεν υπάρχει δυσαρμονία μεταξύ της Κυβέρνησης και της λαϊκής βούλησης, όπως θα φανεί και στις ευρωεκλογές, η συγκεκριμένη πρόταση δυσπιστίας έρχεται το Σαββατοκύριακο στο οποίο η Κυβέρνηση δέχεται μια επίθεση από έναν κορυφαίο όμιλο μέσων μαζικής επικοινωνίας και σύμφωνα με Βουλευτές του ΣΥΡΙΖΑ, υπήρχε προσυνεννόηση για την κατάθεση πρότασης δυσπιστίας.

Η πρόταση αυτή έρχεται σε χρόνο που το ΠΑΣΟΚ, που την καταθέτει, προφανώς έχει την αγωνία της απώλειας, της δημοσκοπικής απώλειας της δεύτερης θέσης στις επικείμενες ευρωεκλογές. Ο κ. Ανδρουλάκης πρέπει να παλέψει με αυτά τα αρνητικά δημοσκοπικά δεδομένα.

Παρακάμπτω το γεγονός ότι η πλειοψηφία των υπογραφόντων, αυτών που υπογράφουν τη σημερινή αίτηση δυσπιστίας, στήριξαν την Κυβέρνηση σε δύο εμβληματικές μεταρρυθμίσεις τις προηγούμενες εβδομάδες. Στην πράξη, δηλαδή, στηρίξατε αυτή την Κυβέρνηση και αναγνωρίσατε τον ηγετικό ρόλο του Πρωθυπουργού Κυριάκου Μητσοτάκη.

Η συγκεκριμένη πρόταση δυσπιστίας δεν προσθέτει κανένα νέο στοιχείο σε όσα έχουν εκτενώς συζητηθεί και απαντηθεί και την προηγούμενη εβδομάδα, ειδικά για το θέμα του δυστυχήματος των Τεμπών. Είναι εμφανές σε αυτή την Αίθουσα ότι η πρόταση δυσπιστίας έχει ήδη καταπέσει.

Το τραγικό, όμως, είναι ότι στόχος αυτής της πρότασης είναι να αναμοχλεύσει τα συναισθήματα των πολιτών για ένα, πράγματι, τραγικό δυστύχημα, το οποίο κόστισε τη ζωή σε πενήντα επτά συνανθρώπους μας. Η Αντιπολίτευση εκμεταλλεύεται τον πόνο, τον ανείπωτο πόνο, τον απόλυτα δικαιολογημένο πόνο των συγγενών των θυμάτων, οι οποίοι αναζητούν απαντήσεις. Δυστυχώς, όμως, στη ζωή αυτή η αναζήτηση ποτέ δεν αναπληρώνει την απώλεια.

Κυρίες και κύριοι συνάδελφοι, ο Κώστας Καραμανλής τοποθετήθηκε ξανά χθες στην Ολομέλεια με ταπεινότητα και σεβασμό, με το τεράστιο βάρος ενός τραγικού δυστυχήματος, για το οποίο ανέλαβε την πολιτική ευθύνη άμεσα.

Εν μέσω μιας συνεχιζόμενης προσπάθειας πολιτικής εκμετάλλευσης ενός πραγματικού δυστυχήματος, η Αντιπολίτευση επιχειρεί να εκμεταλλευθεί τον πόνο των συγγενών των θυμάτων και όλων των πολιτών που παραμένουν και θα παραμείνουν συγκλονισμένοι από την τραγωδία, εν όψει των ευρωεκλογών του Ιουνίου, την ώρα που βλέπει πως η συνολική πολιτική της Κυβέρνησης αποτελεί, σύμφωνα με τους πολίτες, τη μοναδική πολιτική εναλλακτική διακυβέρνησης.

Συζητήσαμε τα Τέμπη προ ολίγων ημερών και κανένα κόμμα της Αντιπολίτευσης δεν κατέθεσε πρόταση σύστασης προανακριτικής επιτροπής, πρόταση που θα απαιτούσε να περιγράψετε με ακρίβεια, να ονοματίσετε ευθύνες πολιτικών προσώπων και να παρουσιάσετε επαρκή στοιχεία. Αν κάτι, λοιπόν, εμποδίζει τη δίωξη πολιτικών προσώπων είναι η έλλειψη στοιχείων που έπρεπε να κατατεθούν στη Βουλή ως πρόταση σύστασης προανακριτικής επιτροπής! Αντίστοιχα, καταδείχτηκαν επτά σαφείς παραβάσεις του Γενικού Κανονισμού Κίνησης. Έχουν προφυλακιστεί στελέχη του ΟΣΕ.

Ως προς τη σύμβαση 717, σύμφωνα με τον κ. Σπίρτζη, δεν υπάρχει αιτιώδης συνάφεια ανάμεσα στη μη εκτέλεση της σύμβασης και στην τραγωδία των Τεμπών, μια σύμβαση που υπογράφηκε από τη Νέα Δημοκρατία το 2014, εγκαταλείφθηκε από τον ΣΥΡΙΖΑ την περίοδο 2015 - 2019 και ολοκληρώθηκε, τελικά, τον Σεπτέμβριο του 2023 από την Κυβέρνηση της Νέας Δημοκρατίας. Αλλά και η ολοκλήρωσή της δεν προέκυψε στην εξεταστική επιτροπή ότι θα έχει αποτρέψει το δυστύχημα, αν είχαν γίνει πάλι ανθρώπινα λάθη.

Ο κ. Καραμανλής, προφανώς, δεν καλύπτεται από καμμία βουλευτική ασυλία. Αυτή τη δήλωσή του χτες, χειροκρότησαν οι Βουλευτές της Νέας Δημοκρατίας. Είναι δεν είναι Βουλευτής, η διαδικασία του άρθρου 86 είναι αυτή η οποία καθορίζει την ευθύνη των Υπουργών.

Να τονίσω ότι η πρόταση του ΠΑΣΟΚ τον Νοέμβριο του 2023, στηριζόμενη στο πόρισμα του Ευρωπαίου εισαγγελέα, δεν σχετίζεται με το έγκλημα των Τεμπών. Σχετίζεται με το αντίθετο. Κατηγορείται η Κυβέρνηση, γιατί τελικά ολοκλήρωσε τη διαδικασία και τελικά, υπήρξε τον Σεπτέμβριο του 2023 το σύστημα που προέβλεπε η 717. Το ζήτημα, λοιπόν, βρίσκεται στη δικαιοσύνη.

Η επιμονή με την πρόταση δυσπιστίας φανερώνει όχι μια αναζήτηση για την αλήθεια αλλά μια πολιτική εκμετάλλευση ενός τραγικού δυστυχήματος, όπου αναλήφθησαν πολιτικές ευθύνες πολιτικών προσώπων και αβάσιμα λέτε, χωρίς να έχετε καταθέσει πρόταση, ότι υπάρχει και ποινική ευθύνη.

Σε όλη αυτή τη συζήτηση προστίθεται προ ημερών και το ένστολο τελεσίγραφο του κ. Κασσελάκη, το οποίο προετοιμάζει ένα μετεκλογικό αφήγημα μετά από τις ευρωεκλογές, προκαταλαμβάνοντας τα εκλογικά αποτελέσματα.

Τι βλέπουμε, λοιπόν, κυρίες και κύριοι συνάδελφοι; Βλέπουμε το ΠΑΣΟΚ να αγωνιά για τη δεύτερη θέση. Βλέπουμε τον ΣΥΡΙΖΑ να αγωνιά για τα αποτελέσματα των ευρωεκλογών. Βλέπουμε τον κ. Τσίπρα, σύμφωνα με δημοσίευμα της εφημερίδας «ΠΡΩΤΟ ΘΕΜΑ», να αγωνιά για τη δική του εικόνα και να ετοιμάζει το δικό του rebranding και πιθανόν στο μυαλό του ή στο μυαλό συντρόφων του, το δικό του come back.

Την ίδια στιγμή που εσείς κοιτάτε το rebranding των κομμάτων σας, o Κυριάκος Μητσοτάκης έχει τελέσει το rebranding της χώρας, ενισχύοντας τη διεθνή μας αξιοπιστία, ανακτώντας την επενδυτική βαθμίδα, στηρίζοντας την ελληνική οικονομία σε τροχιά ανάπτυξης και ξένων επενδύσεων, αντιμετωπίζοντας πολλαπλές προκλήσεις με αποτελεσματικότητα, στηρίζοντας την κοινωνία στα δύσκολα.

Για όλους αυτούς τους λόγους ο λαός εμπιστεύεται τον Κυριάκο Μητσοτάκη, η Κοινοβουλευτική Ομάδα σύσσωμη, και γι’ αυτό καταψηφίζω την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Μηταράκης ήταν εντός του χρόνου. Επτά λεπτά και ένα δευτερόλεπτο. Περιμένουμε να κάνει το ίδιο και ο κ. Κουκουλόπουλος από το ΠΑΣΟΚ.

Έχετε τον λόγο, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, πριν δεκατρείς μήνες, καθηλωμένοι όλοι μας στους τηλεοπτικούς δέκτες και στα έξυπνα κινητά, παρακολουθήσαμε τις πράξεις ενός δράματος της τραγωδίας των Τεμπών. Την ίδια στιγμή εκατοντάδες οικογένειες, συγγενείς επιβατών και εργαζομένων στη μοιραία αμαξοστοιχία, ζούσαν στιγμές πραγματικά δραματικής αγωνίας, προκειμένου να μάθουν τι έχει γίνει με τους δικούς τους.

Αρκετοί από αυτούς βίωσαν το απόλυτο δράμα της απώλειας, τελικά.

Εκείνες ακριβώς τις στιγμές, όπως αποκαλύπτεται πλήρως πλέον και με το σημερινό δημοσίευμα της εφημερίδας «ΚΑΘΗΜΕΡΙΝΗ», κάποιοι, με απόλυτο κυνισμό, έμπαιναν στις πλατφόρμες του ΟΣΕ, γιατί είχαν τη δυνατότητα, παραποιούσαν συνομιλίες και τις πλάσαραν, με τη βοήθεια των μέσων ενημέρωσης, στην κοινή γνώμη, για να τεκμηριώσουν μια συγκεκριμένη γνώμη, ένα συγκεκριμένο αφήγημα, όπως λένε.

Ακριβώς αυτό που περιέγραψα με λίγα και απλά λόγια είναι η κεντρική ιδέα της πρότασης δυσπιστίας που κατέθεσαν τέσσερα κόμματα της Αντιπολίτευσης με πρωτοβουλία του Νίκου Ανδρουλάκη.

Από μόνο του το γεγονός του κυνισμού που αποπνέει όλη αυτή η ενέργεια, μαζί με τις ένα εκατομμύριο τριακόσιες χιλιάδες υπογραφές που είχαν συλλεγεί ήδη πριν μία εβδομάδα από τους πολίτες, αποτελούν σαφή αιτιολογική βάση για την ενέργειά μας. Και δεν χρειάζεται, νομίζω, περαιτέρω να αιτιολογήσουμε γιατί κάνουμε αυτή την πρόταση. Ήταν χρέος μας δημοκρατικό να κάνουμε αυτή την πρόταση, να πάρουμε αυτή την πρωτοβουλία.

Η Κυβέρνηση από τη μεριά της, αμυνόμενη, πρόταξε τρία επιχειρήματα. Και χαίρομαι πολύ -για το τρίτο ειδικά- που παραμένει στην Αίθουσα ο κ. Σκέρτσος.

Το πρώτο επιχείρημα της Κυβέρνησης ήταν η κατηγορία περί συμφερόντων: Από την «AEGEAN» και τα δωράκια μέχρι το αεροδρόμιο του Ελληνικού. Από τις τράπεζες με τα υπερκέρδη μέχρι το ολιγοπώλιο της ενέργειας. Με κορυφαία βέβαια και άκρως αντιληπτή απ’ όλους τους πολίτες, την παντελή αδυναμία αυτής της Κυβέρνησης να αντιμετωπίσει τους μηχανισμούς που οδηγούν στην ακρίβεια, ερχόμενη σε σύγκρουση με συγκεκριμένα συμφέροντα. Όταν η σημερινή Κυβέρνηση μας κουνάει το δάχτυλο περί συμφερόντων, λέμε πολύ απλά ότι στο σπίτι του κρεμασμένου, κύριε Υπουργέ, δεν μιλάνε για σχοινί. Αυτό! Δεν χρειάζεται να μείνω άλλο σε αυτό το ζήτημα των συμφερόντων.

Δεύτερη θεωρία, που ξετυλίχθηκε ιδιαίτερα χθες από τον έχοντα το βασικό βάρος των επιχειρημάτων, τον Υπουργό Επικρατείας, τον κ. Βορίδη, ο οποίος είπε: «Συμφωνούμε όλοι σε αυτή την Αίθουσα σε δύο διαπιστώσεις. Πρώτον, ότι υπήρξε ανθρώπινο λάθος». Φυσικά, συμφωνούμε. Δεν άκουσα κανέναν συνάδελφο να αρνείται ότι υπήρξαν και ανθρώπινα λάθη. Είπε επίσης: «Δεύτερον, συμφωνούμε όλοι ότι υπάρχουν συστημικά προβλήματα διαχρονικά στον ΟΣΕ». Προφανώς συμφωνούμε επίσης όλοι σε αυτό.

Παρέλειψε τεχνηέντως και προκλητικά ένα τρίτο σημείο στο οποίο συμφωνούν επίσης άπαντες και όχι μόνο στην Αίθουσα, αλλά όλοι οι Έλληνες πολίτες, ότι αν η 717 είχε υλοποιηθεί, δεν θα γινόταν ποτέ το ατύχημα, γιατί αφαιρούσε τον παράγοντα του ανθρώπινου λάθους. Τόσο απλό!

Εγώ θα κάνω, μάλιστα, μια υπέρβαση από τη θέση του ΠΑΣΟΚ στην πρόταση για σύσταση προανακριτικής επιτροπής και θα πω ότι δεν χρειαζόταν καν για εμένα το πόρισμα της Ευρωπαίας εισαγγελέα. Δεν χρειαζόταν καν!

Όταν έχεις έναν διαγωνισμό που βγαίνει στον αέρα το φθινόπωρο του 2014 και η σύμβαση τελικά, αφού έχει μεσολαβήσει και η τραγωδία των Τεμπών, φτάνει να υλοποιηθεί το φθινόπωρο του 2023, με εννιά χρόνια καθυστέρηση -ακριβώς εννιά χρόνια μετά, δεν πρέπει να ψάξει η Βουλή αν υπάρχει αιτιώδης συνάφεια; Δεν είναι ετυμηγορία η σύσταση εξεταστικής επιτροπής. Είναι πρόταση για να διερευνήσει. Δεν ποινικοποιεί ούτε στοχοποιεί κανέναν. Αυτό το απλό ζητήσαμε και καταθέσαμε.

Και μόνο αυτός ο λόγος, τα εννιά χρόνια που έκανε να υλοποιηθεί μία σύμβαση, από το φθινόπωρο του 2014 μέχρι το φθινόπωρο του 2023, είναι επαρκής για να συστήσουμε αξιοπρεπώς μια προανακριτική επιτροπή. Τόσο απλά! Και σε αυτό έρχεται βέβαια να συμβάλει, όπως είπαμε, και η απαίτηση ενός εκατομμυρίου τριακοσίων χιλιάδων πολιτών και βέβαια, το πόρισμα της ευρωπαϊκής εισαγγελίας. Τελεία!

Ποια άλλα στοιχεία πρέπει να προσκομίσουμε, κυρίες και κύριοι συνάδελφοι; Και έρχομαι στο τρίτο επιχείρημα της Κυβέρνησης: «Ας αφήσουμε τη δικαιοσύνη να κάνει τη δουλειά της», υπονοώντας ότι κι εμείς οι υπόλοιποι να κάνουμε τη δουλειά μας.

Είπα ότι χαίρομαι που είναι ο κ. Σκέρτσος στην Αίθουσα, γιατί μιλώντας για ένα προσωπικό οικογενειακό δράμα, με το οποίο προφανώς ο καθένας μας συγκινήθηκε ακούγοντάς τον, μας είπε ότι ως πολιτικός αυτό που στο δια ταύτα βγάζει ως συμπέρασμα με αυτό το δράμα είναι τι κάνουμε για την ασφάλεια.

Ακριβώς αυτό δεν είπατε, κύριε Υπουργέ; Για τον δρόμο και όλα τα υπόλοιπα.

Τι έχει κάνει η Κυβέρνηση για την υπόθεση των σιδηροδρόμων από την τραγωδία των Τεμπών και μετά, σε μια περίοδο μάλιστα που η χώρα έχει πρωτοφανή στην πρόσφατη ιστορία της χρηματοδοτικά μέσα, μαζί με το Ταμείο Ανάκαμψης, προκειμένου να κάνει μια μεγάλη τομή στις μεταφορές, καθιστώντας τον σιδηρόδρομο ένα βασικό μέσο μεταφοράς και όχι όπως ήταν τη δεκαετία του 1950;

Κυρίες και κύριοι συνάδελφοι, ξέρετε ότι έχει να στρωθεί καινούργια γραμμή, πλην της διπλής γραμμής Αθηνών – Θεσσαλονίκης, πριν από τον πόλεμο; Μεταπολεμικά δεν στρώθηκε ούτε ένα μέτρο σιδηροδρομικής γραμμής σε αυτή τη χώρα.

Απ’ ό,τι μας λένε οι παλιότεροι, τη δεκαετία του 1950, με την παράταξη για την οποία τόσους ύμνους ακούσαμε χθες, της Νέας Δημοκρατίας, για την οποία είστε υπερήφανος, κύριε Υπουργέ, που την υπηρετείτε εδώ και ένα, δύο, τρία χρόνια -δεν ξέρω πόσα-, το μεγαλύτερο ρουσφέτι ήταν μια άδεια φορτηγού δημόσιας χρήσης. Είστε το κόμμα της ρόδας γενικά και συνεχίζετε ακόμα και σήμερα. Στο Ταμείο Ανάκαμψης ψάχνουμε να βρούμε ΟΣΕ και δεν βρίσκουμε πουθενά.

Θα σας διαβάσω κάτι και θα το καταθέσω, κύριε Πρόεδρε, στα Πρακτικά.

Ακούστε. Λίγες μέρες πριν τα Τέμπη, ο Πρωθυπουργός ανακοινώνει νέα γραμμή «Λαγκαδάς – Καλαμπάκα». Το ‘40 έχει πάει το πρόγραμμα λίγους μήνες μετά. «Η επόμενη δεκαετία θα είναι η δεκαετία των μεγάλων σιδηροδρομικών έργων», λέει ο κ. Μητσοτάκης.

Μετά το ατύχημα: «Ο σιδηρόδρομος είναι το πιο φιλοπεριβαλλοντικό μέσο». Είμαστε πολύ πίσω από την Ευρώπη, αλλά έτσι θα γίνει και στην πατρίδα μας».

Στις 14 Μαρτίου είπε: «Η ανάταξη του σιδηροδρόμου είναι προσωπικό μου στοίχημα».

Συνέντευξη στον Σταύρο Θεοδωράκη: «Πώς θα πετύχουμε αυτά που ήδη έχω πει πριν τις εκλογές, μα με αναθεώρηση του Ταμείου Ανάκαμψης».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Τα πλήρη πρακτικά των δηλώσεων του Πρωθυπουργού τα καταθέτω στα Πρακτικά.

(Στο σημείο αυτό ο Βουλευτής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ψάχνουμε στο Ταμείο Ανάκαμψης και δεν βρίσκουμε τίποτα. Ένα έργο 112 εκατομμύρια ευρώ συν τα 180 εκατομμύρια για την αποκατάσταση των ζημιών από τον «Ντάνιελ» στη Θεσσαλία! Τίποτα άλλο! Με συναδέλφους ψάχνουμε να βρούμε το πρόγραμμα που ενέκρινε το Υπουργικό Συμβούλιο πριν λίγο, τρένο δεν υπάρχει πουθενά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Με αυτό τελειώνω, κύριε Πρόεδρε.

Την ίδια ώρα η Ελλάδα –προσέξτε- και στις επιβατικές μεταφορές και στις εμπορευματικές μεταφορές είναι ακριβώς στο ένα δέκατο των ποσοστών που έχει κατά μέσο όρο η Ευρωπαϊκή Ένωση.

Η αβελτηρία σας, λοιπόν, στο ζήτημα του σιδηροδρόμου και η μη αξιοποίηση μιας τέτοιας τραγωδίας σε μια τέτοια κατεύθυνση είναι το δεύτερο μεγάλο έγκλημα των Τεμπών και έχει την υπογραφή της Κυβέρνησης Μητσοτάκη και της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Σπάνιας έχει τον λόγο και μετά η κ. Κασιμάτη. Και κλείνουμε με τους συναδέλφους Βουλευτές και μπαίνουμε στους Κοινοβουλευτικούς Εκπροσώπους.

Ορίστε, κύριε Σπάνια.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα για την πρόταση δυσπιστίας, μια ενέργεια από την Αντιπολίτευση, που επιχειρεί τη δημιουργία σύγχυσης και αποπροσανατολισμού του ελληνικού λαού. Πρόκειται για μια συστηματική προσπάθεια της Αντιπολίτευσης, που, λασπώνοντας, μηδενίζοντας και απαξιώνοντας τα πάντα, την υγεία, την πολιτική, την παιδεία, την οικονομία, ακόμα και την ανθρώπινη ύπαρξη με την εκμετάλλευση του ανθρώπινου πόνου, αποσκοπεί να ανατρέψει την Κυβέρνηση.

Ο Πρόεδρος του ΠΑΣΟΚ με λεξιλόγιο που τον αντιπροσωπεύει, αποκαλεί την εκλεγμένη προ εννέα μηνών Κυβέρνηση «αδίστακτη αγέλη εξουσίας». Ενώ από τη Θήβα ο Αρχηγός του ΣΥΡΙΖΑ κάλεσε τον κ. Μητσοτάκη να παραιτηθεί ήρεμα. Τον κάλεσε να παραιτηθεί ήρεμα! Δεν ξέρω τι ακριβώς μπορεί να σημαίνει αυτό. Ζήτησε εκλογές με διεθνείς παρατηρητές, όπως συμβαίνει και στα κράτη της Αφρικής, που ίσως λόγω της ημέρας, ίσως λόγω της παρέλασης, ίσως λόγω του χακί, ίσως «τα λόγια του παπά» επηρεάστηκε ο Αρχηγός του ΣΥΡΙΖΑ.

Για την υπόλοιπη Αντιπολίτευση δεν ετίθετο θέμα. Από τη στιγμή που υπάρχει συνωμοσιολογία, είναι παρών, προσπαθώντας να επιβάλλουν τα θέλω τους, και, το χειρότερο, χρησιμοποιώντας τον ανθρώπινο πόνο, μαχόμενοι ποιος το είπε πρώτος και ποιος πονάει περισσότερο. Όλα αυτά ακούγονται μέσα σε αυτή την Αίθουσα. Η Βουλή των Ελλήνων ζει μεγάλες στιγμές, αλλά όχι μοναδικές στιγμές. Μας θυμίζει κάτι αυτό; Μας θυμίζει την περίοδο 2019 - 2023. Είναι η συνταγή των θεωριών συνωμοσίας χωρίς στοιχεία, ουσία καμμία, λαϊκισμός, παραπληροφόρηση, υπερβολή, λεκτικές ακρότητες, θεωρίες συνωμοσίας, ασυγκράτητος λαϊκισμός και δημαγωγία. Πρόκειται για μια επιλογή που δοκίμασαν οι πολίτες τα χρόνια του 2015 και σας απάντησαν καταλλήλως.

Το τραγικό δυστύχημα των Τεμπών θα διερευνηθεί μέχρι τέλους. Αν κάποιοι νομίζουν ότι μπορούν να παίξουν το οποιοδήποτε παιχνίδι εκμετάλλευσης του ανθρώπινου πόνου σε οποιοδήποτε επίπεδο, είναι γελασμένοι. Όπως γνωρίζετε, βάσει του νόμου, μόλις μια εισαγγελική έρευνα βρεθεί μπροστά σε πιθανές ευθύνες πολιτικών προσώπων, τότε χωρίς περισσότερη διερεύνηση και χωρίς καν τεκμηρίωση, ενεργοποιείται το άρθρο 86 του Συντάγματος.

Κυρίες και κύριοι της Αντιπολίτευσης, δεν έχετε κανένα υπόβαθρο στην ελληνική κοινωνία. Η δικαιοσύνη ήταν πάντα δίπλα σε όλους αυτούς που πραγματικά αδικήθηκαν. Η δικαιοσύνη είναι αυτή η οποία θα δικαιώσει τον πόνο όλων των ανθρώπων και θα φτάσει εκεί που πρέπει, χωρίς να τη σταματήσει κανείς. Κυρίες και κύριοι της Αντιπολίτευσης, δεν μπορείτε να πείσετε τον ελληνικό λαό να σας ψηφίσει, και κάνετε οτιδήποτε, εκμεταλλευόμενοι ιδεολογικά, πολιτικά, οικονομικά, θρησκευτικά ιδεώδη, και τώρα φτάσατε και στην εκμετάλλευση του ανθρώπινου πόνου. Συνεχίζετε να χρησιμοποιείτε αυτό για το οποίο σας καταδίκασε ο ελληνικός λαός πολλές φορές: λάσπη παντού, τοξικότητα στο έσχατο σημείο, μέχρι και εκλογές με διεθνείς παρατηρητές.

Δεν θα αφήσουμε και δεν θα ξεχάσουμε τίποτα έως ότου αποδοθεί δικαιοσύνη, με ταπεινότητα στον πόνο των ανθρώπων, και δεν πρόκειται να επιτρέψουμε την πολιτική σας επιβίωση, εκμεταλλευόμενοι τον πόνο των συμπολιτών μας. Αυτή η Κυβέρνηση επιλέχτηκε για πολλοστή φορά να πάρει την τύχη της χώρας στα χέρια της, με εκλογές που κανένας ποτέ δεν τις αμφισβήτησε, με πίστη στο δημοκρατία, που εμείς τη διδάξαμε στον κόσμο.

Κυρίες και κύριοι συνάδελφοι, το έργο μας και η απόφαση του ελληνικού λαού είναι να κυβερνήσουμε τον τόπου με σταθερότητα, με δικαιοσύνη, με μεταρρυθμίσεις και διεκδικήσεις σε παγκόσμιο πλέον επίπεδο, δημιουργώντας και διορθώνοντας λάθη, με πάντα στόχο την ασφάλεια και τον Έλληνα πολίτη.

Κλείνοντας, πιστεύω ατράνταχτα στη δικαιοσύνη, την απόφαση της οποίας περιμένουμε, όπως πάντα πράττουμε, όπως οφείλουμε να κάνουμε, γνωρίζοντας, ισχυροποιώντας και νομιμοποιώντας με το νομοθετικό μας έργο τις συνθήκες για το αδιάβλητο της ανεξαρτησίας της. Δεν θα σας ακολουθήσουμε στον καταστροφικό δρόμο του λαϊκισμού.

Θα κλείσω με το εξής. Τελικά, τι είναι αλήθεια από όλα αυτά που λέμε εδώ μέσα; Ποιος μπορεί να απαντήσει; Η δικαιοσύνη, κυρίες και κύριοι συνάδελφοι, και ας την αφήσουμε επιτέλους να βρει την αλήθεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ και για την τήρηση του χρόνου.

Τον λόγο έχει τώρα η κ. Κασιμάτη.

Σας παρακαλώ, κυρία Κασιμάτη, να μείνετε και εσείς εντός του χρόνου, για να περάσουμε στους Κοινοβουλευτικούς Εκπροσώπους. Έχετε τον λόγο.

**ΝΙΝΑ ΚΑΣΙΜΑΤΗ:** Ευχαριστώ, κύριε Πρόεδρε.

Ξεκινώ την ομιλία μου, εκφράζοντας πρώτα από όλα την οδύνη μου για τον θάνατο του Μιχάλη Χαραλαμπίδη. Από του Βήματος της Βουλής των Ελλήνων κλίνω το γόνυ με σεβασμό μπροστά στην εθνική και κοινωνική απώλεια του μεγάλου αυτού οικουμενικού Έλληνα αγωνιστή, πολιτικού και διανοούμενου από τον Έβρο, που έδωσε το είναι του στον αντιδικτατορικό αγώνα από τις γραμμές του ΠΑΚ Ιταλίας για την αποκατάσταση της δημοκρατίας στην πατρίδα μας. Και στη συνέχεια με την πολιτική στάση, το παράδειγμα και τη διανοητική απειρόβαθη εργασία του αντανάκλασε χειροπιαστά τα ιδανικά του σοσιαλισμού, του περιφερειακού διεθνισμού, της αυτονομίας, του ανθρωπισμού και του πολιτισμικού ελληνικού τρόπου, με σκοπό την πρόοδο, την αυτοδιάθεση και την κοινωνική απελευθέρωση του λαού μας και των λαών της Ανατολικής Μεσογείου. Με ρεαλισμό ανέδειξε το τουρκικό πρόβλημα ως αιτία της μακραίωνης αποσταθεροποίησης στην περιοχή. Και βέβαια προέταξε την πολιτική της μνήμης, μεταξύ άλλων εισηγούμενος στον Ανδρέα Παπανδρέου την αναγνώριση της Γενοκτονίας του Ποντιακού Ελληνισμού που ψήφισε το ελληνικό Κοινοβούλιο.

Ο Μιχάλης Χαραλαμπίδης στην πολιτεία των ιδεών και του ήθους θα μείνει άπτωτος πυλώνας και σηματωρός. Και επειδή οι Πολιτικοί – με «π» κεφάλαιο- έχουν πάντα ολοκληρωμένη οπτική των πραγμάτων, οφείλω να καταθέσω πως με οξυδέρκεια είχε στηλιτεύσει το δήθεν εκσυγχρονιστικό -στα αλήθεια- τουρκομπαρόκ μοντέλο ανάπτυξης των ελίτ του Αθηνοκεντρικού κράτους, που μας οδήγησε στη χρεοκοπία το 2010, με ιδιαίτερη έμφασή του και εκτενείς αναλύσεις για τη συνειδητή αποεπένδυση στον ελληνικό σιδηρόδρομο και τις πολύπτυχες συνέπειές της, πράγμα που μας εισάγει και στη σημερινή συζήτηση.

Κυρίες και κύριοι Βουλευτές, κυρίες και κύριοι Υπουργοί, διανύουμε την τρίτη ημέρα της συζήτησης επί της πρότασης δυσπιστίας κατά της Κυβέρνησής σας, έναντι της οποίας δυσπιστεί σύσσωμη σχεδόν η Αντιπολίτευση, αντιπροσωπεύοντας, όπως έχει καθήκον, την ελληνική κοινωνία. Θα ξέρετε πως εννέα στους δέκα πολίτες, σύμφωνα με τις δημοσκοπήσεις, δυσπιστούν έναντι της Κυβέρνησης ρητά και κατηγορηματικά για το σιδηροδρομικό έγκλημα στα Τέμπη, για τις αιτίες, τους υπαιτίους και τις πράξεις συγκάλυψης που διαφαίνεται πως ενήργησε η δική σας Κυβέρνηση ήδη από τις πρώτες ώρες μετά το δυστύχημα στις 28 Φεβρουαρίου 2023, το μεγαλύτερο και πιο πολύνεκρο στην ιστορία της πατρίδας μας, που καταφάσκει με τον πιο οδυνηρό, κορυφαίο και τραγικό τρόπο την κατάπτωση του κράτους σε όλα τα επίπεδα επί των ημερών σας.

Όμως, για την πολύπλευρη ύβρη που έχετε διαπράξει έναντι του κράτους δικαίου με ορμητήριο το Μέγαρο Μαξίμου, όχημα το λεγόμενο «επιτελικό κράτος», που εξελίχθηκε σε ωμό παρακράτος αλά παλαιά, και διαφαινόμενο εγκέφαλο τον Πρωθυπουργό κ. Μητσοτάκη, έμελλε δυστυχώς τη δική σας Νέμεση να πληρώσουν πενήντα επτά αθώες ψυχές, που έδειξαν εμπιστοσύνη στην ευνομούμενη –νόμιζαν- πολιτεία σας ότι θα προστατέψει το αγαθό της ανθρώπινης ζωής. Οι αρχές και οι αξίες -που εσείς ξεκάθαρα δεν διαθέτετε- το καθήκον της μνήμης και της δικαιοσύνης το κομίζουν οι οικογένειές τους, ο μεγαλύτερος εφιάλτης σας, μαζί με τα αιματοβαμμένα ονόματά τους στο Σύνταγμα, που θελήσατε να σβήσετε, όπως άλλωστε και τα ίχνη σας.

Καθήκον της πολιτείας -γιατί η πολιτεία δεν μπορεί να είστε εσείς- είναι να επέλθει η κάθαρση, όχι με μεταφυσικό τρόπο, αλλά πολιτικά και δικαιϊκά. Τα γεγονότα είναι αδυσώπητα, όπως και ο κυνισμός σας να τα αλλοιώσετε, να αλλοιώσετε τον τόπο του εγκλήματος, τα στοιχεία, να αποκλείσετε μαρτυρίες, για να πλέξετε το αφήγημα του ανθρώπινου λάθους ως αποκλειστικού αιτίου και ταυτόχρονα να χειραγωγήσετε την κοινή γνώμη εν όψει των επερχόμενων εκλογών, με το ανθρώπινο λάθος, τα μονταρίσματα και ούτω καθεξής. Και συνεχίζετε. Η όλη σας παρουσία στην Ολομέλεια, χειροκροτώντας τον Κώστα Αχιλλέα Καραμανλή χθες, με Υπουργούς στα έδρανα να χασκογελάνε, ενώ οι γονείς των νεκρών παιδιών παρακολουθούν, με το περιεχόμενο των λόγων σας και το συνολικό μη ήθος που εκπέμψατε ήδη από την εξεταστική, έχει προκαλέσει πολύ.

Και αναρωτιέμαι ως πλειοψηφούσα έκφραση του πολιτικού συστήματος δεν ορρωδείτε μπροστά στην ακεραιότητα των γονέων, της μάνας, της παιδιάτρου κ. Καρυστιανού, που μέσα στο πένθος της λέει: «Αισθάνομαι τύψεις γιατί σαν κομμάτι αυτής της κοινωνίας επέτρεψα και εγώ να συμβεί αυτό»; Αναλαμβάνει τις δικές σας ευθύνες. Δεν σας ενδιαφέρει να αποκαλυφθεί η αλήθεια, όχι μόνο για την τιμωρία των υπαιτίων, αλλά για να μην ξανασυμβεί; Ισχυρίζομαι και καταγγέλλω πως δεν σας ενδιαφέρει.

Θέλω, λοιπόν, να έρθω στο σήμερα για να σας αποδείξω πόσο επικίνδυνοι παραμένετε, πέραν όλων όσων έχουμε εκθέσει για τα γεγονότα και για τη συγκάλυψη. Και περιμένω τον Υπουργό τον αρμόδιο και τον Πρωθυπουργό να μας απαντήσει.

Σήμερα που μιλάμε υπάρχει σύμβαση πρόσβασης της «HELLENIC TRAIN» στο δίκτυο του ΟΣΕ; Ο διαχειριστής του δικτύου της σιδηροδρομικής υποδομής, ο ΟΣΕ, έχει εκδώσει δήλωση δικτύου για το 2024, όπως προβλέπεται από τον ERA, τον European Railway Agency, το οποίο είναι αναπόσπαστο μέρος κάθε σύμβασης πρόσβασης που περιγράφει τι παρέχει ο ΟΣΕ ως υποδομή στις σιδηροδρομικές εταιρείες; Η δήλωση που ορίζει λεπτομερώς τους γενικούς κανόνες, τις προθεσμίες, τις διαδικασίες και τα κριτήρια για τα συστήματα κατανομής χωρητικότητας, που εμπεριέχει το είδος συστημάτων κυκλοφορίας, δηλαδή της ασφάλειας, τις τεχνικές προδιαγραφές, το ισχύον πλαίσιο ασφάλειας, την τηλεδιοίκηση, τη φωτεινή σηματοδότηση υπάρχει;

Έχουμε μόνο τη δήλωση δικτύου του 2023. Τίποτα άλλο δεν μπορούμε να βρούμε για το 2024, γιατί άλλωστε γνωρίζουμε ότι ο διευθυντής γραμμών του ΟΣΕ και ο διευθυντής ηλεκτρομηχανολογικών συστημάτων αρνούνται να υπογράψουν. Δεν υπάρχει δήλωση δικτύου. Γιατί; Για να μην αναλάβουν τις ευθύνες της μη τηλεδιοίκησης που εσείς διατείνεστε ψευδέστατα ότι έχετε ολοκληρώσει.

Και φέρτε μας τα πρωτόκολλα καταστροφής εγγράφων που πήραν φωτιά χτες οι μηχανές στον έκτο όροφο του ΟΣΕ και χάλασαν και άρχισαν κάποιοι να σκίζουν με τα χέρια.

Πόσα κρύβετε; Πόσο κινδυνεύουμε σήμερα; Πόσους θα θρηνήσουμε; Πόσο κινδυνεύουμε μπαίνοντας σήμερα στα τρένα;

Αβελτηρία, διαφθορά, παράνομη μεταφορά εύφλεκτου υλικού, μεταφορά τριακοσίων κυβικών χώματος, επιχωματώσεις, μπάζωμα, συγκάλυψη, μοντάρισμα, διαπλοκή, κίνδυνος θάνατος, διαρκές έγκλημα.

Η άρνησή σας, κυρίες και κύριοι Βουλευτές της Νέας Δημοκρατίας, σε αυτή τη μαζική δυσπιστία στην Κυβέρνηση Μητσοτάκη από την κοινωνικά μονήρη και πελιδνή πλειοψηφία σας θα αποδείξει με τον πλέον κρυστάλλινο τρόπο αυτό που ο ελληνικός συνταγματισμός ονομάζει δυσαρμονία λαϊκής βούλησης και κυβερνητικής πλειοψηφίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία συνάδελφε, παρακαλώ.

**ΝΙΝΑ ΚΑΣΙΜΑΤΗ:** Τελειώνω, κύριε Πρόεδρε.

Άρα, εσείς οι ίδιοι οι Βουλευτές της Πλειοψηφίας με την ψήφο σας σε αυτή την Κυβέρνηση θα πιστοποιήσετε τη δυσαρμονία, μια δυσαρμονία με τη λαϊκή βούληση που δεν σας επιτρέπει πλέον να κυβερνάτε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ξεκινάμε με τον κ. Καζαμία.

**ΔΗΜΗΤΡΙΟΣ ΚΥΡΙΑΖΙΔΗΣ:** Να βοηθήσω λίγο τη διαδικασία. Δέκα δευτερόλεπτα θα χρειαστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πώς να μας βοηθήσετε;

**ΔΗΜΗΤΡΙΟΣ ΚΥΡΙΑΖΙΔΗΣ:** Να καταστεί δυνατό να καταθέσουμε την τοποθέτησή μας σε εσάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το σκεφτούμε.

**ΔΗΜΗΤΡΙΟΣ ΚΥΡΙΑΖΙΔΗΣ:** Όσοι συνάδελφοι θέλουν να σας παρακαλέσω να τους πείτε να καταθέσουν στα Πρακτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα το δούμε και θα σας πούμε.

Σας παρακαλώ οι Κοινοβουλευτικοί Εκπρόσωποι στον χρόνο που τους έχει απομείνει να είναι εντός του χρόνου. Ο κ. Καζαμίας έχει τον λόγο για δώδεκα λεπτά. Ακολουθεί ο κ. Βρεττός με έξι λεπτά και ο κ. Δημητριάδης με έξι λεπτά.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, όλοι οι Βουλευτές της Πλεύσης Ελευθερίας υπογράψαμε προχθές την πρόταση δυσπιστίας κατά της Κυβέρνησης, διότι έχει ξεπεραστεί ένα κρίσιμο όριο ή αλλιώς έχουν παραβιαστεί κάποιες κόκκινες γραμμές, που πιστεύουμε ότι καμμία κυβέρνηση σε καμμία στιγμή και με κανέναν τρόπο δεν νομιμοποιείται να παραβιάζει.

Η πρώτη κόκκινη γραμμή που έχει παραβιαστεί είναι η συστηματική και ενορχηστρωμένη επιχείρηση συγκάλυψης ενός τεράστιου εγκλήματος που στοίχισε τις ζωές τουλάχιστον πενήντα επτά ανθρώπων, στην πλειονότητά τους νέων, και επέφερε τον τραυματισμό εκατόν ογδόντα τουλάχιστον ανθρώπων, εκ των οποίων πολλοί με βαρύτατους τραυματισμούς. Μια κυβέρνηση που χειραγωγεί τους θεσμούς για να συσκοτίζει ένα έγκλημα τέτοιων διαστάσεων και χρησιμοποιεί την εξουσία για να παρεμποδίζει αντί να διευκολύνει τη διερεύνησή του είναι μια Κυβέρνηση που, κατά τη γνώμη μας, δεν πρέπει να απολαμβάνει την εμπιστοσύνη της Βουλής.

Την περασμένη εβδομάδα σε αυτή την Αίθουσα συζητήσαμε το πόρισμα που κατέθεσε η Πλειοψηφία της Νέας Δημοκρατίας με τα δικά της συμπεράσματα για την έρευνα της εξεταστικής επιτροπής των Τεμπών. Δυστυχώς, όμως, η Πλεύση Ελευθερίας ανέδειξε με λεπτομερείς αναφορές σε πλήθος στοιχείων ότι τα συμπεράσματα αυτού του πορίσματος δεν προσέφεραν απολύτως τίποτα καινούργιο από όσα ήδη έλεγε η Κυβέρνηση προτού συσταθεί η εξεταστική επιτροπή. Το πόρισμα αυτό περιέχει τα υπερασπιστικά επιχειρήματα μιας Κυβέρνησης που βρίσκεται σε δύσκολη θέση στη συνείδηση όλων των πολιτών, διότι είναι εκείνη που κατηγορείται για το έγκλημα των Τεμπών και οφείλει να απολογηθεί.

Όπως είχα την ευκαιρία να τονίσω την περασμένη βδομάδα από αυτό το Βήμα, όποιος διαβάσει τα εννέα γενικά συμπεράσματα του πορίσματος έχει την αίσθηση ότι αυτά θα μπορούσαν να είχαν γραφεί και στις αρχές Νοεμβρίου, προτού αρχίσει η εξεταστική επιτροπή τις εργασίες της. Γιατί; Διότι το αποτέλεσμα της έρευνας ήταν προκαθορισμένο από τη Νέα Δημοκρατία.

Στο πρώτο και δεύτερο συμπέρασμα του πορίσματος της Νέας Δημοκρατίας διαβάζουμε ότι για όλα έφταιξαν μόνο ο μοιραίος σταθμάρχης, ο μηχανοδηγός και η αποτυχία της πιστής εφαρμογής του γενικού κανονισμού κίνησης από τους υπαλλήλους των σιδηροδρόμων.

Στο πέμπτο συμπέρασμα διαβάζουμε ότι για τη μη εφαρμογή της περιβόητης σύμβασης 717 για την τηλεδιοίκηση όχι μόνο δεν υπάρχουν ευθύνες από τον κ. Καραμανλή, τον οποίο η Κυβέρνηση συνεχίζει να προστατεύει, αλλά μετά το 2019 έγινε –λέει- τεράστια πρόοδος. Χθες βράδυ, μάλιστα, είδαμε άφωνοι τους Βουλευτές της Νέας Δημοκρατίας να αποθεώνουν τον κ. Καραμανλή με ένα παρατεταμένο χειροκρότημα ως και να ήταν ο ίδιος ο Πρωθυπουργός!

Η συσκότιση της αλήθειας μέσα από το πόρισμα της Πλειοψηφίας δεν είναι η μόνη κόκκινη γραμμή που παραβίασε η Κυβέρνηση. Η όλη διαδικασία συγκρότησης και λειτουργίας της εξεταστικής επιτροπής εκ μέρους της υπήρξε ένα μνημείο προσβολών, αυταρχισμού και αντικοινοβουλευτικής συμπεριφοράς.

Κατά συνέπεια, μια δεύτερη κόκκινη γραμμή που παραβιάστηκε από τον Πρόεδρο της επιτροπής και αρκετούς Βουλευτές της Νέας Δημοκρατίας ήταν οι κατά συρροή επιθέσεις, προσβολές και ύβρεις σε όποιον δεν ήθελε να ξεχάσει, σε όποιον έκανε ουσιαστικές ερωτήσεις και επέμενε να μιλά τη γλώσσα της αλήθειας, όπως, για παράδειγμα, η επικεφαλής μας, η κ. Κωνσταντοπούλου και η Βουλευτής μας, η κ. Καραγεωργοπούλου. Τη συστηματική εφαρμογή αυτής της τακτικής την είδαμε όταν μέσα από ανυπόστατα επιχειρήματα και περίεργες διαδικασίες εξαιρέθηκε η επικεφαλής της Πλεύσης Ελευθερίας από την εξεταστική επιτροπή για τα Τέμπη με το πρόσχημα ότι είναι συνήγορος τριών οικογενειών θυμάτων, τις οποίες ως γνωστόν υπερασπίζεται αφιλοκερδώς. Η συμμετοχή της στην επιτροπή παρουσιάστηκε ως μια δήθεν σύγκρουση συμφερόντων, ωσάν ο σκοπός της εξεταστικής επιτροπής να ήταν αντίθετος ή διαφορετικός από τη δικαίωση των οικογενειών των θυμάτων. Όμως, από ό,τι φαίνεται, για την Κυβέρνηση ήταν.

Αργότερα, βεβαίως, χωρίς καμμία συναίσθηση του τι ερευνά ο Πρόεδρος της εξεταστικής επιτροπής, ο κ. Μαρκόπουλος, αποκάλεσε την επιτροπή «γουρλίδικη» και μετά, βεβαίως, αναγκάστηκε να ζητήσει συγγνώμη.

Όμως, και όταν η Πλεύση Ελευθερίας αναφερόταν ήδη από την επομένη των εκλογών στην κυβερνητική σιωπή που περιβάλλει το έγκλημα των Τεμπών, ο Αντιπρόεδρος της Νέας Δημοκρατίας, ο κ. Γεωργιάδης, κατηγορούσε τα Κόμματα της Αντιπολίτευσης –τον Νοέμβριο αυτά- ότι ασχολούνται με πράγματα που δεν αφορούν κανέναν και προσέθετε: «Δηλαδή, σήμερα στην Ελλάδα πόσοι πιστεύετε από τους εκατό συμπολίτες μας…» -έλεγε- «… άμα τους ρωτήσουμε ενδιαφέρονται για την εξεταστική ή την προκαταρκτική επιτροπή για τα Τέμπη;».

Είναι βεβαίως ο ίδιος ο κ. Γεωργιάδης ο οποίος χθες βράδυ, αφού συνειδητοποίησε πλέον ότι η κοινή γνώμη βοά με τους χειρισμούς παρεμπόδισης, χειραγώγησης και συγκάλυψης του εγκλήματος από την Κυβέρνηση, άρχισε να φωνάζει από αυτό το Βήμα κοκκινίζοντας και χτυπώντας τα μικρόφωνα για να υποστηρίξει ότι τάχα δεν υπήρξε έγκλημα και ότι η στάση του κ. Καραμανλή αξίζει επαίνους και συγχαρητήρια.

Όμως και στη διάρκεια της συζήτησης για τα Τέμπη την περασμένη εβδομάδα ο κ. Μητσοτάκης επέλεξε να μην παραβρεθεί στη Βουλή, προφανώς για να υποβαθμίσει ξανά την υπόθεση και να συμβάλει έτσι στο να ξεχαστεί-αυτή η υπόθεση, που δυστυχώς ούτε ξεχνιέται και ούτε πρόκειται να ξεχαστεί.

Άκουσα προχθές τη Γραμματέα της Πολιτικής Επιτροπής της Νέας Δημοκρατίας να εξηγεί στο ραδιόφωνο της ΕΡΤ ότι ο Πρωθυπουργός –λέει- δεν παραβρέθηκε την περασμένη εβδομάδα στη Βουλή για να μην επηρεάσει την αμεροληψία της διαδικασίας. Όλο το επίσημο πόρισμα στηρίζεται μόνο από Βουλευτές της Νέας Δημοκρατίας και ο Πρωθυπουργός απείχε από τη συζήτηση για να μη δώσει τάχα κομματικό χρώμα στη διαδικασία. Μα, αλήθεια, πού τα βρίσκετε αυτά τα συγκλονιστικά επιχειρήματα;

Μια τρίτη κόκκινη γραμμή που παραβιάστηκε τις τελευταίες μέρες είναι οι αλυσιδωτές αποκαλύψεις περί παρεμβάσεων στον τόπο του εγκλήματος με προφανή σκοπό την παραποίηση στοιχείων και η αδιάκοπη προσπάθεια της Κυβέρνησης να υποβαθμίσει τη σημασία των αποκαλύψεων αυτών. Είχαμε από την αρχή τη γνωστή υπόθεση του μπαζώματος, για την οποία το πόρισμα της εξεταστικής επιτροπής λέει με απίθανη αοριστία ότι «ελήφθη με απόφαση των αρμοδίων επιχειρησιακών συλλογικών οργάνων». Να τη θυμάστε τη φράση αυτή: «Απόφαση των αρμοδίων επιχειρησιακών συλλογικών οργάνων». Διότι πρόσφατα, όπως γνωρίζουμε, ασκήθηκε δίωξη για το θέμα αυτό κατά του πρώην Περιφερειάρχη Θεσσαλίας Κώστα Αγοραστού.

Επιπλέον, είχαμε το Σαββατοκύριακο το πρωτοσέλιδο ρεπορτάζ της εφημερίδας «ΤΟ ΒΗΜΑ» για την παραποίηση των μαγνητοφωνημένων διαλόγων ανάμεσα στον σταθμάρχη και τους μηχανοδηγούς.

Χθες ήρθε εδώ τα μεσάνυχτα ο Κυβερνητικός Εκπρόσωπος, ο κ. Μαρινάκης, να κάνει την πρώτη εμφάνισή του στη Βουλή από τις εκλογές του περασμένου Ιουνίου. Μόλις τον είδαμε, περιστοιχισμένο μάλιστα από καμμιά δεκαριά Υπουργούς στα κυβερνητικά έδρανα, τη στιγμή που δεν είχαν απομείνει στα βουλευτικά έδρανα της Νέας Δημοκρατίας παρά πέντε-έξι Βουλευτές, καταλάβαμε πόσο σκοτείνιασαν τα πράγματα για την Κυβέρνηση. Ακόμη και παλαιότεροι Βουλευτές δεν είχαν ξαναδεί τέτοια εικόνα.

Ο κ. Μαρινάκης λοιπόν που ήρθε εδώ να σώσει την κατάσταση –και βεβαίως δεν έσωσε τίποτα- μας είπε ότι το μοντάζ του ηχητικού υλικού με τους διαλόγους του σταθμάρχη και του μηχανοδηγού λίγο πολύ δεν άλλαξε τίποτα και άρα δεν πρέπει να μας απασχολεί –μας είπε.

Εκείνο όμως που δεν μας απάντησε είναι ποιος παραποίησε αυτό το ντοκουμέντο και γιατί η Κυβέρνηση δεν διερευνά ποιος έκανε το μοντάζ στο ηχητικό υλικό, ώστε να μάθουν οι πολίτες την αλήθεια.

Παράλληλα, εδώ και δεκατρείς μήνες το έγκλημα των Τεμπών έχει διαμορφώσει ένα διογκούμενο κοινωνικό κίνημα αμφισβήτησης της ειλικρίνειας και αξιοπιστίας της Κυβέρνησης Μητσοτάκη. Η πιο χειροπιαστή απόδειξη της ύπαρξης αυτού του ισχυρού κοινωνικού ρεύματος είναι το ψήφισμα της εκπροσώπου των οικογενειών των θυμάτων της κ. Μαρίας Καρυστιανού, με το οποίο 1,4 εκατομμύριο πολίτες ζητούν την εκκίνηση διαδικασιών για την απόδοση ευθυνών σε κυβερνητικά πρόσωπα, καθώς και την κατάργηση της ασυλίας για τις ποινικές ευθύνες των πολιτικών προσώπων.

Ο αριθμός αυτός ισοδυναμεί με τα 2/3 των πολιτών που εξέλεξαν την Κυβέρνησή σας στις τελευταίες εκλογές. Όλοι αυτοί οι πολίτες θεωρούν ότι η κυβερνητική πλειοψηφία δεν άρει την ασυλία του κ. Καραμανλή και τον καλύπτει, ακριβώς διότι πιστεύει ότι αν ο πρώην Υπουργός Μεταφορών οδηγηθεί στο δικαστήριο, είναι πολύ πιθανόν να βρεθεί ένοχος και να καταδικαστεί. Ως τώρα ο εντυπωσιακός αριθμός του 1,4 εκατομμυρίου πολιτών αναδεικνύει το ψήφισμα αυτό ανάμεσα σε εκείνα που έχουν λάβει την ευρύτερη λαϊκή υποστήριξη σε όλη τη σύγχρονη ελληνική Ιστορία και το αγνοείτε φυσικά.

Την ίδια στιγμή, έρευνες της κοινής γνώμης δείχνουν όλο και πιο ξεκάθαρα ότι οι πολίτες θεωρούν πως δεκατρείς μήνες μετά δεν έχει γίνει καμμία πρόοδος στη διερεύνηση του εγκλήματος των Τεμπών. Πρόσφατη δημοσκόπηση στις 22 Μαρτίου δείχνει ότι το 88% των πολιτών, δηλαδή εννιά στους δέκα ερωτηθέντες, δεν θεωρούν ότι το δικαστικό και πολιτικό σύστημα έχουν κινηθεί αποτελεσματικά για να αποδοθούν ευθύνες στο σιδηροδρομικό δυστύχημα των Τεμπών, ενώ σπανίως έχουμε δει τόσο συντριπτική πλειοψηφία να εκδηλώνεται στην ελληνική κοινωνία για οποιοδήποτε άλλο θέμα.

Τα δεδομένα αυτά, δηλαδή το ψήφισμα της κ. Καρυστιανού –που συζητείται τώρα σε δύο επιτροπές του Ευρωπαϊκού Κοινοβουλίου-, αλλά και τα συντριπτικά ευρήματα των ερευνών κοινής γνώμης δείχνουν ξεκάθαρα πως έχουμε να κάνουμε με μια γενικευμένη απονομιμοποίηση των χειρισμών της Κυβέρνησης σε μια τεράστιας σημασίας εθνική υπόθεση.

Επομένως, μία ακόμη «κόκκινη» γραμμή που παραβιάζει η Κυβέρνηση και θα μας οδηγήσει σήμερα στην υπερψήφιση της πρότασης δυσπιστίας είναι ότι πυροδοτεί μια κραυγαλέα αναντιστοιχία ανάμεσα στο δημόσιο αίσθημα περί δικαίου, αφ’ ενός, και στους ευσεβείς πόθους της για την πολιτική συγκάλυψη της υπόθεσης, αφ’ ετέρου.

Όμως, το έγκλημα των Τεμπών δεν είναι μια μεμονωμένη υπόθεση. Είναι η κορύφωση μιας σειράς σκανδάλων πολιτικής διαφθοράς και παραβιάσεων του κράτους δικαίου στη χώρα μας που έχει ενταθεί ιδιαίτερα επί κυβερνήσεων Μητσοτάκη. Εδώ και δύο χρόνια υπάρχει το σκάνδαλο των τηλεφωνικών παρακολουθήσεων πολιτικών Αρχηγών, δημοσιογράφων, Υπουργών της Κυβέρνησης ακόμα, το οποίο δεν έχει μέχρι τώρα διαλευκανθεί.

Μάλιστα, όταν τον περασμένο Σεπτέμβριο η ΑΔΑΕ, η Αρχή Διασφάλισης του Απορρήτου των Επικοινωνιών, φάνηκε πως ετοιμαζόταν να διερευνήσει σε βάθος την υπόθεση, η Διάσκεψη των Προέδρων της Βουλής, σε μια συνεδρίαση στην οποία παραβρέθηκα και διαμαρτυρήθηκα εντόνως μαζί με την κ. Κωνσταντοπούλου, άλλαξε με επιλήψιμες διαδικασίες τη σύνθεση της ανεξάρτητης αρχής ώστε να μη γίνει στο τέλος τίποτα.

Επίσης, το περασμένο δίμηνο το Ευρωπαϊκό Κοινοβούλιο, κατόπιν έκθεσης-κόλαφο από την Ευρωπαϊκή Κομισιόν που διοικείται από πλειοψηφία πολιτικών της κεντροδεξιάς, κύριοι της Κυβέρνησης, υιοθέτησε ψήφισμα κατά των παραβιάσεων του κράτους δικαίου από την ελληνική Κυβέρνηση. Η έκθεση της Κομισιόν και το ψήφισμα του Ευρωπαϊκού…

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ σε ένα λεπτό να ολοκληρώσετε.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η Πλεύση Ελευθερίας με βάση όσα είπα μέχρι τώρα θα ψηφίσει την πρόταση δυσπιστίας κατά της Κυβέρνησης για όλους αυτούς τους σοβαρούς λόγους: την παρακώλυση και συγκάλυψη της υπόθεσης των Τεμπών, την παραγνώριση της κοινωνικής κατακραυγής γι’ αυτούς τους κυβερνητικούς χειρισμούς, την υποβάθμιση σειράς νέων αποκαλύψεων περί σοβαρής παραποίησης των στοιχείων και την προσπάθεια κατασίγασης των φωνών που ζητούν δικαιοσύνη και ένα τέλος στις πρακτικές της κυβερνητικής διαφθοράς.

Τα σύγχρονα κοινοβουλευτικά συστήματα στηρίζονται στη θεμελιακή αρχή της νομιμότητας της εκάστοτε κυβέρνησης, ακόμη και μιας πρόσφατα εκλεγμένης Κυβέρνησης. Ύστερα όμως από όσα συνέβησαν και επιβεβαιώθηκαν με τη στάση σας στη Βουλή το τελευταίο διήμερο, θεωρούμε ότι η Κυβέρνηση οδήγησε με τα ίδια της τα χέρια στο να διαρραγεί η νομιμότητά της σοβαρά. Γι’ αυτό δεν φταίει κανένας άλλος εκτός από την αλαζονεία σας απέναντι στην κοινωνία, την καλή σχέση σας με το ρουσφέτι και τη διαφθορά και την πολύ κακή σχέση σας με την αλήθεια.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατέσσερις μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Κουφαλίων Θεσσαλονίκης, καθώς και δεκαπέντε μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Ξηρολόφου Θεσπρωτίας «Αρχαία Ελέα».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Το λόγο έχει ο κ. Βρεττός, Κοινοβουλευτικός Εκπρόσωπος της Νίκης.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι, συζητήσαμε αυτές τις τρεις μέρες την πρόταση δυσπιστίας κατά της Κυβέρνησης. Κάθε πρόταση δυσπιστίας αποτελεί μια σημαντική στιγμή για τον κοινοβουλευτισμό. Προφανώς, δεν είναι και η πιο ευχάριστη στιγμή για την οποιαδήποτε κυβέρνηση βρεθεί σε αυτή τη δεινή θέση της αμφισβήτησης, πόσω μάλλον για αυτή την Κυβέρνηση των εννέα μηνών που αλλιώς έδειχνε ο βηματισμός στην εκκίνησή της και στα πανηγύρια της εκλογής της, με κατατροπωμένη βέβαια την Αντιπολίτευση.

Όμως ο λαός, από την αρχαιότητα, λέει «μηδένα προ του τέλους μακάριζε» και στα νεοελληνικά παραλλαγμένο «τα στερνά τιμούν τα πρώτα». Και τα στερνά σας τα σύντομα είναι συνώνυμο του απεχθέστερου ποινικά και ηθικά εγκλήματος, του εγκλήματος της συγκάλυψης των αρμόδιων κυβερνητικών και υπηρεσιακών στελεχών που ευθύνονται για το φρικτό, βίαιο θάνατο πενήντα επτά αμέριμνων, νέων κυρίως, ανθρώπων και στο σοβαρό τραυματισμό άλλων εκατόν ογδόντα συμπολιτών μας.

Και επειδή προκληθήκαμε για τη μη συγκεκριμενοποίηση των προσώπων και των πράξεων ενοχής τους, σας απαντούμε: Επειδή εσείς φοβηθήκατε την προσωποποίηση των κατηγοριών, γι’ αυτό και διακόψατε άμεσα και βιαστικά αφού δεν μπορέσατε να ελέγξετε όπως επιθυμούσατε την εξεταστική επιτροπή, προτού έρθει σε γνώση της η δικογραφία που σχετίζεται με το ολέθριο αυτό έγκλημα.

Όμως, πρόλαβε αυτή η εξεταστική επιτροπή με τη δημοσιότητά της να εκθέσει την Κυβέρνηση της Νέας Δημοκρατίας και τις δολερές για εμάς ενέργειές της. Πρόλαβε αυτή η εξεταστική επιτροπή να ευαισθητοποιήσει την κοινωνία, να δώσει δύναμη και ελπίδα στους οικείους των νεκρών, ώστε να αγωνιστούν για τη δικαίωση της μνήμης των αδικοχαμένων παιδιών τους και αδελφών μας. Και αυτή η δύναμη των οικείων τους σάς εξέθεσε στην Ευρώπη, όπου εκεί ο σεβασμός στην ανθρώπινη ζωή είναι αδιαπραγμάτευτο δημοκρατικό δικαίωμα. Αυτή η δύναμη των οικείων και συγγενών υποχρέωσε και μερίδα του Τύπου να αφουγκραστεί αυτό το δημοκρατικό αίτημα του ενός εκατομμυρίου τετρακοσίων χιλιάδων πολιτών που δεν ανέχεται αυτή τη συγκάλυψη και άρχισαν κάποια ΜΜΕ να υπηρετούν το καθήκον τους, δειλά μεν, περιορισμένα και λίγα –να το παραδεχτούμε άλλωστε- αλλά άρχισαν. Άρχισαν να παρουσιάζουν, ναι, αυτά που αρχικά είχαν ακουστεί –σωστά λέτε-, είχαν αναφερθεί στην εξεταστική, είχαν κατατεθεί, αλλά είχαν συγκαλυφθεί και είχαν αποσιωπηθεί.

Επομένως, η Κυβέρνηση κατάλαβε πολύ καλά πως ο πολιτικός χρόνος της βιωσιμότητάς της μετράει αντίστροφα στην κλεψύδρα της. Το παραδέχεται η ίδια, όταν επικαλείται την επίθεση συμφερόντων. Στατιστικά είναι απόλυτα βέβαιο ότι η φθορά μιας Κυβέρνησης οφείλεται πάντα στα συμφέροντα τα οικονομικά, που τελικά αποσύρουν την προηγούμενη υποστήριξή τους.

Όμως, κυρίες και κύριοι Βουλευτές της Νέας Δημοκρατίας, η απόδοση δικαιοσύνης δεν είναι εργαλειοποίηση του πόνου, αλλά συνταγματική επιταγή και η τήρηση του Συντάγματος είναι υποχρέωση και καθήκον όλων των πολιτών και κυρίως όλων εμάς των Βουλευτών. Και αυτό υπηρετεί η πρόταση δυσπιστίας, έστω και αν έχει διαφορετικές προσεγγίσεις. Και αυτό το γνωρίζει πρωτίστως η ίδια η Κυβέρνηση καλύτερα από όλους. Γιατί γνωρίζει η ίδια την πραγματική δεινή οικονομική και κοινωνική κατάσταση.

Γιατί η ίδια γνωρίζει και υπηρετεί την ενδοτική εξωτερική πολιτική που πλήττει σοβαρά την εθνική κυριαρχία και αξιοπρέπεια. Γιατί η ίδια η Κυβέρνηση γνωρίζει και εφαρμόζει πολιτικές προκλητικά υπέρ του τραπεζικού κατεστημένου. Γιατί γνωρίζει η ίδια η Κυβέρνηση και προκρίνει πολιτικές υπέρ της ακρίβειας, υπέρ της αύξησης άμεσων, έμμεσων φόρων, τελών, κρυφών, φανερών, περιβαλλοντικών δήθεν. Γιατί γνωρίζει η ίδια η Κυβέρνηση και αδυνατεί να περιορίσει την αύξηση του εξωτερικού δανεισμού σε απόλυτους αριθμούς. Γιατί γνωρίζει η Κυβέρνηση, εσείς, η Κυβέρνηση της Νέας Δημοκρατίας και δεν μπορεί να αντιστρέψει τις πολιτικές που βυθίζουν τον λαό σε βαριά ύφεση, φτάνοντας στην τραγική φάση το ΑΕΠ σε απόλυτα αριθμητικά μεγέθη να είναι χαμηλότερο από τα «κόκκινα» εσωτερικά χρέη. Γιατί γνωρίζει η Κυβέρνηση της Νέας Δημοκρατίας και επιβάλλει τη διάλυση των παραδοσιακών ελληνικών αξιών, όπως του ιερού θεσμού της οικογένειας, υπέρ της «woke κουλτούρας» και της διαλυτικής για την κοινωνία ΛΟΑΤΚΙ ατζέντας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό έχετε ακόμα, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

Κυρίες και κύριοι συνάδελφοι, αυτά και άλλα τόσα δεινά που μόλις εννιά μήνες επέφερε η Κυβέρνηση του κ. Μητσοτάκη δεν ήταν ικανά να ενεργοποιήσουν το κοινωνικό μέτωπο αντίδρασης και αντίστασης σε αυτές τις εθνοκτόνες πολιτικές. Έτσι, αυτό το ολέθριο, οδυνηρό έγκλημα των Τεμπών πυροδότησε αυτό το κοινωνικό μέτωπο, γιατί όλα μπορεί να τα αντέξει ένας λαός που έχει αποδεχτεί τη σήψη ενός πολιτικού συστήματος, που έχει την ίδια μούρη, εκτός από ένα, την τιμή και τον σεβασμό στους αθώους νεκρούς του.

Και αυτό δεν γίνεται με λόγια, δεν γίνεται με εργαλειοποίηση, γίνεται με έργα και αυτό μπορεί να γίνει πρακτικά μόνο με την τιμωρία της Κυβέρνησης Μητσοτάκη για τη συγκάλυψη του εγκλήματος των Τεμπών. Και ζητάει ο λαός και υποστηρίζουμε εμείς στη Νίκη την απόδοση δικαιοσύνης στη μνήμη ακριβώς των αδελφών μας.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Ο κ. Δημητριάδης έχει τον λόγο.

Ορίστε, κύριε συνάδελφε, έχετε τον λόγο για έξι λεπτά και εσείς. Σας παρακαλώ να είστε εντός του χρόνου.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, θα ξεκινήσω λέγοντας τα εξής: Εννιά μήνες μετά τις εκλογές του Ιουνίου του 2023 η Κυβέρνηση έχει αποτύχει παταγωδώς σε όλους τους τομείς. Έχουμε ακρίβεια, δεν λειτουργεί τίποτα σωστά, είχαμε τη χειρότερη πυρκαγιά στην Ευρώπη τα τελευταία πενήντα χρόνια στον Έβρο, πλημμύρισε η Θεσσαλία και γενικώς βλέπουμε μια πάρα πολύ κακή εικόνα της Ελλάδος. Και δυστυχώς, ο ελληνικός λαός φτωχοποιείται συνεχώς, ενώ οι πλειστηριασμοί πρώτης κατοικίας συνεχίζονται αμείωτοι.

Σε όλα αυτά έρχεται να προστεθεί και η απαράδεκτη για εμάς κυβερνητική στάση στο έγκλημα των Τεμπών, όπου παρά τις μεγαλεπήβολες υποσχέσεις περί διαλεύκανσης, παρά τα μεγάλα λόγια του Πρωθυπουργού και τις υποσχέσεις ότι θα έρθουν όλα στο φως, δυστυχώς, στην εξεταστική επιτροπή όχι μόνο δεν ήρθαν όλα στο φως, αλλά αντιθέτως απαραδέκτως και χωρίς να υπάρχει καμμία αιτιολογία στις 20 Φεβρουαρίου σταμάτησαν εντελώς οι διαδικασίες της επιτροπής και ουσιαστικά δεν εκλήθησαν ποτέ ουσιώδεις μάρτυρες. Και όλα αυτά εδώ, ενώ όλοι μας είχαμε πει ότι πρέπει να έρθουν όλα στο φως, διότι είχαμε ιερό χρέος στους πενήντα επτά νεκρούς των Τεμπών, στους εκατόν ογδόντα τραυματίες και σε όλες τις οικογένειές τους.

Δυστυχώς -και λυπάμαι που το λέω αυτό εδώ- η Κυβέρνηση δεν ήρθη στο ύψος των περιστάσεων. Δεν προσπάθησε καν να καλέσει ουσιώδεις μάρτυρες. Έτσι, λοιπόν, σταμάτησε η εξεταστική επιτροπή και ακόμα και σήμερα δεν γνωρίζουμε για την πυρκαγιά, δεν γνωρίζουμε τίποτα για το μπάζωμα, δεν γνωρίζουμε για ουσιώδεις πτυχές του εγκλήματος των Τεμπών, οι οποίες, δυστυχώς, ακόμα και σήμερα έχουν μείνει στο σκοτάδι.

Και μάλιστα, η κυβερνητική πλειοψηφία έβγαλε ένα πόρισμα-ντροπή, κατά την άποψή μου, το οποίο αντί να εστιάσει στις ουσιώδεις παραλείψεις του κ. Καραμανλή και στα ουσιώδη λάθη που έγιναν επί διακυβερνήσεως της Νέας Δημοκρατίας, εστίασε μόνο στον σταθμάρχη και εστίασε και στους νεκρούς μηχανοδηγούς. Φτάσαμε στο σημείο να αποδίδονται ευθύνες σε νεκρούς μηχανοδηγούς.

Τώρα, επί του προκειμένου, θα έρθω στην πρόταση δυσπιστίας. Με αφορμή, λοιπόν, ένα δημοσίευμα της εφημερίδας «ΤΟ ΒΗΜΑ» την Κυριακή, το ΠΑΣΟΚ μαζί με άλλα κόμματα κατέθεσαν μια πρόταση δυσπιστίας. Να πω ότι όταν καταθέτουμε μία πρόταση δυσπιστίας, θα πρέπει να ελέγχουμε εάν υπάρχουν τα εχέγγυα επιτυχίας, τα οποία δεν υφίστανται διότι η Νέα Δημοκρατία έχει εκατόν πενήντα οκτώ και όλη η Αντιπολίτευση έχουμε εκατόν σαράντα δύο. Επομένως, λοιπόν, ήταν ένα εγχείρημα καταδικασμένο σε αποτυχία. Όταν, λοιπόν, η πρόταση δυσπιστίας γίνεται χωρίς εχέγγυα επιτυχίας, τότε αυτό το όπλο που έχει η Αντιπολίτευση μετατρέπεται σε μπούμερανγκ και γυρνάει εναντίον μας και σήμερα, δυστυχώς, το βράδυ, αντί να πέσει η Κυβέρνηση, όπως ψευδώς έλεγαν πάρα πολλοί, όχι μόνο δεν θα πέσει, αλλά θα βγει και ενισχυμένη. Κανονίσαμε να τους συσπειρώσουμε.

Και μάλιστα, δράττομαι της ευκαιρίας να πω και το εξής: Πριν από λίγες εβδομάδες είχε σημειωθεί ένα ρήγμα στην Κυβέρνηση με αφορμή τον γάμο των ομοφυλοφίλων. Τότε, λοιπόν, ενώ είχατε ένα χρυσό παράθυρο ευκαιρίας, μια ιστορική ευκαιρία να κάνετε πρόταση δυσπιστίας και μπορεί να πετύχαινε, επιλέξατε να στηρίξετε τον νόμο και να σας χειροκροτήσουν οι ΛΟΑΤΚΙ. Προείχαν, λοιπόν, οι ΛΟΑΤΚΙ από το να πέσει η Κυβέρνηση. Μην βγαίνετε, λοιπόν και μας λέτε σήμερα για πτώση, μπορούσατε να τους είχατε ρίξει λίγες βδομάδες πριν. Αυτά τα λέω για να λέμε την αλήθεια, να μην κοροϊδευόμαστε.

Να ξέρει, λοιπόν, ο ελληνικός λαός ότι αυτή η πρόταση δυσπιστίας είναι καθαρά προσχηματική. Δεν θα πέσει καμμία Κυβέρνηση, αντιθέτως θα βγει ενισχυμένη. Αυτά πρέπει να τα δούμε κάποτε, διότι κάποια στιγμή, πέρα από τα προσχήματα, ή πέρα από το θέατρο το επικοινωνιακό, πρέπει να βλέπουμε και την ουσία των πραγμάτων. Και δεν μπορεί –ξέρετε- να βλέπω κόμματα τα οποία έχουν κυβερνήσει στο παρελθόν και τα οποία έχουν ψηφίσει μνημόνια και έχουν οι πολιτικές τους αναγνωριστεί σαν λάθος σήμερα να διαχωρίζουν την Αντιπολίτευση με το λεγόμενο «δημοκρατικό τόξο». Φτάσαμε πάλι να είμαστε οι δημοκράτες και οι μη δημοκράτες!

Και ήθελα να κάνω μια ερώτηση: Με ποια κριτήρια γίνεται αυτό; Γιατί μας προσβάλλετε έτσι και τα κόμματα και τους ψηφοφόρους; Έχετε κάποια απόδειξη ότι είμαστε αντιδημοκράτες;

Και μάλιστα, να σας πούμε και κάτι άλλο, κυρίες και κύριοι συνάδελφοι: Εμείς είμαστε άκρως υπερήφανοι που δεν συμμετέχουμε σε τόξα τα οποία υποθήκευσαν το μέλλον της Ελλάδας με μνημόνια και με δανειακές συμβάσεις. Εμείς είμαστε υπέρ της εθνικής ανεξαρτησίας, η οποία θα πρέπει να υπάρξει κάποτε σε αυτή τη χώρα, για να πάμε μπροστά ως έθνος. Αυτό πιστεύουμε και τίποτα παραπάνω και είμαστε άκρως υπερήφανοι. Δεν θέλουμε να μας συμπεριλάβετε στο τόξο σας. Εμείς είμαστε υπέρ του ελληνικού εθνικού τόξου και τίποτε άλλο.

Τελειώνοντας, θα πω το εξής: Θα ήθελα να πω ότι εμείς δεν θα δώσουμε ψήφο εμπιστοσύνης στην Κυβέρνηση, δεν θα παίξουμε το παιχνίδι. Όμως, δεν μπορώ παρά να στηλιτεύσω την άκαιρη -κατά την άποψή μου- και τελείως αδικαιολόγητη πρόταση δυσπιστίας, μια πρόταση δυσπιστίας, η οποία, δυστυχώς, όχι μόνο δεν θα επιφέρει το αποτέλεσμα που θέλουμε, αλλά θα επιφέρει τα αντίθετα αποτελέσματα και κυρίως -το χειρότερο από όλα!- επί ένα εξάμηνο απενεργοποιείται αυτό το όπλο που έχουμε και θα μπορεί να κοιμάται ήσυχη η Κυβέρνηση, δηλαδή ουσιαστικά τίποτα δεν πετυχαίνουμε.

Εμείς, λοιπόν, δυσπιστούμε προς την Κυβέρνηση, δεν της δίνουμε ψήφο εμπιστοσύνης.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΠΕΤΡΟΣ ΔΗΜΗΤΡΙΑΔΗΣ:** Ναι, θα τελειώσω, κύριε Πρόεδρε.

Όμως, να γνωρίζουν όλοι ότι εμείς είμαστε της ουσίας και όχι της επικοινωνίας και των προσχημάτων, αυτό να το ξέρουμε. Και επίσης, θεωρούμε απαράδεκτο όταν ένα κόμμα ή μια Κοινοβουλευτική Ομάδα καταθέτει μια πρόταση δυσπιστίας, αντί να κάτσει να απευθυνθεί σε όλες τις δυνάμεις της Αντιπολιτεύσεως, ανεξαρτήτως των ιδεολογικών διαφορών, αρχίζει τους διαχωρισμούς. Αυτό για μας είναι απαράδεκτο. Δεν μπορεί να διασπάμε την Αντιπολίτευση με αυτού του είδους τους όρους.

Γι’ αυτό, λοιπόν, αυτά τα λέω με σοβαρότητα, να τα έχετε υπ’ όψιν την επόμενη φορά που θα καταθέσετε πρόταση μομφής μετά, βέβαια, από ένα εξάμηνο και να ξέρετε ότι το πρόβλημα δεν είναι μόνο να κάνουμε ένα επικοινωνιακό σόου και να δείξουμε ότι είμαστε αντίθετοι με την Κυβέρνηση, γιατί και εμείς είμαστε αντίθετοι. Είμαστε αντίθετοι, για παράδειγμα, στις πολιτικές και το δείχνουμε στις επιτροπές, το δείχνουμε παντού. Το θέμα είναι όταν κάνεις κάτι, να έχει κάποια επιτυχία. Δυστυχώς, αυτή η επιτυχία δεν θα υπάρξει και δυστυχώς, πολύ φοβάμαι ότι σήμερα το βράδυ η Κυβέρνηση πάλι θα πανηγυρίζει και εμείς θα κλαίμε.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Πέρκα έχει τον λόγο.

Ορίστε, κυρία Πέρκα, έχετε τον λόγο για έξι λεπτά, σας παρακαλώ, εντός του χρόνου. Θα σας ενημερώσω όταν φτάσετε τα πέντε λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα κάνω ό,τι μπορώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι θα κάνετε ό,τι μπορείτε και εγώ θα κάνω ό,τι μπορώ, να κάνουμε μαζί ό,τι μπορούμε, γιατί μετά έχουμε και τους πολιτικούς Αρχηγούς και πρέπει να ολοκληρώσουμε.

Ορίστε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ.

Ειπώθηκαν πολλά, άλλωστε, τόσες μέρες.

Πολύ επιγραμματικά, λοιπόν, ξεκινώ από τις απαράδεκτες δηλώσεις Υπουργών και στελεχών της Νέας Δημοκρατίας. Ο κ. Φλωρίδης είπε ότι όποιος ασχολείται με το μπάζωμα είναι μπάζο, δηλαδή οι οικογένειες των θυμάτων, δικαστικοί λειτουργοί, εμπειρογνώμονες, εμείς. Πώς τα λένε αυτά τα πράγματα; Ο δε κ. Σκέρτσος μάς μίλησε για θεωρίες συνωμοσίας.

Και όμως, ακόμα μένει το ερώτημα, το έχουμε θέσει και θα το ακούτε και θα το έχετε συνέχεια μπροστά σας: Ποιος έδωσε την εντολή για το μπάζωμα; Είναι μία ορφανή εντολή που κυκλοφορεί.

Και βέβαια, στην εξεταστική επιτροπή αποκλείστηκαν όλοι αυτοί που θα μπορούσαν λίγο να μας διαφωτίσουν για αυτή την περίεργη πυρκαγιά. Οι εμπειρογνώμονες των οικογενειών, ο κ. Τριαντόπουλος, ο κ. Αγοραστός όταν ήρθε ήταν ήδη στον ανακριτή, επομένως έκανε χρήση του δικαιώματος της σιωπής.

Εμείς ξέρουμε από τους πραγματογνώμονες ότι εξεσκάφη μεγάλος όγκος χωμάτων, χωρίς να ξέρουμε πού τοποθετήθηκε -και μάλιστα με πέντε εταιρείες, εκ των οποίων η μία συστάθηκε μετά το έργο που ολοκλήρωσε- και παρ’ όλα αυτά, βρέθηκαν και ίχνη ξυλόλιου, αλλά και ανθρώπινοι ιστοί, βιολογικά υπολείμματα στη θέση «Κουλούρι» που είναι του ΟΣΕ. Αυτά, δηλαδή, τα πήγατε εκεί. Συγχρόνως, εξαφανίστηκαν τρία βαγόνια. Ισχύουν αυτά ή δεν ισχύουν; Θα απαντήσει κανείς; Προφανώς μαύρα, έτσι;

Σήμερα, όμως, έχουμε το θέμα του μοντάζ. Το δεύτερο κρίσιμο ερώτημα, λοιπόν, που πλανάται είναι το εξής: Ποιος μπήκε παράνομα στο σύστημα καταγραφών του ΟΣΕ και ποιοι ήταν αυτοί που έκαναν τη συρραφή των συνομιλιών; Αυτό κανονικά σε μια ευνομούμενη πολιτεία θα έπρεπε να απασχολεί τον ίδιο τον Πρωθυπουργό, ο οποίος επικαλέστηκε μάλιστα το μοντάζ στο πρώτο Υπουργικό Συμβούλιο. Όμως, δεν έκανε καμμία κίνηση. Είναι μείζον πολιτικό και θεσμικό θέμα που χτυπά στην καρδιά του κράτους δικαίου, αλλά δεν ασχολήθηκε κανείς.

Ο κ. Τερεζάκης -ακούστε τώρα τι έχει γίνει, πρέπει να είναι ο αρχιερέας της συγκάλυψης που δίνει τον τόνο- ήταν απλός υπάλληλος μιας εταιρείας συμβούλων που συμβούλευε τον ΟΣΕ. Την επόμενη μέρα του δυστυχήματος εμφανίστηκε ως σύμβουλος του ΟΣΕ για διάφορα θέματα και έχει αναλάβει πάνω του όλο το θέμα της συγκάλυψης. Ήρθε στην εξεταστική επιτροπή και είπε ότι εγώ πήγα και πήρα τα ηχογραφημένα στοιχεία με διαπιστευμένο υπάλληλο του ΟΣΕ και τα παρέδωσα στη δικαιοσύνη, στην ΕΛΑΣ κ.λπ.. Ψέματα! Αποδεικνύεται ότι είναι ψέματα. Δεν σας απασχολεί, συνάδελφοι της Νέας Δημοκρατίας και χειροκροτάτε με τόσο ενθουσιασμό τον κ. Καραμανλή και συμμετέχετε κι εσείς διά της σιωπής ή διά του χειροκροτήματος σ’ αυτή τη συγκάλυψη; Δεν σας απασχολεί!

Βεβαίως η Κυβέρνηση έχει πολύ κακό προηγούμενο και με το κράτος δικαίου και με τη δημοκρατία. Τι να πρωτοθυμηθούμε τώρα; Τις νόμιμες επισυνδέσεις της ΕΥΠ -στην πραγματικότητα έχει κάνει κουρελόχαρτο το κράτος δικαίου- ή τις παρεμβάσεις στην ανεξαρτησία των ανεξάρτητων αρχών; Σημειώνουμε το ψήφισμα-ράπισμα του Ευρωπαϊκού Κοινοβουλίου, τη θέση «107» στην ελευθερία του Τύπου, τα άρθρα του Συντάγματος που δεν μπορεί η Ελλάδα, λέει, να τα περιμένει, όπως αν ήταν το άρθρο 16. Έτσι είπε ο Υπουργός. Υπάρχουν κι άλλα άρθρα τα οποία δεν μπορεί να περιμένει η Ελλάδα και θα τα καταργούμε; Επίσης, έχουμε και τη διαρροή προσωπικών δεδομένων. Σε άλλη χώρα θα είχε παραιτηθεί η κ. Κεραμέως. Επιπλέον, έχουμε και την κακή νομοθέτηση, για να μην πω κι άλλα. Με κάθε πράξη, με κάθε νομοθέτημα απομακρύνει την Ελλάδα από αυτό που λέγεται «κράτος δικαίου» και πλήττει βάναυσα τη δημοκρατία μας. Τίποτα δεν είναι απόρρητο, προκειμένου να εγκαθιδρυθεί η κυριαρχία του κ. Μητσοτάκη.

Τα υπόλοιπα δύο λεπτά, κύριε Πρόεδρε, θέλω να ασχοληθώ με τον κ. Καραμανλή, ο οποίος χθες μας είπε ότι θέλει να λάμψει η αλήθεια. Εγώ αυτό άκουσα. Έτσι είπε και στην επιτροπή. Γιατί δεν κάνουμε μια προανακριτική επιτροπή; Γιατί; Γιατί, αγαπητοί συνάδελφοι, απορρίψατε τις πρώτες και από το χειροκρότημά σας υποθέτω ότι θα απορρίψετε και αυτή; Εμείς με το πόρισμά μας έχουμε καταθέσει ένα τέτοιο αίτημα. Επίσης, μας είπε ότι κάνουμε μικροπολιτική εκμετάλλευση, επειδή απλώς ζητάμε να διερευνηθούν όλα τα αίτια και όλες οι παθογένειες όλου αυτού του συστήματος, ενώ εσείς χειροκροτάτε.

Και το χειρότερο είναι -αυτό το έκανε σήμερα και ο κ. Σκέρτσος, αλλά το έκανε και ο κ. Καραμανλής- είναι ότι όταν δεν λένε απολύτως ψέματα, απαντάνε σε λάθος ερώτημα. Όσον αφορά τη σύμβαση 717, είπε ο κ. Σκέρτσος -το είπε και ο κ. Καραμανλής- το εξής: Τι να κάναμε; Να την ακυρώναμε; Θα χάναμε τα λεφτά. Και βέβαια όχι. Προφανώς και δεν του λέμε να την ακυρώσει. Θα μπορούσε, όμως, να κλείσει από τον Οκτώβρη του 2019. Και γι’ αυτό έχουμε καταθέσει στοιχεία. Και αυτά είναι επίσημα στοιχεία. Μπορούσε να υπογράψει τη συμπληρωματική σύμβαση που είχε χρονοδιάγραμμα δεκατεσσάρων μηνών και να έχει τελειώσει.

Όσον αφορά τον κ. Καραμανλή, τον ρωτάω το εξής: Ποιες είναι αυτές οι δυσκολίες που αντιμετώπισε; Διότι υπήρχαν δυσκολίες οι οποίες είχαν λυθεί. Η σύμβαση πέρασε και από το Ελεγκτικό Συνέδριο, ενώ την παρέλαβε και στο 72%. Όσον αφορά το 72%, ο κ. Βίνης το λέει με επίσημη υπογραφή. Έχουμε καταθέσει τα στοιχεία. Το 74% υπήρχε τον Οκτώβρη του 2019. Τι έγινε μετά και έγινε 30%; Είναι παράδοξο αντί να προχωράει μία σύμβαση, να πηγαίνει στο 30% από το 74% και να μην ανοίγει ρουθούνι. Ούτε ρήτρες στους εργολάβους ούτε ενημέρωση προς τις ελληνικές και ευρωπαϊκές αρχές. Η απάντηση ήταν ότι ξηλώσαμε. Πώς ξηλώσατε; Με τι τιμή και με ποια απόφαση; Αδαπάνως. Και βγαίνει ο Πρόεδρος της Επιτροπής Διαιτησίας ETCS και παραιτείται καταγγέλλοντας κακοδιαχείριση της σύμβασης και ότι κακώς αποξηλώθηκαν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε.

Συγχρόνως, ο κ. Καραμανλής θεώρησε πάρα πολύ λογικό να αποζημιώσει τους αναδόχους για εκείνο το διάστημα. Έδωσε 3,3 εκατομμύρια -500.000 η «ΕΡΓΟΣΕ» και τα υπόλοιπα ο ίδιος με υπογραφή του- για το διάστημα που αυτή η κοινοπραξία τελούσε υπό καθεστώς ειδικής πρόσκλησης, δηλαδή ήταν ένα βήμα πριν την έκπτωση. Συγχρόνως, παραιτήθηκε και ο Γενικός Γραμματέας Μεταφορών και συγχρόνως προσλαμβάνεται σύμβουλος του ΟΣΕ αυτός που είπε ότι ο κ. Κατσιούλης είχε άδικο. Και όλοι αυτοί οι μάρτυρες, Κατσιούλης, Σταθόπουλος, εμπειρογνώμονες, Γεννιδούνιας και ο κ. Σπηλιόπουλος, ο πρώην Πρόεδρος του ΟΣΕ που επίσης κατήγγειλε και τον έχει καλέσει η ανακρίτρια με την επιστολή του, δεν θεωρήθηκαν κρίσιμοι μάρτυρες για να έρθουν στην επιτροπή και να καταθέσουν. Αυτό είναι συγκάλυψη και θα σας ακολουθεί στην υπόλοιπη ζωή σας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν δώσω τον λόγο στον κ. Χήτα από την Ελληνική Λύση, θα ήθελα να σας ενημερώσω, κύριοι συνάδελφοι, ότι όταν ξεκίνησε η διαδικασία, ο κύριος Πρόεδρος έθεσε το θέμα ότι στις 21.00΄ πρέπει να γίνει η ονομαστική ψηφοφορία. Κινούμαστε, λοιπόν, με βάση αυτό το πρόγραμμα, για το οποίο έχει γίνει δέσμευση στην Ολομέλεια και νομίζω ότι μπορούμε να τα καταφέρουμε.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

«Δείξε μου τον φίλο σου, να σου πω ποιος είσαι»! Πώς μπορεί να περιγράψει κανείς αυτό που ζήσαμε εδώ σήμερα το πρωί; Τι να πω; Πώς μπορεί να το περιγράψει κανείς; Πρόκειται για τη μάχη των κομμάτων διά των εκπροσώπων τους για το ποιος είναι ο πιο κολλητός του ολιγάρχη, ποιος έχει την καλύτερη φωτογραφία, ποιος έχει την πιο πονηρή φωτογραφία, ποιος έχει την καλύτερη πόζα με τον ολιγάρχη ή τον μιντιάρχη; Είδαμε να σκούζει το ΠΑΣΟΚ, το οποίο κατηγόρησε χθες η Νέα Δημοκρατία ότι το κάνει λόγω του μιντιακού συστήματος, του ΒΗΜΑΤΟΣ κ.λπ., και να λέει «ναι, αλλά δύο δικοί σας Υπουργοί επισκέφθηκαν τον Υπουργό προχθές και έχουμε φωτογραφίες» και τους άλλους να λένε «ναι, κι εμείς έχουμε φωτογραφίες». Είδαμε τη μάχη αυτών των κομμάτων για το ποιος είναι πιο κολλητός ή ποιανού κολλητός ολιγάρχη είναι και ποιος έχει την καλύτερη φωτογραφία.

Και όλα αυτά με φόντο τη φρίκη των πενήντα επτά νεκρών! Και όλα αυτά γίνονται, αντί να συζητάμε για την ουσία και να αποκαλύπτουμε πράγματα εδώ μέσα. Θα έρθει σε πολύ λίγη ώρα ο Πρόεδρός μας να απαντήσει στα ερωτήματα που έχετε όλοι, γιατί όλοι ρωτάτε ποιος είναι αυτός που έβαλε χέρι στα ηχητικά και ποιος είναι αυτός που πήρε. Θα τα μάθετε όλοι σήμερα, όπως κάνετε ούτως η άλλως. Εμείς ανοίγουμε τον δρόμο, εμείς αποκαλύπτουμε και μετά όλοι σας σχολιάζετε. Θα τα μάθετε, λοιπόν, όλα και σήμερα.

Εμείς απέχουμε συνειδητά από τα φωτογραφικά ενσταντανέ. Δεν έχουμε άλμπουμ ούτε με ολιγάρχες ούτε με μιντιάρχες. Αντίθετα, έχουμε πολλές φωτογραφίες με τους Έλληνες πολίτες, τις Ελληνίδες και τους Έλληνες και με κανέναν ολιγάρχη από αυτούς με τους οποίους συνδιαλέγεστε εσείς και κάνετε μάχη εδώ μέσα για το ποιος συνάντησε ποιον. Ο κόσμος, η κοινωνία τα βλέπει όλα αυτά.

Πάμε, λοιπόν, τώρα να βγάλουμε ένα απόσταγμα. Πάμε να στραγγίξουμε λίγο τι έγινε τρεις μέρες εδώ και να βγάλουμε ένα απόσταγμα. Τι έχουμε σήμερα εδώ και τρεις μέρες; Μία πρόταση δυσπιστίας. Να ενημερώσουμε τους συναδέλφους του ΠΑΣΟΚ, του ΣΥΡΙΖΑ και των άλλων κομμάτων που υπογράφουν ότι οι προτάσεις δυσπιστίας κατατίθενται για να ρίξουν κυβερνήσεις και όχι για να συσπειρώσουν κυβερνήσεις. Τα έχετε μπερδέψει.

Ερώτηση: Γίνεται μία πρόταση δυσπιστίας να ρίξει μια Κυβέρνηση; «Βεβαίως» είναι η απάντηση. Εάν λοιπόν έναν, ενάμιση μήνα πριν αντιδρούσε το πολιτικό σύστημα της Αντιπολίτευσης, όπως αντέδρασε τώρα, και συσπειρώνονταν γύρω από την πρόταση της Ελληνικής Λύσης για πρόταση δυσπιστίας στην Κυβέρνηση του Κυριάκου Μητσοτάκη με αφορμή τον γάμο των ομοφυλόφιλων, αυτή η Κυβέρνηση θα είχε πέσει.

Θα είχε πέσει, γιατί δεν θα είχε τη δεδηλωμένη. Τι έκανε, όμως, η Αντιπολίτευση τότε, ΣΥΡΙΖΑ, ΠΑΣΟΚ και τα υπόλοιπα κόμματα, τουλάχιστον κάποια αριστερά; Στηρίξατε εσείς οι ίδιοι που ζητάτε σήμερα να πέσει η Κυβέρνηση πριν από ενάμιση μήνα την Κυβέρνηση με την ψήφο σας και της δώσατε ένα σωσίβιο. Αυτό κάνατε! Αυτό κάνατε και γι’ αυτό λέμε ότι είναι τελείως υποκριτικό αυτό που κάνετε σήμερα εδώ και ότι το κάνετε για μικροκομματικούς σκοπούς πολιτικής επιβίωσης. Αυτός είναι ο στόχος σας, το μεν ΠΑΣΟΚ να βγει λίγο προς τα πάνω και να σύρει τον ΣΥΡΙΖΑ προς τα πίσω. Ο δε ΣΥΡΙΖΑ βρίσκεται σε μια κατάσταση λίγο μπερδεμένη. Συμμετέχει μεν, το θεωρεί όμως ότι είναι ένα τσίρκο ή ένα σόου, όπως το είπε, κ.λπ..

Δεν ξέρουν ούτε και αυτοί τι θέλουν, αλλά η «Ρόδος και το πήδημα» ήταν πριν ενάμιση μήνα, όταν σας είπαμε, πάμε να τους ρίξουμε. Η ίδια Κυβέρνηση ήταν, με τα ίδια χάλια ήταν και πριν από ενάμιση μήνα, δεν έχει αλλάξει κάτι. Δεν μεσολάβησε κάτι σε ενάμιση μήνα, τα ίδια χάλια είχαν οι κύριοι εδώ. Γιατί δεν τους ρίξαμε; Ελάτε, σας είπαμε.

Άρα, προτιμήσατε να βάλετε πάνω από το καλό του τόπου, που πρέπει να φύγει αυτή η Κυβέρνηση, ένα νομοσχέδιο για το γάμο των ομοφυλοφίλων και δεν τους ρίξατε. Και έρχεστε σήμερα να τους ρίξετε. Τους συσπειρώνετε, αυτό κάνετε, γιατί η πρόταση του ΠΑΣΟΚ σήμερα δεν έχει κανένα αντίκρισμα. Αντίθετα, συσπειρώνει τη Νέα Δημοκρατία λίγο πριν τις εκλογές. Τόσο απλά! Δεν το βλέπετε;

Παρ’ όλα αυτά, όμως, η Ελληνική Λύση, όπως ξεκαθάρισε εξαρχής με επίσημη ανακοίνωση, με δήλωση του Προέδρου μας και εδώ μέσα, θα στηρίξει την πρόταση, επισημαίνοντας όμως ότι είναι άλλο πράγμα η επικοινωνία και άλλο πράγμα η πολιτική με ουσία. Σήμερα είναι η επικοινωνία και πριν από ενάμιση μήνα, που καταθέσαμε εμείς την πρόταση δυσπιστίας και ζητήσαμε τη στήριξή σας, για να ρίξουμε την Κυβέρνηση, ήταν πολιτική ουσία. Σήμερα είναι απλά επικοινωνία, κατά το κοινώς λεγόμενο που λέει ο λαός μας, να ’χαμε να λέγαμε.

Υπάρχει ένα πολιτικό ανέκδοτο, το οποίο διακινείται στον χώρο χρόνια τώρα, από τη δεκαετία του ’80. Είναι ένα πολιτικό ανέκδοτο, το οποίο χρησιμοποιείται σε διάφορες περιστάσεις. Νομίζω ότι η θέση, στην οποία βρίσκεται πλέον πολιτικά ο κ. Μητσοτάκης, ταιριάζει με το περίφημο πολιτικό ανέκδοτο των τριών φακέλων. Είναι το ανέκδοτο των τριών φακέλων.

Σύμφωνα με το ανέκδοτο, ο απερχόμενος Πρωθυπουργός άφησε στον επόμενο τρεις φακέλους, για να τους χρησιμοποιήσει, όταν αυτός θα αντιμετώπιζε πολιτική κρίση. Κάποια στιγμή, λοιπόν, υπήρξε μια έντονη αναταραχή στην υπογραφή σκληρών μέτρων, περικοπών δαπανών κ.λπ. και ο Πρωθυπουργός άνοιξε τον πρώτο φάκελο. Σου λέει, δύσκολα περνάω, ας ανοίξω τον πρώτο φάκελο. «Ρίξε το φταίξιμο σε εμένα και στους προηγούμενους», έλεγε ο φάκελος. Αυτός ήταν ο πρώτος φάκελος.

Μετά από λίγο καιρό έρχεται μια νέα αναταραχή, πάλι στα δύσκολα ο Πρωθυπουργός και λέει, «θα ανοίξω και τον δεύτερο φάκελο». Τι έλεγε ο δεύτερος φάκελος; «Ρίξε το φταίξιμο στη διαπλοκή, στα συμφέροντα, στα μέσα ενημέρωσης, στον ξένο δάχτυλο».

Εδώ είναι ακριβώς το σημείο που βρίσκεται η Κυβέρνηση του Κυριάκου Μητσοτάκη και ο ίδιος ο Πρωθυπουργός. Τώρα του φταίνε τα μέσα της διαπλοκής, τα οποία αυτός εξέθρεψε όλα αυτά τα χρόνια και τα περισσότερα ήταν μαζί του. Τώρα του φταίνε τα μέσα, η διαπλοκή και όλα αυτά. Σε λίγο θα φτάσει στον τρίτο φάκελο. Ξέρετε τι έγραφε ο τρίτος φάκελος; «Ετοίμασε τρεις φακέλους, για να παραδώσεις στον επόμενο, έρχεται το τέλος σου». Μέχρι στιγμής, προς το παρόν, ο κ. Μητσοτάκης βρίσκεται στον δεύτερο φάκελο.

Πάμε τώρα σε ένα άλλο συμπέρασμα του τριημέρου. Τι έγινε και τι ακούστηκε εδώ μέχρι στιγμής; Γιατί ακολουθεί η ομιλία του Κυριάκου Βερόπουλου και πιστέψτε με, έχει πολύ μεγάλο ενδιαφέρον να την παρακολουθήσετε. Για όλα έχει η Κυβέρνηση μια δικαιολογία. Προσέξτε ποιο είναι το θέμα με εσάς. Μέχρι να αποκαλύψουμε εμείς αυτά που κάνετε, δεν τρέχει κάστανο, τίποτα, είναι όλα καλά. Μόλις σας ξεσκεπάζουμε, βρίσκετε μία δικαιολογία να πείτε, εντάξει, δεν έγινε και κάτι. Χώματα ήταν, είπε χθες ο κ. Φλωρίδης. Έλα, μωρέ, χώματα ήταν και σιγά, τι κάναμε; Χώματα ήταν. Ήταν, λέει, σιλικόνη και πήρε φωτιά -τα θυμάστε;- μέχρι να αποκαλύψουμε ότι ήταν το ξυλόλιο κ.λπ.. Τώρα το παραδέχεστε και αυτό και τι λέτε; Θα αποφανθεί η δικαιοσύνη. Μέχρι να το αποκαλύψουμε, όμως, τι λέγατε; Ακτινίδια και μπύρες και πήρε φωτιά η σιλικόνη που είχαν τα φρένα. Αυτά λέγατε και για όλα έχετε μια δικαιολογία!

Ξεχνάτε, όμως, το εξής, ότι δεν βρέχει. Δεν βρέχει, μάλλον φτύνουν, ο λαός, η κοινωνία, οι πολίτες, γιατί οι οκτώ στους δέκα θεωρούν τη συμπεριφορά της Κυβέρνησης ενοχική και συγκαλυπτική. Δεν σας ενδιαφέρει η άποψη του κόσμου; Το τι λέτε εσείς εδώ είναι δικό σας θέμα. Δεν πάει να ουρλιάζει ο κάθε Υπουργός εδώ πάνω, ο Άδωνις, να βγαίνει η φλέβα κ.λπ., ό,τι θέλετε να λέτε, ο κόσμος έξω έχει άλλη άποψη. Η κοινή γνώμη σας έχει καταδικάσει, ό,τι και αν λέτε εσείς.

Τι είπε χθες, μεταξύ άλλων, ο κ. Γεωργιάδης; Πέρασε, λέει, η λέξη και επιτρέψαμε ως Κυβέρνηση να περάσει στην κοινωνία η λέξη «έγκλημα», ενώ ήταν δυστύχημα. Εάν ήταν δυστύχημα, βρε παιδιά, και δεν ήταν έγκλημα, τι τους έχετε φυλακισμένους τους άλλους μέσα; Βγάλτε τους έξω, εάν δεν ήταν έγκλημα. Γιατί, για να υπάρξει τιμωρία, υπάρχει έγκλημα. Και η δεύτερη λέξη, λέει, είναι η «συγκάλυψη». Επιτρέψαμε τις δύο αυτές λέξεις, είπε, να επιβληθούν στην κοινωνία: έγκλημα και συγκάλυψη.

Τι να πω πραγματικά; Υπάρχει έγκλημα, υπάρχει συγκάλυψη. Εάν είχαν γίνει όλα όσα έπρεπε, ενδεχομένως οι πενήντα επτά αυτοί άνθρωποι θα ήταν εν ζωή. Όμως, επειδή άκουσα τους προηγούμενους συνομιλητές να ρωτάνε ποιος πήρε τα ηχητικά, ποιος έκανε εκεί, ποιος μπήκε στο δωμάτιο, πώς έγινε το μοντάζ, μου αρέσει που έχετε απορίες. Θα λυθούν οι απορίες σήμερα, πού και πώς και από ποιους έγινε η εκμάστευση των συνομιλιών, με ονόματα και διευθύνσεις. Θα λυθούν σε κανένα δίωρο από τώρα, κάντε υπομονή, θα έρθει η ώρα του Προέδρου μας. Το ντοκουμέντο της μεταφοράς της εκρηκτικής ύλης με εικόνα, οι βρώμικες σχέσεις Κυβέρνησης, επιχειρηματιών και επίορκων λειτουργών που προσπάθησαν να συγκαλύψουν το έγκλημα, όλα σήμερα, στα προσεχώς, σε δύο ώρες από τώρα.

Πάμε και στο άλλο θέμα για αυτή την έντιμη Κυβέρνηση, γιατί νομίζω ότι υπήρχε και ενότητα μέσα στην πρόταση για τη νοθεία ή το σκάνδαλο «Ασημακοπούλου gate». Όταν ψηφιζόταν ο νόμος για την επιστολική ψήφο και ήμασταν οι μόνοι που λέγαμε ότι οι κύριοι από εδώ θα κάνουν νοθεία, ότι θέλουν να καλύψουν το χαμένο έδαφος με τη νοθεία, με εξακόσιους χιλιάδες νεκρούς ανθρώπους μέσα στους εκλογικούς καταλόγους. Ενώ οι εκλογές είναι τον Ιούνιο, νομοθετούν να γίνει η εκκαθάριση των εκλογικών καταλόγων το Νοέμβριο. Να γίνουν, δηλαδή, οι εκλογές και μετά θα κάνουν εκκαθάριση των εκλογικών καταλόγων. Φοβερά πράγματα! Η έντιμη Κυβέρνηση της Νέας Δημοκρατίας! Όταν κάποιοι εδώ μέσα ψηφίζατε αυτό τον νόμο, βλέπατε το τυρί και δεν βλέπατε τη φάκα.

Πήγαν, λοιπόν, απόδημοι Έλληνες να γραφτούν. Οι άνθρωποι γράφτηκαν, για να ψηφίσουν στις εκλογές του 2023. Μιλάμε τώρα ότι έδωσαν αριθμό εκλογέα, φύλο, ονοματεπώνυμο, πατρώνυμο, μητρώνυμο, όνομα συζύγου, ημερομηνία, πόλη, χώρα γέννησης, ταχυδρομική και ηλεκτρονική διεύθυνση, τα πάντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε ένα λεπτό ακόμα.

**ΚΩΝΣΤΑΝΤΙΝΟΣ ΧΗΤΑΣ:** Όχι, έχω άλλα τρία λεπτά. Έχω και τη δευτερολογία μου, συνολικά δεκαπέντε λεπτά. Θα μειώσω, πάντως.

Άρα, λοιπόν, αυτούς τους ανθρώπους που πήγαν να γραφτούν να ψηφίσουν τους κρεμάσατε στα «μανταλάκια». Και κάπου εδώ εμφανίζεται ο πρόεδρος του Εδεσσαϊκού: Δεν ήμουν εγώ, δεν τα έδωσε το Υπουργείο, τα έδωσε ο προηγούμενος Υπουργός, όχι ο Υπουργός εκείνος, όχι η κ. Κεραμέως. Δεν καταλάβαμε τίποτα και έρχεται χθες η κ. Ασημακοπούλου, η οποία επανήλθε και έστειλε ξανά mail σε όλους αυτούς τους ανθρώπους, για να τους ζητήσει συγγνώμη, η οποία είπε ότι «πηγή αποτελεί το αρχείο αποδήμων 2023, το οποίο περιήλθε στα χέρια μου στα τέλη Γενάρη του 2024».

Το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίνει στεγνά την κ. Κεραμέως, η οποία συνελήφθη ψευδόμενη για άλλη μια φορά. Κράτος-λάφυρο, αυτό νομίζετε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ένα λεπτό για τον επίλογο, κύριε Πρόεδρε.

Κράτος-λάφυρο, αυτό νομίζετε ότι είναι η Ελλάδα για εσάς. Ένα κράτος, το οποίο έχετε κάνει λάφυρο εσείς και νομίζετε ότι είστε ο Λουδοβίκος ο 14ος που έλεγε «Το κράτος είμαι εγώ». Ε, όχι, λοιπόν, το κράτος δεν είστε εσείς! Το κράτος είναι οι Ελληνίδες και οι Έλληνες και στις 9 του Ιούνη θα δείτε τι συγκάλυψη έχει να γίνει στις κάλπες. Εκεί δεν θα είναι συγκάλυψη, θα είναι μια σκληρή πραγματικότητα για εσάς.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι,το πρωί συμφωνήθηκε ομόφωνα να γίνει η ονομαστική ψηφοφορία μεταξύ 20.00 και 21.00. Καταλαβαίνω και θέλω πάρα πολύ να σας βοηθήσω. Από τη στιγμή που υπήρξε αυτή η απόφαση, πρέπει όλοι να βοηθήσουμε. Ο κ. Λαμπρούλης που ήταν, πριν ανακοίνωσε τον τρόπο και τώρα προσπαθούμε να τον υλοποιήσουμε. Σας παρακαλώ βοηθήστε μας όλοι να ολοκληρωθεί η διαδικασία χωρίς να έχουμε εντάσεις.

Σας παρακαλώ όλους να είμαστε εντός του χρόνου.

Κύριε Παφίλη, έχετε τον λόγο για έξι λεπτά.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα εκ των προτέρων να ζητήσω μια ανοχή μικρή γιατί ο Γενικός Γραμματέας του κόμματός μας είναι στην Κύπρο, δεν μπορούσε να αναβάλει προγραμματισμένη επίσκεψη και συνάντηση με τον Πρόεδρο της Δημοκρατίας, με όλα τα κόμματα κ.λπ..

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα είναι εδώ;

**ΑΘΑΝΑΣΙΟΣ ΠΑΦΙΛΗΣ:** Φυσικά και δεν θα είναι εδώ, αφού δεν μπορούσε να τα ακυρώσει αυτά. Τα ξέρετε πολύ καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κατανοητό.

**ΑΘΑΝΑΣΙΟΣ ΠΑΦΙΛΗΣ:** Επίσης, θα έλεγα ότι είμαστε αυτοί που χρησιμοποιήσαμε τον λιγότερο χρόνο.

Και ο Γενικός Γραμματέας του κόμματός μας, ο Δημήτρης Κουτσούμπας και οι ομιλητές της Κοινοβουλευτικής μας Ομάδας έκαναν φύλλο και φτερό πάρα πολλά από τα επιχειρήματα που χρησιμοποιήσατε, παρουσίασαν τη δική μας θέση και πρόταση ολοκληρωμένα. Κανένας δεν μπήκε στον κόπο να τα σχολιάσει ούτε να μας επιτεθεί αυτήν τη φορά. Τυχαίο; Δεν νομίζω.

Αγνοώντας τις δικές μας θέσεις, νομίζετε ότι δεν τις ακούει κανένας. Κι όμως είμαστε έναν χρόνο και έναν μήνα κυριολεκτικά -28 Μαρτίου σήμερα- από το προδιαγεγραμμένο έγκλημα -και θα εξηγήσω και παρακάτω- και όχι ατύχημα των Τεμπών και η λαϊκή οργή και αγανάκτηση φουντώνει ακόμα περισσότερο. Γιατί άραγε; Γιατί τώρα, μετά το ίδιο το έγκλημα, αντιλαμβάνεται ότι διαπράττετε και ένα δεύτερο που έχει τον τίτλο «Συγκάλυψη». Γίνεται συγκάλυψη με την απαράδεκτη και άθλια προσπάθεια από την πλευρά της κυβερνητικής παράταξης και της Κυβέρνησης της Νέας Δημοκρατίας -και όχι μόνο- που προσπαθεί να φορτώσει τις ευθύνες στο ανθρώπινο λάθος. Καταλήγουν τελικά ότι όλα αυτά έγιναν για ένα ανθρώπινο λάθος. Όχι ότι δεν υπάρχει πάντα κάποιο ανθρώπινο λάθος, αλλά γι’ αυτό υπάρχει τεχνολογία, γι’ αυτό υπάρχουν επιτεύγματα σήμερα που πριν πολλά χρόνια θεωρούσαμε ασύλληπτα, ώστε να μπορεί να προληφθεί -και εδώ είναι η ουσία- το ανθρώπινο λάθος. Εδώ είναι και το ζουμί.

Να θυμίσουμε, όμως, και κάτι, χωρίς να μπω σε λεπτομέρειες. Για ανθρώπινο λάθος μίλησαν τότε όχι μόνο η Νέα Δημοκρατία, αλλά και εκπρόσωποι άλλων κομμάτων, κρυπτόμενοι βέβαια πίσω από τη φράση «το ρουσφέτι της Νέας Δημοκρατίας». Στην ουσία κατέληγαν πάλι στο ανθρώπινο λάθος και σήμερα διαρρηγνύουν τα ιμάτιά τους.

Μόνο το ΚΚΕ από την πρώτη στιγμή μίλησε για προδιαγεγραμμένο έγκλημα.

Μόνο το ΚΚΕ -για να θυμάται ο λαός και να μην ξεχνά- κάλεσε τον λαό να βγει στους δρόμους, όταν οι εκπρόσωποι του ΣΥΡΙΖΑ -ενιαίος τότε, πριν τις σημερινές εξελίξεις- και του ΠΑΣΟΚ έλεγαν ότι «τώρα πενθούμε». Φυσικά ο λαός δεν τους άκουσε και βγήκε στον δρόμο.

Μόνο το ΚΚΕ όλα αυτά τα χρόνια προειδοποιούσε και ήταν αντίθετο με την πολιτική απελευθέρωσης των σιδηροδρόμων της Ευρωπαϊκής Ένωσης, με το σπάσιμο του ΟΣΕ, με τη δραματική μείωση των εργαζομένων του ΟΣΕ, την ιδιωτικοποίηση, που υπονομεύει -και αποδείχθηκε όχι μόνο στην Ελλάδα, αλλά και στην Ευρωπαϊκή Ένωση που πίνετε νερό στο όνομά της και δεν ξέρω τι έχετε πάθει, τύφλα κυριολεκτικά!- εκτός των άλλων και την ασφάλεια των επιβατών. Προδιαγεγραμμένο έγκλημα.

Λένε: Μα τι είναι αυτά που λέει το ΚΚΕ; Στις 7 Φλεβάρη 2023 η συνδικαλιστική παράταξη του ΚΚΕ στους σιδηροδρόμους, που όλα τα προηγούμενα χρόνια μάχονταν ενάντια στη ΔΑΚΕ και στην ΠΑΣΚΕ και στους άλλους εργατοπατέρες που στήριζαν -όχι όλοι- αυτήν την πολιτική που ακολουθήθηκε, προειδοποιούσε και έλεγε: «Έρχεται μεγάλο ατύχημα και δεν θα δεχτούμε κροκοδείλια δάκρυα». Αυτό είναι που αποδεικνύει απόλυτα ότι ήταν προδιαγεγραμμένο έγκλημα. Και υπήρχαν και άλλα πριν τα οποία έχουν αναφερθεί.

Ποια είναι η βασική αιτία; Είναι μόνο σταθμάρχης; Φυσικά μπορεί να φταίει και αυτός και κάποιος άλλος. Η βασική όμως αιτία είναι η πολιτική της Ευρωπαϊκής Ένωσης και των κυβερνήσεων που υπηρετούν τον νόμο του καπιταλισμού που υπερασπίζεστε όλοι -και να το ξέρει ο λαός- κυριολεκτικά: ποιο είναι το κέρδος. Το κέρδος προηγείται όλων και σε όλα αυτά τα χρόνια αυτό γινόταν και όχι μόνο εκεί, αλλά και σε όλους τους τομείς και σήμερα σε βάρος και της ανθρώπινης ζωής. Γι’ αυτό ένα εκατομμύριο οκτακόσιες χιλιάδες, σύμφωνα με εκτίμηση και κυβερνητική, που βγήκαν στους δρόμους είχαν κεντρικό σύνθημα: Τα κέρδη τους ή η ζωή μας!

Και σας ρωτάμε εσάς που έχετε βγει στα κεραμίδια: Ποιος από εσάς χρησιμοποίησε αυτό το σύνθημα; Ποιος μίλησε εδώ στη Βουλή τρεις μέρες και άλλες δεν ξέρω πόσες πριν και στην εξεταστική και παντού και ανέδειξε αυτήν τη βασική αιτία; Κανένας, ακριβώς γιατί δεν αμφισβητείτε τη στρατηγική και μπαίνετε σε λεπτομέρειες προσπαθώντας να γλιτώσετε. Δεν γλιτώνετε όμως.

Αυτά, λοιπόν, και πολλά άλλα βέβαια αποτελούν την πρώτη πολιτική συγκάλυψη που έχει σφραγίδα από τη Νέα Δημοκρατία, από τον ΣΥΡΙΖΑ και από το ΠΑΣΟΚ. Αυτό θα πει πολιτική συγκάλυψη.

Δεύτερο μέρος του ίδιου έργου της συγκάλυψης: Το ΚΚΕ παίρνει την πρωτοβουλία συγκρότησης εξεταστικής επιτροπής. Ρουά ματ, είπαν ορισμένοι, γιατί όλοι οι υπόλοιποι μαγειρεύατε τι θα κάνετε και προσπαθήσατε να βρείτε διέξοδο. Με συγκεκριμένο σκεπτικό -και κόφτε τις συκοφαντίες- μας λέγατε ότι δεν αναζητούμε ποινικές ευθύνες, χωρίς να έχετε διαβάσει καν την πρόταση για τη σύσταση της εξεταστικής επιτροπής και ότι πάμε να αθωώσουμε, ότι είμαστε δεκανίκια της Νέας Δημοκρατίας. Ποιοι, αλήθεια, τα λέτε αυτά; Το ΠΑΣΟΚ που έχει ψηφίσει το 70% των νόμων της Νέας Δημοκρατίας και ο ΣΥΡΙΖΑ που έχει ψηφίσει το 50%;

Εμείς, λοιπόν, αναγκάσαμε τη Νέα Δημοκρατία με αυτήν την πρόταση να το αποδεχτεί. Γιατί; Διότι η δική σας πρόταση ήταν προσχηματική. Ζητήσατε προανακριτική. Ξέρατε εκ των προτέρων ότι η δική μας πρόταση θα περνούσε, ακόμα και αν δεν συμφωνούσε η Νέα Δημοκρατία. Η δική σας δεν θα περνούσε. Τι θέλατε να κάνετε; Να μην γίνει τίποτα και να καταγγέλλετε τη Νέα Δημοκρατία ότι τα κουκουλώνει γιατί δεν δέχεται την πρόταση για προανακριτική επιτροπή.

Αλήθεια, αφού προανακριτική σημαίνει συγκεκριμένες κατηγορίες, στο πόρισμά σας, εσείς του ΣΥΡΙΖΑ και του ΠΑΣΟΚ, που δεν καταθέσατε, πού είναι οι ποινικές ευθύνες; Μόνο το ΚΚΕ κατέθεσε συγκεκριμένες ποινικές ευθύνες, κατέθεσε συγκεκριμένο κατηγορητήριο, θα το πω, στηριζόμενο σε όλες τις εξελίξεις.

**ΑΛΕΞΑΝΔΡΟΣ ΚΑΖΑΜΙΑΣ:** Απαράδεκτο!

**ΑΘΑΝΑΣΙΟΣ ΠΑΦΙΛΗΣ:** Εμείς δεν είχαμε αυταπάτες. Το ξέρετε πολύ καλά. Εμείς συμμετέχουμε σε όλες τις διαδικασίες. Το κριτήριό μας δεν είναι το ότι υπάρχει κυβερνητική πλειοψηφία. Και αν δεν υπήρχε, όλοι μαζί θα τα βρίσκατε.

Ωστόσο υπάρχει ένα ερώτημα και το απευθύνουμε στον κόσμο να το κρίνει: Βοήθησε η συγκρότηση της εξεταστικής επιτροπής ή όχι για την υπόθεση των Τεμπών; Βοήθησε. Αυτό δεν το λέμε μόνο εμείς, το λένε και οι συγγενείς των θυμάτων. Βοήθησε στο να ανοίξει η συζήτηση, να κρατηθεί ζωντανή, να καταγραφούν οι πολιτικές και οι ποινικές ευθύνες ανεξάρτητα αν παίξατε παιχνίδια δεύτερης συγκάλυψης στην εξεταστική. Τι γινόταν στην εξεταστική;

Εμείς βάζαμε τις βασικές αιτίες γενικότερα.

Τι έγινε; Έχουμε πρόβλημα; Γιατί βλέπω ανακάτεμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Παφίλη. Υπάρχει μια αναστάτωση. Σας παρακαλώ να ολοκληρώσετε.

**ΑΘΑΝΑΣΙΟΣ ΠΑΦΙΛΗΣ:** Ναι, κύριε Πρόεδρε, θα ολοκληρώσω.

Εμείς λοιπόν χωρίς να έχουμε αυταπάτες παλέψαμε και προβάλαμε με επιχειρήματα πολιτικά, αλλά και νομικά τις ευθύνες που υπήρχαν. Τι έκανε ο ΣΥΡΙΖΑ; «Φταίει ο Καραμανλής». Τι έκανε το ΠΑΣΟΚ; Δεν είπε κουβέντα. Φταίει πάλι ο Καραμανλής. Τι λέγαμε εμείς; Φταίνε όλοι όσοι ακολούθησαν αυτήν τη στρατηγική.

Και μας είπατε εδώ ότι θα πάμε στον Χαρίλαο Τρικούπη. Τι λέτε; Σοβαρολογείτε; Εσείς δεν έχετε ευθύνη; Ποιος υλοποίησε το σπάσιμο του ΟΣΕ; Ποιος υλοποίησε, κύριε Μπάρκα, την ιδιωτικοποίηση, που έχετε το θράσος και μιλάτε και σήμερα που πουλήσατε το κερδοφόρο κομμάτι που είναι η «ΤΡΑΙΝΟΣΕ» και κρατήσετε με χάλι μαύρο, με εργαζόμενους απολυμένους, να το πληρώνει ο ελληνικός λαός; Εσείς δεν τα κάνατε; Και βγαίνετε υποκριτικά και εσείς και η Νέα Αριστερά και μας λέτε τώρα κατά της ιδιωτικοποίησης;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Σας παρακαλώ κι εγώ. Σας ζήτησα μια μικρή ανοχή. Έχω έξι και τρία, δηλαδή εννέα λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φτάσατε τα δέκα λεπτά.

**ΑΘΑΝΑΣΙΟΣ ΠΑΦΙΛΗΣ:** Ε, αφήστε με τώρα. Εντάξει, δέκα είναι. Τόση ώρα θα είχα τελειώσει.

Επομένως, να γνωρίζει ο ελληνικός λαός τι παιχνίδι παίζεται.

Εμείς λοιπόν πρόταση μομφής και δυσπιστίας την κάνουμε από την επομένη των εκλογών. Πού την κάνουμε; Εκεί που έχει αξία. Γιατί η δική σας είναι άσφαιρα πυρά και κοκορομαχίες, όπως λέει και ο κ. Κασσελάκης μέσα στη Βουλή.

Εμείς λοιπόν λέμε Τέμπη, Μάτι, Εύβοια, Δαδιά, Θεσσαλία είναι φυσική συνέπεια της γενικότερης πολιτικής που όλοι σας υπερασπίζεστε: κέρδος, όφελος, πολιτική της Ευρωπαϊκής Ένωσης.

Εμείς λοιπόν κάνουμε μομφή σε όλη την αντιλαϊκή πολιτική της Νέας Δημοκρατίας και όσων την στηρίζουν, για τους εργαζόμενους, για τους αγρότες και λοιπά και λοιπά και λοιπά. Και αποδείξαμε σαν ΚΚΕ, μπαίνοντας στην πρώτη γραμμή, ότι αυτό έχει φέρει και έχει στριμώξει κυριολεκτικά την Κυβέρνηση.

Τελειώνω λοιπόν για μια μομφή που έχει μεγάλη σημασία και αυτό είναι ευαίσθητο.

Υπάρχει το θέμα της «ΛΑΡΚΟ». Σήμερα στις 17.00΄ υπάρχει άλλη μια διαδήλωση. Κλείνουν τη «ΛΑΡΚΟ», τη ναυαρχίδα, όπως λέγανε όλοι, της ελληνικής βιομηχανίας. Θα σας διαβάσω την επιστολή των μαθητών του Γυμνασίου της Λάρυμνας και θα την καταθέσω στα Πρακτικά.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Με αυτό θα τελειώσω.

«Προς τον Πρωθυπουργό κ. Κυριάκο Μητσοτάκη, τους Υπουργούς της Κυβέρνησης και τους Βουλευτές.

Σας στέλνουμε τη συγκεκριμένη επιστολή, γιατί σκεφτήκαμε ότι ίσως έτσι καταφέρουμε να ακουστούμε. Ελπίζουμε να φτάσει σε εσάς, να τη διαβάσετε». Σε όλους τους παραπάνω, σας αφορά και εσάς. «Ξέρετε δεν είναι εύκολο για έναν μαθητή να ζει τα τελευταία τέσσερα χρόνια της ζωής του με προθεσμίες, περιμένοντας επενδυτές και ημερομηνίες, αναμένοντας κάθε φορά αποφάσεις. Την ίδια στιγμή που ο καθένας μας έχει τα δικά του άγχη στην πιεστική καθημερινότητα για τα μαθήματά του, τα φροντιστήρια για να καταφέρουμε να τελειώσουμε το σχολείο μας, να περάσουμε στις σχολές που επιθυμούμε αύριο μεθαύριο. Μεγαλώσαμε περιμένοντας να μάθουμε από τους άλλους τι πρόκειται να γίνει με τις ίδιες μας τις ζωές και έχουμε ακούσει πάρα πολλά. Τώρα να μας κάνετε τη χάρη να μας ακούσετε και εσείς, κύριε Πρωθυπουργέ, κύριοι Υπουργοί και κύριοι Βουλευτές. Αγαπάμε τον τόπο μας, τις γειτονιές που μεγαλώσαμε και τις θέλουμε ζωντανές και όχι μαραζωμένες. Δεν αντέχουμε να βλέπουμε τους γονείς μας και τους συγγενείς μας μέσα στο άγχος και την ανασφάλεια, επειδή αποφασίσατε να τους ανακοινώσετε χωρίς καμμιά προειδοποίηση ότι από την επόμενη εβδομάδα δεν θα έχουν δουλειά έτσι απλά. Από εμάς τι ζητάτε ακριβώς; Να εγκαταλείψουμε το σχολείο μας; Να εγκαταλείψουμε τον τόπο στον οποίο γεννηθήκαμε και μεγαλώσαμε; Να εγκαταλείψουμε τους φίλους μας και τις παρέες μας; Σε λίγο καιρό θα πρέπει να δώσουμε εξετάσεις. Από ποιο σχολείο; Πού θα μένουμε; Πώς θα συνεχίσουμε τα μαθήματά μας; Οι μεγαλύτεροι συμμαθητές μας σε λίγους μήνες θα πρέπει να δώσουν πανελλαδικές εξετάσεις σε αυτές τις συνθήκες. Οι καθηγητές μας μας λένε ότι δεν ξέρουν τι ακριβώς πρόκειται να γίνει με το σχολείο μας. Αλήθεια, ποιος ξέρει; Πώς είναι δυνατόν να παίρνετε αποφάσεις χωρίς να σκέφτεστε μια ολόκληρη περιοχή, τους εργαζόμενους, χιλιάδες κατοίκους και εκατοντάδες μαθητές; Όλα αυτά τα χρόνια πήραμε ένα πολύ σημαντικό μάθημα από τους γονείς μας. Μάθαμε να αγωνιζόμαστε για να κατακτάμε το δίκιο μας. Αυτό που μας έμαθαν θα κάνουμε και τώρα. Θα αγωνιστούμε με ψηλά το κεφάλι. Το χρωστάμε στους παππούδες μας και στους πατεράδες μας που έχτισαν τη «ΛΑΡΚΟ» με τον ιδρώτα τους, ακόμη και με την ίδια τους τη ζωή». Ογδόντα σκοτωμένοι σε ατυχήματα, υποτίθεται. «Το χρωστάμε στις οικογένειές μας που σε αυτές τις δύσκολες συνθήκες παλεύουν να μας μεγαλώσουν. Νιώθουμε την ευθύνη απέναντί τους και την αναλαμβάνουμε. Θα αγωνιστούμε μέχρι τέλους. Σας προτρέπουμε να αναλάβετε και εσείς τη δική σας ευθύνη, να μην προχωρήσετε σε αυτό το έγκλημα».

Τα σχόλια περιττεύουν. Σεβασμός στα μικρά παιδιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κύριε Παφίλη.

Τον λόγο τώρα έχει ο κ. Κατρίνης.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Καζαμία. Τι θέλετε να πείτε;

**ΑΛΕΞΑΝΔΡΟΣ ΚΑΖΑΜΙΑΣ:** Επί της διαδικασίας, κύριε Κωνσταντινόπουλε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Θέλω να διαμαρτυρηθώ εντόνως για τη μνημειώδη ασυνέπειά σας στον τρόπο με τον οποίο διευθύνετε αυτήν τη συζήτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΑΛΕΞΑΝΔΡΟΣ ΚΑΖΑΜΙΑΣ:** Καθόλου ωραία. Είναι πάρα πολύ άσχημα για εσάς, φοβάμαι.

Όταν εγώ μιλούσα με προειδοποιήσατε και ήταν η πρώτη φορά που γίνεται αυτό, ένα λεπτό πριν τελειώσει ο χρόνος μου, ότι δεν θα πάρω δευτερόλεπτο. Το ίδιο κάνατε και στους άλλους. Αυτό που λέω δεν έχει καμμία σχέση με το ΚΚΕ. Εγώ θέλω πολύ να ακούσω και τον κ. Παφίλη κι έκατσα και τον άκουσα και καλώς. Αλλά μιλώ για τον τρόπο με τον οποίο φέρεστε...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΑΛΕΞΑΝΔΡΟΣ ΚΑΖΑΜΙΑΣ:** Όχι, δεν τελείωσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Λοιπόν εγώ δεν έκανα δευτερολογία, δεν έκανα παρεμβάσεις σήμερα, για να διευκολύνω την κατάσταση, και δεν πήρα ούτε ένα δευτερόλεπτο και μου διακόψατε την ομιλία. Στον κ. Παφίλη, καλά κάνατε, δώσατε εννέα λεπτά επιπλέον.

**ΙΩΑΝΝΗΣ ΓΚΙΟΚΑΣ:** Μα, δεν θα μιλήσει ο Γραμματέας.

**ΑΛΕΞΑΝΔΡΟΣ ΚΑΖΑΜΙΑΣ:** Μίλησε χθες όμως.

**ΑΘΑΝΑΣΙΟΣ ΠΑΦΙΛΗΣ:** Μίλησε η Κωνσταντοπούλου για όλους!

**ΑΛΕΞΑΝΔΡΟΣ ΚΑΖΑΜΙΑΣ:** Καμμία αντίρρηση.

**ΑΘΑΝΑΣΙΟΣ ΠΑΦΙΛΗΣ:** Έλεος δηλαδή!

(Θόρυβος στην Αίθουσα)

**ΑΛΕΞΑΝΔΡΟΣ ΚΑΖΑΜΙΑΣ:** Εγώ μιλώ για μένα ως Κοινοβουλευτικό Εκπρόσωπο. Είπα ότι θέλω να σας ακούσω.

**ΑΘΑΝΑΣΙΟΣ ΠΑΦΙΛΗΣ:** Σας λέω ότι λείπει ο Πρόεδρος του κόμματός μας.

**ΙΩΑΝΝΗΣ ΓΚΙΟΚΑΣ:** Δεν το σέβεστε;

**ΑΛΕΞΑΝΔΡΟΣ ΚΑΖΑΜΙΑΣ:** Εγώ το σέβομαι και λέω καλά έκανε.

**ΙΩΑΝΝΗΣ ΓΚΙΟΚΑΣ:** Γι’ αυτό πήρε λίγο παραπάνω.

(Θόρυβος στην Αίθουσα)

**ΑΛΕΞΑΝΔΡΟΣ ΚΑΖΑΜΙΑΣ:** Εγώ ζήτησα να μιλήσω ένα λεπτό παραπάνω και μας ενημέρωσε ο Πρόεδρος ότι θα υπάρχει η καθιερωμένη ανοχή και δεν υπήρξε στην περίπτωσή μου, γι’ αυτό μιλώ. Δεν μιλάω για εσάς.

Λοιπόν, δεν το κάνετε αυτό. Είστε ασυνεπής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΑΛΕΞΑΝΔΡΟΣ ΚΑΖΑΜΙΑΣ:** Όχι. Ξέρετε τι μου είπατε; Μου είπατε ότι ο κ. Μπαγιώκος σας είπε να μην υπάρχει. Κάνετε αυτό που σας είπε ο κ. Μπαγιώκος. Αυτό είναι προσβλητικό για εσάς. Έτσι μου είπατε στην Έδρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε, μην θέλετε να μιμηθείτε. Καταλαβαίνω ότι…

**ΑΛΕΞΑΝΔΡΟΣ ΚΑΖΑΜΙΑΣ:** Δεν καταλαβαίνετε, γιατί αν καταλαβαίνατε, δεν θα το κάνατε. Κι αυτό είναι ένα σοβαρό θέμα. Παρακολουθώ πώς διευθύνετε τη συζήτηση. Ασυνεπέστατος!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η συζήτηση γίνεται με βάση αυτό που αποφασίστηκε το πρωί.

Θέλω να εξηγήσω ότι οι πολιτικοί Αρχηγοί -γιατί εκεί είναι το πρόβλημα- θα μιλήσουν με τη σειρά η οποία υπάρχει κοινοβουλευτικά. Δεν υπάρχει περίπτωση να αλλάξει τίποτε άλλο, όπως με ενημέρωσε ο Πρόεδρος της Βουλής που ήρθε και σε συνεννόηση και μίλησε με όλους τους υπόλοιπους Προέδρους. Συνεχίζουμε τη διαδικασία.

**ΑΛΕΞΑΝΔΡΟΣ ΚΑΖΑΜΙΑΣ:** Ζητώ και άλλη παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Μήλου καθώς και δεκαεννέα μαθήτριες και μαθητές και δύο εκπαιδευτικοί συνοδοί από το 12ο Δημοτικό Σχολείο Πόλεως Ρόδου.

(Χειροκροτήματα απ’ όλες τις πτέρυγες της Βουλής)

Έχετε τον λόγο, κύριε Κατρίνη.

**ΑΛΕΞΑΝΔΡΟΣ ΚΑΖΑΜΙΑΣ:** Ζητώ άλλη παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχετε τον λόγο. Καθίστε κάτω, σας παρακαλώ.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Αμετανόητος και αλαζόνας, χωρίς αίσθηση ντροπής και ευθύνης, χωρίς καμμία ενσυναίσθηση ο κ. Καραμανλής ήρθε χθες στη Βουλή και έδωσε μια κακοστημένη παράσταση σε πλήρη συνεννόηση και ταύτιση με τον κ. Μητσοτάκη.

Αλλά πραγματικά αναρωτιέμαι και δεν ξέρω τι είναι αυτό που προκάλεσε μεγαλύτερη εντύπωση στους πολίτες που είδαν αυτό το θέαμα.

Η θλιβερή εικόνα του κ. Καραμανλή ή η εικόνα των Βουλευτών της Νέας Δημοκρατίας που καταχειροκροτούσαν τον κ. Καραμανλή;

Η τραγωδία στα Τέμπη, το κρατικό έγκλημα στα Τέμπη -και θα σας το λέμε, όσο και αν σας ενοχλεί- απογυμνώνει την πολιτική φύση, την πολιτική ταυτότητα και την πραγματική ηθική της Κυβέρνησης, μιας Κυβέρνησης που βάζει τον εαυτό της πάνω από το δημόσιο και κοινωνικό συμφέρον, που έχοντας χάσει εντελώς το μέτρο, μας λέει ότι, τελικά, μόνο αυτή κατέχει την αλήθεια.

Γι’ αυτούς τους λόγους αντιμετώπισε την τραγωδία των Τεμπών ως ένα τρέχον ζήτημα, σαν μια υπόθεση, όπως όλες οι άλλες. Μίλησε απαξιωτικά, αδιαφόρησε, παραποίησε, διαστρέβλωσε, συγκάλυψε.

Η πρόταση δυσπιστίας που καταθέσαμε μαζί με τα υπόλοιπα κόμματα, τον ΣΥΡΙΖΑ, τη Νέα Αριστερά και την Πλεύση Ελευθερίας, είναι ακριβώς απέναντι σε όλα αυτά. Απέναντι στην απαξίωση, ο σεβασμός. Απέναντι στην αδιαφορία, η μέριμνα. Απέναντι στην επιθετικότητα, τα επιχειρήματα. Απέναντι στη συγκάλυψη, η φανέρωση και η αλήθεια.

Απέναντι σε όλα αυτά, που εσείς επιμελώς θελήσατε να διαγραφούν από τη μνήμη, απέναντι λοιπόν σε όλα αυτά, η δικαιοσύνη. Γιατί; Διότι για τη δικαιοσύνη και την αλήθεια είμαστε εδώ, ως ένδειξη έμπρακτου σεβασμού στους συμπολίτες μας που έχασαν τη ζωή τους, ως δημοκρατική πράξη υπεράσπισης μιας πολιτείας που θα λέγεται, που θα μπορεί να λέγεται δημοκρατική, όταν θα ψάχνει επίμονα τη δικαιοσύνη και την αλήθεια.

Το ΠΑΣΟΚ ανέλαβε πρωτοβουλία για την κατάθεση πρότασης δυσπιστίας για υπαρκτά ζητήματα που σχετίζονται με την παραβίαση ως και την κατάλυση του κράτους δικαίου αλλά και με την εικόνα που πλέον αποπνέει η χώρα. Μια εικόνα -και αυτό δεν σας αρέσει να το ακούτε- που δεν ταιριάζει σε ένα σύγχρονο ευρωπαϊκό κράτος.

Η πρωτοβουλία του ΠΑΣΟΚ προκάλεσε επιθέσεις από την πλευρά της Νέας Δημοκρατίας, που για μία ακόμα φορά τι κάνει; Επιβεβαιώνει την καθεστωτική λογική της, τη δυσανεξία της προς οτιδήποτε είναι επικριτικό, προς οτιδήποτε εκφράζει την αντίθετη άποψη.

Κυρίες και κύριοι συνάδελφοι, το γεγονός ότι η Κυβέρνηση του κ. Μητσοτάκη παραβιάζει και καταλύει τους κανόνες του κράτους δικαίου δεν σημαίνει ότι εμείς θα αποδεχτούμε τη διαρκή θεσμική υποβάθμιση της Ελλάδας. Αντίθετα, εμείς αγωνιζόμαστε και θα συνεχίσουμε να αγωνιζόμαστε, ώστε να λειτουργούν οι θεσμοί, γιατί τελικά η λειτουργία των θεσμών είναι αυτή που χαρακτηρίζει μια ευνομούμενη χώρα, κάτι που η Κυβέρνηση σαφώς και επιδεικτικά δείχνει να το αγνοεί, Κυβέρνηση η οποία βρίσκεται σε σύγκρουση με την πραγματικότητα.

Η σκόνη που σήκωνε το βαρύγδουπο, κατά τα άλλα, αφήγημά της, υποχώρησε και πλέον αναδύθηκε η πραγματική εικόνα, που βρίσκεται ακόμα και στις εκθέσεις των διεθνών οίκων αξιολόγησης, που δεν είναι αυτές που περιμένατε. Η έκθεση του οίκου Moody's αναδεικνύει ζητήματα που η Κυβέρνηση προσποιείται ότι δεν τα βλέπει: την ευάλωτη οικονομία, την επιβράδυνση της ανάπτυξης, το δυσθεώρητο ιδιωτικό χρέος, ακόμα και τους ανίσχυρους θεσμούς και την καθυστέρηση στην απονομή της δικαιοσύνης. Φαντάζομαι, κύριε Τσιάρα, σας ενδιαφέρει και σας αφορά αυτό ως απερχόμενος Υπουργός Δικαιοσύνης.

Την ίδια στιγμή στο πεδίο της κοινωνικής πολιτικής και ιδιαίτερα στον τομέα της δημόσιας υγείας, η κατάσταση ποτέ δεν ήταν σε τόσο οριακό επίπεδο. Η υποστελέχωση νοσοκομείων στα νησιά αλλά και συνολικά στην περιφέρεια χτυπάει κόκκινο με εμπορευματοποίηση όχι της υγείας -προσέξτε!-, αλλά με εμπορευματοποίηση της δημόσιας υγείας που είναι επιλογή σας και οδηγεί, βεβαίως, σε ακόμα πιο οριακές καταστάσεις.

Είμαι βέβαιος, κυρίες και κύριοι συνάδελφοι της Νέας Δημοκρατίας, ότι ανεξαρτήτως από αυτά που λέτε εδώ και τρεις μέρες, όλοι αντιλαμβάνεστε τις συνέπειες από την κατάλυση των αρχών του κράτους δικαίου.

Το ότι η συντριπτική πλειοψηφία των πολιτών δηλώνει πως δεν εμπιστεύεται την ελληνική δικαιοσύνη, αλήθεια αυτό δεν σας λέει τίποτα; Πώς έγινε αυτό; Έγινε αυτόματα; Έγινε από μόνο του; Μήπως ευθύνεται η Αντιπολίτευση; Δεν τροφοδοτήθηκε από τις κακές, τις προκλητικές πρακτικές σας; Επειδή δεν έχετε απάντηση στα ερωτήματα που προκύπτουν από αυτές τις πρακτικές, καταφεύγετε -σε τι άλλο;- σε θεωρίες συνωμοσίας.

Ο Κυβερνητικός Εκπρόσωπος μιλά γενικώς και αορίστως για συμφέροντα που πολεμούν την Κυβέρνηση και θα ήταν ίσως το πιο σύντομο ανέκδοτο μετά το επόμενο που λέει ότι διαπλοκή τα έχει βάλει με την Κυβέρνηση. Καταγγελίες, λοιπόν, πάντα χωρίς ονόματα, γενικώς και αορίστως. Γιατί; Τι φοβάστε; Καταγγελίες λάσπης ανεμιστήρα κατά του ΠΑΣΟΚ, κατά του Προέδρου του ΠΑΣΟΚ. Γιατί; Διότι τόλμησε πριν καν καταθέσει πρόταση δυσπιστίας, γιατί τόλμησε να αναλάβει την πρωτοβουλία να καταθέσει πρόταση δυσπιστίας. Βέβαια, χτες βράδυ αλλάξατε γραμμή. Τώρα ανακαλύπτετε προς συνεννόηση με κόμματα, με συμφέροντα, άλλα την Τρίτη, άλλα την Τετάρτη, άλλα την Πέμπτη, μόνο και μόνο να πέφτει λάσπη.

Κυρίες και κύριοι συνάδελφοι, η Κυβέρνηση είναι πολλαπλώς εκτεθειμένη, γιατί το περίφημο επιτελικό κράτος του κ. Μητσοτάκη αποδείχθηκε επιτελικό παρακράτος. Γιατί επιτελικό παρακράτος είναι αυτό που εδώ και δύο χρόνια παρεμποδίζει με κάθε τρόπο την έρευνα για τις υποκλοπές. Θέτει εμπόδια στη δικαιοσύνη, επιτίθεται σε ανεξάρτητες αρχές που απλά κάνουν το καθήκον τους, που αναζητούν την αλήθεια και απομακρύνει, με τη βοήθεια, βεβαίως -να το πούμε και αυτό- του κ. Βελόπουλου, μη ελεγχόμενα από αυτή πρόσωπα στην ΑΔΑΕ απλά και μόνο γιατί κάνουν τη δουλειά τους.

Αρκείται, όμως, μόνο σε αυτό; Όχι. Συστήνει εξεταστικές επιτροπές παρωδία. Στην εξεταστική επιτροπή για τις υποκλοπές δεν κλήθηκαν ποτέ να καταθέσουν οι ιδιοκτήτες της «INTELLEXA» και της «KRIKEL», που εμπλέκονται με το παράνομο λογισμικό «Predator». Όχι μόνο αυτό, αλλά τους αφήσατε και άπλετο χρόνο, για να εξαφανίσουν στοιχεία και δεδομένα. Πρόσφατα, μάλιστα, το Υπουργείο Οικονομικών των Ηνωμένων Πολιτειών επέβαλε κυρώσεις στην εταιρεία «INTELLEXA» και σε πρόσωπα όχι μόνο για τη χρήση του λογισμικού «Predator», αλλά και για το γεγονός ότι μέσω Ελλάδας, με υπογραφή του Γενικού Διευθυντή της Νέας Δημοκρατίας και τότε Γενικού Γραμματέα του Υπουργείου Εξωτερικών, κ. Σμυρλή έγινε εξαγωγή αυτού του λογισμικού σε αυταρχικά καθεστώτα. Για όσους αναρωτιούνται πότε συνέβη αυτό που λέμε, να σας θυμίσω ότι έγινε πρόσφατα, έγινε την παραμονή της αιφνιδιαστικής επίσκεψης του κ. Μητσοτάκη στην Ουκρανία.

Βεβαίως, πανομοιότυπες πρακτικές είδαμε να εξελίσσονται και στο ζήτημα της εξεταστικής για τα Τέμπη. Διερεύνησε ποτέ η εξεταστική επιτροπή το μπάζωμα και το τσιμέντωμα στον χώρο του δυστυχήματος; Κάλεσε, μήπως, τους εμπλεκόμενους για να απαντηθεί το ερώτημα ποιος έδωσε τη σχετική εντολή; Και όμως, ούτε ο κ. Τριαντόπουλος ούτε ο κ. Καραγιάννης κλήθηκαν ποτέ στην εξεταστική επιτροπή. Όπως καθυστέρησε -όχι τυχαία- η κλήση του κ. Αγοραστού, για να μην μπορέσει να απαντήσει, όπως δεν κλήθηκαν στελέχη του ΟΣΕ, όπως δεν κλήθηκαν ανεξάρτητοι εμπειρογνώμονες και πραγματογνώμονες που βρήκαν πρόσθετα στοιχεία, τα οποία δεν σας βολεύουν.

Κυρίες και κύριοι συνάδελφοι, την ίδια ημέρα που ο κ. Μητσοτάκης θα εγκαινίαζε το σύστημα τηλεδιοίκησης που δεν λειτουργούσε, την ίδια ημέρα, δηλαδή την επομένη της τραγωδίας των Τεμπών, η Κυβέρνηση υιοθέτησε τη λογική του ανθρώπινου λάθους ως μοναδικής αιτίας για την τραγωδία των Τεμπών. Την ίδια ημέρα δημοσιοποιήθηκε το παραποιημένο ηχητικό απόσπασμα που ενίσχυε την κεντρική στρατηγική περί μοναδικού και μόνου ανθρώπινου λάθους. Βεβαίως, για όλα αυτά υπήρχε το αδιάσειστο στοιχείο σε μια εμβρόντητη κοινή γνώμη που άκουσε και πίστεψε εκείνη την ημέρα ότι για όλα φταίει το ανθρώπινο λάθος. Η εξεταστική επιτροπή λειτούργησε ως «πλυντήριο», όπως και η προηγούμενη εξεταστική για τις υποκλοπές.

Φυσικά, η Κυβέρνηση απέρριψε την πρόταση του ΠΑΣΟΚ για τη σύσταση προανακριτικής επιτροπής, γιατί ήθελε να απλώσει ένα πέπλο προστασίας για τους δικούς της ανθρώπους. Μόνο που στο κάδρο των ευθυνών δεν είναι πια μόνο ο κ. Καραμανλής. Μπαίνουν και ο κ. Τριαντόπουλος, ο κ. Καραγιάννης, όπως και αυτοί που απέκτησαν πρόσβαση πριν την Ελληνική Αστυνομία και την ελληνική δικαιοσύνη στις ηχητικές καταγραφές τη νύχτα του τραγικού δυστυχήματος.

Υπάρχει κανείς μετά από αυτά που να αναρωτιέται γιατί το 80% του ελληνικού λαού πιστεύει ότι έχετε απλώσει ένα πέπλο συγκάλυψης;

Η Κυβέρνηση στερείται πλέον ηθικής νομιμοποίησης, είναι έκθετη. Η Κυβέρνηση του κ. Μητσοτάκη υπονομεύει το κράτος δικαίου, υπονομεύει τους θεσμούς. Έχει ταυτιστεί με ανεπίτρεπτες πρακτικές και καταστάσεις που συνιστούν κατάλυση του κράτους δικαίου.

Δημοκρατία χωρίς δικαιοσύνη δεν υπάρχει και δημοκρατία χωρίς την εμπιστοσύνη πολιτών απέναντι στους θεσμούς δεν λειτουργεί.

Το ΠΑΣΟΚ στέκεται ανυποχώρητα απέναντι σε αυτές τις πρακτικές. Ανέλαβε πρωτοβουλία για την κατάθεση πρότασης δυσπιστίας. Γιατί; Γιατί δεν πάει άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Σήμερα το βράδυ η κυβερνητική πλειοψηφία, ενισχυμένη, θα απορρίψει την πρόταση δυσπιστίας. Η κοινωνία, όμως, έχει άλλη άποψη. Και αυτή η κυβερνητική πλειοψηφία να είστε βέβαιοι ότι δεν θα υπάρχει για πάντα. Γιατί η αλαζονεία σας φτάνει μέχρι εκεί. Νομίζετε ότι θα κυβερνάτε για πάντα και ότι θα είστε ανεξέλεγκτοι.

Και κάτι ακόμα για όσους θέλουν να το καταλάβουν. Για το ΠΑΣΟΚ καμμία υπόθεση δεν κλείνει. Για το ΠΑΣΟΚ καμμία ευθύνη δεν παραγράφεται. Καμμία ανοχή στην συγκάλυψη! Μία μόνο λέξη ηχεί παντού εντός και εκτός αυτής της Αίθουσας: Δικαιοσύνη!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ο κ. Ξανθόπουλος έχει τον λόγο και ολοκληρώνουμε με τον κ. Τσιάρα.

Κύριε Ξανθόπουλε, έχετε τον λόγο για έξι λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ησυχία, κύριοι συνάδελφοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, αλλά θέλει να μιλήσει ο κ. Ξανθόπουλος.

**ΝΙΚΟΛΑΟΣ ΠΑΠΠΑΣ:** Κανονίζουμε κάτι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τον κ. Κατρίνη να κανονίσετε έξω.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, κυρίες και κύριοι Βουλευτές, ολοκληρώνεται η διαδικασία της πρότασης δυσπιστίας, η οποία παρήγαγε ήδη πολιτικά αποτελέσματα και συντονίστηκε με την κοινωνία και το αίτημα για να χυθεί άπλετο φως σε αυτή την τραγική υπόθεση, στο έγκλημα των Τεμπών. Και χρησιμοποιώ τον όρο «έγκλημα» ενσυνειδήτως, διότι αυτό ήταν το αντικείμενο της εξεταστικής επιτροπής και αυτό δείχνει και η πορεία των ανακρίσεων. Διότι άνθρωποι κρατούνται προσωρινά εξαιτίας της συμμετοχής τους -θα φανεί στην ακροαματική διαδικασία- στο έγκλημα των Τεμπών.

Θα κάνω δύο παρατηρήσεις για να βάλουμε τα πράγματα στη σειρά τους.

Πρώτον, εδώ και τρεις μέρες επαίρονται οι συνάδελφοι της κυβερνητικής πλειοψηφίας για το πόσο γρήγορα θα φτάσει στο ακροατήριο η δίκη. Κάνετε αντιδιαστολή με το Μάτι.

Μάλιστα, ο κ. Φλωρίδης έκανε και μία απρέπεια, τη δεύτερη. Μια μεγάλη έκανε, με την οποία εισέπραξε τη μήνη και την αντίδραση όλης της κοινωνίας, με εκείνη την απαράδεκτη έκφραση για τα μπάζα και το μπάζωμα. Δεν θέλω καν να την επαναφέρω. Όμως, έκανε και μια λαθροχειρία επί του νομικού. Διότι λέει ότι οι ποινικοί κώδικες του ΣΥΡΙΖΑ εμπόδισαν την παράδοση των αποσπασμάτων στη δικαιοσύνη και ο ίδιος με μία νομοθετική πρωτοβουλία ξέμπλεξε το κουβάρι και τα παρέδωσε.

Η αλήθεια είναι ότι με έναν νόμο του 2022 επί Νέας Δημοκρατίας, που αφορούσε την ασφάλεια των συγκοινωνιών, δεν δικαιολογούσαν την άρση του απορρήτου για το συγκεκριμένο ζήτημα και με τον ν.5046 του 2023 επανάφεραν τα άνω άρθρα, έτσι ώστε να επιτρέπεται η άρση του απορρήτου και για αυτά. Ουσιαστικά δηλαδή, νόμο της Νέας Δημοκρατίας διόρθωσε ο κ. Φλωρίδης.

Δεύτερον, θα θέσω ένα θέμα όχι νομικό, αλλά βαθιά πολιτικό. Θέλω να το επαναλάβω στο κλείσιμο της ομιλίας μου, διότι ειλικρινά τρόμαξα με την προσέγγιση του κ. Σκέρτσου, ο οποίος έθεσε στη συζήτηση στη Βουλή το γεγονός ότι για το Μάτι δεν προφυλακίστηκε κανείς, ενώ για τα Τέμπη είναι προφυλακισμένοι τρεις, αν δεν απατώμαι, και στην Ισπανία είναι δύο, κάνοντας μια αδιανόητη σύγκριση των διαφορετικών περιστατικών για πράγματα τα οποία αποφαίνεται η δικαιοσύνη και εμείς εδώ δεν έχουμε ή δεν πρέπει να έχουμε κανέναν λόγο. Και αυτό ακριβώς είναι εξαιρετικά ανησυχητικό, διότι δείχνει την καθεστωτική νοοτροπία.

Ας μπούμε στην ουσία. Τι μας ωθεί στην κατάθεση της πρότασης δυσπιστίας; Υπάρχει μία σειρά γεγονότων τα οποία βάλλουν ευθέως κατά αυτού που ονομάζουμε «κράτος δικαίου» και -θα το επεκτείνω, κυρίες και κύριοι συνάδελφοι- κατ’ αυτού που έχουμε συμφωνήσει ως μεταπολιτευτικό σύμβολο της Ελληνικής Δημοκρατίας.

Άρχισε αυτή η ιστορία με τις υποκλοπές. Και όταν λέω «υποκλοπές», δεν εννοώ ότι είναι μια πολιτική κριτική ή ένα δημοσίευμα. Υπάρχει το πόρισμα της κατά το Σύνταγμα αρμόδιας αρχής, η οποία έβγαλε απόφαση και λέει ότι υπεκλάπησαν συνομιλίες του κ. Ανδρουλάκη, μελών του Υπουργικού Συμβουλίου, στελεχών των Ενόπλων Δυνάμεων και όλο αυτό έχει αφετηρία το παράνομο λογισμικό και το πρωθυπουργικό Γραφείο.

Σε οποιαδήποτε άλλη χώρα της Ευρώπης, στην οποία καμαρώνουμε ότι ανήκουμε, ο Πρωθυπουργός θα είχε παραιτηθεί σε είκοσι τέσσερις ώρες. Εδώ δεν συμβαίνει κάτι τέτοιο.

Δεύτερο ανησυχητικό επεισόδιο, η ιστορία των ανεξάρτητων αρχών. Παρεμβαίνει ως μη όφειλε η Κυβέρνηση στη δομή και τη λειτουργία των ανεξάρτητων αρχών, βεβαίως με τη βοήθεια και άλλων κοινοβουλευτικών κομμάτων. Και ουσιαστικά δείχνει ότι στόχος της είναι να ελέγξει κάθε μορφή της δημόσιας ζωής, έτσι ώστε να μην συμβεί το απευκταίο γι’ αυτή.

Τρίτο, διέρρευσαν προσωπικά δεδομένα πολιτών που ενεγράφησαν στην πλατφόρμα για την ψήφο των εκλογέων για επιστολική ψήφο. Και παρ’ όλες τις προσπάθειες της κ. Κεραμέως και παρ’ όλη τη μιντιακή υπεροπλία της Νέας Δημοκρατίας, αποδείχθηκε σήμερα το πρωί ότι ουσιαστικά τα στοιχεία ήρθαν αρχές του 2024 και δεύτερον, ήρθαν από τον κομματικό μηχανισμό της Νέας Δημοκρατίας. Άλλο ένα στοιχείο ταύτισης και κράτους!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ολοκληρώνω, κύριε Πρόεδρε.

Και φτάνουμε τέλος στα Τέμπη. Εδώ υπάρχει ένα αδιανόητο γεγονός. Την ώρα που η χώρα είναι σοκαρισμένη από τον θάνατο άγνωστο πόσων ανθρώπων τις πρώτες πρωινές ώρες της 1ης Μαρτίου του 2023, κάποιος άνθρωπος που έχει διαπίστευση μπαίνει και παίρνει τα στοιχεία των συνομιλιών, τα οποία παραδίδει σε κάποιον άλλον. Και δεν ξέρουμε ποιος χαλκεύει τα στοιχεία αυτά, κάνει «κοπτοραπτική», έτσι ώστε η συνομιλία που δημοσιεύεται σε μέσο μαζικής επικοινωνίας να ενισχύει ουσιωδώς το αφήγημα, την επιχειρηματολογία της Κυβέρνησης περί ανθρώπινου λάθους.

Όλα αυτά τα στοιχεία αθροιζόμενα -δεν μπαίνω στα ζητήματα της οικονομίας, δεν μπαίνω στα ζητήματα της παιδείας ή της δημόσιας διοίκησης, αναπτύχθηκαν από άλλους ομιλητές. Μπαίνω στα αμιγώς θεσμικά- δείχνουν ότι πρέπει το πολιτικό σύστημα να αντιδράσει.

Έχουμε μία σύμφυση εκτελεστικής εξουσίας και δημοσίου, τέτοια που είναι αντίθετη και με τις αρχές του κράτους δικαίου και με ό,τι έχουμε συνομολογήσει ως μεταπολιτευτικό συμβόλαιο. Αυτή τη διάσταση έχει η κατάθεση της πρότασης δυσπιστίας. Αυτή την ανάγκη της κοινωνίας έρχεται να εξυπηρετήσει. Και βεβαίως, το ότι η προοδευτική Αντιπολίτευση συνομολογεί ένα κείμενο το οποίο αποτελεί προάσπιση, υπεράσπιση και απόπειρα κατοχύρωσης του κράτος δικαίου είναι αυτό που ανησυχεί εξαιρετικά την Κυβέρνηση.

Οι απαντήσεις θα δοθούν σε λίγο, αλλά νομίζω ότι η κοινωνία μπορεί ασφαλώς να βγάλει τα συμπεράσματά της.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κλείνουμε τώρα με τον κ. Τσιάρα από τη Νέα Δημοκρατία.

**ΚΩΝΣΤΑΝΤΙΝΟΣ ΤΣΙΑΡΑΣ:** Κυρίες και κύριοι συνάδελφοι, ξαναβρέθηκα στο Βήμα της Ολομέλειας του ελληνικού Κοινοβουλίου και έχω ξανακαταθέσει την άποψη ότι μπροστά σε εθνικές τραγωδίες, μπροστά σε γεγονότα τα οποία αφορούν σε απώλειες ανθρώπινων ζωών, πρέπει να στεκόμαστε όλοι με υψηλή ενσυναίσθηση και με τεράστιο σεβασμό και στη μνήμη των αδικοχαμένων ανθρώπων, αλλά και στον πόνο των οικογενειών που έχασαν τα παιδιά τους.

Αυτή η άποψη πίστευα πάντα ότι έπρεπε να διατρέχει και τη γενικότερη αντίληψη των κομμάτων και του πολιτικού συστήματος, όχι γιατί ενδεχομένως δεν υπάρχει ο λόγος της πολιτικής αντιπαράθεσης, αλλά γιατί κυρίως ο ανθρώπινος πόνος δεν μπορεί ποτέ να μπαίνει στη διελκυστίνδα της μικροκομματικής και μικροπολιτικής αντιπαράθεσης, ούτε πολύ περισσότερο να εργαλειοποιείται, ούτε να αναδεικνύεται ενδεχομένως ως ο βασικός λόγος, η βασική αιτία για την οποία τα πολιτικά κόμματα κάθε φορά μπορεί να αντιπαρατίθενται.

Αντίθετα οι εθνικές τραγωδίες είναι λόγος αναστοχασμού, επαναπροσδιορισμού, ανασυγκρότησης, επανεκκίνησης, λόγος πραγματικά για να δούμε την ουσία και την αιτία που μπορεί να μας οδηγεί εκεί, αλλά βεβαίως και λόγος για να αναληφθούν σοβαρές πρωτοβουλίες, ώστε να μην επαναληφθούν ποτέ ξανά.

Δυστυχώς, απέναντι σε αυτή την άποψη βρίσκεται αυτή η πρωτοβουλία, ναι, με θεσμικά χαρακτηριστικά. Προφανώς κάθε κατάθεση πρότασης δυσπιστίας είναι ουσιαστικά η υψηλότερη κοινοβουλευτική διαδικασία αμφισβήτησης μιας Κυβέρνησης. Ωστόσο, όταν ο λόγος για τον οποίον προφασίζεται ή προτείνεται μια πρόταση δυσπιστίας είναι τελικά μια εθνική τραγωδία, ενδεχομένως όλη αυτή η συζήτηση μάς μεταφέρει κάπου αλλού.

Και το λέω αυτό διότι υπάρχουν πάρα πολλά ζητήματα τα οποία το προηγούμενο χρονικό διάστημα εξελίχθηκαν με έναν τόσο συγκεκριμένο τρόπο που πιστεύω ότι αρκετούς από εμάς, και ενδεχομένως και τη μεγάλη πλειοψηφία της ελληνικής κοινωνίας, μπορούν εύκολα να μας οδηγήσουν σε συγκεκριμένα συμπεράσματα. Διότι όταν τελικά ενώνονται τα κόμματα της Αντιπολίτευσης για να καταθέσουν μια πρόταση δυσπιστίας με κυρίαρχο ζήτημα το τραγικό δυστύχημα των Τεμπών, βάζοντας ο καθένας ενδεχομένως εκ των συναδέλφων της Αντιπολίτευσης τον εαυτό του σε ρόλο δικαστή ή σε έναν ρόλο που σε καμμία περίπτωση δεν ταυτίζεται με την ιδιότητα του Βουλευτή ή του πολιτικού, αντιλαμβάνεται κανείς ότι υπάρχουν πολλά ζητήματα.

Και το λέω αυτό, κυρίες και κύριοι συνάδελφοι, γιατί όντως όλοι εσείς οι οποίοι αυτή τη στιγμή έρχεστε και καταθέτετε την πρόταση δυσπιστίας, λέγοντας ότι υπάρχουν ποινικές ευθύνες σε συγκεκριμένα πολιτικά πρόσωπα, έχετε όντως άποψη επ' αυτού; Δεν υπάρχει θεσμοθετημένη διαδικασία στην ελληνική πολιτεία, με βάση το Σύνταγμα, η οποία προφανώς μέσω της δικαιοσύνης καταλήγει σε τέτοιου είδους συμπεράσματα; Η δικαιοσύνη μπορεί όντως να υποκατασταθεί, ή να αντικατασταθεί ακόμη χειρότερα, μέσα από διαδικασίες που ενδεχομένως κάποιοι από εμάς θέλουν να μετέρχονται, προκειμένου να δημιουργήσουν την πολιτική αντιπαράθεση;

Όλα αυτά είναι ερωτήματα τα οποία δυστυχώς από κανέναν εκ των συναδέλφων της Αξιωματικής Αντιπολίτευσης δεν απαντήθηκαν. Όταν πρέπει ουσιαστικά να ανακαλύψει κανείς το τι ακριβώς συνέβη, το ποιος είναι ο πραγματικά υπεύθυνος, το ποια ήταν ενδεχομένως τα λάθη τα οποία καταγράφηκαν και βεβαίως για αυτόν τον λόγο να καταδειχθούν οι πραγματικά υπεύθυνοι, αυτή είναι μια διαδικασία που μπορεί να γίνει σε οποιονδήποτε χώρο εκτός από τη δικαιοσύνη; Διότι αν κάποιος ισχυριστεί κάτι τέτοιο, προφανώς μια ανεξάρτητη συνταγματική κατοχυρωμένη αρχή, στην οποία βασίζεται το δημοκρατικό πολίτευμα, τίθεται σε αμφισβήτηση.

Αν θέλετε βεβαίως να σας πω την άποψή μου, θα σας πω ειλικρινά ότι πιστεύω πως ειδικά η Αξιωματική Αντιπολίτευση αμφισβητεί τη δικαιοσύνη και τον ρόλο της. Και την αμφισβητεί όχι γιατί υπάρχουν δηλώσεις του τύπου περί «αδιάβαστων δικαστών», ούτε γιατί ενδεχομένως υπάρχουν στο παρελθόν απόψεις που έχουν εκφραστεί και που λένε ότι «πρέπει να κάνουμε και ένα παράλληλο σύστημα δικαστών για να δικάζουν σωστά, μιας και αυτοί δεν δικάζουν σωστά», ούτε ακόμη γιατί στο σχετικά πρόσφατο παρελθόν υπήρχε μια ομολογία πρώην Υπουργού Δικαιοσύνης του ΣΥΡΙΖΑ που είπε ότι «είχε δημιουργηθεί μια φάμπρικα που έπρεπε να στοχοποιεί και να ενοχοποιεί τους δικούς τους πολιτικούς αντιπάλους», αλλά γιατί μια ουσιαστική διαδικασία, η οποία αναφέρεται στην αποκάλυψη της αλήθειας και στην απόδοση ευθυνών, δεν μπορεί να γίνει από κανένα λαϊκό δικαστήριο και από κανένα πρόσωπο που κατά μόνας οραματίζεται τον εαυτό του ως δικαστή ή ως εισαγγελέα.

Αυτή είναι η δημοκρατία, κυρίες και κύριοι συνάδελφοι. Αν δεν τη σεβόμαστε, προφανώς βρισκόμαστε σε μια άλλη κατεύθυνση. Και δεν αναφέρομαι στη δημοκρατία του Προέδρου του ΣΥΡΙΖΑ, του κ. Κασσελάκη, ο οποίος ζητάει από τον νόμιμα, δημοκρατικά εκλεγμένο Πρωθυπουργό να αποχωρήσει ήρεμα και να κάνει εκλογές. Γιατί για αυτά δεν ακούσαμε τίποτα. Είναι ζητήματα τα οποία έχουν να κάνουν με τον πυρήνα και με την ουσία του δημοκρατικού μας πολιτεύματος, και τα αμφισβητεί ο Αρχηγός της Αξιωματικής Αντιπολίτευσης.

Αν πρέπει κανείς να δεχθεί ότι μέσα από μια τέτοια λογική ή μια τέτοια επιχειρηματολογία μπορούμε πραγματικά μέσα στο ελληνικό Κοινοβούλιο να προασπίσουμε το μεγαλύτερο αγαθό για το οποίο πραγματικά αγωνίστηκαν οι πρόγονοί μας και που εδώ και πενήντα χρόνια το απολαμβάνουμε στην καλύτερή του μορφή και στην καλύτερή του διάσταση, προφανώς τα κόμματα του ελληνικού Κοινοβουλίου σκέφτονται κάτι άλλο, για αυτό και προφανώς υπάρχουν κόμματα εντός και εκτός δημοκρατικού τόξου, κατά την άποψη κάποιων.

Διότι, κυρίες και κύριοι συνάδελφοι, όταν μιλάμε για εθνικές εκλογές και όταν μιλάμε για κόμματα τα οποία επιλέγονται από τους Έλληνες πολίτες, όποια και να είναι η άποψη του καθενός από εμάς, σε σχέση με το τι πιστεύουν, τι εκφράζουν και ποιες είναι οι απόψεις τους, δεν μπορεί κανείς να μην δέχεται το αποτέλεσμα μιας δημοκρατικής διαδικασίας. Αλλά αυτό βεβαίως είναι δικό σας θέμα, δεν αφορά εμάς.

Κρύφτηκε, άραγε, ποτέ η Κυβέρνηση πίσω από τα γεγονότα; Έκανε η Κυβέρνηση αυτό που έκανε σε προηγούμενα αντίστοιχα περιστατικά, λυπηρά δυστυχώς, η κυβέρνηση του ΣΥΡΙΖΑ; Μήπως έστησε επικοινωνιακά σόου, παριστάνοντας ότι δεν κατάλαβε τι έγινε; Ή μήπως από την άλλη πλευρά δεν ανέλαβε την πολιτική ευθύνη; Ποια πολιτική ευθύνη ανελήφθη στο τραγικό περιστατικό της απώλειας εκατό και πλέον ανθρώπινων ζωών στο Μάτι ή στη Μάνδρα; Θα μας απαντήσει κανείς εκ των συναδέλφων της Αξιωματικής Αντιπολίτευσης; Ποιος θα αναλάβει την πολιτική ευθύνη; Θα μας το πείτε για να το καταλάβουμε και εμείς; Οι Έλληνες πολίτες και βλέπουν και καταλαβαίνουν και πολύ περισσότερο έχουν τη δυνατότητα να συγκρίνουν.

Όποιος πραγματικά πιστεύει ότι μέσα από αυτό που υποτίθεται ότι ήταν ο λόγος για να συγκροτηθεί μια ομάδα κομμάτων της Αντιπολίτευσης για να καταθέσει πρόταση δυσπιστίας ήταν το δημοσίευμα της κυριακάτικης εφημερίδας, προφανώς είναι αφελής. Διότι θα σας ρωτήσω, κύριε Κατρίνη, είχατε συνεννοηθεί αλήθεια; Είχε συνεννοηθεί ο κ. Ανδρουλάκης με τον κ. Κασσελάκη; Αυτό είπε ο κ. Παππάς σε μια συνέντευξή του. Γιατί αυτό πρέπει να το ξέρουμε τουλάχιστον, και πρέπει να το γνωρίζουν και οι Έλληνες πολίτες. Διότι αν είχατε συνεννοηθεί νωρίτερα και ήρθε η Κυριακή με ένα δημοσίευμα απλά και μόνο για να σας δώσει τον λόγο ή την αφορμή -αν δεν ήταν τελικά η δημιουργούμενη αφορμή το συγκεκριμένο δημοσίευμα- προφανώς μιλάμε για κάτι άλλο. Πρέπει να το απαντήσετε. Και πρέπει να το πείτε. Διότι εδώ υπήρξε τουλάχιστον μια εκφρασμένη δημόσια άποψη ότι για αυτό το οποίο τελικά κάνατε, είχατε συνεννοηθεί νωρίτερα.

Δεν πρέπει να το ξέρουν οι Έλληνες πολίτες; Διότι αν ο καθένας από εμάς εδώ, μπορεί με το δικό του τρόπο να προβάλλει μια θέση η οποία σε δεύτερη ή τρίτη, αν θέλετε, ανάλυση μπορεί τελικά να υποκρύπτει κάτι εντελώς διαφορετικό από αυτό το οποίο ισχυρίζεται, μάλλον δεν λέει την αλήθεια και δεν είναι η πραγματικότητα. Άρα, και αυτό είναι ένα σημείο το οποίο εύκολα μπορεί να το κρίνει κανείς.

Κυρίες και κύριοι συνάδελφοι, η χώρα, όσο και αν κάποιοι δεν το βλέπουν και αν κάποιοι δεν το κρίνουν, προχωράει. Και επειδή έγιναν πολλές αναφορές στο κράτος δικαίου, θέλω να σας πω ως πρώην Υπουργός Δικαιοσύνης ότι το κράτος δικαίου έχει κάνει τεράστια βήματα τα τελευταία χρόνια στην Ελλάδα. Αν δεν το έχετε εσείς αντιληφθεί, θα σας ζητήσω να ανατρέξετε και στις εκθέσεις της Ευρωπαϊκής Επιτροπής, αλλά και στις εκθέσεις των μεγάλων ευρωπαϊκών και διεθνών οργανισμών.

Είναι η πρώτη φορά που υπάρχει έκθεση της Ευρωπαϊκής Επιτροπής θετική για το κράτος δικαίου για την Ελλάδα με πολύ λιγότερες παρατηρήσεις συγκριτικά με τις περισσότερες μεγάλες ευρωπαϊκές χώρες. Είναι η πρώτη φορά μετά από πολύ καιρό.

Να μη σας θυμίσω τι συνέβη την πρώτη μέρα που βρέθηκα στο Υπουργείο Δικαιοσύνης το 2019. Είναι η πρώτη φορά που μετά από καιρό η GRECO, που στην πραγματικότητα κρίνει τα βήματα τα οποία έγιναν προκειμένου να αμβλυνθούν ζητήματα δημοκρατίας, αλλά και ζητήματα διαφάνειας, κρίνει ότι η Ελλάδα έχει κάνει τα απαραίτητα βήματα και πλέον βρίσκεται στο πλέον θετικό σημείο και στο πλέον υψηλό επίπεδο.

Αν για εσάς η ρητορική, η οποία μπορεί να κλιμακώνεται από εδώ και να φτάνει μέχρι τις Βρυξέλλες, με τους δικούς σας εκπροσώπους Ευρωβουλευτές δημιουργεί μια άλλη εικόνα, μια άλλη άποψη, είναι κάτι το οποίο θα το δούμε πολύ σύντομα, διότι οι εκθέσεις των αρμοδίων οργάνων θα υπάρξουν πάλι σύντομα.

Υπήρξαν θέματα, βεβαίως. Δεν θα το αρνηθεί κανείς.

**ΑΛΕΞΑΝΔΡΟΣ ΚΑΖΑΜΙΑΣ:** Υπήρξαν θέματα σοβαρά.

**ΚΩΝΣΤΑΝΤΙΝΟΣ ΤΣΙΑΡΑΣ:** Υπήρξαν θέματα, κύριε Καζαμία. Εγώ δεν θα κρυφτώ πίσω από το δάχτυλό μου.

Υπήρξαν θέματα, τα οποία, βεβαίως, δημιούργησαν ζητήματα και δημιούργησαν ερωτηματικά. Όμως, αυτά είναι ο πραγματικός λόγος για να θωρακίσουμε και το κράτος δικαίου και να κάνουμε τα απαραίτητα βήματα ως πολιτεία.

Διότι μη μου πείτε ξαφνικά ότι το ζήτημα των προσωπικών δεδομένων αρχίζει και καίει την Αξιωματική Αντιπολίτευση, όταν το 2019 η εκκρεμότητα που είχε η Ελλάδα απέναντι στην Ευρωπαϊκή Επιτροπή ήταν ότι ήταν η μόνη χώρα που δεν είχε υιοθετήσει τον Κανονισμό Προστασίας των Προσωπικών Δεδομένων και που έπρεπε ουσιαστικά να κάνουμε άμεσα βήματα προκειμένου να μην υπάρχει αυτή η εκκρεμότητα της χώρας. Ούτε από την άλλη πλευρά να παραβλέπουμε το γεγονός ότι το πρώτο χαρτί που βρήκα στο γραφείο μου ήταν η σύσταση της GRECO γιατί η ενεργητική δωροδοκία είχε μετατραπεί σε πλημμέλημα. Αυτά μην τα ξεχνάμε. Αν θέλετε να τα ξεχάσουμε, σας διαβεβαιώνω ότι θα τα θυμούνται οι Έλληνες πολίτες.

Είναι, δυστυχώς, για άλλη μια φορά προσχηματική η πρόταση μομφής εναντίον της Κυβέρνησης, κυρίες και κύριοι συνάδελφοι της Αξιωματικής Αντιπολίτευσης. Είναι η στιγμή που η χώρα κάνει τα μεγάλα γενναία θετικά της βήματα. Είναι η στιγμή που έχει αναβαθμίσει την παρουσία της διεθνώς. Είναι η στιγμή που η άμυνα επιτέλους θωρακίζεται. Είναι η στιγμή που η οικονομία κάνει άλματα και θεωρείται ως η πλέον αναπτυσσόμενη οικονομία μεταξύ των ευρωπαϊκών χωρών. Είναι η στιγμή που οι πολίτες βλέπουν ότι το κράτος αρχίζει και τους αντιμετωπίζει με έναν διαφορετικό τρόπο, με την ψηφιοποίηση, με την ενίσχυση των θεσμών, με τις εξελίξεις οι οποίες είναι απολύτως θετικές.

Και, βεβαίως, είναι η στιγμή που για άλλη μια φορά οι πολίτες καλούνται να μας κρίνουν και νομίζω ότι ούτως ή άλλως από τη στιγμή που είχαμε τη σχετικά πρόσφατη κρίση των εθνικών εκλογών η ανάγκη σας να αναδείξετε την παρουσία σας στον πολιτικό χάρτη, μιας και οι μετρήσεις ήταν τέτοιες που δεν δημιουργούσαν αισιοδοξία, σας οδήγησαν στην κατάθεση της συγκεκριμένης πρότασης δυσπιστίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΚΩΝΣΤΑΝΤΙΝΟΣ ΤΣΙΑΡΑΣ:** Όπως είπα -και κλείνω με αυτό, κύριε Πρόεδρε- η συζήτηση τού να αλλάζει μια διαδικασία, η οποία έχει προαποφασιστεί, και όταν οι περισσότεροι εκ των συναδέλφων που είχαν τη δυνατότητα να μιλήσουν -μιλάω για το αίτημα που ετέθη, κύριε Πρόεδρε, σχετικά με το ότι δεν καταφέρνουν να μιλήσουν όλοι οι Βουλευτές- μίλησαν υπερβάλλοντας, στο διπλάσιο του χρόνου τόσες φορές, μας βάζει αντιμέτωπους με τον εαυτό μας, κυρίες και κύριοι συνάδελφοι, όπως αντιλαμβάνεστε.

**ΚΩΝΣΤΑΝΤΙΝΟΣ ΜΠΑΡΚΑΣ:** … (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Μπάρκα, είχα τη δυνατότητα, για να σας απαντήσω, να μιλήσω τρία τρίλεπτα κάθε μέρα εκτός συνεδριάσεων. Μίλησα ένα λεπτό εχθές.

(Θόρυβος στην Αίθουσα)

Άρα, αν μου ζητάτε να κρατήσω εγώ αυτό τον χρόνο, σας διαβεβαιώνω ότι μπορείτε να το ψάξετε στα πρόσωπα των δικών σας συναδέλφων και όλων αυτών που κατέθεσαν την πρόταση δυσπιστίας. Δεν υπάρχει αμφιβολία.

Οι Έλληνες πολίτες βλέπουν, μας κρίνουν, ξέρουν ποιοι είναι αυτοί που πάνε την Ελλάδα μπροστά. Είναι αυτή η Κυβέρνηση της Νέας Δημοκρατίας, είναι ο Κυριάκος Μητσοτάκης. Τη δική τους εμπιστοσύνη ζητάμε και, από εκεί και πέρα, θα πάμε την Ελλάδα εκεί που πρέπει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, θα υπάρξει μικρή ολιγόλεπτη διακοπή και θα συνεχίσουμε σε λίγο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, συνεχίζεται η συνεδρίαση.

Αρχικά, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Φιλιππιάδας Πρέβεζας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ξεκινάει η συζήτηση με την κοινοβουλευτική σειρά των πολιτικών Αρχηγών. Θα ευχαριστήσω τον κ. Νατσιό όμως, διότι διευκόλυνε τη διαδικασία και θα είναι ο πρώτος ομιλητής.

(Χειροκροτήματα από την πτέρυγα της Νίκης)

Προέκυψε ένα επείγον ζήτημα στην κ. Κωνσταντοπούλου που ήταν η πρώτη να μιλήσει αυτή τη στιγμή. Έτσι, κατόπιν συνεννοήσεως, η κ. Κωνσταντοπούλου, η Πρόεδρος της Κοινοβουλευτικής Ομάδας «Πλεύση Ελευθερίας», θα μιλήσει περίπου στις 18.00΄ και ευχαριστούμε τους πολιτικούς Αρχηγούς για την κατανόηση.

Κύριε Νατσιέ, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, τελευταία μέρα που εμείς συνεδριάζουμε κάνοντας συζητήσεις –εντός εισαγωγικών- «ρουτίνας» για πράγματα τα οποία είναι πλέον στην κυριολεξία ζητήματα ζωής και θανάτου για τον απλό πολίτη, άλλη μια μέρα τραγικής συνειδητοποίησης της κοινωνίας ότι το κράτος έχει μεταφερθεί σε άλλη διάσταση αδιαφορίας και αναισθησίας, διάσταση που ξεπερνά κάθε φαντασία.

Κάποτε λέγαμε το κράτος δεν υπάρχει, το κράτος είναι ανοργάνωτο, το κράτος προσπαθεί και δεν μπορεί. Κάποτε η κοινωνία λύγιζε με τις υποτιθέμενες ταπεινές συγγνώμες, τις κενές υποσχέσεις, τα κροκοδείλια δάκρυα και τη φαινομενική εξάντληση της Κυβέρνησης. Ο σοφός λαός λέει «στερνή μου γνώση να σ’ είχα πρώτα», αλλά λέει επίσης «κάλλιο αργά παρά ποτέ».

Έστω και τώρα κατάλαβε ότι πράγματι κράτος υπάρχει, ζει όμως στη δική του φούσκα, σε έναν δικό του κόσμο, μια εικονική πραγματικότητα που ομοιάζει περισσότερο με παράλληλο σύμπαν παρά τον πραγματικό κόσμο. Το άσπρο είναι μαύρο, το κρύο είναι ζεστό, ο ουρανός είναι κόκκινος και η γη ξαφνικά επίπεδη. Είναι απερίγραπτη η διαστροφή της αλήθειας.

Η δολοφονία πενήντα επτά ψυχών στα Τέμπη βαπτίστηκε τραγικό δυστύχημα λόγω ανθρώπινου λάθους και όχι έγκλημα. Χυδαιότητα είναι η συγκάλυψη αυτού του δολοφονικού εγκλήματος από τον κ. Καραμανλή, όχι η ομολογία της αλήθειας από την Αρχηγό πολιτικού κόμματος που έσπασε τα νεύρα του Προέδρου της Βουλής. Βλέπετε, ο Πρόεδρος ενοχλήθηκε από την κ. Κωνσταντοπούλου και όχι από την απεγνωσμένη και απολύτως απρόσφορη προσπάθεια της Κυβέρνησης να μας πείσει ότι όντως αποφάσισε η δικαιοσύνη και όχι η κυβερνητική πλειοψηφία.

Οι πλημμύρες στη Θεσσαλία, οι φωτιές σε όλη την Ελλάδα είναι απρόβλεπτη κλιματική αλλαγή, όχι έλλειψη πάσης φύσεως υποδομής. Ο αγώνας για την ανθρώπινη ζωή περιορίζεται στο γάμο των ομοφυλοφίλων και στην επικράτηση της τεκνοθεσίας έναντι της υιοθεσίας. Θα σας λέμε όπου σταθούμε και βρεθούμε: Είστε το κόμμα που ώθησε χαιρέκακα ξένες εφημερίδες να πανηγυρίζουν γιατί ηττήθηκε η Ορθοδοξία και η Εκκλησία. Έτσι διαβάσαμε, έτσι γράφτηκε.

Ταλαίπωροι άνθρωποι, ηττάται η Εκκλησία; «Και πύλαι Άδου ουκ κατισχύσουσιν αυτής».

Ούτε λόγος για την πείνα, την αρρώστια και την οικονομική εξαθλίωση, την απελπισία που εσείς οι ίδιοι φέρνετε στους συμπολίτες μας. Το δικαίωμα στην οικογένεια έχουν περισσότερο τα αγαπημένα ζευγάρια ομοφυλοφίλων από ό,τι οι συγγενείς των θυμάτων της ανευθυνότητας αυτού του κράτους, που αφήνει τα παιδιά του έρμαια της φύσης και του κάθε υποτιθέμενου ανθρώπινου λάθους.

Παιδεία είναι να μαθαίνετε στα παιδιά μας την όποια σάπια θεωρία κυκλοφορεί στον ακατάστατο κόσμο μας και όχι την ελληνική μας Ιστορία και τον αγέραστο πολιτισμό μας. Καταντήσατε τα σχολεία κέντρα γραμμάτων, τα παιδιά μας μουρμουρίζουν σπασμένες σκέψεις από ξένες γλώσσες, όπως θα έλεγε και ο Σεφέρης.

Παρελάσεις είναι τα καρναβάλια και οι αλλόκοτες της υπερηφανείας φορώντας κέρατα και φούστες και όχι οι παραδοσιακές μας στολές και οι τσολιάδες περήφανοι για τους απελευθερωτές ήρωες μας.

Αγάπη είναι η αγάπη που μας συμφέρει και όχι η αληθινή αγάπη του Χριστού.

Αλήθεια είναι η αλήθεια που συμφέρει εσάς, όχι η αλήθεια του Χριστού, όχι η αλήθεια των πραγματικών γεγονότων. Όλα κομμένα και ραμμένα στα μέτρα ενός κράτους που καταδιώκει απροσχημάτιστα και απροκάλυπτα και την πίστη και την πατρίδα και την παραδοσιακή οικογένεια.

Δημοκρατία και ελευθερία όσο συμφωνούμε με τα δικά σας αξιοθρήνητα πιστεύματα.

Δικαιοσύνη όσο σας δικαιώνει αντί να σας καταδικάζει για τα λάθη σας ή, σωστότερα, ζούμε τη δικαιοσύνη των εκατόν πενήντα οχτώ ψήφων.

Υπευθυνότητα και υποχρέωση να έχει ο πολίτης και όχι το κράτος. Ευθύνη να έχει ο πολίτης που παίζει κάθε μέρα εν αγνοία του την ζωή του κορώνα γράμματα, όχι εσείς που μας διαβεβαιώνετε ότι είμαστε ασφαλείς, ενώ γνωρίζετε ότι ισχύει ακριβώς το αντίθετο.

Τι προσόντα κατέχετε, για να μπορείτε να κυβερνάτε αυτή την κοινωνία; Τι έχετε να προσφέρετε στον πολίτη αυτής της χώρας, στον οικογενειάρχη, στο παιδί του, στον νεαρό φοιτητή, στον εργαζόμενο, στον αγωνιστή, στον μεροκαματιάρη της καθημερινότητας;

Μπροστά σε αυτό τον κόσμο ομιλείτε, κύριοι Υπουργοί, κύριοι συνάδελφοι Βουλευτές. Απέναντι σε αυτή την κοινωνία στέκεστε, κύριε Πρωθυπουργέ και με κατεβασμένο βλέμμα ζητάτε συγγνώμη, ενώ ταυτόχρονα με περίσσιο θράσος ισχυρίζεστε ότι τίποτα δεν είναι δικό σας λάθος.

Τι σχέση έχετε με τον απλό κόσμο και τι ακριβώς κάνετε για να τον καταλάβετε; Πώς θα εξυπηρετήσετε τον σκοπό σας ως Κυβέρνηση, εάν βλέπετε μόνο μέχρι εκεί που φτάνει το χέρι σας; Λυπάστε και απολογείστε υποκριτικά, διαβάζετε τα λόγια σας χωρίς καν να τα κατανοείτε με μοναδική επιδίωξη να ζήσετε άλλη μια μέρα για να επιστρέψετε στην καθημερινή σας συνεδρίαση.

Η λέξη «Υπουργός», κύριοι, σημαίνει υπηρέτης και βοηθός από τα συνθετικά «υπό» και «έργον». Η δε λέξη «Πρωθυπουργός» σημαίνει ο πρώτος βοηθός και υπηρέτης από τα συνθετικά «πρώτος» και «Υπουργός». Τα αξιώματα δεν σας ανήκουν, δεν μας ανήκουν. Είναι περιουσία του λαού που μας τα προσφέρει και σας τα προσφέρει. Αυτή είναι η ιδιότητά σας, που παγκοσμίως θεωρείται λειτούργημα και όχι επάγγελμα. Πώς, όμως, ακριβώς την υπηρετείτε την ιδιότητα του Πρωθυπουργού; Τι έργο επιτελείτε και για ποια κοινωνία δουλεύετε;

Μια Κυβέρνηση, μια οποιαδήποτε αρχή που δεν αφουγκράζεται τον παλμό του λαού της και προσπαθεί με μανία να ρίξει τα θεμέλιά της είναι καταδικασμένη σε αποτυχία. Μια κοινωνία χωρίς αρχές, μια κοινωνία που αμφισβητεί τα πάντα και δεν έχει κανένα σημείο αναφοράς δεν έχει μέλλον και εσείς μια τέτοια κοινωνία παλεύετε να φτιάξετε.

Θα σας τα μεταφέρω, όπως θα σας τα έλεγε ένας εικοσάχρονος νέος που τρέμει να ονειρευτεί την πρόοδο, την πραγματική πρόοδο και την εξέλιξή του μέσα σε αυτή τη χαοτική ατμόσφαιρα, που η αδιαφορία και η ανευθυνότητά σας έχει δημιουργήσει:

Δεν είναι πλέον ζήτημα ιδεολογίας και φιλοσοφίας. Τα προβλήματα της χώρας αυτή τη στιγμή είναι τόσο βιοτικής σημασίας που κανείς δεν μπορεί να διαπραγματευτεί ή να διαφωνήσει με τη λύση που απαιτείται. Ο πατέρας, η μητέρα, ο φοιτητής και ο εργαζόμενος που πηγαίνουν στο σουπερμάρκετ με ένα εικοσάευρο στην τσέπη κοιτούν τα ράφια και επιλέγουν αν θα αγοράσουν ψωμί ή γάλα και καθημερινά πληρώνουν, βέβαια, το ρεύμα ή το νερό ή το ενοίκιο. Ο ταξιδιώτης κλείνει εισιτήριο χωρίς να γνωρίζει αν θα επιβιώσει στη διαδρομή. Ο αγρότης δουλεύει από το πρωί ως το βράδυ χωρίς να γνωρίζει αν τελικά η σοδειά του θα καταστραφεί από μια κακοκαιρία με φανταχτερό όνομα. Το μόνο που αλλάξατε στην αντιμετώπιση των θεομηνιών είναι ότι τις ονοματοδοτήσατε. Ο απλός πολίτης κυκλοφορεί κάθε μέρα στον δρόμο σκεπτόμενος ότι από τύχη δεν κατέρρευσε πάνω του κάποια κολώνα της ΔΕΗ, κάποια γέφυρα, ή ένα εγκαταλελειμμένο κτήριο.

Ο πολίτης που χρήζει ιατρικής περίθαλψης, αντί να έχει ελπίδα και δύναμη για να γίνει καλά, έχει στο μυαλό του το πώς θα καταφέρει να πληρώσει το φακελάκι που απαιτείται μέχρι και για ένα χειρουργείο ρουτίνας. Απεγνωσμένος ο πολίτης, ο απλός πολίτης, ο ασθενής συνάνθρωπος αναμένει πότε και σε πόσους μήνες θα μπει σε χειρουργείο για μια απαραίτητη επέμβαση, μια επέμβαση που η καθυστέρησή της ίσως είναι ζήτημα ζωής και θανάτου για αυτόν.

Όλα αυτά είναι έτη φωτός μακριά από τις ψευτοϊδεολογίες και φιλελεύθερες προοδευτικές απόψεις σας περί ζωής, θανάτου, Θεού και κοσμοθεωρίας. Κανείς δεν ενδιαφέρεται για το τι θεωρείτε εσείς ισότητα και αξιοπρεπή ζωή. Αν πραγματικά ενδιαφερόσασταν για την κοινωνία που ισχυρίζεστε ότι εκπροσωπείτε και προστατεύετε, δεν θα είχατε τη δική σας προσωπική και εγωιστική ατζέντα ούτε θα εφαρμόζατε την στρατηγική που ακολουθείτε. Πήρατε από τον κόσμο το ψωμί, του δίνετε ψίχουλα και μιλάτε για πρόοδο. Τραγική σύμπτωση ότι αυτό δεν είναι στοιχείο ούτε της δημοκρατίας, ούτε της Δεξιάς, ούτε της Αριστεράς, ούτε της παγκοσμιοποίησης.

Επομένως και η ιδεολογική μάχη που δίνετε, ορίζοντας την αμαρτία, την αγάπη, τη ζωή και την ελευθερία, απώτερο σκοπό έχει την επικράτηση των καθαρά δικών σας προσωπικών συμφερόντων. Δυστυχώς, επτωχεύσαμεν!

Η κοινωνία υπέστη παντός είδους εξαθλίωση και βλέπουμε τις συνέπειες αυτού μέρα με τη μέρα. Η βία όλο και αυξάνεται. Τα παιδιά μας ξεσπούν αγριεμένα, τα εγκλήματα αμέτρητα, η κοινωνία διχάζεται με το παραμικρό. Νυχθημερόν πορείες και διαμαρτυρίες, ο κόσμος αγανακτεί και το αναγνωρίζει μέχρι και η Ευρώπη, αλλά εσείς δεν ακούτε.

Πώς να ακούσετε, κύριε, όταν μόνο τα ροδάκια της πανάκριβης καρέκλας σας ακούτε; Πού να ακούσει ο κ. Καραμανλής που τόσο τον έχει θολώσει αυτή η αδικαιολόγητή του έπαρση και αλαζονεία η οποία ακόμα να καταλάβουμε από πού προκύπτει. Σίγουρα δεν προκύπτει από το ανύπαρκτο έργο του εκτός και αν πραγματικά ήθελε να μείνει στην ιστορία ως ανίκανος σε βαθμό κακουργήματος. Στην κυριολεξία κακουργήματος όντας υπεύθυνος για τον θάνατο πενήντα επτά ανθρώπων. Ευτυχώς δεν κρύφτηκε και ένα μήνα μετά την παραίτησή του υπέβαλε υποψηφιότητα ξανά. Τόσο τίμιος που ενώ ωρυόταν για την ασφάλεια του σιδηροδρόμου και διερρήγνυε τα ιμάτιά του ότι είναι εντάξει, δέχτηκε να καταθέσει ως μάρτυρας μπροστά στην εξεταστική επιτροπή στην οποία πλειοψηφούσε το κόμμα του. Ευτυχώς η ανάκριση ήταν επαρκέστατη και αυστηρότατη και ο κ. Καραμανλής μας έλυσε όλες τις απορίες. Πάλι καλά που οι συνάδελφοι του δεν τον προστατεύουν και δεν τον κρύβουν και συνειδητά καταψήφισαν τη σύσταση προανακριτικής επιτροπής. Συνειδητά τα χειροκροτήματα, οι χειραψίες και τα συγχαρητήρια μετά τις γραφικές του ατάκες περί κατανόησης και πόνου λόγω της τραγωδίας, όπως συνειδητά και ο κ. Καραμανλής ο οποίος απέφυγε να κοιτάξει οπουδήποτε αλλού πέρα από τους θερμούς υποστηρικτές του. Ίσως αυτό να είναι και μια άλλη τρανή απόδειξη της ενοχής του. Κύριε Καραμανλή, μην ωρύεστε άλλο, μας πείσατε. Μήπως θέλετε να σας ζητήσει και συγγνώμη ο ελληνικός λαός που πληρώνει τα «όρθια λάθη» που τον κυβερνάνε;

Κυρίες και κύριοι συνάδελφοι, έναν χρόνο τώρα -αναφέρθηκα πιο αναλυτικά το πρωί εξάλλου στο έγκλημα των Τεμπών- η θύμηση αυτών των ανθρώπων σκεπάστηκε και από έναν ωκεανό πληροφοριών, δηλώσεων, εκτιμήσεων και αναλύσεων. Καλό όμως είναι να γυρίζουμε στη βάση της τραγωδίας, στο σημείο μηδέν, στα θύματά της, βλέποντας την κάθε φωτογραφία, το κάθε ηλιόλουστο πρόσωπο ξεχωριστά, το κάθε χαμόγελο που έσβησε, το κάθε όνομα που χαράχτηκε σε ένα μάρμαρο, τον κάθε νέο, την κάθε νέα που έφυγαν στην αυγή της ζωής τους.

Έχουμε και εμείς χρέη απέναντί τους. Την προσευχή μας και τον αγώνα μας δίπλα στις οικογένειες. Να επανορθώσουμε για όσα δεν κάναμε για να τους σώσουμε. Και βάζω πρώτο πληθυντικό πρόσωπο. Πρέπει όλοι μας απευθυνόμενοι στα παιδιά που η κρατική ανικανότητα έκοψε τη δροσιά τους στα Τέμπη, να πούμε: «Δεν προλάβαμε να σας πούμε συγνώμη γι’ αυτή την Ελλάδα που σας ετοιμάσαμε. Δεν προλάβαμε να σας πούμε συγγνώμη για την αμετανοησία μας και την πνευματική τύφλωσή μας που μετά από δεκαετίες λαθών και παθών έκαναν οι τελευταίες Κυβερνήσεις αυτό το κράτος τριτοκοσμικό και επικίνδυνο. Δεν σταθήκαμε ούτε σωστοί πολίτες, ούτε σωστοί πολιτικοί, ούτε σωστοί άνθρωποι απέναντί σας. Υποδεχθήκαμε τα τρυφερά νιάτα σας στη χώρα του «πάμε και όπου βγει». Δεν έχουμε ανάγκη από καμμιά άνωθεν τιμωρία. Γιατί φτάσαμε να κατασκευάζουμε τις μάστιγες και τα αναθέματα μόνοι μας.

Σε μια Ελλάδα που οι τελευταίες Κυβερνήσεις την κατάντησαν τόσο διεφθαρμένη, ώστε να σκοτώνει τα παιδιά της ένα μόνο θέλω να πω ως δάσκαλος, ως γονέας. Μια ευχή και μια προσευχή. Η Παναγία μας να έχει αυτά τα παιδιά και τις οικογένειές τους στην αγκαλιά της.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος της Κοινοβουλευτικής Ομάδας των Σπαρτιατών, κ. Βασίλειος Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, τι θα κάνουμε σήμερα εμείς οι Σπαρτιάτες στην ψηφοφορία για την πρόταση δυσπιστίας που κατατέθηκε και συζητάμε τώρα δύο ημέρες; Απαντάμε. Πρώτον, δυσπιστούμε απέναντι στους δυσπιστούντες. Δεύτερον, αποδοκιμάζουμε και καταδικάζουμε την αντιλαϊκή και αντιελληνική πολιτική της Κυβέρνησης Μητσοτάκη και τα όσα έχει πράξει μέχρι σήμερα. Και εξηγούμαι.

Θεωρούμε απαράδεκτη και ύβρη προς τους Έλληνες ψηφοφόρους τη θεωρία του κ. Ανδρουλάκη και όσων τον ακολουθούν περί ύπαρξης δημοκρατικού τόξου. Τι θα πει δημοκρατικό τόξο, κύριε Ανδρουλάκη; Τολμάτε να χωρίζετε τους Έλληνες και τις Ελληνίδες ψηφοφόρους σε κατηγορίες ανάλογα το κόμμα που ψηφίζουν; Ντροπή σας. Όλοι οι Έλληνες και όλες οι Ελληνίδες είναι ίσοι ενώπιον του νόμου και μέσα στο ναό της Δημοκρατίας ο καθένας δείχνει τον πραγματικό του χαρακτήρα. Μην ονειρεύεστε, λοιπόν, επαναφορά διακρίσεων και διαχωριστικών γραμμών ανάμεσα στους Έλληνες και στις Ελληνίδες, σε δημοκράτες ή μη. Ο υπό αναχώρηση, μετά τις ευρωεκλογές, Αρχηγός του ΠΑΣΟΚ πώς μετράει τη δημοκρατία; Δηλαδή, μας λέει ότι αυτός είναι δημοκράτης και εμείς δεν είμαστε οι υπόλοιποι; Πώς πρέπει να συνεννοηθούμε και να συνταχθούμε με ένα κόμμα όπου το θράσος περισσεύει, που τόλμησαν τον περασμένο Σεπτέμβριο και κατέθεσαν και υπόμνημα οι δημοκράτες κατά των Σπαρτιατών για να μην πάρουν, λέει, οι Σπαρτιάτες την κρατική χρηματοδότηση.

Οι υπάλληλοι της «SIEMENS» κάνουν μομφή προς τους Σπαρτιάτες. Τολμάνε να ανοίξουν το στόμα τους και να σταθούν όρθιοι απέναντι στους Σπαρτιάτες. Είναι πολύ μικροί. Και κατ’ αυτούς αυτό λέγεται δημοκρατία; Αγνοεί, δηλαδή, τους διακόσιους πενήντα χιλιάδες ψηφοφόρους που μας τίμησαν με την ψήφο τους; Οι τυμβωρύχοι και οι πολιτικοί που καταλήστεψαν την Ελλάδα και βίασαν παρά φύση τον ελληνικό λαό έγιναν τώρα και δικαστές. Τώρα θυμήθηκαν ότι δεν είναι καλή η Κυβέρνηση Μητσοτάκη και πρέπει να κατατεθεί μομφή εναντίον της. Δεν έχει ευθύνες το ΠΑΣΟΚ και ο ΣΥΡΙΖΑ γι’ αυτή την τραγωδία; Γι’ αυτή την αθλιότητα του σιδηροδρομικού δικτύου; Είναι ντροπή σήμερα το 2024 να μην έχουμε σιδηροδρομικό δίκτυο της προκοπής. Τριάντα χρόνια σχεδόν κυβερνούσε το ΠΑΣΟΚ, καμμιά δεκαπενταριά και παραπάνω η Νέα Δημοκρατία και τέσσερα ο ΣΥΡΙΖΑ. Τι έκαναν τα τελευταία πενήντα χρόνια για να έχουμε σιδηρόδρομους;

Την περασμένη εβδομάδα είχα την ευτυχία να βρίσκομαι στις Βρυξέλλες και να ταξιδέψω προς το Παρίσι. Έβγαλα εισιτήριο σε ένα εκπληκτικό τρένο και όταν μπήκα μέσα νόμιζα ότι ήταν ένα βασιλικό τρένο. Τέτοια άνεση, τέτοια πολυτέλεια. Αλλά και απέξω, οι υπάλληλοι που σε υποδέχονταν. Και όταν ξεκίνησε το ταξίδι μπήκα με το κινητό σε πραγματικό χρόνο στην εφαρμογή της Eurostar και μου έδειξε το εξής εκπληκτικό. Το τρένο αυτό ταξίδευε με τριακόσια χιλιόμετρα την ώρα. Φτάσαμε στο Παρίσι χωρίς να το καταλάβουμε. Χάρηκα πολύ γι’ αυτό το ταξίδι αλλά μου ήρθαν μνήμες στο μυαλό.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιο ταξίδι; Στη Γαλλία;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ναι.

Μου ήρθαν μνήμες δυσάρεστες πίσω για την πατρίδα μου και το τραγικό δυστύχημα. Όλοι όσοι κυβέρνησαν πήραν στο λαιμό τους πενήντα επτά ψυχές. Πόσο πίσω μπορεί να είμαστε; Πόσο τριτοκοσμικοί πρέπει να είμαστε. Πώς γίνεται αυτό; Μπήκαμε το 1980 στην Ευρωπαϊκή Ένωση και φαγώθηκαν δισεκατομμύρια. Πακέτο 1, Πακέτο 2, Πακέτο 3, Πακέτα Ντελόρ, Κοινοτικά Πλαίσια Στήριξης, τα πάντα. Και δεν μπορέσαμε ως λαός, ως έθνος να φτιάξουμε ένα σιδηρόδρομο; Να φτιάξουμε και άλλα πράγματα εδώ σε αυτή τη χώρα. Πώς γίνεται αυτό; Και κάθεται τώρα το ΠΑΣΟΚ μαζί με τον ΣΥΡΙΖΑ -και ειδικά το ΠΑΣΟΚ- να κάνει και μομφή.

Βεβαίως, δεν υποστηρίζω τη Νέα Δημοκρατία, καθώς έχει τεράστιες ευθύνες και αυτή. Όμως, πριν από ένα μήνα, το ΠΑΣΟΚ συντάχθηκε μαζί με τον ΣΥΡΙΖΑ και υποστήριξαν το νομοσχέδιο των ομοφυλόφιλων, ενώ θα μπορούσαν να εμβολίσουν την Κυβέρνηση -καθώς δεν είχε τη δύναμη για να περάσει το νομοσχέδιο- και να μην αφήσουν να περάσει ο νόμος-έκτρωμα, που προσβάλει τη χώρα μας. Ούτε αυτό δεν ήταν ικανοί να κάνουν!

Τώρα, έρχονται ως τιμητές, τι να κάνουν; Να τα βάλουν με τη Νέα Δημοκρατία, γιατί φταίει αυτή για το δυστύχημα. Βεβαίως και φταίει κι έχει ευθύνες η Νέα Δημοκρατία, αλλά όχι να βγαίνει το ΠΑΣΟΚ και να λέει «εντάξει, εμείς είμαστε οι τιμητές και εμείς θα τους καθίσουμε στο σκαμνί». Υπάρχει η δικαιοσύνη, υπάρχουν διαδικασίες.

Το ΠΑΣΟΚ, ο ΣΥΡΙΖΑ και η Νέα Δημοκρατία είναι τα τρία κόμματα που έστειλαν την Ελλάδα στη δίνη των μνημονίων, του υπέρογκου χρέους και της απόλυτης καταστροφής!

Η συμφορά των Τεμπών ήρθε, λοιπόν, να χαράξει μια βαθιά τομή στον εμπαιγμό του ελληνικού λαού. Η επί χρόνια κοροϊδία τους «έπιασε ταβάνι». Τα παραμύθια των «κακών λύκων» έφτασαν να είναι τόσο κραυγαλέα, που πλέον δεν πείθουν κανέναν.

Δεν είναι, όμως, η εμμονική επαναληψιμότητα των παραπλανητικών τεχνασμάτων, που αυτήν τη φορά «έβγαζαν μάτι» λόγω του τρόπου πρόκλησης της σιδηροδρομικής τραγωδίας. Αυτήν τη φορά ήταν κάποιες φοβερές δηλώσεις, που διατυπώθηκαν από Υπουργούς της Κυβέρνησης, αλλά και κάποιες αδιανόητες ενέργειες, που έγιναν προφανώς υπό την καθοδήγηση ή έστω γνώση της Κυβέρνησης μετά την τρομερή συμφορά.

Θα αποτελεί μνημείο έμμεσης ομολογίας της ποινικής ευθύνης -που υπάρχει βεβαίως του Υπουργού Μεταφορών- η δήλωση του κ. Γεωργιάδη: «Αν ο Υπουργός Μεταφορών έλεγε ότι έχουμε πρόβλημα ασφαλείας στα τρένα, δεν θα έμπαινε κανένας». Άρα με αυτή τη λογική δεν λέμε τίποτα και όποιον πάρει ο χάρος, όπως και έγινε. Δηλαδή, αν ξέρουμε ότι υπάρχει μία ετοιμόρροπη πολυκατοικία, δεν λέμε τίποτα στους διαμένοντες για να προφυλαχθούν -να φύγουν, δηλαδή- και τους αφήνουμε εκεί, με αποτέλεσμα να χαθούν όλοι.

Πριν από λίγο καιρό ο κ. Γεωργιάδης, πάλι, είχε πει «ποιος ασχολείται με τα Τέμπη;

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν είπε αυτό.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό είπε. Και συνέχισε το παραλήρημα του χθες το βράδυ λέγοντας ότι «το δυστύχημα στα Τέμπη ήταν δυστύχημα στα Τέμπη, δεν ήταν έγκλημα». Έγινε και εμπειρογνώμονας! Είπε, επίσης, ότι «ο κ. Καραμανλής δεν έχει καμμία ευθύνη για το δυστύχημα». Έβγαλε πόρισμα και έγινε και δικαστής! Είπε, επίσης, ότι «κλάψαμε όλοι για αυτά τα παιδιά». Το είπε εχθές το βράδυ. Το αμφισβητείτε και αυτό; Δεν νομίζω. Το είπε.

Εμείς, όμως, θα θέλαμε τα παιδιά να ήταν ζωντανά, όλοι αυτοί οι άνθρωποι που χάθηκαν σε αυτό το φοβερό δυστύχημα…

**ΙΑΣΟΝΑΣ ΦΩΤΗΛΑΣ:** Εμείς δεν το θέλαμε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και εσείς, εντάξει.

Να το δείχνετε, όμως.

**ΜΑΚΑΡΙΟΣ ΛΑΖΑΡΙΔΗΣ:** Το δείχνουμε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αγαπητοί συνάδελφοι, να το δείχνετε.

Προτιμούσαμε κανένα κλάμα, αλλά να ήταν εδώ σήμερα, ζωντανοί και αρτιμελείς στις οικογένειές τους. Νομίζω συμφωνούμε όλοι.

Ένα κορυφαίο ζήτημα, όμως, για μας τους Σπαρτιάτες είναι και παραμένει αυτή η μεγάλη τραγωδία που έγινε στα Τέμπη. Η θλίψη όλων μας είναι βαθιά και δεν κλείνει εύκολα. Όμως, έχετε κάποιους μέσα στη Νέα Δημοκρατία, σαν τον Ταμήλο…

**ΣΠΥΡΙΔΩΝ ΚΥΡΙΑΚΗΣ:** Δεν τον έχουμε πια.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τον διαγράψαμε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ε, τον διαγράψατε τώρα, ναι, αλλά επιτρέπεται να λέγονται τέτοια πράγματα;

**ΔΙΟΝΥΣΙΟΣ ΧΑΤΖΗΔΑΚΗΣ:** Μην τον πάρετε εσείς.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν τον χρειαζόμαστε.

**ΙΑΣΟΝΑΣ ΦΩΤΗΛΑΣ:** Να δείτε εκείνους που τα λένε και δεν τους διώχνουν.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Είμαστε λίγοι και καλοί. Τέτοιες κοτσάνες και τέτοια προσβλητικά σχόλια για νεκρούς οι Σπαρτιάτες δεν θα πούνε ποτέ. Αυτό να το ξέρετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ο κ. Φαραντούρης, για παράδειγμα, είναι ακόμα στον ΣΥΡΙΖΑ.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ας το δουν αυτοί.

Οι οικογένειες, όμως, που έχασαν τους αγαπημένους τους δεν μπορούν ακόμα να συνέλθουν. Και, αγαπητοί συνάδελφοι, δεν θα συνέλθουν ποτέ. Μαζί με τους δικούς τους ανθρώπους που έφυγαν από τη ζωή στα Τέμπη έφυγαν και αυτοί. Η δικαιοσύνη δεν έχει ακόμα αποδοθεί. Οι ένοχοι δεν έχουν ακόμα καν προσαχθεί στη δικαιοσύνη.

Ήθελα να ρωτήσω το εξής την Κυβέρνηση, υπάρχει ένα δημοσίευμα και πραγματικά δεν ξέρω αν αληθεύει: Ότι τρία στελέχη, οι τρεις πρώτοι κατηγορούμενοι, είναι ελεύθεροι με εγγυήσεις - μαμούθ. Ο ένας έδωσε, λέει, 500.000 ευρώ, ο άλλος 600.000 ευρώ και ο άλλος 700.000 ευρώ. Αληθεύει; Ας μου απαντήσει κάποιος από την Κυβέρνηση αν αληθεύει αυτό το δημοσίευμα. Γιατί τα λεφτά είναι πάρα πολλά και ειδικά για κάποιον υπάλληλο. Τα πλήρωσε η «ΤΡΑΙΝΟΣΕ»; Τα πλήρωσε κάποιος άλλος; Ας μας πει η Κυβέρνηση αν αληθεύει. Μπορεί να είναι και ψέματα.

Δεν είναι τιμητικό, λοιπόν, για τη χώρα μας, κύριε Μητσοτάκη, κυρίες και κύριοι της Κυβέρνησης της Νέας Δημοκρατίας, να έρχεται το Ευρωπαϊκό Κοινοβούλιο και με ψήφισμα να κατηγορεί την Ελλάδα για το κράτος δικαίου και για την κατάσταση της δημοκρατίας, για τα θεμελιώδη συνταγματικά δικαιώματα των πολιτών.

Εμείς οι Σπαρτιάτες υπερασπιζόμαστε τη δημοκρατία, δίνουμε μάχη για ισονομία και ισοπολιτεία, όμως, καταδικάζουμε και την ύβρη προς τον ελληνικό λαό και τους Έλληνες ψηφοφόρους με την επικίνδυνη θεωρία περί δημοκρατικού τόξου. Εάν αυτοί θεωρούν τον εαυτό τους και αυτοαποκαλούνται δημοκράτες, εμείς τους το χαρίζουμε όλο αυτό. Αλλά, επειδή έχουν κυβερνήσει και έχουν καταστρέψει την Ελλάδα, τους χαρίζουμε και κάνα δυο ετικέτες ακόμα, ότι είναι ανίκανοι και εθνικά επικίνδυνοι.

Οι Σπαρτιάτες είναι πρώτα Έλληνες δημοκράτες, με πίστη στο έθνος και στο Σύνταγμα, που εσείς και τα άλλα κόμματα το έχετε κάνει κουρελόχαρτο. Η δημοκρατία για εμάς είναι όπως η ασπίδα που έδιναν οι μανάδες στα παιδιά τους, με τα ηρωικά λόγια «ή ταν ή επί τας».

Δηλώνουμε «παρών» στους αγώνες του λαού και του έθνους μας. Επειδή όμως υπάρχουν νεκροί που πρέπει να δικαιωθούν, συντασσόμεθα με την πρόταση μομφής και ψηφίζουμε «ναι».

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, να σας ενημερώσω ότι ο επόμενος ομιλητής, που είναι ο Πρόεδρος της Κοινοβουλευτικής Ομάδας της Νέας Αριστεράς, δεν βρίσκεται ακόμα εδώ, οπότε θα διακόψουμε για λίγα λεπτά, μέχρι να φτάσει.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, συνεχίζεται η συνεδρίαση.

Καλείται στο Βήμα ο επόμενος ομιλητής που είναι ο Πρόεδρος της Νέας Αριστεράς, ο κ. Αλέξης Χαρίτσης.

(Χειροκροτήματα από την πτέρυγα της Νέας Αριστεράς)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συμπληρώνονται φέτος τα πενήντα χρόνια, μισός αιώνας, της Γ΄ Ελληνικής Δημοκρατίας και είναι η ώρα του απολογισμού, να αναλογιστούμε υπεύθυνα σε ποιο σημείο βρισκόμαστε σήμερα, να υπερασπιστούμε τις κατακτήσεις αυτής της περιόδου, της περιόδου της Μεταπολίτευσης, να υπερασπιστούμε τα επιτεύγματά της, αλλά και να ομολογήσουμε το προφανές ότι βιώνουμε σήμερα μια κρίση της δημοκρατίας μας.

Ξέρουμε, βεβαίως, ότι σήμερα η δημοκρατία δεν απειλείται από φαντάσματα του μακρινού παρελθόντος, δεν απειλείται από σκοτεινούς πραξικοπηματίες ούτε από σχέδια βίας και νοθείας. Απειλείται, όμως, από την αδυναμία του πολιτικού συστήματος να πείσει τους πολίτες ότι η δημοκρατία δεν είναι απλώς και μόνο η εγγύηση της ελεύθερης προσφυγής στις κάλπες κάθε τέσσερα χρόνια. Η δημοκρατία είναι μία καθημερινή υπόθεση, μια συνθήκη που εγγυάται τα κοινωνικά και πολιτικά δικαιώματα, που οι πολίτες μπορούν να βρουν το δίκιο τους, που οι κανόνες ισχύουν για όλους όσο ισχυροί κι αν είναι αυτοί, που η πολιτεία, η κυβέρνηση, οι θεσμοί λογοδοτούν, κοιτάνε τους πολίτες στα μάτια, κατανοούν τις αγωνίες και συνομιλούν με τα αιτήματά τους.

Γι’ αυτή την κρίση της δημοκρατίας στην οποία αναφέρθηκα η Κυβέρνηση της Δεξιάς, η σημερινή Κυβέρνηση έχει καθοριστική ευθύνη. Σε αυτά τα πέντε χρόνια πορεύτηκε με αλαζονεία και με έπαρση. Έχει αποφύγει να αναλάβει την ευθύνη για τις αποτυχίες της, έχει πρωταγωνιστήσει σε διαδοχικά επεισόδια που κλονίζουν την εμπιστοσύνη των πολιτών κι έχει δημιουργήσει μία πρωτοφανή συνθήκη στην οποία η χώρα μας εμφανίζεται στον ευρωπαϊκό χάρτη ταυτισμένη με τη συγκάλυψη, την παρακολούθηση πολιτικών προσώπων, την παρέμβαση στο έργο της δικαιοσύνης, τον ασφυκτικό έλεγχο στα μέσα μαζικής ενημέρωσης, τη συρρίκνωση των θεσμών, την παραβίαση του Συντάγματος, την καταρράκωση του κράτους δικαίου.

Είναι, βεβαίως, μια Κυβέρνηση η οποία είναι υπόλογη με τη σκανδαλώδη διαχείριση μιας εθνικής τραγωδίας που οδήγησε στο θάνατο πενήντα επτά ανθρώπων, του εγκλήματος των Τεμπών. Και είναι ακριβώς αυτή της η επιλογή η οποία μας φέρνει σήμερα εδώ. Αυτή είναι η επιλογή η οποία οδήγησε μάλιστα για πρώτη φορά στα πενήντα χρόνια της Γ΄ Ελληνικής Δημοκρατίας τα κόμματα της Αντιπολίτευσης στην από κοινού κατάθεση πρότασης δυσπιστίας.

Αυτή η επιλογή καθιστά προφανές τι πρέπει να συμβεί τώρα. Η Κυβέρνηση αυτή, η Κυβέρνηση της Δεξιάς, η Κυβέρνηση της Νέας Δημοκρατίας πρέπει να φύγει, πρέπει να πέσει, να τελειώνουμε με το καθεστώς της ανομίας και της προσβολής προς τη δημοκρατία μας.

Γελάτε, κύριε Βορίδη. Γελάτε. Εντάξει. Δεν πάει άλλο.

**ΜΑΚΑΡΙΟΣ ΛΑΖΑΡΙΔΗΣ:** Πώς να πέσει δηλαδή; Ώριμο φρούτο είναι;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πρόταση δυσπιστίας έχουμε, κύριε Λαζαρίδη. Γι’ αυτό λέω ότι πρέπει να πέσει. Ναι, προβλέπεται από τη δημοκρατία. Προβλέπεται από τον Κανονισμό της Βουλής.

(Χειροκροτήματα από την πτέρυγα της Νέας Αριστεράς)

Δεν θέλετε τη δημοκρατία. Δεν θέλετε να τηρείται ο Κανονισμός της Βουλής. Εντάξει, εσείς έχετε στο μυαλό σας άλλα καθεστώτα φαίνεται. Περάσανε αυτές οι εποχές.

**ΚΩΝΣΤΑΝΤΙΝΟΣ ΤΣΙΑΡΑΣ:** Εσείς ήσασταν πιο κοντά σε άλλα, όχι εμείς.

**ΠΡΟΕΔΡΕΥΟΥΣΑ (Όλγα Γεροβασίλη):** Μην διακόπτετε παρακαλώ.

Συνεχίστε, κύριε Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Άκουγα την πρώτη μέρα της συζήτησης της πρότασης δυσπιστίας την ομιλία του κ. Βορίδη, η οποία -όπως το συνηθίζει άλλωστε- συμπύκνωνε την κυβερνητική γραμμή. Είναι άλλωστε ο άνθρωπος ο οποίος αναλαμβάνει τις δύσκολες, τις επικίνδυνες αποστολές και εσχάτως έχει αναλάβει και τον ρόλο του συνηγόρου υπεράσπισης του κ. Καραμανλή και του ίδιου του Πρωθυπουργού. Εκεί, στην προσπάθειά του ο κ. Βορίδης να υπερασπιστεί αυτό το οποίο κατά τη γνώμη μου είναι μη υπερασπίσιμο, κατέφυγε και σε μια βαρύτατη μομφή. Είπε ότι η αριστερή αντιπολίτευση εκμεταλλεύεται τον ανθρώπινο πόνο. Αυτό και μόνο αρκεί για να πειστούμε ότι δεν έχετε καταλάβει απολύτως τίποτα.

Δεν έχετε καταλάβει την προσβλητική σας συμπεριφορά, δεν έχετε καταλάβει την οργή της ελληνικής κοινωνίας, δεν έχετε καταλάβει τον ανθρώπινο πόνο, τον πόνο των συγγενών των θυμάτων που χάρη στη δική τους, την ανυποχώρητη στάση τους, το έγκλημα αυτό δεν ξεχάστηκε, τον πόνο των νέων ανθρώπων που ένιωσαν ότι σε αυτήν την τραγωδία έχασαν τους δικούς τους ανθρώπους, που χάρη στις δικές τους μεγάλες κινητοποιήσεις σε όλη τη χώρα, σε όλη την Ελλάδα, η διερεύνηση της υπόθεσης αυτής έγινε υπόθεση όλων μας, τον πόνο μιας ολόκληρης κοινωνίας -της ελληνικής κοινωνίας- που γιγαντώθηκε μέσα από την αλαζονική στάση της Κυβέρνησης, ένας πόνος μιας κοινωνίας που στάθηκε το συλλογικό εμπόδιο στην επιχείρηση της συγκάλυψης.

Επί έναν ολόκληρο χρόνο η Κυβέρνηση της Νέας Δημοκρατίας επιχείρησε να θάψει την υπόθεση των Τεμπών και επιστράτευσε γι’ αυτό τα πάντα.

**ΔΙΟΝΥΣΙΟΣ ΧΑΤΖΗΔΑΚΗΣ:** Αδικείτε τον εαυτό σας με αυτά που λέτε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εντάξει και εσείς τον δικό σας αδικείτε με τη στάση σας, όταν υπερασπίζεστε τα μη υπερασπίσιμα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χατζηδάκη, μην ανοίγετε διάλογο από κάτω, παρακαλώ.

Κύριε Χαρίτση, συνεχίστε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Επιστράτευσε, λοιπόν, τη θεωρία του ανθρώπινου λάθους. Ποιος δεν θυμάται το διάγγελμα του Πρωθυπουργού την επόμενη κιόλας ημέρα. Επιστράτευσε τα υποκριτικά δάκρυα. Ποιος δεν θυμάται εκείνο το σκηνοθετημένο Υπουργικό Συμβούλιο. Επιστράτευσε το μπάζωμα του χώρου, μπάζωμα που όπως λέει το πόρισμα των ανεξάρτητων εμπειρογνωμόνων που αναγκάστηκαν να ορίσουν οι συγγενείς των θυμάτων έγινε μέσα σε έξι μόλις ημέρες. Επιστράτευσε το κουκούλωμα της αλήθειας. Ποιος δεν θυμάται τις προκλητικές παρεμβάσεις στο έργο της εξεταστικής επιτροπής. Και όταν όλα αυτά εξαντλήθηκαν, κατέφυγε στη μεγαλύτερη προσβολή, την παρουσίαση των ανθρώπων που πρωταγωνιστούν στην αγωνία για την αλήθεια ως θύματα κάποιων δήθεν σκοτεινών κέντρων που εκμεταλλεύονται τον πόνο τους.

Σήμερα, όμως, βρισκόμαστε όλες και όλοι εδώ, γιατί ο πόνος ξεχείλισε, γιατί ο πόνος έγινε οργή. Τα όσα συνέβησαν εκείνο το βράδυ έχουν χαραχτεί στη μνήμη μας. Σήμερα, όμως, η Κυβέρνηση βρίσκεται στη δεινή θέση στην οποία είναι όχι μόνο για όσα έγιναν εκείνο το βράδυ, αλλά κυρίως για όσα ακολούθησαν, για μια πρωτοφανή επιχείρηση συγκάλυψης που μας αφήνει όλους άφωνους, ακόμα και όσους νομίζαμε ότι δεν θα έπρεπε να μας εκπλήσσουν πλέον τα πεπραγμένα της συγκεκριμένης Κυβέρνησης.

Κανείς μας, όμως, ακόμα και ο πιο κακοπροαίρετος, ακόμα και ο πιο καχύποπτος -αν θέλετε- δεν θα μπορούσε να φανταστεί ότι την πρώτη κιόλας μέρα, τη μέρα που όλοι οι Έλληνες και όλες οι Ελληνίδες διακατέχοντο από το σοκ της τραγωδίας, κάποιοι φρόντιζαν παρασκηνιακά για την επικοινωνιακή διαχείριση αυτής της τραγωδίας, ότι κάποιος ή κάποιοι θα έκαναν τότε τις πρώτες ώρες το αδιανόητο, θα έπαιρναν τους ηχογραφημένους διαλόγους από το κέντρο του ΟΣΕ και θα έκαναν μια βολική κοπτοραπτική, για να επιτύχουν έναν και μόνο στόχο, να πείσουν ότι για τον θάνατο πενήντα επτά ανθρώπων μοναδικός υπεύθυνος είναι ένας ανεύθυνος σταθμάρχης.

Είναι εξοργιστικό, πραγματικά, το γεγονός ότι σε μια ευρωπαϊκή χώρα μια κυβέρνηση εκμεταλλεύτηκε -για να μιλήσουμε και για εκμετάλλευση, μια φράση που αρέσει και στον κ. Βορίδη πολύ- μια παραποιημένη συνομιλία για να εξυπηρετήσει την πολιτική της επιβίωση. Δεν υπάρχει καμμία δικαιολογία γι’ αυτό, δεν υπάρχουν λέξεις γι’ αυτό και δεν υπάρχει κανένας τρόπος, κυρίες και κύριοι της Κυβέρνησης, να ξεφύγετε από τα αμείλικτα ερωτήματα που ζητούν απαντήσεις. Αυτές τις μέρες, δυστυχώς, εδώ, σε αυτή την Αίθουσα, την Αίθουσα της Εθνικής Αντιπροσωπείας, ακούστηκαν απίστευτα πράγματα. Ακούσαμε Υπουργούς της Κυβέρνησης να λένε ότι δεν πρόκειται για έγκλημα, ότι πρόκειται για δυστύχημα. Σοβαρά τώρα; Δεν εκκρεμεί η υπόθεση αυτή στην ελληνική δικαιοσύνη; Δεν έχουν ασκηθεί ποινικές διώξεις;

(Χειροκροτήματα από την πτέρυγα της Νέας Αριστεράς)

Λέτε ότι θέλετε να χυθεί άπλετο φως, ότι η δικαιοσύνη πρέπει να κάνει το έργο της και ταυτόχρονα έχετε βγάλει εσείς οι ίδιοι από την πρώτη στιγμή την απόφαση, το πόρισμα ότι δεν είναι έγκλημα και ότι ομολόγησε ο σταθμάρχης και έχει προφυλακιστεί, άρα όλα καλώς καμωμένα.

(Χειροκροτήματα από την πτέρυγα της Νέας Αριστεράς)

Είναι δυνατόν να ακούγονται αυτά τα πράγματα από επίσημα χείλη, υπουργικά χείλη, μέσα στο ελληνικό Κοινοβούλιο; Ακούσαμε βεβαίως και την ανατριχιαστική φράση: «Όσοι μιλάνε για μπάζωμα είναι για τα μπάζα». Και την είπε ποιος αυτήν τη φράση; Ο Υπουργός Δικαιοσύνης. Και προσπαθείτε μετά να το μαζέψετε επικοινωνιακά -όπως είναι η προσφιλή σας τακτική αυτή-, λέγοντας ότι δεν αφορά τους συγγενείς αυτό. Κοιτάξτε, επικαλούμενοι το πένθος των συγγενών των θυμάτων, το οποίο λέτε ότι σέβεστε, λίγο πολύ μας λέτε «αφήστε τους συγγενείς να λένε ό,τι θέλουν, αυτοί έχουν περίπου το ακαταλόγιστο». Είναι ντροπή αυτό το πράγμα.

Οι συγγενείς των θυμάτων κάνουν έναν αγώνα για να δικαιωθούν οι δικοί τους άνθρωποι. Ο αγώνας αυτός περιλαμβάνει δύο πράγματα: Την τιμωρία των υπευθύνων και να μην υπάρξουν άλλα παιδιά στα οποία θα ξανασυμβεί αυτό το αποτρόπαιο έγκλημα. Οφείλουμε όλοι μας να σκύβουμε το κεφάλι με σεβασμό μπροστά σε αυτόν τον αγώνα.

Εγώ θέλω να ρωτήσω τον Υπουργό Δικαιοσύνης ειλικρινά, τον κ. Φλωρίδη: Υπήρξε ή όχι έγγραφο της Εισαγγελέως του Αρείου Πάγου, της κ. Αδειλίνη, προς την προϊσταμένη της εισαγγελίας εφετών της Λάρισας για να ερευνηθεί κάθε ερώτημα, καταγγελία, των συγγενών των θυμάτων συμπεριλαμβανομένου αυτού που αφορά την αλλοίωση του χώρου του εγκλήματος και την πιθανή απώλεια αποδεικτικών στοιχείων; Υπήρξε τέτοιο έγγραφο, ναι ή όχι; Έχει ασκηθεί δίωξη σε βάρος του πρώην Περιφερειάρχη της Θεσσαλίας για το μπάζωμα, ο οποίος μάλιστα επικαλέστηκε αυτή τη δίωξη για το δικαίωμα της σιωπής του στην εξεταστική επιτροπή; Ναι ή όχι; Ποιος είναι, λοιπόν, τελικά και τα μπάζα, κύριε Υπουργέ της Δικαιοσύνης, κύριε Φλωρίδη;

Ο Υπουργός Δικαιοσύνης παρεμβαίνει σε εν εξελίξει δικαστική διερεύνηση για την οποία έχει ήδη ασκηθεί ποινική δίωξη και λέει ότι είναι για τα μπάζα όποιος μιλάει για μπάζωμα. Η συμπεριφορά αυτή είναι ανεπίτρεπτη, η συμπεριφορά αυτή είναι αντιθεσμική και γι’ αυτό οφείλει ο Υπουργός Δικαιοσύνης να παραιτηθεί άμεσα.

(Χειροκροτήματα από την πτέρυγα της Νέας Αριστεράς)

Ακούσαμε όμως, χθες και τον πρώην Υπουργό, τον κ. Καραμανλή. Τι μας είπε ο κ. Καραμανλής; Ότι δεν κρύβεται πίσω από την βουλευτική ασυλία. Ποιος μίλησε για βουλευτική ασυλία; Θα παίζουμε με τις λέξεις σε μια τόσο κρίσιμη υπόθεση; Για τον νόμο περί ευθύνης Υπουργών πρόκειται. Και αυτό ακριβώς είναι το θέμα. Ότι δεν έχετε καμμία απολύτως πρόθεση να συσταθεί προανακριτική. Γι’ αυτό και σπεύσατε να συμφωνήσετε σε μια εξεταστική επιτροπή παρωδία. Γιατί αυτό βόλευε. Για να καταλήξετε βεβαίως στο γνωστό βολικό συμπέρασμα ότι για όλα φταίει ο σταθμάρχης και οι νεκροί μηχανοδηγοί. Γιατί διαφωνήσατε με τη σύσταση της προανακριτικής; Λέτε ότι αφορούσε το πόρισμα της ευρωπαϊκής εισαγγελίας και για την περίφημη αμαρτωλή σύμβαση 717, η οποία δεν έχει σχέση με το έγκλημα στα Τέμπη. Μάλιστα. Είπε και ο κ. Βορίδης ως περίπου συνήγορος υπεράσπισης ότι δεν συνδέεται αιτιωδώς. Πριν όμως, από αυτό υπάρχει ή δεν υπάρχει μια δικογραφία της ευρωπαϊκής εισαγγελίας που είναι σε εκκρεμότητα; Γιατί σπεύσατε να καταψηφίσετε την πρόταση για σύσταση προανακριτικής με βάση αυτή τη δικογραφία η οποία σας αποδίδει ευθύνες; Τι ακριβώς φοβάστε; Εσείς που θέλετε κατά τα άλλα να χυθεί άπλετο φως. Και υπάρχει και μια δικογραφία από μήνυση που έχει υποβάλει τραυματίας από το έγκλημα στα Τέμπη. Τι θα γίνει με αυτή; Τι θα κάνετε εσείς γι’ αυτό; Κι αν προκύψουν ευθύνες, βάσει της έρευνας που διεξάγουν σήμερα οι δικαστικές αρχές, τι θα κάνετε, κύριοι της Κυβέρνησης και της κοινοβουλευτικής πλειοψηφίας; Εσείς που χθες το βράδυ, εδώ σε αυτή την Αίθουσα χειροκροτούσατε σθεναρά τον κ. Καραμανλή;

Και θέλω να απευθυνθώ και στον κύριο Πρωθυπουργό και να του πω ότι δεν μπορεί να κρύβεται πίσω από τις συνεχείς επικλήσεις ότι η ελληνική δικαιοσύνη θα κάνει τη δουλειά της, γιατί γνωρίζει πάρα πολύ καλά ότι η ελληνική δικαιοσύνη δεν μπορεί να κάνει τη δουλειά της για τον κ. Καραμανλή, γιατί προστατεύεται από τον νόμο περί ευθύνης Υπουργών.

(Χειροκροτήματα από την πτέρυγα της Νέας Αριστεράς)

Το μόνο που έχετε να κάνετε είναι να ζητήσετε εσείς τη σύσταση προανακριτικής επιτροπής και να αναλάβει πλέον η δικαιοσύνη να αποφανθεί για την ύπαρξη ή μη ποινικών ευθυνών του κ. Καραμανλή. Δεσμευτείτε λοιπόν, σήμερα ότι θα συμφωνήσετε σε σύσταση προανακριτικής επιτροπής. Περιμένουμε λοιπόν, απόψε από τον Πρωθυπουργό αντί να έρθει εδώ στην Ολομέλεια της Βουλής, θα έρθει σήμερα, γιατί την προηγούμενη εβδομάδα δεν ήρθε στη συζήτηση του πορίσματος της εξεταστικής…

**ΔΙΟΝΥΣΙΟΣ ΧΑΤΖΗΔΑΚΗΣ:** Ήταν στον Καναδά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν ήταν στον Καναδά. Στην Ελλάδα ήταν, ναύαρχε.

Περιμένουμε λοιπόν, σήμερα εδώ από τον Πρωθυπουργό της χώρας αντί να έρθει, όπως μαθαίνουμε, για να προσβάλει τη νοημοσύνη μας και να μας πει ότι υπάρχουν κάποια σκοτεινά κέντρα και κάποια οικονομικά συμφέροντα, τα οποία επιδιώκουν την ανατροπή της Κυβέρνησής του… Αλήθεια τώρα; Θα το ακούσουμε αυτό από τον κ. Μητσοτάκη;

(Χειροκροτήματα από την πτέρυγα της Νέας Αριστεράς)

Θα ακούσουμε από τον κ. Μητσοτάκη ότι η Κυβέρνηση που έχει τη μεγαλύτερη υποστήριξη που είχε ποτέ Κυβέρνηση σε αυτόν τον τόπο από τη Μεταπολίτευση και μετά από τις οικονομικές ελίτ, κινδυνεύει να πέσει από τα οικονομικά συμφέροντα; Ότι η Κυβέρνηση η οποία είχε και έχει τη μεγαλύτερη ασυλία από τα μέσα ενημέρωσης, κινδυνεύει να πέσει από σκοτεινούς κύκλους; Αυτά θα ακούσουμε απόψε από τον κ. Μητσοτάκη; Αντί λοιπόν, να ακούσουμε αυτά, εγώ περιμένω από τον Πρωθυπουργό της χώρας, να έρθει εδώ και να πάρει την πρωτοβουλία και να ζητήσει ο ίδιος σύσταση προανακριτικής επιτροπής.

Κάντε το επιτέλους για να αποφασίσει η δικαιοσύνη. Κάντε το επιτέλους για να αποδοθεί δικαιοσύνη. Μην παραμυθιάζετε άλλο την ελληνική κοινωνία. Δεν γίνεται πλέον ανεκτή αυτή η υποκρισία, αυτή η προσβολή στη μνήμη των θυμάτων και στις οικογένειές τους.

Επανέρχομαι όμως στο ζήτημα της συγκάλυψης. Και εμείς εδώ θέτουμε συγκεκριμένα ερωτήματα στα οποία, κυρίες και κύριοι της Κυβέρνησης, και πρώτος βεβαίως ο ίδιος ο Πρωθυπουργός, οφείλετε να απαντήσετε. Πρώτον, ποιος έδωσε την εντολή και ποιος πήρε τα αρχεία από το καταγραφικό του ΟΣΕ και τα παρέδωσε σε μέσα ενημέρωσης, μονταρισμένο μάλιστα.

(Χειροκροτήματα από την πτέρυγα της Νέας Αριστεράς)

Δεύτερον, αφού λέτε ότι αυτό το αδιανόητο μοντάζ την ώρα που ακόμα στα συντρίμμια -οι πρώτες ώρες ήταν-, έψαχναν ζωντανούς και νεκρούς ήταν γνωστό από την αρχή ότι ήταν μονταρισμένο, γιατί τότε αυτό το παραποιημένο ηχητικό, αυτό το μονταρισμένο ηχητικό το επικαλέστηκε ο ίδιος ο Πρωθυπουργός και μας είπε ότι το άκουσε και ένιωσε ντροπή και οργή; Ποιες ακριβώς συνομιλίες άκουσε για τις οποίες ένιωσε ντροπή και οργή; Τις παραποιημένες; Τις μονταρισμένες;

Τρίτο ερώτημα: αφού λέτε ότι ξέρατε ότι έγινε μοντάζ, το αφήσατε έτσι; Τι κάνατε εσείς γι’ αυτό; Τι κάνατε εσείς για το μοντάζ; Ο ΟΣΕ είναι ή δεν είναι εποπτευόμενους φορέας του Υπουργείου Υποδομών και Μεταφορών; Τι ενέργειες κάνατε για να διερευνηθεί αυτή η παρανομία, αυτή η λαθροχειρία; Έγινε έρευνα στον ΟΣΕ; Ποιο ήταν το αποτέλεσμα; Ο κ. Τερεζάκης κατέθεσε στην εξεταστική επιτροπή ότι πήγε στα γραφεία του ΟΣΕ με αστυνομικό για να πάρουν το υλικό από το καταγραφικό. Η ΕΛ.ΑΣ. όμως στην ανακοίνωσή της λέει ότι το υλικό παραδόθηκε μετά από δύο μέρες και όχι από τα γραφεία του ΟΣΕ. Κάνατε κάτι εσείς γι’ αυτό; Αυτά είναι βασικά ερωτήματα. Υπάρχουν όμως κι άλλα ερωτήματα. Υπήρχε ή δεν υπήρχε επιστολή του διευθύνοντος συμβούλου της «ΤΡΑΙΝΟΣΕ’, ο οποίος παραιτήθηκε, η οποία μιλούσε για τραγικές ελλείψεις στα συστήματα ασφαλείας και προειδοποιούσε για κίνδυνο ατυχήματος; Υπήρχε ή δεν υπήρχε στο συρτάρι του Υπουργού εξώδικο των μηχανοδηγών, που επίσης προειδοποιούσε για κίνδυνο ατυχήματος; Τι έκανε λοιπόν ο αρμόδιος Υπουργός γι’ αυτά; Εκτός βεβαίως εκείνες τις μέρες, λίγες μέρες πριν από το να κάθεται σ’ αυτά τα υπουργικά έδρανα και να μας κουνάει το δάχτυλο σε όσους τολμούσαμε να θέτουμε ζήτημα ασφάλειας των σιδηροδρόμων; Εκτός από αυτό, τι άλλο έκανε; Τι ακριβώς έκανε; Τι έκανε για την κατεστραμμένη τηλεδιοίκηση στη Λάρισα; Τι έκανε για τη σηματοδότηση που το φανάρι ήταν χαλασμένο και περνούσαν μονίμως με κόκκινο τα τρένα; Τι έκανε για το δευτεροβάθμιο κέντρο της Καρόλου. Τι έκανε για να υπάρξει αυξημένη εποπτεία με δεύτερο σταθμάρχη, αφού δεν λειτουργούσε τίποτα στα συστήματα; Και έρχεστε τώρα και μας λέτε -και το λέει και ο ίδιος ο Πρωθυπουργός- ότι το ενιαίο ευρωπαϊκό σύστημα ασφάλειας, το ERTMS έχει εγκατασταθεί σε ποσοστό κάτω του 20% στα κράτη μέλη της Ευρωπαϊκής Ένωσης. Μάλιστα. Σωστό είναι αυτό. Γιατί όμως μας το λέτε αυτό; Τι κάνει αυτό το σύστημα; Το σύστημα αυτό αντικαθιστά τα εθνικά συστήματα ασφαλείας που δεν είναι διαλειτουργικά μεταξύ τους στο συνολικό στο διευρωπαϊκό σιδηροδρομικό δίκτυο. Μάλιστα. Πού είναι το δικό μας το εθνικό σύστημα ασφαλείας; Στην κατεστραμμένη τηλεδιοίκηση; Στην κατεστραμμένη σηματοδότηση;

Και εδώ θα κάνω και μια παρένθεση, κατά τη γνώμη μου σημαντική, γιατί κάποια στιγμή πρέπει να μιλάμε και ολοκληρωμένα και πολιτικά και να βλέπουμε την ουσία των πραγμάτων. Ξέρετε μήπως να μας πείτε για ποιο λόγο δεν έχει προχωρήσει η εγκατάσταση του του ενιαίου ευρωπαϊκού συστήματος ασφαλείας στην πλειονότητα των κρατών μελών; Πέρα από το γεγονός βεβαίως, ότι τα περισσότερα κράτη έχουν τα δικά τους εθνικά συστήματα ασφαλείας. Και δεν είναι βεβαίως η αιτιολογία ή η δικαιολογία ή οι καθυστερήσεις λόγω της πανδημίας κ.λπ.. Το πρόβλημα έχει ξεκίνησε πολύ νωρίτερα.

Το λέει σε έκθεσή του το 2017 το Ευρωπαϊκό Ελεγκτικό Συνέδριο. Λέει ότι το σύστημα αυτό έχει ως προϋπόθεση το να υπάρξουν επενδύσεις, ακριβές επενδύσεις, και στην τροχιά και στις αμαξοστοιχίες. Από τότε λοιπόν που στην Ευρωπαϊκή Ένωση απελευθερώθηκε ο σιδηρόδρομος και εισχώρησαν και κυριαρχούν ιδιώτες, όπως καταλαβαίνετε δεν καίγονται και πάρα πολύ για να γίνουν αυτές οι αναγκαίες επενδύσεις. Εδώ λοιπόν πρέπει να ανοίξει επιτέλους η συζήτηση και για τις ιδιωτικοποιήσεις, στις οποίες η σημερινή Κυβέρνηση ομνύει, ιδιωτικοποιήσεις όλων των δημόσιων υποδομών και υπηρεσιών που θέλουν κέρδος, χωρίς όμως πολλά έξοδα και χωρίς πολλές επενδύσεις.

Θα επιστρέψω σε αυτό το ζήτημα στη συνέχεια. Θέλω όμως να θέσω ένα ακόμα ερώτημα, γιατί στις 16 Σεπτεμβρίου του 2020 ο κ. Καραμανλής δήλωνε περιχαρής ότι μέχρι το τέλος του 2021 το δρομολόγιο Αθήνα - Θεσσαλονίκη θα διαρκεί πλέον μόλις τρεισήμισι ώρες. Μπράβο! Συγχαρητήρια! Με ποιο σύστημα ελέγχου θα γινόταν αυτό; Με ποιο σύστημα ασφαλείας θα γινόταν αυτό; Με το απαρχαιωμένο και κατεστραμμένο σύστημα; Χωρίς σύστημα; Υπάρχουν ή δεν υπάρχουν εδώ εγκληματικές ευθύνες;

Είναι πάρα πολλά τα ερωτήματα και σε αυτά πρέπει να απαντήσετε, κυρίες και κύριοι της Κυβέρνησης. Τα ερωτήματα αυτά, όμως, δείχνουν ένα πράγμα, δείχνουν συγκάλυψη, η οποία ξεκινάει από τον Πρωθυπουργό και κατεβαίνει στους Υπουργούς αυτής της Κυβέρνησης. Είναι ερωτήματα τα οποία δεν τα θέτει η Αντιπολίτευση, αλλά η κοινωνία. Εννέα στους δέκα πολίτες μιλούν για συγκάλυψη και εκφράζονται με συναισθήματα οργής και ντροπής. Αυτό νιώθει η κοινωνία, οργή και ντροπή, για την Κυβέρνηση της συγκάλυψης.

Κυρίες και κύριοι συνάδελφοι, η Νέα Δημοκρατία εκλέχθηκε το 2019 κυβέρνηση της χώρας υποσχόμενη μια κοσμογονία. Σήμερα κανείς πια δεν θυμάται αυτή την υπόσχεση, τη διέψευσε η ίδια με τον πιο εμφατικό τρόπο. Στην προσδοκία του ελληνικού λαού για μια νέα εποχή, για μια καλύτερη ζωή μετά το τέλος της περιόδου των μνημονίων, απάντησε με έναν πρωτοφανή συνδυασμό αντικοινωνικής πολιτικής, κυβερνητικής αλαζονείας και θεσμικής αυθαιρεσίας. Εξάντλησε και εξαντλεί την αντοχή και τις αντοχές της κοινωνίας. Διέλυσε και διαλύει τις προοπτικές της χώρας. Υπονόμευσε και υπονομεύει τη δημοκρατία.

Το έγκλημα των Τεμπών και η διαχείρισή του από την Κυβέρνηση Μητσοτάκη συμπυκνώνει το πού βρίσκεται σήμερα η χώρα μας, στο σημείο μηδέν, εκεί που οι άνθρωποι λένε: «Επιβιώνουμε από τύχη», εκεί που οι πολίτες νιώθουν ότι είναι ανασφαλείς και απροστάτευτοι, εκεί που η κοινωνία αισθάνεται ότι οι προσπάθειές της, οι κόποι της δεν ανταμείβονται αρκετά.

(Χειροκροτήματα από την πτέρυγα της Νέας Αριστεράς)

Κι αυτό ξέρετε, κυρίες και κύριοι συνάδελφοι, δεν αφορά μόνο την υλική ανταμοιβή, που προφανώς είναι απαραίτητη στους ανθρώπους για να ζήσουν, αλλά αφορά και κάτι μεγαλύτερο. Αφορά την ίδια τη ζωή και την αξιοπρέπεια καθενός και καθεμιάς από εμάς.

(Χειροκροτήματα από την πτέρυγα της Νέας Αριστεράς)

Χθες το βράδυ εμείς, η Νέα Αριστερά, εδώ στην Αθήνα, στην Τεχνόπολη, διοργανώσαμε μια εκδήλωση όπου είχα την τιμή να συνομιλήσω, μεταξύ άλλων, και με τον Βαγγέλη Βλάχο, έναν άνθρωπο της δικής μου γενιάς, ο οποίος ζει στην Αργεντινή, στη μακρινή Παταγονία, όπου έχει αφιερώσει τη ζωή του στην επιστημονική έρευνα. Αυτός ο άνθρωπος ξύπνησε ένα πρωινό και έμαθε ότι ο αδερφός του και η σύντροφος του αδερφού του σκοτώθηκαν επειδή στην πατρίδα του δύο τρένα συγκρούστηκαν στην κύρια σιδηροδρομική γραμμή της χώρας. Και από εκείνη την ημέρα, μαζί με άλλους συγγενείς των θυμάτων, παλεύει για την αποκάλυψη της αλήθειας.

Απέναντί του όμως έχει -αυτά μας έλεγε και χθες- ένα ολόκληρο σύστημα εξουσίας που παλεύει ακριβώς για το αντίθετο, για να μην αποκαλυφθεί η αλήθεια, για να μην έρθει στο φως. Και αυτή δυστυχώς είναι σήμερα η χώρα μας. Είναι μια χώρα που νιώθεις ότι δεν μπορείς να βρεις το δίκιο σου, που ακυρώνει τους ανθρώπους της, που μηδενίζει τον κόπο τους, που σχεδόν με εκδικητικό τρόπο ορισμένες φορές τους αφαιρεί το δικαίωμα στο αυτονόητο, σε ένα πλαίσιο ασφάλειας, ώστε να ζουν απαλλαγμένοι από το καθημερινό άγχος ότι τελικά κάτι θα πάει στραβά και ότι θα βρεθούν ξαφνικά και βίαια και πάλι στο σημείο μηδέν.

Η σημερινή πρόταση δυσπιστίας εδώ στη Βουλή ακριβώς αυτό αφορά, μια πολιτική που οδηγεί τη χώρα στο σημείο μηδέν. Εκεί μας έχει οδηγήσει ο συνδυασμός του οικονομικού νεοφιλελευθερισμού και του πολιτικού αυταρχισμού της Νέας Δημοκρατίας, αυτός ο συνδυασμός που αποτελεί ιστορικά, αν θέλετε, και τον σκληρό πυρήνα της Δεξιάς. Αυτός ο συνδυασμός έχει επιπτώσεις στην ποιότητα της δημοκρατίας μας, έχει επιπτώσεις στις ζωές μας. Είναι το αναπτυξιακό θαύμα της Κυβέρνησης που μας έχει γυρίσει σε ένα μοντέλο ανάπτυξης πανομοιότυπο με αυτό που μας οδήγησε στη χρεοκοπία. Είναι η οικονομική πολιτική της Κυβέρνησης που εντείνει και επιτείνει τις ανισότητες με την ακρίβεια να γίνεται ο καθημερινός μηχανισμός της αντίστροφης αναδιανομής, από κάτω προς τα πάνω, οι πλούσιοι πλουσιότεροι και οι υπόλοιποι φτωχότεροι.

Μιλάει και περηφανεύεται η Κυβέρνηση για την ανάπτυξη όταν μόλις χθες η EUROSTAT μάς έβγαλε στην προτελευταία θέση ως προς την αγοραστική δύναμη στην Ευρώπη των είκοσι επτά. Είμαστε δεύτεροι από το τέλος. Περνάμε μόνο για λίγο τη Βουλγαρία. Αυτή είναι η θέση της χώρας ως προς την αγοραστική δύναμη. Γι’ αυτή την ανάπτυξη πανηγυρίζει η Κυβέρνηση.

Και την ίδια στιγμή, η λατρεία του ιδιωτικού διαλύει τις δημόσιες υποδομές. Το Εθνικό Σύστημα Υγείας δεν έχει φτάσει στα όριά του, καταρρέει σήμερα που μιλάμε. Η ίδρυση των κρατικών πανεπιστημίων συνιστά αποφασιστικό πλήγμα για τη συρρίκνωση των δημόσιων πανεπιστημίων και η αδιαφορία για τα δημόσια σχολεία τα μετατρέπει σε χώρους έκρηξης νεανικής βίας και απελπισίας.

Και στο ζήτημα όμως το οποίο συζητάμε, το ζήτημα των σιδηροδρόμων, το ζήτημα των υποδομών είναι ακριβώς η διαχειριστική ανεπάρκεια αλλά και η πολιτική των ιδιωτικοποιήσεων, της «σαλαμοποίησης» των δομών, των υπηρεσιών, των λειτουργιών που έχει οδηγήσει στη σημερινή κατάσταση. Εδώ δεν έχουμε ένα λάθος του συστήματος, έχουμε ένα λάθος σύστημα που στηρίζεται στη λογική της ιδιωτικής κερδοφορίας, στην εγκατάλειψη των δημόσιων υποδομών, στην απόσυρση του κράτους από καθοριστικά πεδία που εν τέλει ορίζουν τη ζωή μας. Γι’ αυτό κι εμείς σήμερα εδώ μιλάμε καθαρά και με σαφήνεια για έναν σύγχρονο ενιαίο δημόσιο φορέα μεταφορών για τους σιδηροδρόμους.

(Χειροκροτήματα από την πτέρυγα της Νέας Αριστεράς)

Να αντιστραφεί η πολιτική της ιδιωτικοποίησης και της αποθέωσης της αγοράς. Ενιαίος δημόσιος φορέας τώρα. Είναι απαραίτητη προϋπόθεση και για την ασφάλεια των μεταφορών αλλά και για ένα αναπτυξιακό κράτος το οποίο χρησιμοποιεί στρατηγικά τις υποδομές του για την ανάπτυξη και την κοινωνική δικαιοσύνη.

Καλούμε και τα κόμματα της προοδευτικής Αντιπολίτευσης να στηρίξουν αυτό το δίκαιο αίτημα. Καλούμε τους εργαζόμενους του σιδηροδρόμου και την ελληνική κοινωνία να διαμορφώσουμε ένα μέτωπο για την υλοποίηση αυτής της πολιτικής πρότασης απέναντι στον σκληρό νεοφιλελευθερισμό της Κυβέρνησης Μητσοτάκη.

Διότι, βεβαίως, στη λογική της Νέας Δημοκρατίας το κράτος έχει άλλο ρόλο. Έχει τον ρόλο του να εξυπηρετεί και να επιδοτεί ιδιωτικά συμφέροντα, αλλά βεβαίως και να κάνει κάτι άλλο, να υποτάσσεται σε ιδιοτελή συμφέροντα. Γι’ αυτό, αυτό που βιώνουμε τα τελευταία πέντε χρόνια συμβαδίζει με την υποταγή της κρατικής μηχανής στις επιδιώξεις του κ. Μητσοτάκη και της Κυβέρνησής του.

Το είδαμε στην υπόθεση του σκανδάλου των υποκλοπών όπου η ΕΥΠ και κρατικοί λειτουργοί εξυπηρέτησαν ένα σκοτεινό σχέδιο παρακολούθησης πολιτικών, δημοσιογράφων, ακόμα και ανώτατων στελεχών των Ενόπλων Δυνάμεων. Το είδαμε στην πρόσφατη υπόθεση του σκανδάλου, όπου συμπολίτες μας εμπιστεύθηκαν στο Κράτος τα προσωπικά τους δεδομένα για να ασκήσουν το εκλογικό τους δικαίωμα και ο κρατικός μηχανισμός, παραβιάζοντας ευθέως κάθε έννοια δικαίου ακόμη και κανονισμούς της Ευρωπαϊκής Ένωσης, τα προσέφερε σε μια υποψήφια της Νέας Δημοκρατίας -πιθανότατα και σε άλλους, δεν το γνωρίζουμε αυτό- για τους δικούς τους κομματικούς σκοπούς.

Το είδαμε, βεβαίως, στη διαχείριση της τραγωδίας των Τεμπών, όπου αποκαλύπτεται ότι ανώτεροι κρατικοί λειτουργοί συμμετείχαν στην απόσπαση κρίσιμου υλικού για να εξυπηρετήσουν το κυβερνητικό αφήγημα. Βρισκόμαστε, λοιπόν, σε αυτό το σημείο και είναι σαφές ότι δεν μπορούμε να συνεχίσουμε έτσι.

Η Κυβέρνηση συστηματικά αποφεύγει να αναλάβει την ευθύνη της, συκοφαντεί, προσπαθεί να φορτώσει την ευθύνη σε μεμονωμένα άτομα, δημιουργεί ένα πλέγμα αδιαφάνειας και παρεμβαίνει στο έργο των θεσμών για να προστατέψει τα στελέχη της. Και το μόνο το οποίο καταφέρνει είναι να βυθίζει τη χώρα σε μια ζοφερή ατμόσφαιρα ανασφάλειας. Κλονίζει τα θεμέλια της εμπιστοσύνης των πολιτών στη δημοκρατία μας και γι’ αυτό είναι μια Κυβέρνηση, η οποία πρέπει να φύγει.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, το μόνο ίσως ελπιδοφόρο είναι ότι το τελευταίο διάστημα στη χώρα μας αρχίζει να αναπτύσσεται μια νέα κοινωνική αντιπολίτευση, μια κοινωνική αντιπολίτευση η οποία αντιστέκεται, διεκδικεί, μάχεται, απαιτεί δικαιοσύνη, ισότητα, δημοκρατία συλλέγει υπογραφές, διαδηλώνει, δημιουργεί με το παράδειγμά της έναν αντίπαλο πόλο στην πολιτική της Κυβέρνησης. Αυτή η κοινωνική αντιπολίτευση πρέπει να μετατραπεί σε πολιτική δύναμη για να αλλάξει τη χώρα και την κοινωνία μας. Και εμείς θέλουμε η Νέα Αριστερά να είναι καταλύτης γι’ αυτή την αναγκαία αλλαγή του πολιτικού χάρτη στη χώρα μας.

(Χειροκροτήματα από την πτέρυγα της Νέας Αριστεράς)

Στις 6 Μαρτίου καλέσαμε τα δημοκρατικά κόμματα της Αντιπολίτευσης σε κοινή πρωτοβουλία για την υποβολή πρότασης δυσπιστίας. Λίγες μέρες μετά φέραμε στη Βουλή σχέδιο νόμου που ενεργοποιεί το άρθρο 73, παράγραφος 6 του Συντάγματος για τη δυνατότητα της λαϊκής νομοθετικής πρωτοβουλίας. Δηλώσαμε πρώτοι και το δηλώσαμε ξεκάθαρα από την πρώτη στιγμή ότι δεν πάει άλλο, ότι αυτή η Κυβέρνηση πρέπει να πέσει. Είμαστε εδώ για να πούμε ότι η Αριστερά θα είναι πρωταγωνιστής των εξελίξεων.

(Χειροκροτήματα από την πτέρυγα της Νέας Αριστεράς)

Δεν παίζουμε παιχνίδια. Δεν μας ενδιαφέρουν και δεν εμπλεκόμαστε σε παρασκηνιακές διαβουλεύσεις. Δεν θεωρούμε την κορυφαία κοινοβουλευτική διαδικασία, όπως είναι αυτή η συζήτηση της πρότασης δυσπιστίας, ως μια ανούσια κοκορομαχία. Δεν συμμετέχουμε στον εκφυλισμό απολίτικων ρητορικών εκφράσεων και ρητορικών εξάρσεων, όπως αυτές που ακούμε από τον Αρχηγό της Αξιωματικής Αντιπολίτευσης, που στην ουσία το μόνο που προσφέρουν είναι ένα τελευταίο καταφύγιο, ένα καταφύγιο αποπροσανατολισμού στην Κυβέρνηση Μητσοτάκη.

Εμείς καλούμε την κοινωνία σε διαρκή αγώνα. Καλούμε να πάρει την υπόθεση της δικαιοσύνης και της δημοκρατίας στον τόπο μας στα χέρια της. Καλούμε τις ζωντανές δυνάμεις στα κόμματα της Αντιπολίτευσης, της δημοκρατικής και προοδευτικής αντιπολίτευσης να απεγκλωβιστούν από την αδιέξοδη και φοβική πολιτική των ηγεσιών τους, να δημιουργήσουμε το αντίπαλο δέος στην πολιτική της Δεξιάς. Καλούμε σε καθημερινή μάχη για τη δημοκρατία μας, για την επανεκκίνηση της δημοκρατίας μας, για τη ζωή που μας αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Νεάπολης Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, όπως είχα ενημερώσει προηγουμένως κατόπιν αιτήματος της κ. Κωνσταντοπούλου είχαμε αποφασίσει να μιλήσει στις 18.00΄. Λυπάμαι για όλο αυτό που έχει συμβεί σήμερα, υπήρχαν αντικειμενικές δυσκολίες και έτσι έχει διαταραχθεί και η σειρά των Αρχηγών. Έγινε και άλλη διακοπή και άλλη καθυστέρηση. Και τώρα θα διακόψουμε για λίγα λεπτά μέχρι να μιλήσει η κ. Κωνσταντοπούλου, η οποία έρχεται.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζεται η συνεδρίαση.

Καλείται στη Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ μην μου βάζετε τον χρόνο για λίγο, κυρία Πρόεδρε, μέχρι να τακτοποιήσω τα έγγραφα. Ευχαριστώ θερμά.

Κυρία Πρόεδρε, ευχαριστώ πολύ.

Κυρίες και κύριοι, κυρίες και κύριοι της Νέας Δημοκρατίας, κυρίες και κύριοι της Κυβέρνησης, κύριε Μητσοτάκη, που είστε μεγάλος απών, ενώ συμπληρώνονται σαράντα οκτώ ώρες από την έναρξη της συζήτησης για την πρόταση μομφής που συνδέεται με πράξεις συγκάλυψης δικές σας, της Κυβέρνησής σας, δικές σας προσωπικά για το έγκλημα των Τεμπών. Χάθηκαν πενήντα επτά άνθρωποι. Αφαιρέθηκε η ζωή από πενήντα επτά ανθρώπους. Αφαιρέσατε τη ζωή από πενήντα επτά ανθρώπους.

Πενήντα επτά ψυχές ζητούν δικαίωση. Πενήντα επτά ψυχές ζητούν δικαίωση. Πενήντα επτά ψυχές ζητούν δικαίωση και μαζί τους ζητούν δικαίωση οι γονείς, οι συγγενείς, οι οικογένειες. Ζητούν δικαίωση οι τραυματίες-θύματα σας. Ζητεί δικαίωση ο νεαρός που ακόμη, δεκατρείς μήνες μετά, παλεύει μεταξύ ζωής ή θανάτου. Ζητεί δικαίωση η Εριέττα που δεν βρέθηκε ίχνος της μέχρι σήμερα. Ζητούν δικαίωση τα κορίτσια που ταξίδευαν αμέριμνα και κόπηκε το νήμα της ζωής τους, φοιτήτριες. Ζητεί δικαίωση ο Ντένις που πήρε το τρένο για καλύτερα και φθηνότερα. Ζητεί δικαίωση η Μάρθη που καθυστέρησε και πήρε το επόμενο τρένο. Ζητεί δικαίωση η Έλενα που είχε ένα κακό προαίσθημα και είπε: «Θα πάρω το τρένο για μεγαλύτερη ασφάλεια».

Ζητούν δικαίωση πενήντα επτά άνθρωποι, άνθρωποι, άνθρωποι που βρίσκονταν στην ευθύνη σας, που βρίσκονταν στο έλεός σας και παραβιάσατε τους ιερούς κανόνες του ανθρώπινου πρώτα απ’ όλα καθήκοντος και ύστερα του κυβερνητικού, τους ιερούς κανόνες να μην αφήσετε αυτούς τους ανθρώπους ανυπεράσπιστους, να μην πετάξετε τις ζωές τους, τις υπάρξεις τους.

Θα σας παρακαλέσω να προσπαθήσετε να σεβαστείτε αυτούς τους ανθρώπους, τη μνήμη τους, το βίωμά τους αυτές τις λίγες ώρες που υποχρεώνεστε να βρίσκεστε με αίτησή μας εδώ, στη Βουλή για να απολογηθείτε, πρώτα απ’ όλα ο κ. Μητσοτάκης, πρώτα απ’ όλα ο κ. Καραμανλής και στη συνέχεια βέβαια όλοι εσείς, οι λίγοι αυτή τη στιγμή, που αναλαμβάνετε την ευθύνη να επωμισθείτε μέρος της ποινικής και της πολιτικής ευθύνης, με την ψήφο σας απόψε το βράδυ.

Δεν πρέπει να υπάρχει καμμία αμφιβολία ότι η αποψινή σας ψήφος είναι ψήφος που θα σας συνοδεύει για πάντα, όπως για πάντα έχασαν τη ζωή τους οι πενήντα επτά άνθρωποι. Είναι ψήφος που θα σας στιγματίσει για πάντα. Και η παρουσία σας εδώ, στη Βουλή, είναι εκείνη που ήδη έχει γραφτεί στην ιστορία, όπως γράφτηκε στην ιστορία η χθεσινή έξαλλη επιβράβευση του υπόλογου, υπαίτιου και ποινικά υπεύθυνου Υπουργού Κώστα Καραμανλή από σύσσωμη την Κοινοβουλευτική σας Ομάδα, που με αυτό τον τρόπο ανέλαβε την ευθύνη της συγκάλυψης.

Ήταν ιερό σας καθήκον, κύριοι της Κυβέρνησης και της προηγούμενης κυβέρνησης, που κάθεστε στα Βουλευτικά έδρανα, να υπερασπιστείτε αυτούς τους ανθρώπους, να μην τους αφήσετε απροστάτευτους, να μην πετάξετε τις ζωές τους, να μην πετάξετε τις υπάρξεις τους. Ήταν άνθρωποι ζωντανοί. Σήμερα θα χαίρονταν μια όμορφη ηλιόλουστη μέρα.

Κανείς από αυτούς τους ανθρώπους δεν γνώριζε πώς λειτουργούσε ο σιδηρόδρομος. Κανείς. Κανείς δεν γνώριζε από όλους αυτούς που πήραν το τρένο πώς λειτουργούσε ο σιδηρόδρομος. Ακούγανε τις δικές σας διαβεβαιώσεις, τις διαβεβαιώσεις του Πρωθυπουργού Κυριάκου Μητσοτάκη, ο οποίος τέσσερις και τρεις μέρες πριν το έγκλημα -το έγκλημα, κύριε Γεωργιάδη, το έγκλημα, κύριε Μητσοτάκη, το έγκλημα, κύριε Καραμανλή- τρεις και τέσσερις μέρες πριν το έγκλημα των Τεμπών διαβεβαίωνε ο κ. Μητσοτάκης για την ανάταξη των σιδηροδρόμων και αλληλοσυγχαίρονταν με τον κ. Αγοραστό για την αναβάθμιση, τη χορήγηση ηλεκτροκίνησης και άλλα μαγικά, τα οποία μας έβαζαν δήθεν στο πρώτο βαγόνι της ευρωπαϊκής αμαξοστοιχίας.

Αυτά διαφημίζατε. Διαφημίζατε το έργο σας στο σιδηρόδρομο και ετοιμαζόσασταν να το διαφημίσετε εκ νέου. Διαφημίζατε την ασφάλεια των σιδηροδρόμων, ενώ γνωρίζατε, γνωρίζατε, γνωρίζατε αυτά που οι απλοί πολίτες, οι φοιτητές, οι απλοί άνθρωποι δεν γνώριζαν. Γνωρίζατε αυτά τα οποία δεν λέγατε και τα παρασιωπούσατε και τα κουκουλώνατε και τα συγκαλύπτατε, όπως προσπαθείτε να συγκαλύψετε τις ευθύνες σας.

Γνωρίζατε για το σιδηρόδρομο και θα μου επιτρέψετε να ανατρέξω στα πάμπολλα και οχληρά στοιχεία και θα με συγχωρέσετε γιατί προσήλθα εσπευσμένα για την ομιλία μου, αφού ο Πρόεδρος της Βουλής, ο προερχόμενος από τη Νέα Δημοκρατία και δρων κατ’ εντολήν του Πρωθυπουργού, αποφάσισε να κόψει ξαφνικά εξήντα ομιλητές από τον κατάλογο ομιλητών, μονομερώς, χωρίς συνεννόηση με κανέναν πολιτικό Αρχηγό. Το διασταύρωσα μιλώντας με τα κόμματα και τους Αρχηγούς που υπογράφουν την πρόταση δυσπιστίας. Χωρίς λοιπόν να συνομιλήσει με κανέναν, έκοψε εξήντα ομιλητές από τον κατάλογο και αποφάσισε να κλείσει άρον άρον και τη σημερινή συζήτηση, η οποία κανονικά κατά τον Κανονισμό της Βουλής ολοκληρώνεται στις δώδεκα το βράδυ.

Αποφάσισε άρον άρον να την κλείσει, όπως άρον άρον κλείσατε την εξεταστική επιτροπή και παρίστανε ο Πρόεδρός της ότι δεν ακούει ποιος διαμαρτύρεται και ποιος μιλάει, όταν διαμαρτυρόμουν, όπως άρον άρον ολοκληρώσατε την εξέταση των μαρτύρων και επί έξι μέρες παριστάνατε ότι δεν έχουν φτάσει τα στοιχεία της ανάκρισης.

Από τις 23 Φεβρουαρίου μέχρι τις 28 Φεβρουαρίου, για έξι μέρες που έφυγαν από τα χέρια του ανακριτή με υπηρεσιακό ταχυδρομείο, κρύβατε τη δικογραφία και παριστάνατε και παρίστανε και ο Πρόεδρος της Εξεταστικής Επιτροπής και ο Πρόεδρος της Βουλής ότι δεν τα έχει παραλάβει τα έγγραφα και το ειδικά απεσταλμένο από τον ανακριτή ανακριτικό και απόρρητο υλικό. Κρύβατε τις ευθύνες σας και κρύβατε τα στοιχεία που οδηγούν στις ευθύνες σας.

Γνωρίζατε λοιπόν και είναι ευτύχημα που μπήκε και ο κ. Γεωργιάδης πριν από λίγο, γιατί το έχει ομολογήσει ότι γνωρίζατε. Έχει πει «άμα λέγαμε αυτά που γνωρίζαμε για τα τρένα, άμα λέγαμε σε ποια κατάσταση είναι τα τρένα, δεν θα έμπαινε κανείς στα τρένα». Υπέρτερο αγαθό για τον κ. Γεωργιάδη να μπαίνει ο κόσμος στα τρένα ακόμη και αν σκοτωθεί. Υπέρτερο αγαθό το έσοδο του εισιτηρίου και η απάτη της υποτιθέμενης αναβάθμισης των σιδηροδρόμων από την ανθρώπινη ζωή.

Σε ποιον από αυτούς τους ανθρώπους θα λέγατε ότι είχαν υπάρξει διακόσιοι τέσσερις νεκροί στους σιδηροδρόμους τα προηγούμενα χρόνια; Διακόσιοι τέσσερις νεκροί την τελευταία δεκαπενταετία, κυρίες και κύριοι, σε δυστυχήματα με λιγότερους νεκρούς, αλλά ήταν και αυτοί άνθρωποι. Τα γνωρίζατε. Τα γνωρίζατε γιατί είστε οι καθ’ ύλην αρμόδιοι.

Γνωρίζατε ότι δεν είχαν υλοποιηθεί οι συμβάσεις και ότι δίδονταν παρατάσεις και ότι ταΐζατε με χρήματα εργολάβους οι οποίοι εισέπρατταν δημόσιο χρήμα. Γνωρίζατε ότι συμβάσεις που έπρεπε να έχουν ολοκληρωθεί από το 2016 δεν είχαν ολοκληρωθεί το 2023 και γνωρίζατε -το έχει πει ο κ. Καραμανλής με τον πιο απερίφραστο τρόπο- ότι από το 2010, ειδικά εσείς που κομπάζατε για το πόσο θα υλοποιήσετε τις απαιτήσεις περικοπών στον δημόσιο τομέα και στον σιδηρόδρομο, ειδικά εσείς που επαιρόσασταν ότι αν δεν υπήρχε η τρόικα έπρεπε να την εφεύρετε, ειδικά εσείς γνωρίζατε ότι από το 2010 και μετά δεν υπήρχε καμμία απολύτως ασφάλεια στο σιδηρόδρομο και το έχει πει απερίφραστα ο Υπουργός σας, ο καταχειροκροτηθείς, ο συν υμίν, ο κ. Κώστας Καραμανλής. Κρίμα που δεν χειροκροτάτε και τώρα.

Ποια ήταν η κατάσταση στους σιδηροδρόμους, την οποία γνωρίζατε; Την αποτυπώνει ο κ. Γενηδούνιας: «Εργάζομαι ως μηχανοδηγός και κάνω τη γραμμή Αθήνα - Θεσσαλονίκη πέντε ή έξι φορές το μήνα. Το σύστημα τηλεδιοίκησης έχει τεθεί εκτός εδώ και τέσσερα χρόνια περίπου. Όσο αυτό λειτουργούσε, οι εντολές που δεχόμασταν ως μηχανοδηγοί για την αναχώρησή μας αφορούσαν την αναγνώριση από το σιδηροδρομικό σταθμό Λάρισας πολλές φορές με αριθμό τηλεγραφήματος λόγω της μη λειτουργίας των φωτοσημάτων και μετά λαμβάναμε οδηγίες από την τηλεδιοίκηση, η οποία λειτουργούσε. Εδώ και περίπου τέσσερα χρόνια οι οδηγίες δίνονται μόνο από το σταθμάρχη Λάρισας. Το τελευταίο διάστημα, από Οκτώβριο 2022 και μετά, είχαμε ενημερωθεί από τον εργοδότη μέσω του ΟΣΕ ότι τίθενται σε λειτουργία τα φωτοσήματα μεταξύ Λάρισας - Παλαιοφαρσάλου με κατεύθυνση προς Αθήνα. Ωστόσο, και αυτά παρουσίαζαν πολλά προβλήματα, με αποτέλεσμα κάποιες φορές να μας δίνονται εντολές για υπερβάσεις ερυθρών φωτοσημάτων είτε μέσω ασυρμάτου είτε με υποδείγματα». Έτσι λειτουργούσε ο σιδηρόδρομος.

«Τι κινδύνους συνεπάγεται η μη λειτουργία της τηλεδιοίκησης;» τον ρωτάει ο ανακριτής και απαντάει. Για ακούστε πώς παραπλανήσατε ανθρώπους να μπαίνουν στα τρένα. «Δεν μπορούσε να δει ο διαχειριστής υποδομής σε ποιο σημείο και σε ποια γραμμή ανόδου ή καθόδου βρισκόντουσαν τα τρένα κατά την πορεία τους». Σύμφωνοι; «Δεν μπορούσε να δει ο διαχειριστής σε ποια γραμμή ανόδου ή καθόδου βρισκόντουσαν τα τρένα κατά την πορεία τους, ενώ δεν μπορούσαν να γίνουν διασταυρώσεις τρένων σε σταθμούς ούτε να χαράσσεται η πορεία των τρένων στην ευθεία από σταθμούς όπως αυτός των Νέων Πόρων, όπου η είσοδος είναι μόνιμα καθηλωμένη στη διαγώνιο και ο μηχανοδηγός οφείλει να μειώσει την ταχύτητα της αμαξοστοιχίας χωρίς να έχει στη διάθεσή του ούτε τις ενδείξεις των φωτοσημάτων, καθώς είναι μόνιμα κόκκινα». Τα γνωρίζατε. Τα γνωρίζατε αυτά. Είναι το περιεχόμενο των περίπου διακοσίων εξωδίκων οχλήσεων που σας έχουν κάνει οι μηχανοδηγοί και οι εργαζόμενοι στον ΟΣΕ.

«Όπως με ρωτάτε, η λειτουργία του ETCS προλαμβάνει το λάθος του μηχανοδηγού. Δηλαδή, στην περίπτωση που θέλει να μειώσει ταχύτητα ή να σταθμεύσει σε κόκκινα φωτόσημα, υπάρχει κόμβος που προειδοποιεί στην καμπίνα μηχανοδήγησης και αν δεν υπακούσει σε αυτό, το σύστημα επενεργεί και ακινητοποιείται η αμαξοστοιχία. Όπως με ρωτάτε, αυτά τα τρία συστήματα είναι αλληλένδετα. Η μη λειτουργία του ενός μπορεί να ακυρώσει τα άλλα δύο. Όπως με ρωτάτε, η λειτουργία αυτού του τριπλού συστήματος μετά βεβαιότητας θα απέτρεπε το δυστύχημα», λέει ο κ. Γενηδούνιας. Τα ξέρετε. Τα ξέρατε και γι’ αυτό δεν θέλατε ο συγκεκριμένος εργαζόμενος, που έχει καταγγείλει και ξανακαταγγείλει, να κληθεί στην εξεταστική επιτροπή που κλείσατε άρον-άρον.

Λέτε -και αυτό είναι το αφήγημα που καταχειροκροτήσατε χθες, όταν το είπε και ο κ. Καραμανλής- ότι τελικά έφταιξε ο σταθμάρχης μόνον και οι μηχανοδηγοί της επιβατικής αμαξοστοιχίας μόνον, οι δύο νεκροί δηλαδή και ο σταθμάρχης-ρουσφέτι σας. Ρουσφέτι σας! Ρουσφέτι της Νέας Δημοκρατίας και της Κυβέρνησής της, για την οποία έγιναν και ειδικές παρεκκλίσεις από τη νομιμότητα και παραβιάσεις της νομιμότητας για να είναι σε αυτή τη θέση.

Παραδέχθηκε, μας λέτε, ο σταθμάρχης το σφάλμα του. Ξέρετε τι παραδέχθηκε ο σταθμάρχης; Ξέρετε τι ανέλαβε; Κύριε Τσιάρα, ξέρετε τι ανέλαβε, που ήσασταν και Υπουργός Δικαιοσύνης την κρίσιμη περίοδο; Την αντικειμενική ευθύνη. Την αντικειμενική ευθύνη ανέλαβε ο σταθμάρχης, όπως αναλάβετε και εσείς. Ο σταθμάρχης λέει τα ίδια που λέει ο κ. Καραμανλής και ο κ. Μητσοτάκης, γιατί ο σταθμάρχης είναι ο κ. Καραμανλής και ο κ. Μητσοτάκης.

Ακούστε, λοιπόν, τι λέει ο σταθμάρχης. «Υπάρχουν λυχνίες στον κεντρικό πίνακα που δείχνουν την πορεία του τρένου για όσο δείχνει ο πίνακας. Στη γραμμή ανόδου το σημείο που αποτυπώνεται στον ηλεκτρικό πίνακα έχει εμβέλεια μέχρι το ύψος της 110 Πτέρυγας Μάχης. Εκεί υπάρχει μόνιμο κόκκινο κύκλωμα. Παρ’ ότι, δε, ότι αριστερά του πίνακα υπάρχουν και άλλες λυχνίες, λαμπάκια δηλαδή, αυτές δεν λειτουργούν λόγω του κόκκινου κυκλώματος που βρίσκεται στο ύψος της 110 Πτέρυγας Μάχης. Δεν ξέρω αν καθόταν και οι άλλοι σταθμάρχες έως τις 23.00΄, ίσως να μην γινόταν ό,τι έγινε, εάν αποδειχθεί δική μου αμέλεια. Εάν ο μηχανοδηγός μού έλεγε ότι μπήκε σε γραμμή από την άνοδο στην κάθοδο, πάλι δεν θα γινόταν τίποτα. Αυτό το επιβεβαιώνει και ο προϊστάμενος».

Και μετά τι λέει; «Ο κάθε σταθμάρχης μετά τη βάρδια του παραδίδει και παραλαμβάνει ο νέος. Και αυτή η παράδοση-παραλαβή εντυπώνεται εγγράφως στο αντίστοιχο βιβλίο και καταγράφεται η ώρα έναρξης και λήξης της προηγούμενης βάρδιας. Μετά το συμβάν η ώρα παράδοσης-παραλαβής διορθώθηκε με μπλάνκο στο βιβλίο παράδοσης-παραλαβής που τηρείται στο γραφείο του σταθμάρχη. Δεν θυμάμαι ποια ήταν η πραγματική ώρα που υπογράψαμε ότι παρέλαβα. Το συγκεκριμένο βιβλίο βρίσκεται πάντα ανοιχτό στο γραφείο του σταθμάρχη. Η πραγματική ώρα αναχώρησης του Παυλόπουλου είναι περί 22.20΄ και του Χαμηλού περί 22.10΄. Αναλαμβάνω την αντικειμενική ευθύνη που με βαραίνει σαν σταθμάρχη». Την αντικειμενική ευθύνη αναλαμβάνει και ο σταθμάρχης-ρουσφέτι σας.

Και επειδή είναι πρόκληση για τα θύματα, για τους επιζώντες, για τις οικογένειες να μας λέτε ότι συνέτρεξαν οι παραβιάσεις του κώδικα των τρένων, γνωρίζατε και θα καταθέσω σχετικά τις σελίδες 46 και 47 του πορίσματος Γεραπετρίτη, όπου καταγράφεται ότι οι παραβιάσεις, το απόλυτο μπάχαλο που επικρατούσε στα τρένα και οι παραβιάσεις του κώδικα ήταν καθημερινές, συνεχείς. Μόνο την ημέρα του εγκλήματος είχε παραβιαστεί καθ’ όλη τη μέρα κατ’ επανάληψη η διαδικασία κίνησης των τρένων. Χαλούσαν τρένα, αλλάζανε κατευθύνσεις τρένα, αστοχία στην αλυσοειδή του συστήματος ηλεκτροκίνησης στο σταθμό Παλαιοφαρσάλου. Ενώ βρίσκεται σε στάση, αποκόπτεται ο αγωγός της εναέριας γραμμής επαφής του συστήματος και πέφτει επί της οροφής του συρμού στο σημείο που βρίσκεται ο παντογράφος του συρμού και στη συνέχεια επί της σιδηροδρομικής γραμμής.

Τα «σαπάκια» βαγόνια και τα βαγόνια της «SIEMENS» της δεκαετίας του ’90, αυτά τα βαγόνια είναι τα μοιραία βαγόνια στα οποία βάλατε τα παιδιά και τους ανθρώπους που σκοτώσατε. Κατέρρεαν καθημερινά και το γνωρίζατε, διότι υπήρχαν καθημερινά συμβάντα. Την ίδια ημέρα άλλη αμαξοστοιχία καταργήθηκε. Οι επιβάτες αποβιβάστηκαν όλοι στις 18.00΄ η ώρα. Άλλη αμαξοστοιχία αναχώρησε ως αμαξοστοιχία με άλλο αριθμό στις 19.05΄ με προορισμό το σταθμό της Λάρισας με επικεφαλής δύο ντιζελάμαξες και χωρίς επιβάτες και αφίχθη στη Λάρισα κινούμενη στη γραμμή ανόδου. Άλλη αμαξοστοιχία αναχώρησε 18.54΄ από τη Λάρισα με προορισμό Θεσσαλονίκη, παρουσίασε πρόβλημα στην πέδηση, στα φρένα, κύριε Γεωργιάδη, και ακινητοποιήθηκε από ώρα 19.12΄. Ζήτησε μηχανή εφεδρείας. Με τη βοήθεια μηχανής που στάλθηκε από Λάρισα επέστρεψε στο σταθμό Λάρισας στις 21.30΄. Από ώρα 7.21΄ η κυκλοφορία μεταξύ Λάρισας – Λιτοχώρου γινόταν αμφίδρομα από τη γραμμή καθόδου.

Όλα πήγαιναν από τη γραμμή καθόδου εκείνη τη μέρα.

Λόγω των επικρατουσών συνθηκών, η επιβατική αμαξοστοιχία 2596, με προορισμό τη Θεσσαλονίκη, κινήθηκε σε γραμμή καθόδου αντί σε γραμμή ανόδου, ως όφειλε και αφίχθη στις 21.22΄ στον σταθμό Νέων Πόρων από τη γραμμή καθόδου. Αναχώρησε στις 21.23΄ για Λιτόχωρο από τη γραμμή καθόδου. Στις 21.38΄ αποκαταστάθηκε η κυκλοφορία στη γραμμή ανόδου Λάρισας - Λιτοχώρου και από αυτή τη χρονική στιγμή και μετά λειτουργούσε η γραμμή ανόδου.

Έκτακτη διακοπή της κυκλοφορίας και φωνητικές καταγραφές. Δύο μόνο σελίδες από το πόρισμα Γεραπετρίτη, τις οποίες καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα ξέρετε και τολμάτε να λέτε ότι έφταιξαν οι παραβιάσεις του κανονισμού; Εσείς παραβιάσατε όλους τους κανονισμούς, όλους τους νόμους, όλες τις υπαγορεύσεις όχι μόνο της ασφάλειας, αλλά και της ηθικής και της ανθρωπιάς. Διότι μέσα σε αυτό το τρένο και στο άλλο τρένο δεν ήταν αντικείμενα. Ήταν άνθρωποι.

Ο κ. Καραμανλής εχθές καταχειροκροτήθηκε από την Κοινοβουλευτική σας Ομάδα.

Γιατί, κύριοι; Γιατί; Τι είπε; Ζήτησε συγγνώμη; Ζήτησε συγγνώμη; Όχι. Είπε ότι έκανε λάθος; Όχι. Είπε ότι τα έκανε σωστά. Ανέλαβε πραγματική ευθύνη; Όχι. Εξήγησε για ποιον λόγο αγνοούσε τις προειδοποιήσεις των εργαζομένων; Όχι. Εξήγησε γιατί κουνούσε το δάχτυλο σε Βουλευτή, τον κ. Μεϊκόπουλο, λέγοντάς του «ντροπή, ντροπή και ντρέπομαι που θέτετε θέμα ασφάλειας»; Όχι. Εξήγησε για ποιον λόγο επέτρεπε να παρουσιάζεται ο σιδηρόδρομος ως αναταγμένος, ενώ ήταν σε αυτό το χάλι και σε καθημερινό κάθε στιγμή κίνδυνο ζωής για τους ανθρώπους; Όχι. Ενημέρωσε μήπως για τις συνεννοήσεις που είχε κάνει με τον κ. Μητσοτάκη για να εντάξουν σε έργα τον σιδηρόδρομο, από τις οποίες γνώριζε πολύ καλά το χάλι; Διότι και πολλά έργα δεν εντάχθηκαν ακριβώς λόγω αυτού του χαλιού και πολλά άλλα έργα εντάχθηκαν μετά κόπων και βασάνων. Το αποτυπώνει στην κατάθεσή του στην εξεταστική επιτροπή. Σας παραπέμπω στα Πρακτικά που έχω ήδη καταθέσει για τα Πρακτικά της συνεδρίασης.

Υπαναχώρησε, έστω λίγο, από την οίησή του, από την αλαζονεία του, την αλαζονεία σας; Όχι. Αποστασιοποιήθηκε και διαχώρισε τη θέση του από τη σκαιά, χυδαία παρουσία μελών σας και Υπουργών σας, που όλες αυτές τις μέρες υβρίζουν όποιον ζητά ευθύνες; Όχι. Ένωσε τη φωνή του με αυτούς που λοιδορούν και επιτίθενται σε όποιον τους ζητά ευθύνες; Ναι. Επιτέθηκε σε όποιον ζητάει ευθύνες; Ναι. Σας είπε ότι το ζήτημα που κρίνεται είναι η μεγάλη σας παράταξη, που συμπληρώνει πενήντα χρόνια και που έφερε και τη δημοκρατία στη χώρα; Αυτό είπε. Αυτό είπε! Σας είπε ότι το θέμα είναι η μεγάλη σας παράταξη και τον χειροκροτήσατε σε κατάσταση έξαλλου πανηγυρισμού, που φέρνει σε αμηχανία ακόμα και εμάς που ξέρουμε πάρα πολύ καλά και πόσο υπεύθυνοι είστε και υπαίτιοι και πόσο αδίστακτοι είστε.

Ο κ. Καραμανλής χειροκροτήθηκε σαν Πρωθυπουργός. Χειροκροτήθηκε από την Κοινοβουλευτική σας Ομάδα σύσσωμη σαν Πρωθυπουργός και αυτό αντικατοπτρίζει τη γραμμή του κ. Μητσοτάκη. Προστατεύστε τον. Χειροκροτούσατε και τον κ. Μητσοτάκη στο πρόσωπο του Καραμανλή. Αντικατοπτρίζει, βέβαια και τον κίνδυνο για τους πολίτες αυτής της χώρας να δούμε ακόμα και Πρωθυπουργό κάποια στιγμή με την ευαγή σας υποστήριξη και τα χειροκροτήματά σας, τον κ. Καραμανλή, τον υπαίτιο για την αφαίρεση της ζωής πενήντα επτά ανθρώπων.

Είναι βαρύτατη η ευθύνη σας, κύριοι. Είναι βαρύτατη, βεβαίως και η ευθύνη του Πρωθυπουργού, ο οποίος έλεγε και διαβεβαίωνε τους πολίτες σε μαγνητοσκοπημένο μήνυμα ότι δεν θα γίνει Ελλάδα η χώρα του «μπλάνκο». Και έχετε μετατρέψει κάθε διαδικασία σε διαδικασία συγκάλυψης και «μπλάνκο». Έχετε μετατρέψει σε διαδικασία συγκάλυψης και «μπλάνκο» ακόμη και τη διαδικασία εδώ της Βουλής.

Και επειδή υπάρχουν πάντα πρόθυμοι και πρόθυμα φερέφωνα -και εγώ τα ξέρω πολύ καλά, τα έχω ζήσει- και σήμερα με προειδοποιούσαν κάποιοι διευθυντές σταθμών από ραδιοφωνικού μικροφώνου ότι πρέπει να προσέχω την πορεία μου, παρέχοντάς σας φυσικά υπηρεσία. Με προειδοποιούσαν.

Όμως και εγώ καλά γνωρίζω και ότι πρέπει να προσέχω και ότι δεν υπάρχει καμία περίπτωση -σας το είπα και χθες- να με σταματήσετε ή να με κάμψετε με τα γνωστά σας κόλπα, με τις γνωστές σας μεθοδεύσεις, με τους γνωστούς τραμπουκισμούς και με τις γνωστές παρακρατικές διαδικασίες.

Είναι καταχωρισμένο στα Πρακτικά και της Βουλής και της Διάσκεψης Προέδρων της Βουλής ότι έχετε παραβιάσει τα γραφεία της Πλεύσης Ελευθερίας και μάλιστα, το γραφείο όπου φυλάσσεται η δικογραφία των Τεμπών. Είναι καταχωρισμένο ότι σε αυτό δεν υπάρχει καμμία αντίδραση, εξήγηση και αποκατάσταση. Είναι καταχωρισμένες όλες οι μεθοδεύσεις και είναι καταχωρισμένο ακόμη-ακόμη ότι ο κ. Μητσοτάκης, ενώ διαβεβαίωνε ότι η χώρα δεν θα γίνει η χώρα του «μπλάνκο», επιχείρησε με όλους τους τρόπους προσωπικά όχι να στήσει έναν τεράστιο προβολέα, όπως έλεγε, αλλά να ρίξει στο απόλυτο σκοτάδι την κοινωνία και να συσκοτίσει όσο μπορεί τις έρευνες.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα μου επιτρέψετε να σας διακόψω ένα λεπτάκι για να υποδεχθούμε τα παιδιά, να τα καλωσορίσουμε στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και δύο εκπαιδευτικοί συνοδοί τους από το 2ο Γυμνάσιο Ευκαρπίας Θεσσαλονίκης.

Σάς καλωσορίζουμε στη Βουλή, παιδιά!

(Χειροκροτήματα από όλες τις πτέρυγες της Βουλής)

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίζουμε τα παιδιά.

Εύχομαι να ζήσετε και να σας βοηθήσουμε να ζήσετε σε έναν κόσμο καλύτερο και ασφαλέστερο, όπου η ζωή σας μετράει, του καθενός και της καθεμιάς. Και δεν υπάρχει άνθρωπος και δεν υπάρχει νέο παιδί που η ζωή του δεν μετράει. Διότι για κάποιους η εξουσία μετράει πιο πολύ από την ανθρώπινη ζωή, αλλά είμαστε πολλοί εκείνοι και εκείνες για τους οποίους η ανθρώπινη ζωή ούτε θυσιάζεται ούτε υποβαθμίζεται κάτω από προνόμια και εξουσίες.

Και αν ήμουν στη θέση του κ. Γεωργιάδη -που είπε ότι, αν λέγαμε πως είναι οι σιδηρόδρομοι, δεν θα έμπαινε κανείς στα τρένα- εγώ θα φώναζα. Αν ήξερα όλα αυτά που ήξεραν, θα φώναζα: Μη μπαίνει κανείς στα τρένα. Μη βάζετε τα παιδιά σας στα τρένα. Μη μπαίνετε στα τρένα. Κίνδυνος θάνατος.

Αυτό θα έκανα και αυτό οφείλατε να κάνετε, κύριε Γεωργιάδη.

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν τσιμπάει ο κ. Γεωργιάδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Χατζηδάκη, ξέρετε, το να λέτε «δεν τσιμπάει» και άλλες εκφράσεις που χρησιμοποιήθηκαν, όπως «για τα μπάζα», άλλος είπε «βάλατε πόντο», «μπαγιάτικα» όλες αυτές οι εκφράσεις πέραν του ότι χαρακτηρίζουν μόνον εσάς και εσάς και μόνο, εξοργίζουν τους πολίτες, γιατί δείχνουν την απόσταση που έχετε ακόμη και από αυτό το συγκλονιστικό και τραγικό γεγονός που είναι και έγκλημα, που είναι και έγκλημα, που είναι και έγκλημα! Όσο και αν φωνάζει ο κ. Γεωργιάδης «δεν είναι έγκλημα τα Τέμπη», όπως έκανε χτες -αν είναι δυνατόν- με ανοιχτή ανάκριση και εκατοντάδες κατηγορίες σε βαθμό κακουργήματος, αν δεν είναι χιλιάδες οι κατηγορίες σε βαθμό κακουργήματος, γιατί κάθε μια ανθρώπινη ζωή και κάθε μια διακινδύνευση είναι ξεχωριστό κακούργημα. Είπε δεν είναι έγκλημα!

Αυτό προσπαθείτε να εμπεδώσετε και προσπαθήσατε με πάρα πολλούς τρόπους να το επιβάλλετε. Ο πρώτος τρόπος ήταν η σιγή, να απαγορευθεί η λέξη «Τέμπη» εδώ, μέσα στη Βουλή, και τη λέγαμε ξανά, και ξανά, και ξανά, και ξανά εμείς, η Πλεύση Ελευθερίας, και άλλοι Βουλευτές, αλλά εμείς συντεταγμένα, συνέχεια και εγώ προσωπικά πάνω από εξήντα φορές με ομιλίες μου, και «Τέμπη» και «έγκλημα των Τεμπών» για να μην υπερισχύσει η παρασιώπηση.

Στη συνέχεια, με αυτή την εξεταστική επιτροπή, για την οποία επελέγη Πρόεδρος αυτό το σκοτεινό πρόσωπο, ο κ. Μαρκόπουλος, δημοσιογράφος στην προηγούμενη θητεία του, του «ΠΡΩΤΟΥ ΘΕΜΑΤΟΣ», που εξυμνούσε τον Μιχαλολιάκο της Χρυσής Αυγής ως το πρόσωπο της χρονιάς. Το άρθρο του το συγκεκριμένο σήμερα έχει κατέβει από την ιστοσελίδα του «ΠΡΩΤΟΥ ΘΕΜΑΤΟΣ». Υπάρχει όμως αναδημοσιευμένο σε πάμπολλες ιστοσελίδες. Ο κ. Μαρκόπουλος, αυτό το σκοτεινό πρόσωπο, που αποδείχθηκε ότι του παρήγγελναν δημοσιεύματα οι κατηγορούμενοι της «NOVARTIS» και του κάνανε στα πρωτόλειά του παρατηρήσεις. Κατασχέθηκαν από το FBI. Αυτό το πρόσωπο επιλέχθηκε για τη βρώμικη δουλειά της συγκάλυψης στην εξεταστική επιτροπή και την έκανε τη βρώμικη δουλειά με τον πιο βρώμικο τρόπο. Με τη διαφορά ότι την έκανε σε κοινή θέα. Τον είδε πλέον το πανελλήνιο. Δεν μπόρεσε στα σκοτάδια, που έχετε συνηθίσει να κινείστε, να ενεργήσει τη συγκάλυψη. Τον κρατήσατε μέχρι τέλους, τον κράτησε ο κ. Μητσοτάκης μέχρι τέλους, αλλά σοφά πράττων τον εξαίρεσε από τους ομιλητές της Νέας Δημοκρατίας σε αυτή τη διαδικασία, δικαιώνοντάς μας και δικαιώνοντάς με προσωπικά για τις καταγγελίες που έκανα.

Όταν στις 24 Νοεμβρίου του 2023 με εκατόν πενήντα οκτώ ψήφους δίνατε κάλυψη και ασυλία στον κ. Καραμανλή και κόμπαζε ο κ. Βορίδης «δεν υπάρχουν ποινικές ευθύνες», του είπα «κύριε Βορίδη, θέλετε να κλείσετε το θέμα, αλλά σας εγγυώμαι εγώ προσωπικά ότι το θέμα θα ανοίγει όλο και περισσότερο κάθε μέρα, γιατί συνδέεται με ανθρώπινες ζωές».

Όταν στις 28 Νοεμβρίου έγινε η πρώτη απόπειρα συγκάλυψης με την εξαίρεσή μου, την οποία έφερε υπόλογο πρόσωπο, ο κ. Πλεύρης, που στη συνέχεια εξαιρέθηκε, σας προειδοποίησα ότι με πενήντα επτά ανθρώπους δεν μπορείτε να κάνετε αυτά που ξέρετε και κάνετε στις γνωστές υποθέσεις διαφθοράς και διαπλοκής σας.

Σήμερα που επιχειρείτε άρον-άρον να κλείσετε την υπόθεση, για να κλείσετε τις ευθύνες, σας ξαναλέω το έγκλημα αυτό αποκλείεται να συγκαλυφθεί όσο είμαι εγώ εδώ, μέσα στη Βουλή, όσο οι οικογένειες των θυμάτων υπηρετούν το καθήκον τους προς τους ανθρώπους τους, όσο οι επιζώντες και οι συγγενείς δεν μπαίνουν στα δικά σας κόλπα και συνεχίζουν να ζητούν δικαιοσύνη.

Μπαζώσατε τον τόπο του εγκλήματος. Χτες το βράδυ -αν είναι δυνατόν, το ανήρτησα εκείνη την ώρα- εμφανίστηκε στις τρεις τα ξημερώματα ο Αναπληρωτής Υπουργός Οικονομικών, ο κ. Παπαθανάσης, στις τρεις τα ξημερώματα παρακαλώ, και κατέθεσε στα Πρακτικά εκείνη την ώρα τα πειστήρια του μπαζώματος. Πιστεύατε ότι δεν θα το πάρει είδηση κανείς; Ότι κοιμάται η κοινωνία και η συνείδηση της δικαιοσύνης; Ότι κοιμούνται οι συγγενείς; Ότι κοιμόμαστε εμείς; Δεν ξέρω. Τα πειστήρια του μπαζώματος όμως αποδεικνύουν ότι το μπάζωμα έγινε με πλήρη συνεργασία Αγοραστού και Υπουργείου Οικονομικών, με πλήρη εμπλοκή των δικών σας μηχανισμών χωρίς πουθενά να αναφέρεται μπάζωμα, δηλαδή με πλήρη συναίσθηση ότι συγκαλύπτεται αυτό που πράγματι έγινε, και αναδρομικά. Δηλαδή πότε; Τον Απρίλιο, στα τέλη Μαρτίου, στις 31-3-2023, αναδρομικά το νομιμοποιήσατε γιατί δεν βρίσκατε άλλο τρόπο να νομιμοποιήσετε 700.000 περίπου ευρώ -κάτι λιγότερο, από τα έγγραφά σας- που δαπανήσατε γι’ αυτόν τον σκοπό. Αναδρομικά, με παραπλανητικές αναφορές για μίσθωση οχημάτων και μηχανημάτων και ούτω καθεξής μεταξύ σας, υμών της Νέας Δημοκρατίας, και προσπαθώντας να καλύψετε τις ευθύνες σας.

Γιατί μπαζώσατε τον χώρο; Μπαζώσατε τον χώρο γιατί ξέρατε τι περιείχε και τι μετέφερε η εμπορική αμαξοστοιχία. Ο χώρος που έχει μπαζωθεί είναι χώρος όπου βρίσκονταν τα συντρίμμια, όπου μπορεί να έχει διασπαρεί η όποια επιζήμια ύλη. Γνωρίζατε ότι υπάρχει αυτός ο κίνδυνος και αυτό επιχειρήσατε να καλύψετε. Ο χώρος που έχει καλυφθεί δεν έχει καμμία σχέση με σταθεροποίηση μηχανημάτων, ένα από τα ψέματά σας. Δεν έχει καμμία σχέση με απομάκρυνση συντριμμιών, γιατί έγινε μετά την απομάκρυνση των συντριμμιών, αυτήν την άτσαλη και γρήγορη απομάκρυνση, που οδήγησε στο να είναι εκτεθειμένα επί μήνες στις καιρικές συνθήκες τα βαγόνια με ανθρώπινα υπολείμματα, με ανθρώπινα μέλη, με προσωπικά αντικείμενα, με κινητά, με ταυτότητες, με πιστωτικές κάρτες, με σκουλαρίκια, με ρολόγια, που τα πετάξατε σα σκουπίδια, σα σκουπίδια! Κάποιοι περιμένουν ιερά να παραλάβουν αυτά τα αντικείμενα των ανθρώπων τους που εξαϋλώθηκαν και εσείς τα πετάξατε άρον-άρον σα σκουπίδια! Βρέθηκαν από την ειδική ομάδα Anubis εννέα μήνες μετά, τον Νοέμβριο. Εννέα μήνες μετά, αφού είχαν μεσολαβήσει οι καταστροφές, οι πλημμύρες, εκτεθειμένα!

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Γιατί τα πετάξατε άρον άρον; Γιατί θέλατε να μπαζώσετε το χώρο κύριοι, γιατί ξέρατε τι έχει η εμπορική αμαξοστοιχία και το έχει πει και ο Πρωθυπουργός ότι το ήξερε.

Στη συνέντευξή του στον Σταύρο Θεοδωράκη ρητώς λέει: «Γνωρίζουμε απολύτως τι περιείχε η εμπορική αμαξοστοιχία. Δεν είχε τίποτε το εύφλεκτο, δεν είχε τίποτε από όλα αυτά που λέγονται». Αυτά είπε ο κύριος Πρωθυπουργός.

Χθες, κύριε Γεωργιάδη, μου κάνατε μία σύσταση, μιλώντας εκ μέρους του πατέρα του μηχανοδηγού της εμπορικής αμαξοστοιχίας. Μου επιτεθήκατε κιόλας. Δεν ξέρω, είχατε πράγματι εξουσιοδότηση να μιλήσετε εκ μέρους του ανθρώπου αυτού; Αναρωτιέμαι.

Πάντως για το ότι ο Πρωθυπουργός πήγε προσωπικά στην κηδεία του μηχανοδηγού της εμπορικής αμαξοστοιχίας -και δεν πήγε μόνος του, πήγε με τον κ. Σταϊκούρα και με τον κ. Οικονόμου και με άλλα στελέχη σας- δώσατε εσείς την πληροφόρηση. Και υπάρχει και δημοσίευμα από τα «ΝΕΑ» στις 7-3-2023 που λέει: «Το παρόν στην κηδεία δίνει ο Πρωθυπουργός, Κυριάκος Μητσοτάκης, καθώς και ο Χρήστος Σταϊκούρας και o Γιάννης Οικονόμου. Ο άτυχος εργαζόμενος της εμπορικής αμαξοστοιχίας ήταν εθελοντής στο Γραφείο του Πρωθυπουργού και ο κ. Μητσοτάκης τον γνώριζε προσωπικά, όπως βεβαίως και την οικογένειά του.». Θα το καταθέσω στα Πρακτικά, όπως θα καταθέσω και την εισαγωγική τοποθέτηση του Πρωθυπουργού, Κυριάκου Μητσοτάκη στη συνεδρίαση του Υπουργικού Συμβουλίου, εκεί που είπε ότι δεν θα γίνουμε η χώρα του «μπλάνκο», που είπε ότι αναλαμβάνει ευθύνες, που είπε ότι αν είχε ολοκληρωθεί η 717 δεν θα γινόταν το δυστύχημα. Εκεί επίσης είπε ότι υποσχέθηκε στη μητέρα, κ. Ιωάννα Βούλγαρη, στην κηδεία του μονάκριβου γιου της Σπύρου.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ έχω απόλυτη συναίσθηση, λοιπόν, κύριε Γεωργιάδη και δεν έχω ποτέ μου προσβάλει τη μνήμη ανθρώπου που χάθηκε. Η παραποίηση όμως των γεγονότων είναι από μόνη της προσβολή στη μνήμη. Και αυτό το οποίο θα πρέπει να εξηγήσετε είναι αν αυτές οι πληροφορίες που εσείς δώσατε είναι ανακριβείς ή αληθείς. Πάντως, η δική μου ενημέρωση προέρχεται από τα δημόσια δεδομένα που εσείς -επαναλαμβάνω- δώσατε στην δημοσιότητα.

Και επειδή, λοιπόν, το ανθρώπινο λάθος θελήσατε να το προβάλετε εξαρχής ως αιτιολογία και λόγο για την αφαίρεση των ανθρώπινων ζωών και επειδή σας απέδειξα αμέσως προηγουμένως ότι θα ήταν έκπληξη να μην γίνει ανθρώπινο λάθος σε αυτές τις συνθήκες και επειδή αποδεικνύεται ότι ενώ λέγατε ότι δεν θα γίνει η Ελλάδα η χώρα του «μπλάνκο», αλλά το ρουσφέτι σας ήταν εκεί μόνος του, σταθμάρχης στην κρίσιμη στιγμή και εξαφανίστηκε στη συνέχεια ο επόπτης με αναρρωτική άδεια για ένα μήνα και αποκαλύπτονταν το ένα μετά το άλλο τα γεγονότα της συγκάλυψης και υποτίθεται θα ρίχνατε άπλετο φως, πρέπει να απαντήσετε και πρέπει να απαντήσει ο κ. Μητσοτάκης.

Κύριε Μητσοτάκη, τελικά την ώρα που λέγατε δεν θα γίνουμε η χώρα του μπλάνκο, αφήνατε να γίνονται κινήσεις και μπαζώματα στον τόπο του εγκλήματος για να καλυφθεί το τι άλλο υπήρχε εκεί, εκτός από τα συντρίμμια του τρένου και ό,τι απέμεινε από τους ανθρώπους; Και την ίδια ώρα μας λέτε ότι αφήνατε να παρεμβαίνουν στο υλικό του ΟΣΕ, να παρεμβαίνουν στο υλικό των καταγραφών - αυτό που έπρεπε να έχει διασφαλιστεί και κατασχεθεί από το πρώτο δευτερόλεπτο- δικά σας πρόσωπα του ΟΣΕ, διορισμένα από εσάς και να γίνονται και πάλι γκρίζες διαδικασίες.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώνετε τη σκέψη σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε, σε λίγο ολοκληρώνω.

Υπάρχει μια κατάθεση, είναι του μάρτυρα Χρυσάγη. Έφυγε ο κ. Γεωργιάδης. Έχει καταθέσει στην επιτροπή Γεραπετρίτη -και είναι συγκλονιστική η κατάθεση θα την καταθέσω και στα Πρακτικά- ότι έχει υπόνοιες για την αλλοίωση του υλικού, έχει καταθέσει ότι θα πρέπει να ελεγχθεί. Το ίδιο έχει καταθέσει και ο κ. Γενιδούνιας. Έχουν καταθέσει ότι έχουν σοβαρές υπόνοιες αλλοίωσης του υλικού. Ο Χρυσάγης σκοτώθηκε σε ένα τρομακτικό δυστύχημα στα τέλη Μαρτίου, αν δεν κάνω λάθος, το 2023. Και έχει καταθέσει -δεν τον έχουμε δυστυχώς ως μάρτυρα- ότι υπάρχει σοβαρή υπόνοια χάλκευσης του υλικού. Όλα αυτά, εσείς κύριοι -γιατί γι’ αυτό γίνεται η πρόταση δυσπιστίας και μην υπεκφεύγετε σε άλλα ζητήματα- δεν αισθανθήκατε την ανάγκη να τα ερευνήσετε;

Ο κ. Μητσοτάκης που θα έρθει -πότε άραγε- εδώ δεν αισθάνεται την ανάγκη να διατάξει να ερευνηθούν; Όχι βέβαια, είναι η απάντηση, γιατί γνωρίζει τις απαντήσεις, γιατί γνωρίζει την προσωπική του εμπλοκή και γιατί γνωρίζει την προσωπική του ενοχή.

Κυρίες και κύριοι, σαν σήμερα, πριν από έναν χρόνο, στις 28 Μαρτίου του 2023 βρέθηκα μαζί με την Μαρία Καρυστιανού και με την οικογένεια του Ντένις Ρούτσι και με τους γονείς και συγγενείς όλων των θυμάτων στον τόπο του εγκλήματος. Ήταν το πρώτο μνημόσυνο γι’ αυτό το έγκλημα. Μέσα στη μεγάλη οδύνη της, η Μαρία Καρυστιανού σε κάποια στιγμή, έφυγε από δίπλα μου σαν να ηλεκτρίστηκε, διότι εντόπισε τον κ. Αγοραστό, τον περιφερειάρχη σας, το δικό σας παιδί, τον κολλητό του κ. Μητσοτάκη. Τον εντόπισε και θέλησε να του ζητήσει εξηγήσεις. Θέλησε να του ζητήσει εξηγήσεις για το μπάζωμα. Όλη η στιχομυθία και τώρα καλώ τους δημοσιογράφους -τους δημοσιογράφους, όχι τα μέσα ενημέρωσης- που έχουν καθήκον να δημοσιεύουν την αλήθεια…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, με δύο φράσεις θα ολοκληρώσω.

Καλώ τους δημοσιογράφους που έχουν καθήκον να μην παίρνουν εντολές παρασιώπησης. Είναι καταγεγραμμένη από τις τηλεοπτικές κάμερες ολόκληρη η στιχομυθία της Μαρίας Καρυστιανού με τον Αγοραστό.

Οι υπεκφυγές και οι δικαιολογίες που έδινε, ό,τι απαντούσε εκείνος που αρνήθηκε να απαντήσει στην εξεταστική επιτροπή για τα Τέμπη. Αναζητήστε τα, δημοσιεύστε τα. Όλα αυτά που οι συγγενείς σήμερα αναζητούν ως στοιχεία και δημοσιεύουν είναι σε δημόσια θέα. Υπάρχουν για το ρεπορτάζ, υπάρχουν διαθέσιμα για να καταρρίψουν την προπαγάνδα, την οποία ηθελημένα και μεθοδευμένα οργανώνει αυτή η Κυβέρνηση, η απολύτως εμπλεκόμενη σε ενέργειες συγκάλυψης παρασιώπησης και απόσεισης της δικής της ποινικής ευθύνης.

Έχω ακόμα πάρα πολλά και θα τα πω σε επόμενη ομιλία μου γιατί είναι υπόσχεση ότι δεν θα κλείσει απόψε το θέμα. Η τελευταία, λοιπόν, φράση είναι υπόσχεση στους γονείς, στους συγγενείς, στους τραυματίες, στις οικογένειες των θυμάτων αλλά και σε όλους τους πολίτες που όλες αυτές τις μέρες επικοινωνούν μαζί μου και μου λένε ότι παίρνουν δύναμη όταν μπορούν να ελπίσουν ότι η χώρα μας μπορεί να φτιάξει, ότι μπορεί να σταματήσει να είναι η χώρα του «πάμε και όπου βγει», ότι μπορεί να σταματήσει να είναι η κακιά η χώρα που σκοτώνει τα παιδιά της. Η υπόσχεσή μου, λοιπόν, σε όλους και σε όλες είναι ότι εγώ θα αντέξω. Ό,τι και να κάνετε, όση λάσπη και αν ρίξετε, όσες επιθέσεις και αν δεχθώ, όσες μεθοδεύσεις και αν ενορχηστρώσετε, εγώ θα αντέξω. Θα αντέξω. Θα είμαι εδώ. Θα είμαι η φωνή σας. Θα είμαι η φωνή εκείνων που δεν έχουν πια φωνή. Και είναι υπόσχεση να κάνω τα πάντα ώστε να μην υπάρξει άλλο παιδί που θα μπει ανυποψίαστο στο τρένο και να μην υπάρξει άλλη μάνα που να υποχρεωθεί να πάρει στις πλάτες της το έργο της δικαιοσύνης, το έργο της αλήθειας, αυτό το έργο, κυρίες και κύριοι και κυρίως κύριοι της Νέας Δημοκρατίας, που οφείλουμε να αναλάβουμε εμείς και που πρώτοι οφείλετε να αναλάβετε εσείς. Μην έχετε καμμία αμφιβολία. Είναι μια ιστορική συνεδρίαση και θα μείνετε στην ιστορία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να αναφερθώ -και είναι υποχρέωσή μου- στον Μιχάλη Χαραλαμπίδη. Επιτρέψτε μου. Και αναφέρομαι στον Μιχάλη Χαραλαμπίδη γιατί ως πόντιος κατά το ήμισυ του χρωστάω τον αγώνα που έκανε και επέβαλε αυτό το Κοινοβούλιο να αναγνωρίσει την ποντιακή γενοκτονία.

(Χειροκροτήματα από την πτέρυγα της Ελληνικής Λύσης)

**ΜΙΧΑΗΛ ΚΑΤΡΙΝΗΣ:** Το ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Του το χρωστάμε όλοι. Ήταν το πατριωτικό ΠΑΣΟΚ. Ανδρέας Παπανδρέου. Όχι το σημιτικό, το σημερινό. Ουδεμία σχέση εκείνο το ΠΑΣΟΚ με το σημερινό.

**ΜΙΧΑΗΛ ΚΑΤΡΙΝΗΣ:** Ούτε εσείς έχετε καμμία σχέση μ’ αυτό το ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μη στεναχωριέστε. Θα πούμε πολλά σήμερα. Μη με στενοχωρείτε από τώρα. Στενοχωρείστε με στη μέση. Να συνεχίσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεύτερον, ήταν ο οραματιστής του αγωγού Μπουργκάς - Αλεξανδρούπολη που υλοποίησε ο Κώστας Καραμανλής. Αυτός ήταν ο Μιχάλης Χαραλαμπίδης. Γιατί πολλοί ξεχνάτε ποιοι ήταν οι πραγματικοί αγωνιστές.

(Χειροκροτήματα από την πτέρυγα της Ελληνικής Λύσης)

Για μένα αιωνία του η μνήμη. Τεράστια η παρακαταθήκη του.

Πάμε τώρα στο θέμα των Τεμπών. Είμαστε εμείς οι κακοί της Βουλής που αποκαλύψαμε όλα όσα έγιναν σε σχέση με τη συγκάλυψη. Θέσαμε ερωτήματα στην Κυβέρνηση. Δεν απαντήθηκαν ποτέ. Από την πρώτη εβδομάδα του Μαρτίου 2023 είχα ρωτήσει την Κυβέρνηση τι μετέφερε το εμπορικό τρένο. Κανένας εδώ μέσα δεν έδωσε σημασία. Κανένας. Ήμασταν εμείς που ρωτήσαμε αν ήταν δηλωμένο το εμπόρευμά του. Κανένας εδώ μέσα δεν έδωσε σημασία. Ήμασταν εμείς που μιλήσαμε για τις εκρήξεις και το μανιτάρι που δημιουργήθηκε. Κανένας εδώ μέσα δεν έδωσε σημασία. Ρωτήσαμε γιατί πήγε το κλιμάκιο της αεροπορίας εκεί και όχι η Αστυνομία από την πρώτη στιγμή και απέκλεισε το χώρο. Κανείς εδώ μέσα δεν ευαισθητοποιήθηκε να μας ακούσει. Ρωτήσαμε πόσοι ήταν οι αγνοούμενοι. Κανείς εδώ μέσα δεν μας ακολούθησε στη λογική μας.

Γιατί οι ιατροδικαστές έκαναν αναφορά θανάτου με πολλαπλές κακώσεις και όχι για απανθράκωση ή διαμελισμό που υπήρχαν; Τα είπαμε εδώ μέσα από την πρώτη στιγμή. Κανείς δεν μας άκουσε. Γιατί οι πυροσβέστες που πήγαν μετά μεταφέρθηκαν στο νοσοκομείο με χημικά εγκαύματα; Ρωτήσαμε. Κανείς δεν μας απάντησε από τον Μάρτιο 2023. Γιατί δεν διορίστηκε χημικός να ελέγξει επιτέλους τον χώρο από την πρώτη στιγμή; Δεν μας άκουσε κανείς εδώ μέσα. Γιατί δεν εστάλησαν άμεσα στο σημείο του δυστυχήματος ειδικά εκπαιδευμένα σκυλιά για να μυρίσουν, να δουν τι συνέβη εκεί; Κανείς δεν μας ακολούθησε στη λογική μας. Γιατί κρύφτηκε η ιδιωτική εταιρεία «HELLENIC TRAIN»; Από την πρώτη στιγμή το ρωτήσαμε, ενώ έπρεπε να πάει με βραχιολάκια μέσα ο Ιταλός μαφιόζος που τη διοικεί. Κανείς δε μας ακολούθησε. Γιατί δεν κατασχέθηκε το βιντεοληπτικό υλικό από την πρώτη στιγμή, από τη διαδρομή του τρένου από τη Θεσσαλονίκη μέχρι και τη Λάρισα, μέχρι εκεί που έγινε το δυστύχημα; Γιατί δεν πήρε η Κυβέρνηση, οι αρμόδιοι φορείς, τα βίντεο από την εθνική οδό; Τον Μάρτιο 2023 τα λέγαμε αυτά. Γιατί; Γιατί; Γιατί; Γιατί; Γιατί δυστυχώς αυτή η Κυβέρνηση επιχείρησε να συγκαλύψει την ιστορία.

(Χειροκροτήματα από την πτέρυγα της Ελληνικής Λύσης)

Και η επιχείρηση ήταν βάρβαρη. Και θα το εξηγήσουμε τώρα. Δεν βλέπω κανέναν πρωτοκλασάτο εγώ και δεν μου αρέσει. Περίμενα τον Μάκη Βορίδη να μιλήσουμε. Θα τα πούμε σε λίγο. Εύχομαι να έρθει. Πριν από δέκα μέρες σας ενημέρωσα ότι μετέφεραν τριακόσιους τόνους χώματος σε άλλο σημείο που έκρυβαν μέχρι πριν δέκα μέρες. Το είπα εδώ πρώτος στην ελληνική Βουλή. Σας λέω τώρα για ακόμη μια φορά ότι υπάρχει και τρίτο μέρος που πήγαν κάποια μπάζα. Τα ευρήματα τα πήγαν σε τρίτο μέρος. Σήμερα θα πέσουν οι μάσκες. Δεν είναι μόνο το Κουλούρι που δήθεν έψαξαν από την Κυβέρνηση. Είναι άλλα δύο σημεία. Γιατί τα πήγαν εκεί οι εγκληματίες; Όποιοι κι αν είναι αυτοί. Γιατί ήθελαν να κρύψουν το έγκλημα. Γιατί δεν πας σε τρία σημεία διαφορετικά τον χώρο του εγκλήματος. Στέλνεις και ελέγχεις επιτοπίως. Έτσι ξέρουμε και από τις ταινίες, εν πάση περιπτώσει. Δεν χρειάζεται να είσαι εγκληματολόγος.

Υπάρχει και τρίτο σημείο. Σήμερα θα ακουστούν πολλά. Σήμερα θα πέσουν οι μάσκες όλων. Μιλήσαμε για τον ιδιωτικό χώρο. Που έχετε δει κράτος σοβαρό να στέλνει τριακόσιους τόνους χώμα από ξεμπάζωμα σε ιδιωτικό χώρο; Σε ιδιώτη πήγε, στον Πανδρεμμένο. Σας είπα και που. Το στίγμα σας το έδωσα. Σε μια ιδιωτική εταιρεία. Ρωτήσαμε γιατί ξεμπαζώθηκε και ξαναμπαζώθηκε ο χώρος. Δεν μας απαντάει κανένας. Ρωτήσαμε επίσης γιατί κρύψατε τον χώρο απόθεσης των μπαζών και των δύο σημείων. Όχι στο Κουλούρι. Τα άλλα δύο, γιατί τα κρύψατε; Δεν μας απάντησε κανείς.

Πάμε λοιπόν στα κομβικά. Πάμε στην μονταζιέρα γιατί έχουμε και άλλα να πούμε στην πορεία. Το «ΠΡΩΤΟ ΘΕΜΑ», λοιπόν, βρήκε από κάποιον, τους το πήγε κομιστής -να θυμηθούμε τα παλιά- ο οποίος γράφεται στον Τύπο ότι είναι Βουλευτής της Νέας Δημοκρατίας. Γράφεται. Ακροθιγώς αναφέρεται.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιος;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ ρωτάω ποιος Βουλευτής είναι. Εσείς θα ρωτήσετε εμένα; Τα μέσα λένε ότι Βουλευτής δικός σας πήγε στο «ΠΡΩΤΟ ΘΕΜΑ» το μονταρισμένο CD. Και πάμε λοιπόν στην ουσία. Θα κληθεί το «ΠΡΩΤΟ ΘΕΜΑ» να πει ποιος πήγε εκεί το συγκεκριμένο USB; Γιατί δεν κάλεσε ο εισαγγελέας το «ΠΡΩΤΟ ΘΕΜΑ»; Είναι υποχρεωμένος. Είναι προϊόν εγκλήματος. Γιατί; Γιατί έγινε μοντάζ. Αποδείχτηκε μονταρισμένο. Και όλοι κρύβετε την αλήθεια από τον ελληνικό λαό, δυστυχώς.

Θα σας πούμε, λοιπόν, τι έγινε ακριβώς στην ιστορία αυτή. Γιατί εμείς έχουμε ενημέρωση. Πρώτη Μαρτίου 2023, τρία στελέχη του ΟΣΕ βρέθηκαν στην οδό Καρόλου, στο γραφείο της διεύθυνσης κυκλοφορίας. Εκεί όπου υπάρχει καταγραφικό συνομιλιών. Δεν επέτρεψαν σε κανένα άλλο στέλεχος να είναι εκεί. Τους έδιωξαν όλους. στις έντεκα το πρωί αναχωρούν με μαύρο τζιπ και οι τρεις. Ο ένας εξ αυτών ήταν ο Κώστας Χρυσάγης. Ξέρετε ποιος είναι ο Κώστας Χρυσάγης; Ο άνθρωπος που συμπτωματικά μετά από λίγες ημέρες έχασε τη ζωή του στη Βουλιαγμένη από ένα τροχαίο δυστύχημα. Θα σας πω όμως τι είπε όταν ανακρίθηκε στον ανακριτή. Σε λίγο θα πέσουν οι βόμβες. Ο άλλος ήταν ο άνθρωπος που διορίσατε μεταβατικό πρόεδρο του ΟΣΕ εσείς στη Νέα Δημοκρατία, ο κ. Παναγιώτης Τερεζάκης. Ο δεύτερος. Βρήκαμε τους δυο. Ψάχνουμε τον τρίτο τώρα. Μισό λεπτό. Πώς είναι δυνατόν να έχουν το υλικό από την 1η Μαρτίου αλλά η ΕΛ.ΑΣ. να το πάρει 4 Μαρτίου, όπως λέει η Κυβέρνηση; Πείτε μου σε ποια σοβαρή χώρα συμβαίνουν αυτά. Είμαστε με τα καλά μας; Ποιον κοροϊδεύετε;

Το βράδυ της 1η Μαρτίου δημοσιεύτηκαν μονταρισμένοι οι διάλογοι στο «ΠΡΩΤΟ ΘΕΜΑ». Μονταρισμένοι οι διάλογοι! Ποιος έκανε τη διαρροή και το μοντάρισμα; Ρωτώ! Ο Κώστας Χρυσάγης, ο αείμνηστος, στις 14 Μαρτίου δίνει κατάθεση στην Επιτροπή Εμπειρογνωμόνων. Ακούστε τι λέει. Ακούστε! Εκεί αποκαλύπτει ότι είχε στην κατοχή του δύο στικάκια με τις επίμαχες συνομιλίες. Κατονομάζει, μάλιστα, τον μεταβατικό Πρόεδρο του ΟΣΕ, Παναγιώτη Τερεζάκη, που εσείς διορίσατε μεταβατικό Πρόεδρο ενώ ήταν εμπλεκόμενος στο έγκλημα! Ακούστε τώρα: Ενώ ξέρουνε ότι είναι εμπλεκόμενος σε έγκλημα ο Τερεζάκης, τον βάζουν στον ΟΣΕ. Τον βάζετε στον ΟΣΕ! Αυτό δεν λέγεται «συγκάλυψη»; Αφού είναι ύποπτος -είναι ύποπτος- πως τον βάζετε στον ΟΣΕ; Με ποιο δικαίωμα;

Ο Τερεζάκης ήταν τεχνικός σύμβουλος της διοίκησης, για θέματα συντήρησης συστημάτων, αποκατάστασης ζημιών και τηλεδιοίκησης. Το είχα καταγγείλει εδώ, όταν τον κάνατε τον Απρίλιο. Σας είχα πει ότι «ο Τερεζάκης είναι υπόδικος, μην τον βάζετε». Το καταγγείλαμε. Και τώρα; Μαθαίνω το εξής, από έγγραφο -θα το καταθέσω στα Πρακτικά- «ο Τερεζάκης σταμάτησε την εσωτερική έρευνα του ΟΣΕ για τη διαρροή των ηχητικών». Ο Τερεζάκης! Αυτός που διορίσατε, ενώ ο ίδιος είχε διαβεβαιώσει για τη διενέργειά της. Και σήμερα μαθαίνουμε για τα μονταρισμένα!

Ας καλέσει, λοιπόν, η δικαιοσύνη -αύριο το πρωί- τον Τερεζάκη, για να πειποιος του έδωσε την εντολή -ποιος Υπουργός, ποιος Πρωθυπουργός- για να μοντάρει το συγκεκριμένο βίντεο. Προκαλούμε τη δικαιοσύνη, για να μάθει ο ελληνικός λαός όλη την αλήθεια.

(Χειροκροτήματα από την πτέρυγα της Ελληνικής Λύσης)

Πάμε στο δεύτερο τώρα, επειδή φοβόσαστε να πείτε ονόματα στο ΠΑΣΟΚ. Εδώ θα αρχίσει το γλέντι, τώρα.

Δόθηκαν 1.800.000 ευρώ -για τους τρεις που συλλάβανε- εγγύηση για να βγούνε έξω. Ρώτησε ο εισαγγελέας, έψαξε ο κ. Πιτσιλής, πού τα βρήκαν τα λεφτά αυτά; Γιατί ρωτάω; Το πρώτο στέλεχος, ο Άνθιμος Αμανατίδης, αφέθηκε με 600.000 ευρώ εγγύηση. Το δεύτερο στέλεχος, η Λουκία Τουμπανάκη, με εγγύηση 500.000 ευρώ. Το τρίτο στέλεχος, για τη σύμβαση 717, με εγγύηση 700 χιλιάδων ευρώ. Πώς εξασφάλισαν τέτοια αστρονομικά ποσά; Πού τα βρήκαν; Ένας υπάλληλος του ΟΣΕ, μπορεί να έχει 800 χιλιάρικα καταθέσεις; Ποιος κάλυψε τις υπέρογκες εγγυήσεις;

Πάμε, λοιπόν, στην αποκάλυψη της σημερινής «ΕΣΤΙΑΣ». Κοττάκης: «Μεγαλοεπιχειρηματίας πλήρωσε την εγγύηση αξιωματούχου του ΟΣΕ;». Ρωτά η εφημερίδα, αλλά ο κ. Μαρινάκης και η Κυβέρνηση δεν απαντούν. Κάνει αποκάλυψη η εφημερίδα: «Συνεργάτης του Πρωθυπουργού συναντήθηκε με αξιωματούχους του ΟΣΕ; Ναι ή όχι; Τον ενημέρωσε ότι θα πάει φυλακή, αλλά θα ανταμειφθεί;». Αυτά γράφτηκαν σήμερα από την παραδοσιακή δική σας εφημερίδα, την «ΕΣΤΙΑ». Από αυτή την εφημερίδα, όχι εφημερίδα της Αντιπολίτευσης. Και δεν απαντάτε. Δεν λέτε το παραμικρό.

(Χειροκροτήματα από την πτέρυγα της Ελληνικής Λύσης)

«Από την περιγραφή», λέει ο Κοττάκης ότι, «υπάρχουν δύο ονόματα εδώ: Ο Γ.Μ. και ο Χρήστος Β. της «ΕΡΓΟΣΕ»». Ας το διαψεύσουν. Ο ένας τριγυρνάει εδώ μέσα. Ας βγει να το διαψεύσει. Να το διαψεύδει ο ίδιος! Λέει τα ονόματά τους. Και δεν το κάνω εγώ για έναν και μόνον λόγο: Γιατί μέχρι να αποδειχτεί ότι είναι ένοχοι, είναι αθώοι και για εμένα.

Εδώ υπάρχει πολύ μελάνι χυμένο, για να καλύψετε τις πομπές στα Τέμπη. Ακούστε εδώ: «Ο ίδιος ο Πρωθυπουργός συναντήθηκε με ολιγάρχη»; Καλά είπαμε, ο Αλαφούζος δικός σας άνθρωπος είναι, γιατί να τον συναντήσει; Γιατί συναντήθηκε ο Πρωθυπουργός με τον ολιγάρχη; Πείτε μου τον λόγο-πρεμούρα! Συναντιούνται πρωθυπουργοί με ολιγάρχες, κατ' ιδίαν; Σε ποια χώρα το έχετε δει αυτό, χωρίς κάμερες; Τι ήθελε να πει με τον Αλαφούζο;

Αληθεύει ότι ο κ. Μπρατάκος, ο κ. Σκέρτσος και ο κ. Παπασταύρου συναντήθηκαν …;

Α, εδώ στο ΠΑΣΟΚ, βρε παιδιά, μισό λεπτό. Ο Αρχηγός σας χθες μίλησε για τους Υπουργούς. Δεν μίλησε; Μίλησε για τους Υπουργούς εδώ, έλεγε ότι συναντήθηκαν κάποιοι Υπουργοί της Νέας Δημοκρατίας με έναν ολιγάρχη. Γιατί φοβάστε να πείτε όνομα; Γιατί δεν τόλμησε να πει ο κ. Ανδρουλάκης το όνομα; Κάνει «τζιζ» το όνομα; Βαγγέλης Μαρινάκης. Με αυτόν συναντήθηκαν οι Υπουργοί. Γιατί δεν το λέτε; Τι φοβάστε εδώ μέσα; Τι φοβάστε; Κακό είναι;

Καλώς τον κι ας άργησε. Σας έψαχνα. Καθίστε, κύριε Υπουργέ, καθίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τι κάνετε, κύριε Πρόεδρε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καθίστε, καθίστε.

Και μάλιστα -ακούστε εδώ- επειδή θέλω να είμαι ξεκάθαρος εγώ με το ΠΑΣΟΚ, έχω μπροστά μου ένα πόθεν έσχες ενός υπαλλήλου του ΟΣΕ. Τα έψαξα. Μηχανοδηγός είναι. Ακούστε, για να δείτε πώς γίνεται το λαθρεμπόριο.

Δεν θα πω το όνομά του. Δεν είμαι ανόητος. Τα ονόματα πρέπει να τα ψάξτε εσείς ως Κυβέρνηση και η δικαιοσύνη, όχι εγώ.

Λοιπόν, έχει τριώροφο στην Κηφισιά, δύο σκάφη, εξοχικό, με μισθό 1.600 ευρώ το μήνα. Πού τα βρήκε τα λεφτά;

**ΒΑΣΙΛΕΙΟΣ ΓΙΟΓΙΑΚΑΣ:** Προίκα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω εγώ τι προίκα έχουν: Λαθρεμπόριο από Θεσσαλονίκη – Αθήνα οι εμπορικές αμαξοστοιχίες. Και το έχω καταγγείλει άπειρες φορές. Λαθρεμπόριο παράνομων υλικών, μη νόμιμων. Αυτή είναι η πραγματικότητα. Και αντί να ψάχνουμε γιατί κάηκαν τα παιδιά, γιατί κάηκαν οι άνθρωποι -και εγώ έχασα φίλο, κολλητό τριάντα ετών εκεί μέσα- ασχολείστε με τη σύμβαση 717, 749, 759, 789. Είναι σημαντικό θέμα. Κάηκαν, όμως, από την έκρηξη.

Άλλη αποκάλυψη. Λέμε, λοιπόν, στους Έλληνες, ας σκεφτούν σοβαρά, ας σκεφτούν λογικά. Και θα το πω για ακόμη μια φορά στους συναδέλφους εδώ μέσα που φοβούνται να μιλήσουν για διαπλοκή. Από πού και ως πού, κύριε Υπουργέ μου, πηγαίνουν δυο υπουργοί σας στον κ. Βαγγέλη Μαρινάκη; Και τι πικρία για εσάς, πικρός καφές, ο φίλος σας ο Μαρινάκης να αποσταθεροποιεί τη Νέα Δημοκρατία και τη χώρα! Εσείς το είπατε. «Αποσταθεροποιεί ένας ολιγάρχης και το ένα μέσο τη χώρα». Ο φίλος σας ο Βαγγέλης Μαρινάκης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποιος το είπε; Μήπως το είπε το ΠΑΣΟΚ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η Κυβέρνησή σας. Όχι, υπάρχει δήλωση Υπουργού ότι αποσταθεροποιείται η χώρα. Δήλωση του Μαρινάκη, του Κυβερνητικού Εκπροσώπου.

Το ξέρω ότι εσείς δεν πρόκειται να πείτε κακή κουβέντα για τον Βαγγέλη Μαρινάκη. Εσείς ειδικά, που τρώτε και πίνετε μαζί, δεν μπορείτε να πείτε κακή κουβέντα. Δεν είναι κακό. Και κανένα πούρο να κάνουμε. Κακό είναι;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν καπνίζω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δίπλα στον Μαρινάκη ήσουν στη Θεσσαλονίκη. Ή να τρως και κανένα ψαράκι μαζί του.

**ΔΗΜΗΤΡΙΟΣ ΚΥΡΙΑΖΙΔΗΣ:** Ήρθε ο κ. Μαρινάκης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Βαγγέλης Μαρινάκης λέω. Μην αλλάζετε την κουβέντα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τόσο πολύ φοβάστε τον Βαγγέλη τον Μαρινάκη εσείς όλοι; Τόσο πολύ τον φοβάστε αυτόν και τον Αλαφούζο; Και θα κυβερνήσετε εσείς την Ελλάδα, οι φοβισμένοι, οι δειλοί; Σοβαρολογείτε τώρα; Ναι ο Βαγγέλης Μαρινάκης συναντήθηκε με Υπουργούς σας. Το λέω ξανά. Και πήγαν και στο σπίτι του, για να του πουν χρόνια πολλά. Άντε, ο Μάκης το καταλαβαίνω, είναι χρόνια φίλοι με τον Βαγγέλη Μαρινάκη. Μπορεί να πάει και στο σπίτι του κ. Μαρινάκη. Είναι φίλοι καλοί. Αλλά να πηγαίνουν οι άλλοι δύο, με εντολή του Πρωθυπουργού; Και να το γράφουν οι εφημερίδες κοροϊδεύοντας τη Νέα Δημοκρατία. Πού καταντήσατε μωρέ την παράταξη; Να παρακαλάτε τον κάθε ολιγάρχη να μην σας κάνει κριτική.

Θα σας κάνει κριτική όποιος θέλει, όταν θέλει, αρκεί να έχει δίκιο. Τελεία και παύλα.

(Χειροκροτήματα από την πτέρυγα της Ελληνικής Λύσης)

Εγώ παρακαλώ τους Έλληνες να γυρίσουν πίσω και να δουν την αλήθεια, ποιος φταίει για την ιστορία αυτή. Ξέρω ότι ο Πρωθυπουργός σε λίγη ώρα θα μιλήσει για «ΨΕΚ», για συνωμοσιολόγους, το ξέρω. Είναι αυτός ο Πρωθυπουργός, ο οποίος μιλούσε με τον Υμηττό, με κάτι εξωγήινους, είχε πει κάτι τέτοιο. Είναι αυτός ο Πρωθυπουργός ο οποίος έλεγε ότι έχει μελέτες πως στο λεωφορείο δεν κολλάει κορωνοϊός. Μιλήστε μου για συνωμοσιολόγους και «ΨΕΚ». Είναι αυτός που έλεγε ότι δεν έριξε αντιπυρικό υγρό στην Πάρνηθα.

Ακούστε, να απαντήσει ο Πρωθυπουργός σοβαρά, πολύ σοβαρά. Θέλει να πάει στις Βρυξέλλες και θα τα κάνει όλα γης μαδιάμ στη χώρα. Αυτό θέλω να απαντήσει ο Πρωθυπουργός. Θέλει ο Πρωθυπουργός να φύγει, να πάρει θέση στις Βρυξέλλες γι’ αυτό και άφησε τη χώρα στον αυτόματο πιλότο; Γιατί δεν νοείται Κυβέρνηση, πραγματικά, δι’ αυτού του τρόπου. Σας καταγγέλλουμε, λοιπόν και εσάς στο ΠΑΣΟΚ και στον ΣΥΡΙΖΑ ότι κάνατε ένα οικτρό μεγάλο πολιτικό λάθος. Μια Κυβέρνηση που καταρρέει δημοσκοπικά, δεν της κάνετε πρόταση μομφής για ένα θέμα που θα συσπειρωθεί και θα τσιμεντωθεί.

Κύριοι συνάδελφοι, κάνατε μέγα πολιτικό λάθος και εγώ δεν έχω τη συνήθεια του κ. Ανδρουλάκη, να με βρίζει όταν λείπω. Θα πω, όμως, το εξής, γιατί έβαλε και τον εκπρόσωπο Τύπου να πει ότι δεν θα ψηφίσουμε εμείς πρόταση δυσπιστίας. Ό,τι να' ναι. Στο ΠΑΣΟΚ τα αυτονόητα δεν καταλαβαίνετε. Λέω, λοιπόν, το εξής: Στηρίξατε μια παραπαίουσα Κυβέρνηση δημοσκοπικά, τη συσπειρώσατε με την πρόταση αυτή. Ήταν λάθος πολιτικό. Δεν θέλω να πιστέψω ότι απλά τους στηρίζετε. Τους στηρίξατε, όμως, σε ένα νομοσχέδιο που θα μπορούσαμε να τους ρίξουμε, να είχε απαλλαγεί ο τόπος από αυτή την επάρατη, δυστυχώς, φιλελεύθερη όπως οι ίδιοι λένε, ακρονεοφιλελεύθερη παράταξη.

(Χειροκροτήματα από την πτέρυγα της Ελληνικής Λύσης)

Θα μπορούσαμε να απαλλαγούμε, με το γάμο των ομοφυλοφίλων. Αν εκεί συμφωνούσαμε, θα μπορούσαμε να τους ρίξουμε. Κάνατε λάθος τότε λοιπόν και τώρα κάνετε και δεύτερο λάθος. Το δεύτερο λάθος είναι ότι τους στηρίζετε.

Γιατί κανείς εδώ μέσα δεν μίλησε για το ξεμπάζωμα και το μπάζωμα; Κανένας. Γιατί δεν μας στηρίξατε, φίλες και φίλοι, το 2023, τον Μάρτιο, τον Απρίλιο, τον Μάιο; Όλοι μιλάτε με γρίφους. Κάποιος, κάπου, κάποτε είδε τον ολιγάρχη. Κάποιοι υπουργοί συναντήθηκαν με τον τάδε. Μιλήστε με ονόματα στον ελληνικό λαό για να μάθουν και αυτοί οι άνθρωποι εκεί πάνω και όλοι οι υπόλοιποι Έλληνες την πραγματικότητα. Γιατί η αλήθεια είναι υποκειμενική. Η αλήθεια η δική μου μπορεί να είναι το ψέμα το δικό σας. Η πραγματικότητα είναι μία. Έκαψαν τα παιδιά. Αυτή είναι η αλήθεια. Καήκαν τα παιδιά, οι μισοί και παραπάνω.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στα υπόλοιπα. Δεν ψελλίζει κανένας τα ονόματα. Επειδή κάποιοι, όχι όλοι, είστε λίγο φοβισμένοι και λίγο δειλοί, φοβάστε τους ολιγάρχες, θα σας πω τι έλεγε ο Αντισθένης για τους φοβισμένους. «Όποιος φοβάται τους άλλους, γίνεται δούλος τους χωρίς να το καταλάβει.» Ακούστε αυτό που σας λέω. Όταν το πολιτικό προσωπικό της χώρας γίνεται δούλος και δουλικό των ολιγαρχών, παρακαλάνε οι Υπουργοί και Βουλευτές κάποιον ολιγάρχη σε ένα κανάλι να τους πάει, τότε υπάρχει μεγάλο πρόβλημα. Πραγματικά είναι να γελάει κανείς πολίτης όταν σκέφτεται ότι οι Βουλευτές παρακαλούν ολιγάρχες για να βγουν στα κανάλια τους, αν θα ήθελε να κυβερνήσει και πώς να κυβερνήσει. Δεν μπορεί να κυβερνηθεί ο τόπος έτσι παιδιά, με φόβο. Είναι τραγική ειρωνεία να πίνεις καφέ με ολιγάρχη και μετά να καταγγέλλεις για fake news το «ΒΗΜΑ», κύριε Βορίδη. Καταγγείλατε για fake news το «ΒΗΜΑ» εσείς προσωπικά;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπράβο. Χαίρομαι. Δεν είναι τραγική ειρωνεία, όμως, το μέσο του φίλου σας να διαδίδει fake news εις βάρος σας, εις βάρος της Κυβέρνησης, του κ. Μαρινάκη; Κάτι δεν πάει καλά. Εύχομαι το καλοκαίρι στα Χανιά που θα ξαναπάτε, γιατί κάθε χρόνο πηγαίνετε, να φάτε να πιείτε και να βρείτε και μια γέφυρα επικοινωνίας καλύτερη. Λέω τώρα εγώ. Ξέρω ότι έχετε αυτή την νηφαλιότητα, τον κυνισμό να τα δέχεστε όλα. Όμως, ξέρετε ότι η κυνικότητα είναι ό,τι χειρότερο για έναν πολιτικό. Αν διαγράψεις την ανθρωπιά, τον ανθρωπισμό και πας στον κυνισμό, τότε δεν είσαι άνθρωπος, είσαι απλά ένα όργανο συμφερόντων, ένα όργανο μιας κυβέρνησης. Κι εσείς δεν είστε έτσι. Μην υποδύεστε, λοιπόν, τον ρόλο που δεν σας αρμόζει.

(Χειροκροτήματα από την πτέρυγα της Ελληνικής Λύσης)

Πάμε στα ψέματα των Υπουργών της Νέας Δημοκρατίας. «Δεν υπήρχε δρόμος» λέει ο κ. Φλωρίδης. «Τα φορτηγά μετέφεραν το χώμα από τη διάνοιξη». Κι εδώ είναι ψέμα. Υπήρχε δρόμος από το 2019 και το 2020. Φωτογραφίες από drone. Δρόμος υπήρχε. Πάλι ψέματα είπε ο Φλωρίδης. Δεν άνοιξαν κανένα δρόμο. Το 2019 ο δρόμος είναι δίπλα. Θα τα καταθέσω για τα Πρακτικά.

**ΜΙΧΑΗΛ ΚΑΤΡΙΝΗΣ:** Πώς τις βρήκατε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Υπάρχουν στο διαδίκτυο. Μπορείς να τις βρεις από ειδική υπηρεσία. Google Μaps λέγεται. Επειδή δεν μπορείτε εσείς στο ΠΑΣΟΚ να βρείτε στοιχεία, ρωτάτε πού τα βρήκαμε εμείς; Google Μaps και τα βρίσκετε σας λέω. Έχει και από drone φωτογραφίες.

Πάμε στο άλλο. Λέγατε ότι το μπάζωμα έγινε αργότερα. Έτσι είπατε στην αρχή. Το δελτίο Τύπου, όμως, που έχω μπροστά μου ξεκάθαρα λέει ότι το μπάζωμα έγινε τη δεύτερη μέρα. Θα το καταθέσω στα Πρακτικά.

Βορίδης, ο εκλεκτός φίλος και Υπουργός: «Συκοφαντίες», «χαλκεύσεις», «υποψίες», «υπαινιγμοί». Με θεατρικότητα τα έλεγε εδώ. «Αυτή είναι η πολιτική σας μέχρι σήμερα». Τα έλεγε σε όλους εδώ. «Την ανθρώπινη ευαισθησία δεν σας την χαρίζουμε», έλεγε ο Υπουργός Μάκης Βορίδης. Ποιος το είπε αυτό; Αυτός που έλεγε ότι δεν θα χαρίσει τη Μακεδονία στα Σκόπια. Αυτός και η παρέα του η Νέα Δημοκρατία που χάρισαν το όνομα «Μακεδονία» στα Σκόπια. Πώς να σε πιστέψουμε;

(Χειροκροτήματα από την πτέρυγα της Ελληνικής Λύσης)

Άδωνις Γεωργιάδης: «Δεν μπάζωσαν για να πατάνε οι γερανοί, που πατούσαν και πριν μπαζώσουν, αλλά μπάζωσαν γιατί περνάει το φυσικό αέριο». Μιλάμε για τραγωδία Κυβέρνηση. Δηλαδή, λέτε ότι έχει δίπλα στην εθνική οδό αγωγό φυσικού αερίου που είναι διακόσια πενήντα μέτρα μακριά και θα γινόταν η έκρηξη αν πατούσαν πάνω οι γερανοί. Από την έκρηξη που έγινε στο τρένο δεν έγινε έκρηξη. Ακούστε. Δεν είναι σοβαρά πράγματα αυτά.

Πάει ο άλλος και λέει το εξής. Υπουργός Δικαιοσύνης: «Η εκσκαφή στα Τέμπη έγινε γιατί ήταν γκρεμοί εκεί». Αν δείτε στη φωτογραφία κανένα γκρεμό εδώ εσείς, μάλλον στο Κιλκίς επειδή έχει πεδιάδες πολλές, δεν ξέρει τι είναι ο γκρεμός. Ε, δεν δικαιολογείται ρε παιδιά διαφορετικά. Τόση ανοησία και τόσο ψέμα; Τόση ανοησία;

Ακούστε. Βγαίνει εδώ Υπουργός, ο Φλωρίδης και λέει ότι «όσοι μιλούν για μπαζώματα είναι για τα μπάζα». Να τ’ ακούν οι άνθρωποι εκεί πάνω. Όσοι μίλησαν για μπαζώματα πολιτικοί, οι συγγενείς, οι πραγματογνώμονες είναι για τα μπάζα, κύριε ναύαρχε. Αν, όμως, μαζεύετε κάθε «μπάζο» του Σημίτη αυτά θα έχετε. Αυτά θα έχετε αφού μιλάει για μπάζα ο κ. Φλωρίδης.

(Χειροκροτήματα από την πτέρυγα της Ελληνικής Λύσης)

Κάνατε το κόμμα της Νέας Δημοκρατίας σημιτικό. Έχετε μαζέψει ό,τι υπάρχει αδέσποτο από τον Σημίτη στη Νέα Δημοκρατία. Ντροπή!

Βγαίνει ο κ. Σκέρτσος πριν από λίγο εδώ. Δεν είναι εδώ ο κ. Σκέρτσος. Μου βγάζει μια φωτογραφία από τον αδερφό του που σκοτώθηκε σε τροχαίο δυστύχημα πριν είκοσι πέντε χρόνια. Λαϊκισμός! Λαϊκισμός αισχίστου είδους! Καταγγέλλει όλους τους άλλους για λαϊκιστές και μας δείχνει τον αδελφό του πριν είκοσι πέντε χρόνια που κάποιος τον σκότωσε σε ένα τροχαίο δυστύχημα με υψηλή ταχύτητα. Τι σχέση έχει το ένα με το άλλο; Τι σχέση έχει το σιδηροδρομικό δυστύχημα με το τροχαίο του αδελφού του; Εξηγήστε μου. Τι λαϊκισμός είναι αυτός; Επίκληση στο συναίσθημα κάνει; Και καταγγέλλετε όλους τους άλλους για λαϊκισμό;

Πάμε στα υπόλοιπα τώρα. Τώρα πείτε μας, κύριε Βορίδη, γιατί παραιτήθηκε ο Πρόεδρος της επιτροπής για Τέμπη, ο κ. Μπίνης; Δενξέρετε ε; Αυτή η Κυβέρνηση δεν ξέρει τίποτα τελικά. Δεν είδαν, δεν άκουσαν, δεν ξέρουν. Έχουν θέμα ακοής, όρασης, όμως άλλα θέματα συγκάλυψης τα ξέρουν καλά.

Πάμε στην ιστορία. Φταίει ο σταθμάρχης. Να το δεχτώ εγώ, κύριε Βορίδη. Φταίει ο σταθμάρχης. Να ξέρω να πω ότι ακούσια η συμμετοχή της Κυβέρνησης στη συγκάλυψη. Ξέρετε τι είχε πει ο Μολιέρος; Το διαβάζω αυτούσιο: «Δεν είμαστε υπεύθυνοι μόνο γι’ αυτό που κάνουμε, αλλά και γι’ αυτό που δεν κάνουμε». Και δεν κάνατε τίποτα για να αποτρέψετε το δυστύχημα. Δεν κάνατε τίποτα όλοι σας για να έχει αξιόλογο σιδηρόδρομο η Ελλάδα. Επί πενήντα χρόνια ο σιδηρόδρομος είναι της δεκαετίας του 1950 και του 1960 και πρέπει να ντρεπόμαστε όλοι εδώ μέσα για την κατάντια αυτού του κράτους. Είναι κατάντια, φίλες και φίλοι.

Ακούστε τώρα, γιατί πιέζει και ο χρόνος και δεν θέλω να πάρω περισσότερο. Πάμε στην έκθεση του πραγματογνώμονα. Αρχίζει το πάρτι. Έκθεση πραγματογνώμονα. Έκθεση Κοκοτσάκη. Την καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το συμβάν, κύριε Βορίδη. Με πραγματικά περιστατικά, όχι για φαντασίες. Δεν θέλετε συγκάλυψη, ε; Τι λέει η έκθεση, λοιπόν, του πραγματογνώμονα; Την πρώτη μέρα μετά το δυστύχημα άρχισε η μεταβολή του χώρου, χωματουργικές εργασίες, άκριτα. Γιατί -λέει- έγινε απομάκρυνση βαγονιών, συντριμμιών και όλων των υπολοίπων από τη διαχειρίστρια εταιρεία, ενώ ήταν ύποπτη; Η «ΤΡΑΙΝΟΣΕ» ανέλαβε να μεταφέρει ό,τι υπάρχει και δεν υπάρχει. Η ύποπτη εταιρεία για πλημμελή άσκηση καθηκόντων, για ένα σωρό πράγματα, ανέλαβε να εκκαθαρίσει τον χώρο. Αυτό δεν λέγεται συγκάλυψη; Βρέθηκαν ανθρώπινα βιολογικά υπολείμματα. Δεν θα πω τι λέει ακριβώς. Δεν θέλω να επικαλεστώ την αναφορά του για DNA, για θηρευτές πτηνά που έτρωγαν μέλη, κομμάτια ανθρώπων. Το αφήνω αυτό. Επτά μήνες μετά πήγαν οι πραγματογνώμονες.

Επίσης, γιατί στη δικαστική έρευνα που κάνει η Κυβέρνηση και οι δικοί τους πραγματογνώμονες περιγράφουν τη συμπεριφορά της πυρκαγιάς -λένε εδώ- μετά τη σύγκρουση, χωρίς να αιτιολογούν πώς έγινε η σύγκρουση. Λένε ότι έγινε μια σύγκρουση και μια έκρηξη απλή. Δεν λένε οι δικοί τους πώς έγινε. Να σας πω πώς έγινε; Κύριε Βορίδη, θα ήθελα να παρακολουθήσετε λίγο. Θα σας πω τώρα πώς έγινε. Να πούμε μόνο αλήθειες εδώ. Έχω μπροστά μου το πρωτόκολλο που ακολούθησε η Κυβέρνηση. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πρωτόκολλο αυτό, λοιπόν, ισχύει μόνο σε περίπτωση σοβαρού ατυχήματος για τη μεταφορά επικίνδυνου εμπορεύματος. Το πρωτόκολλο είναι εκεί. Πήγε ο Στρατός και η Αεροπορία, απέκλεισαν τον χώρο, αρνήθηκαν βοήθεια από διασώστες, αρνήθηκαν από σκυλιά. Άρα, λοιπόν, κάτι δεν πάει καλά.

Θέλετε αλήθεια; Η αλήθεια είναι εδώ, κύριοι συνάδελφοι, και σήμερα το πρωί βγήκε. Όλη η αλήθεια. Φωτογραφία από το ένα κοντέινερ. Δίπλα ακριβώς έχει το φορτίο του ξυλολίου που μεταφέρθηκε. Αυτή είναι η φωτογραφία. Την καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βρέθηκαν από ένα έως έξι δοχεία τέτοιου καυσίμου, διαλυτών, μέσα στην περιοχή. Τα μετέφερε η εμπορική αμαξοστοιχία. Καθένα από αυτά μπορεί να έχει ένα κυβικό ξυλόλιο μέσα. Απόδειξη από τους πραγματογνώμονες, όχι θεωρία.

Και λέει η έκθεση. Ακούστε. «Στην έκθεση μας περιγράφουμε ακόμη ότι εντοπίσαμε το κουτί μεταφοράς ξυλολίου κατά τη διάρκεια των εργασιών. Υπήρχαν κάποιοι που συνέλεγαν αντικείμενα από τα συντρίμμια και τα μετέφεραν σε κενό χώρο, πίσω από τα δύο βαγόνια της εμπορικής». Συγκάλυψη. «Δεν ξέρουμε πού τα πήγαν. Καταλάβαμε ότι η χωρητικότητα του κάθε δοχείου ήταν περίπου ένα κυβικό. Υπολογίζουμε ότι μπορεί να υπήρχαν έως έξι δοχεία». Αυτά σκότωσαν τα παιδιά, αυτά έκαψαν τα παιδιά, οι παράνομοι λαθρέμποροι που δεν θέλετε να αποκαλύψετε. Ποιους φοβάστε; Ποιον καλύπτετε; Ποιον ολιγάρχη; Ποιον λαθρεμπόρο; Πείτε μας επιτέλους. Πείτε Μας!

(Χειροκροτήματα από την πτέρυγα της Ελληνικής Λύσης)

Αν δεν ξέρετε, να βάλουμε πραγματικά μια ανεξάρτητη αρχή, να συμφωνήσουμε όλοι, με πραγματογνώμονες για να βρούμε την αλήθεια. Κάντε το για να αποδείξετε ότι δεν ξέρετε τίποτα. Κάντε το τώρα.

Πού βρέθηκαν αυτά; Βρέθηκαν σε τρίτη περιοχή, όχι στο Κουλούρι που είπε η Κυβέρνηση, όχι στον Πανδρεμμένο που πήγατε τα χωματουργικά. Αυτά τα επικίνδυνα, τα πήγατε σε τρίτη περιοχή, λένε οι πραγματογνώμονες. Μιλάμε για συγκάλυψη αίσχιστου είδους. Συγκάλυψη!

Πάμε στα συμπεράσματα της εταιρείας που έκανε την έρευνα. Λέγεται «ANUBIW». Πήγε σκυλιά. Ήθελε από την πρώτη μέρα να πάει τα ειδικά σκυλιά που ερευνούν πτώματα και αρνήθηκε η Πυροσβεστική. Γιατί αρνήθηκε; Ρωτώ εσάς. Γιατί δεν δέχτηκε η Πυροσβεστική να πάει η εταιρεία «ANUBIS» χωρίς λεφτά να ψάξει ανάμεσα στα συντρίμμια; Πείτε μου τον λόγο. Γιατί; Αφού δεν έχει η Πυροσβεστική ειδικά σκυλιά για πτώματα, μόνο για ζωντανούς. Γιατί; Ποιος την έδωσε την εντολή; Ποιος συγκάλυψε την ιστορία; Γιατί δεν απαντάει κανένας σας; Από τη δεύτερη μέρα!

Ακούστε τι βρήκανε, πέρα από τα προσωπικά αντικείμενα. Βρήκανε ύπαρξη ανθρώπινων μελών μετά από επτά μήνες στη δεύτερη περιοχή που κρύβατε, στον Πανδρεμμένο. Βρήκανε ανθρώπινα μέλη. Πτηνά θηρευτές έτρωγαν ανθρώπινα μέλη. Βρήκανε ύποπτα δείγματα ανθρώπινων βιολογικών υγρών πάνω σε στερεά.

Αυτά που σας λέω είναι εδώ, κύριοι συνάδελφοι. Πραγματογνωμοσύνες, όχι παραμύθια όπως κάνατε εσείς. Κατατεθειμένα στη δικογραφία είναι αυτά όλα και φωτογραφίες και υλικό που η Κυβέρνηση δεν γνωρίζει, δεν ξέρει τίποτα γι’ αυτά. Ακούστε, όσο υπάρχει η Ελληνική Λύση εδώ μέσα, θα σας ξεσκεπάζουμε ό,τι κι αν κάνετε και να μην θέλετε να αποκαλυφθεί η αλήθεια.

(Χειροκροτήματα από την πτέρυγα της Ελληνικής Λύσης)

Δεν υπάρχει συγκάλυψη!

Εδώ οι πραγματογνώμονες έπρεπε να μπουν από την Κυβέρνηση, η οποία δεν τους έβαλε ποτέ τους πρώτους μήνες. Αναγκάστηκαν να πληρώσουν οι άνθρωποι λεφτά από την τσέπη τους για να βάλουν ανεξάρτητους πραγματογνώμονες. Το καταλαβαίνετε; Αυτή είναι η αλήθεια, γιατί δεν θέλετε να αποκαλυφθεί η αλήθεια και έχετε και το θράσος από πάνω να διαμαρτύρεστε. Σας λέω τι συμβαίνει με στοιχεία, όχι παραμύθια. Τέλος στα παραμύθια για την ιστορία των Τεμπών. Μόνο αλήθεια, όχι παραμύθια.

(Χειροκροτήματα από την πτέρυγα της Ελληνικής Λύσης)

Κύριε Ανδρουλάκη, χαίρομαι που είστε εδώ. Ποτέ δεν σας εξύβρισα και ποτέ δεν αναφέρθηκα σε εσάς. Θέλω, όμως, να σας κάνω μία ερώτηση. Εσείς το συνταγματικό τόξο, πώς το βλέπετε; Θα μας το πείτε, γιατί δεν το καταλαβαίνω; Διότι, όταν ήμουν εγώ στο ΠΑΣΟΚ, εσείς δεν ήσασταν. Εντάξει; Στο πατριωτικό ΠΑΣΟΚ εσείς δεν ήσασταν.

(Χειροκροτήματα από την πτέρυγα της Ελληνικής Λύσης)

Αν μου μιλάτε για συνταγματικό τόξο, λοιπόν, εγώ δεν είμαι του Βενιζέλου ούτε του Σημίτη. Εγώ είμαι του Ανδρέα Παπανδρέου και αυτού του περήφανου ΠΑΣΟΚ το οποίο το έχετε καταστρατηγήσει εσείς.

Για να μιλήσουμε λίγο για το πατριωτικό -αν θέλετε- ΠΑΣΟΚ. Γιατί κάνατε το λάθος το πολιτικό και τους συσπειρώσατε σήμερα; Τους συσπειρώσατε. Ήταν λάθος. Πολιτικά για εσάς μπορεί να ήταν και σωστό. Αλλά ήταν λάθος, τους συσπειρώσατε. Τώρα τους στηρίξατε. Εύχομαι ακούσια και όχι εκούσια. Και εδώ θα πάμε στο άλλο θέμα, που δεν μας ακούσατε, κύριε Ανδρουλάκη, πάλι.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω εδώ.

Νοθεία στις εκλογές. Θα παρακαλέσω λίγο το ΠΑΣΟΚ να με ακούσει, έχει περισσότερους Βουλευτές και θέλω ο κ. Ανδρουλάκης να με ακούσει ένα λεπτό. Νοθεία στις εκλογές. Το είχα πει από την πρώτη στιγμή μετά το ̓͘23. Εξακόσιες χιλιάδες νεκροί στους εκλογικούς καταλόγους. Πρέπει να βρούμε έναν τρόπο όλα τα κόμματα της Αντιπολίτευσης, είτε συνταγματικό, είτε τυραννικό, είτε αντισυνταγματικό τόξο, να επιβληθεί επιτέλους η πραγματική, η πλέρια δημοκρατία σε αυτή τη Βουλή και οι εκλογές να είναι ανόθευτες. Εξακόσιες χιλιάδες νεκροί σας λέω!

(Χειροκροτήματα από την πτέρυγα της Ελληνικής Λύσης)

Μην θυμηθώ την κ. Ασημακοπούλου. Μας λέγατε «δεν συμβαίνει τίποτα». Ξαφνικά μαθαίνουμε η κ. Κεραμέως μπλεγμένη, η οποία ταξιδεύει δωρεάν με τον Πρωθυπουργό στη Νέα Υόρκη. Επέστρεψε; Επέστρεψε, μπράβο. Καλώς να ορίσει.

Άρα, λοιπόν, η πρόταση η δική μας είναι μία: Έλεγχος του λογισμικού της «SINGULAR», η οποία, κύριε Ανδρουλάκη, κύριε Παππά, εμπλέκεται και αυτή στην ιστορία με το τσιπ που πήρε η κ. Ασημακοπούλου. Το ξέρετε; Δεν το ξέρετε. Θα σας ενημερώσουμε τώρα, λοιπόν, εμείς, γιατί όπου υπάρχει λύση, υπάρχει και η Ελληνική Λύση. Θα σας δώσω στοιχεία και πάλι.

Επειδή μας είπε χθες ο Υπουργός, ο Βορίδης, ότι ο ΟΑΣΕ είναι εδώ, πόσοι είναι οι παρατηρητές του ΟΑΣΕ που έρχονται στις εκλογές;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όσους κρίνει ο οργανισμός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πόσοι έρχονται; Υπουργέ μου, σας παρακαλώ, αριθμό. Πόσοι είναι οι εκπρόσωποι του ΟΑΣΕ; Όχι μιας ομάδας του ΟΑΣΕ που έρχεται παρακλάδι. Άτομα. Έξι είναι;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν ξέρω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ξέρετε. Μάθετε, έξι είναι. Οι παρατηρητές είναι έξι. Δηλαδή για μια εκλογική αναμέτρηση έχουν έξι παρατηρητές και κομπορρημονευόταν ο Υπουργός εδώ. «Και το κράτος δικαίου», «η Δημοκρατία της Ελλάδος», «ανόθευτες οι εκλογές». Ανόθευτες; Τώρα θα σας πω εγώ πόσο ανόθευτες είναι Υπουργέ μου.

Γιατί οι δύο στενοί συνεργάτες, αφού είναι ανόθευτες και δεν φταίγατε τίποτα με τα e-mail, τους στείλατε άρον άρον; Θα την πληρώσει πάλι ο σταθμάρχης, ο Θεοδωρόπουλος θα την πληρώσει. Πάλι αυτόν βάζετε στο δόκανο. Γιατί είστε ανεύθυνοι, δεν αναλαμβάνετε καμμία ευθύνη, δεν παίρνετε καμμία ευθύνη επάνω σας, γιατί πολύ απλά ψάχνετε εξιλαστήρια θύματα.

Ας μιλήσουμε, λοιπόν, για τη διαρροή, κύριε Παππά και κύριε Ανδρουλάκη. «SINGULAR LOGIC». Μόνιμος διαχείριση των εκλογών σαράντα χρόνια. Στις 25-1-2024 το Υπουργείο Εσωτερικών εγκρίνει πίστωση 1.600.000 ευρώ και την επομένη μέρα καλεί τη «SINGULAR LOGIC» να προχωρήσει σε ανάπτυξη λογισμικού για την εφαρμογή της επιστολικής ψήφου. Ακούσατε τις ημερομηνίες; Ψάξτε πότε πήρε η Ασημακοπούλου τα στοιχεία. Γιατί εδώ υπάρχει ένα άλλο ερώτημα. Γιατί από την εισαγγελική έρευνα που λέει η Κυβέρνηση για τις διασφαλίσεις του ψηφιακού περιβάλλοντος που έχει δημιουργηθεί απουσιάζει το όνομα της «SINGULAR» και της «SPACE HELLAS»; Ξέρετε γιατί; Γιατί είναι ο Μανωλόπουλος, ο κολλητός του Πρωθυπουργού. Ο ιδρυτής της εταιρείας ποιος είναι, ξέρετε; Αυτός που βαυκαλίζει και βρίζει το ΠΑΣΟΚ και βρίζει και τον ΣΥΡΙΖΑ και τα υπόλοιπα κόμματα, ο Δρυμιώτης. Ναι, ο Δρυμιώτης, αυτός που λέει τι καλός που είναι ο Πρωθυπουργός. Μα, λογικό είναι, άμα μου δίνει 1.600.000 σε μια εταιρεία, στη φιλική μου εταιρεία, μια χαρά είναι ο Πρωθυπουργός. Και χαρακτήρισε μάλιστα -ακούστε λίγο- οπισθοδρομική την έρευνα ο Δρυμιώτης. Γι’ αυτό και λέω, εδώ έχουμε τα e-mails της «SINGULAR LOGIC» πώς πήρε τη δουλειά. Για να καταλάβετε πως γίνονται οι νοθείες.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλετε, λοιπόν, να ελέγξουμε το λογισμικό; Μαζί σας. Θέλετε συνταγματικό, αντισυνταγματικό τόξο, τυραννικό τόξο; Ό,τι τόξο και να θέλετε. Σας το είπα και χθες, δεν το άκουσε ο κ. Ανδρουλάκης. Κύριε Ανδρουλάκη, συνταγματικό το τόξο σας; Χωρίς βέλος, τόξο δεν υπάρχει. Τελεία, παύλα. Το λέω για να ξέρουμε.

(Χειροκροτήματα από την πτέρυγα της Ελληνικής Λύσης)

Και κλείνω εδώ, κύριε Πρόεδρε. Κύριε Υπουργέ μου, από επιτυχία σε επιτυχία είστε, εξωτερική πολιτική, τεράστια. Τι έγινε, τι έμαθα τώρα; Ο Μπελέρης απελευθερώθηκε; Τον Δεκέμβριο έτσι μου είπες εδώ. Να μην μιλάω για τον Μπελέρη, γιατί εμείς κάνουμε διεργασίες να τον βγάλουμε απέξω. Δεύτερον, τι έμαθα; Ακυρώθηκε το ραντεβού Μπάιντεν - Μητσοτάκη; Τεράστιες επιτυχίες. Από αποτυχία σε αποτυχία πάτε. Και το τρίτο και κυριότερο, φαίνεται ότι η σωστή πλευρά της ιστορίας δεν έχει ραντεβού με τον Μπάιντεν, για να ξέρουμε και τι λέμε.

Επίσης, ένα θέμα που αφορά τον Υπουργό -εύχομαι να μην σας αφορά, κύριε Υπουργέ- η υπόθεση του ΟΠΕΚΕΠΕ. Μαθαίνω ότι γίνεται χαμός με τον ΟΠΕΚΕΠΕ. Εκδόθηκε πρόστιμο, αλήθεια, κύριε Υπουργέ, 280 εκατομμυρίων ευρώ από την Ευρωπαϊκή Ένωση για τα δικαιώματα το ̓͘20 μέχρι το ̓͘22; Τα 260 εκατομμύρια ευρώ αφορούν τα δικαιώματα της συνδεδεμένης βάσης έκτασης; Τα 23 εκατομμύρια αφορούν πρόστιμα για την πολλαπλή συμμόρφωση; Ισχύουν όλα αυτά;

Κύριε Υπουργέ, κύριοι της Νέας Δημοκρατίας, αυτή η μεγάλη παράταξη της Νέας Δημοκρατίας έγινε μια παράταξη σημιτικών. Αν θέλετε πραγματικά να είστε ειλικρινείς με τον ελληνικό λαό που σας ψήφισε, θα λέτε ολόκληρη την αλήθεια. Εμείς λέμε την αλήθεια. Δεν είμαστε εξαρτημένοι από τους ολιγάρχες που εξαρτάστε εσείς. Δεν είμαστε ίδιοι. Εμείς θα αλλάξουμε την Ελλάδα, θέλετε δεν θέλετε. Δεν παρακαλάμε κανέναν ολιγάρχη, λέμε τα ονόματά τους, είμαστε απέναντί τους, είμαστε δίπλα στους Έλληνες, δίπλα στον λαό, τον εργαζόμενο, τον μισθωτό, τον συνταξιούχο, τον δημόσιο υπάλληλο.

Κύριε Γεωργιάδη, να σας πω τι έλεγε ο Μάρκος Αυρήλιος.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε ιστοριοδίφης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τα εις εαυτόν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Άδωνις τα ξέρει, αλλά δεν τα εφαρμόζει. Στη θεωρία είναι καλός. Στην εφαρμογή έχει κανένα πρόβλημα. Φοβάται κανένας την αλλαγή, κύριε Γεωργιάδη; Αλλά τι μπορεί να πει κανείς χωρίς αλλαγή.

Στις 9 Ιουνίου δίνουμε με τους Έλληνες ραντεβού. Στις 9 Ιουνίου δίνουμε ραντεβού με το μέλλον. Στις 9 Ιουνίου δίνουμε ραντεβού εμείς οι Έλληνες για την Ελλάδα και τους Έλληνες.

Και να πω και κάτι άλλο, για τους ανθρώπους που είναι έξω, της «ΛΑΡΚΟ». Ξεπουλήσατε τη «ΛΑΡΚΟ» όλοι και οι άνθρωποι αυτοί ενώ μπορούσαν να έχουν κινητήρια μηχανή της οικονομίας η «ΛΑΡΚΟ» πάει στα σκουπίδια.

(Χειροκροτήματα από την πτέρυγα της Ελληνικής Λύσης)

Εμείς την Ελλάδα την έχουμε θησαυρό. Εμείς αγαπάμε τους Έλληνες. Εμείς αγαπάμε την Ελλάδα. Εμείς μιλάμε με αποδείξεις.

(Χειροκροτήματα από την πτέρυγα της Ελληνικής Λύσης)

Ραντεβού 9 Ιουνίου με το μέλλον της Ελλάδος. Ραντεβού με την Ελληνική Λύση για την ιστορία.

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, τον λόγο τώρα έχει ο Πρόεδρος του ΠΑΣΟΚ - Κινήματος Αλλαγής, κ. Ανδρουλάκης Νικόλαος.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Όχι, κύριε συνάδελφε. Μόνο οι Αρχηγοί θα μιλήσουν πλέον.

Ελάτε, κύριε Ανδρουλάκη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, χτες πήρα την πρωτοβουλία να καταθέσουμε πρόταση δυσπιστίας κατά της Κυβέρνησης της Νέας Δημοκρατίας, γιατί μετά από μια σειρά αποκαλύψεων είναι πλέον εδραιωμένη η πεποίθηση του ελληνικού λαού ότι αυτή η Κυβέρνηση λειτουργεί ως μια καλοκουρδισμένη μηχανή διαφθοράς, συγκάλυψης και προπαγάνδας. Αυτό είναι το επιτελικό κράτος. Αυτό μας διαφήμιζαν εδώ και χρόνια. Ποιο επιτελικό κράτος; Ένα επιτελικό παρακράτος, το οποίο λειτουργεί με όρους που υπονομεύουν το δημόσιο συμφέρον και το μόνο που θέλουν είναι να διαιωνίζουν την εξουσία της Νέας Δημοκρατίας. Ένα κράτος- λάφυρο. Αυτή είναι η προτεραιότητα της σημερινής Κυβέρνησης.

Ο ελληνικός λαός πέρασε δύσκολα χρόνια με την οικονομική κρίση. Πολύ δύσκολα χρόνια. Ανεργία, φτωχοποίηση, ανισότητες. Τι περίμενε ο απλός πολίτης; Περίμενε αυτές οι νοοτροπίες που οδήγησαν στη χρεοκοπία και τα μνημόνια να αποτελέσουν παρελθόν. Περίμενε ένα πολιτικό σύστημα που θα λειτουργεί θεσμικά με διαφάνεια, με αξιοκρατία. Περίμενε ένα άλλο υπόδειγμα διακυβέρνησης, δημοκρατικό, συμμετοχικό, δίκαιο. Όμως εσείς αποδεικνύετε κάθε μέρα ότι είστε αμετανόητοι, άρρηκτα συνδεδεμένοι με τις παλιές κακές νοοτροπίες. Είναι βαθιά ριζωμένες αυτές οι νοοτροπίες. Ηγεμονεύουν ακόμη στο κόμμα της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Σήμερα, λοιπόν, δεν είμαστε εδώ για την οποιαδήποτε υπόθεση. Σήμερα μιλάμε για μια τραγωδία, για ένα έγκλημα που δεν θα δεχτούμε να επιβάλλετε ένα κλίμα σιωπής και συνενοχής. Αρνούμαστε να αποδεχθούμε, το συνεχές μοτίβο σε πολλές υποθέσεις, όπως και στο έγκλημα των Τεμπών. Διαφθορά, συγκάλυψη, ατιμωρησία. Ακόμη και σε αυτό το ζήτημα που συγκλόνισε τον ελληνικό λαό, φερθήκατε απάνθρωπα και με ασέβεια και στη μνήμη των πενήντα επτά συνανθρώπων μας και στις οικογένειές τους.

Από την πρώτη στιγμή το μόνο σας ενδιαφέρον ήταν να επενδύσετε επικοινωνιακά στην κακιά στιγμή και στο ανθρώπινο λάθος. Άλλωστε, ο κ. Μητσοτάκης το ανέφερε στην πρώτη του δήλωση. Λίγες ώρες μετά τη φονική σύγκρουση των τρένων απεφάνθη: ανθρώπινο λάθος, τελεία και μόνο.

Εμείς από την πρώτη στιγμή προσπαθήσαμε να σπάσουμε τη σιωπή που πήγε να επιβληθεί από τη Νέα Δημοκρατία και φιλικά της μέσα μαζικής ενημέρωσης. Προσπαθήσαμε με νόμιμο και θεσμικό τρόπο να γίνουν όλες οι απαραίτητες διαδικασίες, ώστε να αποκαλυφθεί η αλήθεια και να αποδοθεί δικαιοσύνη. Όταν ήρθε στη Βουλή, το καλοκαίρι που μας πέρασε, το πόρισμα της Ευρωπαϊκής Εισαγγελίας για τη σύμβαση 717, που εντόπιζε συγκεκριμένες ποινικές ευθύνες στους κ. Σπίρτζη και κ. Καραμανλή εμείς αμέσως καταθέσαμε αίτημα για προανακριτική επιτροπή. Στο πόρισμα αναφέρεται χαρακτηριστικά:

«Το χειρότερο είναι ότι το 2022 με τον τρόπο που χειρίζεται τα έργα η «ΕΡΓΟΣΕ» τα τρένα κυκλοφορούν χωρίς κανένα σύστημα ασφαλείας. Ποια ήταν η απάντησή σας σε αυτή μας την κοινοβουλευτική πρωτοβουλία; Την απορρίψατε άλλωστε ξεκαθαρίζοντας ο κ. Βορίδης πριν καν ξεκινήσει συζήτηση, ότι δεν υπάρχει καμμία περίπτωση να τη στηρίξετε. Αθωώσατε τον κ. Καραμανλή καθώς αποφανθήκατε αλαζονικά ότι «δεν συντρέχουν ποινικές ευθύνες». Αυτό ακριβώς είχε πει τότε ο κ. Βορίδης ως δικαστής: Δεν συντρέχουν ποινικές ευθύνες. Υποβαθμίσατε συνειδητά το πόρισμα, ισχυριζόμενοι ότι «αφορά ευρωπαϊκά δημοσιονομικά στοιχεία, Ευρωπαϊκά χρήματα». Αφορά και αυτά διότι είχε προνοήσει η Ευρωπαϊκή Ένωση να μας δώσει 54 εκατομμύρια ευρώ για να επενδύσουμε στην ασφάλεια των μεταφορών στα τρένα και αποτύχατε παταγωδώς. Αν η 717 είχε ολοκληρωθεί τα τρένα δεν θα είχαν συγκρουστεί ποτέ, λέει αυτό το πόρισμα. Αλλά δεν το λέει μόνο η ευρωπαϊκή εισαγγελία. Το λένε και αυτοί που διορίσατε, οι εμπειρογνώμονες.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΚΩΝΣΤΑΝΤΙΝΟΣ ΤΑΣΟΥΛΑΣ**)

Για να μην κοροϊδευόμαστε, το αδίκημα της απιστίας δεν είναι κάτι άλλο από ένα αδίκημα διαφθοράς. Σημαίνει διαφθορά, κύριε Καραμανλή. Διότι λέτε συνεχώς «γιατί με καταγγέλλετε;» Τι είναι αυτό το οποίο θεωρείτε ότι πρέπει να συζητήσουμε σε μια προανακριτική; Μα αυτό που λέει το πόρισμα. Η απιστία είναι διαφθορά. Το πόρισμα λοιπόν αφορούσε αυτές ακριβώς τις αδικαιολόγητες καθυστερήσεις. Εσείς όμως, πονηρά αντί να πάτε σε προανακριτική, επιλέξατε την εξεταστική επιτροπή. Και με το αριθμητικό σας πλεονέκτημα επιβάλλατε την αποσιώπηση των ευθυνών σας και το αφήγημα ξανά «του ανθρώπινου λάθους και μόνο.» Μια εξεταστική επιτροπή που παρακαλώ έψαχνε ψύλλους στα άχυρα. Αντί να συζητάμε τους λόγους της τραγωδίας, συζητούσαμε από το 1997 μέχρι σήμερα. Αντί να έρθουν σημαντικοί μάρτυρες, παρέλασαν παλιοί Υπουργοί προ εικοσαετίας και εικοσιπενταετίας. Ήταν αυτά σοβαρά πράγματα; Αλλά τι θέλατε; Να επενδύσετε στις χρόνιες παθογένειες. Όποιες και αν είναι αυτές αν είχε υλοποιηθεί η 717 τα δύο τρένα δεν θα είχαν συγκρουστεί ποτέ. Και αυτή είναι η ευθύνη του κ. Καραμανλή και της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ο ελληνικός λαός καταλαβαίνει, γιατί μιλάμε απλά. Και τι λέμε; Όταν δεν υπήρχαν τα συστήματα ασφαλείας που θα έπρεπε να υπάρχουν, τότε παίζατε με τις πιθανότητες. Διότι χωρίς αυτά τα συστήματα ασφαλείας το ανθρώπινο λάθος θα μπορούσε να οδηγήσει σε τραγωδία. Με αυτά τα συστήματα το ανθρώπινο λάθος δεν θα μπορούσε να οδηγήσει ποτέ στην τραγωδία. Τόσο απλά είναι τα πράγματα όσο κι αν θέλετε με στρεψοδικίες να δημιουργήσετε μια άλλη αίσθηση στον ελληνικό λαό.

Μπροστά λοιπόν, στην απόπειρα συγκάλυψης και ατιμωρησίας, εμείς αποχωρήσαμε από αυτή την επιτροπή-παρωδία. Μια, μόνο εξεταστική επιτροπή κατ’ όνομα εξεταστική. Κρίσιμοι μάρτυρες δεν υπήρχαν. Είχαμε την απάντηση: Μα, ήλθαν πάρα πολλοί. Πολλοί, ναι. Κρίσιμοι, όχι. Φτάσατε να καλέσετε τον κ. Αγοραστό όταν ήταν ήδη κατηγορούμενος, με αποτέλεσμα να λέει ότι ό,τι είναι να πω, θα το πω στα δικαστήρια.

Και φτάσαμε βέβαια στην περασμένη Κυριακή. Τι έγινε την προηγούμενη Κυριακή; Ένα δημοσίευμα αποκαλύπτει ότι λίγες ώρες μετά τη φονική σύγκρουση, πριν ακόμη μάθουμε πόσοι είναι οι νεκροί, πόσοι είναι οι αγνοούμενοι, πόσοι είναι οι τραυματισμένοι, την ώρα που ακόμη οι οικογένειες αγωνιούσαν για την τύχη των δικών τους ανθρώπων και εκατομμύρια Έλληνες έβαζαν στο μυαλό τους ότι σε αυτό το μοιραίο τρένο θα μπορούσαν να είναι τα παιδιά τους, να είναι οι συγγενείς τους, να είναι οι ίδιοι, τότε ακριβώς, εκείνη την παγωμένη στιγμή για τον ελληνικό λαό, κάποια νοσηρά μυαλά είχαν μια άλλη προτεραιότητα. Έβαζαν εκείνη τη στιγμή σε εφαρμογή το έγκλημα χειραγώγησης της κοινής γνώμης προ των εθνικών εκλογών.

Όπως χαρακτηριστικά αναφέρει η σημερινή «ΚΑΘΗΜΕΡΙΝΗ» -άλλο ένα συγκρότημα που θα μας πείτε σε λίγο ότι σας πολεμά κι αυτό, γιατί ψάχνετε φαντάσματα- στις τέσσερις το πρωί, ούτε πέντε ώρες μετά τη σύγκρουση, τα γρανάζια της προπαγάνδας είχαν μπει ήδη σε κίνηση. Μόνη τους αγωνία να ενισχυθεί με χονδροειδή τρόπο το κυβερνητικό αφήγημα ότι για όλα φταίει ο μοιραίος σταθμάρχης και μόνο αυτός. Ένας σταθμάρχης όμως που εσείς είχατε διορίσει παράνομα στη θέση αυτή. Γι’ αυτόν τον λόγο, από τις οκτώ η ώρα το πρωί της ίδιας ημέρας, πριν ακόμη παραλάβουν τις συνομιλίες η Αστυνομία και οι δικαστικές αρχές, κάποιοι τις είχαν στην κατοχή τους. Τις είχαν επεξεργαστεί και τις είχαν διοχετεύσει σε φιλικό μέσο μαζικής ενημέρωσης της Νέας Δημοκρατίας, το οποίο δημοσίευσε αυτούσιο ότι δώσατε.

Λέτε, και το άκουσα και από κάποια στελέχη της Νέας Δημοκρατίας: «Μα τι είναι αυτά για τα οποία μας κατηγορείτε; Ήταν γνωστό τοις πάσι ότι οι συνομιλίες αυτές δεν ήταν αληθινές.» Πού ήταν γνωστό τοις πάσι μόνο εσείς το ξέρετε. Λέτε ότι το είχε δημοσιεύσει μέχρι και η κρατική ΕΡΤ. Όμως, αν είναι έτσι ακριβώς τα πράγματα όπως λέτε, τι κάνατε, κύριε Μητσοτάκη, εδώ και έναν χρόνο για να βρεθεί το αδίστακτο χέρι, το διεφθαρμένο χέρι της μονταζιέρας, αφού ξέρατε ότι ήταν χαλκευμένες οι συνομιλίες; Ποιες πρωτοβουλίες πήρε η Κυβέρνησή σας, ώστε να βρούμε ποιος είναι αυτός ο νοσηρός νους, που την ώρα που θρηνούσαμε πενήντα επτά ανθρώπους, είχε την πρωτοβουλία και την προτεραιότητα να πάρει τις συνομιλίες πριν τη δικαιοσύνη και την Αστυνομία, να τις χαλκεύσει και να τις δώσει στο «ΠΡΩΤΟ ΘΕΜΑ»; Τίποτα δεν κάνατε, γιατί πολύ απλά αυτό το νοσηρό χέρι, ο νοσηρός νους είναι ανάμεσά σας, όπως ήταν και στις υποκλοπές.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και αφού ξέρατε ότι είναι χαλκευμένες οι συνομιλίες, γιατί τις επικαλεστήκατε στην ομιλία σας στο Υπουργικό Συμβούλιο, αλλά και στελέχη της Νέας Δημοκρατίας στα μέσα μαζικής ενημέρωσης; Άρα μάλλον γνωρίζατε και παραπλανούσατε τον ελληνικό λαό εν γνώσει σας.

Απαντήστε, λοιπόν, με απλές απαντήσεις στον ελληνικό λαό: Ποιος πήρε τις συνομιλίες; Ποιος τις χάλκευσε; Και ποιος τις έδωσε στο συγκεκριμένο μέσο μαζικής ενημέρωσης; Δεν θα κρύψετε την αλήθεια πίσω από τη χυδαία και θλιβερή σας προπαγάνδα.

Η αποκάλυψη αυτή επιβεβαιώνει στα μάτια του ελληνικού λαού αυτό που είπα στην αρχή, την ισχυρή και εδραιωμένη πεποίθηση ότι μόνος σας στόχος είναι η χειραγώγηση της κοινής γνώμης για να κάνετε τα επικοινωνιακά σας παιχνίδια στον βωμό της εξουσίας. Για να μην κλονίζεται η εικόνα του Πρωθυπουργού και του Υπουργικού Συμβουλίου, αυτών που δυστυχώς τα τελευταία χρόνια έχουν εκθέσει, με συνεχιζόμενα σκάνδαλα, διεθνώς τη χώρα μας.

Πάρτε το καλά χαμπάρι σήμερα, δεν μπορείτε να πείσετε την ελληνική κοινωνία, όπως κάνατε στις υποκλοπές, ότι δεν τρέχει τίποτα, ότι «σιγά το θέμα». Δεν μπορείτε να πείσετε την ελληνική γνώμη, την ελληνική κοινωνία. Θέλουμε, λοιπόν, να μάθουμε ποιο είναι αυτό το επικίνδυνο και αδίστακτο χέρι. Ποιος έδωσε την εντολή στις τέσσερις το πρωί να μπει υπάλληλος του ΟΣΕ, να πάρει τις συνομιλίες και να τις περάσει στις 8.00΄ στο e-mail ανώτατων στελεχών του οργανισμού. Εκτός και αν και σε αυτή την περίπτωση κάνετε ό,τι κάνατε και στη δική μου περίπτωση και επικαλεστείτε το απόρρητο.

Γι’ αυτόν τον λόγο λοιπόν πήραμε τη σημερινή πρωτοβουλία να καταθέσουμε πρόταση δυσπιστίας κατά της Κυβέρνησής σας αξιοποιώντας το ύψιστο μέσο κοινοβουλευτικού ελέγχου που διαθέτουμε. Δεν είναι μια εξωθεσμική διαδικασία, όπως θέλετε να την παρουσιάζετε. Είναι συνταγματική μας υποχρέωση η θεσμική πρωτοβουλία που πήραμε σήμερα απέναντι στην Κυβέρνησή σας, γιατί όσοι αγωνιούμε για τα ανθρώπινα δικαιώματα, για το κράτος δικαίου, για τη διάκριση των εξουσιών στεκόμαστε απέναντι στο ύφος και το ήθος της διακυβέρνησής σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πρόκειται για το ύφος και το ήθος που επέδειξε ο Πρόεδρος της εξεταστικής επιτροπής ακόμη και απέναντι στους συγγενείς των θυμάτων. Αυτό το ύφος και το ήθος που επέδειξε χθες από αυτό το Βήμα ο κ. Καραμανλής, που έχει το θράσος να το παίζει και θύμα, ο άνθρωπος που έλεγε: «Τι είναι αυτά που μου λέτε; Ντροπή που βάζετε θέματα ασφαλείας στα τρένα.» Και μετά από μερικές μέρες είχαμε την τραγωδία, ενώ μας έκανε μαθήματα για το πώς θα μιλάμε, τι θα λέμε και πώς θα κάνουμε αντιπολίτευση.

Εμείς σήμερα εκφράζουμε με τη θεσμική μας κίνηση μια γνήσια αγωνία του ελληνικού λαού. Ο λαός μας διψά για αλήθεια και δικαιοσύνη και θα αγωνιστούμε με όλες μας τις δυνάμεις για να πετύχουμε και την αλήθεια και τη δικαιοσύνη σ’ αυτό το έγκλημα των Τεμπών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εσείς από την άλλη, έχετε βρει τώρα διάφορα σενάρια όπως η «αποσταθεροποίηση της χώρας». Ταυτίζετε τη σταθερότητα της Κυβέρνησής σας με τη σταθερότητα της χώρας. Θέλω να σας πω ότι η ευρωκοινοβουλευτική μου εμπειρία στις χώρες της Λατινικής Αμερικής δείχνει ότι αυτό είναι το τελευταίο καταφύγιο των κυβερνήσεων που είναι απολύτως αποτυχημένες. Ο κίνδυνος του ξένου παράγοντα και της εσωτερικής αποσταθεροποίησης για να σώσουν τις καρέκλες τους. Πάλι αναζητάτε εχθρούς, σκοτεινά κέντρα αποφάσεων που μηχανεύονται το κακό σας. Καταφεύγετε στη συνωμοσιολογία για να αποφύγετε τις ευθύνες σας.

Επιτεθήκατε ακόμη και στην ευρωπαϊκή εισαγγελία, όπως κάνατε πριν από μερικούς μήνες απέναντι στις εθνικές ανεξάρτητες αρχές. Επιτεθήκατε ακόμη και στο Ευρωπαϊκό Κοινοβούλιο με το ψήφισμά του. Θέλω να πω ότι με τέτοιες επιθέσεις μας έχουν συνηθίσει οι αντιευρωπαϊστές ηγέτες της Ένωσης. Εκθέτετε λοιπόν μ’ αυτές τις επιθέσεις τη χώρα μας, μια χώρα του σκληρού πυρήνα της Ένωσης και του Ευρώ.

Κύριε Μητσοτάκη, μην μπερδεύεστε. Στο Μαξίμου είστε ένας απλός ενοικιαστής. Μόνος ιδιοκτήτης είναι ο ελληνικός λαός. Αυτός σας έβαλε κι αυτός θα σας βγάλει. Και με αυτά που κάνετε, να είστε σίγουρος, ότι θα σας βγάλει γρηγορότερα από όσο νομίζατε και από όσο σχεδιάζατε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Χθες οι Βουλευτές και οι Υπουργοί της Νέας Δημοκρατίας με το θερμό χειροκρότημά τους και τις ιαχές τους στον κ. Καραμανλή τι κατάφεραν; Να αποδείξουν τη μηδενική ενσυναίσθηση. Αιωρείστε από την κοινωνική σημερινή πραγματικότητα και από τα αισθήματα του ελληνικού λαού που αφορούν αυτή την τραγική και εγκληματική υπόθεση.

Χθες ο κ. Καραμανλής εμφανίστηκε με θράσος ως κατήγορος. Θεώρησε ότι πρέπει να του πούμε συγχαρητήρια που παραιτήθηκε από Υπουργός, λες και είχε άλλη επιλογή. Δεν μας είπε όμως κουβέντα για το πόρισμα της Αρχής Διαφάνειας, κουβέντα. Το πήρε και δεν έκανε τίποτα. Αντέκρουσε το πόρισμα της ευρωπαϊκής εισαγγελίας που εντοπίζει ευθύνες και για τον ίδιο και για τον κ. Σπίρτζη. Αγνόησε πλήρως το πόρισμα των εμπειρογνωμόνων που διόρισε η ίδια η Κυβέρνηση και που τονίζει αυτό που λέμε συνεχώς, ότι η μη υλοποίηση της 717 είναι ένας από τους βασικούς λόγους σύγκρουσης των τρένων.

Δεν μας είπε τίποτα για το γαλάζιο ρουσφέτι της παράνομης μετάταξης του μοιραίου σταθμάρχη, που κατά παράβαση του γενικού κανονισμού προσωπικού του ΟΣΕ, που απαγορεύει την πρόσληψη ατόμων άνω των σαράντα οκτώ ετών σε ειδικότητες αιχμής, όπως σταθμάρχες και κλειδούχους. Προσλάβατε έναν σταθμάρχη έντεκα χρόνια μεγαλύτερο από το προβλεπόμενο όριο ασφαλείας μόνο και μόνο για να του αυξήσετε τις αποδοχές. Αυτή είναι η «γαλάζια αξιοκρατία» της Νέας Δημοκρατίας και του κ. Καραμανλή.

Ο πρώην Υπουργός Μεταφορών ξέχασε να αναφερθεί και στις ευθύνες του για πλήρη εγκατάλειψη της σιδηροδρομικής υποδομής. Όπως χαρακτηριστικά ανέφερε ο κ. Προφυλλίδης στην εξεταστική επιτροπή, -μέλος της τριμελούς επιτροπής που είχατε διορίσει-, ο σιδηρόδρομος μας παρουσιάζει εικόνα της δεκαετίας του 1960. Δεν είναι τυχαίο ότι όλοι προειδοποιούσαν για τα ζητήματα ασφαλείας τον Υπουργό, αλλά αυτός τα απέρριψε.

Επίσης ευθύνες φέρουν ο κ. Καραμανλής και η Ρυθμιστική Αρχή Σιδηροδρόμων, ΡΑΣ, που επέτρεπαν να κυκλοφορούν στο δίκτυο τρένα ακατάλληλα, που παρουσίαζαν συνεχώς βλάβες. Αυτό που συμβαίνει και σήμερα. Μάλιστα, την ίδια μέρα της σύγκρουσης των τρένων υπήρχαν δύο βλάβες, οι οποίες τελικά καθυστέρησαν τα τρένα μέσα στο σταθμό της Λάρισας με αποτέλεσμα να επέλθει το μοιραίο. Γι’ αυτά όλα που ανέφερα ο κ. Καραμανλής δεν ανέλαβε ποτέ τις ευθύνες του. Δύο μήνες μετά την παραίτησή του ήταν υποψήφιος στο ψηφοδέλτιο της Νέας Δημοκρατίας για τις εθνικές εκλογές. Χθες, μάλιστα, ανέλαβε χωρίς αιδώ και τον ρόλο του κήνσορα, καταχειροκροτούμενος και επειδή τον άκουσα να δηλώνει ότι αν υπάρχουν κατηγορίες, να τις φέρουμε, να του υπενθυμίσω ότι τον περασμένο Νοέμβριο που συζητούσαμε το αίτημα για προανακριτική επιτροπή βάσει του πορίσματος της ευρωπαϊκής εισαγγελίας κρύφτηκε ο ίδιος πίσω από την κυβερνητική πλειοψηφία. Δεν θέλησε να συνεχίσει η δικαιοσύνη την έρευνά της. Αυτό ονομάζεται, κύριε Καραμανλή, «ανάληψη ευθυνών»;

Κυρίες και κύριοι Βουλευτές, δεν είναι όμως μόνο η συγκάλυψη της αλήθειας για την τραγωδία των Τεμπών που μας κάνει να νιώθουμε ντροπή και οργή για την κατάσταση του κράτους δικαίου στη χώρα μας. Πρόσφατα μάθαμε ότι το Υπουργείο Εσωτερικών είχε μετατραπεί σε εκλογικό κέντρο της Νέας Δημοκρατίας, σε κέντρο διακίνησης ευαίσθητων προσωπικών δεδομένων. Απόρρητα στοιχεία δεκάδων χιλιάδων αποδήμων Ελλήνων βρέθηκαν στο κόμμα σας και στη συνέχεια μέσω του αρμόδιου τομεάρχη σας στην Ευρωβουλευτή σας, κ. Ασημακοπούλου. Πρόκειται για σκανδαλώδη μεθόδευση για την οποία οφείλει να λογοδοτήσει και ο Πρωθυπουργός και η Υπουργός Εσωτερικών, κ. Κεραμέως. Είστε βαθιά εκτεθειμένοι μπροστά και σε αυτό το σκάνδαλο. Η αποχώρηση της κ. Ασημακοπούλου από το ευρωψηφοδέλτιο δεν λέει τίποτα. Ούτε η επίρριψη ευθυνών σε έναν κλακαδόρο της Νέας Δημοκρατίας δεν συνιστά, κύριε Μητσοτάκη, «ανάληψη ευθύνης». Και δεν είναι μόνο αυτό. Να πάμε παρακάτω; Κλακαδόρος της Νέας Δημοκρατίας ήταν ο Γραμματέας Αποδήμου που είχατε, διότι αν βλέπατε τι έγραφε στα social media για όλους τους προηγούμενους μήνες μετά τις υποκλοπές, θα καταλαβαίνατε τι δίκτυο παρακρατικό τοξικότητας έχετε φτιάξει στα social media. Τους πληρώνει ο ελληνικός λαός για να γράφουν αθλιότητες εις βάρος των πολιτικών σας αντιπάλων. Για να σας πω ποιοι είναι οι κλακαδόροι σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πάμε, λοιπόν, να συμπληρώσουμε το παζλ της ανευθυνότητας, της διαφθοράς και της ατιμωρησίας. Υποκλοπές. Ακόμα και σήμερα ποιες πειστικές απαντήσεις έχετε δώσει; Ποιες; Επιτρέψατε να διεξαχθεί έρευνα; Η εξεταστική επιτροπή των υποκλοπών ήταν μία πρόβα για ότι συνέβη μετά στην εξεταστική των Τεμπών. Οι βασικοί κατηγορούμενοι, οι βασικοί πρωταγωνιστές δεν έχουν κληθεί ακόμη από τη δικαιοσύνη. Ο κ. Δημητριάδης, οι επιχειρηματίες του «Predator» έχουν κληθεί όλοι από τη δικαιοσύνη εκτός από τους πρωταγωνιστές του σκανδάλου.

Και λέμε γιατί συζητάμε για το κράτος δικαίου στη χώρα μας. Ακόμα και το απλό, να ταυτοποιηθούν οι στόχοι «Predator» με τους υπό παρακολούθηση στόχους της ΕΥΠ, γιατί δεν επιτρέψατε να γίνει, αφού είστε τόσο άνετοι με την ιστορία των υποκλοπών; Γιατί δεν επιτρέψετε να γίνει η σύγκριση αυτών των δύο λιστών, όπως συνέβη με εμένα με τον κ. Κουκάκη, με την κ. Σίφορντ, με τον κ. Χατζηδάκη, με τον κ. Βορίδη, με τους μισούς Υπουργούς της Νέας Δημοκρατίας, όλους αυτούς τους φιλελεύθερους δημοκράτες που μας κάνουν μαθήματα ανθρωπίνων δικαιωμάτων και δεν υπερασπίζονται ούτε τα δικά τους δικαιώματα, θα υπερασπίζονται αυτοί τα δικά μας και τα δικαιώματα του ελληνικού λαού; Τελικά ποιοι ήταν οι εκβιαζόμενοι; Αυτοί που πήγαν στην ελληνική και την ευρωπαϊκή δικαιοσύνη ή αυτοί που δίνουν τα ρέστα τους για να ξεπλυθεί η τότε παρέα του Μαξίμου;

Οι Υπουργοί σας επιτέθηκαν συγκροτημένα και χυδαία στους προϊσταμένους των ανεξάρτητων αρχών την ώρα που εκτελούσαν το έργο τους, διαδίδουν ψέματα. Ακούστε. Εφευρίσκουν «δικαστικές αποφάσεις» από εφετεία που δεν υπάρχουν. Αποκορύφωμα της συγκάλυψης, της παρεμπόδισης η συμφωνία με τον κ. Βελόπουλο, που έχει το θράσος και μιλάει για τον Ανδρέα Παπανδρέου -θα τρελαθούμε, ο κ. Βελόπουλος- ο οποίος μόλις δυσκολευτήκατε έγινε το αποκούμπι σας, το δεκανίκι σας για να έχετε τη σχετική απαιτούμενη πλειοψηφία -για να τα θυμηθούμε όλα- να αλλάξετε τη σύνθεση της ΑΔΑΕ για να μην γίνει αυτό που λέμε, να αποκαλυφθεί το ενιαίο κέντρο «Predator» και ΕΥΠ. Τα βρήκατε με το Βελόπουλο για να φρενάρετε τις έρευνες και μετά λέτε γιατί το Ευρωπαϊκό Κοινοβούλιο καταδικάζει την κυβέρνησή σας για την παράνομη χρήση λογισμικών και «Predator», μιλάει για την υποβάθμιση του κράτους δικαίου.

Δεν θέλετε να μιλήσουμε για την Ευρώπη; Ας μιλήσουμε για την απέναντι πλευρά του Ατλαντικού. Το Αμερικανικό Υπουργείο Οικονομικών επέβαλε κυρώσεις στην «INTELLEXA» για τη χρήση «Predator» κατά Αμερικανών πολιτών, για την εξαγωγή του από την Ελλάδα σε τρίτες χώρες και αυταρχικά καθεστώτα και εσείς αυτόν που υπέγραφε τις εξαγωγές τον κάνατε γενικό διευθυντή της Νέας Δημοκρατίας. Αυτός που έστελνε τα λογισμικά σε αυταρχικά καθεστώτα της Αφρικής, όπου κινδυνεύουν ανθρώπινες ζωές, εσείς τον κάνατε διευθυντή της Νέας Δημοκρατίας και σας πειράζει το Ευρωπαϊκό Κοινοβούλιο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά για να συνεννοηθούμε, όπως και στο σκάνδαλο της 717, όπως και στο σκάνδαλο του κ. Πάτση, έτσι και στο σκάνδαλο των υποκλοπών δεν μιλάμε για μια απλή καταπάτηση ανθρωπίνων δικαιωμάτων. Είναι σίγουρα αυτό που είναι κορυφαίο ζήτημα, αλλά μιλάμε για ένα βαρύ οικονομικό σκάνδαλο. Κάποιοι έβγαλαν εκατομμύρια στην Ελλάδα από τις εξαγωγές του «Predator» στην Αφρική και πρέπει να αποκαλυφθούν. Πού είναι αυτά τα χρήματα; Σε ποιες τσέπες βρίσκονται;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εκθέτετε διεθνώς τη χώρα. Γι’ αυτό και στην Ευρώπη και στις Ηνωμένες Πολιτείες της Αμερικής συζητιέται ακόμη αυτή η παρωδία. Ποιος, όμως, μπορεί να σας εμπιστευτεί μετά από όλες αυτές τις πράξεις; Ποιος μπορεί να εμπιστευτεί ένα κόμμα που λέει απίστευτα πράγματα στο δημόσιο διάλογο χωρίς ντροπή; Πραγματικά ακούω Υπουργούς σας βυθισμένους στην αναξιοπιστία που περιφρονούν τη νοημοσύνη του ελληνικού λαού. Βομβαρδίζετε καθημερινά με την εύνοια ισχυρών μέσων μαζικής ενημέρωσης, με fake news και ψέματα τον ελληνικό λαό. Εκεί στηρίζετε την πολιτική σας δύναμη.

Θέλω, λοιπόν, να σας δώσω μερικά παραδείγματα αναξιοπιστίας. Ο λαλίστατος κ. Γεωργιάδης δήλωσε ψευδώς ότι ασκήθηκε ποινική δίωξη στην κ. Βλάχου και αθωώθηκε από κάποιο εφετείο.

Πολλές φορές τις τελευταίες δέκα μέρες που το είπε, λέω: Εάν δεν δώσει δημοσίως την απόφαση του εφετείου, είναι ένας πολιτικός απατεώνας.

Πού είναι, λοιπόν, αυτή η απόφαση, κύριε Γεωργιάδη; Στο πάθος σας και στο μίσος σας να νομιμοποιήσετε τις υποκλοπές και να με απαξιώσετε, κάνατε μία εφεύρεση. Έγινε, λέει, ποινική δίωξη στην κ. Βλάχου και αθωώθηκε από το εφετείο. Όλα ψέματα. Όλα αυτά ψέματα! Την έχετε την απόφαση, κύριε Γεωργιάδη; Δεν υπάρχει καμμία απόφαση. Είστε ένας ακροδεξιός συκοφάντης, λοιπόν!

Όμως, το είπα και προχθές, δεν με εκπλήσσετε. Εδώ είχατε το θράσος να με παρουσιάζετε ως πράκτορα ξένων δυνάμεων και γελούσαν οι πρεσβείες της Αρμενίας, της Ουκρανίας. Τη μία ζητούσατε συγγνώμη και την άλλη το περνάτε πίσω. Την μία ο κ. Μητσοτάκης δήλωνε ότι δεν έπρεπε να γίνει η παρακολούθησή μου και την άλλη στελέχη της Νέας Δημοκρατίας έλεγαν ότι καλώς έγινε η παρακολούθηση. Μιλάμε για vertigo, για επικίνδυνο τσίρκο.

Έπειτα ήρθε η συζήτηση για τα πανεπιστήμια. Εκεί τι είπατε; «Η διαπλοκή -λέει- μας έβαλε να έχουμε αυτή τη στάση». Αυτή τη στάση την έχουμε είκοσι χρόνια, από πριν γίνει Πρωθυπουργός ο Γιώργος Παπανδρέου. Τι λέγαμε; Λέγαμε: «Μη κρατικά μη κερδοσκοπικά με την αναθεώρηση του άρθρου 16». Είναι αυτό, λοιπόν, προϊόν διαπλοκής, όπως είπατε κάποιοι; Αν ήταν αυτό προϊόν διαπλοκής, η Επιστημονική Υπηρεσία της Βουλής, που λέει ότι ο τρόπος που νομοθετήσατε είναι για κερδοσκοπικά πανεπιστήμια, είναι και αυτή διεφθαρμένη; Μάλλον, ψάχνετε στον καθρέφτη σας άλλο από αυτά που βλέπετε.

Ποιοι είναι αυτοί οι οποίοι σχεδίασαν για να εξυπηρετήσουν συμφέροντα; Είναι τυχαίο ότι πριν καν δημοσιευθεί ο νόμος και πριν καν ψηφιστεί ο νόμος, ένα fund και ένα κερδοσκοπικό ίδρυμα της Κύπρου είχαν προχωρήσει σε συνεργασία, όπως φαίνεται από την ανακοίνωση της Επιτροπής Ανταγωνισμού; Τα λέω αυτά για να μην κρίνουμε εξ ιδίων τα αλλότρια.

Ακόμη και η κ. Ασημακοπούλου πόσες μέρες κορόιδευε τον ελληνικό λαό; Τι έλεγε η κ. Ασημακοπούλου; «Δεν υπάρχει κανένα σκάνδαλο. Εγώ τα μάζεψα μόνη μου». Ήμουν εκείνες τις μέρες στη Ρώμη στο Συνέδριο του PES και συνάντησα είκοσι πέντε Ελληνόπουλα που είχαν παραλάβει αυτό το e-mail και συνεχίσατε να λέτε ψέματα. Μα, γιατί λέτε τόσα πολλά ψέματα; Η ατιμωρησία είναι που σας κάνει να νιώθετε πανίσχυροι. Ο απλός πολίτης νιώθει ότι ο νόμος τον ακουμπά. Η οικονομική ελίτ και η Νέα Δημοκρατία νιώθουν μακριά από οποιαδήποτε δικαιοσύνη, προστατευμένοι, ατιμώρητοι. Αυτός είναι ο στόχος της σημερινής συζήτησης. Αυτό αναδεικνύει η σημερινή συζήτηση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αν είχανε πληρώσει εξαρχής αυτοί που έπρεπε για τις υποκλοπές, πολλά από τα σκάνδαλα που γίνανε μετά, θα τα είχε αποφύγει ο ελληνικός λαός. Αυτή είναι η πραγματικότητα.

Και βέβαια, δεν έλεγε ψέματα μόνο η κ. Ασημακοπούλου, έλεγε το Υπουργείο Εσωτερικών ότι δεν δίνει -λέει- προσωπικά στοιχεία εκλογέων. Και τελικά έκανε ακριβώς το αντίθετο.

Αλλά να φτάσουμε και στο επίμαχο της διαπλοκής και της διαφθοράς. Η φαυλότητά σας, η συλλογική σας φαυλότητα -για να είμαι δίκαιος και να την επιμερίσω σωστά-, σας έφεραν στο σημείο να με κατηγορήσετε ότι κίνητρό μου για να προτείνω την πρόταση δυσπιστίας στα υπόλοιπα κόμματα είναι η διαπλοκή. Ποια διαπλοκή; Με ποια μίντια; Με ποια οικονομικά συμφέροντα διαπλοκή;

Εσείς, κύριε Μητσοτάκη, κατηγορείτε εμένα για διαπλοκή. Ποια συμφέροντα καταγγέλλετε; Αυτά που το πρωί της Κυριακής λέγατε ότι θέλουν να σας ρίξουν και να σας αποσταθεροποιήσουν και το βράδυ της Κυριακής πίνανε ποτάρες με τους πιο στενούς σας συνεργάτες;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τελικά, όπως διάβασα, κάπνιζαν πούρα ο κ. Μπρατάκος και ο κ. Παπασταύρου ή τους στείλατε να καπνίσουν την «πίπα της ειρήνης» με τα συγκεκριμένα οικονομικά συμφέροντα; Να μας απαντήσετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όλοι γνωρίζουν ότι είναι αστείο να με κατηγορείτε για διαπλοκή. Το καταλαβαίνουν όλοι οι Έλληνες με έναν απλό, πολύ απλό τρόπο: με ένα τηλεκοντρόλ. Θα πάρουν ένα τηλεκοντρόλ, θα κάνουν ζάπινγκ στα κανάλια και θα δούνε αν όλη αυτή τη μιντιοκρατία και ολιγαρχία παίζει τη Νέα Δημοκρατία ή τα υπόλοιπα κόμματα; Διαχέεται η προπαγάνδα σας αυτομάτως στα κανάλια, στα sites, στις εφημερίδες. Για να βρούμε μια άποψη και μια θέση του ΠΑΣΟΚ είναι σαν να ψάχνουμε ψύλλους στα άχυρα. Και είμαστε εμείς η διαπλοκή και όχι εσείς; Ε, καλά, μην κοροϊδεύετε τους πολίτες. Ούτε καν οι ψηφοφόροι σας, ούτε οι Βουλευτές σας δεν το πιστεύουν.

Αν θεωρείτε ότι όλα αυτά που λέμε δεν σας ακουμπούν, δεν θα είχαν παραιτηθεί πριν από λίγο οι στενότεροι σας συνεργάτες. Τα πράγματα, κύριε Μητσοτάκη, δυστυχώς για εσάς, είναι όπως ακριβώς τα λέμε! Πρώτα ο ανιψιός, μετά αυτός που πήρε τη θέση του ανιψιού, ο κ. Μπρατάκος, και ο κ. Παπασταύρου. Ο πυρήνας του προβλήματος, ο πυρήνας της διαφθοράς είναι το Μέγαρο Μαξίμου και το ξέρετε πάρα πολύ καλά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, ενώ τα ελέγχετε όλα, ενώ είναι παντού η προπαγάνδα σας, όταν υπάρχει ένα δημοσίευμα που σας ασκεί σοβαρή κριτική, τότε έχετε μια υπερ-αντίδραση, μια έκρηξη. Αυτό νομίζω πια ότι είναι θέμα χαρακτήρα. Πρέπει να μάθετε να δέχεστε την κριτική, όπως τη δεχόμαστε και εμείς. Εμείς δεχόμαστε και την καλόβουλη και την κακόβουλη και τα fake news της Νέας Δημοκρατίας, κύριε Μητσοτάκη. Δεχθήκαμε πολλά τα τελευταία χρόνια από το επικοινωνιακό σας σύστημα, το καθεστωτικό επικοινωνιακό σας σύστημα, που στόχευσε τις οικογένειές μας, τον πατριωτισμό μας, την αξιοπιστία μας. Τουλάχιστον εσείς να δέχεστε την καλόβουλη κριτική και μάλιστα από έγκριτους δημοσιογράφους.

Η μομφή, λοιπόν, που μας αποδίδετε είναι απολύτως ψευδής. Εσείς με αυτή την υπεραντίδραση θέλετε να στείλετε ένα μήνυμα στη μιντιοκρατία, να συνεχίσει να σας χαϊδεύει. Το έχουμε καταλάβει και το έχει καταλάβει και το Ευρωπαϊκό Κοινοβούλιο, τριακόσιοι τριάντα Ευρωβουλευτές και επτά Βουλευτές του Ευρωπαϊκού Λαϊκού Κόμματος.

Εγώ, λοιπόν, ξαναφέρνω τη συζήτηση στο επίμαχο σημείο της. Την ώρα που εκατομμύρια Έλληνες θρηνούσαν, θέλουμε να μας πείτε ποιο είναι το χέρι που πήρε τις συνομιλίες πριν την Αστυνομία και τη δικαιοσύνη, χάλκευσε τις συνομιλίες και τις έδωσε στο «ΠΡΩΤΟ ΘΕΜΑ», όταν ακόμα οι λαμαρίνες έκαιγαν; Ποιο είναι αυτό το διεφθαρμένο χέρι; Αυτή ήταν η σταγόνα που ξεχείλισε το ποτήρι για να καταθέσουμε την πρόταση δυσπιστίας, όσο και αν δεν μπορείτε να το καταλάβετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχουμε, λοιπόν, άλλα μέτρα και άλλα σταθμά. Όμως η υπονόμευση του κράτους δικαίου πάει χέρι-χέρι και με την υπονόμευση του κοινωνικού κράτους στη χώρα μας. Ό,τι κάνετε στη μία περίπτωση, κάνετε και στην άλλη. Υπονομεύετε, μειώνετε, υποβαθμίζετε, ξηλώνετε τα θεμέλια και τις προϋποθέσεις της αξιοπρεπούς ζωής της μεσαίας τάξης και των πιο αδύναμων Ελλήνων. Απαξιώνετε τη δημόσια παιδεία. Απαξιώνετε το Εθνικό Σύστημα Υγείας.

Νομίζετε ότι με ένα επίδομα, με ένα Pass θα ισοφαρίσετε το ξήλωμα των πυλώνων του κοινωνικού κράτους. Αντί να ενισχύσετε τη δημόσια υγεία και τη δημόσια παιδεία, αντί να προετοιμάσουμε τη χώρα για φυσικές καταστροφές λόγω της κλιματικής κρίσης, εσείς προτιμάτε να καταστήσετε τη χώρα όμηρο του real estate, της Golden Visa, που μετατρέπουν ακόμη και το σημαντικό δικαίωμα στη στέγαση στο να γίνει πολυτέλεια, μια πολύ ακριβή πολυτέλεια.

Ακόμα και ο οίκος «MOODY’S» διέλυσε πριν από μερικές μέρες την εικονική πραγματικότητα που φιλοτεχνείτε. Απέδειξε δηλαδή ότι η ανάπτυξη δεν θα έρθει μέσω διευθετήσεων, όπως προσπαθείτε να μας πείσετε εδώ και καιρό. Το έλλειμμα του ισοζυγίου πληρωμών παραμένει επίμονα και ανησυχητικά υψηλό. Οι ιδιωτικές επενδύσεις παραμένουν πολύ κάτω του ευρωπαϊκού μέσου όρου. Ακόμη και όσες σχετικά επενδύσεις γίνονται σήμερα είναι με λεφτά του ΕΣΠΑ, του Ταμείου Ανάκαμψης.

Να το πω πολύ απλά για να το καταλάβουν οι πολίτες, οι ιδιωτικές επενδύσεις, που το μεγαλύτερο κομμάτι τους γίνεται με δημόσιο χρήμα, τις κάνουν οι ιδιώτες αλλά με τα λεφτά του λαού. Αυτή είναι η ποιότητα των ιδιωτικών επενδύσεων που προβάλλετε ως επιτυχία. Επίσης, αποσιωπάτε ότι το 45% των άμεσων ξένων επενδύσεων είναι real estate που αφελληνίζει την ελληνική οικονομία και δυσκολεύει τη ζωή του ελληνικού λαού.

Ακόμη και η ΕΛΣΤΑΤ, με τη σειρά της, απέδειξε ότι το «ελληνικό θαύμα» στην οικονομία μας δεν υπάρχει, παρά μόνο μια συνεχιζόμενη κερδοσκοπία της αγοράς. Σύμφωνα με την EUROSTAT η Ελλάδα διαθέτει τη δεύτερη χαμηλότερη αγοραστική δύναμη στην Ευρωπαϊκή Ένωση μετά τη Βουλγαρία. Ακριβώς μετά τη Βουλγαρία είμαστε και στο κόστος ιδιωτικών δαπανών για την υγεία που βαραίνουν τους πιο αδύναμους Έλληνες. Όλα αυτά αποδεικνύουν ότι η Κυβέρνηση της Νέας Δημοκρατίας έχει κόψει δεσμούς με τα πραγματικά κοινωνικά προβλήματα. Είναι εκτός τόπου και χρόνου.

Η διακυβέρνησή σας θα αφήσει πίσω της μια χώρα απροετοίμαστη σ’ έναν κόσμο απειλών, κρίσεων και ανατροπών. Τι έχει σήμερα ανάγκη ο ελληνικός λαός; Ένα ισχυρό κράτος δικαίου, ένα ισχυρό κοινωνικό κράτος, μια αναβαθμισμένη παιδεία και υγεία, πραγματική ασφάλεια στην καθημερινότητά του, αξιοπρεπή εισοδήματα και εργασιακά δικαιώματα.

Αυτό που έχω να σας πω κλείνοντας είναι ότι η ιστορία περί σταθερότητας είναι ένα περιτύλιγμα της εξουσίας σας, γιατί σταθερότητα χωρίς δικαιοσύνη δεν μπορεί να υπάρξει. Είναι αλληλένδετα. Χωρίς δικαιοσύνη χάνεται η εμπιστοσύνη των πολιτών στη δημοκρατία, στους θεσμούς και εν τέλει στην πολιτική και δεν υπάρχει εμπιστοσύνη χωρίς ειλικρίνεια και υπευθυνότητα.

Η σταθερότητα, την οποία υποκριτικά επικαλείστε, δεν έρχεται με το να βάζεις τα προβλήματα και τα σκάνδαλα κάτω από το χαλί. Εσείς έχετε επιδοθεί σε μια διαρκή προσπάθεια αποσιώπησης ευθυνών, που προσβάλλει ακόμη και τη μνήμη αυτών των ανθρώπων.

Το έγκλημα στα Τέμπη εξελίσσεται σε ένα διαρκές έγκλημα της Νέας Δημοκρατίας. Γι’ αυτό εμείς από την πλευρά μας δεν θα σταματήσουμε τον αγώνα για αλήθεια και δικαιοσύνη με το οποιοδήποτε κόστος.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν θα κλονιστούμε από τους χαρακτηρισμούς σας, από το παρασκηνιακό πόλεμο των fake news, από τις δολοφονίες χαρακτήρων. Θα κάνουμε ό,τι μπορούμε για να μπει φραγμός στην αλαζονεία, τη διαφθορά και την ατιμωρησία της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχουμε χρέος να τα καταφέρουμε και θα τα καταφέρουμε. Αυτό ακριβώς είναι το πνεύμα της πρότασης που κάναμε, της πρότασης δυσπιστίας απέναντι στην κυβερνητική αλαζονεία της Νέας Δημοκρατίας.

Σας ευχαριστώ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Επιτρέψτε μου, κυρίες και κύριοι συνάδελφοι, να κάνω γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα έξι μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Ευκαρπίας Θεσσαλονίκης, (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα επίσης να πω, πριν καλέσω στο Βήμα τον κ. Φάμελλο, ότι μου εζητήθη από τον κ. Γεωργιάδη ο λόγος επί προσωπικού. Δεν το δέχτηκα και γιατί παραδοσιακά σε αυτή τη φάση της συνεδριάσεως ομιλούν μόνο οι πολιτικοί Αρχηγοί με την αντίστροφη σειρά της εκλογικής δύναμης, αλλά και γιατί έκρινα ότι δεν συντρέχει αυτός ο λόγος.

Παρακαλώ να έρθει στο Βήμα ο κ. Σωκράτης Φάμελλος, Πρόεδρος της Κοινοβουλευτικής Ομάδος του ΣΥΡΙΖΑ - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για την αλλαγή σύνθεσης της Κυβέρνησης θα μας ενημερώσετε;

Παραιτήθηκαν δύο Υπουργοί. Δεν ανακοινώνεται στη Βουλή;

**ΑΘΑΝΑΣΙΟΣ ΠΛΕΥΡΗΣ:** Ανακοινώνονται στη Βουλή αυτά;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, παρακαλώ. Όλα θα γίνουν. Ησυχία, ησυχία! Σας έχουμε καλομάθει. Σας κάνουμε όλα τα χατίρια και νομίζετε ότι θα μας λέτε τι να κάνουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εκεί συγκάλυψη;

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε, εντάξει.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, επιτρέψτε μου εισαγωγικά, εκ μέρους του ΣΥΡΙΖΑ - Προοδευτική Συμμαχία, να αποχαιρετήσουμε και εμείς τον Μιχάλη Χαραλαμπίδη, με αίσθημα ευγνωμοσύνης για τους δημοκρατικούς του αγώνες, αλλά και γιατί έζησε αρμονικά με τις αξίες του και έφυγε υπερήφανος και γιατί του οφείλουμε τη δημιουργία και την επιλογή της ημέρας μνήμης της ποντιακής γενοκτονίας.

(Χειροκροτήματα)

Κυρίες και κύριοι Υπουργοί, κυρίες και κύριοι Βουλευτές, δεν είναι εδώ βέβαια ο Πρωθυπουργός -υποθέτω θα γυρίσει γρήγορα- αλλά οφείλω να επισημάνω ότι σήμερα εδώ μας έφεραν ένα εκατομμύριο τριακόσιες πενήντα χιλιάδες υπογραφές.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μας έφερε το 90% της κοινωνίας που δεν σας πιστεύει πια και δεν σας εμπιστεύεται για την αμερόληπτη απόδοση δικαιοσύνης στο έγκλημα των Τεμπών. Η κοινωνία μάς έφερε εδώ σήμερα, η κοινωνία και η αλλαγή των κοινωνικών, αλλά και των πολιτικών συσχετισμών και η ραγδαία πτώση της αποδοχής του κ. Μητσοτάκη και των δημοσκοπικών του ποσοστών. Αυτή η αλλαγή στην κοινωνία έρχεται σε συνέχεια των κινητοποιήσεων των φοιτητών, των εκπαιδευτικών, των αγροτών, των επαγγελματιών και σήμερα των εργαζομένων της «ΛΑΡΚΟ» που ήταν εδώ απέξω.

Αυτές οι αλλαγές ώθησαν και πίεσαν και για τη συνεργασία των δυνάμεων, των προοδευτικών δυνάμεων στο Κοινοβούλιο και για την υποβολή της πρότασης δυσπιστίας. Αυτές οι αλλαγές, η αλλαγή στην κοινωνική συνείδηση, οδήγησαν και σε κάτι ακόμα σήμερα. Λείπει βέβαια ο κ. Μητσοτάκης. Οδήγησαν στις παραιτήσεις δύο κορυφαίων Υπουργών. Η κοινωνία πέτυχε να παραιτηθούν σήμερα και ο κ. Μπρατάκος και ο κ. Παπασταύρου, γιατί η κοινωνία έχει απονομιμοποιήσει την πολιτική της Κυβέρνησης, ιδιαίτερα απέναντι στο έγκλημα των Τεμπών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και βέβαια μπορεί να λείπει αυτή τη στιγμή ο κ. Μητσοτάκης, αλλά…

(Θόρυβος στην Αίθουσα)

Ωραία! Εφόσον ήρθε λοιπόν ο κ. Πρωθυπουργός, θα ήθελα να τον ρωτήσω εισαγωγικά: Κύριε Πρωθυπουργέ, νομίζω ότι οφείλετε στην ομιλία σας να μας δώσετε κάποιες απαντήσεις. Γιατί παραιτήθηκαν δύο κορυφαίοι Υπουργοί; Δεν τα κατάφεραν στην αποστολή τους; Στράβωσε κάτι ή δεν γνωρίζατε ότι πήγαν σε συνάντηση μεγάλου επιχειρηματία;

Το ερώτημα λοιπόν είναι, γνωρίζετε τι γίνεται στο Μαξίμου ή όχι; Αν γνωρίζατε, ήσασταν υπεύθυνος για την αποστολή. Αν δεν γνωρίζατε, δεν γνωρίζετε τι κάνει η Κυβέρνηση και είστε επικίνδυνος για Πρωθυπουργός, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πρέπει βέβαια να σας πούμε την αλήθεια. Εμείς, κύριε Πρωθυπουργέ, καταθέσαμε την πρόταση δυσπιστίας για να μετρήσουμε την υποστήριξη της Συμπολίτευσης, στο τέλος της συζήτησης, στην πολιτική σας. Δεν περιμέναμε ότι θα φυλλορροήσετε πολύ νωρίτερα από τη δική σας τοποθέτηση, γιατί εσείς έχετε αρχίσει, ήδη, να έχετε παραιτήσεις πριν καν μιλήσετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, καταφέραμε και κάτι ακόμα σήμερα. Καταφέραμε με την πρόταση δυσπιστίας να σας φέρουμε στη Βουλή.

Καταφέραμε να σας φέρουμε στη Βουλή, κύριε Πρωθυπουργέ, για να απολογηθείτε για σοβαρές παραβιάσεις του κράτους δικαίου, των δημοκρατικών κανόνων δηλαδή της χώρας μας. Και λέω «καταφέραμε να σας φέρουμε», γιατί είχατε προσβάλει τη Βουλή με την απουσία σας κατά τη συζήτηση του πορίσματος της εξεταστικής επιτροπής των Τεμπών. Προσβάλατε και τη Βουλή και την κοινωνία και προσβάλατε και τη μνήμη πενήντα επτά θυμάτων και τους τραυματίες του μεγαλύτερου και πιο πολύνεκρου σιδηροδρομικού δυστυχήματος της χώρας μας, ενός εγκλήματος που έγινε επί Κυβερνήσεώς σας. Και δεν υπάρχει καμμία δικαιολογία για έναν Πρωθυπουργό ή κανένας συμψηφισμός για να απέχει από τη συζήτηση ενός τόσο κρίσιμου ζητήματος, εκτός από την προφανή αιτιολογία: Δεν θέλατε να μπείτε στο κάδρο, κύριε Πρωθυπουργέ. Δεν θέλατε να δώσετε απαντήσεις. Δεν θέλατε να αναλάβετε ευθύνες. Δεν θέλατε να αναδειχθούν οι ευθύνες.

Όμως, ήρθε η στιγμή να δώσετε απαντήσεις. Είτε θέλετε είτε δεν θέλετε, σήμερα, ήρθατε υποχρεωτικά στη Βουλή να εκτεθείτε, όπως εκτέθηκε με τις τοποθετήσεις του χθες ο κ. Τριαντόπουλος, αλλά και με την αλαζονική και κοινωνική του παρουσία ο κ. Καραμανλής. Τραγική εμφάνιση η χθεσινή, κατώτερη των περιστάσεων.

Κύριε Πρωθυπουργέ, δεν δυσπιστούμε μόνο εμείς προς την Κυβέρνησή σας οι υπογράφοντες και συνυποβάλλοντες. Δυσπιστεί η συντριπτική πλειοψηφία της κοινωνίας. Σε αυτή την κοινωνική πλειοψηφία εμείς ανταποκριθήκαμε και συμμετείχαμε σε αυτή την κοινή υποβολή, όπως και όλα τα κόμματα της δημοκρατικής Αντιπολίτευσης.

Και να ξεκαθαρίσω κάτι: Δεν θα πάρουμε την άδειά σας για να ασκήσουμε τα δημοκρατικά μας καθήκοντα. Διότι σήμερα, πρέπει να σας πω, ακούσαμε και από επίσημα χείλη απειλές. Όχι, δεν απολογούμαστε σε κανέναν. Εμείς λογαριασμό δίνουμε στην κοινωνία, σε αυτή απολογούμαστε, από αυτή παίρνουμε εντολές, όχι από τους Υπουργούς του κ. Μητσοτάκη, που απολογούνται μόνο σε οικονομικά συμφέροντα και «ημετέρους».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ξέρουμε, βέβαια, ότι για σκοπούς κομματικού οφέλους και της πρωθυπουργικής καρέκλας μπορεί οι Βουλευτές της Νέας Δημοκρατίας σήμερα να απορρίψουν την πρότασή μας. Εμείς, όμως, δεν είχαμε αυτόν μόνο τον σκοπό.

Πρώτα από όλα, εμείς είχαμε σκοπό να τηρήσουμε τον όρκο μας στο Σύνταγμα. Δεν ξέρω αν το σκέφτεστε εσείς πολύ συχνά. Διότι, ακόμα και αν λάβει σήμερα την ψήφο εμπιστοσύνης ο κ. Μητσοτάκης -βέβαια, με τις παραιτήσεις που εξελίσσονται κανείς δεν ξέρει τι θα γίνει- αυτό δεν σημαίνει ότι θα απολαμβάνει και την εμπιστοσύνη της ελληνικής κοινωνίας.

Και το ξέρετε, κύριε Πρωθυπουργέ, ότι εκεί γίνεται η τελική καταμέτρηση. Το ξέρετε πάρα πολύ καλά, γιατί πέρα από τη βαθιά πεποίθηση της κοινωνίας…

**ΑΘΑΝΑΣΙΟΣ ΠΛΕΥΡΗΣ:** Και εσείς καλύτερα το ξέρετε!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Συνεχίστε αυτή την αλαζονεία, συνεχίστε! Αυτή η υπεροψία και η αλαζονεία δεν σας κάνει καθόλου καλό.

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Ήρεμα!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τουλάχιστον, θα κάνει καλό στην κοινωνία, για να ξεφτίσει τελείως το προσωπείο σας.

**ΠΡΟΕΔΡΟΣ (Κωνσταντίνος Τασούλας):** Κύριε Φάμελλε, μην απαντάτε!

Μη διακόπτετε, παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αυτό έχει, κύριε Πρόεδρε, μεγαλύτερη σημασία, να μη με διακόπτουν. Εγώ είμαι υποχρεωμένος να απαντήσω, γιατί σέβομαι τη δημοκρατία.

**ΠΡΟΕΔΡΟΣ (Κωνσταντίνος Τασούλας):** Συνεχίστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Διότι, πέρα από τη βαθιά πεποίθηση της κοινωνίας για την ύπαρξη πολιτικών ευθυνών στο έγκλημα των Τεμπών, στην κοινωνία υπάρχει και μια άλλη βαθιά πεποίθηση, ότι υλοποιείται σχέδιο συγκάλυψης. Και αυτό το σχέδιο συγκάλυψης δεν είναι του κ. Καραμανλή.

Είναι δικό σας, κύριε Μητσοτάκη! Διότι υπάρχει, πρώτα από όλα -και ήθελα να το ξεκαθαρίσω αυτό, γιατί μας παρακολουθεί και όλη η Ελλάδα σήμερα- στην κοινωνία και μια μεγάλη αντίθεση και αντίδραση για τη χθεσινή χυδαία τοποθέτηση του κ. Φλωρίδη.

Εγώ, λοιπόν, θέλω, κύριε Μητσοτάκη, να σας κάνω μια πρόταση, γιατί αφορά όλη την πολιτική, δεν αφορά μόνο την Κυβέρνησή σας: Να θέσετε τον κ. Φλωρίδη ενώπιον των οικογενειών και των τραυματιών του εγκλήματος, να τους κοιτάξει στα μάτια και να τους πει ότι δεν πρέπει να ασχολούμαστε με τα μπάζα. Αυτό πρέπει να κάνω ο κ. Φλωρίδης, αν έχει το ελάχιστο ηθικό ανάστημα να αποκαταστήσει την προσβολή που έκανε χθες στην ελληνική κοινωνία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Υπάρχει, όμως και η αντίδραση στην ελληνική κοινωνία και για τα χειροκροτήματά σας χθες στον κ. Καραμανλή. Ήθελα να σας ρωτήσω και εγώ προσωπικά: Γιατί ακριβώς χειροκροτούσατε; Γιατί ακριβώς χαιρόσασταν και γελούσατε; Για τα θύματα και το έγκλημα που έχει αφήσει αυτό το αποτύπωμα στην ελληνική κοινωνία;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ντροπή!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι δυνατόν να μην παραμένουμε όλοι σιωπηλοί…

**ΔΙΟΝΥΣΙΟΣ ΧΑΤΖΗΔΑΚΗΣ:** Για όνομα του Θεού!

**ΘΕΟΔΩΡΑ ΜΠΑΚΟΓΙΑΝΝΗ:** Ντροπή!

(Θόρυβος από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Επιτρέψτε μου να σας πω.

**ΠΡΟΕΔΡΟΣ (Κωνσταντίνος Τασούλας):** Λίγο προσοχή, γιατί και οι προκλήσεις δεν μπορούν να μένουν αναπάντητες.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα το διευκρινίσω, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Λίγο προσοχή! Δεν υπάρχει λόγος να αλληλοπροσβαλλόμεθα. Άλλο πολιτικές απόψεις, άλλο προσβολές.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θέλω, λοιπόν, να ξεκαθαρίσω, για να το πάρετε ακριβώς όπως θέλω να το πω, το εξής: Είναι δυνατόν να πανηγυρίζετε, όταν έρχεται ο υπεύθυνος πολιτικός εκείνης της περιόδου να τοποθετηθεί για ένα τραγικό δυστύχημα, για ένα έγκλημα που έγινε κατά την περίοδό του;

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιος πανηγύρισε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είναι δυνατόν να μη μένουμε σιωπηλοί απέναντι σε όλο αυτό το αποτύπωμα στη ελληνική κοινωνία; Το επαναλαμβάνω αυτό: Είναι δυνατόν να μη μένουμε σιωπηλοί, όταν συζητάμε για ένα τέτοιο τραγικό αποτύπωμα στην ελληνική κοινωνία; Δεν γνωρίζετε ότι έχει δημιουργήσει τραγικότατες εντυπώσεις στην κοινωνία το χθεσινό χειροκρότημα και οι χειραψίες με τον κ. Καραμανλή, ο οποίος ήρθε εδώ κατώτερος των περιστάσεων, χωρίς να λάβει καμμία ευθύνη.

Έτσι πιστεύω ότι σιωπηλοί και προβληματισμένοι πρέπει να μένετε και απέναντι στις παραβιάσεις του κράτους δικαίου, οι οποίες συμβαίνουν στην ελληνική κοινωνία.

Κυρίες και κύριοι Βουλευτές, πέρα από την αντίδραση της κοινωνίας για τη στάση σας, υπάρχει και μια έντονη απαίτηση να βγουν όλα στο φως και να δοθούν απαντήσεις. Γιατί;

Διότι η κοινωνία, κύριε Μητσοτάκη, πιστεύει ότι υπάρχει συγκάλυψη, ότι αποκρύπτετε τεχνηέντως όλα τα στοιχεία τα οποία απαιτούνται για να λυθεί και να δοθεί απάντηση σε αυτό το μεγάλο πρόβλημα, τα οποία δεν αφορούν μόνο στην τραγωδία των Τεμπών, αλλά αφορούν και όλα τα θέματα της πολιτικής. Το μοτίβο της πολιτικής σας είναι απλό και επαναλαμβάνεται. Υλοποιείτε το οικονομικό και πολιτικό σας σχέδιο, χωρίς να υπολογίζετε, θεσμούς, κανόνες, το Σύνταγμα και όταν η Αντιπολίτευση, μια ανεξάρτητη αρχή, ένας φορέας της κοινωνίας εκφέρει άλλη άποψη ή κάνει κριτική, τότε επιδίδεστε σε έναν αγώνα λάσπης, συμψηφισμών και επιθέσεων. Πρέπει κάποιος άλλος πάντα να φταίει ή κάποιος απ’ έξω να μη θέλει το καλό της χώρας.

Με τέτοια πρωτοφανή επικοινωνιακή υποστήριξη και ασυλία, σας φαίνεται τελικά αδιανόητο ότι υπάρχουν κάποια μέσα ενημέρωσης που κάποιες στιγμές αποκαλύπτουν κάποια από τα παραπτώματά σας και όταν αποκαλύπτονται οι ευθύνες σας, όπως για τις υποκλοπές, για τη λίστα Πέτσα, για το έγκλημα των Τεμπών, για τη διαρροή προσωπικών δεδομένων, πρώτα διαψεύδονται όλα όσα βλέπουν το φως της δημοσιότητας, στη συνέχεια, δήθεν διερευνώνται. Αν επιμένει η κοινωνία, βρίσκετε και κάποιον αναλώσιμο ένοχο -τον κ. Δημητριάδη, την κ. Ασημακοπούλου- και μετά, η υπόθεση ξεχνιέται.

Το ποσοστό του 41% των εκλογών εκλήφθηκε από την Κυβέρνησή σας ως μια λευκή επιταγή και αυτό επέτεινε την αλαζονεία και το θράσος σας. Αυτό φαίνεται στην κοινωνία. Γι’ αυτό αλλάζουν τα δεδομένα στο κοινωνικό επίπεδο. Όμως, δεν πάει άλλο.

Το άρον-άρον κλείσιμο των εργασιών της εξεταστικής επιτροπής, οι αποκαλύψεις για το μπάζωμα και για την αλλοίωση ηχητικών ντοκουμέντων αποδεικνύει ότι ο πολιτικός αμοραλισμός της Κυβέρνησης δεν έχει όριο. Και εμάς, αλλά και την κοινωνία μάς τρομάζει και η ασυδοσία και η αυθαιρεσία σας. Γι’ αυτό ζητάμε σήμερα απαντήσεις.

Η δική σας κυνική μεθόδευση της συγκάλυψης, ο συγκινητικός αγώνας των γονέων, των οικογενειών, των τραυματιών του δυστυχήματος για την αναζήτηση της αλήθειας, η απώλεια τόσων ζωών είναι γεγονός ότι έχει τροφοδοτήσει την κοινωνική αντίδραση. Το βλέπετε. Δεν μπορείτε να το κρύψετε όσο και να αντιδράτε. Αυτή είναι η πραγματικότητα.

Και αυτή η κοινωνική αντίδραση, αλλά οφείλω να πω και η θεσμική αντίδραση των ευρωπαϊκών φορέων, του Ευρωκοινοβουλίου, ώθησε τη συνεργασία των προοδευτικών δυνάμεων μέσα στη Βουλή. Και να σας πω την αλήθεια, υπάρχει ένα ερώτημα: Μπορούμε να περιμένουμε από τον κύριο Πρωθυπουργό να δώσει απαντήσεις σήμερα;

Πρέπει να σας πω ειλικρινά, κύριε Πρωθυπουργέ, ότι, επειδή γνωρίζω ότι έχετε πολλές δεσμεύσεις σε πολιτικά και οικονομικά τζάκια, δεν είμαι πολύ αισιόδοξος και θέλω να είμαι ειλικρινής. Όμως, τώρα πια το θέμα για την Κυβέρνηση είναι ότι οι ευθύνες δεν μπορούν να πάνε σε άλλα στελέχη. Δηλαδή, ποιο άλλο στέλεχος μπορεί να αναλάβει τον σχεδιασμό της συγκάλυψης του εγκλήματος των Τεμπών; Ποιο άλλο στέλεχος μπορεί να αναλάβει το μπάζωμα και την παραποίηση στοιχείων, τεκμηρίων και πειστηρίων του εγκλήματος; Ποιο άλλο στέλεχος μπορεί να αναλάβει το ότι μέσα στη νύχτα του δυστυχήματος, μέσα σε λίγες ώρες υπήρχε παρέμβαση στα ηχητικά ντοκουμέντα και παραποίηση; Ποιο άλλο στέλεχος μπορεί να αναλάβει, αφού παραιτήθηκε ο κ. Δημητριάδης και ο κ. Κοντολέων, τις υποκλοπές ή την παράνομη χρήση κακόβουλου λογισμικού και τις εξαγωγές; Ποιος άλλος μπορεί να αναλάβει την παράνομη χρήση προσωπικών δεδομένων και να γίνουν κομματικός χαρτοπόλεμος τα προσωπικά δεδομένα των πολιτών;

Να το ξεκαθαρίσουμε, λοιπόν, και αυτή είναι απόλυτα η δήλωσή μας. Όλα αυτά σχεδιάστηκαν, ενορχηστρώθηκαν και εκτελέστηκαν από τον κεντρικό μηχανισμό της Νέας Δημοκρατίας και από τον κ. Μητσοτάκη προσωπικά και έχει όλη την ευθύνη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν αρκεί πλέον να είναι αποδιοπομπαίος τράγος ο κ. Καραμανλής, που έχει βαρύτατες ευθύνες, γιατί πρέπει να απολογηθεί και ο κύριος Πρωθυπουργός.

Γι’ αυτό και ο ΣΥΡΙΖΑ - Προοδευτική Συμμαχία, διά στόματος του Προέδρου του, του Στέφανου Κασσελάκη, έθεσε το πρόβλημα στη ρίζα του και ζήτησε ως μόνη πολιτική διέξοδο τη διενέργεια εκλογών, εφόσον αμφισβητείται η αξιοπιστία του Πρωθυπουργού και η λειτουργία συνολικά της Κυβέρνησης, ώστε να γίνει και μια πραγματικά αμερόληπτη έρευνα για όλα τα μεγάλα σκάνδαλα που αποκαλύπτονται.

Θα μου πείτε -και το ακούω- το εξής: Μέσα σε εννέα μήνες από τις εκλογές; Σωστά, αλλά θέλω να σας ρωτήσω; Φταίει η Αντιπολίτευση για τις αποκαλύψεις εις βάρος της Κυβέρνησης; Φταίμε εμείς, δηλαδή, γιατί σκάνε όλα αυτά τα σκάνδαλα από τη λειτουργία σας; Φταίμε εμείς γιατί γίνεται αυτό το φέιγ βολάν προσωπικών δεδομένων από την κ. Ασημακοπούλου και δεν ξέρουμε από ποιους άλλους από τα Κεντρικά Γραφεία της Νέας Δημοκρατίας; Όχι, βέβαια. Φταίμε εμείς, γιατί, ο κ. Σμυρλής, σημερινός Διευθυντής σας, Γενικός Γραμματέας του Υπουργείου Εξωτερικών, υπέγραφε για την εξαγωγή του «Predator» σε άλλες χώρες;

Φταίει ο ΣΥΡΙΖΑ για όλα αυτά; Φταίει κάποιο άλλο κόμμα της Αντιπολίτευσης; Φταίνε οι πολίτες; Όχι. Εσείς πρέπει να απολογηθείτε. Τι κι αν ήταν δύο μήνες μετά τις εκλογές, θα κρύβαμε την αλήθεια γιατί πέρασε λίγος χρόνος; Όχι, βέβαια. Μας κατηγορείτε τώρα, ότι εμείς εκθέτουμε τη χώρα, γιατί ανοίγουμε θέματα τα οποία αμφισβητούν τη λειτουργία της Κυβέρνησης. Ας μην τα κάνατε, κύριε Μητσοτάκη. Τι σας φταίμε εμείς δηλαδή; Μας κατηγορείτε ότι εμείς εξυπηρετούμε επιχειρηματικά συμφέροντα, αλλά οι δικοί σας Υπουργοί αναγκάζονται να παραιτηθούν γιατί βρέθηκαν με επιχειρηματικά συμφέροντα. Ωραίο αυτό. Επίσης, έχετε το θράσος να μας κουνάτε το δάχτυλο. Λοιπόν, ξέρετε πώς το λέει ο λαός αυτό; Φωνάζει ο κλέφτης για να φοβηθεί ο νοικοκύρης και ο νοικοκύρης φαίνεται είναι όλη η Αντιπολίτευση και όλος ο ελληνικός λαός. Δεν είστε εσείς πια.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Και επίσης -σας το είπαμε- δεν θα σας πάρουμε την άδεια. Γνωρίζαμε ότι η πρόταση δυσπιστίας μπορεί να συσπειρώσει τη Συμπολίτευση και να ψηφίσουν οι Βουλευτές, να δώσουν αρνητική ψήφο στην πρόταση δυσπιστίας. Όμως, πρέπει να σας πω κάτι. Εμείς δεν υποβάλαμε την πρόταση δυσπιστίας για να δούμε αν θα συσπειρωθείτε ή όχι. Πρώτα απ’ όλα υποβάλαμε την πρόταση δυσπιστίας για να μάθει άφοβα η κοινωνία τι κρύβεται πίσω από τις μάσκες σας, γιατί μάσκες φοράτε. Συνυποβάλαμε την πρόταση δυσπιστίας και γιατί πιστεύουμε στη συνεργασία των προοδευτικών δυνάμεων. Έχουμε ξεκαθαρίσει ότι τα θέματα δημοκρατίας και διαφάνειας είναι θέματα προτεραιότητας για εμάς. Επιλέξαμε το κράτος δικαίου να είναι το βασικό αντικείμενο της πρότασης δυσπιστίας, γιατί η επιβεβαίωση της μονταζιέρας στα Τέμπη ξεχείλισε το ποτήρι και γιατί το Ευρωπαϊκό Κοινοβούλιο στις 7 Φεβρουαρίου επιβεβαίωσε με ψήφισμα κόλαφο τις παραβιάσεις σας, αλλά και για τα θέματα των Τεμπών, τα θέματα της διαρροής προσωπικών δεδομένων των υποκλοπών, εμπίπτουν όλα στα μεγάλα προβλήματα του κράτους δικαίου της χώρας.

Ξέρουμε ότι είναι επιλογή σας η παραβίαση των κανόνων του κράτους δικαίου και της διαφάνειας. Ξέρετε γιατί το κάνετε; Για να έχουμε μια αδύναμη πολιτεία και να κάνουν πάρτι τα συμφέροντα. Έτσι, όμως, θίγεται και η οικονομική λειτουργία και η αξιοπρέπεια και η αξιοπρεπής διαβίωση και τα βασικά αγαθά, όπως είναι η υγεία και η παιδεία.

Στο οικονομικό επίπεδο τα πράγματα δεν πάνε, όπως λέει το «success story» της Κυβέρνησης. Η πρόσφατη αξιολόγηση της «MOODY’S» αρκεί ως διάψευση. Μας λέτε για επενδύσεις στη χώρα, αλλά αυτές είναι το real estate και τα κόκκινα δάνεια. Διαψεύδονται οι προβλέψεις του οικονομικού επιτελείου.

Και να αναφέρω -επειδή μαθαίνω ότι αύριο στο Υπουργικό Συμβούλιο ο κ. Μητσοτάκης θα ανακοινώσει την ελάχιστη αύξηση του κατώτατου μισθού- ότι η EUROSTAT πρόσφατα δημοσίευσε ότι ενώ είμαστε στο 67% του μέσου όρου του κατά κεφαλήν ΑΕΠ στην Ελλάδα, είμαστε στο 88,2% του επιπέδου τιμών, άρα μισθούς χαμηλούς με ακριβά όμως αγαθά και σε όρους αγοραστικής δύναμης, προτελευταίοι στην Ευρώπη, με ελάχιστη διαφορά από τη Βουλγαρία. Ξέρετε αυτό δεν καλύπτεται με ωραία λόγια για την ανάπτυξη. Διότι τα οφέλη της ανάπτυξης δεν πηγαίνουν σε όλους. Πάνε σε λίγους εκλεκτούς και ημετέρους. Ο μέσος μισθός, ξέρετε το 2009 ήταν 1.450 ευρώ και τώρα είναι 1.250. Και ποιοι ωφελούνται; Τα «γαλάζια» παιδιά.

Η αύξηση των ανισοτήτων πλήττει τη χώρα μας και απομακρυνόμαστε από την Ευρώπη. Και απέναντι σε όλα αυτά, εσείς τι έχετε; Και θα ήθελα και μια απάντηση, είτε μετά είτε όποτε θέλετε εσείς κύριε Πρωθυπουργέ. Γιατί δεν έχετε φορολογήσει τα υπερκέρδη των εταιρειών ρεύματος και καυσίμων; Γιατί δεν έχετε εφαρμόσει τον ευρωπαϊκό κανονισμό για να επιστρέψουν αυτά, η έκτακτη φορολόγηση στην κοινωνία και στους καταναλωτές και στις επιχειρήσεις; Και ελπίζω να έρθετε κάποια στιγμή να απαντήσετε στην επίκαιρη ερώτηση που έχουμε κάνει και να μην κρυφτείτε, όπως κρυφτήκατε στη συζήτηση για την εξεταστική των Τεμπών.

Σε υγεία και παιδεία δεν ασθενούν μόνο οι δείκτες και οι αριθμοί, όπως το ποσοστό του προϋπολογισμού σε σχέση με την Ευρώπη. Απαξιώνονται οι δημόσιες λειτουργίες, δηλαδή αυξάνεται το ποσοστό των ιδιωτικών δαπανών και στην παιδεία και στην υγεία. Νομοθετήσατε για ιδιωτικά πανεπιστήμια σε πλήρη αντίθεση και με το Σύνταγμα και με την εκπαιδευτική κοινότητα. Εμπορευματοποιείτε τις υπηρεσίες υγείας, ακόμη και υπηρεσιών που παρέχουν τα δημόσια νοσοκομεία, απογευματινά χειρουργεία, προσωπικός γιατρός, εργαστηριακές εξετάσεις, όπου σταθείς και όπου βρεθείς ένα χαράτσι έχει βάλει ο κ. Γεωργιάδης.

Βέβαια, θα μου πείτε, δεν περίμενα και τίποτα διαφορετικό. Το κακό με τον κ. Γεωργιάδη είναι ότι δεν κρατά και τα προσχήματα. Τα πανεπιστήμια και τα νοσοκομεία, όμως, με εσάς γίνονται επιχειρήσεις και οι φοιτητές και οι ασθενείς γίνονται πελάτες. Αυτή είναι η πολιτική σας. Δεν βγαίνει ο μήνας. Οι αμοιβές παραμένουν χαμηλές. Τα παιδιά φεύγουν στο εξωτερικό για να δουλέψουν και να πω την αλήθεια, φοβάται ο κόσμος να αρρωστήσει γιατί δεν έχει να πληρώσει.

Αυτά δε μπορείτε να τα κρύψετε πλέον με επικοινωνιακή χρυσόσκονη. Και όσον αφορά τα θέματα δημοκρατίας, ήρθε το Ευρωκοινοβούλιο στις 7-2-2024 με μια ευρεία πλειοψηφία και επιβεβαίωσε με ένα ψήφισμα καταπέλτης ότι έχουμε σοβαρές απειλές κατά της δημοκρατίας. Αισθάνεστε ευτυχείς να το λένε τριακόσιοι τριάντα Ευρωβουλευτές αυτό; Τι καταγράφει το ψήφισμα; Απειλές κατά δημοσιογράφων, ακόμα και από υψηλά ιστάμενους πολιτικούς στο περιβάλλον του Πρωθυπουργού, απειλές στην πολυφωνία των μέσων ενημέρωσης, παράνομη χρήση λογισμικού παρακολούθησης, έλλειψη προόδου στη δολοφονία Καραϊβάζ, το σκάνδαλο της λίστας Πέτσα, πιέσεις σε ανεξάρτητες αρχές, εκφοβισμό δικαστικών λειτουργών του κ. Ράμμου, της κ. Τουλουπάκη, έλλειψη προόδου στο ναυάγιο της Πύλου, υπερβολική χρήση βίας από την αστυνομία αλλά και ότι η τραγωδία και η έρευνα για το έγκλημα των Τεμπών στερείται αμεροληψίας, σημειώνοντας ότι είναι κομβικό ζήτημα η άρνηση του Κοινοβουλίου να διεξαγάγει έρευνα για δύο Υπουργούς, όπως ζήτησε η ευρωπαϊκή εισαγγελική αρχή.

Κατά τα άλλα ο κ. Καραμανλής χθες μας ζήτησε να υποβάλουμε αίτημα προανακριτικής, ενώ απορρίψατε ήδη την πρόταση που έχουμε υποβάλει και εμείς και το ΠΑΣΟΚ – ΚΙΝΑΛ και η οποία έχει στηριχθεί σε ένα πολύ ισχυρό έγγραφο, το έγγραφο της ευρωπαϊκής εισαγγελικής αρχής. Δηλαδή μας λέτε -ενώ έχετε απορρίψει πρόταση με το ισχυρότερο νομικό υπόβαθρο, με εισήγηση της δικαιοσύνης- να υποβάλουμε νέα πρόταση προανακριτικής. Και γιατί απορρίψατε την προηγούμενη; Δεν σέβεστε την ευρωπαϊκή εισαγγελική αρχή; Έλεγε ψέματα; Πείτε μας. Να τοποθετηθείτε. Ποιον κοροϊδεύετε; Πόσο πιο θεσμική στήριξη μπορεί να έχει μια πρόταση για τη διαχείριση της 717; Η στάση απέναντι στην ευρωπαϊκή εισαγγελική αρχή και οι επιθέσεις που έγιναν, αποδεικνύουν ότι απομακρυνόμαστε πάρα πολύ από την Ευρώπη. Εσείς απομακρύνεστε πάρα πολύ από την Ευρώπη. Δική μας δουλειά είναι να μην αφήσουμε τη χώρα να απομακρυνθεί από την Ευρώπη.

Επίσης, το Ευρωκοινοβούλιο επισήμανε και το σκάνδαλο των υποκλοπών. Και θέλω να πω δυο λόγια γι’ αυτά. Έχουν περάσει μήνες, για να μην πω χρόνια, που περιμένουμε μια απάντηση. Και πρέπει να πω ότι και την ηγεσία της δικαιοσύνης που επισκεφθήκαμε τον Νοέμβριο, της είχαμε επισημάνει ότι απαιτούνται γρήγορα απαντήσεις. Δεν είναι απλό πράγμα σε μία χώρα της Ευρωζώνης να παρακολουθούνται το μισό Υπουργικό Συμβούλιο και ο Αρχηγός του Στρατού. Και αντί να έχουμε απαντήσεις, ο κ. Πρωθυπουργός έβαλε στο στόχαστρο τον κ. Ράμμο, αποδίδοντάς του, ψευδώς, υποτελή κίνητρα, γιατί απλά έκανε τη δουλειά του, αλλάζοντας ταυτόχρονα τη σύνθεση της ΑΔΑΕ λίγο πριν συζητήσει για το πρόστιμο στην ΕΥΠ και στο θέμα των ευθυνών της ΕΥΠ.

Εδώ στην Ολομέλεια, ο κ. Μητσοτάκης στην 1η Νοεμβρίου μάς είπε ότι «επειδή για τα θέματα του κράτους δικαίου έχω κουραστεί να ακούω την υπαναχώρηση της Ελλάδας και ότι η Ελλάδα είναι περίπου «Μπανανία» στα θέματα αυτά, η Ελλάδα στα θέματα του κράτους δικαίου, σύμφωνα με την Ευρωπαϊκή Επιτροπή, σημειώνει διαρκή πρόοδο». Αυτά έλεγε ο κ. Μητσοτάκης. Συμπλήρωσε «τώρα, το τι λέτε εσείς, ο κ. Ράμμος και όποιος άλλος μπορεί να έχει τη δική του ατζέντα», για πρόεδρο ανεξάρτητης αρχής το είπε αυτό, «αφορά εσάς και τους συνομιλητές σας».

Σας έψεγε, κύριε Μητσοτάκη, το Ευρωκοινοβούλιο λίγους μήνες μετά την τοποθέτησή σας. Και ξέρετε το Ευρωκοινοβούλιο είναι το ανώτατο αιρετό όργανο της Ευρώπης. Οι παραβιάσεις που επιχειρεί η Κυβέρνηση δεν κρύβονται, γιατί στην έκθεση της ανεξάρτητης αρχής του 2022 αποκαλύφθηκε επιπλέον ότι χιλιάδες υποθέσεις παρακολουθήσεων για λόγους εθνικής ασφάλειας δεν είχαν αναφερθεί εγκαίρως στην αρχή, όπως έπρεπε από την ΕΥΠ και την Αντιτρομοκρατική. Δεν γίνονται οι αναφορές, όπως πρέπει. Ενώ ο Πρόεδρος της ΑΔΑΕ στον πρόλογο της έκθεσης, αναφέρεται σε σοβαρές αντιθεσμικές παρεμβάσεις και απειλές κ.λπ..

Είναι προφανές, λοιπόν, ότι δυσπιστούμε, κύριε Μητσοτάκη. Ξέρουμε πολύ καλά τις προσωπικές σας ευθύνες για τα ανωτέρω, εφόσον και ο κ. Δημητριάδης και ο κ. Κοντολέων ήταν στη στενή σας επίβλεψη, εκτός αν πήρατε την ευθύνη για την ΕΥΠ, τις πρώτες μέρες μόλις ορκιστήκατε, αν δεν κάνω λάθος -άρα είναι κάτι που είχατε σχεδιάσει πριν ορκιστείτε Πρωθυπουργός- και μετά αφού πήρατε την ευθύνη, είχατε την εγκληματική αμέλεια να μην ελέγχετε την ΕΥΠ.

Φανταστείτε, λοιπόν, κάνατε σχέδιο για να την πάρετε στον έλεγχό σας και πρέπει τώρα να παραδεχτείτε ή ότι δεν ξέρατε τι γίνεται, άρα κακώς πήρατε τον έλεγχο ή ότι ξέρατε και είστε υπεύθυνος για όλο αυτό τον σχεδιασμό. Και γι’ αυτό πρέπει να απαντήσετε. Η άποψή μου είναι ότι ξέρατε πάρα πολύ καλά τι γίνεται. Κι αυτό πρέπει να συζητηθεί εκτενώς και να ολοκληρωθεί και η έρευνα της δικαιοσύνης για να μας πει ποιος από το Μαξίμου έλεγχε τον μηχανισμό αυτόν.

Και μας έχει κάνει ιδιαίτερη εντύπωση το ότι ολοκληρώθηκε η ΕΔΕ για τον κ. Σμυρλή, έφυγε από το Υπουργείο Εξωτερικών και τον έχετε τώρα Διευθυντή στη Νέα Δημοκρατία. Και αυτό είναι μια απόδειξη των συνδέσεων και των ευθυνών. Πρώτα απ’ όλα γιατί θεωρείτε το κράτος ιδιοκτησία σας και λάφυρο. Και δεν έχετε κανένα δισταγμό ηθικό ή δημοκρατικό. Αυτό απέδειξε και το σκάνδαλο της διαρροής προσωπικών δεδομένων. Επιλέξατε να θυσιάσετε την κ. Ασημακοπούλου, τον Γενικό Γραμματέα του ΥΠΕΣ και τον Γραμματέα Απόδημων της Νέας Δημοκρατίας. Ναι, αλλά ξέρετε η υπόθεση δεν έκλεισε. Αντιθέτως με τις παραιτήσεις αυτές και τις παραδοχές του κ. Μαρινάκη, άνοιξε.

Τα ερωτήματα αυξάνονται μετά και τη νέα επιστολή, πάλι παράτυπη, της κ. Ασημακοπούλου στους παραλήπτες του πρώτου e-mail, όπου παραδέχεται ότι τα δεδομένα τα πήρε από τον Γραμματέα Αποδήμων της Νέας Δημοκρατίας –προσέξτε, σας παρακαλώ- τον Ιανουάριο του 2024. Δηλαδή, παραδέχεται μία Ευρωβουλευτής σας ότι γίνεται αλισβερίσι με δεδομένα πολιτών μέσα στα γραφεία της Νέας Δημοκρατίας σε αντίθεση με αυτό που είπε την πρώτη μέρα. Τότε είπε ότι τα μάζεψε μόνη της. Άρα υπάρχει μια ισχυρή διάψευση, άρα πρόβλημα αξιοπιστίας συνολικό.

Και θέλετε τώρα εσείς να μας πείσετε ότι αυτό έγινε μόνο για την κ. Ασημακοπούλου και όχι για άλλους πολιτευτές υποψηφίους σας, μάλιστα. Επίσης ότι αυτό γίνεται μόνο για τα δεδομένα του Υπουργείου Εσωτερικών. Πώς μπορείτε να μας πείσετε ότι δεν τα πήρε κανένας άλλος ή άλλη; Πώς μπορείτε να μας πείσετε ότι είναι μόνο για αυτά τα δεδομένα, αφού αποδείχθηκε και ότι έλεγε ψέματα και ότι τα πήρε μέσα στα γραφεία της Νέας Δημοκρατίας;

Και θέλω να θέσω και ένα άλλο ερώτημα, κύριε Μητσοτάκη. Δεν γνωρίζατε τι γίνεται στη ΕΥΠ, δεν γνωρίζετε και τι γίνεται στο κόμμα σας; Γιατί εσείς είστε ο πολιτικός προϊστάμενος της Νέας Δημοκρατίας, εσείς είστε ο Πρόεδρος. Γίνεται μέσα στα στελέχη σας, ανώτατα στελέχη, να γίνεται τέτοιο αλισβερίσι παράνομο και να μην ξέρετε τίποτα; Ο κ. Μαρινάκης, που ήταν Γραμματέας Πολιτικής Επιτροπής, επίσης δεν γνώριζε; Τι έκανε; Απλά υπέγραφε, παρίστατο;

Σκιώδης γραμματέας ήσασταν, κύριε Μαρινάκη; Το επίμαχο διάστημα ήταν γραμματέας.

Και προσέξτε τώρα, με βάση τις δηλώσεις του κ. Μαρινάκη και της κ. Ασημακοπούλου, τα προσωπικά δεδομένα των πολιτών ταξίδευαν στα γραφεία της Νέας Δημοκρατίας επτά μήνες. Ο κ. Μαρινάκης μάς είπε -δεν έχω λόγο να μην τον πιστέψω- ότι αυτά διέρρευσαν στην υπηρεσιακή κυβέρνηση τον Ιούνιο. Η κ. Ασημακοπούλου -γιατί να μην την πιστέψω, διαψεύστε την, δική σας Ευρωβουλευτής είναι- λέει τον Ιανουάριο του 2024, επτά μήνες. Από πόσα χέρια πέρασαν, από πόσα γραφεία πέρασαν, σε πόσους υποψήφιους έχουν μοιραστεί τα δεδομένα αυτά;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και να πω και κάτι, αν απορεί ο κ. Μαρινάκης για ποιον λόγο δεν έχει κληθεί ακόμα να δώσει εξηγήσεις, οφείλω να του πω, κύριε Μαρινάκη, αναρωτιέμαι κι εγώ για ποιον λόγο δεν έχετε κληθεί ακόμα από τη δικαιοσύνη να δώσετε εξηγήσεις. Αναρωτιέμαι και εγώ!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θέλω να μοιραστώ την αγωνία του, καταλάβατε, και να του επισημάνω επίσης μετά τις σημερινές του δηλώσεις και κάτι ακόμα. Εμείς, κύριε Μαρινάκη, ξέρουμε πολύ καλά να κάνουμε τη δουλειά μας. Το πρόβλημα είναι ότι εσείς δεν έχετε την επάρκεια να ασκείτε τον ρόλο που έχετε αναλάβει έναντι της ελληνικής κοινωνίας, έναντι του Συντάγματος και έναντι της προστασίας των δεδομένων των πολιτών. Αυτό είναι το πρόβλημα της ελληνικής κοινωνίας, όχι το πώς ασκεί την κριτική της η Αντιπολίτευση.

Πώς μπορούμε να εμπιστευτούμε την αξιοπιστία της λειτουργίας του Υπουργείου Εσωτερικών όταν έχει αποκαλυφθεί αυτή η μεγάλη διαρροή και δεν έχουν δοθεί ακόμα απαντήσεις; Όταν ο ίδιος ο κ. Μαρινάκης παραδέχεται ότι τουλάχιστον τρία στελέχη της Νέας Δημοκρατίας παραβίασαν τον κανόνα προστασίας προσωπικών δεδομένων; Εγώ σας ρωτώ τι τρεις, τι δεκατρείς, τι χίλιοι δεκατρείς; Κάποιος πρέπει να μας απαντήσει. Ποιος θα μας απαντήσει και πότε;

Και να σας πω γιατί. Γιατί εμείς θέλουμε να πάρουμε πρωτοβουλίες για να αποκαταστήσουμε την αξιοπιστία. Αυτή είναι η διαφορά μας. Εμείς τον έλεγχο τον κάνουμε για να είναι αξιόπιστες και οι βάσεις δεδομένων, και οι εκλογικές διαδικασίες, και το Υπουργείο Εσωτερικών, και προστατευμένα τα δεδομένα των πολιτών. Γιατί δεν έχετε καμμία απόδειξη ότι εμείς δεν τα έχουμε περιφρουρήσει. Έχουμε όμως απόδειξη για εσάς, που το παραδεχθήκατε οι ίδιοι. Δηλαδή ο κ. Μαρινάκης ήρθε και ομολόγησε μία σοβαρότατη παραβίαση κανόνων την περίοδο που ο ίδιος ήταν γραμματέας. Είναι σαν να αυτοκαταγγέλθηκε, αν έχετε καταλάβει ακριβώς. Αυτό έκανε ο κ. Μαρινάκης.

Και βέβαια θέλω να ξεκαθαρίσω ότι εμείς οφείλουμε και να μιλάμε ελεύθερα και να κρινόμαστε δημοκρατικά. Και ξέρετε για ποιον λόγο και ποια είναι η διαφορά μας; Γιατί εμείς δεν χρωστάμε σε κανέναν και δεν μας κρατάει κανείς, οπότε μπορούμε, κύριε Μαρινάκη, να μιλάμε ελεύθερα και δεν θα πάρουμε την άδειά σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Να ανακοινώσω ένα σχολείο, κύριε Πρόεδρε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Βεβαίως, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής δεκαεπτά μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Γιαννιτσών καθώς και εννέα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Νέας Πέλλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κύριος Πρόεδρος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, κυρίες και κύριοι Βουλευτές, κύριοι Υπουργοί, κύριε Πρωθυπουργέ, όσον αφορά το θέμα του εγκλήματος των Τεμπών που έχει συνταράξει την ελληνική κοινωνία, κάθε μέρα που περνάει διαπιστώνουμε τον αμετανόητο κυνισμό και την αυθαιρεσία της Κυβέρνησης.

Να ξεκαθαρίσουμε κατ’ αρχάς κάτι, υπήρξε έγκλημα στα Τέμπη. Το παραδέχτηκε και η εξεταστική επιτροπή και η ελληνική Βουλή διά της συγκρότησης εξεταστικής επιτροπής. Το παραδέχεται η ελληνική δικαιοσύνη, η οποία ήδη έχει απαγγείλει κατηγορίες εναντίον πολιτών. Δεν υπάρχει αμφισβήτηση, υπάρχει ένα έγκλημα για το οποίο εμείς λέμε ξεκάθαρα, το είπαμε και στην εξεταστική επιτροπή, ότι υπάρχουν ευθύνες των κ. Καραμανλή και Καραγιάννη, γιατί υπήρχαν έγγραφες προειδοποιήσεις για την κατάσταση και τους κινδύνους στον σιδηρόδρομο, το γνώριζαν.

Κατέθεσα χθες πέντε έγγραφα, τα οποία γνώριζε ο κ. Καραμανλής την περίοδο που ήταν Υπουργός και τα αγνόησε επιδεικτικά, που όλα λέγανε με έναν τρόπο κοινό ότι θα γίνει μεγάλο δυστύχημα. Ένας μάλιστα, ο διευθύνων σύμβουλος της «ΕΡΓΟΣΕ», το έγραφε ακριβώς. Υπήρχαν έγγραφα, λοιπόν, που προειδοποιούσαν για το δυστύχημα, αλλά και για την προσωπική του ευθύνη. Απευθυνόταν στον ίδιο και το γνωρίζετε και εσείς γιατί είχατε λάβει και εσείς έγγραφα, κύριε Καραμανλή.

Υπήρχαν, όμως, ταυτόχρονα και πολλές αποδείξεις και υπάρχουν για την αποδόμηση των συστημάτων ασφάλειας, δηλαδή για το κατεστραμμένο κέντρο τηλεδιοίκησης της Λάρισας, για τη διακοπή λειτουργίας του δευτεροβάθμιου κέντρου στην Καρόλου και για την παράνομη μετάταξη, που νομιμοποίησε εκ των υστέρων, του σταθμάρχη στη Λάρισα. Αυτά είναι ονοματισμένα στον κ. Καραμανλή. Και προφανώς και για την 717, ήδη, κάναμε αίτηση προκαταρκτικής για τον κ. Καραμανλή και την 717, να το επαναλάβω μη τυχόν και ξεχαστεί.

Έχει και άλλες ευθύνες, όμως, ο κ. Καραμανλής για τη μη θέσπιση και τη μη τήρηση εθνικών κανόνων ασφαλείας στο σιδηροδρομικό δίκτυο. Υποχρέωση που προέκυπτε από ευρωπαϊκή οδηγία και από νόμο που ο ίδιος έφερε, αλλά δεν εφάρμοσε, ούτε για να τους ορίσει ούτε για να εφαρμοστούν.

Όμως, ξέρετε, όλο αυτό που έχει εξοργίσει την ελληνική κοινωνία είναι το σχέδιο συγκάλυψης που ήρθε στη συνέχεια για το οποίο έχω ξεκαθαρίσει και έχουμε ξεκαθαρίσει ότι αυτό δεν είναι ευθύνη του κ. Καραμανλή. Αυτό είναι ευθύνη του κ. Μητσοτάκη. Οι μάρτυρες που κόπηκαν δεν ήταν ευθύνη του κ. Καραμανλή. Το ανακριτικό υλικό που δεν ήρθε στην εξεταστική δεν ήταν ευθύνη του κ. Καραμανλή. Οι απαντήσεις που λείπουν για το εμπόρευμα της εμπορικής αμαξοστοιχίας επίσης δεν είναι αρμοδιότητα του κ. Καραμανλή να δοθούν οι απαντήσεις. Αλλά και το μπάζωμα που έγινε από τη δεύτερη μέρα επίσης, αλλά και η παραποίηση των ηχητικών ντοκουμέντων.

Όσον αφορά το μπάζωμα, χθες ακόμα μία φορά εκτέθηκε ο κ. Τριαντόπουλος εδώ, στην Ολομέλεια. Εκτός από τις ευθύνες των δύο Υπουργών, των πρώην Υπουργών που ανέφερα, υπάρχει το θέμα της ευθύνης του κ. Τριαντόπουλου. Προσπάθησε να αρνηθεί κάθε εμπλοκή. Εμείς τώρα γνωρίζουμε ότι ο κ. Πλεύρης στην εξεταστική είπε ότι «εγώ δεν ήμουνα σε εκείνες τις συσκέψεις, ο κ. Τριαντόπουλος ήρθε επικεφαλής του κλιμακίου». Το θυμάμαι από τα Πρακτικά της τοποθέτησής του. Τον φωτογράφισε επίσης ο κ. Αγοραστός, αν δεν κάνω λάθος, τον Αύγουστο του 2023. Και ο ίδιος επαίρετο σε εκπομπές -και έχουμε καταγράψει και αν θέλετε σας το διαβάζω το ηχητικό- ότι ο ίδιος ήταν προσωπικά υπεύθυνος των εργασιών αποκατάστασης του χώρου από τις 2 έως τις 7 Μαρτίου. Ξέρετε τι σημαίνει από τις 2 Μαρτίου; Σημαίνει σαράντα οκτώ ώρες μετά το τραγικό δυστύχημα. Δηλαδή έχει πει σε δύο εκπομπές, αν δεν κάνω λάθος, ότι ήταν εκεί επιτόπου υπεύθυνος από τις 2 Μαρτίου, σαράντα οκτώ ώρες μετά και ενώ δεν είχε γίνει ακόμα όλη η ερευνητική και ανακριτική διαδικασία.

Όμως δεν είναι εξοργιστικό το ότι όλοι αυτοί οι μάρτυρες δεν έχουν κληθεί στην εξεταστική επιτροπή; Όλοι όσοι σας ανέφερα, όλοι όσοι συνέταξαν τα έγγραφα προς τον κ. Καραμανλή και τον κ. Μητσοτάκη δεν ήρθαν στην εξεταστική ποτέ. Δεν χρωστάτε μία απάντηση για αυτό;

Επίσης εγώ, κύριε Μητσοτάκη, κύριε Πρωθυπουργέ, θέλω να σας θέσω ένα ερώτημα. Στις 28-5-2020 ενημερωθήκατε προσωπικά και εμπιστευτικά από τον κ. Σπηλιόπουλο, τον Πρόεδρο και Διευθύνοντα Σύμβουλο του ΟΣΕ, ο οποίος έλεγε στην ενημέρωσή σας και για τη δυσκολία συνεργασίας του με τον κ. Καραμανλή και για τα προβλήματα στο δίκτυο. Θα μας ενημερώσετε σήμερα τι σας είπε; Έχετε κληθεί για να απολογηθείτε. Θα μας εξηγήσετε όλα τα προβλήματα της λειτουργίας; Για ποιον λόγο ο κ. Σπηλιόπουλος, από εσάς διορισθείς Πρόεδρος και Διευθύνων Σύμβουλος, δεν ήρθε στην εξεταστική; Τι φοβόσασταν; ΣΥΡΙΖΑ δεν ήταν. Για ποιον λόγο δεν ήρθαν οι πραγματογνώμονες των δικαστηρίων, των συγγενών; Για ποιον λόγο έναν χρόνο μετά επιμένετε να περιορίζετε την έρευνα, να περιορίζετε την αλήθεια;

Οι οικογένειες των θυμάτων, οι τραυματίες, οι συγγενείς τους, ζητούν δικαίωση. Έχουν στο πλευρό τους το σύνολο της κοινωνίας, πάνω από ένα εκατομμύριο τριακόσιες πενήντα χιλιάδες υπογραφές με ένα ψήφισμα που ζητάει και αναθεώρηση των προβλέψεων του Συντάγματος και νόμου για την ευθύνη Υπουργών. Καταγγέλλουν μια σειρά από παραλείψεις και συγκάλυψη. Αλλά είναι, δυστυχώς, ξεκάθαρο ότι η Κυβέρνηση έχει επιλέξει τη συγκάλυψη.

Το ερώτημα είναι αν θα προλάβετε σήμερα να αλλάξετε γραμμή.

Παράλληλα με την προσβολή, λοιπόν, της μνήμης των θυμάτων, έχουμε από την Κυβέρνηση και την καταπάτηση κάθε έννοιας δικαίου, κάθε έννοιας δικαιοσύνης. Επιχειρείτε να συγκαλύψετε το έγκλημα και να αθωώσετε τον κ. Καραμανλή, τον κ. Καραγιάννη, τον κ. Τριαντόπουλο, απορρίπτοντας και τη δική μας πρόταση για προανακριτική. Γιατί αυτό είναι ένα σοβαρό πρόβλημα του Κανονισμού της Βουλής, η πρόβλεψη του Κανονισμού που λέει ότι αν απορριφθεί ένα αίτημα προανακριτικής, δεν μπορεί να υποβληθεί για τον ίδιο λόγο. Άρα υλοποιείτε ένα σχέδιο αθώωσης του κ. Καραμανλή. Το κάνατε ήδη μία φορά. Το είχε προαναγγείλει ο κ. Βορίδης και το υλοποιήσατε στην εντέλεια. Απορρίψατε, λοιπόν, ένα κείμενο που συντάχθηκε με βάση την ευρωπαϊκή εισαγγελική αρχή, αλλά και άλλα πολλά. Το να πάει η κατάθεση του κ. Καραμανλή, αν δεν κάνω λάθος, στην ανακριτική αρχή με το ερώτημα της ψευδορκίας το απορρίψατε.

Οι πρόσφατες, όμως, αποκαλύψεις για τη μονταζιέρα στα ηχητικά ντοκουμέντα αποδεικνύουν κάτι πιο τραγικό. Και σε αυτό οφείλεται το ότι ξεχείλισε το ποτήρι και υποβλήθηκε και η πρόταση δυσπιστίας. Αποδεικνύουν ότι η Κυβέρνηση τις πρώτες ώρες της ανείπωτης αυτής τραγωδίας συνέδεσε τις δηλώσεις του ίδιου του Πρωθυπουργού τις πρώτες ώρες με τις παραποιημένες τις πρώτες ώρες ηχητικές συνομιλίες. Δηλαδή τα ξημερώματα εκείνης της μέρας, κάτι που προκύπτει και από το ανακριτικό υλικό, υπήρχαν επισκέψεις υψηλόβαθμων στελεχών στο σημείο που κρατούνται οι συνομιλίες. Αφαιρέθηκαν, παραποιήθηκαν, έγινε μοντάζ και δόθηκε σε μέσα ενημέρωσης και χρησιμοποιήθηκε το ίδιο σενάριο της θεωρίας του ανθρώπινου λάθους και από το στόμα του Πρωθυπουργού. Αυτό είναι πάρα πολύ σοβαρό και δεν έχουμε κανένα πρόβλημα να το αναφέρουμε στη δημοσιότητα. Και γι’ αυτό θέλουμε απαντήσεις, κύριε Μητσοτάκη. Η δικαιολογία δηλαδή στην οποία συνηγορούσαν τα παραποιημένα ηχητικά ντοκουμέντα είναι αυτή που χρησιμοποιήσατε και στη δήλωσή σας -διάγγελμα- και στο Υπουργικό Συμβούλιο, ακόμα και οκτώ μέρες μετά.

Κύριε Μητσοτάκη, οφείλω να σας θέσω επισήμως ένα ερώτημα από όλη την Κοινοβουλευτική Ομάδα του ΣΥΡΙΖΑ - Προοδευτική Συμμαχία. Ποιος σας ενημέρωσε τα ξημερώματα εκείνης της μέρας με βάση παραποιημένο ηχητικό ντοκουμέντο για παραποιημένες πληροφορίες τις οποίες εκφωνήσατε την επομένη ώρα;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πρέπει να μας απαντήσετε, γιατί όλη η κοινωνία θέλει να πιστεύει αυτό που λέει ο Πρωθυπουργός. Και πρέπει να σας πω ότι με βάση αυτή την πληροφορία, το παραποιημένο ηχητικό ντοκουμέντο, παραπλανήθηκε και η εξεταστική επιτροπή. Πολλές φορές στην εξεταστική επιτροπή, όταν άνοιγε ένα ζήτημα, έμπαινε αυτή η παραποιημένη συζήτηση μέσα και αποπροσανατολιζόταν η συζήτηση. Δεν χρησιμοποιήθηκε δηλαδή μόνο την πρώτη μέρα ή τη δεύτερη μέρα και από τον κύριο Πρωθυπουργό, χρησιμοποιήθηκε πολλές φορές μετά. Για ποιο λόγο; Για τη συγκάλυψη.

Παραπλανήθηκε και η κοινωνία. Και αναρωτιέμαι: Ας εξετάσουμε με βάση τη νομική αρχή του ποιος ωφελήθηκε. Ποιος ωφελήθηκε από τη διάδοση παραποιημένων ηχητικών ντοκουμέντων; Εγώ δεν θα βάλω το πρόσωπο του κ. Καραμανλή. Δεν ωφελήθηκε αυτός ο οποίος θέλει να πιστέψουν όλοι ότι υπάρχει μόνο ανθρώπινο λάθος στην τραγωδία; Αυτό είναι το αποτέλεσμα. Ποιος το εκφώνησε αυτό; Ο Πρόεδρος της Κυβέρνησης. Αυτό είναι πάρα πολύ, αν θέλετε, συνταρακτικό και συνηγορεί στη συνεργασία όλων των κομμάτων της Αντιπολίτευσης. Και επιβεβαιώνει την κοινωνία η οποία πιστεύει ότι υπάρχει συγκάλυψη.

Γιατί; Διότι ερχόμαστε εκ των υστέρων και αποκαλύπτεται ότι η κατάθεση του κ. Τερεζάκη στην εξεταστική επιτροπή έρχεται σε αντίθεση με αυτά που λέει η Αστυνομία επισήμως, ότι δύο μέρες μετά έδωσε τα ηχητικά ντοκουμέντα, ενώ ο κ. Τερεζάκης είπε άλλα πράγματα στην εξεταστική. Δεν μας βάζει αυτό στην υποχρέωση να αμφισβητηθεί όλη η κατάθεση Τερεζάκη στην οποία στηρίξατε το πόρισμά σας; Δεν πρέπει να το αναιρέσετε τώρα αυτό; Δεν έχουν αλλάξει τα δεδομένα; Δεν τα πιστεύετε τώρα πια αυτά; Δεν πιστεύετε την Αστυνομία που διέψευσε τον κ. Τερεζάκη; Κάποιον πρέπει να πιστέψετε. Πρέπει να διαλέξετε. Σας έχω θέσει πολλά διλήμματα. Διαλέξτε κάτι απ’ όλα.

Προφανώς, βέβαια, πρέπει να δώσετε απαντήσεις στη δικαιοσύνη. Διότι εδώ έχουμε ένα δεύτερο έγκλημα του μπαζώματος, ένα τρίτο έγκλημα της παραποίησης ηχητικών ντοκουμέντων και διασποράς ψευδών ειδήσεων που απαιτείται ανεξάρτητη έρευνα για όλα αυτά. Ένα πολλαπλό έγκλημα. Όλα, όμως, συνηγορούν στο ότι υπάρχει δυστυχώς ένα σχέδιο. Το γιατί και ποια συμφέροντα κρύβονται πίσω από το σχέδιο είναι ένα ερώτημα που μας απασχολεί πάρα πολύ, για ποιο λόγο έχει εκπονηθεί και υλοποιηθεί ένα τέτοιο σχέδιο από την Κυβέρνηση. Πρέπει να μας απαντήσετε, κύριε Μητσοτάκη, σήμερα.

Να μας απαντήσετε, επίσης, και για κάτι που προέκυψε τις τελευταίες μέρες. Ξέρετε ότι στη χώρα μας το Διοικητικό Συμβούλιο του Οργανισμού Διερεύνησης Αεροπορικών και Σιδηροδρομικών Ατυχημάτων διορίστηκε εννιά μήνες μετά τη νομοθεσία τη σχετική και μετά την τραγωδία των Τεμπών και του ανατέθηκε να ερευνήσει ένα δυστύχημα, ενώ δεν υπήρχαν πλέον πειστήρια και σημάδια στον τόπο, γιατί είχαν αφαιρεθεί όλα; Μάθαμε, όμως, ότι και ο πρόεδρος του οργανισμού για τον έλεγχο και τη διερεύνηση αεροπορικών και σιδηροδρομικών ατυχημάτων παραιτήθηκε την προηγούμενη βδομάδα. Αυτά, ξέρετε, είναι τραγικές αποκαλύψεις των τελευταίων ημερών που συνηγορούν στην πρόταση δυσπιστίας.

Οφείλω, όμως, να αναφερθώ και στην παρουσία του κ. Καραμανλή. Προκλητικός και αμετανόητος εμφανίστηκε χθες στη Βουλή, κατώτερος των περιστάσεων. Δήλωσε…

(Θόρυβος στην Αίθουσα)

…Σας ενοχλεί ε;

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εμάς να δείτε πόσο μας ενόχλησε η παρουσία χθες του κ. Καραμανλή, που ήρθε εδώ αμετανόητος απέναντι σε μια τραγική εξέλιξη της ελληνικής κοινωνίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Προσέξτε. Δήλωσε ψευδώς ότι δεν κρύβεται πίσω από τη βουλευτική ασυλία. Δεν τον προστατεύει η βουλευτική ασυλία, ούτε κανείς είπε ποτέ ότι είναι η βουλευτική ασυλία εμπόδιο στον έλεγχο του. Είναι γνωστό ότι τον κ. Καραμανλή τον καλύπτει άλλη διάταξη, η διάταξη του Συντάγματος περί ευθύνης Υπουργών. Να βγει, λοιπόν, να πει ότι «εγώ δεν θέλω να με καλύπτει η διάταξη περί ευθύνης Υπουργών και προτείνω να με παραπέμψετε στη δικαιοσύνη». Γιατί δεν βγαίνει να το πει, αφού το παίζει ξεκάθαρος και ισχυρός στις τοποθετήσεις του;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μας προκάλεσε να υποβάλουμε αίτημα προκαταρκτικής επιτροπής, Προσέξτε, ενώ ο κ. Βορίδης μας έχει πει «θα το απορρίψουμε». Εδώ στη Βουλή το είπε. Το έχει πει επισήμως.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι συζητήσεις.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα σας βρω λύση και για το Σύνταγμα, μην ανησυχείτε, θα σας βρω λύση. Θα σας βρούμε λύση και για το Σύνταγμα. Έχουμε έτοιμες λύσεις.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία. Παρακαλώ, μη διακόπτετε. Κύριε Φάμελλε, πάμε προς….

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Βεβαίως. Ολοκληρώνω, κύριε Πρόεδρε.

Μας προκαλεί, λοιπόν, ο κ. Καραμανλής να υποβάλουμε αίτημα προκαταρκτικής, ενώ ο κ. Βορίδης μας έχει πει ότι θα το απορρίψει. Τι μας έχουν πει δηλαδή; Ότι «αν υποβάλετε σχέδιο προκαταρκτικής, εμείς θα υλοποιήσουμε σχέδιο αθώωσης». Ξεδιάντροπα το έχουν πει εδώ από τον Νοέμβριο. Το ίδιο κάνανε με την προηγούμενη σύσταση προανακριτικής επιτροπής, παρ’ ότι είχαμε τότε και τα στοιχεία της ευρωπαϊκής εισαγγελικής αρχής, τι πιο σοβαρό. Πού θα βρούμε κάτι τόσο, αν θέλετε, θεσμικό;

Αν είναι ειλικρινής ο κ. Καραμανλής και θέλει να τεθεί στη διάθεση της δικαιοσύνης, εμείς του προτείνουμε να μην κρυφτεί πίσω από τους Βουλευτές της Νέας Δημοκρατίας. Να συμφωνήσουμε όλα τα κόμματα σε μία προκαταρκτική επιτροπή για τον κ. Καραμανλή που θα τον παραπέμψει στη δικαιοσύνη. Ένα ξεκάθαρο δρομολόγιο που μπορούμε να το συμφωνήσουμε όλα τα κόμματα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί οφείλω να σας επισημάνω ότι μόνο η συγκρότηση προκαταρκτικής επιτροπής δεν αρκεί. Προσέξτε. Να τα ακούμε όλα εδώ.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μόνο η συγκρότηση της προκαταρκτικής δεν αρκεί, γιατί εσείς είστε ικανοί να συμφωνήσουμε συγκρότηση προκαταρκτικής και να τον αθωώσετε μετά διά του πορίσματος μετά τις ευρωεκλογές για να καλύψετε και το πολιτικό κόστος. Για όλα είστε ικανοί. Όλα τα περιμένουμε από εσάς.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Να δεσμευτείτε, λοιπόν, ότι θα επιτρέψετε να ελεγχθεί ο κ. Καραμανλής από τη δικαιοσύνη για όλα, και μόνο από τη δικαιοσύνη, χρησιμοποιώντας όλο το ανακριτικό υλικό, το οποίο επίσης το περιμένουμε, χωρίς να ανησυχείτε για κομματικά, αν θέλετε, κίνητρα, χωρίς να ανησυχούμε και εμείς για συγκάλυψη, χωρίς περιορισμούς σε μάρτυρες, χωρίς περιορισμούς στο ανακριτικό υλικό.

Και περιμένουμε μία απάντηση. Κύριε Μητσοτάκη, θα μιλήσετε αμέσως μετά. Εμείς θέλουμε μία απάντηση σε αυτή την πρόταση.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία.

Για να μιλήσει, πρέπει να ολοκληρώσετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Να συμφωνήσουμε όλοι, αξιοποιώντας και το ανακριτικό υλικό. Ξέρουμε ότι πηγαίνει γρήγορα -μας έχει πει- η δικαιοσύνη στο θέμα αυτό. Ωραία. Να παραπεμφθεί μέσω προκαταρκτικής στη δικαιοσύνη, ξεκάθαρα στη δικαιοσύνη, και να ελεγχθεί μόνο από τη δικαιοσύνη. Κανένα κομματικό κίνητρο, καμμία κομματική παρωπίδα. Θέλετε ή δεν θέλετε; Έτσι δεν θα επιτρέψουμε καμμία αθώωση με πολιτική υστεροβουλία, το οποίο έχουμε πει ότι είναι ένα πολύ μεγάλο δίλημμα για εμάς.

Κλείνω, κύριε Πρόεδρε, κυρίες και κύριοι Βουλευτές, και με συγχωρείτε, αλλά η Κυβέρνηση έχει μαζέψει στο βιογραφικό της πολλές σκοτεινές και μαύρες σελίδες. Το έγκλημα των Τεμπών, η συγκάλυψη, το μπάζωμα, η παραποίηση ντοκουμέντων, υποκλοπές, διαρροή προσωπικών δεδομένων, όλα τα σκάνδαλα δείχνουν τον ίδιο τον κ. Μητσοτάκη. Όλα δείχνουν έναν οργανωμένο μηχανισμό εντός του Μαξίμου και της Νέας Δημοκρατίας που παραβιάζει συντονισμένα το κράτος δικαίου στην Ελλάδα.

Πετύχαμε αυτές τις τρεις μέρες να αποκαλυφθεί η κυνικότητα, αλλά και η συγκάλυψη. Οφείλουμε όλοι να αντιταχθούμε σε αυτή την ακροδεξιά αντίληψη. Η παραβίαση του κράτους δικαίου είναι ακροδεξιά αντίληψη. Να αντιταχθούμε στην απαξίωση της πολιτικής. Να αντιταχθούμε στη συγκάλυψη της αλήθειας και του δικαίου. Να διερευνήσουμε όλες τις παραβάσεις και να αναδείξουμε όλες τις μεθοδεύσεις της Κυβέρνησης. Και να είμαστε προσεκτικοί για να μην μεθοδευτεί περαιτέρω συγκάλυψη και αθώωση πολιτικών προσώπων. Οφείλουμε να διεκδικούμε την ενδυνάμωση του κράτους δικαίου, των θεσμών, των ανεξάρτητων αρχών και για τον λόγο αυτό συνυποβάλαμε και υποστηρίξαμε την πρόταση δυσπιστίας.

Να ξεκαθαρίσουμε κάτι. Δεν είμαστε όλοι ίδιοι. Για εμάς η προοδευτική πολιτική είναι η μόνη απάντηση που μπορεί να δώσει προοπτική στους πολίτες και στον τόπο μας. Σε αυτό τον αγώνα καλούμε όλες τις προοδευτικές δυνάμεις και όλο τον δημοκρατικό κόσμο της χώρας μας. Έναν κόσμο στον οποίο έχετε εκτεθεί ανεπανόρθωτα, κύριε Μητσοτάκη.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, η τριήμερη συζήτηση επί της υποβληθείσης προτάσεως δυσπιστίας ολοκληρώνεται με την αγόρευση του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας, κ. Κυριάκου Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, κυρίες και κύριοι Βουλευτές, προσέρχομαι στη σημερινή συζήτηση θεωρώντας την τραγωδία των Τεμπών ένα ζήτημα πολύ μεγαλύτερο, πολύ βαθύτερο από απλή αφορμή για την κατάθεση έστω και μίας πρότασης δυσπιστίας κατά της Κυβέρνησης. Όπως το θέλησαν, δηλαδή, τα κόμματα που την προκάλεσαν. Γι’ αυτό και θα μιλήσω περισσότερο για την αλήθεια γύρω από αυτό το δυστύχημα το οποίο τόσο πλήγωσε την πατρίδα μας, σύμφωνα τουλάχιστον πάντα με τη δικιά μου οπτική.

Θα είναι λιγότερες οι αναφορές μου στα πολιτικά ζητήματα τα οποία προκύπτουν από τη συγκεκριμένη πρωτοβουλία της Αντιπολίτευσης. Στέκομαι με σεβασμό και με ταπεινότητα απέναντι στη μνήμη των ανθρώπων που χάσαμε, στον πόνο των τραυματιών, όσο και στη δοκιμασία των μελών των οικογενειών τους. Άλλωστε μόνο αυτοί από όλους μας έχουν τελικά το δικαίωμα να κάνουν τη θλίψη τους διαμαρτυρία. Έχοντας βιώσει την αδικία της απώλειας μπορούν ακόμα και να αδικούν την πολιτεία αναζητώντας ευθύνες και ενόχους, κάποιες στιγμές ενδεχομένως και στα τυφλά, απαιτώντας ωστόσο δικαιοσύνη. Αυτή που θα αποτελέσει τελικά το βασικό τους στήριγμα σε ολόκληρη τη ζωή τους. Είμαι σίγουρος πως τώρα θα μας παρακολουθούν. Είμαι σίγουρος ότι κάποιοι βρίσκονται σήμερα στα θεωρεία της Βουλής. Μέσω αυτών, λοιπόν, απευθύνομαι σε όλες και σε όλους ως Πρωθυπουργός, ως πολίτης και ως πατέρας. Θέλω να με ακούσετε όχι μόνο με την καρδιά αλλά και με το μυαλό. Και δυστυχώς μέχρι στιγμής απέναντι σε αυτή την τραγωδία δεν έχουμε καταφέρει να βαδίσουμε ενωμένοι σε ένα αύριο με λιγότερες σκιές, με λιγότερες κραυγές και αλληλοκατηγορίες σαν αυτές που ακούσαμε σήμερα, που τελικά, ξέρετε, οδηγούν τους πολίτες να κλείνουν τα αυτιά τους και να μην πιστεύουν κανέναν και τίποτα.

Αυτός είναι ο λόγος για τον οποίο κράτησα εξαρχής χαμηλούς τόνους. Ζήτησα συγνώμη εξ ονόματος όλων όσοι κυβέρνησαν τον τόπο επί δεκαετίες χωρίς να μπορέσουν να αλλάξουν τα κακώς κείμενα των ελληνικών σιδηροδρόμων. Όμως χωρίς και να πιστέψω ποτέ ότι υπάρχουν Έλληνες που πενθούν πιο πολύ από τους άλλους υποστηρίζοντας συνεχώς παρά τα όσα επιχειρείτε και σήμερα να διαστρεβλώσετε, κάτι το οποίο πια έχει αποδειχθεί σήμερα, ότι στα Τέμπη συγκρούστηκε μετωπικά η πατρίδα μας με τον κακό της εαυτό και ότι εκείνο το μοιραίο βράδυ διαχρονικά κενά του κράτους συνάντησαν το ανθρώπινο λάθος. Αυτά έλεγα, αυτά λέω και σήμερα.

Δυστυχώς οι πολιτικοί μας αντίπαλοι επέλεξαν μια στάση την οποία ουδείς διανοήθηκε σε παρόμοιες τραγωδίες, όπως των εκατόν τεσσάρων πολιτών που κάηκαν στο Μάτι, αυτών που έχασαν τη ζωή τους στη Μάνδρα. Θέλησαν να κάνουν κομματικό τους λάβαρο την πάνδημη οδύνη. Θέλησαν να μετατρέψουν την οδύνη, τον πόνο μιας κοινωνίας, σε πολιτικό εργαλείο για να χτυπήσουν την Κυβέρνηση κι εμένα προσωπικά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ε, όχι δα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ένα συλλογικό δράμα, που θα έπρεπε να γίνει σημείο εθνικού αναστοχασμού, διολίσθησε στα μονοπάτια της κοινής αντιπαράθεσης.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μα, τι λέτε τώρα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναρωτιέμαι. Θυμάμαι, ξέρετε, την επέτειο των πρώτων χρόνων όταν ντύσατε μαύρη την Κουμουνδούρου. Το θυμάστε. Θα μπορούσαμε κι εμείς να είχαμε κάνει το ίδιο το 2019. Δεν το κάναμε. Και αυτή είναι η μεγάλη διαφορά αυτής της παράταξης με τη δικιά σας.

(Χειροκροτήματα από την πτέρυγα της Νέας Δημοκρατίας)

Είπατε και πάλι, κύριε Φάμελλε, ότι κρύβομαι. Είμαι εδώ. Όπως ήμουν πάντα παρών όταν χρειάστηκε, στον τόπο του δυστυχήματος από τις πρώτες ώρες -θα επανέλθω σε αυτό- και παντού. Τοποθετήθηκα πολλές φορές σε αυτήν εδώ την Αίθουσα. Απουσίασα μόνο σε μία συνεδρίαση για λόγους αρχής. Από την εξέταση των πορισμάτων της εξεταστικής επιτροπής, όπως πάντα έκανα σε αντίστοιχες διαδικασίες. Αλλά και γιατί όπως είπα και στο μήνυμά μου στην πρώτη επέτειο της τραγωδίας, τον λόγο για την υπόθεση, όπως φάνηκε, δεν μπορούν τελικά να τον έχουν τα κόμματα, παρά μόνο η ανεξάρτητη δικαιοσύνη.

Είναι αλήθεια, πάντως, ότι δεν μιλήσαμε από την πρώτη στιγμή και με τρόπο συστηματικό για την τραγωδία και τα αίτιά της. Δεν μιλήσαμε όσο θα έπρεπε. Ναι, αναγνωρίζω ότι αυτό ήταν ένα σφάλμα και δικό μας. Και πάνω σε αυτό το κενό πληροφόρησης φύτρωσαν σταδιακά τα πιο απίθανα σενάρια συνωμοσίας ενώ μέσα στη γενική σύγχυση κάποιοι επιτήδειοι φρόντισαν να ρίξουν τον σπόρο της αμφιβολίας όχι μόνο προς την πολιτεία, τους θεσμούς και προς την ίδια τη δικαιοσύνη. Κι εσείς το κάνατε σήμερα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ -Προοδευτική Συμμαχία):** Το μοντάζ εμείς το κάναμε;

**ΠΡΟΕΔΡΟΣ (Κωνσταντίνος Τασούλας):** Κύριε Φάμελλε, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και πράγματι η εκστρατεία που μεσολάβησε υπήρξε κυνική και ανήθικη. Βαθιά ανήθικη. Πολιτικές δυνάμεις μεταβλήθηκαν σε εμπόρους του πόνου διοχετεύοντας την οργή των οικογενειών στα δικά τους κανάλια. Έβαλαν την υπογραφή τους κάτω από εύλογα ερωτήματα, ώστε να φανεί τάχα ότι η Κυβέρνηση δεν έχει την ανθρωπιά, τη συναισθηματική ενσυναίσθηση, όπως το λέτε, να τα συμμερίζεται. Και όλα αυτά βαδίζοντας σε ένα διπλό αλλά τυφλό δρόμο. Σεβαστείτε τους ανθρώπους που τουλάχιστον είναι στα θεωρεία και θέλουν να ακούσουν χωρίς διακοπές.

**ΝΙΚΟΛΑΟΣ ΠΑΠΠΑΣ:** Σε μας το λέτε αυτό;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εσείς δεν τους σέβεστε.

**ΠΡΟΕΔΡΟΣ (Κωνσταντίνος Τασούλας):** Σας παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εισάγατε με θράσος στην προπαγάνδα σας ένα λεξιλόγιο άλλων εποχών που φορτίζει μόνο το θυμικό: μπάζωμα, συγκάλυψη, μονταζιέρα.

**ΘΕΟΔΩΡΑ ΤΖΑΚΡΗ:** Ψέματα είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ήρθε η ώρα σήμερα να διαλύσουμε κάποιους από τους μύθους γύρω από αυτό το δυστύχημα. Όσο κι αν φωνάζετε δεν πρόκειται να με εκνευρίσετε. Θα επιχειρήσω να το κάνω στη μνήμη των ανθρώπων που χάσαμε όσο πιο νηφάλια μπορώ. Αναγνωρίζω ότι απέναντί μου σήμερα δεν απευθύνομαι σε εσάς. Απευθύνομαι σε μια κοινωνία η οποία είναι καχύποπτη και είναι θυμωμένη. Αναλαμβάνω την ευθύνη στη μνήμη όλων αυτών που χάθηκαν να πω την αλήθεια όπως εγώ τουλάχιστον την αντιλαμβάνομαι. Και να κριθώ γι’ αυτά που θα πω.

Αγαπητοί συνάδελφοι, ας ξεκινήσουμε με τον πρόσφατο βαθύτατα παραπλανητικό ισχυρισμό του «ΒΗΜΑΤΟΣ» που προκάλεσε τελικά -θα επανέλθω σε αυτό- και την πρόταση δυσπιστίας σας. Αλλοιώθηκαν, λέει, οι διάλογοι εκείνης της βραδιάς, ώστε όλη η ευθύνη, υποτίθεται, να στραφεί προς τον σταθμάρχη της Λάρισας. Όλες οι συζητήσεις μεταξύ των μηχανοδηγών και των σταθμαρχών δεν ήταν εξαρχής στη διάθεση των ανακριτικών αρχών;

**ΝΙΚΟΛΑΟΣ ΠΑΠΠΑΣ:** Όχι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί, λοιπόν, κάποιος να θέλει να αλλάξει αυτό το δεδομένο; Και πραγματικά, σας άκουγα, κύριε Φάμελλε, και γυρνούσε στο μυαλό μου εκείνη η τραγική βραδιά όταν ενημερώθηκα στις δώδεκα το βράδυ για το δυστύχημα, μέσα στη σύγχυση, τον πόνο -καταλαβαίναμε ότι πρόκειται για μια μεγάλη τραγωδία, ουδέποτε κρύψαμε αυτό το οποίο είχε συμβεί, ξέραμε ότι είχε συμβεί κάτι δραματικό- άγρυπνος…

**ΧΡΗΣΤΟΣ ΓΙΑΝΝΟΥΛΗΣ:** Το δυστύχημα θα κρύψετε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, κάποιοι προσπάθησαν να κρύψουν σε άλλες συγκυρίες, γι’ αυτό μην το λέτε σας παρακαλώ πολύ. Μην το λέτε. Μην ξύνετε πληγές. Δεν θέλω να πάω εκεί.

(Θόρυβος από την πτέρυγα του ΣΥΡΙΖΑ – Προοδευτική Συμμαχία)

Δεν θέλω να πάω εκεί, αλλά μην με προκαλείτε κιόλας. Δεν θέλω να πάω εκεί.

Και πραγματικά έρχεστε και λέτε –έφυγα με ένα ελικόπτερο και πήγα και είδα ό,τι πιο φρικιαστικό έχω δει στη ζωή μου- ότι εκείνη τη στιγμή το μέλημά μου, η σκέψη μου ήταν να πειράξω τους διαλόγους. Ε, δεν ντρέπεστε; Δεν ντρέπεστε να τα υπονοείτε αυτά τα πράγματα;

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΝΙΚΟΛΑΟΣ ΠΑΠΠΑΣ:** Εμείς να ντραπούμε; Εσύ να ντραπείς. Έβγαλες και απόφαση ότι ήταν ανθρώπινο λάθος.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτή ήταν η έγνοια μου, πώς θα πειράξω τους διαλόγους!

**ΝΙΚΟΛΑΟΣ ΠΑΠΠΑΣ:** Ποιος σας ενημέρωσε, κύριε Μητσοτάκη;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πείτε μας ποιος σας ενημέρωσε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για πάμε να δούμε, όμως, και τη διαστρέβλωση την οποία επιχειρείτε να κάνετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το «δεν ντρέπεστε» το χειροκρότησε η ομάδα σας…

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία. Ησυχία. Ησυχία!

Δεν ακούγεστε, κυρία Κωνσταντοπούλου. Πιο δυνατά, παρακαλώ. Δεν ακούγεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Πιο δυνατά, δεν ακούγεστε, κυρία Κωνσταντοπούλου. Πιο δυνατά.

Συνεχίζουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …ότι αυτό το οποίο εννοεί το δημοσίευμα και το οποίο και εσείς υιοθετήσατε, είναι ότι με κάποιον τρόπο δεν φταίει ο σταθμάρχης, έτσι δεν είναι; Αυτό εννοείτε, ουσιαστικά. Αυτό εννοείτε. Ότι πάμε να βγάλουμε –λέει- την ευθύνη.

Εγώ, λοιπόν, ρωτώ, ο άνθρωπος αυτός -τραγική φιγούρα- είναι προφυλακισμένος με απόφαση της δικαιοσύνης, διότι δεν αμφισβητείται –και αυτό χωρίς καμμία αμφιβολία- ότι έγιναν επτά παραβιάσεις του κανονισμού ασφαλείας και ότι, ναι, ένα ανθρώπινο χέρι έστειλε…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεν ήταν αποκλειστικά ανθρώπινο λάθος, όμως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αφήστε με να απαντήσω.

**ΠΡΟΕΔΡΟΣ (Κωνσταντίνος Τασούλας):** Ήρθε η ώρα των απαντήσεων τώρα. Πρέπει να δοθούν. Εσείς τις ζητήσατε τις απαντήσεις.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ένα ανθρώπινο χέρι έστειλε το τρένο -και αυτό ακούγεται στις συνομιλίες- στη λάθος γραμμή.

Δεν μου λέτε, υπάρχει έστω και ένας άνθρωπος εδώ μέσα ο οποίος να πιστεύει ότι αν ο σταθμάρχης είχε κάνει σωστά τη δουλειά του, όπως την κάνουν δεκάδες εκατοντάδες σταθμάρχες κάθε μέρα, θα είχε γίνει το ατύχημα;

(Θόρυβος στην Αίθουσα)

Υπάρχει έστω και ένας άνθρωπος που να το πιστεύει αυτό; Γιατί λοιπόν αμφισβητείτε κάτι το οποίο η ίδια η δικαιοσύνη, σε πρώτο βαθμό τουλάχιστον, έχει κρίνει ότι κατά πάσα πιθανότητα έχει συμβεί;

Επιχείρημα δεύτερο. Πάμε τώρα στο άλλο τερατούργημα. Η Κυβέρνηση συγκαλύπτει την αλήθεια και κρύβει τα στοιχεία του δυστυχήματος. Σπεύσαμε λέει συνειδητά να μπαζώσουμε το έδαφος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Συνεχίζουμε.

Δεν ακούγεστε, κυρία Κωνσταντοπούλου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί; Γιατί να το κάνουμε αυτό; Και ότι αυτό –προσοχή- ήταν απόφαση της Κυβέρνησης, του αρμόδιου Υφυπουργού, του Πρωθυπουργού προφανώς -γιατί κατά την κρίση σας όλα εδώ καταλήγουν- για να συγκαλύψουμε, αναρωτιέμαι τι ακριβώς να συγκαλύψουμε με το μπάζωμα. Όταν ξέρετε πολύ καλά -και εσείς και όλοι όσοι διακινείτε αυτές τις αθλιότητες- ότι εκείνη τη στιγμή το μέλημα των συνεργείων ήταν πώς θα σηκώσουν τα βαγόνια των τρένων για να βρούμε ποιοι ήταν από κάτω. Ήταν το μόνο μας μέλημα εκείνη τη στιγμή.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ – Προοδευτική Συμμαχία)

Εσείς δεν ήσασταν εκεί. Κάποιοι από εμάς ήμασταν εκεί. Και βέβαια, το γεγονός ότι το μπάζωμα έγινε από τη μεριά της επιβατικής και όχι της εμπορικής αμαξοστοιχίας, δεν σας απασχολεί καθόλου. Γιατί, αυτό μας ένοιαζε εκείνη τη στιγμή. Αυτό ένοιαζε τους διασώστες.

Και βέβαια, έχετε αποκρύψει το γεγονός ότι όλες αυτές οι περιβόητες θεωρίες περί ξυλολίου, εκρηκτικών, βαγονιών τα οποία εξαερώθηκαν με κάποιο τρόπο, τα οποία κουβαλούσαν εύφλεκτα υλικά, όλα αυτά -εννοείτε ότι- ήταν σχέδιο της Κυβέρνησης. Ότι εμείς είχαμε προσθέσει βαγόνια, συγκρούστηκε το τρένο, ανατινάχτηκε το τρένο και για όλα αυτά φταίει η Κυβέρνηση και έσπευσε να τα συγκαλύψει.

Πραγματικά, είναι άξιον απορίας, πώς τέτοια τερατουργήματα επαναλαμβανόμενα μπορούν τελικά να δημιουργούν την αίσθηση της αλήθειας.

Πάμε, λοιπόν, να δούμε το τι λέει η δικαιοσύνη. Πάμε να δούμε τι λέει η δικαιοσύνη, ο πραγματογνώμονας. Γιατί ένας πραγματογνώμονας υπάρχει. Οι υπόλοιποι -να το ξεκαθαρίσουμε- είναι τεχνικοί σύμβουλοι. Ένας πραγματογνώμονας υπάρχει. Δεν επιβεβαίωσε ποτέ τίποτα από όλα αυτά τα οποία λέτε.

Και πράγματι, εδώ η δικαιοσύνη έπραξε σωστά. Επειδή, ξέρετε, εγώ μπορεί να μην μπορώ να σας πείσω γι’ αυτά που σας λέω. Αν και εγώ σας κοιτώ στα μάτια και σας λέω ότι ουδέποτε -ουδέποτε- δόθηκε καμμία εντολή για συγκάλυψη. Σας κοιτώ στα μάτια και είναι στη δικιά σας κρίση να με πιστέψετε ή όχι. Δεν ξέρω αν μπορώ να σας πείσω, αλλά εγώ σας λέω την αλήθεια και αυτή την αλήθεια, δεν μπορείτε να την αμφισβητήσετε ό,τι και να λέτε.

(Χειροκροτήματα από την πτέρυγα της Νέας Δημοκρατίας)

Επειδή μου είπατε ότι δεν τολμάμε να μιλήσουμε. Εγώ, λοιπόν, σας κοιτώ στα μάτια…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αποδείξεις δεν έχετε.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ. Ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν απευθύνομαι σε εσάς.

**ΠΡΟΕΔΡΟΣ (Κωνσταντίνος Τασούλας):** Μη διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Οι αποδείξεις, λοιπόν. Ο πραγματογνώμονας, λοιπόν, της δικαιοσύνης …

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεν ήρθε στην εξεταστική.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, δεν ήρθε. Λοιπόν, λέει ότι τίποτα από αυτά δεν ισχύει. Και σωστά -πολύ σωστά- η δικαιοσύνη για να μπορέσει να πείσει εσάς, όχι εμένα -για να πείσει εσάς- και για να αποδοθεί δικαιοσύνη, τελικά, ζήτησε από δεύτερο πραγματογνώμονα να εξετάσει αυτό το οποίο θεωρώ παντελώς ανυπόστατες κατηγορίες.

Δεν ήθελα να αναφερθώ στον εθνικό εισαγγελέα, αλλά οφείλω στη μνήμη όλων των ανθρώπων να το κάνω.

Φτάσατε στο σημείο, κυρία Κωνσταντοπούλου να επικαλεστείτε τον μηχανοδηγό της εμπορικής αμαξοστοιχίας -είχα πάει στην κηδεία του, έτυχε να τον γνωρίζω, όχι καλά, ήταν εθελοντής μου, πράγματι, στη Χαλκοκονδύλη- αφήνοντας ένα ασύλληπτο υπονοούμενο: Ότι, τάχα, επειδή ήταν εθελοντής μου και τον γνώριζα, με είχε ειδοποιήσει για το φορτίο το οποίο είχε μεταφερθεί. Δεν ντρέπεστε, στη μνήμη αυτών των ανθρώπων, να λέτε αυτά τα πράγματα;

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Υπάρχει ένας πατέρας εκεί και μια μητέρα, που σας ακούει να τα λέτε όλα αυτά τα πράγματα. Και μπορεί να μην έχει το θάρρος να βγει και να πει «τι είναι αυτά που λέτε; Πώς τολμάτε να εργαλειοποιείτε έτσι τον πόνο του παιδιού»; Και τα λέτε αυτά χωρίς ντροπή!

(Χειροκροτήματα από την πτέρυγα της Νέας Δημοκρατίας)

Έρχομαι τώρα εγώ στο τρίτο σόφισμα: «Η Κυβέρνηση παρεμβαίνει για να μην τιμωρηθούν οι πραγματικοί ένοχοι, εμποδίζοντας την έρευνα της δικαιοσύνης». Δε μου λέτε, πότε έχει κινηθεί η ελληνική δικαιοσύνη με μεγαλύτερη ταχύτητα από ό,τι στην υπόθεση των Τεμπών; Ποτέ!

Ποτέ δεν κινήθηκε με μεγαλύτερη ταχύτητα. Να μην το συγκρίνουμε με άλλες υποθέσεις.

Σε τριάντα τέσσερα άτομα έχει ήδη αποδώσει κατηγορίες. Και βέβαια, είναι οπλισμένη και με μια απόφαση, την οποία πήραμε, να άρουμε το απόρρητο σε υποθέσεις δυστυχημάτων. Διότι ξέρετε τι κάνατε εσείς; Όταν ο αρμόδιος Υπουργός Δικαιοσύνης με ενημέρωσε, πράγματι -διότι δεν είχε προβλεφθεί αυτό από τον Ποινικό Κώδικα- τι θα γίνει, θα μπορέσουμε να ανοίξουμε τα τηλέφωνα των εμπλεκόμενων να δούμε τις ιδιωτικές τους συνομιλίες αν θα προκύψει κάτι, εγώ είπα βεβαίως, να φέρουμε διάταξη να το κάνουμε αμέσως. Την καταψηφίσατε!

(Χειροκροτήματα από την πτέρυγα της Νέας Δημοκρατίας)

Την καταψηφίσατε τη διάταξη και έρχεστε και λέτε ότι εμείς δεν διευκολύνουμε τη δικαιοσύνη να κάνει γρήγορα τη δουλειά της.

Τέταρτο και πολύ κρίσιμο ζήτημα και πολύ δύσκολο ζήτημα. Ίσως το πιο δύσκολο απ’ όλα.

**ΜΙΧΑΗΛ ΚΑΤΡΙΝΗΣ:** Να κοιτάτε εμάς, γιατί εμείς σας φέραμε εδώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μην ανησυχείτε. Θα σας κοιτάξω μια χαρά μετά. Μην ανησυχείτε, αλλά όχι, δεν απευθύνομαι σ’ εσάς. Τώρα δεν απευθύνομαι σ’ εσάς. Τώρα απευθύνομαι σε μια κοινωνία η οποία, δυστυχώς, έχει δηλητηριαστεί από αυτές τις θεωρίες.

Τέταρτο και κρίσιμο ζήτημα. Εάν είχε ολοκληρωθεί η 717, το δυστύχημα δεν θα είχε συμβεί. Ναι, είναι πολύ πιθανό -μπορεί να είναι σχεδόν βέβαιο, δεν θα το ξέρουμε ποτέ με απόλυτη βεβαιότητα- ότι αν είχε ολοκληρωθεί η 717 θα ήταν πολύ πιο δύσκολο, αυτό είναι βέβαιο, να συμβεί αυτό το δυστύχημα. Δεν ξέρω αν θα ήταν απολύτως βέβαιο. Θα ήταν πολύ πολύ πιο δύσκολο. Συμφωνώ. Το έχω πει κι εγώ. Τοπικά, όμως, λειτουργούσε σύστημα και ο σταθμάρχης έβλεπε ότι το τρένο ήταν στη λάθος γραμμή.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πώς είναι δυνατόν να το λέτε αυτό; Στην επιτροπή ήμουν.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία! Δεν σας διέκοψε κανείς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μιας και ήσασταν στην επιτροπή, κύριε συνάδελφε, για πάμε να δούμε λίγο την περιβόητη ιστορία της σύμβασης 717. Για πάμε να θυμηθούμε λίγο τι είναι αυτή η 717 η οποία τόσο μας παίδευσε. Πότε υπεγράφη η 717; Υπεγράφη το 2014. Πότε έπρεπε να ολοκληρωθεί; Έπρεπε να ολοκληρωθεί το 2016. Πόσες παρατάσεις έδωσε ο Υπουργός Υποδομών και Μεταφορών κ. Σπίρτζης; Έδωσε έξι παρατάσεις. Αν είχατε κάνει στοιχειωδώς καλά τη δουλειά σας, εσείς που τώρα φωνάζετε, η 717 θα έπρεπε να είχε ολοκληρωθεί.

Δεν κάνατε, δε, μόνο αυτά. Ακούστε τα και να τα ακούσουν και αυτοί που μπορεί να μην τα έχουν ακούσει. Φροντίσατε να τη σπάσετε σε δύο κομμάτια -είναι γνωστή η πρακτική σας, το Πάτρα - Πύργος το είχατε σπάσει οκτώ κομμάτια- και μας κληροδοτήσατε μια σύμβαση με πάρα πολλά προβλήματα.

Η Κυβέρνηση, ο Υπουργός, πήρε μια απόφαση εκείνη τη στιγμή. Ή θα καταργούσε τη σύμβαση τελείως, θα ξεκινούσαμε από την αρχή ή θα πήγαινε υλοποιώντας απόφαση που εσείς είχατε πάρει ήδη από το 2018 για τη δυνατότητα επέκτασης της σύμβασης, να ολοκληρώσουμε την 717. Η απόφαση του Υπουργείου -και σωστά- ήταν να ολοκληρωθεί η 717 όσο το δυνατόν πιο σύντομα. Αυτή ήταν μία απόφαση που πάρθηκε σε πολιτικό επίπεδο.

Άρα δεν μπορείτε να κατηγορείτε για την καθυστέρηση της 717 και ταυτόχρονα να λέτε ότι έπρεπε να γίνει δεκτή η εισήγηση του Ευρωπαίου εισαγγελέα να ξεκινήσουμε από την αρχή. Δεν μπορεί να ισχύει το αυτό και το αντίθετο και να κατηγορείτε έναν άνθρωπο και για τα δύο. Δεν είναι λογικό.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, τώρα είναι η σειρά του Πρωθυπουργού. Η σειρά σας πέρασε. Είναι η σειρά του. Πρέπει να ακουστεί. Τι τον φωνάξατε να έρθει; Εσείς δεν λέτε ότι τον φωνάξατε; Και τον φωνάξατε και δεν θέλετε να τον ακούσετε; Δεν παλεύεται αυτό. Ησυχία παρακαλώ. Είναι η σειρά του. Πρέπει να ακουστεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη σπάτε τα νεύρα σας τόσο...

**ΠΡΟΕΔΡΟΣ (Κωνσταντίνος Τασούλας):** Δεν σας ακούω. Κυρία Κωνσταντοπούλου, λίγο πιο δυνατά. Μία ντουντούκα στην κ. Κωνσταντοπούλου. Δεν ακούγεται.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ισχυρισμός πέμπτος. Η Ευρωπαία εισαγγελέας -γιατί ακούσαμε και αυτά τα επιχειρήματα- ενοχοποιεί την Κυβέρνηση για τα Τέμπη. Συνεπώς λέει η Αντιπολίτευση, η χώρα είναι υπόλογη διεθνώς.

Γνωρίζετε πολύ καλά ότι η αρμοδιότητα της ευρωπαϊκής εισαγγελίας περιορίζεται αποκλειστικά και μόνο σε πράξεις που θίγουν τα οικονομικά της Ευρωπαϊκής Ένωσης. Το μοναδικό θέμα το οποίο έπρεπε να απασχολεί την κ. Κοβέσι είναι τα κονδύλια της σύμβασης 717 και τίποτα παραπάνω. Και βέβαια, όπως είπα, εκεί αντιφάσκει. Ξέρει πολύ καλά φαντάζομαι και η ίδια ότι αν η σύμβαση 717 δεν είχε προχωρήσει, σήμερα δεν θα είχαμε τηλεδιοίκηση και δεν θα την είχαμε για αρκετά χρόνια από τώρα. Βέβαια, για όλα τα υπόλοιπα τα οποία έχει πει πήρε τις αποφάσεις της από τον Άρειο Πάγο γιατί αφορούν το Σύνταγμα και την ελληνική δικαιοσύνη.

(Χειροκροτήματα από την πτέρυγα της Νέας Δημοκρατίας)

Εγώ δεν είμαι νομικός, αλλά πώς νοείται ένας εισαγγελέας να κάνει παρέμβαση -προσέξτε, ανοικτή παρέμβαση- σε μια ανοικτή υπόθεση. Έχει ξεπεράσει το όριο της αρμοδιότητάς της η Ευρωπαία εισαγγελέας. Βέβαια, σας φάνηκε πολύ χρήσιμη, διότι εδώ ο υποψήφιος Ευρωβουλευτής σας είπε και την Ευρωπαία εισαγγελέα να φέρουμε, αν χρειάζεται να ρίξουμε την Κυβέρνηση. Αυτά λένε οι δικοί σας υποψήφιοι Ευρωβουλευτές. Είναι τέτοιο το μένος σας.

(Χειροκροτήματα από την πτέρυγα της Νέας Δημοκρατίας)

Πάμε τώρα σε ένα άλλο δύσκολο ζήτημα. Υπουργοί ουσιαστικά βαρύνονται με το αδίκημα της ανθρωποκτονίας. Δεν το λέτε ανοιχτά -θα έρθω στη συνέχεια για τα ζητήματα τα οποία αφορούν την προκαταρκτική επιτροπή- όμως το εννοείτε. Και φυσικά ευθύνονται αυτοί, ο κάθε Υπουργός ευθύνεται για το ό,τι κακό πιθανώς συμβεί στην περιοχή των ευρύτερων αρμοδιοτήτων του.

Έχει έρθει η ώρα να κάνουμε μία συζήτηση κι εδώ πέρα σε αυτή την Αίθουσα για τη διατήρηση της πολιτικής και της ποινικής ευθύνης. Για την πολιτική ευθύνη δεν νομίζω ότι υπάρχει καμμία αμφιβολία. Ο Υπουργός παραιτήθηκε αμέσως. Την ανέλαβε την πολιτική ευθύνη. Για να κατηγορηθεί, όμως, κάποιος για ποινικές ευθύνες, το ξέρετε πολύ καλά, το Σύνταγμά μας απαιτεί κατηγορητήριο και προανακριτική επιτροπή. Μας είπε ο κ. Φάμελλος το εξής αμίμητο. Να κάνουμε μία προκαταρκτική έτσι γενικά, έτσι αφηρημένα, χωρίς κατηγορητήριο.

**ΘΕΟΦΙΛΟΣ ΞΑΝΘΟΠΟΥΛΟΣ:** Αυτό καταλάβατε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό ακριβώς είπε ο κ. Φάμελλος.

Ξέρετε τι μου θυμίζει αυτό; Μου θυμίζει κάτι. Μου θυμίζει το κ. Πολάκη ο οποίος έλεγε: «Να βάλουμε φυλακή κάποιον πολιτικό μπας και σωθούμε. Δεν με νοιάζει ποιος». Και μιλάτε για κράτος δικαίου; Αυτό είναι το κράτος δικαίου στη δικιά σας την αντίληψη; Να στείλετε έναν άνθρωπο φυλακή, αλλά χωρίς κατηγορητήριο.

(Χειροκροτήματα από την πτέρυγα της Νέας Δημοκρατίας)

Κοιτάξτε. Εάν υπάρχει αιτιώδης συνάφεια μεταξύ της μη ολοκλήρωσης μιας δημόσιας σύμβασης και μιας τραγωδίας, τότε ρωτώ εγώ: Όταν ο ίδιος ο εισαγγελέας στην αγόρευση για το Μάτι είπε -το σωστό- ότι πράγματι αν είχαμε το «112» στο Μάτι, θα είχαν σωθεί ζωές. Ζητήσαμε εμείς ποτέ να αποδοθούν ποινικές ευθύνες στον κ. Παππά, που ήταν υπεύθυνος ψηφιακής πολιτικής και δεν υλοποίησε ποτέ το «112»;

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Έλεος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και γελάτε κιόλας;

**ΝΙΚΟΛΑΟΣ ΠΑΠΠΑΣ:** Εγώ γελάω; Μα, δεν ντρέπεστε λιγάκι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και γελάτε κιόλας!

Όχι, εμείς δεν ζητήσαμε την απόδοση ποινικών ευθυνών.

Προσέξτε τώρα. Πάμε λίγο παραπέρα. Ένας δρόμος δεν ολοκληρώνεται. Να πάρουμε ένα συγκεκριμένο παράδειγμα, το Πάτρα - Πύργος. Γιατί δεν ολοκληρώθηκε; Γιατί την έκανε ο κ. Σπίρτζης οκτώ κομματάκια για να βολέψει τον κ. Καλογρίτσα για τα βοσκοτόπια και για τα κανάλια τα οποία θέλατε να κάνετε. Γι’ αυτό έγινε οκτώ κομματάκια η Πατρών -Πύργου. Μας πήρε πέντε χρόνια να την ξαναβάλουμε μπροστά.

(Χειροκροτήματα από την πτέρυγα της Νέας Δημοκρατίας)

Ρωτώ, λοιπόν, εγώ. Γι’ αυτούς οι οποίοι, δυστυχώς, έχασαν τη ζωή τους σε έναν δρόμο καρμανιόλα σημαίνει ότι ο κ. Σπίρτζης που έκανε κομματάκια τη σύμβαση έχει ποινική ευθύνη για ανθρωποκτονία εξ αμελείας, ναι ή όχι; Η απάντηση είναι όχι.

(Θόρυβος – διαμαρτυρίες από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία! Ακούμε με ενδιαφέρον. Είναι η σειρά του. Τι να κάνουμε τώρα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επανέρχομαι στο ζήτημα του Κώστα Καραμανλή που κρύβεται πίσω από την ασυλία του. Επαναλαμβάνω ότι αν θέλετε, αν πιστεύετε ότι πρέπει να συσταθεί προκαταρκτική επιτροπή για το αδίκημα της ανθρωποκτονίας εξ αμελείας όπως εννοείτε…

**ΑΘΑΝΑΣΙΟΣ ΠΛΕΥΡΗΣ:** Από δόλο ζητάνε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …με ενδεχόμενο δόλο, θα πρέπει αυτό να το τεκμηριώσετε, να το φέρετε στη Βουλή να το συζητήσουμε.

Αλλά με γενικές κατηγορίες του τύπου «πάμε να κάνουμε προκαταρκτική, να βάλουμε κάποιον φυλακή», δεν έχουμε πραγματικό κράτος δικαίου.

Να θυμηθούμε λίγο την ιστορία του άρθρου 86 του Συντάγματος. Το 2007 ήμουν νεοεκλεγμένος Βουλευτής της Νέας Δημοκρατίας που μαζί με πολύ λίγους άλλους συναδέλφους, πρωτίστως της Νέας Δημοκρατίας, έναν τότε του ΠΑΣΟΚ, είχα καταθέσει πρόταση να αλλάξει το άρθρο 86 και να καταργηθεί η αποκλειστική προθεσμία, ώστε χωρίς να παρακάμπτουμε τις βασικές διατάξεις, οι οποίες ισχύουν παρεμπιπτόντως σε όλες τις ευρωπαϊκές χώρες, να μην υπάρχει ο κίνδυνος της παραγραφής. Κίνδυνος της παραγραφής θυμίζω στον οποίον εμπίπτει ο Υπουργός της δικιάς σας κυβέρνησης, ο κ. Σπίρτζης.

Εμείς, λοιπόν, με συνταγματική Αναθεώρηση που έκανε αυτή η Κυβέρνηση, αλλάξαμε -ακούστε το αυτό- την παραγραφή και πήγε στα είκοσι χρόνια, το οποίο σημαίνει ότι όλοι μας, όλη αυτή η Κυβέρνηση αν έρθει μια επόμενη Βουλή ή μια μεθεπόμενη Βουλή και κρίνει ότι πρέπει να μας αποδώσει -ακούστε το- ποινικές ευθύνες, εμείς δεν μπορούμε να κρυφτούμε πίσω από καμμία παραγραφή. Εμείς το κάναμε αυτό. Δεν το κάνατε εσείς.

(Χειροκροτήματα από την πτέρυγα της Νέας Δημοκρατίας)

«Είναι συγκάλυψη». Ακούστε λίγο, κύριε Ανδρουλάκη, μην κοιτάτε συνέχεια το κινητό σας. Δεν έχετε να ξαναμιλήσετε, μην αγχώνεστε, δεν χρειάζεται να σας δώσει κανείς κατευθύνσεις.

Ένα από τα εύλογα ερωτήματα της κοινωνίας -και αυτό είναι ένα ερώτημα το οποίο πρέπει να απαντηθεί- είναι το εξής: «Τι έχετε κάνει μετά το δυστύχημα των Τεμπών, για να γίνουν τα τρένα πιο ασφαλή»; Για αυτό, δεν έχετε πει κουβέντα. Τόσο πολύ σας ενδιαφέρει. Κουβέντα! Άκουσα όλες τις ομιλίες σας. Για το πώς τα τρένα θα γίνουν πιο ασφαλή δεν είπατε ούτε μια κουβέντα.

**ΝΙΚΟΛΑΟΣ ΠΑΠΠΑΣ:** Ε, όχι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Παππά, θα έρθω σε εσάς σε λίγο. Μη συγχίζεστε. Και σε εσάς στο ΠΑΣΟΚ θα έρθω, μη στεναχωριέστε.

Έχουν γίνει πολλά. Δεν μιλήσαμε πράγματι γι’ αυτά. Ο κ. Σταϊκούρας παρουσίασε μια σειρά από πρωτοβουλίες για την ασφάλεια στο δίκτυο, με πρώτη φυσικά την ολοκλήρωση της πολύπαθης σύμβασης 717 για τα συστήματα σηματοδότησης και τηλεδιοίκησης. Αυτή η φωτογραφία είναι το κέντρο διοίκησης της 717 της Λάρισας.

(Στο σημείο αυτό ο Πρόεδρος της Κυβέρνησης, κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΔΩΡΑ ΤΖΑΚΡΗ:** Αυτό που κάηκε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, αυτό που φτιάχτηκε τώρα, αυτό που φτιάχτηκε με την ολοκλήρωση της 717. Πράγματι, στη συνείδηση όλων και πρώτα από όλα του Κώστα Καραμανλή, πάντα θα πλανάται αυτό το βάρος, ότι αν η 717 είχε τελειώσει πριν το ατύχημα, πιθανώς το ατύχημα αυτό να μην είχε συμβεί. Αυτό το αναγνωρίζουμε εμείς πρώτοι. Αλλά δεν θα μιλήσετε εσείς για την 717, όταν αυτό έπρεπε να ήταν έτοιμο από το ’16.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Λέτε τόσα ψέματα που δεν μπορώ να σας παρακολουθήσω καν.

**ΠΡΟΕΔΡΟΣ (Κωνσταντίνος Τασούλας):** Τα είπατε ήδη. Τα είπατε επί τρεις μέρες. Τώρα πρέπει να κλείσουμε με τον Πρωθυπουργό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θα μιλήσω αναλυτικά για τις παρεμβάσεις που έχουμε κάνει στα τρένα. Θα πω μόνο ότι το σύστημα της τηλεδιοίκησης, με εξαίρεση το κομμάτι που καταστράφηκε στον «Ντάνιελ», στο Λάρισα - Δομοκός, είναι έτοιμο. Θα πω ότι το σύστημα ETCS εγκαθίσταται και μπαίνει τώρα και στα τρένα. Θα πω ότι διπλασιάσαμε τη χρηματοδότηση του ΟΣΕ από τα 40 στα 70 εκατομμύρια ευρώ, για να καλύψουμε κυρίως ανάγκες σε έργα συντήρησης. Θα πω ότι έχουν γίνει συμπληρωματικά έργα ασφαλείας. Έχουν μπει τριακόσιες κάμερες για τη συνεχή παρακολούθηση των τρένων. Αποκαταστάθηκαν πλήρως συστήματα φωτισμού, πυρόσβεσης, συναγερμού, επικοινωνίας σε όλες τις σήραγγες. Δεκατέσσερις γέφυρες παρακολουθούνται real-time μέσω του συστήματος Osmos και δημοπρατήθηκε η εγκατάσταση του συστήματος GSMR.

Όμως, θέλω να ακούσετε το εξής, σας παρακαλώ πολύ. Αυτή τη στιγμή στο ευρωπαϊκό δίκτυο των τρένων -και ξέρετε πολύ καλά ότι η Ευρώπη έχει πολύ σύγχρονα τρένα- μόλις το 12% των ευρωπαϊκών τρένων σήμερα έχει εγκατεστημένα όλα αυτά τα συστήματα ασφάλειας. Τι σημαίνει αυτό; Ότι στο 88% των ευρωπαϊκών τρένων δεν υπάρχουν αυτά τα συστήματα και τα τρένα δεν τρακέρνουν κάθε μέρα ούτε στην Ευρώπη ούτε προφανώς στην Ελλάδα, ακριβώς επειδή ο γενικός κανονισμός ασφαλείας τηρείται ευλαβικά. Το λέω αυτό, διότι η τεχνολογία πάντα θα μας βοηθάει να κάνουμε τις μεταφορές μας ακόμα πιο ασφαλείς, δεν αποτελεί, όμως, ποτέ την απόλυτη, την τελική, την αποκλειστική, την καθοριστική ασφαλιστική δικλίδα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Η κατάσταση του ελληνικού δικτύου είναι όπως το 85% της Ευρώπης; Αυτό λέτε; Έλεος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** ΚύριεΑνδρουλάκη, θα έρθω και σε εσάς.

Κάτι, λοιπόν, αλλάζει στους ελληνικούς σιδηροδρόμους. Απέχουμε, όμως, πολύ από το σημείο το οποίο θέλουμε να είμαστε. Ναι, χάθηκαν δεκαετίες και η οικονομική κρίση μάς κράτησε καθηλωμένους. Οι τεχνολογίες σήμερα αλλάζουν ταχύτατα. Οι διαγωνιστικές διαδικασίες ήταν στο παρελθόν βαθιά προβληματικές, διαφορετικές προκηρύξεις για υποδομή, διαφορετικές για αναδομή, διαφορετικές για τεχνολογικό εξοπλισμό. Όλα αυτά εξορθολογίζονται. Είναι ένα μεγάλο έργο το οποίο, όμως, οφείλουμε να το φέρουμε εις πέρας.

Και φτάνουμε τώρα στο σημερινό παράδοξο. Ενώ και τα Τέμπη ουσιαστικά πραγματικό συμπληρωματικό κατηγορητήριο δεν έχετε τεκμηριώσει, έρχεστε και λέτε «πάμε να κάνουμε μια προκαταρκτική, έτσι, γενικά», τι έρχεται τώρα να προτείνετε στη Βουλή; Ουσιαστικά να αμφισβητηθεί η δεδηλωμένη. Αυτό σημαίνει η πρόταση δυσπιστίας. Πρόταση δυσπιστίας σημαίνει ότι έρχομαι και θέλω ουσιαστικά να ρίξω την Κυβέρνηση. Είναι το ανώτατο κοινοβουλευτικό εργαλείο το οποίο έχετε στη διάθεσή σας. Με ποιο όχημα; Ένα παραπλανητικό τίτλο μιας εφημερίδας.

Πάμε να δούμε τώρα, λοιπόν, λίγο την αλληλουχία. Πρωί-πρωί βγαίνει ένα δημοσίευμα το οποίο διαψεύδεται αμέσως. Φαίνεται με απόλυτη σαφήνεια ότι ουσιαστικά το δημοσίευμα αυτό έχει αναιρεθεί από το τι βγήκε στη δημοσιότητα δύο μέρες μετά, όταν η ίδια η κρατική τηλεόραση αποκάλυψε ότι πράγματι ο σταθμάρχης μιλούσε με δύο τρένα. Γιατί αυτό είναι το ζητούμενο εδώ. Ο σταθμάρχης μιλούσε με δύο -το ξέρουμε αυτό από τις 2 Μαρτίου- τρένα. Ένα δημοσίευμα, λοιπόν, το οποίο δεν λέει τίποτα το καινούργιο διαψεύδεται και ενώ φαίνεται ότι δεν υπάρχει κανένα ουσιαστικό περιεχόμενο, το δημοσίευμα υιοθετείται αμέσως από εσάς με το συνηθισμένο οργισμένο και θυμωμένο σας ύφος και θέτετε θέματα δυσπιστίας. Εντυπωσιακά αντανακλαστικά! Κάποιος καχύποπτος θα σας έλεγε ότι γνωρίζατε το δημοσίευμα πριν τυπωθεί η εφημερίδα. Βλέπατε μπροστά.

(Χειροκροτήματα από την πτέρυγα της Νέας Δημοκρατίας)

Κύριε Ανδρουλάκη, ένα κόμμα το οποίο έχει περάσει την Κυβέρνηση γενεές δεκατέσσερις.

Η άποψή μου βέβαια, είναι σαφής νομίζω το τι εννόησα εδώ.

Το βέβαιο είναι, για να μιλήσουμε λίγο και για δημοσιογραφική δεοντολογία -να το πούμε και αυτό-, ότι μέχρι και εφημερίδες, με τις οποίες έχουμε βρεθεί πολύ σκληρά απέναντι, όπου έχουμε καταλήξει…

(Θόρυβος στην Αίθουσα)

Ναι, ναι. Με κάποιες από αυτές έχουμε καταλήξει και στα δικαστήρια, κατά κανόνα…

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατά κανόνα παίρνουν τηλέφωνο δυο, τρεις μέρες πριν να πουν ποια είναι η άποψη της Κυβέρνησης. Αυτοί μάλλον έκριναν ότι την Αντιπολίτευση έπρεπε να ενημερώσουν και όχι την Κυβέρνηση για το συγκεκριμένο δημοσίευμα.

(Χειροκροτήματα από την πτέρυγα της Νέας Δημοκρατίας)

Επανέρχομαι. Δεν κάνατε πρόταση δυσπιστίας, κύριε Ανδρουλάκη, για τις υποκλοπές. Δεν κάνατε πρόταση δυσπιστίας για το κράτος δικαίου. Δεν κάνατε δυσπιστία για την ακρίβεια. Δεν κάνατε δυσπιστία για την κλιματική κρίση. Κάνατε πρόταση δυσπιστίας για ένα δημοσίευμα, το οποίο επανέλαβε αυτά τα οποία γνωρίζαμε εδώ και έναν χρόνο.

(Χειροκροτήματα από την πτέρυγα της Νέας Δημοκρατίας)

Έχω μπλεχτεί και λίγο. Δεν έχω καταλάβει αν ήσασταν σε συνεννόηση. Ο κ. Παππάς λέει ότι ήσασταν σε συνεννόηση, τα είπε ξεκάθαρα εξάλλου αυτός, εσείς βγαίνετε και τα διαψεύδετε. Αλλά έχω την εντύπωση ότι όλα αυτά και όλο αυτό το οποίο βλέπουμε, γίνεται στην υπηρεσία ενός μόνο στόχου. Να πέσει ο Μητσοτάκης. Αυτός είναι ο στόχος. Δεν υπάρχει, λοιπόν, αμφιβολία.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όπως πάτε στο Μαξίμου θα μείνει μόνο ο Peanut.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν υπάρχει αμφιβολία, όμως, ότι με νωπή τη λαϊκή ετυμηγορία…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν συνηθίζετε να εκνευρίζεστε, κύριε Ανδρουλάκη. Κρατήστε την ψυχραιμία σας λίγο.

Φοβάμαι, λοιπόν, ότι με την συμπεριφορά σας αυτή και με τις ακρότητες τις οποίες υιοθετείτε συνολικά και με το λεξιλόγιο το οποίο υιοθετήσατε και σήμερα, εσείς ποδοπατείτε το συλλογικό πένθος. Εσείς ουσιαστικά διαστρεβλώνετε την αλήθεια. Εσείς τελικά με τη στάση αυτή εμποδίζετε τη δικαιοσύνη από το να κάνει τη δουλειά της. Γιατί αναρωτιέμαι όλη αυτή η συζήτηση τι έχει εισφέρει ακριβώς στην έρευνα της δικαιοσύνης, που δεχόμαστε όλοι μας ότι τελικά αυτή θα κρίνει το ποιος είναι ένοχος και ποιος είναι αθώος. Πολύ περισσότερο όταν για αιχμή του δόρατος κατασκευάσατε ένα κείμενο που δεν είναι παρά ένα κακέκτυπο κολάζ από κατηγορίες κάθε είδους. Δεν θα σχολιάσω αναλυτικά όσα γράφει η πρόταση δυσπιστίας για το κράτος δικαίου. Είναι όμως λίγο παράξενο, έτσι δεν είναι, εισηγητής σε αυτή την πρόταση να είναι ο κ. Παππάς, 13-0 καταδικασμένος για παράβαση καθήκοντος…

(Χειροκροτήματα από την πτέρυγα της Νέας Δημοκρατίας)

Και προσέξτε, δεν είναι μόνο η καταδίκη της δικαιοσύνης.

**ΝΙΚΟΛΑΟΣ ΠΑΠΠΑΣ:** Και έλεγα ότι με ξεχάσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάλι γελάτε. Έχετε πολύ χιούμορ. Οι δέκα πολιτικοί όμως, που κρεμάσατε στα μανταλάκια με τη «NOVARTIS» δεν γελούσαν με τις αθλιότητες σας.

(Χειροκροτήματα από την πτέρυγα της Νέας Δημοκρατίας)

Και θα έρθετε εσείς να μας μιλήσετε; Θα έλθετε εσείς να μιλήσετε για κράτος δικαίου;

Αυτό αφορά και εσάς, κύριε Ανδρουλάκη, που παρουσιάζετε παντού την Ελλάδα ως μία περίπου τυραννική κυβέρνηση. Οι δικοί σας Ευρωβουλευτές ήταν αυτοί που ζήτησαν περίπου να διακοπεί η χρηματοδότηση, οι δικοί σας Ευρωβουλευτές υποψήφιοι…

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέμα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ψέμα; Και αυτό ψέμα; Διαβάστε το ψήφισμα καλά.

Για τα θέματα του κράτους δικαίου θα πω δύο πράγματα μόνο.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το πρώτο είναι ότι σήμερα η ελληνική Κυβέρνηση κατέθεσε αυτό το κείμενο στο Ευρωπαϊκό Κοινοβούλιο, στο οποίο απαντά σημείο-σημείο στις ανακρίβειες του ψηφίσματος του Ευρωπαϊκού Κοινοβουλίου. Πάρτε το να το διαβάσετε και να το μελετήσετε.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Κυβέρνησης Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ πολύ, δεν ακούγεστε και δεν γράφεται τίποτα στα Πρακτικά.

Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί τέτοιος εκνευρισμός, δεν ξέρω. Ίσως, κύριε Ανδρουλάκη, διαβλέπετε με προφητικό τρόπο το τι θα πω τώρα. Κράτος δικαίου, λοιπόν.

Διαβάζω το σημερινό άρθρο στην «ΚΑΘΗΜΕΡΙΝΗ» του κ. Νίκου Αλιβιζάτου. Εξ όσων γνωρίζω είναι συνεργάτης σας, διακεκριμένο στέλεχος του ΠΑΣΟΚ…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Διαβάστε το όλο, όμως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλο θα το διαβάσω.

Και κατά τεκμήριο, ενός ανθρώπου, ο οποίος εδώ και δεκαετίες αγωνίζεται για τα ζητήματα κράτους δικαίου στην πατρίδα μας.

Διαβάζω λοιπόν, το κείμενο. Ακούστε, κύριε Ανδρουλάκη γιατί σας αφορά. Σας αφορά το κείμενο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μιλάτε εσείς σε μένα για το κράτος δικαίου!

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Παρακαλώ, κύριε Ανδρουλάκη.

Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μα, επειδή το έχετε διαβάσει, γι’ αυτό έχετε κοκκινίσει.

Μπορώ, λοιπόν, να βεβαιώσω, γράφει ο κ. Αλιβιζάτος και ακούστε το, ότι με αυστηρή εφαρμογή των κριτηρίων της επιτροπής της Βενετίας η χώρα μας δεν αποκλίνει από τους ευρωπαϊκούς μέσους όρους σε ό,τι αφορά τα περισσότερα από αυτά. Από το 1974 –ακούστε-, η Ελλάδα είναι κράτος δικαίου, όπως δεν ήταν ποτέ στη νεότερη ιστορία της. Και μάλιστα –προσέξτε- βελτιώνεται, κάτι που μόνο αφελείς και ανιστόρητοι τολμούν να αμφισβητήσουν.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Ο κ. Αλιβιζάτος μόλις σας αποκάλεσε αφελή και ανιστόρητο. Αφελή και ανιστόρητο.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Θα το καταθέσει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Συνεχίζω να διαβάζω.

Γιατί αυτό το οποίο θα διαβάσω τώρα δεν αφορά τον κ. Ανδρουλάκη. Αφορά εσάς.

Σε ορισμένα πεδία μάλιστα, όπως για παράδειγμα η ποιότητα των εκλογών προηγούμαστε. Δεν είναι πολλές οι χώρες στις οποίες θα μπορούσαν να πραγματοποιηθούν κυβερνητικές εναλλαγές σε κλίμα τόσο μεγάλης οξύτητας, όπως σε μας το ’89, το ’93, το ’15, το ’19 χωρίς να ανοίξει ρουθούνι. Γιατί το λέω αυτό; Για να σταματήσει επιτέλους ο φαντάρος των είκοσι ημερών, κ. Κασσελάκης, τις ανιστόρητες ανοησίες περί παρατηρητών, περί νοθείας εκλογών και περί αποχώρησης Κυβέρνησης.

(Χειροκροτήματα από την πτέρυγα της Νέας Δημοκρατίας)

Αυτό δεν αφορά εσάς. Αυτό αφορά εσάς.

Συνεχίζουμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Είπατε θα το διαβάσετε όλο!

**ΠΡΟΕΔΡΟΣ (Κωνσταντίνος Τασούλας):** Συνεχίζουμε, συνεχίζουμε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Να το διαβάσετε όλο!

**ΠΡΟΕΔΡΟΣ (Κωνσταντίνος Τασούλας):** Κύριε Φάμελλε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επιτέλους, ας μάθει ο κ. Κασσελάκης, ορκίζεται αύριο από ό,τι καταλαβαίνω…

(Θόρυβος στην Αίθουσα)

Απολύεται; Ήταν κουραστική η θητεία, ναι.

**ΠΡΟΕΔΡΟΣ (Κωνσταντίνος Τασούλας):** Ησυχία! Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ας μάθει, λοιπόν, ο κ. Κασσελάκης ότι η δημοκρατία μας γιορτάζει πενήντα χρόνια ζωής και ακμής και ότι κανείς δεν έχει διανοηθεί να αμφισβητήσει το μεγαλύτερο κεκτημένο της Μεταπολίτευσης, τις ελεύθερες και δίκαιες εκλογές και την ομαλή μετάβαση της εξουσίας από τους ηττημένους στους νικητές. Και αυτό το κεκτημένο, προσέξτε, δεν αμφισβητήθηκε –έχει δίκιο ο κ. Αλιβιζάτος- ούτε το 1989-1990 σε εποχές μεγάλης έντασης, δεν αμφισβητήθηκε ούτε το 2000, όταν η Νέα Δημοκρατία του Κώστα Καραμανλή έχασε για εβδομήντα χιλιάδες ψήφους, για να έρθει τώρα να το αμφισβητήσει, ποιος. Ποιος; Ο κ. Κασσελάκης.

Κοιτάξτε, ο Κυβερνητικός Εκπρόσωπος τον χαρακτήρισε υπονομευτή του πολιτεύματος και ορθά. Αλλά αυτή είναι μία όψη του νομίσματος. Η άλλη είναι ότι ο κ. Κασσελάκης είναι απλά φαιδρός.

(Χειροκροτήματα από την πτέρυγα της Νέας Δημοκρατίας)

Και δεν ξέρω πραγματικά τι είναι χειρότερο. Δεν ξέρω τι είναι χειρότερο. Κάθε μέρα εξακοντίζει και μία διαφορετική σαχλαμάρα.

(Χειροκροτήματα από την πτέρυγα της Νέας Δημοκρατίας)

Μάλλον θέλει να δημιουργήσει ανοσία στην ανοησία.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Σιγά, σιγά. Παρακαλώ, ησυχία!

Δίνετε την αμυδρή εντύπωση ότι δεν θέλετε να ακουστεί. Άρα ότι ενοχλήστε. Άρα αυτή η αμυδρή εντύπωση πρέπει να εξαλειφθεί. Σας αδικεί. Σας αδικεί αυτή η εντύπωση.

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Παράλληλα, δεν μπορώ να μην παρατηρήσω την προθυμία με την οποία ο Αρχηγός του ΠΑΣΟΚ μετατάσσει σταδιακά το κόμμα του σε «πράσινο ΣΥΡΙΖΑ» και σε ουρά δημοσιευμάτων. Δεν είναι η πρώτη φορά. Βέβαια, αυτό είναι δικό σας θέμα. Όπως σας βλέπω, θα καταφέρετε το αμίμητο, να είστε τρίτο κόμμα πίσω από τον κ. Κασσελάκη. Κι αυτό θα χρειαστεί πραγματικά μεγάλη προσπάθεια, αλλά είναι δικό σας θέμα, δεν είναι δικό μας.

(Χειροκροτήματα από την πτέρυγα της Νέας Δημοκρατίας)

Θα κάνω όμως μια αναφορά, γιατί με αίσθηση άγχους αναφερθήκατε στο ζήτημα των πανεπιστημίων, επειδή σας ταυτίσαμε με το τι μπορεί να γράφουν συγκεκριμένα εκδοτικά συγκροτήματα. Λοιπόν, η ταύτισή σας με το συγκεκριμένο εκδοτικό συγκρότημα, το οποίο δημοσίευσε το άρθρο του «ΒΗΜΑΤΟΣ», το θέμα των πανεπιστημίων ήταν πραγματικά εντυπωσιακή. Τα ίδια έγραφαν οι εφημερίδες του συγκροτήματος για το δήθεν fund το οποίο θέλουμε να εξυπηρετήσουμε, τα ίδια ακριβώς λέγατε κι εσείς σε απόλυτη ευθυγράμμιση. Τυχαίο; Ας το κρίνουν αυτοί που μας ακούνε.

Και μιας και είπατε ότι δεν αλλάξατε ποτέ τη θέση σας…

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Δεν γράφεται τίποτα στα Πρακτικά. Δεν ακούγεστε. Μην κουράζεστε άδικα. Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και μιας και είπατε ότι εσείς δεν αλλάξατε ποτέ τη θέση σας και ότι ήσασταν υπέρ της αλλαγής του άρθρου 16, συγγνώμη, αλλά ο κ. Παπανδρέου και το ΠΑΣΟΚ καταψήφισε το άρθρο 16 το 2008 κι εσείς δεν επιτρέψατε να γίνει αυτή η μεγάλη μεταρρύθμιση. Να μην τα ξεχνάμε αυτά.

(Χειροκροτήματα από την πτέρυγα της Νέας Δημοκρατίας)

Εδώ θέλω να είμαι σαφής. Το κάθε επιχειρηματικό συμφέρον έχει το δικαίωμα να διεκδικεί ό,τι θέλει. Μπορεί ακόμα και να θέλει να πέσει μια δημοκρατικά εκλεγμένη κυβέρνηση. Η πολιτική είναι αυτή η οποία οφείλει να το συγκρατεί στον ρόλο του. Εγώ πρώτος αναγνωρίζω ότι κοινωνίες αγγέλων δεν υπάρχουν. Ως φιλελεύθερος πολιτικός υποστηρίζω τις διακριτές ευθύνες και τα όρια σε μια ανοικτή οικονομία, σε μια Κοινοβουλευτική Δημοκρατία. Οι κυβερνήσεις είναι αυτές που ορίζουν τους κανόνες. Και αυτό βέβαια οδηγεί ενίοτε σε συγκρούσεις. Αυτό είναι το κόστος των διαφορετικών ρόλων. Δεν είναι καινούργιο αυτό. Έχουμε ζήσει στην πατρίδα μας εποχές διαπλεκόμενων, έχουμε ζήσει σχέσεις νταβατζήδων. Είναι εικόνες μιας παλιάς Ελλάδας. Είναι σε μια χώρα που έχει γνωρίσει πολλά. Δεν ξεχνά ούτε το Βατοπέδι ούτε τους απογόνους του.

Αυτή, λοιπόν, είναι η Ελλάδα την οποία θέλουμε να αλλάξουμε. Και σε ό,τι αφορά εμένα θα ξαναπώ κάτι το οποίο έχω επαναλάβει πολλές φορές: Δεν θα συγκυβερνήσω με κανένα παράκεντρο. Στο τιμόνι του τόπου είναι αυτοί που ψηφίζουν οι πολλοί και όχι οι λίγοι ισχυροί.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Ο Κωνσταντίνος Καραμανλής είχε κάποτε αναρωτηθεί ποιος κυβερνά αυτόν τον τόπο. Η απάντηση έχει δοθεί. Τον τόπο κυβερνά ο κυρίαρχος λαός δια των εκλεγμένων αντιπροσώπων του και όχι τα φουσκωμένα πορτοφόλια. Kαι αν νομίζουν κάποιοι ότι όλοι και όλα είναι εξαγοράσιμα, είναι βαθιά νυχτωμένοι.

(Χειροκροτήματα από την πτέρυγα της Νέας Δημοκρατίας)

Και κάτι τελευταίο, για να ξεκαθαρίσουμε ορισμένα πράγματα. Κοιτάξτε, αν κάποιος εκδότης, κάποιος μεγαλοεπιχειρηματίας έχει πολιτικές βλέψεις ας εμφανιστεί ανοικτά στην πολιτική αρένα, o ίδιος όμως, όχι μέσω πληρεξουσίων. Και σε άλλες χώρες, ξέρετε, επιχειρηματίες θέλησαν να πολιτευτούν. Ενίοτε έγιναν Πρωθυπουργοί, έγιναν Πρόεδροι. Αν επιθυμούν λοιπόν, να εμφανιστούν, να κριθούν, να συγκριθούν και να μετρηθούν.

(Χειροκροτήματα από την πτέρυγα της Νέας Δημοκρατίας)

Όλα τα παραπάνω λοιπόν, κυρίες και κύριοι συνάδελφοι, δεν είναι τυχαία ούτε ως προς τη μεθόδευση, ούτε και ως προς τον χρόνο και σίγουρα δημιουργούν μια ομπρέλα κάτω από την οποία ευκαιριακά -γιατί βλέπω αυτή την ετερόκλητη συμμαχία πολύ γρήγορα να σπάει στα εξ ων συνετέθη- μπορεί να ενώνονται οι πιο αντίθετες δυνάμεις της Αντιπολίτευσης.

Και κακά τα ψέματα, ξέρετε, σε αυτή την πρόταση δυσπιστίας υπάρχει ένας πραγματικός συγγραφέας, αλλά είναι αυτός που δεν την υπέγραψε, διότι υιοθετείτε εσείς όλες τις θεωρίες συνωμοσίας τις οποίες πρώτος διακοίνωσε ο κ. Βελόπουλος. Αυτός λείπει από την πρότασή σας. Απορώ γιατί δεν τον βάλατε να υπογράψει, αφού αυτός υπήρξε ο πρώτος διακινητής όλων αυτών των θεωριών. Και αν αυτό το αντιπολιτευτικό μέτωπο προκαλεί εν πάση περιπτώσει κάποιον προβληματισμό, αναρωτιέμαι άραγε πού είναι σήμερα ο κ. Βελόπουλος.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία, παρακαλώ. Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού είναι ο κ. Βελόπουλος;

**ΚΩΝΣΤΑΝΤΙΝΟΣ ΧΗΤΑΣ:** Πού ήσασταν όταν ήταν εδώ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, γι’ αυτό. Εντάξει. Ανταποδίδει.

**ΠΡΟΕΔΡΟΣ (Κωνσταντίνος Τασούλας):** Μία σου και μία μου.

(Θόρυβος στην Αίθουσα)

Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχουμε, όμως, μπροστά μας μια εκλογική αναμέτρηση και είναι βέβαιο ότι κάποιοι θέλουν να προβάλλεται μια εικόνα πολιτικής αστάθειας και να περιοριστεί και εκτός της Ελλάδος η δύναμη εκείνης της παράταξης που έχει αποδείξει ότι έχει και ευρωπαϊκή γραμμή αλλά και εθνική φωνή. Και είναι μια διπλή πραγματικότητα την οποία δεν πρόκειται να κρύψω από τις Ελληνίδες και από τους Έλληνες: Αυτή η Κυβέρνηση πέτυχε να καθιερώσει τα εθνικά μας σύνορα ως ανατολικά όρια της Ευρώπης, αντιμετώπισε αποτελεσματικά το μεταναστευτικό, έφερε στην πατρίδα 36 δισεκατομμύρια από το Ταμείο Ανάκαμψης -αναφέρομαι στα θέματα τα οποία έχουν και ευρωπαϊκή διάσταση-, καλείται τώρα να συμβάλει στην αμυντική αυτονομία της ηπείρου, καλείται να διεκδικήσει περισσότερα κονδύλια για τους αγρότες μας και, ναι, το έργο αυτό προφανώς πρέπει να συνεχιστεί ενισχυμένο.

(Χειροκροτήματα από την πτέρυγα της Νέας Δημοκρατίας)

Και αυτό το ίδιο μήνυμα της συνέχειας και της προόδου πρέπει να αποτυπωθεί και στην πολιτική σκηνή στο ξεκίνημα μιας νέας τετραετίας. Μία Ελλάδα που εμφανίζει από τους υψηλότερους ρυθμούς ανάπτυξης στην Ευρώπη, με μονοψήφια πια ανεργία, με την ακρίβεια σταδιακά να περιορίζεται, με μόνιμες αυξήσεις, όπως τον νέο κατώτατο μισθό τον οποίο ανακοινώνουμε αύριο, με την εθνική άμυνα να θωρακίζεται με όλο και πιο σύγχρονα αποτρεπτικά μέσα, με το ψηφιακό κράτος να απλώνεται.

Τον Ιούνιο, λοιπόν, θα έχουμε μια ευρωπαϊκή μάχη πιο κρίσιμη από κάθε ανάλογη ευρωπαϊκή μάχη στο παρελθόν, με άμεσες συνέπειες για το μέλλον της πατρίδας. Κι αυτή δεν θα μας συγχωρέσει κανένα πισωγύρισμα. Οι ευρωεκλογές δεν προσφέρονται για αδιαφορία ούτε για εύκολη διαμαρτυρία.

Όσο για τα περίφημα μηνύματα της κοινωνίας, να είστε βέβαιες και βέβαιοι ότι πρώτοι εμείς, κι εγώ προσωπικά, τα εισπράττουμε. Εμείς αντλούμε πάντα διδάγματα από τα λάθη μας. Προσπαθούμε συνέχεια να γινόμαστε όσο καλύτεροι μπορούμε.

Και ακριβώς αυτή η ευαίσθητη συγκυρία είναι που οδηγεί τον Αρχηγό του ΣΥΡΙΖΑ, σε συντονισμό με τον Αρχηγό του ΠΑΣΟΚ, να καταθέσουν αυτή την πρόταση δυσπιστίας σε μια σύμπραξη στην οποία σήμερα η Βουλή θα απαντήσει θεσμικά, καταψηφίζοντας μια απαράδεκτη και άκαιρη πρόταση δυσπιστίας. Ενώ πιστεύω ότι και οι πολίτες έχουν βγάλει συμπεράσματα από τα τελευταία γεγονότα, από τα ανέντιμα αντικυβερνητικά χτυπήματα.

Και στις ευρωεκλογές -κοντός ψαλμός, έμειναν εβδομήντα πέντε μέρες- οι πολίτες θα στείλουν το δικό τους μήνυμα σε όσους δεν διστάζουν να χρησιμοποιήσουν κάθε θεμιτό και αθέμιτο μέσο για να αποσταθεροποιήσουν όχι την Κυβέρνηση, αλλά τελικά την ίδια την χώρα.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι Βουλευτές, κλείνω το πολιτικό κομμάτι επανερχόμενος από εκεί που ξεκίνησα, γιατί πράγματι το μεγαλύτερο μέρος της ομιλίας μου αφιερώθηκε σε αυτό το οποίο θα έπρεπε να είναι το βασικό ζητούμενο αυτής της συζήτησης, η αλήθεια, όπως την αντιλαμβάνομαι εγώ, γύρω από την εθνική τραγωδία στα Τέμπη. Πιστεύω ότι όσοι άκουσαν αυτή τη συζήτηση μπόρεσαν ενδεχομένως -το τονίζω- να ξεχωρίσουν πραγματικά στοιχεία από μύθους τους οποίους κάποιοι θέλησαν να σκεπάσουν. Και ελπίζω τουλάχιστον να αντιλήφθηκαν όλοι ότι δεν ταιριάζει σε αυτή την Αίθουσα η τόσο στυγνή εκμετάλλευση ενός συλλογικού πένθους για κομματικά οφέλη.

Από τη δικιά μας την πλευρά προσπάθησα και σήμερα να περιγράψω πρωτίστως απευθυνόμενος στους συγγενείς των θυμάτων, αλλά και στην κοινωνία όσο καλύτερα μπορούσα το τι έγινε ακριβώς σε αυτό το δυστύχημα και το τι θα κάνουμε για να μην έχουμε ποτέ ξανά άλλα Τέμπη, γιατί αυτό τελικά είναι το αίτημα της κοινωνίας, να κάνουμε τη δύναμη της θλίψης αυτής της οδυνηρής εμπειρίας μια δύναμη αναδημιουργίας.

Ένας σπουδαίος ιστορικός, ο Τίμοθι Γκάρτον Ας, έχει γράψει κάτι το οποίο αξίζει να το επεξεργαστούμε: «Το μεγαλύτερο στοίχημα του πολιτισμού είναι να μαθαίνουμε από το παρελθόν μας χωρίς να το ξαναζούμε». Αυτό πρέπει να είναι και το δικό μας στοίχημα που θα κερδίσουμε.

Σας ζητώ να καταψηφίσετε την πρόταση δυσπιστίας και να υπερψηφίσετε μια Κυβέρνηση, που παρά τις μεγάλες δυσκολίες πηγαίνει την πατρίδα σταθερά, τολμηρά μπροστά.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Συνεπώς, κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως δυσπιστίας κατά της Κυβέρνησης που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ -Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος [Αλέξης] Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής.

Υπενθυμίζω ότι την πρώτη μέρα, Τετάρτη 26 Μαρτίου, η συνεδρίαση ολοκληρώθηκε στις 3.30΄ τα ξημερώματα. Η συνεδρίαση της δεύτερης μέρας, Πέμπτη 27 Μαρτίου, ολοκληρώθηκε σήμερα το πρωί επίσης στις 3.35΄ και έχουμε καταφέρει να έχουν μιλήσει εκατόν δεκαοκτώ Βουλευτές εκ του καταλόγου, εννέα Κοινοβουλευτικοί Εκπρόσωποι, είκοσι έξι Υπουργοί, Αναπληρωτές Υπουργοί και Υφυπουργοί, ένας πρώην Πρωθυπουργός, οκτώ Πρόεδροι Κοινοβουλευτικών Ομάδων και ο Πρωθυπουργός, δηλαδή συνολικά εκατόν εξήντα τρεις ομιλητές σε τριήμερη συζήτηση που διήρκεσε περισσότερο από σαράντα ώρες. Είναι η πρόταση δυσπιστίας που διήρκεσε χρονικά περισσότερο από κάθε άλλη.

Θα ακολουθήσει λήψη απόφασης με ονομαστική ψηφοφορία που θα διεξαχθεί με το ηλεκτρονικό σύστημα, σύμφωνα με τις διατάξεις του άρθρου 142 παράγραφοι 4 και 5 σε συνδυασμό με τις διατάξεις των άρθρων 141 παράγραφος 3 και 72Α του Κανονισμού της Βουλής όπως ισχύουν.

Οι αποδεχόμενοι την πρόταση δυσπιστίας απαντούν «ΝΑΙ». Οι μη αποδεχόμενοι απαντούν «ΟΧΙ». Οι αρνούμενοι ψήφο απαντούν «ΠΑΡΩΝ». Η σχετική απόφαση, ως γνωστόν, λαμβάνεται με την απόλυτη πλειοψηφία του όλου αριθμού των Βουλευτών δηλαδή με 150+1, όπως ορίζει το Σύνταγμα και ο Κανονισμός της Βουλής.

Οι υπόλοιποι συνάδελφοι Βουλευτές, όπως αποφασίσαμε στην έναρξη της συνεδριάσεως, που δεν μπορούν να μετέχουν με φυσική παρουσία, θα ψηφίσουν με επιστολές, που θα αποσταλούν στο Προεδρείο, σύμφωνα με το άρθρο 70Α του Κανονισμού, όπως ισχύει. Οι επιστολές θα συνυπολογισθούν στην καταμέτρηση, η οποία θα ακολουθήσει.

Συνεπώς εισερχόμαστε στην ηλεκτρονική ονομαστική ψηφοφορία.

Στην οθόνη σας εμφανίζεται ψηφοδέλτιο με την πρόταση δυσπιστίας κατά του Υπουργού Οικονομικών και δίπλα οι λέξεις «ΝΑΙ», «ΟΧΙ», «ΠΑΡΩΝ». Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας και πριν την ανακοίνωση του αποτελέσματος.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 525.α.)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Υπάρχουν στην Αίθουσα Βουλευτές που δεν ψήφισαν; Κανείς.

Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Εψήφισαν συνολικά 300 Βουλευτές.

Υπέρ της πρότασης δυσπιστίας, δηλαδή «ΝΑΙ», ψήφισαν 141 Βουλευτές.

Κατά της πρότασης δυσπιστίας, δηλαδή «ΟΧΙ», ψήφισαν 159 Βουλευτές.

(Χειροκροτήματα από την πτέρυγα της Νέας Δημοκρατίας)

«Παρών» ουδείς εψήφισε.

Συνεπώς η πρόταση δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος [Αλέξης] Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής, απορρίπτεται.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πρόταση δυσπιστίας κατά της Κυβέρνησης (ΣΥΝΟΛΙΚΑ ΨΗΦΟΙ: NAI:141, OXI:159, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΟΧΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΟΧΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΟΧΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΓΕΩΡΓΙΟΣ | ΝΙΚΗ | ΕΠΙΚΡΑΤΕΙΑΣ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΟΧΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ | ΣΠΑΡΤΙΑΤΕΣ | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΟΧΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΟΧΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΟΧΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΟΧΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΟΧΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΟΧΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΟΧΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΔΡΑΜΑΣ | ΟΧΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΟΧΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΟΧΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΟΧΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΣΑΡΑΚΗΣ ΠΑΥΛΟΣ | ΕΛΛΗΝΙΚΗ ΛΥΣΗ | ΕΠΙΚΡΑΤΕΙΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΟΧΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΟΧΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΟΧΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΟΧΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΟΧΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΟΧΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΟΧΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΟΧΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:28/03/2024 |  |  |  |  |
|  |  |  |  |  |
| Ονομαστική ψηφοφορία επί της προτάσεως δυσπιστίας κατά της Κυβέρνησης των Κ.Ο.: ΠΑΣΟΚ-Κίνημα Αλλαγής, ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, ΝΕΑ ΑΡΙΣΤΕΡΑ και ΠΛΕΥΣΗ ΕΛΕΥΘΕΡΙΑΣ | | | | |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Πρόταση δυσπιστίας κατά της Κυβέρνησης | 141 | 159 | 0 | 300 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό, επιτρέψτε μου να ανακοινώσω στο Σώμα το δελτίο επικαίρων ερωτήσεων της Δευτέρας 1 Απριλίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 867/21-3-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αποδέχεται η Κυβέρνηση την πρόταση της ολλανδικής εταιρείας για σταδιακή αντικατάσταση του βαμβακιού στη Θεσσαλία;».

2. Η με αριθμό 855/15-3-2024 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υγείας, με θέμα: «Η δημόσια υγεία στη Χίο».

3. Η με αριθμό 876/22-3-2024 επίκαιρη ερώτηση του Βουλευτή Β΄ δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς την Υπουργό Εργασίας και Κοινωνικής Ασφάλισης με θέμα: «Για την ιατροφαρμακευτική κάλυψη των μη μισθωτών».

4. Η με αριθμό 858/19-3-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠ.ΟΠ.)»

5. Η με αριθμό 865/21-3-2024 επίκαιρη ερώτηση της Βουλευτού Φλώρινας της Κοινοβουλευτικής Ομάδας. «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας με θέμα: «Θα αυξήσει τα τιμολόγια νερού η κυβέρνηση;».

6. Η με αριθμό 884/22-3-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Εσωτερικών με θέμα: «Η διαρροή προσωπικών δεδομένων πολιτών από το Υπουργείο Εσωτερικών προς την Ευρωβουλευτή, κ. Άννα-Μισέλ Ασημακοπούλου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 868/21-3-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Κομβικής σημασίας η οδική σύνδεση Πλατυγιαλίου-Αγρινίου-Καρπενησίου-Λαμίας».

2. Η με αριθμό 859/19-3-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης πληρωμής της ειδικής ενίσχυσης βάμβακος στους βαμβακοπαραγωγούς».

3. Η με αριθμό 877/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Σε κίνδυνο η ποιότητα ζωής, η ίδια η ζωή των παιδιών/ενηλίκων με μεσογειακή αναιμία εξαιτίας της υπομετάγγισης».

4. Η με αριθμό 863/20-3-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Δικαιοσύνης με θέμα: «Κατάργηση της δικαστικής δομής του Ειρηνοδικείου της Νιγρίτας, του Δήμου Βισαλτίας, στον Νομό Σερρών».

5. Η με αριθμό 866/21-3-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών με θέμα: «Τέσσερα χρόνια κυβερνητικής αδράνειας για τα μεγάλα έργα της Μεσσηνίας».

6. Η με αριθμό 885/22-3-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους».

7. Η με αριθμό 869/21-3-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ.Καλλιόπης Βέττα προς τον Υπουργό Περιβάλλοντος και Ενέργειας με θέμα: «Η εγκατάσταση πλωτών φωτοβολταϊκών στη λίμνη Πολυφύτου ναρκοθετεί το περιβάλλον, τις παραγωγικές δραστηριότητες και τις προοπτικές της».

8, Η με αριθμό 860/19-3-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Ψηφιακής Διακυβέρνησης με θέμα: «Παράταση της προθεσμίας υποβολής εκπρόθεσμων δηλώσεων και αιτήσεων διόρθωσης στο Κτηματολόγιο και άνιση αντιμετώπιση των πολιτών της Περιφερειακής Ενότητας (Π.Ε.) Δράμας».

9. Η με αριθμό 878/22-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την ασφαλή και απρόσκοπτη λειτουργία των Νοσοκομείων, του Κέντρου Υγείας, των Περιφερειακών Ιατρείων και του ΕΚΑΒ της Περιφερειακής Ενότητας (Π.Ε.) Λασιθίου Κρήτης».

10. Η με αριθμό 870/21-3-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Η κατάσταση και η λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας, των παραρτημάτων και των δομών του προκαλούν ιδιαίτερη ανησυχία».

11. Η με αριθμό 861/19-3-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Ανάκληση διαγραφής φοιτητή από ανώτατο εκπαιδευτικό ίδρυμα».

12. Η με αριθμό 879/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα οξυμένα προβλήματα των καστανοπαραγωγών του Δήμου Αγιάς».

13. Η με αριθμό 872/21-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)».

14. Η με αριθμό 862/19-3-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Αγνοείται η τύχη του σχεδίου για την ανασυγκρότηση της Ηλείας».

15. Η με αριθμό 880/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Κλιματικής Κρίσης και Πολιτικής Προστασίας με θέμα: «Για την αποκατάσταση των σεισμοπαθών πληγέντων στον Δήμο Τυρνάβου».

16. Η με αριθμό 873/21-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;».

17. Η με αριθμό 864/20-3-2024 επίκαιρη ερώτηση του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Κρατικός Αερολιμένας Χίου στη δέσμη παραβάσεων της Ευρωπαϊκής Επιτροπής».

18. Η με αριθμό 881/22-3-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη, προς την Υπουργό Εσωτερικών με θέμα: «Για τους παιδικούς σταθμούς του Δήμου Θερμαϊκού στην Περιφερειακής Ενότητας (Π.Ε.) Θεσσαλονίκης».

19. Η με αριθμό 874/21-3-2024 επίκαιρη ερώτηση του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Προστασίας του Πολίτη με θέμα: «Οι Αστυνομικές Διευθύνσεις Θεσσαλονίκης εκπέμπουν SOS».

20. Η με αριθμό 871/21-3-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων με θέμα: «Σε αδιέξοδο οι επαγγελματίες αλιείς της λίμνης Πολυφύτου».

21. Η με αριθμό 882/22-3-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα προβλήματα των μηλοκαλλιεργητών στο Δήμο Αγιάς της Περιφερειακής Ενότητας (Π.Ε.) Λάρισας».

22. Η με αριθμό 875/21-3-2024 επίκαιρη ερώτηση της Βουλευτού Τρικάλων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μαρίνας Κοντοτόλη προς την Υπουργό Εσωτερικών με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών».

23. Η με αριθμό 883/22-3-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Να σταματήσει η ομηρία των πληγέντων από τον σεισμό στο Αρκαλοχώρι, τον Σεπτέμβριο 2021».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2436/5-1-2024 ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «Κτηριακά προβλήματα θέτουν στον αέρα τη λειτουργία του 1ου και του 2ου Εργαστηρίου Ειδικής Επαγγελματικής Εκπαίδευσης και Κατάρτισης (Ε.Ε.Ε.Ε.Κ.), καθώς και του Ειδικού Δημοτικού Σχολείου για παιδιά με αυτισμό, στον Δήμο Πυλαίας - Χορτιάτη».

2. Η με αριθμό 2730/22-1-2024 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ -Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Αναγκαία η αντιμετώπιση με μόνιμο τρόπο των ελλείψεων σε σχολικούς νοσηλευτές και σε ειδικό βοηθητικό προσωπικό για να πάψει κάθε σχολικό έτος η αγωνία και η ταλαιπωρία των οικογενειών με μαθήτριες και μαθητές με αναπηρία ή/και με χρόνια πάθηση».

3. Η με αριθμό 2744/22-1-2024 ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να μην προχωρήσει η προτεινόμενη συγχώνευση του 4ου και 5ου Γενικού Ενιαίου Λυκείου (ΓΕΛ) στο Δήμο Καλαμαριάς της Περιφερειακής Ενότητας (Π.Ε.) Θεσσαλονίκης».

4. Η με αριθμό 2917/30-1-2024 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Θα εξεταστεί η αξιοποίηση της μεθόδου sliding in για τα παιδιά με επιλεκτική αλαλία;».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 22.55΄ λύεται η συνεδρίαση για την προσεχή Δευτέρα 1η Απριλίου 2024 και ώρα 13.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**